
S láskou venujem mame a Pat

a s vďakou Janisovi Ianovi,

ktorého hlboko dojímavá ľúbostná pieseň Jesse

ma inšpirovala k napísaniu

tohto príbehu

kapitola 1

Keď v Stuarťs Junction zastavil vlak s príchodom deväť hodín päťdesiat minút, vždy to prilákalo plno ľudí, pretože vlak tu ešte stále bol novinkou, ktorú celé mesto denne očakávalo. Bosé deti ako prepeličky čupeli v tŕstí a vysokej tráve konca mesta, pokým ich hlučné zadymené monštrum nevyhnalo z úkrytu, a poslednú štvrťmíľu až po typickú stanicu so štítom sa s ním pretekali. Aj mestský opilec Ernie Turner ho každý deň chodil vítať. Grgajúc tackavo vyšiel z hostinca, usadil sa na lavičke pri verande stanice a prespal tam, až kým ho popoludňajší vlak nezobudil, aby sa mohol vrátiť do krčmy na večernú rundu. V kováčskej dielni Spud Swedeen odložil kladivo, vypustil mechy a postavil sa do dverí otvorených dokorán s čiernymi rukami prekríženými na ešte černejšej zástere. A keď sa prestal ozývať cvengot Spudovho železa, všetci v mestečku Stuarťs Junction v štáte Colorado nastražili uši. Potom v krátkej chvíle všetci majitelia obchodov na hlavnej ulici vyšli na drevené chodníky vybielené od dažďovej vody a slnka.

Ani v to predpoludnie začiatkom júna 1879 to nebolo inak. Keď Spudov rinkot ustal, vyprázdnilo sa kreslo u holiča, bankoví úradníci opustili svoje klietky a váhy v kancelárii skúšobne kovov sa rozhojdali naprázdno, lebo všetci vyšli von a obrátení tvárami na severovýchod čakali na vlak s príchodom deväť hodín päťdesiat minút.

Lenže tentoraz predpoludňajší vlak neprišiel.

Onedlho sa všetky prsty nervózne pohrávali s vreckami na hodinky, o chvíľu boli všetky hodinky vytiahnuté, otvorené a zase zatvorené, a potom si všetci vymieňali neisté pohľady. A keď sa obyvatelia mesta po jednom vrátili do obchodov, aby z času na čas vykukli cez okná a čudovali sa, prečo vlak mešká, nepokoj napokon vystriedali špekulácie.

Čas sa vliekol a každé ucho striehlo na kvílivé zahvízdanie, ktoré neprichádzalo a neprichádzalo. Prešla hodina a to ticho v Stuarťs Junction bolo priam úctivé, akoby niekto zomrel, len nevedno kto.

Šesť minút po jedenástej sa postupne všetky hlavy zdvihli. A znovu na svoj prah vyšiel najprv jeden obchodník, potom druhý, lebo osviežujúci letný vietor svojím zohriatým dychom privial zvuk blížiacej sa parnej píšťaly.

„To je on! Ale prichádza akosi prirýchlo!“

„Ak riadi Tuck Holloway, tuším ho chce prehnať rovno cez stanicu! Odstúpte, mohol by vyletieť z koľajníc!“

Ochranný rám lokomotívy v tej rýchlosti ani nebolo dobre vidieť, spoza neho sa vznášala para a prach a z otvoreného okna kabíny mávala ruka v červenom kockovanom rukáve. Naozaj to bol Tuck Holloway a jeho slová zanikali v buchote železa a sykote pary, keď stroj preletel dobrých sto yardov za stanicu – napodiv ešte stále na oboch koľajniciach. V džavote davu, ktorý sa nahrnul na stanicu, Tuckov zachrípnutý hlas nebolo počuť. Všetky hlavy sa otočili a jazyky zastavili, až keď Max Smith, nedávno vymenovaný prednosta stanice, vystrelil. Stál tam z pištoľou v ruke a z hlavne sa mu ešte dymilo.

„Kde je doktor Dougherty?“ zakričal Tuck do toho ticha. „Rýchlo ho zožeňte, lebo vlak sa zdržal asi dvadsať míľ severne odtiaľto a máme ranených. Jeden je zranený ťažko.“

„Kto je to?“ spýtal sa Max.

„Nemal som kedy pýtať sa na mená. Ani jedného z tých dvoch nepoznám. Jeden sa pokúšal môj vlak prepadnúť, druhý ho zachránil. No aj on bol pritom postrelený. Potrebujem pár chlapov, aby ich vyložili.“

O chvíľu vyniesli zvnútra vlaku dve nehybné telá, zložili ich po schodíkoch do čakajúcich rúk bankového úradníka, koniara, úradného odhadcu rudy a kováča.

„Zožeňte niekto voz!“

Pomedzi ľudí prišiel ľahký štvorkolesový voz a naň uložili nehybné telá, zatiaľ čo spoza rohu krčmy prichádzal ručiaci a udychčaný doktor Cleveland Dougherty a čierna kožená taška mu pri behu narážala do tučných lýtok. Vzápätí už kľačal vedľa prvého cudzinca, ktorého tvár bola kriedovobiela a neprirodzene pokojná.

„Žije,“ skonštatoval lekár. „No má namále.“ Podobne vyšetril aj druhého muža. „V tomto prípade ťažko povedať. Rýchlo ich zavezte ku mne. A, Spud, dávaj sakramentsky pozor, aby si obišiel každý kameň a jamu na ulici!“

Všetci, ktorí vtedy prišli do mesta, sa zdržali. Krčma mala v ten deň tržbu ako hostinec na rázcestí. Gemovi Perkinsovi už v stajni nestačili boxy. Dlážka pod pľuvadlami v hotelovej hale bola už krátko po poludní celá fľakatá, zatiaľ čo obyvatelia mesta sedeli pod dubmi pred doktorovým domom s očami upretými na dvere a čakali tak ako predtým na predpoludňajší vlak. Chceli počuť, aký bude osud tých, ktorí sa v ňom priviezli poležiačky.

Slečna Abigail McKenziová si povzdychla a pritom sa jej nadvihli prsia pod zámikovým živôtikom decentnej viktoriánskej blúzky. Malým šikovným prstom si prešla zvnútra po obvode vysokého, čipkou lemovaného goliera, aby si ho uvoľnila od lepkavej pokožky. Pootočila sa kúsok doľava, jej modré oči podozrievavo pozreli do zrkadla a chrbtom ruky vyskúšala, či je pokožka pod bradou ešte napnutá.

S uspokojením skonštatovala, že pleť má ešte stále pevnú a mladú.

Potom rýchlo vytiahla veľkú filigránsku klobúkovú ihlicu z dienka margarétkami lemovaného klobúka, pozorne si nasadila klobúk na hnedé vlasy začesané prísne dozadu, zapichla ihlicu na miesto a zobrala čistučké biele rukavice, ktoré ležali na sedadle ohromného stojana na dáždniky. Tento kus nábytku vyzeral ako trón so zrkadlom na zadnom operadle a z dier v jeho velikánskych bočných operadlách trčali dáždniky a paličky.

Chvíľu nad tými rukavicami uvažovala, potom vyzrela cez sieťové dvere von na rozochvené vlny horúčavy vznášajúce sa k oblohe, odložila rukavice, opäť zaváhala, potom ich rozhodne zobrala znovu a starostlivo si ich navliekla na štíhle ruky. Horúčava ju neospravedlňuje, aby šla do mesta neporiadne oblečená, vyhrešila sa.

Prešla do zadnej časti domu, skontrolovala rolety na každom južnom okne a ubezpečila sa, že všetky sú pred ostrým slnkom dostatočne stiahnuté. Kolom dookola si obzrela kuchyňu, ale nič nebolo potrebné napraviť, odložiť či odniesť. Na poriadok v dome bola rovnako úzkostlivá ako na oblečenie. Vlastne všetko v živote slečny Abigail McKenziovej bolo vždy čo možno najusporiadanejšie, najdôkladnejšie a najsprávnejšie, ako sa to len dalo.

Znovu si vzdychla, prešla z kuchyne do jedálne, potom do salónu a vyšla na verandu. Náhle sa však vrátila dnu a zbytočne ešte raz skontrolovala zarážku na dverách, ako ľudia, ktorí si vyrábajú starosti, lebo v skutočnosti nijaké nemajú.

„Načo riskovať to vaše chutné oválne okno,“ povedala nahlas dverám. To okno bolo jej pýcha a potešenie. Spokojná, že dvere sú bezpečné, vyšla von a ochrannú sieť zatvorila rovnako jemne, akoby mala dušu. Prešla cez verandu, kráčala po chodníčku a kývla hlavou na pozdrav starostlivo ošetrovaným ružiam pri latkovom plote.

Kráčala vzpriamene, s bradou rovnobežne k zemi, tak ako sa patrí na skutočnú dámu. Aby nikto nikdy nemohol povedať, že slečna Abigail sa hrbila, mala ovisnuté plecia alebo sa pachtila, keď šla cez mesto. Ó, to nikdy! Držanie jej tela bolo vždy absolútne bezchybné. Praktické topánky jej sotva vykúkali spod sukieň, pretože ona sa nikdy neponáhľala – náhlenie je predsa také nedôstojné!

Slečna Abigail veru mala na srdci veci, ktoré ju ťažili. Musela vybaviť čosi, čo jej vôbec nebolo po chuti. No keby ju bol človek videl, ako si vykračuje po Front Street, vôbec by na nej nebol zbadal, že čosi nie je v poriadku.

Keď prechádzala okolo posledných domov a dvorov, zazrela pred sebou nezvyčajnú scénu. Na trávniku pred domom doktora Doughertyho postávalo plno ľudí, lavičky na druhej strane ulice na drevenom chodníku boli skryté pod širokými sukňami a muži sedeli na vyčnievajúcich hradách, zatiaľ čo deti sa sácali v prachu a kone čakali uviazané o zábradlie.

Na slečnu Abigail sa vždy dalo spoľahnúť, že nebude strkať nos do cudzích vecí. Keď videla ten dav, zabočila doľava, prešla krátkou uličkou na Main Street a dokončila svoju púť mestom na konci celkom opustenej ulice. Tak sa vyhla zrejme nejakému nechutnému divadlu u doktora Doughertyho. Také veci priťahujú spodinu a ona sa veru v žiadnom prípade nemienila zaradiť medzi ňu!

Slečna Abigail považovala za skutočne poľutovaniahodné, že musí urobiť to, čo sa chystala urobiť. Niežeby na podniku Louisa Culpeppera bolo niečo zlé. Mal vkusnú a čistú reštauráciu – to mu musela priznať. No obsluhovať pri stoloch, to bolo jej posledné východisko – skutočne posledné! Vôbec to nebola práca, ktorú by si bola vybrala, keby bola mala na výber. Lenže slečna Abigail nemala na výber. Mohla si vybrať len medzi podnikom Louisa Culpeppera alebo smrťou hladom. A Abigail McKenziovej sa v nijakom prípade nechcelo umierať od hladu.

Klopkajúc širokými podpätkami praktických čiernych topánok prešla popod nápis CRITERION – VYBRANÉ JEDLÁ A NÁPOJE, majiteľ LOUIS CULPEPPER. Keď starostlivo zatvorila dvere, prihladila si vpredu blúzku, preverila, či je pevne zastrčená za pás sukne, potom sa otočila a znova si povzdychla. No reštaurácia vyzerala opustene. Vo vzduchu sa vznášal slabý pach včerajšej kapusty, no nič podobné vôni mäsa dusiaceho sa pre večerných zákazníkov, ktorí onedlho začnú prichádzať. Preboha, človek by si myslel, že Louis to tu má lepšie zorganizované!

„Haló?“ natiahla krk, zavolala a čakala.

Odniekiaľ zozadu sa ozýval slabučký zvuk. Abigail prešla do kuchyne a zistila, že dvere do bočnej uličky sú otvorené a teplý vánok rozhojdáva panvice, ktoré viseli nad sporákom. Reštaurácia bola skutočne opustená.

„No to je teda čo povedať!“ zvolala slečna Abigail do prázdna. Potom sa obzrela okolo seba a zopakovala: „To už je teda čo povedať!“

Trvalo jej to niekoľko týždňov, kým sa napokon rozhodla, že sa porozpráva s Louisom. Preto ju načisto vyviedlo z rovnováhy, keď jeho reštauráciu našla prázdnu. Jediným prstom v čistobielej rukavičke si zotrela z čela zatúlanú perličku potu. Slečnu Abigail podráždil tento nečakaný zvrat udalostí. Preskúmala si konček prsta, zistila, že je vlhký od jej vlastného potu, a vedela, že po druhý raz by už toto nemohla podstúpiť. Musí Louisa nájsť teraz, dnes!

Napravila si bezchybne sediaci klobúk a znovu vykročila po Main Street a potom o ulicu ďalej zabočila na Front Street, kde bývala ona i doktor, asi dva bloky od seba. Keď zabočila za roh, ocitla sa medzi davom, ktorý zapĺňal dvor doktora Doughertyho i priľahlé okolie. Doktor stál pod dubmi s rukávmi vyhrnutými a rozprával tak nahlas, aby ho všetci počuli.

„… stratil veľa krvi a musel som ho operovať, aby som vyčistil dieru po guľke a zatvoril ju. Je priskoro hovoriť, či to prežije. No vy všetci viete, že je mojou povinnosťou urobiť všetko, aby som ho udržal pri živote, bez ohľadu na to, čo urobil.“

Medzi obyvateľmi mesta to zmätene zašumelo, zatiaľ čo slečna Abigail sa obzerala okolo seba v nádeji, že nájde Louisa Culpeppera. Zbadala vysokého chlapca od susedov a zašepkala: „Dobrý deň, Róbert.“

„Dobrý, slečna Abigail.“

„Róbert, nevidel si pána Culpeppera?“

No chlapec mal krk natiahnutý a uši nastražené, aby počul, čo hovorí doktor, a len zahundral: „Eh-eh.“

„O kom to hovorí doktor Dougherty?“

„Presne neviem. Nejakí cudzinci sa postrieľali vo vlaku.“

Slečne Abigail odľahlo, že to nie je nikto z miestnych, no bola nútená vzdať sa svojej záležitosti, kým sa dav nerozíde, a tak venovala pozornosť lekárovi.

„Ten druhý nie je až v takom zlom stave, ale na pár dní bude vyradený. Budem mať pri nich plné ruky práce. Viete, že Gertie odišla na sesternicinu svadbu do Fairplay, a tak som bez pracovnej sily. Mnohí z vás si ma budú volať, a ja jednoducho nemôžem byť na dvoch miestach naraz. Takže keby sa niekto z vás dobrovoľne podujal, že mi pomôže starať sa o týchto dvoch, bol by som mu zaviazaný.“

Odkiaľsi z davu sa ozval ženský hlas a nahlas vyslovil, čo si mysleli mnohí. „Rada by som vedieť, prečo by sme mali byť povinní starať sa o nejakého gangstra, ktorý sa nám pokúšal narobiť škody! Olúpiť náš vlak a postreliť toho nevinného mladého pána. Čo keby bol zastrelil Tucka?“

Doktor zdvihol ruky, aby utíšil súhlasný šum.

„Veď počkajte! Priviezli mi sem dvoch mužov, a hoci jeden konal nesprávne a druhý správne, obaja potrebujú pomoc. To chcete, aby som ošetroval toho, čo je menej zranený, a toho, čo má život na vlásku, nechal tak?“

Niektorí mali toľko slušnosti, že sklopili oči, ale aj tak otáľali.

Lekár pokračoval, kým sa cítili previnilo. „Sám toho človek veľa nezmôže. Potrebujem pomoc a nechávam to na vás, aby ste mi ju našli. Nie je to len môj problém, ale nás všetkých. Veď sme všetci chceli, aby nám sem železničná spoločnosť Rocky Mountain Railroad natiahla koľajnice, či nie? A dostali sme ich! Pravdaže, predpokladali sme, že budeme len vyvážať našu zlatú, striebornú a medenú rudu a dovážať sem z Východu potrebný tovar. Lenže teraz, keď nám železnica priviezla aj trochu problémov, vôbec nie sme ochotní za to zaplatiť, čo poviete?“

Ani tak sa nikto nehlásil.

To, čo lekár povedal, bola nepopierateľné pravda. Železnica bola výhodou, z ktorej všetci ťažili. Tým, že železničná odbočka viedla do takého zapadnutého horského mestečka, akým bolo Stuarťs Junction, otvorila ho na východ i na západ, znamenala pre mesto možnosť obchodovania, dopravy a stabilnú budúcnosť, ktorá tu predtým, než R. M. R. uložila koľajnice, chýbala.

Obyvatelia mesta však na to teraz radšej zabudli, doktor Dougherty musel ďalej prosíkať a slečnu Abigail ich bezcitnosť akosi nevysvetliteľne rozhnevala.

„Tomu, kto by sa podujal pomôcť mi, by som mohol zaplatiť – toľko, koľko platím Gertie, keď je tu,“ ponúkol doktor s nádejou.

Slečna Abigail sa obzrela dookola. Zovrela pery.

„Krucinál, doktor,“ zakričal ktosi, „Gertie je jediná zdravotná sestra, ktorú toto mesto zažilo, a pravdepodobne nijakú inú ani nikdy mať nebude. Nenájdete nikoho, kto by ju zastúpil.“

„Možno nenájdem nikoho takého kvalifikovaného, ale ktokoľvek bude ochotný, ten je pre mňa dostatočne kvalifikovaný. Tak čo poviete?“

Slečne Abigail nad hornou perou vyrazil pot. To, čo jej zišlo na um, bolo príliš náhle, príliš neslýchané, no nemala kedy uvažovať. A ten samoľúby postoj spoluobčanov ju nevýslovné rozhneval! Pomyslenie na to, že by mala v súkromí svojho domu opatrovať dvoch zranených mužov, sa jej zdalo oveľa, oveľa prijateľnejšie ako predstava, že by roznášala mäso a polievku týmto tu. Navyše, bola skoro rovnako skúsená ako Gertie Burtsonová. Pulz za decentným tesným golierom už sa jej trochu zrýchlil, no bradu mala ako vždy vysoko, keď vystúpila dopredu, potlačila svoje pochybnosti a ukázala ostatným okolo seba, kam patria.

„Myslím, pán doktor, že ja by som bola dostatočne kvalifikovaná,“ vyhlásila slečna Abigail tým svojím elegantným spôsobom. No pretože dáma nekričí, lekár ju skoro nepočul. Nikto neveril vlastným očiam, keď slečna Abigail zdvihla svoju decentnú bielu rukavičku.

„Slečna Abigail, to ste boli vy?“ zvolal doktor Dougherty a dav zrazu stíchol.

„Áno, pán doktor, ja. Veľmi rada by som sa prihlásila.“

Prv ako doktor Dougherty stihol kontrolovať svoju reakciu, zdvihol obočie, prešiel si medveďou rukou po plešivejúcej hlave a vyhŕkol: „No nech ma čert vezme!“

Ospravedlňujúc sa slečna Abigail sa pretlačila k nemu. Rozdelila zástup skoro tak, ako Mojžiš rozdelil vody Červeného mora. So stále rovnako zdvihnutou bradou a náramnou dôstojnosťou, akú si zachovávala vždy. Muži, okolo ktorých prechádzala, mimovoľne dvíhali ruky, akoby si chceli zložiť z hláv klobúky, ktoré na nich nemali.

„Dobrý deň, slečna Abigail.“

„Zdravím, slečna Abigail.“

„'brý, slečna Abigail.“

Ženy ju zdravili mlčky, s úsmevom pokyvujúc hlavami, a vo väčšine z nich vyvolávalo úctu jej dokonalé držanie tela, ako sa tak niesla k lekárovi tým svojím aristokratickým spôsobom, zatiaľ čo ony sa ovievali a dvíhali ruky, aby im vánok trochu ochladil mokré podpazušia. Keď slečna Abigail kráčala pomedzi ne, cítili sa akési vulgárne a nemotorné, ba čo horšie – menejcenné za to, že tak tvrdohlavo odmietali pomôcť.

„Poďte dnu, slečna Abigail,“ povedal doktor Dougherty a nato sa zvýšeným hlasom obrátil k zhromaždeným. „Teraz by ste už mohli ísť domov. Keby sa niečo zmenilo, nechám odkaz na stanici u Maxa.“ Potom starostlivo chytil slečnu Abigail za lakeť a viedol ju dnu.

Jeho vdovský dom, to bola zbierka harabúrd, ktoré nazhromaždil, ale neodhadzoval. Veľká predná izba vyzerala, akoby ju nejaké neposlušné decko rozhádzalo z pomsty za to, že dostalo výprask, ibaže porozhadzované veci zjavne patrili dospelému človeku. Doktor Dougherty zložil zo stoličky kopu časopisov a novín, odkopol biedne vyzerajúce domáce papuče a povedal: „Sadnite si, slečna Abigail, sadnite si.“

„Ďakujem,“ odvetila a sadala si na uvoľnenú stoličku, akoby to bolo na stupienku v trónnej sále.

Hoci pôsobila dojmom, že je nad ten neporiadok absolútne povznesená, všetko si dokonale všímala. Starý doktor Dougherty sa usiloval, no odkedy zomrela jeho Emma, dom bol zanedbaný. Lekár mal až nezmyselné ordinačné hodiny, bežal ku každému, kto ho v ktorúkoľvek dennú či nočnú hodinu potreboval, no len málo času si nechával na také maličkosti, ako bolo upratovanie. Gertie Burtsonová pracovala uňho ako ošetrovateľka, nie ako gazdiná. Z výzoru izby to bolo až priveľmi zjavné.

Doktor Dougherty si sadol na bočné operadlo starého hrčovitého gauča z konskej srsti, roztiahol svoje staré hrčovité kolená a prikryl ich starými hrčovitými rukami. Keď sa zadkom dotkol tuho čalúneného operadla, slečna Abigail videla, ako sa z konského vlasu vzniesol oblak prachu a rozptýlil sa vo vzduchu okolo neho. Kým doktor prehovoril, chvíľu hľadel na dlážku.

„Slečna Abigail, cením si vašu ponuku.“ Nevedel, ako to má vlastne povedať. „No viete, slečna Abigail, sotva by som si bol pomyslel, že vystúpite a ponúknete sa práve vy. Myslím, že to bude práca vhodnejšia pre niekoho iného.“

Podráždilo ju to. Odmerane sa spýtala: „Odmietate moju pomoc, pán doktor?“

„Ja… nerád by som povedal, že odmietam. Len vás žiadam, aby ste si rozmysleli, na čo sa podujímate.“

„Myslím, že už som si to rozmyslela, práve preto som vám ponúkla svoje služby. Ak je nejaký nevysvetliteľný dôvod, prečo by som to nemala robiť, tak obaja strácame čas.“ Keď bola slečna Abigail rozčúlená, hlas mala veľmi príkry a bola výrečná. Vstala, pozrela si na nos a tesnejšie si pritiahla rukavičky.

Lekár ju rýchlo vtisol nazad na stoličku a spolu s ním sa zodvihol aj oblak prachu. Abigail pozrela naňho spod okraja klobúka a v duchu sa potešila, že ju videl nahnevanú. Teraz je prieberčivý!

„Len počkajte, nerozčuľujte sa.“

„Ja a rozčuľovať sa, doktor Dougherty? Sotva by som svoje pocity opísala ako rozčúlenie.“ Nadvihla jedno obočie a končekmi prstov sa dotkla klobúka.

Doktor Dougherty stál nad ňou, usmieval sa a hľadel na jej tvár vykúkajúcu spod bezchybne upravených margarétok. „Nie, slečna Abigail, pochybujem, že ste niekedy v živote boli rozčúlená. Ja sa len pokúšam vysvetliť vám, že by ste sa mohli rozčúliť, keby som vám dovolil ošetrovať tých dvoch.“

„Doktor, povedzte mi, prosím pekne, prečo?“

„Nuž, popravde… pretože ste… slobodná dáma.“

To slovné spojenie v tridsaťtriročnej hlave a prudko tlčúcom osamelom srdci slečny Abigail McKenziovej kruto zarezonovalo. „Slobodná dáma?“ zopakovala a tesnejšie zovrela pery. 

„Áno, slečna Abigail.“

„Akú môže mať súvislosť to, že som… som slobodná dáma – ako ste sa láskavo vyjadrili – s mojou schopnosťou vám pomôcť?“

 „Musíte chápať, dúfal som, že sa mi prihlási nejaká vydatá žena.“

„Prečo?“ spýtala sa.

I doktor Dougherty sa k nej obrátil chrbtom a kráčal preč, akoby hľadal slová, aby sa vyjadril ohľaduplne. Odkašlal si. „Budete musieť tým mužom obnažovať časti tela, ktoré by ste radšej neobnažovali, vykonávať služby, ktoré by boli – prinajmenšom – nepríjemné pre dámu takú…“ no zajachtal sa. Uvedomil si, že ju nemôže uviesť do ešte do väčších rozpakov.

Slečna Abigail dokončila namiesto neho: „…útlocitnú, pán doktor potom sa ho s trochu falošným úsmevom spýtala: „Chceli ste povedať, že som útlocitná dáma?“

„Áno, dalo by sa to tak nazvať.“ Znovu sa k nej obrátil čelom.

„Zabúdate na tie roky, čo som sa starala o chorého otca, doktor?“

„Nie, slečna Abigail, nezabúdam. Lenže to bol váš otec, nie dajaký cudzí pištoľník.“

„Ale, prosím vás, pán Dougherty,“ povedala a vyzeralo to, akoby tie slová vyprskla, hoci boli vyslovené s vyrátaným efektom, rovnako ako oslovenie pán namiesto doktor. „Uveďte mi jeden vážny dôvod, prečo by som sa nemala starať o týchto gentlemanov.“

Lekár bezmocne rozhodil rukami. „Gentlemanov! Ako viete, že sú to gentlemani? A čo ak nie sú? Čo spravíte, ak budem niekde štrnásť míľ odtiaľto a budete ma potrebovať? Jeden z týchto gentlemanov sa práve pokúsil prepadnúť vlak a ja som ochotný ho ošetrovať. No to neznamená, že mu dôverujem. Predpokladajme, že by sa pokúsil premôcť vás a utiecť?“

„Pred chvíľou ste mi radili, aby som sa nerozčuľovala. Mohla by som teraz to isté poradiť ja vám, doktor? Kričali ste.“

„Prepáčte, slečna Abigail. Tuším áno. Ale je mojou povinnosťou Upozorniť vás, o aké riziko ide.“

„Tak potom ste si splnili svoju povinnosť, doktor Dougherty. No keďže som videla, že vaša prosba o pomoc sa nestretla s veľkou odozvou, zdá sa, že nemáte na výber a zostáva vám len prijať moju ponuku.“

Lekár pokrútil hlavou, hľadiac na zodratý koberec, a rozmýšľal, čo by tak povedal jej otec. Vždy si na Abbie potrpel.

„Melcher bude potrebovať predovšetkým trošku obyčajného súcitu.“

„Takže to je všetko, pokiaľ ide o tohoto. A čo ten druhý?“ spýtala sa slečna Abigail a vydýchla si, že sa jej vracia rovnováha.

Obrátili sa k dverám ordinácie a lekár zamieril k nim. „Obávam sa, že tá druhá guľka narobila oveľa viac škody. Tento ničomník nepochybne oľutuje deň, keď jeho noha vkročila do vlaku R. M. R., ak to prežije.“

Prišli ku dverám ordinácie a slečna Abigail prvá vošla do krémovej miestnosti. Aspoň tu bolo čisto, hoci tej čistote vôbec nevenovala pozornosť. Jej pohľad pritiahol obdĺžnikový stôl, kde plachta zahaľovala nehybnú postavu. Stôl stál oproti dverám, takže bolo vidieť iba chodidlo ľavej nohy – veľmi veľkej nohy, pomyslela si slečna Abigail – a pod plachtou vyčnievajúce ohnuté pravé koleno a nohu.

„Tento má šťastie, že ešte žije. Dosť krvácal z rany a ďalšiu krv stratil, keď som mu musel ranu vyčistiť. Bol by na tom býval lepšie, keby guľka bola zostala v ňom. Lenže na druhej strane vyletela a urobila dieru dvadsať ráz väčšiu, ako bola tá, ktorou vošla, a cestou pritom narobila poriadnu šarapatu.“

„Zomrie?“ zašepkala slečna Abigail, hľadiac na veľké chodidlo, a pri tom pohľade sa jej vnútro zachvelo. Nikdy predtým nevidela bosú mužskú nohu, okrem otcovej.

„Nemusíte šepkať. Nič z tohto sveta nevníma a istý čas ani nebude, aspoň podľa môjho odhadu. Ale či ten chudák suk… ten chudák bláznivý zomrie, to ešte nemôžem povedať. Vyzerá, že predtým, než sa mu to stalo, bol zdravý ako repa.“ Doktor Dougherty zašiel hlbšie do miestnosti a teraz stál vedľa muža na operačnom stole. „Poďte sa naňho pozrieť.“

Slečna Abigail pocítila odrazu akýsi odpor, ale odvážila sa podísť dosť blízko, aby uvidela, že muž má nahé plecia a plachta mu siaha pod pazuchy. Nad plachtou bolo vidieť hruď s tmavým kučeravým ochlpením, široké opálené plecia a spodnú časť tváre s tmavou pokožkou a zlovestne vyzerajúcimi fúzmi. Z tohto uhla vôbec nevidela črty jeho tváre nad fúzmi, iba nosné dierky, ktoré mali tvar polsrdiečok, a spodnú peru, ktorou mu zrazu myklo, keď na ňu Abigail hľadela. Na brade mal len kratučké strnisko, ktoré mu stihlo vyrásť v tento deň, a Abigail si odrazu pomyslela, že ako vlakový lupič o seba rozhodne dbá, ak sa to dá posúdiť podľa nedávno oholenej tváre a čistej nohy.

Plachta ho zakrývala od bicepsov po členok a nijako neprezrádzala, kde je zranený, či ako vážne. Z miesta, kde stála, vyzeral, akoby sa len natiahol zdriemnuť si, a keď pokojne zadriemal, mimovoľne ohol koleno.

„Bol postrelený do slabiny,“ povedal lekár a slečna Abigail zrazu /bledla a mala pocit, akoby jej žalúdok plával.

„Do… do…“ jachtala, potom zmĺkla.

„Nie celkom… ale veľmi tesne. Ešte stále chcete tú prácu?“

Nevedela. Horúčkovito rozmýšľala, čo by si všetci v meste pomysleli, keby sa dopočuli, prečo si to rozmyslela. Stála tam a rozmýšľala 0 mužovi, ktorý takto skončil. Či ho už chcela opatrovať, alebo nie,.ikosi jej bolo toho chlapíka v bezvedomí ľúto.

„Vlakový lupič by mal čakať, že dopadne zle, no takto dopadnúť nemusel.“

„Veru nie, slečna Abigail. Nie je to pekný pohľad, ale mohlo to byť aj horšie. O pár centimetrov ďalej a mohol prísť o… nuž, mohol byť po smrti.“

Slečna Abigail sa opäť začervenala, no napriek tomu rozhodne pozrela na doktora Doughertyho. Okrem nej sa nikto iný neponúkol. Aj nešťastný vlakový lupič si zaslúži ľudské zaobchádzanie.

„Celkom dobre chápem, akú dilemu mohol mať tento muž, ale nemyslíte si, že v tejto situácii si aj vlakový lupič zasluhuje náš súcit?“

„Môj súcit má, slečna Abigail, a značný. Urobím preňho, čo len budem môcť, ale musím vás varovať, že zázraky robiť neviem. A ak to prežije, tak to bude… sakramentsky zázrak.“

„Čo preňho mám urobiť ja, doktor?“ spýtala sa a odrazu dospela k záveru, že muž v tomto veku – vyzeral asi tak na tridsaťpäť – je na umretie primladý.

„Ste si istá? Celkom istá?“

„Len mi povedzte, čo mám robiť.“ Tak ako pred rokmi, keď sa podujala opatrovať svojho otca, pohľad v jej očiach doktorovi Doughertymu prezrádzal, že to myslí vážne.

„Budete udržiavať koleno hore, stehno zdvihnuté, aby sa vzduch dostával nadeň i podeň. Podarilo sa mi zastaviť krvácanie, ale ak sa začne znova, budeme ho musieť pomocou kamenca zastaviť. Ranu udržiavajte čistú – poviem vám, čím ju máte dezinfikovať. Sledujte, či mäso nezahníva, a ak zbadáte čo len stopu hniloby, dobehnite ako mačka, keď jej horí chvost. Budeme sa musieť usilovať zraziť mu horúčku. Pokiaľ ide o bolesť, veľa toho urobiť nemôžeme. Usilujte sa, aby sa nehýbal. Pokúste sa dostať doňho nejaké jedlo. Myslíte si, že to zvládnete, slečna Abigail?“

„Všetko okrem toho horiaceho chvosta,“ odvetila sucho a prekvapila lekára svojou duchaplnosťou. Usmial sa.

„Dobre. Teraz choďte domov a dožičte si poriadny nočný odpočinok, lebo to zrejme na istý čas bude váš posledný. Ráno tu očakávam nával a rád by som týchto dvoch odtiaľto dostal, kým to vypukne. Predpokladám, že sem dobehne každý, čo len s odlomeným vlasom, v nádeji, že sa mu pošťastí aspoň jedným okom uvidieť skutočného lupiča či skutočného hrdinu.“

„Ó, tak ja som zrejme tá šťastná, keďže som ich oboch videla tak zblízka.“ Kútiky úst jej trochu nadvihol letmý úsmev.

„Asi áno. Ako sa vám mám poďakovať?“

„Ráno sa uvidíme. Všetko bude pripravené na ich príchod.“

„Tým som si istý, slečna Abigail. Ako vás poznám, určite to tak bude.“

Odchádzala, no pri dverách sa otočila. „Ako… ako sa volá ten lupič?“

„Nevieme. Muži jeho profesie nenosia navštívenky tak, ako mal pán Melcher.“

„Ó… áno, pravdaže,“ odvetila, potom ešte chvíľku zaváhala a doložila: „No bolo by nepríjemné, keby zomrel, a ani by sme nevedeli, komu to oznámiť. Musí mať niekde niekoho.“

Doktor Dougherty mal zatiaľ sotva čas premýšľať o niečom takom.

„V takejto chvíli by na také veci myslela len žena so srdcom.“

„Nezmysel,“ povedala Abigail McKenziová stroho a potom sa zvrtla a odišla.

Samozrejme, mal pravdu, lebo jej srdce si s ňou zahrávalo. Keď sa vracala domov a spomenula si na tú veľkú bosú nohu, tmavú chlpatú hruď a perspektívu, že bude ošetrovať ranu vedľa mužovho…

No slečna Abigail sa vyhýbala nielen vysloveniu takého slova. Nemohla si ho ani pomyslieť!

kapitola 2

Keď na druhý deň doktor podišiel k povaľačom na ošumelej verande obchodu s krmivom, ktorý patril Mitchovi Fieldovi, slnko pálilo ako ešte nikdy. Povaľači sa tu pousádzali na vrecia s krmivom, pľuli, žuvali a kazili chudákovi Mitchovi obchody.

„Tak teda, ktorý z vás lenivých naničhodníkov mi pomôže?“ vyzval ich doktor.

Lenivo sa zasmiali, potom zažmurkali do slnka a zvažovali, či stojí za to ponamáhať sa, aby videli tých dvoch v doktorovom dome.

Kostlivec Binley si tupým koncom nožíka poškrabal šedivú čeľusť 11 lenivo zatiahol: „Povedzme, že môžete so mnou počítať, doktorke“ Teraz sa zasmial doktor Dougherty. Binleymu sa veľmi páčila slečna Abigail a vedelo o tom celé mesto. Kostlivcovi jeho prezývka právom l>i islúchala, ale keď pomohol aj Mitch a Seth Carter, preloženie pa –

i icniov prebehlo bez nehody.

Slečna Abigail už čakala pri dverách a nasmerovala doktora s Mi –

ii liom na poschodie do juhovýchodnej spálne a toho druhého zraneuclio do svojej spálne na prízemí, pretože by zrejme nebolo vhodné vynášať ho hore schodmi.

Lupičovi bol matrac prikrátky, nohy mu trčali cez zábradlie konca postele a plachta ho prikrývala iba po pás. Kostlivec a Seth sledovali slečnu Abigail, ktorá sa zjavila vo dverách, lebo boli zvedaví, ako sa zatvári, keď uvidí obnaženú zarastenú hruď na svojej posteli, no ona ta sotva pozrela a hneď oboch chladne a rezolútne vypoklonkovala. ,Dakujem, páni. Určite máte dolu v obchode naliehavú prácu.“

„Ach, pravdaže, áno… áno, máme, slečna Abigail.“ Kostlivec sa uškrnul a Seth ho musel štuchnúť lakťom pod rebrá, aby sa pohol.

Vonku Seth povedal: „Všade inde môže byť aj štyridsaťstupňová horúčava, ale v okruhu pätnástich stôp od slečny Abigail McKenziovej ti telo stuhne chladom.“

„No šak aj tak – neni úžasná?“ preglgol Kostlivec s vytŕčajúcim ohryzkom na hrdle.

„Celé mesto vie, že si ťa omotala okolo prsta, ale mňa ten jej sladký hlások neoklame. Pod tým cukrom je samý ocot!

„To myslíš naozaj, Seth?“

„No jasnačka, viem to. Len pozri, ako nás vyprevadila, akoby sme jej zašpinili tú izbu, či čo.“

„Áno, ale vzala si tam vlakového lupiča, nie?“

„To pre peniaze, ako som počul. Asi je to jediný spôsob, ako by dostala muža do svojej postele. A ten, ktorý v nej teraz je, bude ľutovať, že neumrel, keď sa preberie a zistí, akú má ošetrovateľku.“

Dosť bolo v meste takých ako Seth, ktorí si mysleli, že slečna Abigail sa vyvyšuje nad ostatných. Vždy sa vyjadrovala vyberane, ale vďaka svojim spôsobom pôsobila povýšenecky a nafúkané.

Keď doktor uložil pacientov a povedal jej, aby poňho poslala Roba Nelsona, keby niečo potrebovala, sľúbil, že večer ich príde pozrieť, a potom, nasledovaný Mitchom, odišiel.

Keď Abigail opatrne podišla ku dverám hornej izby, myslela si, že pán Melcher spí, lebo ruku mal opretú o čelo a oči zatvorené. Hoci cez noc zarástol, mal veľmi pekne krojené ústa. Pripomínali jej ústa starého otca McKenzieho, ktoré sa vždy pohotovo usmievali. Melcher vyzeral tak na necelých tridsať – bolo ťažké to odhadnúť, keď mal zatvorené oči. Keď sa slečna Abigail poobzerala, pod stolíkom pri okne zbadala jeho kufor, po špičkách prešla k nemu, otvorila ho a našla v ňom nočnú košeľu. Keď sa obrátila, zistila, že Melcher ju sledoval.

„Ach, vy ste hore,“ povedala bodro, vyvedená z miery tým, že ju prichytil, ako mu prehľadáva osobné veci.

„Áno. Vy musíte byť slečna McKenziová. Doktor Dougherty povedal, že ste sa dobrovoľne prihlásili pomôcť mu. To bolo od vás veľmi pekné.“

„Ani nie. Bývam sama a mám čas, ktorý doktor Dougherty nemá.“ Vtedy pozrela na jeho nohu a spýtala sa: „Ako sa cítite dnes ráno?“

„Trochu ma v nohe trhá,“ odvetil popravde a slečna Abigail sa náhle začervenala a zamestnala sa nočnou košeľou.

„No dobre… uvidíme, či by sme to nemohli nejako zmierniť. Najprv by sme vás však mali vyzliecť z obleku. Vyzerá, že by zniesol múčny kúpeľ.“ Hnedá vlnená látka bola naozaj pokrčená, ale slečna Abigail mala vážne obavy, ako pána Melchera dôstojne vyzliecť.

„Múčny kúpeľ?“

„Áno, namáčanie v čistej múke absorbuje špinu a osvieži látku. Postarám sa o to.“

Hoci Melcher zložil ruku z čela a usmial sa, cítil sa nepríjemne pri pomyslení, že by sa mal vyzliekať pred dámou.

„Vládzete sa posadiť, pán Melcher?“

„Neviem. Myslím, že áno.“ Zdvihol hlavu, ale zasyčal, a tak slečna Abigail rýchlo podišla k nemu, dotkla sa mu klopy na saku a povedala: „Zatiaľ si šetrite energiu. Hneď sa vrátim.“ O chvíľu sa vrátila so džbánom, umývadlom, uterákom a uteráčikom na umývanie a na pohári so šumiacou vodou balansovalo mydlo. Keď to všetko postavila vedľa neho, povedala: „Tak, a teraz vám vyzlečieme sako.“

Všetko to prebehlo tak hladko, že Dávid Melcher sa neskôr čudoval, ako to urobila. Podarilo sa jej vyzliecť mu sako, vestu a košeľu a umyť ho do pol pása tak, že pritom obaja pociťovali iba minimálne rozpaky. Držala mu misku, kým si vypláchol ústa sódovou vodou, pomohla mu navliecť nočnú košeľu a potom spod nej vytiahla nohavice. A celý čas pritom rozprávala, aby zahnala napätie. Povedala, že mu do saka obleku votrie múku, nechá ju tak zopár hodín, a potom ho zavesí na šnúru na bielizeň, vybúcha múku palicou na koberce a sako bude ako nové. On o niečom takom ešte nikdy nepočul! A navyše nebol zvyknutý, aby ho nejaká žena takto obskakovala. Jej slová

|iif|i imir plynuli, zatiaľ čo ho obsluhovala a uľahčila mu tak situáI m, kloní by inak bola bývala trápna, keby slečna Abigail bola menej inavorčivá a šikovná.

^Vyzerá to, že ste sa stali akýmsi miestnym hrdinom, pán Melcher,“ i iiamcnala a venovala mu len letmý úsmev.

^Necítim sa veľmi ako hrdina. Cítim sa ako hlupák, že som takto dopadol ležím tu s odstreleným palcom.“

I'h obyvateľov nášho mesta je nová železnica veľmi dôležitá i iľ pH ilo by sa im, keby ju niekto nejako ohrozoval. Uchránili ste |tl i'ifd prvou vážnou nehodou. Niet preto príčiny cítiť sa hlúpo. A nmMo na to ani tak ľahko nezabudne, pán Melcher.“

»Volám sa Dávid.“ No keď jej mal už-už pozrieť do očí, odvrátila

II,

„Veľmi ma teší, že som sa s vami zoznámila, hoci ľutujem okolnosti, I poň pokiaľ ide o vás. Odkiaľ pochádzate, pán Melcher?“

K'ď ho oslovila priezviskom, mal pocit, akoby ho tým usadila, a tak

……… Im zrumenel. „Až z Východu.“ Sledoval jej šikovné pohyby

I riZU sa spýtal: „Vy ste ošetrovateľka, slečna Abigail?“

„Nie, pane, nie som.“

„Mali by ste byť. Ste veľmi šikovná a jemná.“

Konečne sa rozžiarila. „Och, ďakujem, pán Melcher. Je to tá najn m Um vec, čo ste mohli za daných okolností povedať. Ste hladný?“ A no, ani si nepamätám, kedy som jedol naposledy.“

(Prežili ste muky, na ktoré určite tak ľahko nezabudnete. Možno l '! dostanete to správne jedlo, bude sa vám pobyt tu zdať kratší a zlé IBomienky sa rýchlejšie stratia.“

K o/práva rovnako uhladene, ako sa správa, pomyslel si Melcher i lledoval, ako sa slečna Abigail pohybuje po izbe a zbiera jeho oblečenie a toaletné potreby. Keď ho tak obskakovala, mal pocit bezppíiu ako človek, na ktorom niekomu záleží, a rozmýšľal, či je to POVniký pocit, ako byť manželom.

„Keď vám prichystám raňajky, postarám sa o váš oblek. Och! dnidla som vás učesať.“ Zastala na polceste ku dverám.

„To zvládnem aj sám.“

(Máte hrebeň?“

,Poruke nie.“

„T.ik si ho vyberte z vrecka mojej zástery.“

Vrátila sa k nemu a zdvihla naložené ruky, aby sa Melcher mohol dostať k hrebeňu. To, že zaváhal, kým sa k nej načiahol, jej o ňom prezradilo toľko, na čo by nestačilo ani tisíc slov. Videla, že Dávid M*T lid je gentleman. Všetko na ňom jej bolo sympatické a neskôr, keď mu pripravovala v kuchyni jedlo, uvedomila si, že je nevysvetliteľne veselá a pospevuje si. Možno sa trošku cítila ako manželka, keď mu priniesla podnos so slaninou, vajíčkami a kávou, a bola by tam najradšej zostala a rozprávala sa s ním. No mala ešte jedného pacienta, ktorý potreboval jej pozornosť.

Dolu vo dverách izby zaváhala, uprene hľadiac na cudzinca na svojej posteli. Už len fakt, že je to zločinec, bol znepokojujúci, hoci naďalej bol v bezvedomí a nemohol jej nijako ublížiť. Bradu mal uhľovočiernu, fúzy a vlasy tiež, ale jeho pokožka od včerajšieho večera zbledla. Abigail vošla ďalej do izby a obzerala si ho zbližša. Obnažená hruď a ramená sa mu leskli od potu. Slečna Abigail sa ho váhavo dotkla a zistila, že z jeho tela sála nezdravá vnútorná horúčava.

Rýchlo doniesla misku octovej vody a umývala mu ňou tvár, krk, ramená a hruď až po pás, kde sa končila plachta, a potom mu položila studené obklady nad obočie, aby zrazila teplotu. Vedela, že mu musí skontrolovať ranu, ale pri pomyslení na to jej zvlhli dlane. Zadržala dych a opatrne nadvihla okraj plachty. Pri pohľade na jeho nahotu jej telom preletela páľava. Napriek tomu, že sa roky starala o otca, ktorý trpel inkontinenciou, na toto vôbec nebola pripravená! Roztrasenou rukou mu preložila plachtu cez brucho, genitálie a ľavú nohu a potom zobrala dva pevné vankúše, aby mu podložila pravé koleno. Odstrihla gázové ovínadlo, ale obväzy sa mu prilepili na pokožku, takže musela zmiešať octovú vodu s liadkom a priložiť mu kvapkajúce obklady, aby sa mu obväzy uvoľnili z rán. Strela ho zasiahla veľmi vysoko na vnútornej strane stehna, ktoré bolo pevné, kým ho guľka nepoškodila. Teraz však, keď sa obväz uvoľnil, Abigail videla, že rana začala znovu krvácať. Stačil jej jediný pohľad a vedela, že musí konať, aby zranený nevykrvácal.

Vrátila sa do kuchyne, na železnú panvicu nasýpala za lyžicu kamenca, potriasala ňou nad horúcim sporákom, až sa z nej dymilo a kamenec stmavol. Potom nasýpala spálený kamenec v hojnej vrstve na čistú gázu, ale keď sa s teplým obkladom ponáhľala do izby, zdesená zastala a hľadela, ako krv tohto bezmenného vlakového lupiča zaplavila dieru po guľke a stiekla do priehlbiny slabín, kde ju tvrdé ochlpenie zachytilo.

Ani nevedela, ako dlho tam stála a civela na otvorenú ranu a hromadiacu sa krv. No odrazu mala pocit, že niekto postrelil ju, nie jeho. Jej telo sa myklo akoby v spätnom náraze a zraneného znovu horúčkovito omývala, zastavovala krvácanie, modlila sa. Počas hodín, ktoré nasledovali, bojovala s časom ako so smrteľným nepriateľom. Uvedomila si, že zranený musí čo najskôr niečo zjesť, inak zomrie. Roztĺkla teda kúsok mäsa a dala ho do slanej vody, aby získala vývar. No lupič neprestával krvácať a slečna Abigail začala pochybovať, či vôbec dožije, aby to vypil. Spomenula si, ako stará mama McKenziová hovorila, že na rany od šípov prikladali obklady zo sušeného námeľa, a tak zaraz urobila teplý obklad z ražnej hubky a priložila ho na ranu. Ohmatala mužovo čelo nad širokým tmavým obočím, zistila, že neochladlo, a tak ho utierala alkoholom. No kecľ prestala, vzápätí bol zase horúci. Uvedomila si, že s horúčkou musí bojovať zvnútra, nie zvonka. Prehľadala svoju pamäť a našla ešte jednu možnosť. Čaj z koreňa divého ďumbiera!

Keď mu priniesla ďumbierový čaj, ležal nehybne ako mŕtvy a prvá lyžička mu stiekla po perách, okolo uší a urobila na vankúši svetlohnedé škvrny. Slečna Abigail sa pokúsila vliať mu do úst ďalšiu lyžičku, no iba čo sa jej podarilo rozkašlať ho.

„Vypi to! Vypi to!“ nútila skoro nahnevaným šeptom muža v bezvedomí. No bolo to zbytočné. Zadusil by sa, keby mu takto Hala čaj do úst.

Hanky prstov si pritisla o zuby, zúfalá, na pokraji sĺz. Odrazu jej čosi zišlo na um a rozbehla sa po dome ako šialená, vyletela zadným vchodom a videla, že u susedov na zadnom dvore sa hrá Rob Nelson.

„Róbert!“ skríkla a Rob vyskočil do pozoru. Nikdy v živote nevidel slečnu Abigail takú zničenú a nikdy ju nepočul tak zvyšovať hlas.

„Áno, madam?“ preglgol s vyvalenými očami.

Slečna Abigail ho schytila za plecia tak pevne, akoby mu chcela zlámať kosti. „Róbert, rýchlo utekaj do stajne a popros pána Perkinsa o hrsť slamy. Čistej slamy, rozumieš? A bež, akoby ti horelo za pätami!“ Potom ho postrčila, až skoro zletel na nos.

„Áno, madam!“ zvolal ohromený chlapec a uháňal preč, ako rýchlo vládal.

Kým slečna Abigail čakala, zdalo sa jej, že zatiaľ uplynuli celé hodiny, a nervózne sa prechádzala. Keď sa Rob vrátil, schytila slamu, ani mu len nepoďakovala, bežala do domu a sieťové dvere zabuchla chlapcovi pred nosom.

Naklonila sa nad lupičovu tmavú tvár, nadvihla mu bradu a strčila mu do úst dva prsty. Jazyk mal zlovestne horúci a suchý. No po niekoľkých neúspešných pokusoch dostať mu slamku do hrdla zistila, že je príliš krehká. Utrápená namáhala svoj mozog, strácala drahocenné minúty, kým našla riešenie. Pálka! Vytiahla jednu zo sušenej kytice v salóne, ihlicou na pletenie z nej vytlačila jadro a ešte rozhodnejšie znovu nadvihla tú tmavú bradu, prstami mu roztvorila ústa a vopchala mu stonku pálky do hrdla, pričom sa sama skoro dusila.

No fungovalo to! Bol to malý úspech, ale dodal jej nádej – ďumbierový čaj hladko stekal dolu. Bez ohľadu na jemnocit slečna Abigail znovu a znovu naberala čaj do úst a vstrekovala ho do zraneného, ale keď mu steblo vyťahovala z úst, zapracoval v ňom nejaký reflex, preglgol a nevedomky jej zubami zovrel dva prsty. Slečna Abigail bolestivo vykríkla, prudko sa vystrela, uvoľnila si prsty a zistila, že medzi prvým a druhým kĺbom má na oboch prstoch preseknutú kožu. Okamžite si ich strčila do úst a oblizla, no pocítila na nich stopy jeho slín. Bandita! pomyslela si, vytiahla si z rukáva čistú vreckovku a úzkostlivo si utierala jazyk a prsty. No ako hľadela na jeho bezvedomú tvár, cítila, že jej vlastnú obliala horúčava a srdce sa jej chveje pre čosi, čo nechápala.

Keď si uvedomila, že už je skoro poludnie, odišla od toho muža, aby pripravila podnos pre Dávida Melchera. Keď s ním zastala medzi jeho dverami, Melcherovi ovisla sánka.

„Slečna Abigail! Čo sa vám stalo?“

Pozrela na seba a videla, že prsia má postriekané krvou z mäsa, ktoré rozklepávala, a možno aj krvou tamtoho muža zdola. Keď si zdvihla ruku k vlasom, zistila, že ich má strapaté ako vetrom rozviatu trávu. A keď zodvihla ruku, zbadala pod pazuchou elegantnej belasej blúzky, v ktorej dnes ráno vyzerala tak bezchybne, veľký mokrý kruh od potu. A na prstoch mala ešte k tomu tie dve krvavé stopy zubov, ale aspoň tie skryla v záhyboch sukne.

Preboha! Ja som si to ani neuvedomila! Jednoducho som si to ani neuvedomila!

„Slečna Abigail, je vám niečo?“

„Som úplne v poriadku, naozaj, pán Melcher. Usilovala som sa zachrániť život tomu človeku a verte mi, že v tejto chvíli by som bola asi vďačná, keby som videla, že má dosť síl, aby sa pokúsil mi ublížiť.“

Melcherove črty stvrdli. „Tak teda ešte žije?“ „Ledva.“

Dávid Melcher sa nemohol udržať, aby nevyprskol: „To je mrzuté!“

Slečna Abigail vycítila jeho mrzutosť, ale videla, ako sa pokúsil potlačiť svoj hnev, ktorý bol celkom oprávnený vzhľadom na to, že ten muž tam dole pripravil pána Melchera o palec na nohe. „Len to nepreháňajte. Myslím, že nie ste zvyknutá na takú ťažkú prácu. Nechcel by som, aby ste ochoreli kvôli nejakému obyčajnému zlodejovi.“

Z jeho slov nepopierateľné vyžarovala vrúcnosť a slečna Abigail mu odvetila: „Nerobte si o mňa starosti, pán Melcher. Ja som tu na to, aby som sa postarala o vás.“

A práve to aj urobila, keď dojedol. Priniesla mu veci na holenie a kým vykonával ten obrad, držala mu zrkadlo. Potajomky si ho obzerala, jemné ústa a rovný nos, pevnú bradu i líca bez jamôk. No najväčšmi sa jej páčili jeho oči. Boli svetlohnedé a celkom chlapčenské, najmä keď sa usmieval. Zdvihol ich k nej a slečna Abigail sklopila pohľad. A keď sa znovu venoval holeniu a vykrúcal hlavu raz tak, raz onak, vysunul bradu a šľachy na krku sa mu napli, Abigail pocítila svoj pulz až kdesi v žalúdku. Zrazu si vybavila v pamäti ostrejšie črty lupiča, jeho hrubší krk a dlhšiu, tmavšiu tvár. Odpudzujúci výzor v porovnaní s príťažlivou tvárou Dávida Melchera, pomyslela si.

„Ten lupič má fúzy,“ poznamenala.

Z tváre Dávida Melchera sa vytratila všetka jemnosť. „Typické!“ odvrkol. „Naozaj?“

„Určite! Všetci najslávnejší banditi v dejinách mali fúzy.“ Abigail sklopila zrkadlo, vstala, preplietla si ruky a mrzelo ju, že ho rozladila.

„Vidím, že je vám proti vôli o ňom hovoriť, tak radšej zabudnite, že je tam dolu, a myslite na to, ako sa uzdravíte. Doktor Dougherty povedal, že by som vám mala vymeniť obväz na nohe a natrieť vám ju masťou, keby vás bolela.“

„Je to čoraz lepšie. Neobťažujte sa.“

Keď ju odmietol, Abigail sa rýchlo otočila, odišla a ľutovala, že ho podráždila tým, keď rozprávala o lupičovi, najmä po tom, čo pán Melcher tak chválil jej vyprážané mäso so zemiakmi a čistý plátenný obrúsok na podnose. Videla, že v dome nastanú trenice, ak ten kriminálnik prežije. No ona sa predsa podujala ošetrovať ho a je povinná robiť to čo najlepšie.

Vrátila sa dolu do spálne a zistila, že zranený pohol pravou rukou – teraz ju mal položenú cez brucho. Skúmavo hľadela na jeho dlhé štíhle prsty, mierne ohnuté a trochu zarastené, a na ruke zbadala akoby šmuhu špiny. Keď podišla bližšie, pozrela sa mu na ruku ešte raz. To, čo považovala za špinu, bola tmavá modrina, ktorá viditeľne mala tvar podpätku. Pozorne chytila poranenú ruku za zápästie a uložila mu ju opäť k boku. No keď sa dotkla plachty, muž sa trochu pretočil a chytil si ju zdravou ľavou rukou, akoby ho bolela. Abigail ho inštinktívne potisla nazad na chrbát a jej ruky na jeho mohutnej hrudi vyzerali smiešne drobné. Znovu si ľahol, ako bol predtým, opäť bezvládny a nehybný.

Ťažko bolo zistiť, či je ruka zlomená, no pre istotu mu vsunula do dlane kúsok dreva a priviazala ho, omotala mu pásy gázy okolo zarasteného zápästia a prekrížila ich nad palcom, aby sa kosti nemohli posunúť, keby náhodou boli zlomené. Pri práci si všimla, že ruky má čisté, nechty pekne upravené, dlane mozoľnaté.

Znovu mu skontrolovala čelo, zistila, že trochu ochladlo, no stále bolo teplejšie, ako by malo byť. Unavene si pomyslela na včerajšok, keď sa vybrala do mesta uchádzať sa o miesto u Culpeppera, a pomyslela si, že sotva vtedy tušila, že namiesto toho skončí pri takejto práci. Možno by to u Culpeppera napokon bolo bývalo vhodnejšie, pomyslela si vyčerpané a ponáhľala sa nazad do kuchyne po vatu a alkohol. Zdesene sa obzrela po miestnosti – všade boli kusy potrhaných handier a gázy, v miskách mokré použité chumáče vaty, karafa s octom, miska so soľou, vrecká s bylinkami, nožnice, všade špinavé riady, stena a vysoký bielizník postriekané od krvi a odporne tu zapáchal spálený kamenec.

Abigail sa zvrtla na opätku a hoci také čosi bolo pre ňu netypické, bolo jej to celkom ľahostajné. Vrátila sa do svojej spálne.

Bože dobrý! On sa prevrátil… a na pravú nohu!

Potískajúc ho a stonajúc mordovala sa s jeho ochabnutým ťažkým telom, znovu sa jej podarilo prevrátiť ho na chrbát a zadychčaná mu odkväcla na brucho. No ešte prv, ako sa pozrela, vedela, čo uvidí – rana znova výdatne krvácala.

A tak si sťažka povzdychla, teraz už takmer padajúc z nôh. Musela ten boj absolvovať znova – vyčistiť ranu, opáliť kamenec, zastaviť krvácanie, priložiť obklad z ražnej hubky a modliť sa, aby sa to už zastavilo. Ako popoludnie plynulo, zdalo sa, že zranený sa častejšie hýbal. Zakaždým, keď pohol končatinou, Abigail sa naňho celou silou zvalila, ak to bolo potrebné, držala ho, aby ležal rovno, silou vôle ho nútila ležať bez pohybu, nahlas mu dohovárala, potila sa od námahy, ale utierala pot z jeho rozpáleného tela, nie svoj. Navečer bol ešte stále v bezvedomí a Abigail sa vzdala nádeje, že sa preberie natoľko, aby mohol vypiť mäsový vývar, a tak ho zase nakŕmila ako predtým.

Neskôr keď stála pri ňom a ako zhypnotizovaná hľadela na jeho obnažený bok a počítala minúty, odkedy sa zastavilo posledné krvácanie, zo zamyslenia ju vytrhlo zaklopanie doktora Doughertyho. „Poďte ďalej.“ Ledva však vládala tých pár slov vysloviť.

Aj lekár mal za sebou ťažký deň, no len čo pozrel na ňu, spytoval sa: „Slečna Abigail, doparoma, čo ste to so sebou porobili?“ Vyzerala príšerne! Oči mala podliate krvou a doktor mal na chvíľu pocit, že sa rozplače.

„Nikdy predtým som nevedela, aké ťažké je zachraňovať život,“ povedala zachrípnuto. Doktor Dougherty ju chytil za ruku a odviedol do jej katastrofálne vyzerajúcej kuchyne. Kecľ ju usadil na stoličku, trochu bláznivo sa zasmiala. „A teraz už viem, prečo váš dom vyzerá tak, ako vyzerá.“

Doktor sa neurazil, ale sípavo sa zasmial. Človek sa učí do smrti.

„Potrebujete poriadnu kávu, slečna Abigail, a ešte väčšmi poriadne sa vyspať.“

„Tú kávu prijímam, ale spánok musí počkať, až kým ten zranený ožije, a ja viem, že sa z toho dostane.“

Doktor jej nalial šálku kávy a šiel prezrieť pacientov. Ako vyšiel z kuchyne, videl chrbát slečny Abigail ochabnuto opretý o stoličku a vedel, že mal šťastie, keď mu ponúkla pomoc práve ona. No napriek tomu sotva vošiel do izby, kde ležal lupič, znovu zapochyboval, či nie je príliš krehká na to, aby ošetrovala takéto rany. Najprv bral ohľad len na jej útlocit, no keď ju teraz videl takú zničenú, uvažoval, či to fyzické vypätie nie je pre ňu priveľké.

Stačil mu jediný pohľad na jej prácu a žasol nad jej^ vynachádzavosťou a húževnatosťou. To, čo našiel, keď prezrel ranu, ho skutočne prekvapilo. Ten chlap ani nevie, aké má šťastie, že skončil tam, kde je, pomyslel si doktor. Rana vyzerala dobre, teplota bola nízka, nekrvácal, nemal gangrénu. Slečna Abigail urobila toľko, ako by bol urobil on sám.

Hore na poschodí povedal: „Pán Melcher, myslím, že ste v dobrých rukách, keď sa vám venuje slečna Abigail. No aj tak som si pomyslel, že ponúknem aj svoju skromnú lekársku pomoc.“

„Ach, doktor Dougherty, som rád, že vás vidím.“ Melcher vyzeral zdravý ako rybička.

„Bolí vás tá noha?“

„Nie väčšmi, ako je znesiteľné. Občas mi v nej trhá, ale tá masť, ktorú ste dali slečne Abigail, nesmierne pomohla.“

„Ópiová masť, vážený pane. Ópiová masť z rúk slečny Abigail, to je veľmi účinná kombinácia, nesúhlasíte so mnou?“

Melcher sa usmial. „Je skvelá, však? Chcem sa vám poďakovať za… nuž, som veľmi rád, že som tu v jej dome.“

„S tým ja dohromady nič nemám, Melcher. Ona sa ponúkla dobrovoľne! A hoci to má zaplatené, myslím, že dáva viac, ako možno zaplatiť peniazmi. Má s vami dvoma roboty neúrekom.“

Pri zmienke o druhom pacientovi Melcherova tvár skysla.

„Povedzte… ako mu je?“

„Žije a nekrváca a jedno i druhé sa mi zdá neuveriteľné. Neviem, čo preňho slečna Abigail urobila, ale nech je to čokoľvek, zabralo to.“ Potom, keď si všimol, ako sa Melcher tvári, plesol ho po zdravej nohe. „Hlavu hore, človeče! Už dlho nebudete musieť byť pod jednou strechou s tým darebákom. Palec sa vám hojí. Dlho vás tu nezdrží.“

„Ďakujem,“ poďakoval sa Melcher, ale netváril sa prívetivo.

„Radil by som vám zabudnúť na to, že je tam dole, ak vás to tak trápi,“ povedal lekár a chystal sa na odchod.

„Ako na to môžem zabudnúť, keď aj slečna Abigail musí byť tam dole… a starať sa oňho!“

Á, tak odtiaľ vietor fúka, pomyslel si doktor. „Zdá sa, že slečna Abigail na vás zapôsobila.“

„Dovolím si to priznať,“ pripustil Melcher. Doktor sa krátko zasmial a povedal: „O slečnu Abigail sa nebojte. Vie sa o seba postarať. Čoskoro prídem zase. Medzitým tou nohou hýbte a používajte ju, ako budete chcieť, pokiaľ vám to bude príjemné. Hojí sa to dobre.“ A keď schádzal dolu schodmi, usmieval sa nad týmto nečakaným obratom udalostí.

Káva slečnu Abigail trochu povzbudila.

„Máte šálku aj pre mňa?“ spýtal sa, keď sa vrátil do kuchyne. „Nie, nevstávajte. Šálky sú tu? Nalejem si sám.“ Obslúžil sa a rozprával ďalej. „Slečna Abigail, mrzí ma, že som včera o vás pochyboval. Teraz vidím, aký som bol hlúpy. Nielenže ste pri ošetrovaní tých dvoch urobili skvelú prácu, ale… zdá sa, že z pána Melchera ste spravili aj svojho oddaného ctiteľa.“

„Oddaného ctiteľa?“ Abigail naňho sponad šálky prekvapene pozrela.

Doktor Dougherty sa chrbtom opieral o kredenc, chlipkal kávu a oči mu svietili.

Slečna Abigail v rozpakoch hľadela do svojej šálky. „Nezmysel, doktor. Je jednoducho vďačný za čistú posteľ a teplé jedlo.“

„Ako poviete, slečna Abigail… ako poviete.“ No z doktorovho pohľadu sa šibalstvo nevytratilo. Potom náhle zmenil tému. „Telegraficky nám zo železnice oznámili, že chcú, aby ten cudzinec zostal tu, kým nepošlú niekoho, kto by ho vypočúval.“

„Ak to prežije, aby mohol odpovedať.“ Lekár znova na nej videl únavu, počul v jej hlase obavy.

„Prežije. Prezrel som rany a vyzerajú skutočne dobre, slečna Abigail, veľmi dobre. Kýho čerta ste to dali na tie obklady?“

„Rozmrvený námeľ. Hojili sa tým rany po indiánskych šípoch. Usúdila som, že by to mohlo zahojiť aj jeho ranu.“

„Prečo ste ma nezavolali, keď sa mu pohoršilo?“

V očiach sa jej zračilo počudovanie. „Tuším mi to ani nezišlo na um.“

Lekár sa zasmial a pokrútil hlavou. „Máte v úmysle založiť si konkurenčný podnik, však?“ spýtal sa s iskričkami v očiach.

„Ale nie, doktor. To je na slobodnú dámu príliš ťažké. Keď budú títo muži zdraví, pôsobenia v oblasti medicíny sa vzdám, a s potešením.“

„No ešte sa nevzdávajte, slečna Abigail, prosím vás. Robíte za mňa sakramentsky kus roboty.“

Abigail bola priveľmi unavená, aby protestovala proti jeho slovám, a odvetila iba: „Tak teda ďakujem, pán doktor.“ A doktor Dougherty by mohol prisahať, že až zažiarila v tej večernej kuchyni uprostred toho neporiadku a zápachu, ktoré boli také vzdialené čistote, aká tu vždy vládla. Vtedy vedel, že slečna Abigail bude v poriadku, lebo má prednosti, ktoré väčšina žien nemá. A tiež po prvý raz pocítila tú prvotnú radosť, ktorú poznajú tí, čo vyhrajú zápas so smrťou.

Cestou ku dverám sa doktor obrátil. „Och, zabudol som vám spomenúť, že železnica znáša náklady na liečenie týchto dvoch. Myslím, že majú v úmysle uzmieriť Melchera, aby nenarobil škandál okolo toho, že bol postrelený vo vlaku R. M. R. A pokiaľ ide o toho druhého… ten musí byť hľadaný aj pre niečo iné než jedno zdržanie vlaku, keď sa oňho tak zaujímajú. Nechcel som vás vystrašiť, len som chcel, aby ste boli pokojná, pokiaľ ide o peniaze. Bojíte sa byť tu s ním sama?“

Abigail sa skoro rozosmiala. „Nie, nebojím sa. Nikdy v živote som sa ničoho nebála. Ani pri pomyslení, že mi už dochádzajú peniaze. Veci sa vždy nejako vyriešia. Včera mi hrozila bieda, a dnes ma živí železnica. Neprišlo to ako na zavolanie?“

Lekár ju potľapkal po ruke a zasmial sa. „Vyzerá to tak, slečna Abigail. Teraz sa len trochu vyspíte, aby sa vám i ďalej tak darilo.“

Keď lekár otvoril sieťové dvere, Abigail ho na chvíľku zdržala otázkou. „Doktor, nebolo v tom telegrame, ako sa ten muž volá? Pripadá mi čudné hovoriť o ňom ako o 'tom mužovi' alebo o… 'lupičovi'.“

„Nie, nebolo. Stálo tam iba, že chcú, aby zostal tu, to je nesporné. Veľmi ho chcú dostať do rúk.“

„Ako môžu vedieť, že je hľadaný pre iné zločiny, keď ho ani nevideli?“

„Poslali sme im jeho opis. Niekto na trati ho musel podľa toho spoznať.“

„No čo ak ten muž zomrie? Nebolo by podľa mňa správne, aby zomrel niekde, kde ani živá duša nevie, ako sa volá.“ „Také veci sa už stali,“ povedal doktor otvorene.

Abigail vystrela plecia a na tvári sa jej zjavila rozhodnosť. „Áno, ale tentoraz sa to nestane. Bude to mojím cieľom, akýmsi motívom, ak chcete. Postarám sa, aby ožil aspoň natoľko, aby mohol povedať, ako sa volá. Ak to zvládne, možno sa zotaví celkom. Ako vidíte, doktor, mám v úmysle byť vytrvalou liečiteľkou.“ A ironicky sa na lekára uškrnula. „No a teraz sa už ponáhľajte. Musím dať do poriadku kuchyňu a pripraviť večeru.“ Doktor Dougherty sa chichotal, ako ho vyhnala. Poraziť Abigail McKenziovú, na to bolo treba čosi viac ako len únavu!

Kým Abigail pripravovala podnos s večerou pre Dávida Melchera, nemala čas robiť si starosti s tým, ako vyzerá, no napriek tomu jej bolo na duši príjemne, keď si opakovala lekárove slová. Oddaný ctiteľ. Dávid Melcher je jej oddaný ctiteľ. Pri tej myšlienke slečnu Abigail premkol pocit radostného očakávania. Dala si mimoriadne záležať na večeri preňho a prv ako vošla do jeho izby, zopár uvoľnených prameňov vlasov si zastrčila na miesto. Melcher ležal pokojne, tvárou k oknu s výhľadom na ružovú oblohu. Keď Abigail zastala vo dverách, vycítil, že je tam, a obrátil sa k nej s úsmevom. Srdce sa jej radostne zatrepotalo a naplnilo ju akýmsi novým sebavedomím.

„Priniesla som vám večeru,“ povedala milo.

„Sadnite si, prosím, a robte mi spoločnosť, kým budem jesť,“ požiadal ju. Chcela… och, ako by to len chcela, ale jednoducho sa to nepatrilo.

„Obávam sa, že mám dolu prácu,“ ospravedlnila sa. Na jeho tvári sa odzrkadlilo sklamanie. No bál sa priveľmi naliehať, veď už aj tak preňho urobila veľa. V izbe nastalo ticho a zvonka sa ozvalo túžobné vrkanie holuba. Slečna Abigail položila podnos Melcherovi na kolená a potom bodrým tónom povedala: „Ale keby ste mali záujem po večeri si niečo prečítať, čosi som vám priniesla.“ A vytiahla z vrecka knižku sonetov.

„Á, sonety! Aj vy máte rada sonety? To som mohol predpokladať.“

Jeho odobrujúci úsmev Abigail rozjaril a uprela pohľad na oblaky za oknom, ktoré vyzerali ako cukrová vata. Znovu sa ozvalo volanie holuba. Akoby sa spytoval: „Kto? Kto? Kto?“ Slečne Abigail sa odrazu zdalo, že sa to spytuje namiesto nej. Už si ani nepamätala, koľkokrát si kládla túto otázku. Kto raz rozjasní jej život? Kto jej poskytne dôvod žiť?

Zadumaná dosť zasnene povedala: „Podľa mňa je večer zvlášť vhodný na sonety. Je to tá najpokojnejšia časť dňa, nemyslíte?“

„S tým absolútne súhlasím,“ odvetil jej Melcher nežne. „Zdá sa, že máme čosi spoločné.“

„Áno, máme.“ Odrazu si uvedomila, ako vyzerá, a končekmi prstov sa dotkla spodnej pery. Ešte stále mala na sebe špinavé prepotené šaty, v ktorých bola celý deň, a vlasy mala hrozne strapaté. No aj keď sa vytratila z jeho izby, uvedomovala si, ako milo sa na ňu usmieval a skoro nežne sa s ňou rozprával. Je pravda, čo povedal doktor Dougherty? Abigail McKenziová, taká si unavená, že už fantazíruješ!

Či už bola unavená, alebo nie, jej deň sa ešte neskončil.

Padol súmrak a muž-okupujúci jej spálňu na prízemí v šere vyzeral ešte tmavší ako predtým. Zistila, že ho porovnáva s Melcherom. Strnisko na brade mal už skoro raz také ako včera a Abigail sa rozhodla, že ho zajtra oholí. Nikdy sa jej nepáčili muži s čiernou bradou. A ešte k tomu s fúzmi! Ak tmavá brada vyzerala hrozivo, čierne fúzy boli rozhodne desivé! Tie jeho – podišla bližšie – lemovali vrchnú peru ako ovisnuté, hrubé netopierie krídla. Striasla sa, keď si ich obzerala, a objala sa prekríženými rukami, akoby sa chcela chrániť. Odporné! pomyslela si. Prečo musí niekto nosiť na tvári také nepekné štetiny?

No odrazu slečna Abigail uvoľnila zovretie prstov na ramenách. Vybavila sa jej hmlistá spomienka – ale nie, to predsa nemohlo byť, či áno? Zamračila sa, keď si spomenula na dotyk jeho fúzov, keď ho kŕmila, lebo v jej spomienkach neboli štetinaté, ale mäkké.

Určite sa mýlim, pomyslela si a trochu sa zachvela. Ako môžu byť mäkké, keď vyzerajú tak pichľavo? A predsa si zrazu bola istá, že sú mäkké. Ostražito sa obzrela za seba, no, pravdaže, nikto tam nebol. Bola to hlúposť obzerať sa! Potom sa ešte raz ukradomky presvedčila, kým sa váhavo načiahla jedným prstom, aby sa dotkla hustého čierneho porastu pod lupičovým nosom. Skoro ju šokovalo, keď sa presvedčila, že fúzy sú jemné ako hodváb! Zacítila na prste mužov teplý dych a rýchlo a previnilo si znovu prekrížila ruky. Tá mäkkosť bola znepokojujúca. Odrazu ju pochytil strach a nahlas povedala: „Fúzy-nefúzy, zlodej-nezlodej, donútim ťa povedať mi svoje meno, rozumieš? Nezomriete mi tu, pane, pretože ja to jednoducho nedovolím! Budeme postupovať krok za krokom, a tým prvým bude, že z vás dostanem vaše meno. Bude najlepšie, ak hneď od začiatku pochopíte, že nie som zvyknutá, aby mi niekto skrížil plány!“

Zranený nepohol ani svalom.

„Och, pozrimeže, vy ale vyzeráte. Radšej vás učešem. Práve teraz sotva pre vás môžem urobiť viac.“

Vytiahla z bielizníka svoj hrebeň, prešla mu ním po hustých vlasoch a pocítila zvláštny záchvev pri pomyslení, že je to vlakový lupič, no ona napriek tomu robí preňho čosi také intímne. „Nemôžem povedať, že by som niekedy v živote česala banditu,“ hovorila mu. „Jediný dôvod, prečo to robím teraz, je ten, že ak by ste ma náhodou počuli, aby ste vedeli, že tu nesmiete len… len tak ležať bez boja. Tie vlasy sú špinavé a ak ich chcete mať umyté, budete musieť jednoducho nadobudnúť vedomie.“

Odrazu muž mykol rukou a vydal zo seba tichý zvuk. Hodil hlavou nabok a bol by sa prekotúlil, no Abigail ho držala, aby mu v tom zabránila. „Musíte ležať rovno. Na tom trvám! Doktor Dougherty hovorí, že musíte!“ Zdalo sa, že sa podvolil. Ohmatala mu čelo a zistila, že je chladné. No pre istotu si priniesla z obývačky hojdacie kreslo, v ktorom zvykla šiť – neveľké, bez bočných operadiel, ktoré sotva poskytovalo nejaké pohodlie, a sadla si iba na chvíľku, iba kým si nebude istá, že ranený sa už nebude hádzať a neublíži si. Čo nevidieť jej hlava ovisla, myšlienky boli čoraz nejasnejšie, až upadla do ríše snov, v ktorej sa cudzinec prebudil a spod svojich mäkkých čiernych fúzov sa na ňu usmieval. Jeho široká hruď sa k nej priblížila a ona ju odtískala rukami, vyhýbala sa jeho zvodným perám, namietala, že je zlodej, no on sa len chrapľavo zasmial a priznal to, a vraj teraz chce niečo ukradnúť jej. Ale ja nepoznám vaše meno, vzdychla ako nočný vietor. On sa usmial a doberal si ju: Ale poznáte zo mňa viac ako len meno. Znovu videla jeho nahé telo – mäkké, uvoľnené, intímne – a znovu pocítila tú zvláštnu hanebnú zmyselnosť. A jej spiace telo na malom hojdacom kresle sa myklo.

Zobudila sa, keď zranený začal rozhadzovať rukami, vyskočila a uložila ho a pritisla vlastným telom, aby ho udržala na chrbte a bez pohybu. Keď pod sebou cítila telo toho muža, ten čudný hanebný sen ju celú prenikol. Nemala by mať také myšlienky, ani sa ho tak dotýkať.

No napriek tomu zostala vedľa neho a celú noc ho strážila. Z času na čas sa hádzal a ona mu prikazovala: „Zostaň ležať na chrbte… nechaj to koleno hore… povedz mi, ako sa voláš…“ až napokon už viac nevládala s ním zápasiť. Uprostred noci tápajúc šla do kuchyne, našla rolku gázy a uviazala mu ľavý členok o mosadzné mreže konca postele a ľavé zápästie o záhlavie. Omámená spánkom si znovu sadla do hojdacieho kresla. No počas noci sa nevedomky zdvihla, preliezla mosadzné čelo a zaspala v dolnej polovici postele s perami pri jeho boku.

Pomaly… nejasne si začal uvedomovať veľkú, rovnomernú páľavu na tvári. A podľa toho že sa nemenila, vedel, že je to slnko.

Zahmlené… neisto si začal uvedomovať príjemné, omamné teplo pri svojom boku. A podľa jeho tvarov vedel, že je to žena.

Čoraz väčšmi… bolestivo si začal uvedomovať drsnú, hlodavú páľavu v tele. Tú však nevedel identifikovať, vedel iba, že to bolí tak, ako ho ešte nikdy nič nebolelo. Oči za zatvorenými viečkami sa zagúľali, odmietali vzdať sa svojej tmy a uzatvárali ho aj s tými troma páľavami, ktoré sa spojili, akoby ho chceli spáliť až do špiku kostí. Bol zvedavý, či sa z toho sna prebudí, keď otvorí oči. Alebo je to skutočnosť? Žije? Je v pekle? Napokon horko-ťažko otvoril oči, ale hľadel na strop, a nie na strechu stanu. Telo ho na mnohých miestach bolelo. Ježišikriste, pomyslel si, oči sa mu privreli a čudoval sa, kde to je a kto to leží konca jeho postele. Skúsil preglgnúť, ale nemohol, znova teda nadvihol zmeravené viečka a zaťal zuby, až mu išla prasknúť čeľusť, a potom s bolestnou námahou nadvihol hlavu.

Akýsi satyr v ženskom vydaní ležal na posteli opretý o lakte a s doširoka otvorenými očami civel naňho.

Vedomím mu preblesla jediná myšlienka: musel som poriadne klesnúť. Toto tu je príšerná babizňa, ktorá ma musela priviazať, aby ma donútila zostať.

A potom sa znovu stratil v temnotách. No so sebou vzal predstavu škaredej bosorky s vlasmi ako rozsypaná špinavá slama a ovísajúcimi záhybmi pod očami. V bezvedomí sa mu snívalo, že mu bez prestania rozpráva a prikazuje veci, ktoré nie je schopný urobiť. Naliehala, aby rozprával, pretočil sa, nepretáčal sa, odpovedal jej, ležal pokojne. Občas sa mu snívalo, že jej hlas je sladký ako med, no potom dotieravý, otravný, až jej napokon unikol celkom a zaspal bez snov.

Slečna Abigail si zúfala, keď mu hlava klesla nazad a stratil sa v ríši zabudnutia prv, ako z neho mohla vytiahnuť meno. Jediné, čo zistila, a čo predtým nevedela, bolo to, že jeho skoro čierne oči majú slabý hnedastý nádych. Čakala, že budú čierne ako smola, bez odtieňov, rovnako zlovestné ako všetko ostatné na ňom. No orieškovohnedé škvrny ich zjemňovali.

S povzdychom sa zdvihla z postele.

Nikdy v živote ráno pri pohľade do zrkadla slečna Abigail nevidela čosi také ako dnes. Noc si zobrala svoju daň a akoby jej pokrčila pokožku nad očami a roztiahla pod nimi. Modrasté kruhy zvýrazňovali jej priveľké pološialene oči, kým pery ohraničovali pozdĺžne čiary. Pochlpené, strapaté vlasy tvorili krutú korunu toho všetkého.

Hľadela na svoj odraz v zrkadle a cítila sa skutočne veľmi stará.

Myšlienka na Dávida Melchera ju vytrhla zo zasnenia.

V kuchyni sa poumývala, učesala, vlasy si zvinula vzadu nad krkom do úhľadného uzla, potom si obliekla jemnú krémovú blúzku podobnú tej, čo mala na sebe včera, a hnedú popelínovú sukňu. Z náhleho popudu si na zápästie naniesla trochu ružového oleja.

„Slečna Abigail, vy ste dnes ráno krásna!“ obdivne zvolal Dávid Melcher, keď vošla do jeho dverí a na podnose mu priniesla raňajky.

„A vy zasa máte dobrú náladu, pán Melcher!“

Znovu ju požiadal, aby pri ňom zostala, kým sa naje, a tentoraz to prijala, hoci slušnosť vyžadovala, aby zostala len krátko. Melcher pochválil jej kuchárske umenie, vajcia namäkko, hrianku s maslom a jablkovým džemom, a žartoval: „No toto, slečna Abigail. Kým ma odtiaľto vyhodíte, budem celkom rozmaznaný.“

Jeho ocenenie zľahka a vzrušujúco nadnieslo jej ego, ako keď vánok človeku nadvihne jemné vlasy na krku a príjemne ho pritom zamrazí.

„Ja by som vás odtiaľto nevyhodila, ako ste to povedali vy, pán Melcher. Môžete tu zostať tak dlho, ako budete potrebovať.“

„Slečna Abigail, to je skutočne nebezpečná ponuka. Môžem vás vziať za slovo a neodísť nikdy.“ V jeho očiach bola tá správna dávka šibalstva, vďaka ktorej tá poznámka neprekračovala medze slušnosti. No napriek tomu ju opäť príjemne zamrazilo na krku. Zostala však pri ňom iba tak dlho, aby to bolo rozumné.

„Rada by som sa s vami zhovárala aj dlhšie, ale naozaj mám veľa práce a chcela by som ju urobiť, kým sa ešte nevytratil ranný chlad.“

„Slečna Abigail, vy ste to povedali tak poeticky. Vy sa tak krásne vyjadrujete.“ Potom si odkašlal a trochu formálnejšie dodal: „Ak by ste dovolili, rád by som si dnes znova čítal tie sonety.“

„Ale pravdaže. Možno by sa vám páčili aj iné, čo mám.“

„Áno… áno, určite.“

A keď vstala a prešla si rukami po rukávoch, aby uhladila nejestvujúce záhyby, Dávid Melcher si pomyslel, akou krehkou ju robí ten vysoký golier a dlhé rukávy, ako vonia ružami a aká je to dokonalá dáma.

Znovu nakŕmila lupiča cez steblo pálky teplým vývarom. Teraz, keď sa k nemu približovala, jej pulz stváral čudné, nedovolené veci, a akoby II tomu bezvedomému mužovi chcela za to oplatiť, hrešila ho: „Kedy sa už rozhodnete prebudiť, aby ste mi povedali svoje meno a zjedli nejakú poriadnu stravu? Viete, že je s vami strašne veľa práce, keď si tu i.ikto ležíte ako nejaký veľký grizzly počas zimného spánku?! Donútili ste ma nakŕmiť vás tak, ako som to robila včera. Viem, že je to možno mizerná metóda, ale je jediná, akú si viem vymyslieť… a verte mi, pane, že pre mňa nie je o nič príjemnejšia ako pre vás, najmä vzhľadom na tie vaše fúzy.“

Keď ho dokŕmila, priniesla si náčinie na holenie a neohrozene sa pustila dávať ho do poriadku, hoci si vôbec nebola istá, ako sa jej to podarí. Pod bradu mu naukladala hrubé uteráky, namydlila ho, a keď začala narábať s britvou, stále si lámala hlavu nad tými fúzmi.

Má, či nemá?

Naozaj vyzerali hriešne, zlovestne. A možno keby Dávid Melcher nebol podotkol, aké sú fúzy typické pre gangstrov, a možno keby neboli tak znepokojujúco mäkké, a možno keby ju nebolo jej srdce zradilo, keď sa ich dotýkala, nebola by mu ich oholila.

Napokon to však urobila.

Keď bola polovica fúzov preč, začal ňou hlodať pocit viny. No teraz už bolo neskoro. Keď dokončila, odstúpila, aby ohodnotila tvár bez fúzov, a na vlastné sklamanie zistila, že ju načisto pokazila! Fúzy patrili k nemu rovnako ako husté čierne obočie a tmavé sfarbenie jeho kože. Čo ak sa prebudí a bude mať rovnaký názor? To pomyslenie len zväčšilo jej obavy a znásobila ich aj ďalšia úloha. Bolo načase ho poumývať.

Abigail sa do toho pustila, kúsok po kúsku mu najprv trochu namydlila rameno, potom ho opláchla a utrela. Husté, rovné čierne ochlpenie pod pazuchou ju vyvádzalo z rovnováhy. Sústredila sa teda na jeho plece a usilovala sa nehľadieť ta. Umyť druhé rameno bol problém, pretože posteľ stála celkom v kúte izby. Pokúsila sa odtiahnuť ju, aby sa k nemu dostala z druhej strany, ale bol priťažký a posteľ sa ani nepohla. Nakoniec musela Abigail znovu vyliezť k nemu na posteľ.

Vrchnú polovicu tela mal hotovú…

Abigail preglgla, no potom si uvedomila, veď napokon je v bezvedomí.

Vsunula mu pod pravú nohu voskové plátno a opatrne ju umývala, vyhýbajúc sa zranenému stehnu. Mal dlhé chodidlo a vyvolalo to v nej čudnú rozjarenosť, keď mu umývala šľapu a potom prsty, ktoré mal medzi kĺbmi zarastené jemnými chĺpkami. Teraz pripustila, že doktor Dougherty mal pravdu – starať sa o intímne potreby cudzieho človeka je rozhodne znepokojujúcejšie ako o otca. Plachta ešte stále prikrývala jeho genitálie. Podarilo sa jej, aby zostali prikryté, aj keď umývala druhú nohu. Tú časí jeho tela neumývala.

No raz ju už videla a nemohla ten pohľad vymazať z mysle.

Keď deň pokročil, viečka zraneného sa hýbali častejšie, hoci oči zostávali zatvorené. Občas videla, ako sa mu pohli svaly, prehadzoval sa, a tak ho musela nechať bezpečne uviazaného o zábradlie na posteli.

Keď slečna Abigail v to ráno upratovala Dávidovi izbu, dozvedela sa, že je obchodník s obuvou z Philadelphie. Potom ju prekvapil oznámením: „Keď sa ta vrátim, určite vám pošlem pár našich najlepších topánok.“

Malú ruku si položila na vysoký golier blúzky a prsty trochu roztiahla po krku, akoby chcela skryť pulz.

„Ó, pán Melcher… obávam sa, že to by nešlo, hoci by som veľmi rada mala jemné, v meste vyrobené topánky.“

„Nešlo? Ale prečo?“

Abigail sklopila oči. „Dáma jednoducho nemôže prijať od pána taký osobný dar, ak ten pán nie je…“

„Ak nie je čo, slečna Abigail?“ spýtal sa potichu.

Cítila, ako sa začervenala, a hľadela si na okraj sukne. „Ale, pán Melcher, to sa jednoducho nepatrí.“ Dvihla pohľad a zistila, že jeho hnedé oči sú upreté na ňu. „No aj tak vám ďakujem,“ dodala melancholicky.

Myslela si, že vec je vyriešená, ale na poludnie Melcher vyhlásil, že sa cíti dosť dobre, aby mohol zísť na obed dole, no ospravedlňoval sa, že si nemá čo obuť.

„Myslím, že tu niekde nájdem otcove papuče.“

Priniesla mu ich a kľakla si pred neho.

Keď Dávid Melcher na ňu v tej chvíli hľadel, premohli ho city. Bola jemná, mala uhladené spôsoby i vyjadrovanie a s každou maličkosťou, ktorú preňho urobila, si ju vážil čoraz väčšmi. Neisto vstal, poskakujúc na jednej nohe, aby udržal rovnováhu, a Abigail ho chytila okolo pása, kým on si položil ruku na jej plece.

„Dlážka je klzká, tak sa držte zábradlia,“ upozornila ho.

Tak sa pobrali dolu, zostupovali pekne po jednom schode a on sa

zakaždým o ňu oprel a priblížil sa tvárou k jej spánku. Zase voňala ružami.

Voľnú ruku mala položenú na jeho prsiach a vždy, kecľ sa oprel o zábradlie, cítila, ako sa mu svaly na hrudi pohli.

„Akú farbu by ste chceli, slečna Abigail?“ spýtal sa medzi dvoma krokmi.

„Farbu?“ Zastali a Abigail mu pozrela do tváre, ktorá bola len kúsok od jej.

„Akú farbu vám mám vybrať?“ Urobili ďalší krok.

„Nerobte hlúposti, pán Melcher.“ Znovu zastali, no tentoraz sa Abigail bála zdvihnúť k nemu pohľad.

„Čo povedzme svetlá sivohnedá kozľacina?“ Zľahka jej stisol plece a jej sa od toho divo rozbúšilo srdce. „Nádherne by pristali k tomu, čo máte teraz na sebe. Predstavte si kožu k tejto jemnej čipke.“ Dotkol sa čipky na jej manžete.

„No poďte… ďalší krok, pán Melcher.“

„Bola by to pre mňa česť, keby ste tie topánky prijali.“

Ešte stále naňho nehľadela a ruku mala položenú na jeho hrudi.

„Nemala by som ich kam nosiť.“

„Tomu nemôžem veriť. Taká pekná žena, ako ste vy.“

„Nie… nemala by som kam. Prosím… náš obed je pripravený.“ Postrčila ho, ale on sa vzoprel a Abigail pod dlaňou cítila, že mu srdce tlčie rovnako rýchlo ako jej.

„Nebuďte prekvapená, ak jedného dňa dostanete pár topánok. Budete vedieť, že som na vás myslel.“ Skoro šeptom potichu povedal: „Slečna Abigail…“

Napokon k nemu zdvihla pohľad a v jeho očiach videla ten nával citov. Jeho rameno sa tesnejšie pritislo k jej plecu, stisol jemný rukáv jej blúzky a rameno pod ním. Abigail videla, ako preglgol, a zatajila dych, lebo jej uprene hľadel očí. Keď sa jej jeho mäkké pery dotkli, znovu pocítila pod dlaňou na jeho hrudi prudký pohyb. Ten nežný bozk na jej perách bol ľahký ako povzdych, potom sa Dávid Melcher odtiahol a pozrel do jej zvlhnutých očí. Srdce sa jej vzrušene chvelo, kolená podlamovali a chvíľu sa bála, že padne dolu schodmi, tak jej bolo mdlo. No potom zdráhavo sklopila oči a pokračovali v pomalej, zbližujúcej ceste do kuchyne.

Už roky prešli odvtedy, čo Dávid Melcher býval v dome s takouto kuchyňou. Stôl bol prikrytý naškrobeným žltým plátenným obrusom, ktorý ladil so záclonami poletujúcimi v ľahkom vetríku. Taniere a príbory boli starostlivo rozložené a na jeho tanieri ležal čistý ľanový obrúsok. Sledoval slečnu Abigail pohľadom, keď priniesla na stôl jednoduché voňavé jedlá – položila mu na tanier tri nafúknuté zlatisté bochníčky a potom sa vrátila so strakatým modrým kotlíkom a lyžicou nabrala veľké kusy kuraciny so šťavou a poliala bochníčky.

„Ako dlho ste neboli doma, pán Melcher?“

„Dalo by sa povedať, že nemám domov. Keď sa vraciam do Philadelphie, prenajímam si izbu v Elysian Clube. Verte mi, že je to celkom iné ako toto.“

„Tak potom… nemáte rodinu?“

„Nijakú.“ Ich pohľady sa stretli, potom odvrátili. Kdesi na tienistom dvore švitorili vtáci a dnu zaletela opojná vôňa kapucínok. Dávid mal pocit, že sa mu nikdy nebude chcieť odísť, a bol zvedavý, či aj ona pociťuje túžbu založiť si hniezdo tak intenzívne ako on.

Tmavovlasý, hladko oholený muž si začal uvedomovať vône okolo seba tak, ako si predtým uvedomoval páľavu. S očami ešte zatvorenými zachytil akúsi sladkú, zrejme kvetinovú vôňu. A bolo cítiť aj tú príjemnú škrobovú vôňu mydla na pranie z čistej posteľnej bielizne. Občas k nemu zaletela mučivá vôňa varenej kuraciny. Otvoril oči a mihalnice sa mu dotkli akejsi jemnej uzlíčkovej výšivky na obliečke vankúša. Takže… to nie je sen. Tá sladká vôňa vychádzala z oranžovej kytice na nízkom stolíku pri arkierovom okne. Na lavici pod oknom bolo žlté kvetinové čalúnenie, ktoré ladilo so záclonami.

Zatvoril oči a pokúšal sa spomenúť si, v čej spálni to je. Navidomoči v ženskej, pretože ďalšie žlté kvety boli na tapetách a toaletke s krídlovými zrkadlami.

Nehýbal sa – iba otváral a zatváral viečka. V ľavej ruke mu brnelo, pichalo, ako keby ňou neprúdila krv. Keď ohol prsty, uzavreli sa okolo kovového valca a on so zdesením zistil, že je uviazaný o posteľ.

Takže tá babizňa, to nebol len zlý sen! Kto iný ho mohol priviazať? Vždy bol obozretný. Ukradomky skúšal putá, či by ich vládal pretrhnúť. No boli pevné, na nohe i na ruke.

Keď nadvihol viečka, uvidel vedľa seba pri posteli hnedú sukňu. Ostražito si ju obzrel a uvažoval, či by nemal použiť pravú ruku a jedným nečakaným úderom do brucha tú ženu zraziť z nôh. Znovu nechal klesnúť viečka, predstierajúc, že zase stratil vedomie, aby sa cez závoj skoro zavretých mihalníc mohol pozrieť na jej tvár.

No veľa toho nevidel. Obe dlane mala pritisnuté na tvár a tvorili jej striešku nad nosom, akoby sa tešila alebo modlila.

Podľa toho, čo videl, usúdil, že by sa na ňu nikdy predtým neza –

iiiiii.ii'>

hľadel. Nebola ktovieako pekná a podľa jej prísneho účesu vedel, že to nie je nijaké dievča z baru. A tie dlhé rukávy a vysoký golier nie sú ani kostýmom tanečnice. Keď napokon usúdil, že je pred ňou bezpečný, otvoril oči celkom.

Žena okamžite odtiahla ruky z tváre a naklonila sa k nemu, aby mu jednu – ó, akú chladnú – položila na líce.

Ani nevoňala ako dievča z baru.

„Vaše meno… povedzte mi vaše meno,“ žiadala naliehavým tónom.

Čudoval sa, prečo, dopekla, nevie, ako sa volá, hoci by to mala vedieť, a tak nepovedal nič.

„Prosím vás,“ znovu ho úpenlivo prosila. „Prosím vás, povedzte mi, ako sa voláte.“

No on sa odrazu začal zvíjať a mykať putami a horúčkovito sa obzeral po miestnosti, akoby niečo hľadal.

„Moja kamera!“ chcel zajačať, ale hlas mal akýsi žalostný, škrípavý t všetko ho rozbolelo. Keď sa začal divo hádzať, žena vyvalila oči, odskočila, no nespúšťala oči z jeho pier, lebo znovu povedal: „Moja kamera.“ Pri pokuse vysloviť svoje prvé slová mu hrdlom preletela pálčivá bolesť. Skúsil to znova, ale dostal zo seba len akýsi zastretý škrípavý zvuk. No ona mu čítala z perí, a to jej stačilo, aby bola odrazu vzrušená.

„Cameron,“ zašepkala neveriacky.

Chcel ju opraviť, ale nemohol.

„Mike Cameron,“ povedala hlasnejšie, akoby tie slová boli zázračné. „Cameron… len si to predstavte!“ Potom sa rozžiarila, radostne pred ním spľasla rukami a hovorila: „Vďaka Bohu, pán Cameron. Vedela som, že to zvládnete!“

Je bláznivá či čo? Podobala sa tej bosorke, ktorú v predstavách videl v posteli vedľa seba, ibaže bola upravená, čistá a na pohľad príjemná. No aj tak sa správala, akoby nemala všetkých pohromade, a on si pomyslel, že jej možno predsa len mal vraziť jednu od boku, keď mal príležitosť, aby ju prebral z toho záchvatu.

Teraz sa zvrtla tvárou k arkierovému oknu a zozadu vyzerala, akoby si utierala oči. Lenže prečo, preboha, by nad ním plakala?

Keď sa znovu otočila k nemu tvárou, pokúsil sa povedať: „Nevolám sa Cameron,“ ale hrdlo mu opäť zasiahla bolesť a ten zvuk bol nezrozumiteľný.

„Nepokúšajte sa rozprávať, pán Cameron. Mali ste v ústach a hrdle cudzie predmety, a preto vás to tak bolí. Prosím vás, pokojne ležte.“

Pokúsil sa sadnúť si, no ona bola vzápätí pri ňom a tie chladné ruky mu pritisla na prsia, aby zostal ležať. „Pán Cameron, prosím vás, nerobte to. Ešte nie ste v takom stave, aby ste sa mohli hýbať. Ak mi sľúbite, že sa nebudete pokúšať vstať, odviažem vám tú gázu.“ Hľadela do jeho chladných očí, v ktorých sa zračilo temné podozrenie voči nej.

Vtedy si ju poriadne obzrel. Vyzerala, že má asi toľko sily ako desaťročné chlapča, ale jej oči mu hovorili, že ak to bude potrebné, urobí všetko, aby ju poslúchol. Zatiaľ vždy, keď sa pohol, ho nejaký sval zabolel ako šľak. Nemal chuť zápasiť ani len s takým kolibríkom, ako je ona. Zamračil sa, skoro nebadane prikývol, potom sa mu nad hlavou ozvalo strihanie a potom zase pri nohách, žena držala v rukách pásy gázy a uvoľnila mu končatiny, ktoré ho však teraz akosi odmietali poslúchať. „Panebože, pán Cameron, vidíte, aký ste oslabený.“ Uložila mu necitlivé rameno a začala ho obratne šúchať, masírovať svaly. „Počkajte, kým sa vám znovu prekrví… O chvíľu to bude v poriadku. No ani tak sa nesmiete hýbať, prosím vás. Na chvíľku vás musím nechať samého, kým pripravím jedlo. Dva dni ste boli v bezvedomí.“

No odrazu sa mu do ruky vovalila krv, hnala sa ako jarná riava, dunela mu v žilách a všade vystreľovala ihly horúceho ľadu. Zhíkol a prehol sa. No od zhíknutia ho zabolelo hrdlo a od prehnutia všetko ostatné. Chcel zanadávať, ale to bolelo ešte väčšmi, a tak zatvoril oči a vzdal sa, prekonávajúc nepríjemný pocit, že mu praskne koža. Žena zovrela jeho bezvládnu ruku pod pazuchou a on zatiaľ ležal a počúval, ako mu potľapkávaním vháňa krv nazad do brniacej končatiny. Znelo to, akoby mu na obed pripravovala mäsové placky. Vôbec to necítil, a keď o chvíľu otvoril oči, zistil, že ruku má opäť na plachte pri boku a žena odišla z izby.

Pravé koleno mal zdvihnuté. Keď pohol svalmi, na čelo a pod pazuchy mu vyrazil pot. Čert aby to vzal! pomyslel si. Pozrel na svoje holé telo. Pravé stehno mu zdobila biela náplasť. Automaticky zdvihol pravú ruku, že preskúma obväz, keď ho zachvátila nová bolesť, ktorá sa tentoraz sústredila do ruky. Mal pocit, akoby mu ňou potriasala nejaká obrovská strašná laba. Použil teda ľavú ruku a skúmal vlhké prilepené plátno, ktoré skrývalo nejaké tajomstvo pri jeho slabine. Nič mu to nehovorilo. Hmatkal naokolo a našiel plachtu na ľavej nohe, ktorá mu prikrývala aj pohlavie a bola preložená cez pupok. Vôbec ho neprekvapovalo, že sa zobudil nahý v ženskej posteli, ale zobudiť sa v posteli, ktorá patrí žene, ako je táto, to teda prekvapujúce bolo!

Zakiaľ počúval cvengot a zvuky domácnosti z druhej miestnosti, pohľadom blúdil po izbe a rozmýšľal, kedy naposledy bol v takomto dome. Izba vyzerala ako kvetinová záhrada nejakej starej dievky kvety boli všade! Vôbec nepochyboval, že je to jej izba, vecľ pristala do nej presne ako kolibrík. Vedľa kytice zbadal dva portréty v dvojitom oválnom ráme a na lavici pri arkierovom okne otvorenú knihu, z ktorej trčala vyšívaná záložka. Bolo tam aj malé hojdacie kreslo s vankúšikom na ihly a košík so šijacími potrebami na zemi vedľa neho. Pri jednej stene stála komoda, pri druhej toaletka.

Cez dvere videl zelený zamatový gauč – zrejme tam bol jej salón. Vedľa neho malý stolík a olejovú lampu s tienidlom z bieleho mliečneho skla pomaľovaného ružami. Bože, ďalšie kvety! pomyslel si. A kúsok okna s čipkovou záclonou a roletami ozdobenými strapcami. Salón slečny Dobrotivej, pomyslel si a so zatvorenými očami sa čudoval, ako sa sem, prekristapána, dostal.

„Tak a sme tu, pán Cameron.“ Ihneď otvoril oči, nadskočil a mykol sa. „Pripravila som vám slabý vývar a trochu čaju. Nie je to veľa, ale istý čas musím brať ohľad skôr na vaše hrdlo ako na chuť.“ Držala v rukách drevený vyrezávaný podnos, cez okraj ktorého viseli biele trojuholníčky obrúska.

Pane na nebesiach, pomyslel si, len sa na to pozrime! Tie okraje asi vlastnoručne vyšívala. Opierajúc si podnos o bránicu urobila miesto na nočnom stolíku. Prekvapilo ho, keď videl, že podnos jej pritiahol blúzku k dvom pekným, pružným prsníkom – obliekala sa, akoby nechcela, aby mal niekto na svete čo len podozrenie, že nejaké má! No pekné prsia, to bolo čosi, čo on vždy vedel objaviť. Sledoval ju pohľadom, ako prešla ku komode a našla vankúš. Keď mu ho prišla podložiť pod hlavu, znovu ho ovanula tá škrobová svieža vôňa z nej i z vankúša, a spomenul si na to množstvo nocí, ktoré prespal na podlahe vlhkého plátenného stanu, kde jediným komfortom bola zatuchnutá deka, ktorou bol prikrytý. Keď mu zozadu dlaňou podoprela a nadvihla hlavu, svalmi v dolnej časti tela sa mu prevalila vlna bolesti. Oči sa mu automaticky zatvorili a prudko vtiahol do seba vzduch. Keď ho bolesť prešla, počul jej hlas.

„Priniesla som vám niečo na osvieženie úst. Je to len sódová voda.“ Na tvár sa mu pritisol plátenný obrúsok a k perám pohár, a potom vtiahol do seba trochu slanú tekutinu. „Chvíľu ju držte v ústach, nech tam vyprchá. To šumenie veľmi osvieži.“ Bol príliš slabý, aby namietal, ale ukradomky ju sledoval, ako mu priniesla misu, aby mohol vypľuť. Keď mu sliny zamočili bradu, ihneď mu ju utrela teplou vlhkou handričkou a potom mu umývala celú tvár, akoby bol nejaký školák. Pokúsil sa uhnúť, ale bolelo to, a tak sa podvolil. Potom mu dala pod bradu obrúsok, nabrala lyžicu a keď mu ju niesla k ústam, podkladala si ju dlaňou.

Abigail rozmýšľala, prečo sa ten chlap tak mračí, a rozprávala, pretože jeho skoro čierne oči jej naháňali strach. „Ste šťastný človek, pán Cameron. Boli ste vážne postrelený, skoro ste vykrvácali a zomreli. Našťastie doktor Dougherty…“

Tárala ďalej, ale on sotva niečo vnímal po tej správe, že bol postrelený. Chcel zdvihnúť pravú ruku, no spomenul si, ako to bolelo, a tak zastavil lyžicu ľavou. Lenže narazil do jej ruky a polievka sa mu vyliala na bradu a stekala po krku. Došľaka! pomyslel si a chcel to povedať – bezúspešne – zatiaľ čo ona ho nervózne utierala a umývala.

„Správajte sa slušne, pán Cameron. Pozrite, čo ste tu narobili!“

Veľmi dobre vedela, že každý muž, ktorý sa práve dozvie, že bol postrelený, by chcel vedieť, kto to urobil! Musel sa na to spytovať s tým svojím zapáleným hrdlom?! Utierala z neho polievku a tentoraz, keď sa načiahol, chytil ju za zápästie a zovrel s ním aj uteráčik a ona s rozšírenými očami vyľakane naňho pozrela.

„Kto ma postrelil?“ pokúšal sa povedať, ale bolesť zaútočila na jeho hrdlo zo všetkých strán, a tak len naznačoval tie slová perami. Abigail hľadela naňho, akoby onemela, zovrela päsť a krútila ňou medzi jeho prstami, až kým nepocítil, ako sa tie vtáčie kostičky napínajú, aby sa vyslobodili.

„Ja som to nebola, pán Cameron,“ odvrkla, „takže ma nemusíte obťažovať!“ Uvoľnil zovretie a ona sa mu vytrhla, ohromená, aký je v hneve silný. „Obávam sa, že som vás rozviazala príliš unáhlene,“ zahundrala pod nos, šúchajúc si prstami sčervenené zápästie, kde jej ho poškriabala škrobená čipka.

Na tvári jej videl, že nie je zvyknutá na také hrubé zaobchádzanie. Vôbec ju nechcel vyľakať, lenže chcel odpovede. Mala dosť času, aby mu všetko povedala, kým okolo neho poletovala, podkladala mu ten vankúš a umývala tvár. Znova sa načiahol za jej zápästím, ale uhla sa. No iba sa jej dotkol, aby ju požiadal, nech mu hľadí na pery. Kto ma postrelil? vyslovil bezhlasne ešte raz.

Tvár jej zmeravela a odvrkla: „Neviem!“ potom mu strčila lyžicu do úst a cvengla ňou o jeho zuby.

Lyžica sa pohybovala čoraz rýchlejšie a rýchlejšie a on mal medzi dvoma dávkami sotva kedy prehltnúť. Tá suka ma utopí polievkou, šľak aby ju trafil! preklínal v duchu. Tentoraz zadržal lyžicu na polceste a postriekal kuracím vývarom celý predok jej čistučkej blúzky. Cúvla, vtiahla brucho a zatvorila oči, akoby prosila bohov o trpezlivosť. Nozdry sa jej chveli, keď nenávistné naňho hľadela. Pohodil bradou, ukazujúc na misku s polievkou a zúrivo sa mračil, až kým ju nechytila a nepodržala mu ju pri brade. Zakiaľ jedol vývar, zistil, že

|c skoro na smrť vyhladnutý. No s ľavou rukou bol nešikovný, a tak po niekoľkých neobratných pokusoch lyžicu odhodil, chytil misku, sŕkal priamo z nej a mal priam zvrátené potešenie z toho, ako ju šokoval.

Barbar! pomyslela si Abigail. Bojovala som o život barbara! Sŕkal d'alcj ako nejaké divé zviera, až kým nebola miska prázdna. No keď ju chytila do prstov, vytrhol jej ju a bezhlasne vyslovil: „Kto ma postrelil?“ Ona tvrdohlavo potiahla misku naspäť, no on jej ju bolestivým pohybom prudko vytrhol, hodil cez celú izbu a o spodok lavice pod oknom sa rozbila. Prevrtával Abigail očami, v ktorých sa zračil bezmedzný hnev. Tvár mu až zmodrala, keď bol nútený použiť hlas, ktorý triu rezal hrdlo ako stovky nožov.

„Prekliata suka! Bola si to ty!“ zaškriekal.

Och, tá bolesť! Tá bolesť! Chytil si hrdlo a ona odskočila, zvierajúc päste, a na lícach jej zahorela farba. Nikdy v živote sa so slečnou Abigail McKenziovou nikto nerozprával takýmto spôsobom. Keď si pomyslí, že ošetrovala tohto… tohto paviána a tak veľmi sa usilovala,.iby sa prebral a prehovoril, iba preto, aby klial, nazval ju sukou a obvinil ju, že ho to postrehla ona! Pohŕdavo odula pery, no prv ako mohla niečo povedať, domom otriasol znepokojený hlas Dávida Melchera.

„Slečna Abigail! Slečna Abigail! Ste tam dolu v poriadku?“ „Kto je to?“ spytoval sa chrapľavý hlas.

S nesmiernym potešením mu nakoniec odpovedala: „To, pane, je ten muž, ktorý vás postrelil!“

Kým mu tá odpoveď prenikla do vedomia, hlas sa ozval znovu: „Chcelo vám to zviera ublížiť?“

Vybehla von, zrejme ku schodišťu. „Som v poriadku, pán Melcher, a teraz sa vráťte do postele. Mala som iba nehodu s polievkovou miskou.“

Melcher? Kto je krucinál ten Melcher, že ho nazval zverom? A prečo mu klamala o tej polievkovej miske?

Vrátila sa do izby a kľakla si, aby pozbierala kúsky rozbitého porcelánu. Mal strašnú chuť zaplaviť ju otázkami, vyskočiť, zatriasť ňou, donútiť ju vyplniť to prázdno v jeho hlave, no od toho, čo hodil tú prekliatu misku, ho všetko bolelo. Vládal iba na ňu hľadieť, zatiaľ čo sa s povýšeneckým výrazom postavila k jeho posteli.

„Nadávky, pán Cameron, to je barla tupcov. A navyše nie som nijaká suka, ale keby som bola, možno by som vás naozaj zastrelila, aby som ukončila vaše trápenie, ktoré ste si zavinili sám, a aby som sa vás zbavila. Ja som na rozdiel od vás, civilizovaná a preto ustúpim a budem dúfať, že sa zadrhnete!“ A svoje slová zdôraznila tým, že rozbitý porcelán s hrkotom hodila na podnos. No kým odišla, zasadila mu ešte jeden úder tým, že mu hodila posledný kúsok, akurát toľký, aby vyvolal tisíc nezodpovedateľných otázok.

„Postrehli vás, pán Cameron, keď ste sa pokúšali prepadnúť vlak…“ Nadvihla obočie a potom doložila: „Akoby ste to nevedeli.“ A odišla.

Zaťal zdravú päsť. Och, to je teda nafúkaná suka! Aký vlak? Krucinál, ja predsa nie som nijaký vlakový lupič! A kto je vlastne ten Melcher? Navidomoči to nie je jej manžel. Jej ochranca? Cha! Tá potrebuje ochranu asi tak ako tarantula.

Slečna Abigail stála v kuchyni a triasla sa ako osika, hľadela na kúsky rozbitého porcelánu a čudovala sa, prečo nedbala na varovanie doktora Doughertyho. Nikdy v živote sa s ňou nikto takto nerozprával! Dostane ho odtiaľto preč ešte prv, ako sa skončí tento deň, zaumienila si. Pritlačila si ruku na rozpálené čelo a rozmýšľala, či nezabehne k doktorovi Doughertymu a nebude predstierať chorobu. Lenže keby to urobila, určite by vysťahoval aj pána Melchera. Potom si spomenula, ako zúfalo potrebuje tie peniaze, a obrnila sa na dlhý deň, ktorý ju čakal.

On zatiaľ v spálni túžil po tom, aby mohol zvýšiť hlas a ručať ako obrovský los, až kým by mu niekto nevysvetlil, čo sa to tu, dočerta, okolo neho deje. No namiesto toho tam len ležal, výdatne sa potil a hemžil sa oveľa viac, ako by sa mal. Nohu, bok a podbruško akoby mal v ohni. Chrbtom ruky si zakryl oči a od bolesti škrípal zubami. Tak ho našla.

„Už sú to dva dni od…“

Nadskočil a zachvátila ho ďalšia bolesť. Šľak aby ju trafil! To stále musí chodiť ticho ako mačka?

Začala znovu, teraz už veľmi pokojne, až s prehnaným sebaovládaním. „Myslela som, že by ste si možno chceli uľaviť.“ Keď to hovorila, hľadela pritom na stĺpik postele.

Nedôverčivo si ju obzeral a vedel, že je voči nej bezmocný. Naozaj si musel uľaviť, ale vedel, že nikam ísť nemôže, aby to urobil. Tak čo teda mala na mysli?

Ľadovým hlasom vydávala príkazy. „Nepokúšajte sa rozprávať, ani si nijako nenamáhajte nohu. Najprv vám pomôžem pretočiť sa na bok.“ Podišla k posteli, vytiahla mu podpery spod kolena, prekvapujúco jemne ho narovnala, potom uvoľnila okraje plachty, ktorú mal pod sebou, a prekotúlila ho pomocou nej, až bol tvárou k stene, stále prikrytý vrchnou plachtou. Vedľa neho položila plochú porcelánovú misu a bez ďalších slov odišla z izby a zatvorila za sebou dvere tak potichu, že nebolo počuť ani len šťuknutie kľučky.

Čo je to vlastne za ženu? Vplávala sem s tou toaletnou misou, akoby ani nevedela, že to on jej pred chvíľou rozbil polievkovú misku a nazval ju sukou. Väčšina žien by mu odmietla poskytnúť ďalšie služby už len zo zlosti… ale ona nie. Prečo ho aj to vlastne rozčuľovalo? Pretože vyzerala tak krehko, akoby ju mal vydesiť už len niečí divý pohľad. Možno preto, že sa o to pokúsil, a nezabralo to.

Prišla po misu s rovnako mlčanlivou kamennou tvárou ako predtým. Nemuseli prehovoriť, aby obaja pochopili, že natrafili na seberovného.

Perfektne sa mu pomstila za to, že sa ráno správal tak neznesiteľne – nechala ho osamote. Slečna Abigail veľmi dobre vedela, že tam leží s množstvom nezodpovedaných otázok, ktoré ho zožierajú. Dobre mu tak! Len nech si ho zožierajú! Nič lepšie si ani nezasluhuje.

A presne to sa aj v kvetinovej spálni odohrávalo. Suka! hovoril si v duchu znova a znova, lebo nemohol kričať, spytovať sa na to, čo chcel vedieť tak veľmi ako ešte nikdy v živote. Po zvyšok dňa to v ňom vrelo. Byť takto lapený ako nejaký sprostý čmeliak v pohári v tej neznesiteľnej žltej kvetinovej záhrade, v ktorej ho uväznila. Raz dokonca počul, ako si pospevuje tam kdesi v kuchyni, kým on si nemohol ani len pípnuť bez toho, aby to draho zaplatil bolesťou.

Neskôr ju počul, ako ide hore schodmi, a potom ako tí dvaja schádzajú dolu na večeru. Tichým domom k nemu doletúvali útržky ich rozhovoru a počul toho dosť, aby mu bolo jasné, že sa k sebe majú.

„Ó, slečna Abigail, kapucínky na stole!“

„Aké príjemné je nájsť muža, ktorý naozaj pozná kapucínky.“

„A aké príjemné je nájsť ženu, ktorá ich ešte pestuje.“ Muž v spálni, ktorý ich počúval, prevrátil oči.

„Možno sa zajtra už budete cítiť natoľko dobre, aby ste sedeli vzadu na dvore, zakiaľ ja budem plieť.“

„To by som bol veľmi rád, slečna Abigail, skutočne veľmi rád.“

„Tak to tak urobíme, pán Melcher,“ sľúbila mu a spýtala sa: „Máte rád čerstvú citrónovú limonádu?“

„Bol by som rád, keby ste ma volali Dávid. Áno, mám rád citronádu.“

„Tak si zajtra dáme… v záhrade.“ „Už sa na to teším.“

Pomohla mu naspäť do postele. Muž zdola počul, ako idú hore, a potom ticho, ktoré nasledovalo, a pomyslel si: nie, to nie je možné. No samozrejme to bolo možné a Dávid Melcher slečnu Abigail zbožne pobozkal a potom hľadel, ako odchádza, celá ružová a rozochvená.

Vrátila sa dolu a po príjemnej medzihre ju čakala desivá perspektíva, že bude zase musieť kŕmiť tú čiernu beštiu. Najradšej by ho nechala zomrieť od hladu. Navyše sa bála ísť blízko k nemu a ešte väčšmi sa bála, že by to na nej mohlo byť vidieť. Pripravila mu hrianku v mlieku a vošla do spálne, pripravená hodiť ju doňho a obariť ho, keby ju zase chcel chytiť.

„Priniesla som vám hrianku s mliekom,“ oznámila mu. Pomyslel si, že sa tvári, akoby jej to mlieko skyslo v ústach.

„Bah!“ iba toľko mohol zo seba dostať, aby jej dal najavo, čo si myslí o hrianke s mliekom. „Umriem od hladu!“ povedal jej perami.

„Potešilo by ma to,“ odvetila medovým hlasom a vrazila mu pod nos obrúsok. „Nehýbte sa a jedzte.“

Skoro sa od toho teplého mlieka povracal, keď sa mu ešte k tomu dolu hrdlom kĺzali kúsky slizkého chleba. Odporné. No aj tak mu každé prehltnutie spôsobovalo muky. Bol zvedavý, čo to len mohol mať v ústach, keď ho to takto bolí, ale vyzeralo to, že tá ženská je ešte stále naštvaná a nič mu nepovie.

Zazerali jeden na druhého. On čakal na príležitosť, aby mohol klásť otázky, a ona zase bola pripravená uskočiť do bezpečia pri prvom náznaku hrubosti. Ledva zniesla pohľad naňho a pomyslela si, že jediná príjemná vec na tom, že ho musí kŕmiť, je to, že nemôže rozprávať. A pretože vôbec nevyzeral, že by bol pripravený viesť dôstojný rozhovor, odišla a nechala ho dusiť sa vo vlastnej šťave. Dala do poriadku kuchyňu a zistila, že je unavená. Lenže beda, všetku nočnú bielizeň mala vo svojej spálni a nemala ani najmenšiu chuť ísť tam znovu. Tak si vymyslela dôvod – kloktadlo.

Kým vošla do izby, po prstoch podišla ku dverám a nakukla dnu, zbierajúc odvahu. Bol otočený tvárou k oknu a svaly na tvári sa mu napínali. Ach, tak je ešte stále nahnevaný, pomyslela si. Strnisko mu znovu vyrástlo a celá tvár mu od neho stmavla. Keď mu hľadela na peru, ktorú úkladné obnažila, až sa zachvela pri pomyslení, čo by sa stalo, keby zistil, že fúzy sú preč. V duchu úpenlivo prosila, aby len rýchlo narástli znova.

Potichučky prekročila prah, naplnená obavami.

„Ste pripravený správať sa spoločensky?“ spýtala sa. Prudko otočil hlavu a zovrel zdravú päsť. Potom od bolesti zvraštil tvár.

Čert aby ju vzal za tú nečujnú chôdzu! pomyslel si. „Chcete ma zabiť nevšímavosťou?“ zašepkal škrekľavo a pritlačil si ruku na žalúdok, „alebo má tú špinavú robotu za vás urobiť tá slizká hrianka s mliekom?“

Keď si Abigail pomyslela na úprimné komplimenty Dávida Melchera, jej hlas bol ešte ľadovejší: „Pokúšala som sa dať vám lekciu, ale zrejme sa mi to nepodarilo.“ Zvrtla sa, že odíde.

„Nie… počkajte!“ zachrapčal.

„Počkať, pán Cameron? Načo? Aby ste ma urážali, nadávali mi a rozbíjali moje veci za to, že som vám priniesla jedlo?“

„Tej gebuzine hovoríte jedlo? Ja tu skoro umieram od hladu a vy mi prinesiete vývar a hrianku v mlieku, a už aj bez slova prášite odtiaľto, akoby vám horelo pod zadkom! Ležím tu a čakám na odpovede už bohvie ako dlho, tak tu teraz len pekne zostaňte, ženská!“

Zdesená jeho bezočivým výbuchom pokúsila sa oplatiť mu to chladnou, sarkastickou nadradenosťou.

„Ale, ale! Aký rozsiahly slovník v sebe tajíte, pán Cameron. Gebuzina… prášiť, horieť pod zadkom… skutočne vyjadrovanie vzdelanca.“ Vrhla naňho znevažujúci pohľad, potom znehybnila chrbticu a usilovala sa vyvolať dojem, že preberá velenie, hoci v skutočnosti sa ani zďaleka necítila tak sebaisto.

„Ak chcete odpovede na nejaké otázky, prestaňte kliať, pane, správajte sa ku mne úctivo a prestaňte vydávať príkazy. Tie budem vydávať ja, ak to bude potrebné. Je to jasné? Dostali ste sa do mojej opatery a – hoci ste hoden opovrhnutia – je mojou povinnosťou vám ju poskytnúť. Ale nemusím – opakujem, nemusím – akceptovať vašu hrubosť a urážky. Tak, a teraz mám odísť, alebo sa prispôsobíte?“

Znovu mykol bradou, vrhol na ňu ničivý pohľad a zašepkal čosi, čo znelo ako: „Doriti!“ Potom jej slabnúcim hlasom povedal: „Vojdite, slečna svätá, a ja sa pousilujem krotiť sa.“

„Urobili by ste dobre, keby ste sa nielen usilovali, pane.“ Vedela to pane povedať tým najjedovatejším tónom, aký kedy počul.

„Áno, madam“ vrátil jej to s rovnakou dávkou štipľavosti.

„Výborne. Pripravila som kloktadlo, aby sa vám hojilo hrdlo. Ak ho použijete, som si istá, že ráno pocítite úľavu.“ No váhala, stojac mimo jeho dosahu, akoby mu ešte nedôverovala. Uvažoval, že na ňu žmurkne, len aby videl, ako podskočí, ale namiesto toho kývol hlavou a radšej sa toho vzdal.

Podišla bližšie. „Len kloktajte, neprehltnite to.“ Pomohla mu, aby si poriadne mohol odpiť. Nabral si polovicu tekutiny do úst, ale hneď to aj prúdom vyprskol.

„Čo je to za šťanku!“

„Pááán Cameron!“ zasyčala a odlepila si blúzku od tela. Tentoraz ju naozaj nechcel oprskať. Napokon, veď chcel, aby mu odpovedala na otázky, aj keby ju musel pre to poslúchať. „Prepáčte,“ zašepkal pokrytecky.

Zdalo sa, že ju to hneď uspokojilo, pretože postrčila šálku k nemu a on zvraštil tvár, nabral si do úst a kloktal, zatiaľ čo ona ho s mimoriadnym potešením informovala: „Je to starý liek mojej starej mamy – ocot, soľ a červená paprika.“

Tentoraz trafil do misky, ale nemohol potlačiť kašeľ.

„Vypláchnite!“ prikázala mu autoritatívne, podávajúc mu pohár. Podozrivo naň pozrel, no napokon si ho vzal. Bola to však iba voda.

„Čo sa to, došľaka, stalo s mojím hrdlom?“ spýtal sa slabým hlasom.

„Ako som už povedala, keď ste boli v bezvedomí, mali ste v ňom isté cudzie predmety. Do zajtra by sa to malo zlepšiť. Bola by som rada, keby ste si svoje neotesanosti nechali pre seba.“

„Nestačilo, že ma postrehli… museli ma ešte aj dusiť. To by klial každý chlap. A čo sa stalo s touto rukou?“

„S tou, ktorou strieľate?“ spytovala sa milo a nadvihla pritom jedno obočie, naznačujúc mu tým, že mu pripisuje neospravedlniteľnú vinu. Zamračil sa a čelo mu zvraštili hrôzu naháňajúce vrásky.

„Predpokladám, že vám na ňu v ruvačke niekto skočil, keďže má na chrbte dokonalý odtlačok podpätku.“

„Bolí to ako šľak.“

„Podľa toho, ako to vyzerá, asi áno. Ale napokon, sám ste si to zavinili, keď ste prepadli ten vlak.“

„Krucinál, ja som neprepadol nijaký vlak!“ zašepkal zúrivo. Slečna Abigail na druhom konci izby práve vyberala veci z bielizníka, keď jej chrbát zmeravel, akoby prehltla pravítko. Bolo jej jasné, že tie kliatby mu vyletujú z úst ešte pohotovejšie ako krv z jeho rany. Bola by naivná, keby sa mu pokúšala vtĺcť do hlavy slušné vyjadrovanie. No boli tu aj iné štipľavé slová, ktorými ho mohla pokarhať.

„Tak prečo potom práve teraz leží hore pán Melcher, ktorého ste zranili, a prečo potom na vás podal žalobu za škodu, ktorú ste mu spôsobili?“

„Kto je vlastne ten Melcher?“

„Muž, ktorého ste postrehli… a ktorý postrelil vás.“

„Čo!“

„Oboch vás vyložili z vlaku tu v Stuarťs Junction a plný vagón IVedkov môže dosvedčiť, že ste sa pokúšali olúpiť cestujúcich R. M. R. ,i pán Melcher sa usiloval vám v tom zabrániť. V ruvačke ste sa navzájom postrelili.“

On tomu nemohol uveriť, no ona zrejme verila a podľa všetkého aj ostatní v meste. Aspoň že vie, kde je.

„Takže teraz som v Stuarťs Junction.“

„Áno.“

„A som zločinec.“

„Pravdaže,“ súhlasila s arogantným výrazom na tvári. „A ten Melcher je miestny hrdina, predpokladám.“ Na to odmietla odpovedať.

„A prečo sa vám dostalo tej cti opatrovať nás… slečna Abigail, všakže?“

Nevšímala si jeho sarkastický tón. „Ponúkla som sa. R. M. R. mi za to platí a ja tie peniaze potrebujem.“ „R. M. R. platí vám}“ „Správne.“

„Nie je v tomto meste lekár?“

„Je. Doktor Dougherty. Zajtra ho zrejme zase uvidíte. Dnes neprišiel, tak predpokladám, že ho zavolali niekam na vidiek. Ostatné otázky si môžete ušetriť preňho. Som mimoriadne unavená. Dobrú noc, pán Cameron.“ A vyplávala von s krkom natiahnutým ako žirafa, čím prerušila jeho otázky, a to ho znova dohnalo k šialenstvu. Videl už za svojho života neľútostné ženy, no táto ich všetky prekonávala. A aká je meravá. Taká meravá, že si predstavoval, ako sa niekde v kúte oprie a tak bude v noci spať. Dobrú noc, pán Cameron! No zbohom! Nevolám sa Cameron, ale nedala si mi šancu povedať ti to. Len si sa sem vniesla a vydávala rozkazy ako nejaká vysušená fúria, ktorá má potešenie z toho, že spôsobuje mužovi bolesť len pre to, že je muž. Och, videl som už také, ako si ty – tak pevne zošnurované korzetom, že mali permanentne pokazený žalúdok.

No podľa toho, čo počul z rozhovoru medzi ňou a tým Melcherom, ktovie, či v nej Melcher nejakým zázrakom nerozprúdil krv. Potom pozrel na svoje obnažené bedrá a bol zvedavý, ako tá stará fúria reagovala na to, že tu takto holý leží v jej posteli. Keby ho to tak veľmi nebolelo, bol by sa zasmial. Nie, usúdil, tá je studená ako žabia krv. A začal vymýšľať, ako by sa jej oplatil za to, že ho takto odpísala.

V tme bolo počuť slabý šuchot. Predpokladal, že sa v salóne prezlieka. Skoro čakal, že bude počuť výbuch, keď sa rozopne šnurovačka.

Hore, pravdaže, boli voľné izby. No slečna Abigail si pomyslela, že by bolo akosi menej vhodné, keby spala hore, keď teraz s Dávidom Melcherom tak dobre vychádzajú. Bude oveľa lepšie, ak zostane v salóne na gauči. Pravda, ten strašný pán Cameron je hneď za stenou, ale vzhľadom na ich vzájomné nepriateľstvo je to takto prijateľné. Napokon, teraz si už prestala robiť starosti o to, či prežije, alebo zomrie.

Precitla, striaslo ju a natiahla krk, lebo si uvedomila, že ju niečo zobudilo. Bola hlboká noc – cez okno nebolo počuť ani vtáčika, prúdila cezeň dnu iba chladivá vlhkosť rosy. „Slečna Abigail…“

Chrapľavým šeptom počula vysloviť svoje meno a vedela, že to on ju volá, a podvedome si skontrolovala, či má gombíky na nočnej košeli zapnuté až pod krk.

„Slečna Abigail?“ zašepkal znova, a tentoraz neváhala ani toľko, aby zažla lampu. Isto kráčala tmavým, dobre známym domom k jeho posteli.

„Slečna Abigail?“ zachrapčal slabým hlasom.

„Áno, tu som, pán Cameron.“

„Je… je to horšie. Môžete mi pomôcť?“

„Musím sa pozrieť.“ Niečo jej hovorilo, že to nepredstiera. Rýchlo zapálila lampu a videla, že Cameron má oči zatvorené a vrchnú plachtu celkom stiahnutú. Prehodila ju cez neho a sklonila sa, aby mu zložila obväzy a obklady.

„Och, panebože,“ vzdychla, keď jej do nosa udrel ten zápach. „Bože dobrý, nie.“ Okraj diery po guľke mal špinavosivú farbu a hnilobný pach jej skoro podlomil kolená. „Musím zavolať doktora Doughertyho,“ zvolala pridusené a ponáhľala sa von.

Utekala bosá. Tá vždy upravená, vždy úzkostlivá slečna Abigail McKenziová bežala teraz po vonku bosá, nehľadiac na rosu, ktorá jej zamočila okraj nočnej košele, ani na drsný štrk, na ktorom sa jej šmýkalo. Vlasy jej divo poletovali, keď sa rozbehla po Front Street k doktorovmu domu. No už keď búchala na jeho dvere, vedela, že nie je doma. Večer neprišiel pacientov pozrieť, a to znamenalo, že mohol prenocovať niekde v nejakej úbohej stodole pri chorom koňovi alebo pomáhať pri pôrode niekde na míle odtiaľto. Ako bežala naspäť domov, striedavo si nadávala a modlila sa a v duchu hľadala odpovede na otázky, ktoré doktorovi Doughertymu nikdy nepoložila, lebo jej vôbec nezišlo na um, že by to mala vedieť. Nikdy nemala dopustiť, aby v nej hnev zvíťazil nad zdravým rozumom. No práve to sa dnes stalo.

Ten chlap ju tak nahneval, že nemohla ani len pomyslieť na to, že by mu skontrolovala obklady, či ich netreba vymeniť. Och, prečo to len  neurobila napriek svojmu hnevu? Jej mama vždy hovorievala: „Hnev je zlý radca,“ a ona teraz presne vie, čo tým myslela.

Preskočila schodíky na verandu s podolkom nočnej košele zdvihnutým až nad kolená a zadychčaná zastala až pri jeho posteli. Ležal so  zatvorenými očami a dýchal príliš plytko a mierne, aby to bolo zdravé. Teraz zabudla na to, že je naňho nahnevaná, že sa ho bojí. Vedela iba to, že musí urobiť všetko, čo je v jej silách, aby mu zachránila život. Klesla na kolená a pustila sa prehrabávať v cédrovej truhlici konča postele, kde hľadala ošúchanú knihu, ktorá kedysi dávno s jej starými rodičmi križovala prérie v nákladnom voze s plachtou. Písalo sa v nej o všelijakých liečebných prostriedkoch pre ľudí i zvieratá a v zúfalstve dúfala, že v nej nájde odpoveď aj teraz.

Keď horúčkovito prehŕňala stránky, Cameron sa nepokojne prehadzoval. „Kde je doktor?“ zašepkal zachrípnuto. Vrhla sa k nemu.

„Psst...“ tíšila ho. So stmavnutými očami, strapatá, listovala v knihe a čítala úryvky nahlas, až napokon našla, čo hľadala. Potom sa vrhla ku dverám, odhodila knihu a hundrala si: „Drevené uhlie a kvasnice, drevené uhlie a kvasnice,“ ako nejaké zaklínadlo.

Zranený sa dlho vznášal v akomsi pokojnom sne, z ktorého akoby ho niekto čiastočne prebral, no predsa len si nejasne uvedomoval svoje okolie. Počul buchot platni na sporáku, počul jej výkrik „Au!“ a usmial sa, zvedavý, ako si ublížila. Veď je to taká opatrná žena. Potom nejaký cinkot skla, trhanie látky, lejúcu sa vodu. Zdalo sa, ako keby vplávala do izby, s plným náručím. No keď mu začala čistiť ranu, surovo ho to vytrhlo z toho blaženého, neurčitého stavu.

„Mrzí ma to, pán Cameron, ale musím to urobiť.“

Načiahol sa, že jej odstrčí ruky.

„Prosím vás, prestaňte sa brániť,“ prosila ho. „Prosím vás. Nemám čas vás znovu uväzovať.“ On stonal, zhlboka, sťažka a chrapľavo, a ona zatínala zuby a zvnútra si zahryzla do líca. Zdravou rukou zvieral plachtu a druhou ochabnuto tľapkal po matraci. Abigail odstránila zbytočné, mŕtve mäso, prehltla tú hrču, čo jej zo žalúdka vyskočila až do hrdla, a chrbtom ruky si utierala čelo.

Do očí sa jej nahrnuli slzy, vytekali jej kútikmi očí, zatiaľ čo vymývala ranu dezinfekčným prostriedkom, a potom zašepkala: „Už som skoro hotová, pán Cameron.“ Cítila, ako jej rukou šmátra po prsiach, otupené vnímala, čo to vládze robiť so svojou otlčenou rukou, a pomyslela si, že by to nemal robiť. No nechala ho, aby ju slabo chytil za nočnú košeľu a pritiahol si ju bližšie k ústam.

„Nevolám sa Cameron. Som Jesse,“ zaševelil. „Jesse čí?“ zašepkala.

No on stratil vedomie, ruka mu ochabla, pery zmĺkli a zatvorili sa tesne pod jej perami.

Teraz to už pre ňu bola vec osobnej cti. Nemôže dopustiť, aby zomrel. Zmiešala teplé, vlhké kvasnice so zvyškami dreveného uhlia a urobila zmes, pomocou ktorej ho dúfala udržať pri živote, a celý ten čas už po druhý raz pociťovala tú neoblomnú vôľu zabrániť smrti druhého človeka. Čím bol a ako sa k nej správal, to bolo teraz nepodstatné v porovnaní s faktom, že je to živý tvor. Zanovito sa zaprisahávala, že ho udrží pri živote za každú cenu.

Ak bola tá predchádzajúca noc ťažká, zvyšok tejto noci bol príšerný.

V knihe sa písalo, že obklady musia byť stále teplé, a tak urobila dva a behala ich do kuchyne zohrievať. Oheň slabol, a tak sa ponáhľala von po ďalšie drevo. No napriek tomu obklady chladli prirýchlo, dala teda na ne horčicové náplaste, lebo to bola jediná vec, ktorá podľa jej znalostí udržiava teplo. Bolo ich však treba často meniť, a tak ich nepriväzovala, len vrchný zľahka pridŕžala na mieste rukou. Jesse sa často kŕčovito mykal alebo divo hádzal, a keď na jeho stony doletela z kuchyne, namočila mu pery vlhkou handričkou, vytlačila mu trochu vody do úst, masírovala mu hrdlo a usilovala sa primäť ho, aby preglgol. Občas vyslovila jeho meno, to nové meno – Jesse – povzbudzovala ho, aby bojoval spolu s ňou.

„No tak, Jesse,“ šepkala naliehavo. „Tak mi pomôž!“

Nevedela, či ju počuje.

„Nezomri mi tu teraz, Jesse, teraz nie, keď sme sa dostali až tak ďaleko.“ Zmietal sa v divom delíriu a ona s ním zápasila, vrhala sa naňho z posledných svojich síl, aby ho udržala na posteli. Nezrozumiteľne mrmlal.

Naliehavo ho presviedčala: „Bojuj so mnou, Jesse. Viem, aký si bojovník. Teraz bojuj so mnou!“

No ona sama už ledva vládala. Neprestávala však bojovať ani potom, keď už sotva vedela, čo hovorí, kto je ona sama, kto je on, či kde sú.

Vôbec nevedela, kedy upadla do bezvedomia.

kapitola 5

David Melcher bol na drahý deň ráno v siedmom nebi. Palec ho skoro ani nebolel, a tak sa rozhodol, že slečnu Abigail prekvapí a zíde dulu na raňajky bez jej pomoci. Keď krivkal dolu schodmi, v dome bolo nezvyčajné ticho. Zo spodného schoda nakukol do dverí spálne vedľa salóna. Poburovalo ho vedomie, že ten lotor spí pod jednou strechou s ním a so slečnou Abigail, no napriek tomu ho čosi nutkalo aspoň nakuknúť na toho chlapa. To bude, keď chlapcom v Elysian Clube bude rozprávať, ako ten chlapík vyzeral potom, ako ho zložil.

Keď strčil svoju starostlivo učesanú hlavu za dvere, pohľad, ktorý sa um naskytol, ho šokoval.

Bol tam zranený lupič, to by bolo v poriadku, lenže ten chlap okrem obväzov nemal na sebe ani nitku. Ležal tam úplne nahý, zarastený s jednou nohou prehodenou cez dva podhlavníky a druhou necudne natiahnutou nabok v oblúku pri ženskom bruchu. Ona ležala na dolnej časti postele, košeľu mala vyhrnutú do pol stehna, nohy jej viseli z postele popri jeho nohách pomedzi zábradlie. Tvár mala skoro pri jeho boku, ale zahalenú chumáčom postrapatených vlasov, v ktorých mal ten muž zamotané prsty. No čo bolo najodpornejšie – tá cundra mala jednu ruku natiahnutú cez chlpaté stehná toho zvera a dlaň mala povážlivo blízko jeho pohlavia!

Súdiac podľa jej výzoru, to ani nebolo prekvapujúce. Tá fľandra vyzerala strašne. Chodidlá mala špinavé, nočnú košeľu tiež, samý okrový a sivý fľak, čipkové manžety zababrané. Jej ruky nevyzerali o nič lepšie ako to ostatné. Na nechtoch mala nalepenú špinu, hánky tiež potrebovali dobre vydrhnúť a ľavú ruku mala obmotanú kusom špinavej gázy, akoby sa zúčastnila bitky v krčme.

Ako sa tomu chlapovi podarilo dostať tú ženu sem, to bola záhada, ale keby to videla slečna Abigail, bola by úplne šokovaná!

V tej chvíli sa muž nepokojne pomrvil a čosi nezrozumiteľne zamrmlal. Žena sa prebrala z hlbokého spánku, len vzdychla, nahmatala obväz a zamrmlala. „Lež pokojne, Jesse.“ Potom jej ruka ochabnuto ovisla cez jeho koleno, ospanlivo sa pritúlila k jeho dlhej holej nohe a otočila hlavu.

„To si ty, Abbie?“ zamrmlal muž s očami stále zatvorenými.

„Áno, Jesse, ja, a teraz ešte spi.“

Vzdychol si, potom sa ozval slabý chrapot a jeho ruka v jej vlasoch sa uvoľnila. Onedlho sa k jeho pravidelnému dychu pridal aj jej a zdesený Dávid Melcher sa potichu odkradol naspäť do svojej izby.

Tá scéna zostala vyrytá v jeho pamäti počas tých strašných nasledujúcich dní, počas trpkosladkých popoludní v záhrade slečny Abigail, keď sa jej tak veľmi chcel spýtať na vysvetlenie, no bál sa, že vôbec nebude príjemné. Jeho žiarlivosť narastala, pretože Abigail väčšinu času trávila s tým vyvrheľom, ktorý sa uzdravoval slimačím tempom. Občas Dávid na chvíľu zastal, keď prechádzal okolo tej izby, a nazrel dnu, pociťujúc nenávisť voči tomu mužovi, ktorý ho nielen zmrzačil, ale obral ho aj o najväčšie potešenie v živote. Teraz už bolo jasné, že Dávidovo krívanie je stále, a to podkopávalo jeho sebavedomie, lebo bol presvedčený, že už sa nemôže zapáčiť nijakej žene. Sledoval, ako starostlivo ošetrovala slečna Abigail toho muža, hoci bol teraz omámený ópiom, aby necítil bolesť, a Dávid mal pocit, akoby každú minútu, ktorú strávila tam dole v jeho spálni, ukradla z času, ktorý mala venovať jemu.

Slečnu Abigail zmiatlo, ako sa Dávid stiahol. Túžila po tom, aby ju znovu pobozkal, aby povzbudil jej unavenú dušu na konci namáhavého dňa, no neurobil to. Palec sa mu už celkom zahojil a ona sa hrozila pomyslenia, že by mohol odísť bez toho, aby sa vyjadril. Keď sa usilovala urobiť mu radosť všakovakými maličkosťami, veľmi jej ďakoval, ale jeho niekdajšie komplimenty už patrili do minulosti.

Keď napokon na doktorov príkaz prestala dávať Jessemu ópium, Jesse sa v jedno slnečné ráno zobudil, slabý, ale hladný ako vlk, a žasol, že je ešte nažive. Pohol svalmi, zistil, že sú stuhnuté a bolia ho od toho, čo ich toľko nepoužíval, ale tie mučivé bolesti už prestali. Počul hlasy z kuchyne, spomenul si na muža, ktorý ho sem dostal, a rozmýšľal, koľko dní ležal v bezvedomí.

Nepočul ani krok, a predsa akosi vedel, že Abigail stojí medzi dverami. Prestal študovať stromy vonku za oknom, otočil sa a videl, že naňho hľadí, a všetky stopy bývalého nepriateľstva sú preč.

V tej zelenej sukni a bielej batistovej blúzke, s hnedými vlasmi starostlivo začesanými dozadu a žiarivou broskyňovou pleťou vyzerala svieža ako jarný lístok. A on po prvý raz videl, ako jej úsmev môže zmeniť tvár.

„Tak ste to prežili,“ povedala potichu.

Chvíľu na ňu hľadel. „Prežil.“ A potichu dodal: „Poďte sem.“

Váhala, no potom pomaly prešla k jeho posteli. „Veľmi som vás zamestnával?“ uškrnul sa na ňu. „Tak trochu,“ odpovedala mu v dobrej nálade. Natiahol ruku, ovinul si ju okolo jej zelenej sukne, trúfalo ju hladkal po zadku a hovoril: „Tuším som vám zaviazaný.“ Nebolo to nič, čo by Jesse neurobil už sto ráz aspoň stovke žien, no slečna Abigail mala smolu, že si vybral práve tú chvíľu, pretože ich hlasy prilákali ku dverám Dávida Melchera.

Do tváre sa mu nahrnula krv a sucho poznamenal: „No toto, no toto…“

Slečna Abigail zmeravela, zdesená, bezmocná. Udialo sa to tak rýchlo. Krútila sa, ale Jesse ju len pevne držal a pomaly, afektované, s krivým úsmevom povedal: „Pán Melcher, náš hrdina pomstiteľ, ak sa nemýlim?“

„Nemáte ani trochu hanby!“ zasyčal Dávid.

Jesse neohrozene a s úškrnom pozrel na Abigail, ktorá sa pokúšala vykrútiť sa mu. „Ani trochu, však nie, Abbie?“

„Takže Abbie?“ odpovedal mu pobúrený Dávid, keď sa jej konečne podarilo vykrútiť sa Jessemu a hľadela na muža vo dverách.

„To… nie je to tak, ako to vyzerá,“ zaprisahávala Dávida.

„Áno, je,“ smial sa Jesse a priam vychutnával Melcherovu nervozitu, ale Abigail sa prudko zvrtla k Jessemu a všetka jej zlosť sa v plnej sile vrátila.

„Buďte ticho!“ vyštekla a malé päste zovrela do dvoch rozhnevaných guľôk.

Dávid si ten pár premeral zdrvujúcim pohľadom. „Toto je už po druhý raz, čo som vás s ním našiel v po… polohe, ktorú by som nazval… kompromitujúcou,“ obžalovával.

„Po druhý raz! O čom to hovoríte? Ja som predsa nikdy…“

„Videl som vás, slečna Abigail, stúlenú vedľa neho a ruku ste mali na…“ No odrazu stisol pery, neschopný dokončiť.

„Ste klamár!“ zvolala slečna Abigail s rukami vbok.

„No tak, Abbie,“ zapojil sa Jesse, „to bolo tých pár nocí…“ Prudko sa k nemu otočila a z očí jej sršali iskry.

„Poďakujem sa vám, ak zatvoríte tie svoje odporné ústa, pán… ktovie ako sa vlastne voláte!“

„Zo spánku ste mu hovorili Jesse,“ vyhlásil Dávid.

„Zo spánku…“ Nechápala. Jesse sa iba usmieval a všetko sa mu to páčilo.

„Myslel som si, že ste dáma. Aký som len bol hlupák,“ pohŕdavo povedal Melcher.

„Nikdy som neurobila nič také, ako ste naznačili. Nikdy.“

„Ó? Tak kde ste potom boli v tú noc, ak ste nebehali po tráve? Vaša košeľa, nohy, ruky…“

Na všetko si jasne spomínala, aj na obviazané hánky, ktoré si popálila na žeravom uhlí, keď vyhrabávala drevené uhlie, na to, aké mala špinavé nohy a košeľu od toho, čo bežala k doktorovi.

„Bol v bezvedomí a dostal gangrénu. Bežala som po doktora Doughertyho.“

„Áno? Nepamätám sa, že by v tú noc bol doktor prišiel.“

„Nie, neprišiel… chcem povedať, nebol doma, tak som sa musela postarať o Jesseho… chcem povedať o pána Camerona, ako som najlepšie vedela.“

„Zdá sa, že ste ho ošetrovali aj inak, nielen horčicovými obkladmi,“ obviňoval ju ďalej Dávid.

„Ale ja…“

„Nechajte si svoje vysvetlenia pre niekoho, kto sa vám dá nachytať, slečna McKenziová.“

Abigail už bola bledá ako stena a zvierala ruky do pästí, aby sa jej netriasli.

„Myslím, že by ste mali radšej ísť, pán Melcher,“ povedala potichu. Dávidovi šklblo čeľusťou, keď na ňu pozrel, ako tam taká pokojná a vzpriamená stojí vedľa toho uškŕňajúceho sa chlapa.

„Áno, myslím, že áno,“ súhlasil teraz už aj on pokojne a otočil sa. Vyšiel hore a s ťažkým srdcom si zbalil veci. Keď sa vrátil dolu, Abigail stála na opačnej strane salónu, dobre skrývajúc bolesť v srdci, keď sa k nemu obrátila tvárou.

„Nemám topánky,“ povedal zúfalo.

„Môžete si obuť otcove papuče a po niekom ich poslať, keď prídu po vašu batožinu.“ Päste mala zovreté, keď sa ich pohľady stretli a potom zase rozišli.

„Slečna Abigail, ja…“ Preglgol. „Možno som sa prenáhlil.“

„Áno, možno áno,“ povedala odmerane. Bola priveľmi zranená, aby mohla odpovedať srdečnejšie.

Dávid Melcher odkrivkal ku sieťovým dverám a s každým krokom rozšliapol jeden lupienok krehkého kvetu, ktorý v nej rozkvitol, odkedy sem prišiel. Otvoril dvere a ona inštinktívne vystrela za ním ruku. „Môžete…“ Otočil sa a ona previnilo ruku stiahla. „Môžete si vziať jednu z otcových palíc. Vracať ju netreba.“

Vybral jednu zo stojana na dáždniky, úkosom pozrel na Abigail a povedal: „Je mi to nesmierne ľúto.“ Veľmi túžila ísť k nemu, chytiť ho pod pazuchu a povedať: „To je všetko len veľký omyl. Zostaňte a vyjasníme si to. Zostaňte, vypijeme si v záhrade citronádu. Aj mňa to mrzí.“ No hrdosť jej v tom bránila. On sa otočil a krivkajúc odišiel.

Hľadela za ním, až kým nezašiel za roh a stratil sa jej. Bol to jemný muž a gentleman a obe tieto vlastnosti povzbudili zmenšujúce sa starodievocké nádeje slečny Abigail. Tieto nádeje sa však teraz neodvratne zrútili. Už nebude nijaká citronáda v záhrade, neprídu nijaké mäkučké mestské topánky z kozľaciny, aby jej oznámili, že na ňu myslí. Nebudú nijaké príjemné popoludnia pri pletí záhrady, ani súmraky strávené nad sonetmi. Čo také som urobila, keď som si zaslúžila toto? pomyslela si bolestne. Neurobila som nič, iba zachránila život banditovi.

A ako keby naschvál práve vtedy sa ozval jeho hlas, jasný a zvučný. „Abbie?“

Ťažko uveriť, ako jediné slovo dokáže človeka rozhnevať. „Nikto s takým menom tu nie je!“ vybuchla a utrela si zablúdenú slzičku.

„Abbie, no tak,“ privolával ju, tentoraz hlasnejšie.

Mala chuť vraziť mu do krku vidličku, aby znova nemohol rozprávať! Ignorovala ho a šla do kuchyne porobiť si domáce práce.

„Abbie!“ zvolal po chvíli a hlas mal silnejší a netrpezlivejší. No ona si len ďalej robila svoje a pociťovala pritom mimoriadne potešenie, keď si ho nevšímala. Nenávisť jej uviazla v hrdle ako rybacia kosť.

„Došľaka, Abbie! Poď sem!“

To jeho hrubé vyjadrovanie sa jej hnusilo, no prisahala si, že nedopustí, aby opäť bola kvôli nemu v nevýhode. Môžu hrať túto podlú hru obaja. Abigail sa nevládala povzniesť nad to, čo jej urobil, natoľko, aby mu to neodplatila. Pokojne ignorovala jeho volanie, až napokon zúrivo zreval:

„Slečna Abigail, ak sem okamžite neprídete, poondiem vám celú tú vašu ľaliovobielu posteľ!“

Zdesená, červená, ale veriac každému jeho slovu, chytila toaletnú misu a bežala ta. „Len sa opovážte!“ skríkla a hodila mu misu odo dverí. Dopadla mu na zdravé koleno, až to zarezonovalo, ale Abigail odišla prv, ako ten zvuk doznel. Za sebou začula zasyčať čosi ako jedovatá zmija.

Zhrozená a roztrasená si uvedomila, že to ešte zhoršila, lebo sa ta bude musieť vrátiť a tú misu odniesť a… ach, keď on je zase taký nahnevaný. Asi ju nemala doňho hodiť, ale zaslúžil si to. A bol by si zasluhoval, aby bola plná! Pritisla si ruky na líca. Ako to rozmýšľam? Robí zo mňa rovnakého barbara, ako je on sám. Musím sa ovládať, spamätať sa. Zbavím sa ho, len čo to bude možné, no zatiaľ sa budem krotiť, ako ma to vždy učila mama, a nejako potlačím túžbu po pomste. Keď znovu vošla do izby, už sa dôkladne ovládala a s chladným opovrhnutím povedala:

„Navrhujem, pane, aby sme počas vašej rekonvalescencie uzavreli prímerie. Bola by som najradšej, keby ste už boli zdravý a šli si zase po svojom, pretože jednoducho nemôžem znášať vaše nepriateľské činy.“

„Moje nepriateľské činy! Mám právo na záchvat nepriateľstva! Najprv ma postrelí ten… ten hlupák pre niečo, čo som neurobil, a potom ma mučí žena, ktorá mi vráža do zubov lyžicu, odmieta mi povedať, kde som a prečo, volá ma cudzím menom, priviaže ma k posteli a ignoruje ma, keď potrebujem misu! Milostivá, keď už hovoríte o nepriateľstve, tak toho je vo mne naozaj dosť, a ešte viac dôvodov naň!“

Jeho krik otriasol Abigail nervami, ale starostlivo to skrývajúc zapriadla: „Vidím, že už môžete plne využívať svoje hlasivky.“

Ten jej povýšenecky postoj spôsobil, že Jesse sa rozkričal ešte hlasnejšie. „Krucinál, to máte pravdu!“ Až jej myklo očami.

„Nedovolím v tomto dome nijaké nadávky,“ precedila pomedzi zuby

„Čerta starého!“ zreval.

„Aký ste len statočný, keď tu tak revete ako blázon.“ A on sa konečne začal upokojovať. Tou najvyberanejšou výslovnosťou, najpokojnejším tónom a najzreteľnejšími slovami mu vyložila pravidlá a on sa cítil bezmocne. „V prvom rade, pane, musíte pochopiť, že nebudem akceptovať, aby ste ma oslovovali tak familiárne a znevažujúco ako Abigail, Abbie či… či milostivá. Budete ma volať slečna Abigail a ja vám budem hovoriť vaším priezviskom, ak mi ho láskavo poviete.“

„Čerta starého vám poviem.“

Ako ľahko vedel podryť význam etikety a vyvolať v nej pocit, že to ona sa mýli.

„A čo je na tom zlé, keby ste mi hovorili Jesse?“ spýtal sa. „Tak sa volám. Keď ste si mysleli, že to neprežijem, nemohli ste sa dočkať, kedy vám poviem svoje meno.“

„Áno, kvôli nápisu na váš náhrobný kameň,“ povedala vznešene.

Jesse sa nečakane usmial. „Tak a teraz vám to ostatné nepoviem.“ Abigail sa rýchlo odvrátila, lebo sa bála, že sa usmeje aj ona.

„Prosím vás, nemohli by sme prestať s týmto naťahovaním sa a pokračovať v rozhovore?“

„Máte pravdu, môžeme. Hovorte mi len Jesse, slečna Abigail.“ No keď už ju tak oslovil, bola by radšej, keby to nebol urobil – nie takým tónom! Ešte nikdy jej nikto neliezol na nervy tak ako on.

„Tak dobre, ak mi nechcete povedať svoje priezvisko, naďalej vám budem hovoriť pán Cameron. V každom prípade už som si na to zvykla. No ak trváte na používaní hrubých výrazov ako pred chvíľou, tak vôbec nebudeme spolu vychádzať. Bola by som rada, keby ste svoj jazyk krotili.“

„Môj jazyk sa nedá tak rýchlo skrotiť. Na väčšine miest, kam chodievam, to nie je potrebné.“

„To mi je už dávno celkom jasné. Myslím však, že ani jeden z nás nie je potešený tým, že sme sa tu ocitli takto spolu, ale keďže už sa tak stalo, nemohli by sme si to čo najväčšmi uľahčiť?“

Znova sa zamyslel nad jej slovami, rozoberal jej noblesné vyjadrovanie a to arogantne nadvihnuté obočie, ktoré v ňom neprestajne podpichovalo túžbu podráždiť ju.

„Chystáte sa otráviť ma nejakým ďalším vaším elixírom, ktoré mixujete pre nehanebných pištoľníkov?“ spytoval sa zlomyseľné.

„Dnes ráno ste nepochybne dokázali, že to nepotrebujete,“ odvetila a v ušiach jej ešte zvonilo od toho jeho nahnevaného kriku.

„V tom prípade prijímam vaše prímerie, slečna Abigail.“ A zdalo sa, že napätie tým trochu opadlo.

Abigail šla k arkierovému oknu a otvorila ho, aby vpustila dnu ranný vzduch. „Je tu odporný pach. Izba i vy potrebujete dôkladne vyvetrať a vyčistiť. Zapáchate rovnako ako vaša posteľná bielizeň,“ dokončila chrbtom k nemu, keď roztiahla záclony.

„Ts-ts, slečna Abigail, teraz kto podpichuje?“

To „ts-ts“ vyznelo komicky od muža ako on. Nebola si istá, či sa bude vedieť vyrovnať s jeho práve objaveným zmyslom pre humor.

„Chcela som len povedať, že by ste podľa mňa ocenili kúpeľ, pane. Ale ak by ste radšej ležali vo svojich pachoch, vďačne vás v nich nechám.“ Teraz už vedel, že k svojmu vznešenému vyjadrovaniu sa uchyľuje vždy, keď je nervózna. Bolo to zábavné, keď ju videl tak zrumenieť, a tak si ju ďalej doberal.

„Navrhujete mi kúpeľ, pri ktorom budem nahý ležať na tejto posteli?“ S predstieranou zlosťou zasipel a vytiahol si prikrývku nahor ako nejaká plachá panna.

Keď sa Abigail obrátila, musela vynaložiť všetky svoje sily, aby sa nad ním nerozosmiala, keď ho videla v tej smiešnej póze. Vyzývavo naňho pozrela a celkom jasne vyhlásila: „Robila som to predtým… môžem to urobiť znova.“

Husté čierne obočie mu prekvapene nadskočilo. „Robili ste to už!“ Opäť si stiahol prikrývku dole, tesne pod pupok. „Tak potom…“ povedal lenivo, uvoľnene si ľahol a zdravú ruku si podložil pod hlavu.

Keď vybehla z izby, usmieval sa a bol zvedavý, či ho naozaj umyje dôkladne. A úsmev sa mu ešte väčšmi rozšíril. Krucinál, ak si ty ochotná, ja veru som, Abbie, pomyslel si, a ležal tam v tom najväčšom záchvate veselosti, aký ho kedy pochytil, odkedy sa ocitol v tejto jej posteli obklopenej kvetinami.

Keď sa vrátila, hľadel, ako si vyhrnula rukávy, a pomyslel si, ó, tak tá dáma si napokon predo mnou odhaľuje zápästia. Vedel, že ju odhadol správne. Bola až fanaticky cnostná a nevedel si predstaviť, ako zvládne túto situáciu a vyjde z nej rovnako nevinná, ako bola predtým. Taký potentný a mocný chlap ako on sa nesmierne na to tešil, hovel si na chrbte a čakal, kedy Abigail upadne do rozpakov.

Mala veľmi krehké ruky a na pohľad sa zdalo, že tú prácu nezvládnu. No o chvíľu už pod neho vsunula voskové plátno tak rýchlo, že si ani nepamätal, kedy sa nadvihol, aby ho ta vsunula. Spokojne sa odovzdal do jej rúk, dvíhal bradu, otáčal hlavu a dvíhal ruky na jej rozkaz. Musel uznať, že naozaj vedela, ako muža pripútaného na lôžko slušne poumývať. Bolo to sakramentsky príjemné. Nemohol tomu uveriť, keď vyliezla na posteľ vedľa neho, aby dočiahla na jeho ľavý bok. No, prepánakráľa, ona to urobila! Urobila to! A tým v ňom opäť vzbudila úctu.

„Teraz, keď sme uzavreli prímerie, možno mi poviete, prečo ste ma začali volať Cameron,“ spýtal sa jej, kým ho mydlila.

„Myslela som, že ste pri zmysloch, keď ste vtedy po prvý raz prehovorili. Spýtala som sa, ako sa voláte, a vy ste povedali 'Mike Cameron'. Počula som to, či skôr videla, celkom zreteľne.“

Rozpamätal sa a odrazu sa zasmial. „Nepovedal som Mike Cameron, povedal som 'moja kamera', ale mal som vtedy pocit, akoby mi niekto na krku sušil surové kože, a tak to možno nebolo celkom zreteľné.“ Obzrel sa okolo seba. „Mimochodom, kde je?“

„Kde je čo?“ Ďalej ho drhla, kľačiac vedľa neho.

„Moja kamera.“

„Kamera?“ Pochybovačné naňho pozrela. „Skutočne ste stratili kameru a myslíte si, že ja viem, kde je?“

Jesse zatrpknuto nadvihol obočie. „No a neviete?“

Práve mu umývala bok. Uteráčik v jej ruke teraz ležal na jeho bedrách a odtiaľ nadol bol Jesse ešte stále prikrytý plachtou. Abigail naňho pozrela a sucho odvetila: „Verte mi, pán Cameron, že som pri vás na kameru nenatrafila… nikde.“ Bolo to vonku prv, ako to stihla zadržať, a slečnu Abigail okamžite zamrzelo, čo povedala. Jej vyplašené oči sa stretli s jeho očami, potom sa odvrátila a s novým elánom pokračovala v práci.

„Ale, slečna Abigail, hanbite sa,“ povedal afektované, uškŕňajúc sa nad tým, ako jej zrumeneli líca. No úprimne sa obával o svoje prístroje. „Kamera a dosky zaberajú čertovsky veľa miesta. Čo sa s nimi mohlo stať?“ spýtal sa. „A moja cestovná taška bola pri fotografickom náradí. Kde to všetko je?“

„Absolútne neviem, o čom hovoríte. Priniesli mi vás tak, ako ste, pane, a nikto nič nehovoril o nijakej kamere či doskách. Myslíte si, že ju pred vami skrývam? Zdvihnite, prosím, ruku.“

Zdvihol ruku a ona mu ju celú vydrhla, vrátane podpazušia.

„Nuž, niekde musia byť. Nezložil ich niekto z vlaku?“ Začala mu oplachovať mydlo z ruky.

„Jediné, čo vyložili z vlaku, ste boli vy, pán Melcher a jeho kufrík. Určite nikto nepredpokladal, že by zlodej nosil kameru.“ To, ako trošku nadvihla obočie, mu prezradilo, že to považuje za vymyslenú historku. „Povedzte mi, pane, čo robí bandita s kamerou.“ Pozrela mu rovno do očí a bola zvedavá, akú lož si vymyslí.

Nemohol odolať. „Fotografuje svoje mŕtve obete do svojho albumu.“ Na jeho zlovestný úškrn odpovedala zdeseným pohľadom.

„To ani zďaleka nie je smiešne, pán Cameron!“ odsekla a odrazu ho drhla prituho.

„Au! Miernite sa! Veď viete, že som rekonvalescent.“

„To mi láskavo nepripomínajte,“ povedala kyslo.

„Aj tak by ste mi neuverili, že mám kameru,“ povedal jej konverzačným tónom, „tak načo by som sa namáhal rozprávať vám to. Radšej si budete myslieť, že som veselo prepadával vlaky, aby ste mali pocit, že celkom oprávnene…“ o pár decibelov zdvihol hlas a uhol sa, „… zo mňa zodierate kožu, namiesto aby ste ju umývali. Povedal som au! Neviete, čo znamená au, ženská?“ Hladkal si hánky. No takmer počul, ako jej pukli kosti v krku, tak rýchlo sa vzpriamila.

„Nehovorte mi ženská, povedala som!“

Znova mu schytila ruku a začala ju drsne utierať.

„Prečo? A nie ste?“ Prestala pracovať, lebo jej chytil ruku aj s uterákom a so všetkým a väznil ju vo svojich dlhých tmavých prstoch. Od toho, ako sa jej vzrušene rozbúšilo srdce, ju prepadla panika. Pozrela do jeho tmavých očí, ktoré na ňu hľadeli tak prenikavo, až ju to vystrašilo.

„Pre vás nie,“ odvetila mu škrobené, vyslobodila si ruku a potom rýchlo zliezla z postele.

V tej chvíli, keď ju chytil za ruku, sa niečo nedefinovateľné medzi nimi zmenilo. Obaja boli teraz zamĺknutí a ona mu ďalej umývala pravú nohu. Namydlila ju po celej dĺžke a okolo rany postupovala opatrne. Raz Jesse vysoko vyklenul prsia, zaboril hlavu do vankúša a od bolesti sŕkol.

„Hojí sa to, aj keď je to ešte citlivé.“

No ona bola ešte stále rozladená jeho poznámkami. Energicky sa prepracovávala k jeho chodidlu s čerstvou penou, keď Jesse pozrel na ňu ponad svoju hruď a potichu sa spýtal: „A pre drahého Melchera ste?“

Prudko dvihla hlavu. „Čo?“ „Žena. Pre Melchera ste žena?“

No zvolil si na tú otázku nevhodný čas. Práve mu umývala poranenú nohu a vôbec to nerobila jemne. Nešetrne ju vystrela, namydlila a umývala. On len zatínal zuby a sťažka dýchal, no Abigail stála pri ňom, tváriac sa urazene, s rukami založenými vbok na zamočenej zástere a blčiacimi očami.

„Nenarobili ste už dosť škody, pokiaľ ide o pána Melchera? Je to gentleman… ale, koniec-koncov, vy o gentlemanoch neviete nič, však? Uspokojuje vaše ego aj to, ak vám poviem, že sa vám okrem iného podarilo pripraviť ma oňho?“

Noha ho teraz pekelne bolela a okolo perí sa mu zjavila biela čiara, no ona sotva mala s ním súcit. Čo z neho ešte môže zodrať?

„Ak je to taký gentleman, tak prečo ste ho vyhodili?“ odvrkol jej Jesse.

Našpúlila ústa, hodila uteráčik do misy, z ktorej vyšplechla voda jemu na tvár, na dlážku a vankúš. Jesse sa mykol a zakričal za jej odchádzajúcou postavou: „Hej, kam idete? Ešte ste neskončili!“

„Máte jednu ruku zdravú, pane. Použite ju!“ A jej sukne zmizli za dverami. Pozrel na svoju namydlenú nohu.

„Ale čo urobím s tým mydlom?“

„Mohli by ste si ním umyť ústa, čo mala už dávno urobiť vaša matka!“

Mydlo ho začínalo štípať. „Nenechávajte to mydlo na mne!“ „Buďte rád, že som vás poumývala aspoň toľko!“ Buchol zdravou päsťou do matraca a z plných pľúc skríkol: „Vráťte sa, vy zmija!“

No Abigail sa nevrátila a on zostal namydlený, až kým ho to štípalo neznesiteľne a bol nútený bolestivo sa nakláňať, aby sa mu podarilo väčšinu zmyť a potom si utrieť chodidlo a lýtko do plachiet.

Keď slečna Abigail odišla z domu, tresla sieťovými dverami ako ešte nikdy v živote. Dupotala po zadných schodíkoch ako nejaký žoldnier a myslela si: Nemôžem byť pod jednou strechou s tým netvorom. Ešte nikdy v živote sa nikomu nepodarilo tak ju nahnevať. Ako tak stála v tieni lipy a hľadela na záhradu, túžila, aby sa do jej života navrátil pokoj. No dnes ju nemohli upokojiť ani len tie mierumilovné, kývajúce sa hlávky ľanu. Bola zvedavá, ako vôbec znesie tohto odporného chlapa, kým nebude dosť zdravý, aby odtiaľto odišiel po vlastných. Bol to ten najväčší hulvát, akého kedy stretla. Teraz sa skoro rozosmiala, keď si spomenula na to, ako si doktor robil starosti o jej „útlocit“. Keby len vedel, aký úder utrpel ten útlocit od muža, ktorého si dobrovoľne vpustila do domu!

Rodičia slečny Abigail boli ľudia s bezchybnými spôsobmi. Kliatie a záchvaty zlosti boli v jej živote cudzie. Vždy ju učili skrývať hnev, lebo to patrí k dobrej výchove. No tomu Cameronovi sa podarilo vyvolať v nej čosi viac ako len hnev. Za všetko, čo urobila, ju zhrýzal pocit viny – že nedala invalidovi posteľnú misu, potom ju doňho hodila, zle zaobchádzala s jeho nohou, úmyselne mu spôsobovala bolesť a vyletela z domu, tresnúc dverami ako nejaké urážlivé decko. Dokonca urobila jednu neodpustiteľnú, nehanebnú poznámku! Keď si na to spomenula, aj teraz mala pocit, akoby si popálila líca.

No pred tým, ktorý to všetko spôsobil, nemohla uniknúť, ani len tu vo svojej záhrade. Jeho hlas prevŕtal nehybný letný vzduch a znovu ju podpichol.

„Slečna Abigail, za čo vás železnica platí? Za polovičnú robotu? Kde sú moje raňajky?“ dožadoval sa.

Och, ten chlap je teda bezočivý! Ešte aj vyhlasuje svoje požiadavky! Mala nesmiernu chuť vyhnať ho odtiaľto hladom. Nenávidený tvor! No ocitla sa vo vlastnej pasci. Mohla sa jedine ozbrojiť svojím vznešeným správaním a vrátiť sa do kuchyne, aby mu pripravila jedlo.

Keď vošla do izby s podnosom, Jesse si ihneď všimol, že na ňom nie je ľanový obrúsok ako predtým.

„No čo? Ja nedostanem kvety, ako mal Melcherko?“

„Ako viete…“ povedala prv, ako stihla rozmýšľať. Jesse sa zasmial.

„Vo vašom dome sa zvuky dobre nesú. Je to naozaj rumenec na ženských lícach, čo vidím? Ale, ale, ktovie, či Melcherko vedel, že má čosi, čím ho tam vyčariť. Rozhodne nevyzeral, že by to vedel.“ To, ako hovoril „Melcherko“, vyvolávalo v nej chuť jednu mu streliť.

„Zabúdate na naše prímerie, pane,“ povedala chladne.

„Iba sa čudujem, prečo sa mi tu nedostáva rovnakej cti,“ sťažoval sa Jesse s predstieraným sklamaním.

„Chceli ste jedlo, pane. Priniesla som vám jedlo. Chcete tu ležať a tárať celé predpoludnie, alebo budete jesť?“

„To záleží na tom, čím ste sa ma rozhodli otráviť tentoraz.“

Jej zlosť nezmiernilo ani to, keď si spomenula na všetky tie milé, pochvalné slová, ktoré pán Melcher povedal na adresu jej varenia. Priniesla vankúš, aby tomu čiernemu diablovi podoprela hlavu, no radšej by ho ním bola zadusila. Tú myšlienku jej asi bolo vidieť na tvári, lebo Jesse ju ostražito sledoval, keď mu rozprestrela na prsia obrúsok a zobrala lyžicu. Záblesk v jeho očiach ju varoval, aby radšej dávala pozor na tie jeho vzácne ligotavé zuby.

„Nechceli by ste to urobiť radšej sám?“ spýtala sa chladne.

„Nie, nejde to, keď musím tak ležať. A okrem toho viem, ako rada to pre mňa robíte, slečna Abigail.“ Pery sa mu trochu vykrivili do úškrnu. „Táto vodička je čo?“

„Táto… vodička je hovädzí vývar.“

„Ste rozhodnutá vyhladovať ma?“ spýtal sa tým hrozným podpichovačným tónom, ktorý jej bol nepríjemnejší ako ten útočný.

„Dnes na obed už môžete mať aj niečo výdatnejšie, ale zatiaľ sa musíte uspokojiť len s vývarom a vajcom.“

„Fantastické,“ urobil grimasu.

„Možno to budete považovať za fantastické, keď ochutnáte to, čo bude nasledovať po raňajkách.“ „A to bude čo?“

„Pripravím vám výťažok z balzamovníka a hoci sa vám možno bude zdať trochu horký, môžem vás ubezpečiť, že je pri vašom oslabení veľmi posilňujúci.“ Chvíľu nad tým rozmýšľal a ona mu zatiaľ strčila do úst zopár ďalších lyžíc vývaru, starostlivo sa vyhýbajúc jeho zubom.

„Rozprávate vôbec niekedy aj ako ostatní ľudia, slečna Abigail?“ spýtal sa jej vtedy.

Abigail ihneď vedela, že sa ju znova usiluje podráždiť. „Má spôsob, akým rozprávam, nejakú chybu?“

„Nie, nemá. A práve v tom je chyba. Nikdy sa nevyjadrujete obyčajne, ako napríklad: 'Namiešala som vám liek na posilnenie'?“

Nemohla odohnať spomienku na to, ako Dávid Melcher prirovnal jej reč k sonetu. Trochu sa začervenala pri tejto najnovšej nespravodlivej kritike. Vždy bola hrdá na svoju vzdelanosť a už sa chcela odvrátiť, aby skryla, ako sa jej to dotklo, že ju teraz za to kritizuje. No Jesse ju chytil za zápästie.

„Hej, slečna Abigail, prečo sa niekedy trochu neodviažete?“ Tentoraz v jeho hlase nebol ten podpichovačný tón.

„Videli ste ma takú… takú… odviazanú ako ešte nikdy, pán Cameron. Podarilo sa vám nahnevať ma, pripraviť ma o trpezlivosť, kričať, akoby som bola nejaká kofa, a iné veci. Ubezpečujem vás, že to vôbec nie je môj štýl. Som zdvorilá osoba a môj spôsob vyjadrovania to dúfam odzrkadľuje. Nespočetne ráz ste ma podpichovali, ale nevidím dôvod na tento najnovší útok. Máte v úmysle opäť mi tú lyžicu vykrútiť z ruky?“

„Nie… nie, nemám,“ odvetil rýchlo, no ani ju nepustil. Uvoľnil však zovretie svojich širokých, tmavých prstov okolo jej veľmi úzkeho, krehkého zápästia, zatiaľ čo jeho oči so svetlohnedými fliačikmi pozreli do jej očí a potom znovu na ruku. Jemne ňou potriasol. Ruka voľne ovisla. Slečna Abigail mu tým dávala najavo, že nemieni odporovať jeho sile. „Ste však presvedčivejšia, keď ste nahnevaná a netrpezlivá a kričíte. Prečo sa tak nesprávate častejšie? Neprekážalo by mi to.“

Prekvapená, ľahko sa vyšmykla z jeho zovretia.

„Zjedzte vajíčko.“ Otvoril ústa a ona mu do nich strčila lyžicu.

„Je slizké.“

„Áno,“ súhlasila, akoby ju to nesmierne potešilo, „no pomôže vám obnoviť sily, a čím rýchlejšie zosilniete, tým skôr sa vás zbavím, a tak mám v úmysle venovať vám odteraz prvotriednu opateru. Keď doraňajkujete, pôjdem do mesta k pánu Fieldovi do obchodu s krmivom kúpiť ľanové semienko na obklad. Ľanové semienko vám tú ranu zahojí tak rýchlo ako nič iné, hoci ani tak nie dostatočne rýchlo, ako by ma potešilo.“

„A čo keby ste mi dali niečo aj na túto boľavú ruku? Musí v nej byť niečo zlomené, lebo to bolí ako šľak.“ Zostra naňho pozrela. „Na, moj dušu. Nechápte ma zle, slečna Abigail. Rozhodne žiarim pod vašou oddanou opaterou, ale keby som mal dve zdravé ruky, jednu by som mal voľnú, aby som vás mohol držať.“

„Nechajte si svoje nemiestne vtipy pre niekoho iného, kto ich ocení.“

Jessie ju začal čoraz väčšmi uznávať. Mala uštipačný jazyk, ktorý sa mu páčil, a či to vedela, alebo nie, mala celkom dobrý zmysel pre humor. Keby sa mu len podarilo primäť ju, aby trochu ohla ten meravo vystretý chrbát a meravé ideály, mohla by byť skoro ľudská, pomyslel si. Napokon, tie raňajky ani neboli také zlé.

„Ó, ešte jedna vec, kým odídete,“ povedal. „Ako bude s holením?“

Abigail sa zatvárila, akoby práve prehltla chrústa.

„To ne… neponáhľa, však nie?“ Odrazu bola nervózna. „Teda, chcem povedať, že veď rastie, odkedy ste boli v bezvedomí. Čo záleží na pár hodinách?“ Pošúchal si bradu a ona pritom zadržala dych a odrazu sa jej prevrátil žalúdok. No dostala ešte na chvíľu odklad, lebo Jesseho ruka sa zastavila prv, ako sa dostala nad vrchnú peru.

Odrazu sa Abigail nemohla dočkať, kedy odíde z domu. „Urobím vám ten výťažok z balzamovníka, potom pôjdem do obchodu a vy môžete… vy môžete odpočívať, kým budem preč… a…“

„Choďte… choďte, ak chcete.“ Kývol jej na dvere, zmätený jej náhlou nervozitou, ktorá bola pre ňu taká nezvyčajná. Keď sa o chvíľu vrátila s balzamovníkom, dokorán otvoril ústa a prehltol. Bolo to hnusné.

„Fúúúj…“ zahundral, zatváral oči, striasal sa a vyplazoval jazyk. Za normálnych okolností by taká zhnusená grimasa stačila, aby sa slečna Abigail potešila, ale teraz ju príliš znepokojovali tie oholené fúzy, a tak ju nemohla vychutnať.

Trápila sa aj celou cestou do mesta.

Arkierové okno bolo obrátené na juh, s fazetami na západ a na východ. Jesse ju videl, ako prechádza po ceste, vystretá a dôstojná, a nemohol uveriť tomu, že si v taký horúci júnový deň nasadila klobúk a navliekla rukavice. Slečna Abigail teda bola niekto. Tá žena mala škrob vo všetkom, od spodnej bielizne až po chrbticu, a bolo zábavné usilovať sa o to, aby praskal. Vyšla z jeho ohraničeného dohľadu a on sa zamyslel nad inými vecami.

Rozmýšľal, či našli jeho kameru a výstroj v Rockwelli na konci trate. Ak zostali vo vlaku, chlapi v Rockwelli ich už asi majú a dali Jimovi Hudsonovi vedieť, že to prišlo bez Jesseho. Jim sa mu skôr či neskôr ohlási.

Jesseho myšlienky prerušilo zaklopanie na dvere. „Vojdite!“ zavolal. Muž, ktorý prišiel, bol zavalitý, chýbali mu vlasy a dychčal, zato oplýval úsmevmi. Pri predstavení sa zdvihol tašku.

„Cleveland Dougherty je moje meno, no tu ma častejšie volajú jednoducho doktor. Ako sa máte, chlapče? Vyzeráte oveľa živšie, ako som vôbec dúfal vás vidieť.“

Jessemu sa okamžite zapáčil. „Tá žena je príliš zanovitá na to, aby ma nechala zomrieť.“

Doktor sa zavýjavo rozosmial a hneď vycítil, že tento muž slečnu Abigail odhadol celkom presne. „Abigail? Á, Abigail je fajn. Mali ste sakramentské šťastie, že si vás sem zobrala. Nikto iný v meste by to neurobil, viete?“

„To som sa už dozvedel.“

„Nevyzerali ste práve najlepšie, keď sme vás vyložili z toho vlaku. Z vašich vecí zostala len táto košeľa a topánky. Nohavice sme museli, pravdaže, rozrezať, aby sme ich z vás dostali. A toto vám, myslím, patrí tiež.“ Doktor zdvihol pištoľ, zvažoval ju v ruke a pritom spopod stiahnutého obočia hľadel na muža v posteli. „Samozrejme, je prázdna,“ povedal veľavravne. Potom, akoby tá téma už bola definitívne vyčerpaná, hodil ju na posteľ.

„Myslím, že topánky a košeľu by ste mi mohli dať pod posteľ,“ povedal Jesse. „Aby sme slečne Abigail neurobili v dome neporiadok.“

„Zdá sa, že už poznáte jej zvyky, čo? Mimochodom, kde je?“

„Šla do mesta do obchodu s krmivom.“ Podarilo sa mu to povedať presne tak, ako by to bola povedala ona.

„Vidím, že slečna Abigail vás hojne častuje svojím jazykom,“ znovu sa chichotal doktor. „A čo, prekristapána, robí v obchode s krmivom?“

„Povedala, že ide po ľanové semienko na obklad.“

„To sa na ňu podobá. Tá ma poruke liekov viac ako kura vší. No pozrime sa, čo s vami urobila.“ Nadvihol prikrývku a zistil, že rana vyzerá až prekvapujúco zacelene. „Bol by som prisahal, že v najlepšom prípade dostanete gangrénu a prídete o nohu, podľa toho, ako to vyzeralo. No ona urobila mixtúru z dreveného uhlia a kvasníc, ktorá ranu vyčistila a vytiahla z nej hnis. Zdá sa, že vám to zachránilo život, chlapče, alebo prinajmenšom aspoň nohu.“

„No počul som, že najprv ste ma operovali. Myslím, že som vaším dlžníkom za to, že ste sa ma ujali, keď ma vytiahli z toho vlaku. Vraj som ho prepadol a v takej situácii by niektorí váhali, či ma majú dávať dohromady.“

„Niektorí možno. Možno niektorí aj odtiaľto. Ale nie sme všetci takí. Ach… ako sa dočerta vlastne voláte?“ Jessemu sa páčil zemitý jazyk tohto muža a fakt, že mu zrejme nezáleží na tom, či zachránil nejakého vlakového lupiča, alebo niekoho iného.

„Volajte ma len Jesse.“

„Nuž, Jesse, podľa mňa má človek právo najprv na lekárske ošetrenie, a potom na súd.“ „Súd?“

„Nuž, hovorí sa. Samozrejme, že bude musieť byť, vzhľadom na to, ako ste sa sem dostali.“

„Vyvolal som rozruch, však?“

„Rozruch nie je to správne slovo. Celé mesto sa zhromaždilo u mňa pred domom a protestovalo proti tomu, aby som zaobchádzal s vami ako so svojím pacientom. Musím vám povedať, že ma poriadne spucovali! Je celkom prirodzené, že sa ľuďom trochu nepáčilo, že by vás mali pod vlastnou strechou, vzhľadom na okolnosti. Sotva im to možno zazlievať, keď sa tak na to pozrieme z jednej strany.“

„No slečna Abigail to napriek tomu urobila?“

„Jasné. Prepochodovala cez to zhromaždenie, chladná ako uhorkový šalát, a povedala rovno pred celým mestom, že je ochotná sa o vás postarať – dokonca o oboch! Vzhľadom na to, aká je, a vôbec, to všetkých celkom zahanbilo.“

„A aká je, doktor?“

„Chcete povedať, že to neviete?“

„Nuž, mám predstavu, ale rád by som počul vašu verziu.“

„Môžem vám to povedať, ale napokon, nie je to nič, čo by ste nevedeli, keď s ňou nejaký čas strávite. Určite ste vytušili, že to nie je nijaká pobehlica. Slečna Abigail je pre naše mesto takpovediac obecným meradlom.“ Doktor sa zamyslene poškrabal po hlave a usiloval sa nájsť vhodné slová, aby čo najlepšie vyjadril, aké majú z nej všetci pocity. „Nuž, ak chcete vedieť, aká by mala byť pravá dáma, porovnávate ju so slečnou Abigail, pretože ona je tá sakramentsky najskutočnejšia dáma, akú kedy toto mesto videlo. Ak chcete vedieť, ako by sa mala správať oddaná dcéra, hodnotíte ju podľa slečny Abigail, podľa toho, ako sa starala o svojho otca v posledných rokoch jeho života. A v tomto meste je aj zopár žien, ktoré by sa mohli od nej naučiť, ako nepchať nos do cudzích záležitostí. Je presne taká, ako vyzerá, to je nepochybné – dáma každým centimetrom. Myslím, že práve preto boli ľudia z mesta takí prekvapení, keď si k sebe zobrala akéhosi pištoľníka.“ To slovo sa mohlo Jesseho nepríjemne dotknúť, ale doktor ho vedel povedať tak nenútene, akoby mu na tom nezáležalo.

„Bola niekedy vydatá?“ spýtal sa Jesse.

„Slečna Abigail? Nie…“ Potom, keď si spomenul, dodal: „Ale počkajte. Raz sa skoro vydala. Bol to kovboj, no nikdy som ich spolu nevidel. Spomínam si však, uchádzal sa o ňu až dovtedy, kým jej otec neochorel. Zrejme nebol ochotný zobrať si spolu s nevestou starca pripútaného na lôžko, a tak ju nechal na suchu. Viete, za tie roky človek na také veci zabudne. Bola vtedy, pravdaže, iná. No je ťažké myslieť na slečnu Abigail inak ako na slobodnú dámu. Zrejme preto sme boli všetci prekvapení, keď si vás vzala k sebe.“ Doktor zdvihol pohľad. „Ako to zvláda?“

„Je vytrvalá ako pôrodná baba.“

„Aj to je pre ňu typické. Viete, je už taká. Keď si niečo vezme na starosť, tak je pripravená to dokončiť, nech sa deje, čo chce. Vzdala sa najlepších rokov svojej mladosti, aby sa starala o otca, a kým zomrel, brali sme ako samozrejmé, že zostane tu a bude z nej stará dievka. Niektorí ľudia ju považujú za trochu povýšeneckú, ale, napokon, nemožno sa jej čudovať. Kto by, hergot, aj nebol, keď vás všetci susedia odpíšu ako starú pannu? Nuž ale v každom prípade by sme boli radi, keby ste jej prejavovali náležitú úctu.“

„Máte moje slovo. A, doktor, mohli by ste mi pozrieť túto ruku?“

Doktor vyhlásil, že ruka je len otlčená, a potom zhrnul to, čo zistil. „Nuž tak, hojí sa vám to veľmi rýchlo, to vďaka nej, ale nič neprepínajte. Pekne pomaly, pozvoľna. Zajtra sa pokúste posadiť, ale viac nie podľa toho, ako na vás hľadím, povedal by som, že koncom týždňa sa už budete môcť postaviť na nohy. No len to neprepínajte.“

Jesse sa usmial a prikývol a ešte väčšmi sa mu tento chlapík, ktorý sa už chystal odísť, zapáčil.

„Doktor?“

„Áno?“

„A čo je s tým Melcherom?“

„Bol som zvedavý, kedy sa naňho spýtate.“ Odkedy lekár prišiel do tejto izby, po prvý raz zbadal na Jesseho tvári náznaky tvrdosti. „Zdá sa, že dnes odchádza z mesta. Šiel na stanicu a kúpil si lístok do Denveru na popoludňajší vlak. Viete, že ste mu odstrelili palec?“

„Počul som.“

„Už asi bude celý život krívať. Dostatočný dôvod na súdny proces, hm?“

„Iste ma ospravedlníte, že ma nezmáha pocit viny,“ povedal Jesse s trpkým tónom. „Pozrite, čo on urobil so mnou!“

„Myslím, že na to sa tu veľmi nebude brať ohľad. Viete, vy ste tu bandita – on je hrdina.“

Zvláštne, že ani pri tých úprimných slovách Jesse nemal pocit, že by ho doktor odsudzoval. A ako tak obaja na seba hľadeli, akoby si bez slova porozumeli.

„Povedzte slečne Abigail, že sa pousilujem byť jej k dispozícii, keby ma znova potrebovala, no myslím, že nebude.“

„Ďakujem, doktor.“

Doktor zastal vo dverách, ešte posledný raz sa otočil a povedal: „Poďakujte slečne Abigail. To ona vás udržala pri živote.“ A odišiel.

Jesse ležal a rozmýšľal nad tým, čo mu lekár povedal, a usiloval sa predstaviť si slečnu Abigail mladú a plnú života, ako jej dvorí nejaký vášnivý nápadník, lenže to mu nijako nešlo dohromady. Oveľa presvedčivejšia bola predstava, ako opatruje svojho chorého otca. Bol zvedavý, koľko má rokov, a odhadoval, že asi tak okolo tridsiatky. No vďaka svojmu správaniu a konaniu pôsobila oveľa staršie a nudnejšie a staromódnejšie. Zdalo sa mu absurdné predstavovať si ju s manželom a deťmi. Nezapadala do obrazu, ako ju nejaké dieťa lepkavými prstami ťahá za jej bezchybne čistučkú zásteru alebo ako obdivuje blatový koláč, ktorý jej dieťa prinieslo ukázať. Nevedel si predstaviť ani to, ako vzrušene vzdychá pod mužom.

No ako keď sa vymenia obrázky v stereoskope, zrazu videl slečnu Abigail takú, aká bola v tú noc, keď bojovala o jeho život, vlasy strapaté, košeľa i pokožka samá špina, ako sa nad neho nakláňa, prosí ho, nalieha, aby bojoval s ňou. Aká bola vtedy plná vzrušenia, samý oheň a stelesnená oddanosť. Bolo to čosi celkom iné, ako tá jej zvyčajná upätosť. Tie dve stránky mu nešli dohromady. No podľa doktora Doughertyho jej vďačí za svoj život. Zrazu sa cítil akýsi nesvoj, keď si pomyslel, že kedysi pred rokmi ju ten chlapík pustil k vode, pretože sa rozhodla starať sa o chorého človeka, a teraz sa stalo to isté a zavinil to on. Pocit viny bol pre Jesseho nový. No dospel k záveru, že jej je čosi dlžný a že bude držať svoj jazyk na uzde, pretože kvôli nemu prišla o svojho nápadníka.

No určite mi to bude chýbať, keď ju nebudem podpichovať, pomyslel si. Áno, bude mi to chýbať.

kapitola 6

Celú cestu domov slečna Abigail vedela, že tomu holeniu sa už nemôže vyhýbať dlhšie. Skôr či neskôr Jesse beztak zistí, že ho pripravila o fúzy, ak to už aj nezistil! Plánovala, že sa tá znepokojujúca záležitosť vybaví pri tom, keď ho bude umývať, lenže on ju tak rozčúlil, že sa jednoducho neodvážila. Keby to už len mala všetko za sebou! Určite vybuchne, keď zistí, že fúzy sú preč, a teraz, keď vedela, aký je prchký, až sa pri pomyslení na to zachvela.

„Som doma,“ oznámila spomedzi dverí a prekvapila ho ako vždy. Bolo preňho záhadou, ako sa žena môže pohybovať po dome bez jediného zvuku.

„Aha.“

Takmer si povzdychla úľavou, že ešte na to neprišiel, a vošla do izby, cestou k zrkadlu si pritom sťahujúc z rúk biele rukavičky. Prekvapilo ho, ako sa potešil, že sa vrátila.

„A priniesli ste ľanové semeno?“ spýtal sa, sledujúc ju z poloprofilu, keď si zdvihla ruky nad hlavu, aby vytiahla z klobúka ozdobnú jemnú ihlicu. Znovu si všimol, že má bujné poprsie. Jej blúzky s naškrobeným predkom to zvyčajne skrývali, ale z tohto uhla, a keď mala ruky zdvihnuté, prsia jej vyčnievali dopredu a vyzradili sa.

„No samozrejme,“ povedala a obrátila sa. „Aj čerstvé citróny na chladený nápoj.“

Prehltol ironickú poznámku o Melcherovi a namiesto nej sa spýtal: „Mne ste priniesli pivo?“

Abigail sa zamračila. „Dni alkoholického opojenia sú pre vás dočasne odročené. Kým ste tu, bude vám musieť stačiť citronáda.“ Teraz to pochopil, ako ju jeho podpichovanie vždy podnieti k tomu, aby zo svojich bohatých zásob vytiahla nejaký honosný výraz a usadila ho. Alkoholické opojenie! No keďže sa rozhodol vychádzať jej v ústrety, znovu si ju prestal doberať a milo súhlasil. „Vlastne citronáda mi celkom vyhovuje, slečna Abigail.“

Stála na prostriedku izby, z akéhosi nedefinovateľného dôvodu celá nesvoja, a vrtošivý vánok z okna sa jej oprel do sukne a nadúval ju. Klobúkom si ju uhládzala a to gesto bolo veľmi mladistvé a pôvabné a v ňom to znovu vyvolalo zvedavosť, aká asi bola, keď bola mladé dievča.

„Ja… teraz vás oholím, ak chcete.“ Vyhýbala sa jeho pohľadu a nervózne si naprávala margarétky na klobúku. Jesse si pošúchal bradu a jej pritom srdce vyskočilo až do krku.

„Asi už vyzerám ako medveď grizzly,“ usmial sa.

„Áno,“ súhlasila dosť chabo a pomyslela si, že zrejme sa tak o chvíľu bude aj správať. „Pôjdem zohriať vodu a prichystať potrebné veci.“

Odišla z izby podkúriť, potom našla čisté utierky a otcovu starú misku a štetku. Načahovala sa za umývadlom, keď sa zo susednej miestnosti ozvalo jeho zrevanie.

„Slečna Abigail, pohnite zadkom a už aj nech ste tu!“ Vystrela sa, akoby ju zľahka kopol špičkou topánky, potom zatvorila oči, aby napočítala do desať, no kým dorátala, zakričal znova: „Slečna Abigail… okamžite!“

Celkom zabudol na svoj sľub, že k nej bude milý. Keď vošla, držala si umývadlo pred sebou ako štít.

„Áno, pán Cameron,“ povedala skoro pošepky.

„Necameronujte sa tu!“ zreval. „Krucinál, kde sú moje fúzy?“

„Preč,“ zapípala.

„Práve som to zistil. A kto je za to zodpovedný?“

„Zodpovedný? Nechápem, prečo to formulujete tak…“

„Budem to formulovať tak, ako sa mi len páči, vy nehanebná…“ Taký bol nahnevaný, že si netrúfol ani vysloviť nejakú nadávku, lebo vedel, čo by z neho mohlo vyletieť. „Kto vám, došľaka, dovolil, aby ste ma oholili?“

„Nepotrebovala som dovolenie. Som platená za to, aby som sa o vás starala.“

„To vy nazývate starostlivosťou!“ Teraz v jeho prenikavých čiernych očiach neboli nijaké orieškovohnedé fľaky, ktoré by zmäkčovali ich pohľad. „Predpokladám, že ste si mysleli, že tak, ako tu meníte všetko – plachty, misy, obväzy – môžete v tom pokračovať aj na mne. Lenže menili ste príliš, počujete ma, ženská! Toto bolo už priveľa!“

Hoci sa triasla pred jeho hnevom, nemohla dopustiť, aby sa s ňou zhováral takto. „Vy na mňa kričíte a to sa mi nepáči. Stíšte láskavo svoj hlas.“ No práve to, ako sa ovládala, akoby ho ešte väčšmi rozpálilo a ešte väčšmi zvýšil hlas.

„Och, Bože,“ obracal sa k stropu, „uchráň ma od tejto osoby!“ Potom zlostne na ňu pozrel. „Čo ste to urobili? Rozhodli ste sa, ten veľký zlý lupič potrebuje dostať po prstoch, čo?! A vybrali ste si takýto spôsob. Alebo ste tie fúzy oholili iba preto, že sú znakom muža? Ó, ja som vás už odhadol, slečna Abigail. Videl som už také ako vy. Čokoľvek mužské je pre vás hrozbou, však? Všetko, čo len naznačuje muža, vás vysušuje natoľko, až pri chôdzi vŕzgate. No vybrali ste si toho nesprávneho, na kom by ste vykonali svoju puritánsku pomstu, počujete, ženská? Za toto draho zaplatíte!“

Slečna Abigail tam stála s červenou tvárou a zdesená, že bol tak blízko pravdy.

„Už za to platím, keď tu tak nehybne stojím a nechám si nadávať, hoci si to nezasluhujem.“

„Vy chcete hovoriť o tom, čo si kto zaslúži? A ja som si toto zaslúžil?“ Znechutene kývol rukou na poranenú nohu. „Alebo toto?“ Vzápätí ukázal na svoju vrchnú peru. A ju znovu prekvapilo, že vyzerá bez toho porastu na tvári celkom neprirodzene a ako nahý.

„Možno som konala unáhlene,“ začala, ešte stále sa trasúc, ale ochotná ustúpiť s akým-takým ospravedlnením, len aby ho umlčala. Posmešne vyprskol a zlostne hľadel do stropu. „Ak z toho budete mať lepší pocit,“ povedala, „mrzí ma, že som to urobila.“

„Verte či nie, ale nemám z toho ani trošku lepší pocit.“ Potom urazeným tónom pokračoval: „Prečo, preboha, ste to urobili? Rušilo vás to?“

„Tie fúzy vyzerali tak poburujúco a typicky gangsterský.“ Potom jej hlas zjavne ožil. „Neviete, že väčšina slávnych gangstrov v dejinách mala fúzy?“

„Áno?“ Nadvihol trochu hlavu, aby na ňu pozrel. „A koľkých z nás ste stretli?“

„Vy ste jediný,“ odvetila neisto. „Ja som jediný.“ „Áno,“ povedala veľmi pokorne.

„A tak ste ma oholili, aby som nevyzeral ako tí ostatní, há?“

Slečna Abigail, ktorá sa vždy vedela ovládať, nemala ďaleko od sĺz. „Vlastne, ne… nie, ani nie… teda… sú dosť na ťarchu, keď… keď, vlastne… no, šteklili.“

Nadvihol hlavu z vankúša. „Čo robili?!“

„Nič!“ odvrkla. „Nič!“

„Šteklili?“

Zahanbená svojím zradným jazykom musela to komentovať. „Áno, keď som vás kŕmila.“ Jesse nadvihol hlavu ešte vyššie.

„Boli by ste taká láskavá a vysvetlili mi to, slečna Abigail?“ No ona tak očervenela, že Jesse skoro cítil, ako sa páli škrob v jej golieri, keď vybehla z izby. Kým zbierala veci na holenie, ležal a rozmýšľal. Posadla ho bláznivá predstava, a pretože bol ženami dosť obletovaný, značne tým narástlo jeho sebavedomie a hnev trochu opadol. No zdravý rozum mu hovoril, že to nemôže byť pravda – určite nie táto slečna Abigail s tými svojimi zásadami! No tá predstava sa zdala pravdepodobnejšia, keď sa Abigail vrátila, pretože bola plachá ako mačka v dobe párenia, nervózne prekladala holiacie náčinie, vyhýbala sa jeho pohľadu a navidomoči sa cítila veľmi nepríjemne.

Cítila, že ju sleduje pohľadom šelmy, ale dodala si odvahu a podišla k nemu, naliala do šálky trochu teplej vody a urobila penu. No keď sa načiahla k jeho tvári, v čiernych očiach sa mu varovne zablyslo.

„Urobím to sám,“ protestoval a vytrhol jej namydlenú štetku z ruky. „Len držte zrkadlo,“ prikázal. No len čo zazrel svoju obnaženú tvár, znovu ho to znechutilo. „Čert aby to vzal, Abbie, mohli ste mi rovno zmeniť aj tvar nosa. Fúzy patria k mužovi a bez nich má pocit, že je niekto iný.“ Teraz sa mu podarilo povedať to celkom urazene. Hľadiac do zrkadla žalostne krútil hlavou nad vlastným odrazom, potom sa začal mydliť, akoby chcel zakryť, čo videl.

Keď mu čierne strnisko pokryla biela pena, vyzeral menej strašne, a tak Abigail pripustila: „Vedela som to, len čo som to urobila. Mrzí ma to.“ Znelo to skutočne kajúcne, a tak sa prestal mydliť a otočil sa, aby sa na ňu skúmavo zahľadel. Nespúšťala pohľad zo zrkadla, ale povedala: „Ja… zistila som, že ste sa mi väčšmi páčili s nimi.“ Obávajúc sa, že zase povedala čosi, čo nemala, a dala mu tým zbraň, odvážila sa naňho pozrieť. No na počudovanie už sa nemračil, a ani hlas nemal taký nahnevaný.

„Narastú znova.“

Niečo jej hovorilo, že to najhoršie už má za sebou, že on sa usiluje, skutočne sa usiluje kvôli nej sa ovládať.

Potešená sa pripojila: „Áno, brada vám rastie mimoriadne rýchlo.“ Ďalšiu chvíľu sa navzájom odhadovali a on si vtedy uvedomil, že Abigail naňho hľadievala, keď spal, dosť dlho či intenzívne, aby si všimla, ako rýchlo mu rastie brada.

„Aká ste všímavá, slečna Abigail,“ povedal pokojne. A namojdušu, že sa začervenala. „Tu máte, môžete pokračovať.“ Podal jej štetku. „Ľavou rukou mi to veľmi nejde.“

„A ste si istý, že mi dôverujete?“ Jedno tenké obočie mala vytiahnuté vyššie ako druhé, no on sa usmial.

„Nie. A mal by som?“

„Pán Melcher mi veril,“ zaklamala, hoci nevedela, prečo by mala chcieť, aby si tento muž myslel, že holila Dávida Melchera.

„Nevyzeral, že by mal v sebe toľko mužnosti, aby mu rástla brada. Ste si istá, že mal na tvári nejaké chlpy, predtým než ste začali?“

„Držte pokojne, lebo by som vám mohla ešte aj odrezať nos.“ Zastavila mu čepeľ nad lícom. „A na rozdiel od fúzov by vám nenarástol.“

„Len sa držte čo najďalej od mojej vrchnej pery,“ varoval ju, potom natiahol svaly na tvári a pocítil čepeľ, ktorá mu nie práve odborne oškrabovala líca. Zastavil ju rukou, aby mohol rozprávať bez obáv, že ho poreže.

„Tu okolo im dajte tvar…“

„Ja si ich tvar pamätám dosť dobre, pane,“ skočila mu do reči. „A zase ma držíte za zápästie.“ Tá chvíľa, kým jeho hnedé prsty ovinuli jej útle zápästie, sa jej zdala nekonečná.

„Ja si ho tiež pamätám,“ uškrnul sa. „Vezmem vám tú britvu a rozpáram vám ruku, ak mi vezmete čo len o chlp viac, ako by ste podľa mňa mali.“ Pustil ju, zatvoril oči a ona pokračovala. Postupne sa zlepšovala. Tak teda ona si vraj ten tvar pamätá dosť dobre. No toto! pomyslel si. Z nejakého dôvodu ho to nesmierne potešilo.

„Slečna Abigail?“ Odvrátila sa od britvy, ktorú oplachovala, a pozrela do jeho čiernych očí s potmehúdskymi iskričkami, ktoré sa usmievali na čerstvo oholenej tvári. „Celý čas budem rozmýšľať nad tým, ako s vami zúčtovať za stratu mojich fúzov.“

„Tým som si istá, pane. A zatiaľ si spolu vypijeme citronádu, ako keby sme boli najlepší priatelia, dobre?“

Keď priniesla citronádu, Jesse mal problémy, ako ju z pohára vypiť.

„Skúste toto,“ povedala a podávala mu čosi, čo vyzeralo ako vŕbová vetvička.

„Čo je to?“

„Stopka pálky, z ktorej som ihlicou na pletenie vybrala dužinu. Môžete piť cez ňu.“ Vyskúšal a išlo to.

„Aká ste vynachádzavá. Prečo ste to nepriniesli aj ráno k vývaru? Alebo ste sa tak tešili, že ma môžete kŕmiť lyžicou?“ „Jednoducho som na to nepomyslela.“

„Aha,“ povedal, akože to chápe, ale výraz jeho tváre vravel: tomu by uveril iba hlupák.

„Mám prácu,“ povedala Abigail náhle a napokon sa rozhodla, že tu nezostane a nebude piť citronádu s ním, keď ju mieni zase podpichovať.

„Vy nebudete? Prineste si pohár a chvíľku sa budeme rozprávať;“ „Už mám rozhovoru s vami dosť. Skoro by som si želala, aby sa vám nebol vrátil hlas.“

„Aké je to od vás kruté upierať mi možnosť používať hlas, keď je to jedna z mála vecí, ktorá mi funguje.“ Kým Abigail stihla zvážiť, či mala byť tá poznámka dvojzmyselná, prehováral ju: „Nechoďte. Chcem sa len chvíľku rozprávať.“

Váhala, potom sa posadila na okraj hojdacieho kresla a čudovala sa, prečo zostala s ním v izbe. Elegantne si odpíjala, kým on lačno vtiahol do seba čerstvý nápoj cez trstinu a potom si zahundral: „Áá, je to skoro také dobré ako pivo.“

„To nemôžem posúdiť.“ Nie, predpokladal, že nemôže. „Kým ste boli preč, bol tu doktor Dougherty.“ „A čo povedal na váš stav?“

„Že je oveľa lepší, ako očakával.“ Abigail zdvihla pohár, ale pohľad nie. „Povedal, že by som sa vám mal poďakovať, lebo ste mi zachránili život.“

„A urobíte to?“ spýtala sa ho vyzývavo.

„Ešte si nie som istý,“ odvetil. „Čo všetko ste museli urobiť, aby ste ho zachránili? Som zvedavý.“

„Nič zvláštne. Jeden obklad sem, druhý tam.“

„Prečo tá skromnosť, slečna Abigail? Viem, že bolo potrebné viac ako len potľapkanie po tvári, aby ste ma prebrali k životu. Som prirodzene zvedavý, čo ste robili, aby sa zo mňa nestalo hnijúce mäso.“

Podvedome si slečna Abigail prezerala svoje dva uhryznuté prsty a palcom si šúchala dve malé chrastičky, ktoré sa tam vytvorili, neuvedomujúc si, že aj on hľadí tam, kde ona.

„Ja som toho urobila len veľmi málo. Boli ste silný a zdravý a tá guľka vás nemohla zdolať, to je všetko.“

„Obaja s doktorom sme sa čudovali, ako ste ma kŕmili. Vraveli ste, že som jedol – dnes ste to spomínali nejeden raz. Ako môže človek, v bezvedomí jesť?“

„Celkom dobre. Kŕmila som vás pomocou tej dutej stonky, cez ktorú pijete. Musela som vám ju strčiť do hrdla. Preto vás tak veľmi bolelo, keď ste sa prebrali.“ Jesse si znovu všimol, ako sa pohráva s odtlačkami medzi kĺbmi prstov, a začal si to dávať dohromady.

„Chcete mi povedať, že ste lyžičkou liali do mňa lieky a jedlo cez túto malú dierku?“ Pri takýchto otázkach sa Abigail cítila čoraz nepríjemnejšie, a potom si zrazu uvedomila, že Jesse hľadí na jej prsty, ktoré si šúchala, a skryla ich v sukni.

„Nerobila som to lyžičkou. Vstrekovala som to do vás,“ priznala nervózne.

„Vlastnými ústami, slečna Abigail?“ spýtal sa prekvapene. „Vlastnými ústami, pán Cameron.“ Neopätovala však jeho pohľad. „No nech ma čert vezme.“

„Asi to aj urobí, ale buďte taký láskavý a v mojej prítomnosti sa takým výrazom vyhýbajte.“

„Vtedy vás moje fúzy šteklili? A to ste mali takúto kratučkú slamku? Určite sa dala odrezať aj trochu dlhšia.“

Abigail cítila, ako jej zahorela tvár, vystrelila z kresla, ale on bol rýchlejší. Chytil ju za ruku. Pozrel na jej prsty, potom hore na tvár a kútiky úst mu vykrivil nezbedný úsmev.

„A toto…“ povedal, skúmajúc jej prsty, „čo je toto?“

„Pustite mi ruku, pane!“

„Len čo mi uspokojivo odpoviete, čo sa tu odohrávalo, kým som nebol pri vedomí. Nemohli by to byť stopy po zuboch?“ „Áno!“

Držal jej ruku ako vo zveráku a ona sa usilovala vyslobodiť si ju. „Čo vaše prsty robili v mojich ústach?“

„Pridržiavali ich otvorené a stláčali vám jazyk, kým som vám vsunula slamku do hrdla.“

„A tomu vy hovoríte nič zvláštne?“

Mlčky naňho hľadela, teraz už červená až po uši.

„Kŕmiť obyčajného zlodeja z úst do úst, strkať mu prsty do úst a nechať sa od neho pohrýzť tak, až vám presekne kožu, nabrať si do úst vývar a vstreknúť mu ho do hrdla? To je oveľa viac ako nič zvláštne. To je veľká obetavosť, slečna Abigail. To je úžasná, obdivuhodná obetavosť, či nie? Zdá sa, že vám predsa len dlhujem svoju vďaku.“

„Nič mi nedlhujete… Pustite…“

„Som vám zaviazaný. Ako to mám vyjadriť?“

„Len mi pustite ruku a to bude celkom stačiť.“

„Ó, nie, slečna Abigail. Určite to nebude stačiť. Napokon, boli ste milená použiť isté nevšedné – ak nechceme povedať intímne – metódy pri starostlivosti o mňa. Bol by som nevďačník, keby som vašu veľkodušnosť len tak prehliadol.“ Palcom jej nežne hladkal odtlačky prstov po zuboch. Ich večne proti sebe bojujúce pohľady sa stretli a jej sa pritom čudne zachvel žalúdok. Napínala sa, aby sa mu vytrhla.

 „Pretože už nemám šteklivé fúzy, ktoré by vám prekážali, dovoľte mi… namiesto ospravedlnenia toto…“ Potom si pomaly pritiahol jej prsty k perám a bozkával malé jazvičky. Pocítil tú zmenu, keď s ním prestala zápasiť a dovolila mu, aby si priložil jej prsty k perám. Potom jej prevrátil ruku a nežnými, pomalými dotykmi jej bozkával dlaň, zľahká jej jazykom zvlhčil pokožku. Vtedy sa mu vytrhla a chytila si ruku druhou.

„Musela som zošalieť, keď som si vás priviedla do domu!“ vyhúkla.

„Chcel som sa len ospravedlniť za to, že som vás pohrýzol. Nebojte sa, už sa to viac nestane.“

„A je táto… táto forma ospravedlnenia vaším spôsobom, ako sa mi odplatiť za to, že som vám oholila fúzy?“

„Ach tak. Nie, vôbec nie, slečna Abigail. Keď si vyberiem vhodný trest a spôsob, ako sa vám za to odplatiť, určite sa to dozviete.“

Zmysel jeho slov bol jasný a slečna Abigail bola schopná len utiecť preč, uniknúť pred tými nonšalantne sa usmievajúcimi perami a očami, Ktoré boli pre ňu väčšou hrozbou pri jeho nevídane dobrej nálade, ako kedykoľvek, keď sa hneval.

Po zvyšok dňa sa držala čo naj ďalej od dverí tej izby a zakaždým, keď si spomenula na jeho bozk a žalúdok sa jej zachvel, nahovárala si, že je to od hnevu.

Na poludnie bola nútená zaniesť mu obed. Pripravila mu to najhrubšie dusené mäso, aké sa jej len dalo, a nezdvorilo mu plesla misku na prsia.

Práve driemal a prudko sa zobudil. Stihol povedať iba: „Bože, služby tu idú dolu vodou.“ No ona už bola zase preč. Nestarala sa, či sa mu podarí zjesť to mäso, alebo nie. Navyše dúfala, že je dosť hrubé, aby mu potrhalo vnútornosti!

„Máte tam ešte z toho mäsa?“ volal o chvíľku.

Mohla predpokladať, že taký bujak ako on zje všetko v dome. A vôbec ho to nebude trápiť! Plesla do misky ďalšie mäso, znovu mu ju bez slova hodila na prsia a on sa pritom uškŕňal, akoby vedel čosi, čo ona nevie.

Popoludní šla upratať izbu pána Melchera a našla tam knihu sonetov ako ľúbostný list od stratenej lásky. Trávila svoj život väčšinou v samote a spomenula si na tých niekoľko vzácnych dní, keď mohla dúfať, že Dávid Melcher je predzvesťou lepších časov. No odišiel z jej života tak náhle, ako doň vstúpil.

Opatrné klopanie dolu na dvere vytrhlo slečnu Abigail z pochmúrneho zadumania. Keď schádzala dolu schodmi, spoznala látku na rukáve obleku Dávida Melchera – iba toľko z neho videla. Srdce sa jej vzrušene zatrepotalo, a keď prechádzala cez salón, zastala, priložila si ruku k ústam a zadržala dych, potom si vpredu uhladila blúzku, pás a dotkla sa uzla vlasov na krku. Neuvedomovala si, že Jesse to zo spálne všetko vidí.

Prešla mimo jeho dohľadu, ale donieslo sa k nemu každé slovo a ešte aj zo svojej izby vycítil, aká je napätá.

„Pozrime sa, pán Melcher, to ste vy.“

„Áno… hmhm… prišiel som vám vrátiť papuče vášho otca.“

„Áno… áno, pravdaže. Ďakujem.“ Pružina na sieťových dverách zarezonovala a nasledovalo dlhé ticho.

„Obávam sa, že som vám bol veľmi na ťarchu.“

„Nie, nie, vôbec ste neboli na ťarchu.“

Zdalo sa, akoby mal Melcher nejaké problémy s hrdlom. Niekoľkokrát si odkašlal, potom znova bolo dlho ticho. Keď opäť prehovorili, tak obaja naraz.

„Slečna Abigail, možno som sa prenáhlil…“

„Pán Melcher, dnes ráno…“

Znova ticho a muž v spálni napínal uši.

„Dnes ráno ste mali právo byť na mňa nahnevaná.“

„Nie, pán Melcher. Neviem, čo ma to posadlo.“

„No aj tak ste mali dostatočný dôvod. Nikdy som nemal čosi také povedať.“

„Vlastne na tom nezáleží, však nie, pretože o hodinu aj tak odchádzate zo Stuart's Junction?“

„Chcem, aby ste vedeli, čo to pre mňa znamenalo, tie chvíle, čo som strávil vo vašom krásnom dome, kým ste sa o mňa starali. Urobili ste pre mňa oveľa viac, ako sa od vás očakávalo.“

„Nezmysel, pán Melcher…“ Teraz si uvedomila, že tam v spálni je muž, ktorý počuje každé slovo, ale nemala kam inam Dávida zobrať. Vpredu na verande by to bolo priveľmi verejné a v kuchyni priveľmi intímne.

„Nie, nie, slečna Abigail. Veď vaše kapucínky a tie sonety a to, ako ste všetko vkusne pripravovali… viete, ja nie som zvyknutý na také zaob- chádzanie. A všetko to vynikajúce jedlo a vaša milá opatera…“ 

„To všetko bola moja povinnosť.“

„Naozaj?“ spýtal sa. „Dúfal som…“ No nedokončil to a slečna Abigail sa pohrávala s čipkou lemujúcou jej vysoký, pevný golier. „Nádeje môžu priniesť veľkú bolesť, pán Melcher,“ povedala potichu.

„Áno… nuž tak…“

„Vidím, že ste si kúpili nové topánky.“

„Áno. Nie práve také elegantné ako predávam, ale…“ Znovu jeho slová zostali nedokončené.

„Otcovu palicu si pokojne môžete nechať. Od jeho smrti sa už nepoužíva.“

„Naozaj môžem?“

Odrazu veľmi chcela, aby si ju zobral, aby si z jej domu odniesol aspoň maličkosť, ktorá by mu ju vždy pripomínala.

„Mne nebude chýbať, ale vám by mohla, keby ste museli odísť bez nej.“

„Áno… nuž tak… ešte raz vám ďakujem, slečna Abigail.“

Znovu nastalo ticho a Jesse si predstavoval tých dvoch, ako asi obaja civejú na palicu starého pána. Pružina na dverách znovu zaspievala.

„Ak sa sem niekedy dostanem, vrátim vám tú palicu.“ „Nemusíte sa obťažovať.“ „Ach… chápem,“ povedal dosť zúfalo. „Nemyslela som…“ No ani ona nedokončila. „Vždy budem spomínať na tento dom, keď zacítim vôňu kapucínok.“

Abigail preglgla a hrozilo, že jej pukne srdce a oči sa zalejú slzami. „Zbohom, slečna Abigail,“ povedal Dávid Melcher pomaly cúvajúc.

„Zbohom, pán Melcher.“

Potom nastalo také ticho, že Jesse počul každý jeden šuchtavý krok odchádzajúceho Melchera. Cez východnú fazetu arkierového okna popod dopoly stiahnutú roletu videl krivkajúcu postavu a pomyslel si, prekliaty hlupák, mal v tom vlaku použiť svoju hlavu a nebol by teraz kríval. Bolo to po prvý raz, čo Jesse dokázal myslieť na Melchera bez toho, aby ho znechucovala a hnevala vlastná nemohúcnosť. Dlho, dlho potom, ako Melcher odkrivkal preč, počul kroky slečny Abigail vracajúcej sa hore. Iste za ním hľadela, až kým jej nezmizol z dohľadu, pomyslel si Jesse. Nevoľky musel myslieť na všetko, čo mu doktor povedal o tom druhom mužovi, ktorý ju kedysi opustil, a musel to porovnávať s dneškom. A nemohol sa zbaviť tých nepríjemných výčitiek svedomia, ktoré mu nedali pokoja.

Z horného okna slečna Abigail sledovala obláčiky dymu, keď popoludňajší vlak prišiel do stanice. Jeho pískanie doznievalo v tichu a ona odtiahla čipkovú záclonu. Predstavovala si, ako pán Melcher krivkajúc nastupuje do vlaku. Jej srdce letelo za ním a pripomínalo mu, aby na ňu nezabudol. Nad strechu stanice sa vzniesol obláčik, parná píšťala žalostne zakvílila ešte raz a odnášala Dávida Melchera z jej života. Keď sa otočila, aby prezliekla posteľnú bielizeň na jeho posteli, oči ju štípali.

Po tom všetkom, čo ten muž v jej dome počul, celkom čakala, že bude znova terčom jeho posmešných poznámok. No keď prišla k jeho dverám, zistila, že tvrdo spí. Mala tak príležitosť dopriať si perverzné potešenie vyrušiť ho.

„Našla som divé byliny na vašu ruku,“ povedala nahlas a vecne.

Jej slová Jesseho zobudili, zovrel zdravú ruku do päste a celý sa natiahol, až sa tak zachvel. Bolo to pomalé, mužné a ona odvrátila pohľad a spomenula si pritom, ako jej povedal, že všetko mužské ju desí. Lenivo, zachrípnuto zavrčal, krútil sa a zíval. Napokon otvoril oči a afektované, pretiahnuto povedal: „Ako sa máte, slečna Abigail? Ste tu dlho?“

„Práve…“ No bola tam. Sledovala všetky tie krútiace a napínajúce sa svaly.

„Opäť skúmate, ako mi rastie brada?“

„Lichotíte si, pane. To by som rovno mohla sledovať trávu rásť.“ Usmial sa, opäť pomaly a lenivo.

„Prišla som vám urobiť zábal na tú otlčenú ruku. Čím skôr sa zahojí, tým skôr sa zbavím žmýkania vašich utierok na holenie.“

Zasmial sa. Zdalo sa, že tentoraz má celkom dobrú náladu. „Hovoríte ako môj skutočný nepriateľ. No poďte ďalej. Teraz, keď už som bol tak surovo zobudený, bude mi spoločnosť vhod. Predpokladám, že vám tiež, keď ten Melcher je už preč.“

„Pána Melchera z toho, prosím, vynechajte,“ povedala kyslo. „Chcete ten obklad na ruku, alebo nie?“

„Rozhodne. Napokon, veď je to ruka, ktorou strieľam, či nie?“ Natiahol ju k nej a ona pristúpila bližšie, aby odmotala starú gázu a podložku. Keď mu rozbaľovala ruku, dodal: „A tiež ruka, ktorou láskam.“ Abigail automaticky zastavila všetok pohyb, no keď si uvedomila svoju chybu, ďalej rozmotávala, zatiaľ čo on pokračoval: „Pre praváka je ťažké milovať sa, keď má zdravú len jednu ruku, a to práve ľavú.“

Abigail už cítila, ako sa jej rumenec plazí spoza vysokého goliera. „Aké je to od vás netaktné, takéto reči.“

Ruku mal už voľnú a iba trochu ju ohol a zároveň sa ňou načahoval po jej tvári. Uhla sa.

„A aké netaktné od vás, že sa tak mykáte, slečna Abigail, akoby som mal voči vám nekalé úmysly. Koniec koncov, takáto ruka vôbec nie je v stave ani láskať, ani strieľať. Keď bude, dozviete sa to.“

Teraz už vyplašená otočila sa k nemu chrbtom a hlas mala skoro ne- osobný. „Čo mám robiť, aby ste si ma prestali takto doberať? Nie som na to zvyknutá, a tak sa nemám ako brániť. Ostatné ženy, ktoré ste poznali, určite vedeli vaše výpady rýchlo odrážať, ale ja nemám taký dar reči, ani nie som taká pohotová, a opakujem – spôsobuje mi to nesmierne rozpaky. Uvedomujem si, že práve to chcete dosiahnuť, takže vás musí nesmierne tešiť, keď počujete, že to napokon nepopieram. No obnažujem vám svoju dušu a priznávam, že tieto posmešky na vyvádzajú z rovnováhy. Prosím vás, aby ste mi moju prácu uľahčili tým, že sa budete ku mne správať slušne a s úctou.“

„Chcete, aby som vás poprosil, či by ste mi nedali do izby čerstvé kapucínky?“

Keď prehovorila, hlas mala nesmierne tichý, skoro nečujný. „Nechcem od vás absolútne nič, iba to, aby ste sa ku mne správali ako k dáme, tak ako to robil pán Melcher. No napokon, vy zjavne pánom Melcherom opovrhujete. Jeho vlastnosti, milota a úctivosť, sú vam cudzie, to viem, ale tým, že sa mu vysmievate, ste ešte nepríjemnejší.“

„Melcherko si vás získal, však?“

Len s námahou si zachovala pokojný tón. „Pán Melcher vie, ako sa správať k dáme, ako jej dať najavo, že si ju váži a cení, ako dodať trochu vznešenosti do každodennej nudy. Vám sa také čosi môže zdať slabošské, no to preto, lebo ste sa nikdy nenaučili, akú silu pre život možno nájsť v krásnych a jemných veciach. Sila, to je pre vás iba… iba… hnev, nadávky, uštipačnosť, a prostredníctvom toho všetkého nútite ostatných, aby robili to, čo chcete vy. Je mi vás ľúto, pán Cameron, za to, že vám bolo akosi odopreté poznať, že také otrepané vlastnosti ako zdvorilosť, úcta, trpezlivosť, zhovievavosť, ba aj vďačnosť majú svoju zvláštnu silu.“

„A vy ste sa držali týchto cností po celý svoj život?“

„Usilovala som sa.“ Jesse videl, ako sa jej lopatky hrdo vystrčili, keď to povedala.

„A aké dobro vám to prinieslo? Teraz ste tu, zdvorilá a zatrpknutá, zostali ste so mnou, a Melcher vás opustil.“

Ešte stále obrátená k nemu chrbtom vykríkla: „Nemáte právo, pán

Cameron! Vôbec nijaké právo! To vy ste na príčine, prečo je pre mňa stratený, vy a váš zlomyseľný jazyk. Som si istá, že ste so sebou vrcholne spokojný za to, že je preč a s ním aj moja posledná príležitosť na… na…“ Napokon sa slečna Abigail zlomila, sklonila tvár do dlaní a vzlykala a jej útle plecia sa triasli tak, ako by to Jesse nikdy nebol čakal. Posledná žena, ktorú rozplakal, bola jeho matka, keď naposledy odchádzal z New Orleansu, aby sa zase vrátil na Západ. Keď teraz videl plakať slečnu Abigail, rozrušilo ho to rovnako. A mal pocit, že je presne taký, ako mu to veľa ráz hovorila: bezcitný a hrubý. A tento pocit bol preňho nový a znepokojujúci. Odrazu jej chcel vynahradiť tú bolesť, ktorú jej spôsobil, ale prv, ako mohol niečo povedať, Abigail zajachtala: „Prepáčte, pane,“ a vybehla z izby.

Zarazilo ho, že ešte aj v takom rozrušení lipne na svojom bezchybnom správaní tak pevne, ako je to len možné.

Slečna Abigail bola zdesená svojím správaním. Nikdy v živote neplakala pred mužom. Sila vychádza z mnohých prameňov, ale bola presvedčená, že plač medzi ne nepatrí. No napriek tomu, zvláštne, aké uvoľnenie cítila, keď prestala plakať. Všetka trpkosť a pocit márnosti života, všetky tie obetované roky, neokúsené radosti, všetky tie potešenia, ktoré jej pri otcovi unikli, ktoré si nedožičila ani s Richardom… ach, Richard… bola to príjemná úľava opäť si čo len spomenúť na jeho meno… všetky tie pocity sa teraz nahromadili do veľkej zdrvujúcej bolesti, ktorú si dovolila preskúmať. Všetky tie potláčané pocity márnosti, ktoré dáma nikdy nedáva najavo, vnímala teraz ako nečakanú slobodu po rokoch vo väzení.

Stála v tieni na zadnom dvore a konečne plakala za stratou Richarda, otca, Dávida Melchera, detí, lásky a spoločnosti. A vôbec po prvý raz v živote oľutovala tie roky, ktoré obetovala otcovi.

Jej slzy odhalili Jessemu to, čo by u nej nebol čakal – zraniteľnosť.

A Abigail netušila, že výčitky, že to všetko zapríčinil on, vyvolali v ňom pocit, ktorého podľa nej nebol schopný – kajúcnosť.

A tak v neskoré popoludnie, keď prišla k nemu, po prvý raz medzi nimi zavládol náznak harmónie. Prišla s rovnakou sebaistou dôstojnosťou ako predtým, než sa rozplakala, akoby sa ani nebolo nič stalo. Jedinou stopou po jej slzách boli trošku napuchnuté viečka. Keď stála vo dverách a hovorila: „Tuším som zase zanedbala vašu ruku,“ na jej tvári nebola ani výzva, ani výčitka.

„Moja vina,“ povedal Jesse prosto. Tváril sa príjemne, bez jediného náznaku uštipačnosti.

„Postarám sa o ňu teraz?“ skôr sa spytovala, ako tvrdila Abigail.

„Poďte ďalej,“ odvetil. „Čo máte tentoraz?“

„Príslušenstvo na zábal. Môžem vám ho urobiť?“ V skutočnosti sa vlastne spytovala, či môže vojsť bez toho, aby ju znovu trápil svojím jazykom. Prikývol, úplne ju chápajúc. Vošla, chytila jeho otlčenú ruku a začala na nej pracovať. Jesseho znovu nevoľky premohol obdiv k tej žene. Vždy znova a znova k nemu prišla bez ohľadu na to, čo povedal alebo urobil. Zdalo sa, že jej húževnatosť, pokiaľ ide o plnenie povinností, je nekonečná.

„A v akom je stave?“ spýtala sa, prezerajúc si ruku.

„Nie v dobrom.“

„Myslíte, že máte zlomené nejaké kosti?“

„Doktor hovorí, že nie, ale zakaždým, keď ňou pohnem, to bolí.“

„Prekvapilo by ma, keby nič nebolo zlomené,“ povedala. Modrina na ruke mala teraz príšernú žltozelenú farbu. Abigail vytiahla z pariacej sa šálky malé plátenné vrecúško, niečím naplnené.

„Čo je to?“ spýtal sa Jesse podozrievavo.

„Len pokojne.“ Opatrne držala vrecúško medzi dvoma prstami a fúkala doň.

„Trestáte ma tým?“ No ona len vyžmýkala vrecúško o stenu šálky a priložila ho na farebnú modrinu. Nepálilo to až tak veľmi, ale bolo to dosť nepríjemné. „Asi si to zasluhujem,“ odvážil sa povedať, kým ona sa sústredila iba na obväzovanie ruky. „Čo ste do toho dali?“

„Čosi, čo zaženie bolesť a zahojí modrinu.“

„No a to je tajomstvo, či čo?“

„Nie, nie je to tajomstvo. Je to len bylina.“

„Bylina? Aká bylina?“

„Bylina ľudovo nazývaná ostrý zadok.“

„Ostrý zadok! To myslíte vážne?“ Iba toľko zo seba dostal, lebo sa rozhodol rezolútne sa vyhnúť vyberaným poznámkam k tomu názvu. Medzitým si slečna Abigail pomyslela, to už naozaj nejestvuje nič, čo by sme si my dvaja mohli povedať bez toho, aby to malo nejaký ďalší skrytý význam? On sa, pravdaže, uškŕňal, ale Abigail to ignorovala. Aby zakryla svoju nervozitu, spustila mu prednášku.

„Moja stará mama naučila moju mamu a mama zase mňa, akú cenu má ostrý zadok. Dokáže rozpustiť krvnú zrazeninu, a práve preto vám ho prikladám na ruku. Stará mama to používala na všetko. Dokonca aj na malé materské znamienko, ktoré mala tuto na brade.“ Konečne slečna Abigail pozrela Jessemu do očí, dotýkajúc sa pritom svojej brady. Neisto dokončila: „No pokiaľ si pamätám, to znamienko sa nikdy nestratilo. Ona nikdy…“ Jej slová sa rozplynuli, keď pozrela do Jesseho tmavej tváre, stále s nepríjemným pocitom, že ju videl roniť slzy, a zvedavá, či to spomenie. No on nepovedal nič a teraz vyzeral hlboko zamyslený.

Zobrala rolku gázy. „Verím, že do rána sa tým svalom badateľne uľaví.“ Pohľad jej skĺzol na jeho ruku. A teraz, pomyslela si, teraz sa mi bude posmievať. No on namiesto toho len otrčil ruku a pokrútil hlavou, akoby sám seba karhal.

„Takže tým je jedna strieľajúca ruka vyradená. No bolí to menej.“

Nebolo to ďakujem, ale bolo to celkom blízko a slečna Abigail nad tým rozmýšľala po celý ten čas, čo mu chystala podnos s večerou. Dúfať v ospravedlnenie, to by bolo priveľa – on sa zrejme ešte nikdy v živote za nič neospravedlnil. No napriek tomu jej slzy ho akosi obmäkčili, a aby mu dala najavo, že sa nenechá obviňovať zo snobizmu, nazbierala malú kytičku kapucínok a vložila ju do jemného brúseného krčiažka na jeho podnose, na ktorom bol opäť prestretý čistučký plátenný obrúsok.

Keď videl ten upravený podnos a čerstvé kvety, spýtavo nadvihol obočie, ale všetko to bral ako mierovú ponuku a rozhodol sa ju prijať.

„To toto tak príjemne vonia?“ brnkol do lupienka.

„Toto.“

„To sú kapucínky, predpokladám.“ „Sú.“

Obzerali sa navzájom ako dvaja barani, ktorí sa rozhodujú, či sa zraziť, alebo ustúpiť.

„Touto rukou nebudem môcť narábať nožom.“ A tými slovami bola jej olivová ratolesť prijatá.

„Nakrájam vám,“ ponúkla sa. Potom dodala: „Dúfam, že máte rád pečienku, pán Cameron. Je veľmi teplo na to, aby sa v sporáku kúrilo dlho. Pečienka na cibuľke – to bolo to najrýchlejšie, čo som si vedela vymyslieť.“

Už pri jej slovách cítil, ako mu čudne opúcha koreň jazyka a varuje ho, aby si do úst nevložil žiadnu pečienku. Lenže ona sedela na hojdacom kresle pri jeho posteli, krájala mäso, kládla mu ho do úst a konečne medzi nimi zavládlo akési nevyslovené, neisté prímerie. Tak si vzal, pomaly prežúval a hltal a silou vôle sa nútil nepovracať sa, nepokaziť jej zase náladu, čo sa mu vždy tak ľahko podarilo. No ach, ako len neznášal pečienku.

Ona mu len dávala a dávala, až si napokon musel niečo vymyslieť. „Čo je v tej šálke?“ spýtal sa.

„Káva.“

„Kde máte slamku?“

„Tu.“ Vytiahla ju spod plátenného obrúska na podnose.

„Napijem sa.“ Príliš sa ponáhľal a popálil si ústa, otvoril ich dokorán a zhíkol: „Au!“

„Och, asi som vás mala varovať, že je možno horúca,“ povedala nevinne.

No on mal starosti s tým, ako doje pečienku, a tak ju nemal kedy zno-siť za to, že ho popálila kávou. Chcela mier, bude ho mať, prisámbohu! Nabral sily na ďalšiu pečienku, a nepovedal ani slovko, ale poslušne jedol, až kým tanier nebol prázdny.

Ona medzitým trkotala, rozprávala o množstve domácich liečebných prodstriedkov a liekoch, o ktorých sa naučila od mamy a starej mamy, hovorila mu o knihe, kde sa dočítala o tom drevenom uhlí a kvasniciach, čo mu zachránili život.

A celý ten čas sa jeho žalúdok búril.

Napokon povedala: „Do rána sa vám ruka možno tak zahojí, že si budete môcť krájať pečienku… sám krájať.“

No on ležal so zatvorenými očami, čudne apatický. Prosím nie, myslel si. Čokoľvek, len nie pečienku. Nevediac o jeho rozbúrenom žalúdku slečna Abigail odišla s podnosom do kuchyne po prvý raz spokojná, aký bol povoľný a poslušný.

Začala umývať riady, keď počula, ako Jesse ticho volá: „Slečna Abigail?“ Natiahla uši, usmiala sa potešená, že konečne jej povedal slečna Abigail bez svojho zvyčajného rušivého tónu, a predsa rozmýšľala nad tým, aký trik si vymyslel tentoraz.

„Slečna Abigail… prineste mi vedro, prosím vás, rýchlo!“

Skutočne to bolo prosím vás, čo počula? Potom si odrazu uvedomila, že si pýtal vedro. Jeho mlčanlivosť počas večere, zatvorené oči hneď po nej, netypická pasivita… och, nie! „Už idem!“ zakričala z celej sily.

Ledva sa vedro dotklo dlážky pri posteli, keď Jesse zastonal a usiloval sa nahnúť nabok nadeň. Abigail mu vytrhla vankúše spod kolena, schytila ho aj s plachtou a so všetkým za zadok a prekotúlila k okraju postele práve včas. Do posledného kúska vyvrátil jej smaženú pečienku, cibuľku, kávu, zelené fazuľky, ba aj čerešňový kobler. Ležal naklonený ponad okraj postele, oči mal zatvorené a potil sa.

Napokon sa konečne poriadne nadýchol a potom povedal k podlahe: „Nezišlo vám na um, slečna Abigail, že je to možno náš osud, aby sme jeden druhého hnevali aj bez toho, aby sme sa o to usilovali?“

„Len sa prevráťte nazad,“ prikázala. „Nesmiete takto ležať na tej zranenej nohe.“ Pomohla mu znovu si ľahnúť na chrbát a videla, aký je popri čiernych bokombradách bledý. „Asi by som vám radšej mala znovu skontrolovať ranu.“

Prikryl si čelo a oči rukou. „To nemá s mojou ranou nič spoločné. Ja len neznášam pečienku, to je všetko.“

„Čože?“ zhíkla. „A napriek tomu ste ju všetku zjedli?“

„Nuž, usiloval som sa,“ žalostne sa zasmial. „Usiloval som sa, ale nepodarilo sa to. Bol som pevne rozhodnutý, že vám nebudem už zase protirečiť, najmä keď som videl, ako ste prestreli ten podnos. No zdá sa, že nemôžem udržať mier, ani keď sa usilujem.“ Ochabnuto si zložil ruku z očí a videl, ako slečna Abigail potláča veselosť, oboma rukami si zakrýva široký úsmev, a nemohol si pomôcť, aby sa aj jemu po tvári nerozlial bezmocný úškrn. A vtedy slečna Abigail urobila tú najprekvapujúcejšiu vec! Klesla do hojdacieho kresla, rozhojdala ho a pritom sa smiala a smiala, chytala sa za pás a jej veselosť zaplavila celú izbu. To bola tá posledná vec na svete, ktorú by od nej Jesse čakal. Chvíľu bola vpredu, potom sa zase zaklonila a aspoň na krátko sa pozabudla a dvíhala nohy, ako keď sa dieťa rozhojdáva na hojdačke, a pritom sa jej zablysla čipka spodničky. Aká len bola pôvabná, keď nebola taká vystretá a keď sa tak smiala!

„Mrzí ma, že sa k vám nemôžem pripojiť,“ povedal Jesse, „ale bolí to, keď sa človek smeje hneď potom, ako práve vyvrhol svoje vnútornosti.“ No napriek tomu sa stále usmieval a neprestával myslieť na to, aká je slečna Abigail zrazu očarujúca bez tej svojej upätosti.

„Och, pán Cameron,“ vzdychla si nakoniec, „možno máte pravdu a je to náš osud, váš a môj. Ešte aj keď sa usilujete moje jedlo oceniť, obráti sa to proti vám.“ Znovu sa veselo zasmiala.

„Zase ste vybrali ten správny výraz,“ chichotal sa napriek uboleným žalúdočným svalom. „Och, Bože, len ma nerozosmejte… prosím vás.“ Chytil sa za žalúdok.

„Zasluhujete si to, keďže ste práve pohanili moju kuchyňu.“

„Kto pohanil koho? To vy ste do mňa nastrkali tú pečienku, a ani ste sa neobťažovali spýtať, či ju mám rád, alebo nie. Bola to viac ako pohana, keď som ju musel zjesť. Verte mi, osoba, bola to smrteľná zbraň.“

Abigail sa už tak bavila, že sa zabudla uraziť pre jeho rúhavé slová, či za to, ako ju žartovne nazval osoba. Len sa spustila do kresla a jeho tešilo už len sledovať ju.

„Postupne odhaľujem škáry vo vašom brnení,“ povedala, hojdajúc sa čoraz pomalšie, s hlavou lenivo zaklonenou. Bola uvoľnená tak, ako ju nikdy predtým nevidel, ruky mala zložené v lone, dlaňami nahor. Cez západné okno dopadalo zlatisté večerné slnko, osvetľovalo jej vlasy, bradu, vysoký golier, končeky uší a mihalnice, až vyzerali ako pozlátené.

Znovu rozmýšľal, koľko má rokov. Keď tak sedela opretá v kresle, odrazu vyzerala mlado, a on znova na chvíľu pocítil záblesk ľútosti preto, čo povedal, keď ju Melcher opustil. Chcel, aby si to medzi sebou vyjasnili a pomyslel si, že možno teraz, keď je taká uvoľnená a priateľská, by sa o tom mohli porozprávať a rozohnať tie neodbytné zlé pocity, ktoré to v ňom vyvolávalo.

„Koľko máte rokov?“ spýtal sa.

„Priveľa na to, aby ste sa o to starali.“

„Priveľa na to, aby ste si mohli dovoliť stratiť takú perspektívu, akou bol Melcher?“

„Ste odporný,“ povedala, ale neveľmi bojovne, ešte stále uvoľnená, sa otočila k nemu hlavu, ešte stále opretá v kresle, pozrela mu do očí a na perách sa jej črtal jemný úsmev.

„Možno,“ pripustil, tiež usmiaty. „A vy máte obavy.“

„Prečo by som mala mať obavy?“

„Že zostarnete a nebudete mať muža. Ale tam, odkiaľ prišiel Melcher, je ich ešte dosť.“

„No v Stuarťs Junction nie sú,“ povedala rezignovane.

„Takže… ja som to medzi vami a Melcherom poriadne pobabral a on bol poslednou perspektívou, uhm?“

Neodpovedala, ale, napokon, ani nemusela. On ju vnímavo sledoval, ako cez prižmúrené oči hľadí do slnečných lúčov, akoby sa s nimi hrala.

„Mal by som sa za to ospravedlniť, slečna Abigail?“

Prestala sa hrať so slnečnými lúčmi, otočila sa k nemu a chvíľu bola ticho a uvažovala. „Ak sa na to musíte spytovať, tak sa to neráta,“ povedala.

„Naozaj?“ A po chvíli dodal: „Aj tak by to bolo tak trochu sklamanie, keby sme sa teraz ospravedlňovali, či nie? Napokon, začali sme bojom ako nejaké túlavé mačky. Chýbalo by vám to, keby som bol zrazu pokorný.“

„A vás by to bolelo, keby ste sa mali ospravedlniť, však?“ vrátila mu to.

„Bolelo? Prečo mi krivdíte, slečna Abigail? Som rovnako schopný ospravedlniť sa ako ktokoľvek iný.“ No ani tak nepovedal, že je mu to ľúto.

„Ja som sa ospravedlnila za tie fúzy, či nie?“

„Myslím, že len zo strachu.“

Odvrátila sa znova do svetla, ktoré sa lialo cez okno, a pokrčila plecami. „Ospravedlnenie je krok znamenajúci silu. Nie silu tela, ktorú ste vždy určite mali, ale silu charakteru, takú, ako mal pán Melcher.“

Jej slová mu zrazu pokazili dobrú náladu. Už mal toho po krk a unavovalo ho, že ho stále porovnáva s tým mužom, a vždy nepriaznivo preňho. Jeho sebavedomie bolo rozhodne otrasené. Nepáčilo sa mu, že na ňom niekto nachádza nedostatky, ani keď je to taká asexuálna žena ako ona, a rozhodne nie v porovnaní s takým mliečňakom ako Melcher. Ak na nasýtenie večnej chute tejto ženy po zmierení treba ospravedlnenie, tak nech si ho má, preboha!

„Je mi to ľúto, slečna Abigail. Máte teraz lepší pocit?“

Ani sa len k nemu neotočila, iba tam sedela, zaujatá slnečným svetlom. No počula obranný tón v jeho hlase, vďaka ktorému ospravedlnenie nevyznelo ani trochu úprimne.

„Nie, vlastne nie. Lepšie by ste sa mali cítiť vy. A cítite sa?“

Cítil, ako sa mu do tváre nahrnula krv. Zdeptala ho jej neochota veľkodušne prijať jeho ospravedlnenie, keď na to potreboval toľkú sebaanalýzu, aby ho vyslovil. Nikdy v živote sa nesklonil natoľko, aby sa ospravedlnil žene, a teraz, keď to urobil, pozrime sa, ako to dopadlo. Odrazu nahnevaný sa ešte raz zasmial, drsne a krátko.

„Poviem vám, kedy by som sa cítil lepšie – keby ste odtiaľto vypadli a zobrali so sebou aj vašu pečienku a všetky tie vaše ružové obrázky Melchera!“

Keď sa Abigail otočila k nemu, zistila, že je nahnevaný. Prekvapene hľadela do jeho chladných očí. Videla, že si myslí, že mala s radosťou prijať jeho ospravedlnenie, no nezišlo mu na um, že vyústilo z tých celkom nesprávnych príčin, a preto v ňom nebolo ani trošku kajúcnosti. Do tváre sa mu znovu vrátila farba a to, aké boli jeho slová štipľavé, odrazu zasialo v slečne Abigail zrnko podozrenia. Páni moji, on žiarli na Dávida Melchera! Akokoľvek to bolo neuveriteľné, musela to byť pravda. Aký iný dôvod mohol mať, aby reagoval tak, ako reagoval? Zazeral na ňu, zatiaľ čo ona s tajomným prešibaným úsmevom vstala a milo mu zaželala dobrú noc.

A práve ten jej samoľúby postoj a to sladkasté dobrú noc ho podnietilo, aby za ňou zavolal: „Teraz vám dlhujem dve odplaty! Jednu za fúzy a druhú za tú pečienku!“

Keď odišla na noc hore, Jesse dlho ležal bez spánku a trápil sa nad tým, ako sa jej len podarilo takto ho rozhnevať. Čo mu to vlastne na slečne Abigail išlo tak na nervy? Znovu si zopakoval všetky zjavné činy, ktorými ho podráždila – fúzy, posteľná misa a podobne – ale ani jeden z nich nebol podstatou jeho hnevu. Ten pochádzal z toho, ako sa jej podarilo vyvolať v ňom pocit viny za to, že odplašil Melchera. Panebože, mal ženy od New Orleansu po Veľké rozvodie a pri hociktorej z nich by Abigail McKenziová vyzerala ako poľutovaniahodný strašiak, a ona sníva o tom zženštenom Melcherovi a pred ním sa uhýba, už len keď k nej natiahne prst. A keď z neho napokon vymámila ospravedlnenie, čo urobila? Hodila mu ho naspäť, veru tak! Dnes večer, keď sedela v tom hojdacom kresle a smiala sa, si na chvíľu pomyslel, že by možno vedela byť ľudská, s pudmi ako ostatné ženy. Dobre teda, pomyslel si, čoskoro zistíme, či tá ženská má nejaké pudy alebo nie. Ak tu chce snívať a vyčítať mi Melcherov odchod, stále mi pripomínať, aký je to gentleman a aký ja som opovrhnutiahodný hulvát, napriek tomu, že sa usilujem ospravedlniť sa, prisámbohu, že jej to oplatím. A možno keď si odo mňa nabudúce vynúti ospravedlnenie – ak vôbec taký deň nastane – bude sa držať tej svojej bezchybnej výchovy, ktorú mi ustavične strká pod nos, a prijme ho ako dáma, za akú sa vyhlasuje!

kapitola 7

Úsvit ešte ani celkom nerozkvitol na oblohe, keď ju počul, ako potichučky schádza dolu schodmi. Prebehla ten úsek, kde ju mohol vidieť z postele, a počul, ako sa otvorili vchodové dvere. Po chvíli ticha sa ozvalo jej tichučké pospevovanie. Kdesi v diaľke zakikiríkal kohút. Predstavoval si ju, ako stojí vo dverách obrátených na východ, čaká na svitanie a načúva. Tým svojím mačacím krokom prešla okolo jeho dverí.

„Vychutnávate úsvit, slečna Abigail?“ spýtal sa. A ona spoza verají vystrčila hlavu. Ešte mala na sebe nočnú košeľu, skrytú za stenou. „Ále, pán Cameron, vy už ste hore a sedíte!“ „Doktor Dougherty povedal, že by som mohol.“ „A ako sa cítite?“

„Tak, že by som mal byť tam vonku s vami a hľadieť, ako vychádza slnko. Zvykol som sledovať východ slnka v divočine, ale už dávno som ho nevidel. Aký je dnes?“

Zahľadela sa na vchodové dvere, stále sa skrývajúc za verajami, takže jej videl iba konček nosa. „Dnes sú to tisíce odtieňov ružovej – ako farebné perá, od tmavej hnedočervenej po najsvetlejšiu svetložltú a medzi každou farbou sú miesta hlboké a jasné ako myšlienky mudrcov.“

Celkom milo sa zasmial a povedal: „Výborne formulované, slečna Abigail. No rozumel som iba tej ružovej.“

Cítila sa hlúpo, že sa tak nechala uniesť krásou úsvitu. Pravdaže, veď on nie je ten typ, ktorý by tú krásu ocenil tak ako ona.

„Ja… potrebujem na dnes nejaké veci. Môžem vojsť a vziať si ich?“

„Je to vaša izba. Prečo tá náhla žiadosť o dovolenie?“

„Zabudla… zabudla som si včera večer zobrať župan. Mohli by ste sa, prosím vás, odvrátiť, keď vojdem?“

Spoza dverí sa ozval ten najzdravší smiech, aký kedy počula.

„Pokiaľ sa nemýlim, slečna Abigail, tak ste od uší, cez zápästia až po päty zahalená do bielej bavlny. Mám pravdu?“

„Pán Cameron!“

„Áno, madam,“ odvetil afektované. „Áno, madam, môžete vojsť. Ste predo mnou bezpečná.“ Prirodzene, že tam sedel opretý o čelo postele a bezočivo ju sledoval, ako si zbiera čisté oblečenie na dnešný deň. Kútikom oka Abigail videla, že Jesse sa usmieva, a raz si dokonca trúfol opýtať sa: „Čo je to?“ Abigail skryla pred ním spodnú bielizeň, ubezpečujúc sa v duchu, že už nikdy viac si nezabudne odtiaľto vziať veci, zakiaľ on bude spať.

„Noha ma dnes nebolí,“ povedal nenútene. „Ani ruka nie. Bolí ma jedine žalúdok po tej pečienke, ktorou ste ho včera prepláchli. Taký som hladný, že by som zjedol aj koňa a ešte naháňal aj jazdca!“

Abigail sa skoro nahlas rozosmiala. Niekedy sa to udialo tak nečakane, že sa nedokázala ovládnuť, pretože zvyčajne nechcela, aby ju pobavil. No teraz odvetila: „Keď uvidím nejakých, čo by šli týmto smerom, určite ich budem varovať. Akosi nepochybujem, že by ste to urobili!“

„Ste dnes akási prudká, slečna Abigail.“

„To isté by som mohla povedať o vás, pán Cameron,“ odvetila mu a pobrala sa ku dverám s hromadou svojich vecí v náručí. „Abbie?“ Tá skrátená podoba jej mena ju prudko zastavila. „Slečna Abigail,“ opravila ho, zdvihla bradu a obrátila sa k nemu. A vtedy uvidela pištoľ.

Bola čierna, lesklá a hladká a on ju voľne držal v ľavej ruke. Ani najmenej nezapochybovala, že by ju mohol použiť aj na túto vzdialenosť, hoci aj ľavačkou.

Znova povedal iba: „Abbie,“ a tým opakovaním zdôraznil oveľa viac ako len to meno. Nasledovalo úplné ticho, aby jej umožnil plne pochopiť význam tej pištole a toho skráteného oslovenia. Potom nonšalantným, veselým tónom povedal: „Veď napokon viete, že som dnes ráno akýsi prudký.“ Na mohutných perách, pod tmavnúcou pokožkou, na ktorú mu raz siahla britvou, mu pohrával podozrivý úsmev.

Hľadela na tú peru, potom opäť na pištoľ, ktorú bezstarostne poťažkával v ruke, a pevnejšie si pritisla na prsia svoje oblečenie.

„Kde… kde ste to… tú vec vzali?“ spýtala sa roztraseným hlasom, neodtŕhajúc od zbrane oči.

„Som predsa vlakový lupič, či nie? Ako by som mohol prepadávať vlaky bez zbrane?“

„A… ale, odkiaľ ju máte?“

„O to sa teraz vôbec nestarajte.“ Ale ako sa mohla nestarať? Oči mala ako taniere a on mal priam perverzné potešenie z toho, keď videl, ako vystrašene na pištoľ zíza.

„Abbie?“ zopakoval. Nehýbala sa, iba civela na zbraň, zatiaľ čo on jej ňou ukázal na dlážku pod nohy.

„Pustite tie handry,“ prikázal skoro miernym tónom.

„Ha… handry?“ jachtala.

„Tie čo máte v rukách.“ Chvíľu trvalo, kým jej tie slová prenikli do mozgu. Potom pomaly púšťala z rúk oblečenie a pančuchy i spodná bielizeň postupne, smutne padali na zem k jej bosým nohám.

„Poďte sem,“ prikázal potichu. Preglgla, ale nehýbala sa. „Povedal som, poďte sem,“ zopakoval a teraz mieril pištoľou rovno na ňu a ona sa pomaličky posúvala popri posteli.

„Čo som urobila?“ ledva vyhlesla.

„Nič… zatiaľ.“ Ľavé obočie sa mu provokatívne nadvihlo. „No deň sa ešte len začal.“ „Prečo to robíte?“

„Chcem ti dnes dať pár lekcií.“ Ako zvieratko zahnané do kúta ani nežmurkla. „Vieš, čo ťa chcem naučiť?“ spýtal sa a jej sa hlava na krku meravo pohla. „Po prvé..,“ pokračoval, „ťa naučím, že nikdy nemáš holiť fúzy nič netušiacemu gangstrovi. Povedal som, poď sem, a myslel som to vážne.“ Abigail sa presunula bližšie, no ešte nie tak blízko, aby ju mohol dočiahnuť odtiaľ, kde sedel, ležérne opretý o mosadzné čelo postele. Pomaly jej kývol pištoľou.

„Sem,“ prikázal, ukazujúc na dlážku tesne vedľa seba.

„Pr… prečo sa mi vyhrážate?“

„Vyhrážal som sa nejako?“

„Tá zbraň je vyhrážkou, pán Cameron!“

„Jesse!“ vyhŕkol odrazu a ona nadskočila. „Volaj ma Jesse!“

„Jesse,“ zopakovala pokorne.

„To je lepšie.“ Jeho hlas opäť stíchol, bol skoro nežný. „Lekcia číslo dva, Abbie, vysvetľuje, čo sa stane, ak vymámiš od muža ospravedlnenie, a potom ho použiješ na to, aby si mu ho hodila do tváre.“

„Ja som nevym…“

„Vymámila, Abbie, vymámila,“ opakoval. „Dostala si ma až tak ďaleko, že som skutočne ľutoval, ako som Melcherka donútil utiecť ako vystrašenú veveričku. Vieš, že si ma dostala až tam, Abbie?“

Pokrútila hlavou a tupo hľadela pred seba.

„A keď som sa ospravedlnil, čo si povedala?“

„Nepamätám sa.“

„Prinútim ťa rozpamätať sa, Abbie, aby si to už nikdy viac neurobila.“

„Neurobím,“ sľúbila, „len odložte tú pištoľ.“

„Odložím… keď skončíme tie lekcie. Povedala si, že po tom ospravedlnení by som sa mal lepšie cítiť ja, lenže necítil som sa lepšie… lebo si to nedopustila. Ale ja mám v úmysle cítiť sa lepšie – naozaj dobre, a to veľmi skoro.“

Slečna Abigail si pevne pritisla ramená na prsia, zvierajúc rukávy batistovej nočnej košele.

„Daj si ruky dole, Abbie.“ Hľadela do jeho čiernych pobavených očí a nebola schopná donútiť svaly, aby sa pohli.

„Čo?“ vzlykla.

„Počula si ma.“ Napokon urobila, ako jej prikázal, no znova spomalene. „Pretože som odplašil Melchera a ty si odmietla moje ospravedlnenie, usúdil som, že to najmenej, čo môžem urobiť, je vynahradiť ti, o čo si prišla, hm?“

A teraz to príde, pomyslela si v panike, mimovoľne zavrela oči a celá sa roztriasla.

„Lenže ja som pripútaný na lôžko, a tak budeš musieť prísť ty ku mne, Abbie… no tak poď.“ Privolával ju pištoľou. Keď už stála pri ňom, namieril pištoľ na ňu, a ani pritom nezdvihol pohľad. „Pri Melcherovi si skoro ani nedýchala, ba občas som až sem počul, ako ti tlčie srdiečko. Ale keby bol Melcherko charakter, bol by sa tu zdržal aspoň pre trochu šmajchľovania a cukrovania. Vieš, čo mám na mysli? A keďže ten veľký zlý bandita ho vyhnal, to najmenej, čo teraz môže urobiť, je nahradiť Melcherka. Nemám pravdu?“ Keď Abigail len stála, triasla sa, a nehovorila nič, Jesse tichým hlasom pokračoval: „Viem, že chápeš, Abbie. Tak ma pobozkaj. Čakám.“

„Nie.., nie. Neurobím to,“ odvetila a čudovala sa, kde nabrala dych, aby prehovorila – lebo hruď mala od strachu ako rozdrvenú. Vtedy Jesse pohol pištoľou a aj cez nočnú košeľu cítila studenú kovovú hlaveň pri boku. Ešte stále na ňu ani len nepozrel, len jej tlačil pištoľ do boka. Pomaly sa nad neho naklonila, s očami doširoka otvorenými, a rýchlo sa ústami dotkla jeho perí.

„Tomu hovoríš bozk?“ povedal posmešne, keď zase odskočila. „To bolo, akoby ma chvostom po perách šľahla nejaká stará suchá jašterica. Urob to znova, ako keby som bol Melcher.“ 

„Prečo to robíte…“ začala, ale on jej nedal dohovoriť. 

„Znova, Abbie! A tentoraz zatvor oči. Iba jašterica ich necháva pri bozkávaní otvorené.“

Naklonila tvár k nemu, a predtým, než zatvorila viečka a znova ho pobozkala, videla jeho čierne, veselé oči. Nové strnisko bolo ako ker divej ruže.

„Zlepšuje sa to,“ povedal, keď znova odskočila. „A teraz mi daj jayčkovú.“

„Bože dobrý…“ zastonala pokorená.

„Ten ti teraz nepomôže, Abbie, tak pod sem a urob, ako som ti povedal.“

„Prosím…“ zašepkala.

„Jesse, prosím!“ opravil ju.

„Jesse, prosím… nikdy som… ne…“

„Prestaň zdržovať a daj sa do toho,“ prikázal. „A sadni si sem. Už sa mi začína z toho točiť hlava, ako odskakuješ hore-dolu.“

Celé vnútro sa jej triaslo, keď si zdráhavo sadla na okraj postele a nenávidela každý čierny chĺpok strniska, od ktorého mu stmavla tvár, každý vlas, ktorý lemoval jeho odporne mužnú tvár.

„Čo to odo mňa chcete? Prosím vás, nech to už mám z krku,“ žobronila.

„Chcem od teba naozajstný, vlhký bozk. Nikdy v živote si nebozkávala muža, Abbie? Máme dosť času na cvičenie. Čoho sa bojíš?“ Keď sa jej oči odmietli pozrieť na pištoľ, ktorú mala pri boku, zasmial na. „Teraz sa vráťme k lekcii. Vsunieš mi do úst kúsok jazyka. Volá sa to francúzsky bozk a robí to tak každý, možno aj jašterice.“ Ležal tam bezočivo rozvalený, a keď ona stále sedela ako naškrobená, znovu musel použiť pištoľ a tentoraz jej ju pritisol pod pravú čeľusť. „Vlhký!“ iba toľko povedal, potom natiahol kohútik a ona pri tom kovovom cvaknutí nadskočila.

Zatvorila oči a vzdala sa. On svoje celkom nezavrel a videl, ako ich má Abigail pevne stisnuté pod chvejúcim sa obočím, ktoré sa myklo, keď sa konček jej jazyka dotkol jeho vrchnej pery a jeho jazyk mu šiel v ústrety. Tesne pri jej perách povedal: „Uvoľni sa, Abbie,“ odtiahol pištoľ a objal ju okolo pliec, pritiahol si ju na holé prsia a bokom sa dotkol ústami jej úst. „Objím ma,“ povedal, keď cítil, ako ho odtíska lakťami. „No tak, Abbie, urob to, ak tu nechceš stráviť celý deň.“ A tak mu jednu ruku ovinula okolo krku, druhú okolo obnaženého boku. Stále cítila pištoľ, ktorou jej vzadu tlačil hlavu, aby ich ústa boli pritlačené k sebe. Jesse ešte väčšmi otvoril ústa, a ich vnútro bolo horúce. Vtisol jej jazyk do tajných zákutí úst, znovu ho vytiahol, potom ju zľahka pohrýzol do jazyka, načo sa Abigail vyľakane odtláčala od jeho pŕs. No jemu sa akosi podarilo premôcť jej ruky, pritiahol si ju k sebe, až jej pripučil prsia o svoju pokožku, odvracal každý jej pohyb, no neodtŕhal pritom ústa z jej perí. Potom skĺzol perami nižšie a nežne jej spodnú peru zovrel medzi zuby. „Jesse!“ prikázal zlovestným šeptom. „…povedz to.“

„Jesse,“ zafňukala predtým, ako sa jeho ústa znovu presunuli na jej, teplé a vlhké, a trochu roztopili jej odpor.

„Jesse… ešte raz,“ požadoval a na hrudi cez jej tenkú batistovú nočnú košeľu cítil hromový tlkot jej srdca.

„Jesse,“ zašepkala a on ju hladkal vzadu po krku prstami a rukoväťou pištole, teplým a studeným naraz. Potom ju znovu umlčal, keď ju bozkával ako predtým a ich jazyky sa dotýkali, a v jej zmätenom tele to vyvolávalo strach a pôžitok, zmyselnosť a pocit hanby, odmietnutie i prijatie zároveň.

„Ab…“ zašepkal vtedy, „Ab…“ Pery mala voľné, mohla ho opraviť, ale to jej ani len nezišlo na um, pretože sa jej zmocnila akási zvláštna malátnosť. Potom ju rukami i ústami náhle od seba odtisol a prekvapil ju otázkou: „Šteklilo to aj teraz?“

Nebola schopná naňho pozrieť. Hlavu mala zvesenú a odrazu sa cítila akási nečistá, zneuctená spôsobom, ktorý nevedela vyjadriť. Ten pocit nevyvolalo to, čo urobil Jesse, ale pokorovalo ju, že s ním prestala zápasiť, niekedy vtedy, keď sa jeho jazyk pohyboval v jej ústach, že sa jej začal ten jeho vlhký, teplý dotyk páčiť, že cítila pod rukou jeho široké svalnaté plecia, tlkot svojho srdca na jeho hrudi.

„Dnešné vyučovanie sa skončilo,“ prepúšťal ju Jesse, opäť so spokojným úsmevom v očiach. „Povedal som ti, keď sa ti budem chcieť oplatiť, budeš o tom vedieť.“

„A ja som vám povedala, že násilie nie je sila. Jemnosť je sila.“

„Lenže násilie je oveľa účinnejšie, však, Abbie?“

Keď už bola znovu voľná a ďalej od postele, odvaha sa jej vrátila. „Chcem, aby ste odtiaľto odišli, počujete? Okamžite!“

„Nezabúdaj, kto drží zbraň, Abbie. A navyše, ešte nemôžem chodiť.

Aký dôvod by si povedala všetkým svojim zvedavým susedom, ktorí by sa ťa pýtali, prečo si zo svojho domu vyhodila bezmocného muža? Povieš im, že to bolo preto, lebo ťa učil, ako sa poriadne bozkávať?“

„Nebudú sa pýtať. Po prvé, ani jeden z nich nebol ochotný vziať si ťa k sebe. Nebudú mi vyčítať, ak vás teraz vysťahujem.“

„Chcel som sa s tebou o tom rozprávať, Abbie. Doktor Dougherty povedal, že ty jediná si vystúpila a zastala si sa ma pred celým mestom. Chcel som ti za to poďakovať.“

Pri jeho slovách jej zovrela krv. Aká to bezočivosť od toho samoľúbeho hlupáka, ďakovať jej po tom, čo práve urobil! „Vaše poďakovania nie sú nutné, a už ani želateľné. Železničná spoločnosť mi platí za to, aby som sa o vás starala, kým vás nedostanú do rúk. To je všetka vďaka, ktorú potrebujem!“

Nadvihol sa a zasmial. „Rozmýšľala si nad tým, prečo ma chcú, Abbie?“ spýtal sa lišiacky.

„Taká otázka od vlakového lupiča!“ Túžila po tom, aby mu mohla jednu streliť a zmazať ten nechutný úškrn z jeho tváre. „Pôjdem dnes na stanicu a pošlem telegram tým, čo vás to chcú, aby ihneď prišli a vzali si vás! Nech si vás železnica má, aj s vašou ranou, fúzmi a so všetkým ostatným!“

„Budú ti chýbať tie peniaze, ktoré by si za mňa dostala, kým sa zotavím.“

„Vôbec nič z vás mi nebude chýbať, vy odporný, namyslený cap!“ skoro zvrieskla.

„Dosť!“ zreval odrazu. „Vypadni odtiaľto, obleč sa a urob mi nejaké raňajky, kým sa nerozhodnem, že sa s tebou vyrovnám aj za tú pečienku, ktorou si ma včera večer nakŕmila. Ako dlho možno žiť bez poriadneho jedla?“

Abigail zamierila ku kope šiat na zemi konča jeho postele a každým kúskom rozháňala vzduch, kým si ich navešala na ohnutú ruku, a zase odpochodovala preč. Pery mala stisnuté tak pevne, až mala zuby suché od toho, ako vťahovala vzduch. Keď odišla, Jesse zaklonil hlavu a telo sa mu natriasalo v neovládnuteľných záchvatoch tichého smiechu. Potom vytiahol spod plachty pri nohách špinavú košeľu, zabalil do nej prázdnu pištoľ a zastrčil ju nazad pod matrac.

Abigail absolútne nemala v úmysle pripraviť mu ani len štipku jedla. Zakúrila v sporáku, umyla sa, obliekla a celý ten čas sa Jesse pravidelne dožadoval raňajok.

„Krucinál, čo ti to tam tak dlho trvá?“ „Som hladný, ženská!“ „Kde je moje jedlo?“

Sledovala hodiny a nemohla sa dočkať, kedy už bude vhodný čas, aby mohla ísť do mesta a poslať telegram. No práve keď vychutnávala mimoriadne potešenie z toho, že vyhladuje toho capa v susednej miestnosti, oznámil jej: „Necítim, že by sa niečo varilo. Mám pištoľ namierenú na stenu, kde podľa mňa si. Mám skúsiť, či trafím?“

Odpoveďou mu bolo hlasné kovové buchnutie kotlíka, ktorý šmarila na sporák. Napchá ho, aby ho umlčala, no bola by blázon, keby mu pripravila nejakú pochúťku! Kukuričná kaša je najrýchlejšia, najlacnejšia a najmenej chutná vec, akú si vedela vymyslieť. Kým ju varila, neprestával ju podpichovať.

„Čo robíš? Zabíjaš sviňu?… Niečo cítim. Čo je to?… Ak chceš strácať čas a prísť sem s umývadlom, zabudni na to. Ibaže by bolo plné jedla. Človek tu môže aj umrieť od hladu, a nikto si ho ani nevšimne!“

Donekonečna vykrikoval, a keď mu konečne doniesla podnos, bola už celá zúrivá.

„Á, vidím, že si ma konečne počula,“ povedal s hlúpym úškrnom na tvári. Abigail hľadala pištoľ, ale nikde ju nebolo vidieť. „Určite to počuli až v meste.“

„Fajn! Možno sa niekto nado mnou zľutuje a prinesie mi nejaký suchár a sušené mäso, čo by som si strčil pod matrac. Určite by to bolo lepšie ako tunajšia kuchyňa – nehovoriac o obsluhe. Už si mi nepriniesla tie tvoje slizké vajcia, či áno?“

„Ste neznesiteľný! Odporný!“ odvrkla nenávistné.

On sa len ešte väčšmi usmial. „Vy tiež, slečna Abigail, vy tiež.“ Znelo to vyslovene žoviálne. „A teraz odstúp a pusti ma k lahôdke tohto týždňa. Á, kukuričná kaša. Na to treba skúsenú kuchárku.“

Jediné, čo jej v tej chvíli zišlo na um, bolo: „Aj zvieratá sa umyjú predtým, než idú jesť.“

„Vážne? Vymenuj mi nejaké,“ povedal s plnými ústami kukuričnej kaše. Abigail sa znechutene odvrátila.

„Medvedík čistotný.“

„Medvedíky si umývajú jedlo, nie papule. A navyše, majú na to čas. Nikto ich nedonúti vracať, a potom ich nenechá hladovať celú noc.“

Nechápala, prečo sa s ním vôbec rozpráva. No aspoň raz by rada mala nad ním prevahu. Vychádzať s lumpom, to sa nedalo. Rozčúlená vybehla von. O absurdne krátku chvíľu si pýtal ďalšiu porciu kukuričnej kaše.

„Dal by som si ešte jednu misku tej vynikajúcej lahôdky,“ oznamoval jej hlasne. Abigail zobrala kastról rovno tam a plesla mu do misky hrču teraz už studenej kaše. Za ten čas už vyzerala ako suchá liatina na tehly.

„Keď sa ma zbavíš, môžeš kydať žbrndy v nejakej lacnej jedálni.“ diabolsky sa usmial. „Máš v tom prax.“ Nakrájal si kukuričnú tehlu na menšie guľky a tie ako ostrovčeky vytŕčali zo smotany, ktorú si na ne nalial. Keď sa Abigail zvrtla na päte, uškŕňal sa a znova sa pustil do jedla.

Prečo, preboha, som si myslela, že starať sa oňho bude príjemnejšie ako „kydať žbrndu“ u Louisa Culpeppera, čudovala sa. Teraz by som pracovala u Louisa… a s radosťou… keby som len mohla!

Kým zaplnil to lačné telo, spratal toľko kukuričnej kaše, že by to stačilo aj pre kŕdeľ husí. Namiesto poďakovania vyhlásil: „Zišla by si sa nám v tábore, Abbie.“ Prebleslo jej hlavou, že každá žena, ktorá by bola taká hlúpa, aby sa ocitla v tábore banditov, by určite bola plne využitá!

Potom zvýšeným hlasom zavolal: „Čo má človek urobiť, aby dostal hrniec teplej vody? Potrebujem sa umyť a oholiť. Počuješ ma, Abbie?“

Panovačnosť a bezočivosť toho chlapa sa nedá s ničím porovnať, ale určite prekonal svetový rekord, pomyslela si slečna Abigail. Priniesla mu vodu aj s takou štipľavou urážkou, akej len bola schopná: „Umyte sa… ak ste sa vôbec naučili, ako sa to robí!“

On sa iba zasmial a poznamenal: „Aká si dnes ráno vtipná žabka, pravda?“

Z umývania urobil hotovú show. Ešte aj v kuchyni bolo počuť, čo práve robí. Nahlas vyspevoval, špľachotal, vykrikoval, aký je dobrý pocit toto, či tamto. Bolo to nechutné. Abigail nemala predstavu, ako mu to ide s jednou rukou, ale bolo jej to jedno. Niekoľkokrát sa ešte väčšmi rozhnevala, pretože ju skoro rozosmial. Napokon zavolal: „Som svieži ako tie poondiate kapucínky. Poď ovoňať!“

Ešte aj v kuchyni sa začervenala. Nikdy v živote nebola taká rozčúlená. Opäť jej musel pohroziť pištoľou, aby mu priniesla holiace potreby. Keď ich priniesla, zazerala, akoby upierala pohľad na muchu, ktorá jej sedí na špičke nosa. „Pristúpime k veci?“ spýtala sa kyslo. Napoly čakala, že Jesse bude úplne nahý, a tak sa jej aspoň trochu uľavilo, keď videla, že sa prikryl plachtou.

„My?“

S predstieranou trpezlivosťou tam stála a čakala ďalšie námietky. Mala chuť vziať britvu a oškrabať mu celú hlavu do posledného vláska.

Možno mu výraz v jej očiach prezradil, že si má dávať pozor, pretože napokon povedal: „Preč od mojej brady, ženská. Nechala si ma, aby som sa umýval sám, tak prečo sa tak nemôžeš dočkať, aby si mi pomáhala pri holení? Akoby som nevedel. Mám jeden a pol ruky a už môžem sedieť. Zvládnem to aj bez tvojej pomoci.“ Potom, keď sa otočila, že odíde, doložil: „…Dalila.“

Chrbát jej zmeravel a on sa začal holiť. Kdežeby ju pustil k svojim fúzom potom, čo jej urobil dnes ráno. Usmial sa, keď si na to spomenul. No vysvitlo, že holenie je preňho ťažšie, ako predpokladal, a že je na tom len trošku lepšie, ako keď mohol používať iba jednu ruku. Zrkadlo bolo jej. Prekliaty babský čarabčík! pomyslel si. Pokúsil sa držať dlhú rúčku medzi kolenami, zatiaľ čo si jednou rukou naťahoval líce a v druhej ruke mal britvu, lenže tá nanič vec sa mu skĺzla, zvrtla nabok a nechcela držať tam, kde ju potreboval mať. Napokon sa toho znechutene vzdal a zavolal: „Slečna Abigail, neporadím si so zrkadlom. Poďte mi ho podržať.“ Začala si pospevovať, akoby nebola nič počula. No jeho hlas bol opäť hlboký a silný a nijako nebolo možné si ho nevšímať. „Niekto tam stúpil mačke na chvost? Tuším musím kričať, aby ma cez to jačanie bolo počuť! Poď sem a podrž mi zrkadlo!“

„Máte jeden a pol zdravej ruky a môžete opäť sedieť. Držte si ho sám!“ Načúvala a počula, ako znechutene vzdychol. A potom – kto by to bol povedal! – prišlo to čarovné slovko.

„Prosím?“ Na perách slečny Abigail to vyvolalo bezhraničný úsmev.

„Prepáčte, vraveli ste niečo, pán Cameron?“ zavolala a ten úsmev ešte narástol.

„Povedal som prosím, a ty to veľmi dobre vieš, tak sa už prestaň pokrytecky tešiť a poď sem!“

„Už idem,“ zaspievala. Rýchlo sa učila, aký to môže byť úžasný pôžitok byť uštipačná. Vo dverách milo povedala: „Ako môžem odmietnuť človeka s takými skvelými maniermi?“ Zvedavo pozrela na jeho namydlenú tvár, ktorá hovorila sama za seba. „Čo mám urobiť?“ Jeho oči, čierne ako uhlíky na snehuliakovi, boli chladné a blýskali sa.

„Len držte to prekliate zrkadlo, vaša výsosť!“

Keď ho chytila, poznamenala: „Navidomoči ste poriadne namydlený. Ak by ste chceli, oholím vás. Moja ruka je nepochybne pevnejšia – vidíte, ako sa trasiete?“ Ignoroval ju a úkosom hľadel na seba v zrkadle, oškraboval si líce, obišiel čierne husté bokombrady a obrysy svojich vzácnych fúzov.

Abigail vystrčila malíček. „Á, opatrne s tými fúzmi,“ upozorňovala ho a sledovala, ako odstraňuje bielu penu s čiernymi bodkami, a čoraz väčšmi bolo vidieť, ako sa mračí.

„Len sa nehýb a drž to zrkadlo, aby som sa videl.“ Vtiahol vrchnú peru, pridŕžajúc si ju zubami, a tvaroval si fúzy. „Je sakramentsky ťažké sledovať ten… tvar… keď tam nijaký nie je.“

„Myslím, že na tejto strane ste to mali zabrať trochu viac,“ radila mu so stiahnutým obočím, akoby vážne skúmala chybu.

„Krucinál, Abigail, buď ticho! Predtým, než si opäť našla svoj zmysel pre humor, si bola znesiteľnejšia. Zase si pohla tým zrkadlom!“

„Och, prepáčte.“ Vyrovnala ho a hľadela, ako sa Jesse doholil. Zaujímavé, pomyslela si, ako rýchlo mužom rastie brada. Keď už bol oholený, čierne fúzy sa opäť vynímali. Smiešne, pomyslela si, ale ten darebák v nich skutočne vyzerá lepšie.

„Fascinujúce?“ spýtal sa. Abigail až nadskočila, zahanbená, že ju prichytil, keď ho takto študuje. „Môžeš ich ohmatať, kedykoľvek budeš chcieť. Potešenie bude na mojej strane.“

„To by som radšej ohmatávala bradu capa!“ odvrkla.

„Môžeš ísť,“ zasmial sa, keď zamierila ku dverám. A akoby mimochodom dodal: „Ale buď poslušná.“

Zdalo sa jej, že to trvá večnosť, kým konečne mohla ísť do mesta, a rozmýšľala, čo myslel tým „buď poslušná“. Znovu sa ju pokúsi zastaviť pištoľou? Po špičkách prešla ku zadnému vchodu, lebo vedela, že nemôže prejsť okolo otvorených dverí spálne tak, aby ju nevidel. No pánt ju prezradil a podľa jeho hlasu bolo jasné, že Jesse presne vie, čo má Abigail v úmysle.

„Keď už ideš preč, pozri sa, či v tomto meste majú aj nejaké iné mäso okrem pečienky, dobre? Zajtra po mňa určite nikto nepríde. Je nedeľa.“

Slečna Abigail podľahla neodolateľnej túžbe a tresla sieťovými dverami tak, až narazili do verají a najprv sa odrazili nazad, až sa napokon zatvorili. Prirodzene, Jesse sa rozosmial.

„Taký telegram nemôžem poslať len na vaše želanie,“ trval na svojom Max.

„A prečo nie?“ naježila sa slečna Abigail.

„To môže len šerif,“ povedal Max dôležito. „Choďte za Samom a on potom ten telegram pošle. Aj tak len on vie, komu ho vlastne poslať. Ja to neviem.“

Plán slečny Abigail bol zmarený, a tak tam stála meravo vystretá a rozladená nevediac, čo robiť. Nechcela sa plahočiť cez celé mesto, aby všetci vedeli, že už sa nemôže dočkať, aby mala toho chlapa z domu. Nepríjemné bolo, že mal čiastočne pravdu. Bála sa, že keby začala všade hovoriť, že sa ho chce zbaviť, ľudia by boli zvedaví, prečo. A čo by potom povedala? Že na ňu vytiahol pištoľ a dosiahol, aby ho bozkávala? Nijaká sila na svete by ju nedonútila priznať čosi také. Mohla by povedať, že na ňu vytiahol pištoľ a donútil ju pripraviť mu raňajky? Sotva. Napokon, železničná spoločnosť jej platí za to, aby to preňho robila. Ako by to vyzeralo, keby sa priznala, že sa pokúšala ho vyhladovať, aby ho dostala z domu? Čo keby povedala, že ju zbraňou donútil, aby mu pomohla oholiť sa? Čoraz horšie. Och, prečo ten hlupák Maxwell Smith musí byť taký dôležitý? Stačil by jeden obyčajný telegram. Proti svojmu presvedčeniu pobrala sa za šerifom Samuelom Harrisom.

„Je mi ľúto, slečna Abigail,“ povedal šerif Harris. „Najprv ho musí prepustiť doktor Dougherty. Taký je zákon. Každého väzňa, ktorý je v lekárskej opatere, musí najprv oficiálne prepustiť lekár, až potom ho možno previezť z jedného väzenia do druhého… och, prepáčte, madam, nechcel som tým povedať, že váš dom je väzenie. Viete, ako to myslím, slečna Abigail.“

„Áno, pravdaže, pán Harris,“ odvetila blahosklonne. „Tak sa porozprávam s doktorom Doughertym.“

Lenže doktor Dougherty nebol doma, a tak sa Abigail vrátila na Main Street a zamierila do mäsiarstva, teraz už načisto znechutená.

„Zdravím, slečna Abigail,“ pozdravil ju Bili Tilden, ktorý vyšiel zo svojho holičstva.

„Dobrý deň, pán Tilden.“

„Horúčava, šak?“ poznamenal a pozrel jej na vlasy, neprikryté klobúkom. Rýchlo prikývla a šla ďalej. „Idem ku Culpepperovi na obed,“ zavolal za ňou družne, práve keď Frank Adney odvedľa vešal na svoje dvere ceduľu SOM NA OBEDE.

„Dobrý deň, slečna Abigail,“ pozdravil ju.

„Pán Adney,“ odpovedala mu na pozdrav.

„To je dnes páľava.“

„Skutočne.“ Zamierila na drevený chodník a pomyslela si, aké obmedzené sú rozhovory v Stuart's Junction. Za ňou sa Bili Tilden spýtal Franka Adneyho: „Videl si už niekedy slečnu Abigail v meste bez klobúka a rukavíc?“

„Keď tak rozmýšľam, veru nie.“

„Zázraky sa dejú furt.“ Obrátili sa a sledovali, ako slečna Abigail vošla do Porterovho mäsiarstva, a neveriacky krútili hlavami. „Vitajte, slečna Abigail,“ privítal ju Gabe Porter. „Dobrý deň, pán Porter.“

„Počul som, vraj ste do domu zobrali toho lupiča z vlaku.“ 

„Vážne ste to počuli?“

Gabove obrovské ruky, prekrížené na mamuťom bruchu opásanom zásterou, vyzerali ako dve šunky. Okolo krvavých fľakov so bzukotom poletovali muchy a občas nejaká pristála na lepiacej páske, ktorá visela zo stropu. „Prisámvačku, tuším každý o tom vie. Neni sú s ním problémy, šak?“

„Nie, nie sú, pán Porter.“

„Počul som, že ten druhý fičúr včera popoludňajším vlakom odfrčal z mesta, há?“ „Áno, odišiel.“

„Neni to trochu nebezpečné, že ste s tým druhým tak sama?“

„Vyzerám, akoby som bola v nebezpečenste, pán Porter?“

„Nie, naozaj nie, slečna Abigail. Ľudia sú len zvedaví.“

„No tak sa môžu prestať o mňa báť, pán Porter. Hrozí mi nanajvýš to, že by mi mohol vyjesť celý dom.“

Vtedy Gabe vyskočil a uvedomil si, že slečna Abigail je tam preto, lebo si chce kúpiť mäso. „Á… pravdaže! A čo to bude dnes?“

„Máte dnes bravčové kotlety? Sú čerstvé a chudé?“

„Jedno i druhé, madam. Dnes čerstvo narezané, uložené na ľade, kým sa mi neroztopí.“

„Tak dobre, pán Porter. Dajte mi tri.“

„Áno, hneď prinesiem.“

„Keď tak uvažujem, možno budem potrebovať štyri… nie, päť.“

„Päť? To vám do zajtra nevydrží, slečna Abigail, ani v studni nie.“

„Napriek tomu vezmem päť a k tomu kus údenej klobásy, povedzme asi takýto.“ Držala dlane asi pätnásť centimetrov od seba, no potom tú vzdialenosť zväčšila asi na dvadsaťpäť a povedala: „Nie, radšej takýto.“

„Anciáša, a koho to tam kŕmite, slečna Abigail? Gorilu?“

Ledva sa ubránila tomu, aby neodpovedala: „Presne tak!“ Namiesto toho chudáka Gaba zdesila ďalšou požiadavkou: „Bola by som rada, keby ste k tomu všetkému pridali jeden prasací mechúr.“

„Jeden… prasací mechúr, slečna Abigail?“ spýtal sa Gabe s vyvalenými očami.

„Práve ste zabíjali, či nie? Kde sú vnútornosti?“

„Ó, mám ich. Teda, neni sú ešte zahrabané, ale načo…“

„Len mi zabaľte jeden mechúr, prosím vás,“ prikázala veliteľský a on sa napokon vzdal a urobil, ako žiadala. Keď odišla, Gabe hundrajúc vykladal muchám: „…prasací mechúr… prekristoverany, čo s ním bude robiť?“

Keď slečna Abigail prišla k svojmu domu, v jemnom suchom prachu pred domom boli čerstvé stopy po koči a uvedomila si, že zase sa minula s doktorom Doughertym. Aká smola, že ho prepásla, práve keď potrebovala jeho pomoc, aby toho chlapa dostala z domu.

Ako zvyčajne zastala pred zrkadlom na stojane na dážniky, aby letmo pozrela na svoj odraz. Nemala klobúk, žeby si ho zložila, tak si u hladila vlasy, rukávy, pás, potom chrbtom ruky rýchlo preverila pevnosť kože pod bradou.

„Je pevná?“ spýtal sa hlboký hlas, načo sa Abigail zvrtla, štvrť metra nadskočila a pritlačila si ruku na srdce.

„Ako to, že ste hore?“ Jesse stál medzi kuchynskými dverami, opierajúc sa o barly, a tmavá hruď, lýtka a chodidlá mu vytŕčali spod plachty, ktorú si ovinul okolo seba.

„Ja som sa pýtal prvý,“ povedal.

„Čo?“ Mohla myslieť iba na to, čo bude, ak mu tá plachta spadne!

„Je pevná? Mala by byť, podľa toho, ako celý čas vytŕčate tú svoju bezočivú briadku k stropu.“ Akoby to chcela slečna Abigail potvrdiť, automaticky ju dvihla.

„Ak ste na nohách, ste dosť silný na to, aby ste odtiaľto vypadli. To je povzbudzujúce!“

„Doktor mi priniesol barly, a keď odišiel, potreboval som ísť von, tak som sa rozhodol to skúsiť. No nie som taký silný, ako som si myslel.“

„Vy ste prepochodovali cez dvor oblečený len takto v plachte?“ zhíkla. „Čo ak vás niekto videl?“ „No a čo ak videl?“ „Mám predsa svoju povesť, pane!“

„Nelichoťte si, slečna Abigail,“ zaškľabil sa. Stála tam a krv jej zaplavovala tvár, až ju pálili aj uši. „Viete, že sa mi trochu, začína krútiť hlava?“ povedal.

„Krúti sa vám hlava? Neopovažujte sa vyjsť von v tej plachte! Vráťte sa do postele, počujete? Keby ste odpadli na zem, ani by som s vami nepohla!“

Krivkal cez opačný koniec salónu a všetko bolo dobre, kým neprišiel po háčkovaný koberček, ktorý ležal vo dverách do spálne. Jedna barla sa mu oň zachytila a on sa začal kymácať. Abigail sa ponáhľala k nemu, chytila ho okolo pása, aby nespadol, a keď už stál pevne, kľakla si na jedno koleno, aby odložila koberček. No barla bola oň stále opretá a pridŕžala ho. „Nemôžem ho zdvihnúť. Nemohli by ste posunúť tú barlu?“ požiadala ho a hľadela pritom zdola naňho. Bol to dlhý, dlhý kus až po koniec tej vzdialenosti. „Pán Cameron, ak spadnete na mňa, to vám nikdy neodpustím.“

„Ani by mi už nemal kto odpustiť. Nič by z vás nezostalo. Boli by ste taký… rozmliaždený… kolibrík.“ Zakymácal sa, a keď sa oprel o zárubňu, jedna barla mu spadla na zem.

„Rýchlo do postele,“ prikázala Abigail a prehodila si jeho rameno cez plecia. Bol vysoký ako dvere do stodoly a v pleciach skoro aj taký široký, ale celkom šikovne sa dostali k posteli a posadili sa na peľasť vedľa seba. Abigail si rýchlo zložila jeho rameno z pliec a vstala.

„Budem vám vďačná, ak sa odteraz budete riadiť zdravým rozumom. Predovšetkým, ak budete mať v úmysle promenádovať sa tu, tak to budete robiť v pyžame a v župane. Po druhé, budete sa starať o svoje potreby, a nie tu lomoziť po dome a hazardovať svojím veľkým telom. Ak taká… gorila, ako ste vy, spadne, ako by som vás postavila na nohy?“

Napriek tomu, že sa mu motala hlava, sa spýtal: „Poslali ste ten svoj telegram, slečna Abigail?“

„Áno!“ zaklamala. „A čo nevidieť si po vás prídu, aby ma od vás oslobodili.“

„Ak sa ma chcete zbaviť, radšej by ste ma mali lepšie kŕmiť. Som slabý ako mucha. Kúpili ste nejaké poriadne mäso?“ 

     „Áno! Kúpila som niečo absolútne vhodné pre vás!“

Jesse sa prebudil zo sna, v ktorom mu dážď čľapotal na plátno stanu, no v skutočnosti to na sporáku slečny Abigail odprskávali bravčové kotlety. Natiahol sa a cítil, ako sa mu koža na pravej nohe napla, no rana sa hojila a bolelo to čím ďalej, tým menej. Niečo voňalo tak dobre, až sa mu zachvel žalúdok, začali sa mu zbiehať sliny a zaškvŕkalo mu v bruchu. Kým Abigail priniesla podnos, bol už celkom vyhladnutý.

„Mmm… vonia to ako bravčové kotlety. Žeby konečne skutočné jedlo?“ Rozžiaril sa, keď mu položila podnos na kolená. Dokonca pozorne prikryla tanier prevrátenou miskou, aby jedlo nevychladlo.

„Áno, skutočné jedlo,“ potvrdila, samý úsmev.

„Je to možné, že by ste predsa len mali srdce?“

„Posúďte sám,“ odvetila prostoreko, keď odložila misku a odokryla surový prasací mechúr. Jednoducho tam musela zostať, aby videla ten výraz na jeho tvári. Čierna tvár, ktorou lomcoval hnev a zároveň ju zaplavil hnus. Medzi nadávkami sa spýtal, čo to má, dopekla, na tanieri.

„Skutočné mäso. Veď to ste chceli, či nie?“ spýtala sa nevinne, vychutnávajúc každý okamih. „Vlastne je to bravčovina. Prasací mechúr… ako stvorené pre takého capa, ako ste vy.“

Zlovestne na ňu zazrel a zreval: „Cítim bravčové kotlety, Abbie! Len mi nehovor, že nie! Tak prinesieš mi ich, alebo sa vyberiem do mesta len v tejto plachte a poviem im, že tá cundra Abigail McKenziová odmieta stravovať ma tak, ako je za to platená?“

Abigail bola do krajnosti nazlostená, zvierala malé päste ako tvrdé loptičky a oči jej žiarili zadosťučinením, keď si dupla nohou.

„Teraz som na rade ja, aby som dala lekciu vám, pane, mám bravčové kotlety, so zemiakmi, šťavou, zeleninou a všetkým, čo by nasýtilo váš odporný apetít a po čom by ste zosilneli a vypadli odtiaľto. Ja od vás chcem za to len slušné zaobchádzanie. Dajte mi tú hnusnú pištoľ!“

„Prines mi kotlety!“

„Dajte mi pištoľ!“

„Figu borovú!“

„Tak potom nebudete mať bravčové kotlety!“ No pištoľ sa zjavila tak rýchlo, že by bola prisahala, že ju mal celý čas v ruke. Umlčala ju ako nejaká klapka na pružine.

„Daj… mi… moje… bravčové… kotlety!“ zavrčal Jesse.

„Nech tá… tá hnusná vec o… okamžite zmizne!“ zajachtala.

„Odložím ju, keď mi prinesieš bravčové kotlety. Si za to platená!“

„Prosím!“ teraz už kričala.

„PROSÍM!“ kričal aj on.

Zrazu zavládlo ticho a v tej nepríjemnej chvíli sa obaja cítili hlúpo a zazerali na seba.

Nakoniec Jesse dostal svoje kotlety. A vtedy už slečna Abigail bola v strašnom stave. Priznala si, že je sakramentsky dobré, že zajtra je nedeľa. Po všetkých tých previneniach, ktoré spáchala v poslednom čase, už rozhodne potrebovala ponaučenie od Boha. Hnev, nenávisť, pomstychtivosť, klamstvo, ba dokonca promiskuita. Áno, dokonca priznala, že to, čo sa stalo počas toho bozku, bolo nepopierateľné vzájomné – nuž, v každom prípade to tak aspoň skončilo. No ak sa ona previnila tým všetkým, za čo všetko by potom musel prosiť o odpustenie on! Veď okrem svojich vlastných sa pričinil aj o každučký jeden z jej hriechov!

Prasací mechúr záhadne zmizol. Nevedela kam, a nepýtala sa. Taký cap ako on, myslela si, ho pravdepodobne zjedol a každý kúsok ešte aj vychutnal!

„Priniesla som vám posteľnú bielizeň po otcovi. Oblečte si to. Už mám po krk toho, že sa musím pozerať na vaše chlpaté nohy a hruď.“

„Ako poviete.“ Vypol prsia a pošúchal si porast na nich, akoby bol zo zlata. Abigail ignorovala jeho samoľúbosť, odchádzala, no potom ii cla mechúr namočený v umývadle. Natiahla dva prsty, že tú mľandravú vec odnesie, ale on jej prikázal: „Nechajte to tam.“

„Čože?!“

„Povedal som, nechajte to tam.“

„Ale veď smrdí!“ Ohrnula nosom nad nechutnou vnútornosťou, od ktorej na hladine vody zostal kalný povlak.

„Nechaj to!“ zopakoval. „Pyžamu daj sem a vypadni.“

Abigail pustila mechúr nazad do špinavej vody a vďačne odišla.

Bolo sobotňajšie popoludnie a ona ho trávila upratovaním domu pred nedeľou, tak ako to robievala celý život. Keď upratala všetko ostatné, podišla ku dverám jeho izby a najprv zavolala: „Už vyzeráte slušne, pán Cameron?“

„Majú hady podpazušie?“ prišla odpoveď.

Abigail sa chytila za líca, aby sa nerozosmiala. Ako ju môže taký príšerný chlap tak ľahko rozosmiať, keď je ním totálne znechutená?

„Som zahalený, ak sa spytujete na to, ale nikdy nebudem vyzerať slušne, to dúfam.“

Stačil jej jediný pohľad naňho a mala čo robiť, aby sa zase neusmiala. Vyzeral absolútne smiešne. Pyžamové nohavice sa končili niekde v polovici jeho chlpatých lýtok.

„Nad čím sa to uškŕňate?“ zahundral.

„Nad ničím.“

„Čerta starého nad ničím. Len sa usmievajte a ja si tie idiotské šaty vyzlečiem. Aj tak sa v nich cítim ako nejaký kuli…. alebo aspoň by som sa tak cítil, keby boli dosť dlhé. Váš otec musel byť trpaslík!“

„Budú musieť stačiť. Nič také dlhé nemám.“ No nevoľky tam stála a teraz sa už otvorene usmievala nad zarastenými lýtkami a nohami, ktoré vytŕčali zo spodkov.

„Dobre teda! Pustite sa do upratovania, ak ste sem prišli preto, lebo keď tu tak budete stáť a uškŕňať sa ešte chvíľu, tie prekliate handry si vyzlečiem!“

„Nikdy som nepoznala človeka, ktorý by sa vyjadroval mrzkejšie ako vy. Som v pokušení znovu vám upraviť hrdlo tou pálkou.“

„Len upratujte a prestaňte mi nadávať.“

Ich ustavičné hašterenie už začalo byť pravidlom. Keď boli nahnevaní, jazyky sa im zaostrili a vypúšťali slová, ktoré zriedka mysleli vážne. A keď to zašlo priďaleko, uchýlili sa k sarkazmu a podpichovaniu a slovným potýčkam, ktoré sa už aj slečne Abigail začali páčiť. Keď upratovala, cítila, že Jesse z nej celý čas nespúšťa oči. Presunul sa na lavicu pod oknom, kým mu prezliekala posteľ a utierala prach pod posteľou. Keď kľačala, videla hlboko pod posteľou zastrčené jeho topánky a medzi matracmi a drôtenou sieťou zhrčenú košeľu, v ktorej bola zrejme zamotaná pištoľ. Mohla sa tam dostať jedine tak, že mu ju priniesol doktor Dougherty, ale nemohla uveriť, že by bol starý pán až taký hlúpy, aby čosi také urobil. Už viac pištoľ nespomínala, ale tvárila sa, akoby ju nevidela, potom ďalej oprašovala pérovou prachovkou prach a napokon utrela vrch stola, kde stál krčah s vodou a umývadlo.

„Mohla by som sa vás spýtať, načo si zamýšľate nechať tú hnusnú vec?“ S odporom hľadela na mechúr.

„Nestarajte sa,“ iba toľko jej povedal. „Len ho tam nechajte.“

Večera prebehla bez mimoriadnych udalostí, ibaže jej Jesse dal na vedomie, že neznáša tú repu, čo vyzerá ako zakrvavená.

Mechúr stále ležal v umývadle. A v hlave slečny Abigail sa zrodil plán.

Prišiel večer a Jesse sa začal nudiť a bol apatický. Zvláštne, ako si zvykol na to jej chodenie hore-dolu. Len čo zavládlo ticho a on ostal sám, skoro si želal, aby prišla do jeho izby, hoci len preto, aby sa hádali. Ako dieťa, ktoré sa pobilo s kamarátom, zistil, že dáva prednosť jej hnevu pred jej neprítomnosťou. Počul, ako kdesi špľachoce, vstal, o barlách šiel za ňou a našiel ju sklonenú nad zadnými schodami, ako si umýva vlasy. Otvoril sieťové dvere a dva razy jej nimi ťukol do hlavy, len tak jemne, aby ju pohneval. „To ste si teda vybrali sakramentsky vhodné miesto na umývanie vlasov. Ste rovno v ceste medzi spálňou a záchodom.“

„Dajte tie dvere preč od mojej hlavy!“ zvolala spod mokrých vlasov. „Budem si umývať hlavu, kde sa mi zachce. Robím to tu preto, lebo nebudem mať toľko upratovania, ako by som mala v kuchyni.“

Jesse tam stál a hľadel na ňu, ako kľačí na zemi s hlavou nad lavórom. V jamke na šiji jej zostalo trochu mydlín a on nemohol od nich odtrhnúť oči. Otvoril sieťové dvere toľko, aby mohol vyjsť, a ona sa musela kolenačky posunúť. Cítila sa zraniteľná, keď vedela, že Jesse stojí nad ňou a sleduje ju.

Pri tom, ako stál, s pravou nohou pohodlne natiahnutou pred sebou, nebolo ťažké načiahnuť sa a vložiť si palec do tej malej jamky na jej šiji, v ktorej zostal šampón.

„Zbavujete sa všetkých tých 'nechutných pachov', aby ste boli zajtra v kostole ako zo škatuľky?“ doberal si ju a použil rovnaký snobský výraz ako vtedy ona naňho. Abigail sa naslepo zahnala po barle, ale on sa na barlách prehupol na dvor, oblečený iba v tej krátkej pyžame, a volal za ňou: „Za čie spasenie sa budete modliť, slečna Abigail, za vaše, či za moje?“

Zo susedného dvora to všetko videl a počul Rob Nelson a bežal domov s krikom: „Hádajte, čo som práve videl!“

Keď sa Jesse vrátil do domu, Abigail s lavórom tam už nebola, znovu cítil slabosť, šiel rovno do postele a rozhodol sa, že musí ďalej obnovovať svoju silu tak, že bude zakaždým na barlách dlhšie. Sadol si na okraj postele a prehrabol si rukou vlasy. Svrbela ho hlava. Napriek tomu, že si Abigail doberal, aj on by privítal také umytie hlavy.

„Slečna Abigail?“ zavolal, ale v dome bolo ticho. „Počujete ma?“

Nijaká odpoveď.

„Neumyjete mi hlavu?“

Opäť nijaká odpoveď, ale Jesse počul, ako mu nad hlavou vŕzga drevená podlaha.

„Hej, viete, že aj mne by sa zišlo umyť hlavu?“ Vlastne nečakal odpoveď, a Abigail ani nemala v úmysle mu odpovedať. Pre seba si povedal: „Typická stará dievka. V sobotu večer sa zatvorí vo svojej izbe, a ešte nie je ani osem.“ Bol na smrť znudený a bol by rád, keby zišla dolu a robila mu spoločnosť. Keby len držala ten svoj ostrý jazyk za zubami, on by sa pokúsil o to tiež, len aby sa mal chvíľu s kým porozprávať. Z mesta sa niesli zvuky veselej zábavy a on zatúžil po pive a spoločnosti, a možno aj po žene na kolenách.

Slečna Abigail si hore pri otvorenom okne sušila vlasy, šúchala si ich hrubým uterákom a rozmýšľala, kedy si nájde prvý šedivý vlas. Jesse znovu čosi zakričal, ale ignorovala ho a myslela na to, ako sa jej palcom dotkol jamky na šiji, a potajomky sa usmievala. Vedel byť taký provokatívny i taký smiešny zároveň. Rozmýšľala nad tým, čo si ráno oblečie do kostola – tentoraz si zobrala z jeho izby všetko. Myslela na tú pištoľ pod jeho posteľou. Myslela na jeho bozk, no zahnala tú myšlienku, pretože spôsobovala čudné chvenie v jej žalúdku. Vzduch bol taký nehybný, že bolo počuť všetky zvuky z hostinca, ale veď napokon bol už skoro júl a to robila tá letná horúčava. Po koľko sobotných večerov si takto umývala vlasy, sušila ich, šla do postele zavčasu a želala si, aby mohla robiť niečo iné? Niečo s mužom. Teraz sa ocitla s mužom, ktorý jej mohol robiť spoločnosť, len keby sa z neho nebol vykľul vrcholne odporný tvor. Ako dlho ho tu ešte bude musieť trpieť? Počula, ako na ňu volá, že aj on chce umyť vlasy. Nezmysel! Nevydržal by tak dlho stáť, aby mu ich mohla umyť. Koľko dní nemal umyté vlasy? Deväť? Desať? Spomenula si, ako sľúbila, že mu ich umyje, keď bol v bezvedomí. Bude ho mať na krku, až kým si ho neprevezme železničná spoločnosť. Ak bude čistý, bude aspoň menej nepríjemný, povedala si, lebo si nechcela priznať, že je osamelá, že ešte aj jeho spoločnosť je lepšia ako žiadna.

Keď vošla do jeho izby a videla, čo drží, znechutene sa spýtala: „Čo to robíte s tou hnusnou vecou?“

Prasací mechúr bol vyčistený, nafúknutý a zviazaný niťou z jej šijacieho košíka. Držal ho v pravej ruke a opätovne stláčal a uvoľňoval. Tento pohyb bol rovnako dvojzmyselný ako obliznutie perí Jesse s úsmevom odpovedal: „Cvičím si ruku, ktorou strieľam.“

Abigail zmeravela a nemohla odtrhnúť oči od tmavých šikovných prstov, ktoré stláčali a stláčali a stláčali. Pery sa jej pootvorili a rozochvený žalúdok akoby sa jej vznášal. Má sa otočiť a ujsť? A dopriať mu to potešenie, že ju zase raz ponížil? Hoci jej horeli líca, prikázala: „Ak chcete, aby som vám dala do poriadku vlasy, odložte tú hroznú vec.“

Jesse ešte niekoľkokrát pomaly, dvojzmyselne mechúr stlačil a potom ho ľahostajne odhodil s rovnakým prefíkaným úsmevom na perách. No toto, pomyslel si, kráľovná zostúpila! A priam v nočnej košeli a župane!

„Ste priveľmi slabý, aby ste stáli či nakláňali sa tak dlho, kým by som vám umývala vlasy vodou, tak urobím to najlepšie, čo sa dá, a vyčistím vám vlasy ovsenou múkou. Nie je to také voňavé, ale pomôže to.“

„Bez urážky, Abbie, ale vieš, čo robíš?“

„Celkom presne, ale budete si musieť ľahnúť.“

„Ovsenou múkou?“ spýtal sa skepticky a nechystal sa ľahnúť si.

„Presne tak,“ povedala úsečné. „Chcete to nasucho, alebo vôbec nie?“ Príliš neskoro si uvedomila, čo povedala. Jemu už v kútikoch očí pohrával úsmev a kým sa mu preniesol na pery, Abigail mala už farbu škorice.

Jesse sa natiahol, aký bol dlhý, a afektované zatiahol: „Rozhodne mi to urob radšej nasucho.“

V neuveriteľných rozpakoch nervózne naprávala misku so suchou ovsenou múkou, uterák a tri kolíky na bielizeň, a on na to všetko zvedavo hľadel. „Ten uterák budete mať pod hlavou,“ povedala nevrlo, akoby bol totálny hlupák.

„Och, áno, aký som len hlúpy.“ Uškrnul sa a nadvihol hlavu, aby mu pod ňu podložila uterák. Potom, na jeho počudovanie, mu polovicu misky vysypala na hlavu a začala šúchať, akoby to bolo mydlo a voda.

„Bude z toho dvojitý úžitok, čo?“ zavtipkoval. „Zajtra mi z toho môžete urobiť na raňajky ovsenú kašu.“ Abigail na to nebola pripravená a vyprskla smiechom, zatiaľ čo on na ňu šibalsky pozrel. Napokon zatvoril oči a vychutnával pohyb jej rúk vo svojich vlasoch – bol to pocit, ktorý si pamätal zo sobotňajších večerov z detstva. Bol skoro presvedčený, že cíti čerstvú vôňu krému na topánky zo všetkých topánok svojich sestier a bratov zoradených dolu pri schodoch v očakávaní nedeľného rána. Ako dávno už nebol v dome, kde by bola sobota vyhradená na takéto prípravy?

„Hore sa!“ prikázala Abigail a prerušila jeho snenie. „Musím to vytriasť. Nehýbte sa, kým sa nevrátim.“ Opatrne zobrala uterák za všetky štyri rožky a odišla so špinavou ovsenou múkou. Ešte raz celý postup zopakovala, ibaže tentoraz, keď mu do vlasov votrela čistú múku, uviazala mu uterák okolo hlavy ako turban a pripla ho kolíkmi na bielizeň. „Ovsená múka absorbuje mastnotu. Chvíľu vám to necháme pôsobiť,“ povedala a šla k umývadlu umyť si ruky. Lenže voda bola ešte od prasacieho mechúra. So zhnusenou grimasou ju odniesla vyliať.

Keď sa vrátila, Jesse opäť precvičoval ruku s tou vecou, ale pozval ju: „Zostaňte, kým sa to absorbuje.“

Pozrela na ohýbajúcu sa ruku a potom skepticky opäť naňho.

„Čo iné môžem robiť, keď som tu obviazaný ako nejaký šejk?“ spýtal sa a prevrátil očami. Abigail si podvedome utiahla opasok na župane. Napokon Jesse odhodil mechúr a vábivo sa ozval: „Abbie, je sobota večer, spoločenská hodinka… zabudla si? Už som v tejto posteli skoro dva týždne a, pravdu povediac, začína mi už z toho preskakovať. Chcem sa iba trochu porozprávať.“

Abigail si vzdychla a posadila sa na truhlicu konča postele. „Ak začínate byť nepokojný, asi sa už uzdravujete.“

„Nie som zvyknutý tak dlho sedieť.“

„A na čo ste zvyknutý?“ Nebola si istá, či naozaj chce počuť všetky nechutné detaily jeho lupičského života, a predsa predstava, že bude o nich počuť, bola zvláštne lákavá. On medzitým rozmýšľal, či by mu uverila, keby povedal pravdu.

„Nie som zvyknutý na takýto dom, to je isté, alebo na to, že by som trávil čas so ženou, ako ste vy. Veľa cestujem.“

„Áno, pri vašom povolaní sa to dá predpokladať. Nie je to únavné?“

„Niekedy áno, ale musím to robiť, tak to robím.“

Pozrela mu rovno do očí – slečna Dobrotivá so svojimi výchovnými prednáškami. „Nemusíte predsa žiť takým životom. Prečo to nenecháte a nenájdete si nejaké užitočne zamestnanie?“

„Verte či nie, ale fotografovanie nemá ďaleko od užitočnosti.“

„Och, ale choďte, hádam si nemyslíte, že uverím tej vašej historke o kamere, ktorú ste si nechali vo vlaku?“

„Nie, žena ako vy by tomu asi neuverila.“

„A čo to, podľa vás, fotografujete?“ spýtala sa, dávajúc priton najavo, že to všetko je priveľmi pritiahnuté za vlasy.

„Výstavbu železnice,“ povedal a trochu sa usmial. „Veľkolepé dejiny,“ predniesol a dramaticky pritom zdvihol ruky. „Prepojenie našej krajiny párom železných koľajníc. Zachytávam to všetko pre naše potomstvo.“ No potom spustil ruky, prestal dramatizovať a zamyslel sa. „Vieš, už nikdy sa nezopakuje to, čo prebieha teraz. To je pohľad, Abbie!“ Vzdychol si, preplietol si ruky za hlavou a hľadel do stropu. A na chvíľu mu Abigail skoro uverila, lebo to znelo tak úprimne.

„Určite by ste chceli, aby som vám uverila, pán Cameron.“

„Ublížilo by ti, keby si ma volala Jesse? Bolo by to oveľa príjemnejšie, keď sa takto rozprávame.“

„Myslím, že som vám už dala na vedomie, že sa riadim spoločenskými pravidlami.“

„Nikto tu nie je, iba ty a ja. Nepoviem to nikomu,“ zlomyseľné si ju doberal.

„Nie, nepoviete, lebo vás nebudem volať Jesse… nikdy. A teraz zmeňte tému a povedzte mi o svojom povolaní. Pousilujte sa presvedčiť ma, že nie ste vlakový lupič.“

Jesse sa zasmial a potom povedal: „Dobre. Pracujem pre železnicu, fotografujem každú fázu jej výstavby, tak ako som povedal. Pokiaľ pre nich pracujem, mám voľný lístok a cestujem na stavby trate – nech je to kdekoľvek – a tam robím väčšinu záberov. Väčšinou bývam v táboroch a vo vlakoch. Už nemám viac čo povedať.“

„Ibaže ak máte slušné zamestnanie, prečo ste sa rozhodli okradnúť ruku, ktorá vás živí?“

„To bol omyl, Abbie.“

„Slečna Abigail,“ opravila ho.

„Tak dobre, slečna Abigail. Videli ste niekedy železničný tábor?“ 

„To sotva.“

„Nie, nemohli ste. To veru nie je nijaký dom slečny Abigail McKenziovej, to vám poviem. Je to kdesi v divočine uprostred ničoho a muži, ktorí tam pracujú, nemajú práve salónne správanie.“

„Tak ako vy?“ nemohla si odpustiť. On sa znovu zasmial a nechal ju, nech si myslí, čo chce.

„V porovnaní s tými pomocnými robotníkmi, ktorí tam pracujú, som ja priam breviár spoločenského správania. Majú drsný život, jazyk ešte drsnejší, a keď sa niekto s niekým nepohodne, môže čakať guľku medzi oči. Tam, kde žijú, nie sú nijaké zákony. Svoje spory riešia zbraňami, ba niekedy aj kladivami – hocičím, čo je poruke. Na konci železničnej trate nielenže nie je nijaký zákon, ale ani nijaké mesto. Nijaké domy, obchody, kostoly, stanice, inými slovami, nijaké prístrešie. Muž, ktorý žije v takej divočine, by bez zbrane dlho neprežil. V horách sú rysy, v prériách vlci a medzitým všeličo zubaté. Prirodzene, to všetko tiahne k vode, a tam sa zvyčajne stavajú mosty a piliere. O takomto čase sa zvieratá prichádzajú napiť.“

„Na čo narážate, pán Cameron?“

„Na to, že nosím zbraň tak ako každý rozumný chlapík, ktorý chce ovládnuť Západ a prežiť to. Nepopieram, že som v tom vlaku mal pištoľ. Popieram len, že som ju použil na to, aby som prepadol vlak.“

„Zabúdate, že vás prichytili pri čine.“

„Pri akom čine? Len som si ju vybral, chcel som ju vyčistiť, no kým som z nej vybral náboje, nejaká nervózna tetka začala vrieskať, ja som sa ocitol na zemi postrelený a potom som sa prebudil tu vo vašom dome. To je všetko, čo viem.“

„Pravdepodobná historka. Bol by z vás dobrý herec, pán Cameron.“

„Nemusím byť dobrý herec – som dobrý fotograf. Keď budem mať svoje dosky, uvidíte.“ 

„Ste si tým veľmi istý.“ 

„Som. Počkajte a uvidíte.“ „Počkám, ale pochybujem, že niečo uvidím.“ „Vás ťažko presvedčiť.“

„Som žena, ktorá pozná pravdu, keď ju má pred očami.“ „Práve to ja robím ako fotograf. Spoznávam pravdu a navždy ju zachytávam na fotografiách.“ „Pravdu?“

Chvíľu uvažoval, potom naklonil hlavu nabok, akoby ju študoval. „Zoberme si povedzme minulý večer, keď ste sedeli v hojdacom kresle a smiali ste sa. Svetlo na vás dopadalo v tom správnom uhle a zotrelo vám z tváre všetku tú predstieranú tvrdosť a dodalo jej prirodzenosť, ktorá sa na nej odzrkadľovala. Nazvite to prostotou, ak chcete. Keby som mal v tej chvíli svoju kameru, mohol som vás zachytiť takú, aká ste v skutočnosti, a nie takú, ako predstierate. Mohol som vás zobraziť aj ako šarlatánku.“

Pri jeho slovách ju trochu pichlo a z úst jej okamžite vykĺzla námietka. „Nie som šarlatánka.“ 

No namiesto toho, aby sa s ňou škriepil, Jesse si ju obzeral s naklonenou hlavou, akoby videl až do hĺbky a presne vedel, o čom hovorí. „Ak je tu nejaký šarlatán, tak ste to vy. Potvrdili to vaše slová. Každý fotograf vie, že objekt sa nedá fotografovať, keď sa hojdá v hojdacom kresle. Ešte aj ja viem, že ľudia musia byť nehybní, niekedy dokonca pripútaní, aby sa fotografia podarila.“

„Myslím, že celkom úmyselne ste prekrútili moju myšlienku. No, ak to chcete tak, nenamietam. Len mi dovoľte povedať, že ak chcete meravý, neživý výsledok, ten dosiahnete ľahko. Mojim fotografiám taká vyumelkovanosť chýba. Preto robím to, čo robím, práve pre železnicu. Chcú mať na fotografiách históriu takú, aká bola, nie naaranžovanú podľa nejakých hlupákov. Rovnako to môže byť aj s ľuďmi. Jedného dňa vás odfotografujem a ukáže sa, ako som to myslel. Uvidíte, aká je Abbie v skutočnosti.“

Podľa výrazu jej tváre sa ľahko dalo uhádnuť, že z jeho slov vyškrtla všetko, čomu sa rozhodla neveriť. „V skutočnosti som nevýslovne unavená,“ povedala, vstávajúc z truhlice. „No nie natoľko, aby som naletela takejto historke. Ešte stále som presvedčená, že ste lepší herec,  ako vlakový lupič či fotograf.“

„Nech je po vašom, slečna Abigail,“ povedal. „Šarlatáni zvyčajne dosiahnu svoje.“

„To by ste vy mali vedieť,“ odvetila, ale Jesse zachytil jej pohľad a nepúšťal ho, a tak musela rozmýšľať nad tým, čo vlastne myslel tým všetkým, čo povedal. Napokon pozrela na turban na jeho hlave a povedala: „Myslím, že už môžeme odstrániť tú múku.“ Šla k toaletke zobrať si kefu na vlasy.

„Môžem si ich vykefovať sám,“ ponúkol sa Jesse, ale ona mávnutím odmietla jeho ruku, odopla kolíky, rozprestrela uterák a začala kefovať.

„Máte tú múku všade a to priťahuje myši,“ povedala. „Tie toľko nenamietajú voči použitej múke ako vy.“

Jesse zatvoril oči a raz obrátil hlavu na jednu stranu raz na druhú, ako mu prikazovala. To je teda sobotňajší večer, pomyslel si. Z vlasov mi vyčesáva ovsenú múku žena, ktorá neznáša myši a mňa. „Dozadu nedočiahnem. Nemohli by ste si sadnúť a nakloniť sa ponad okraj postele?“ Jesse sa posadil, zhrbil sa, lakte si oprel o kolená a Abigail opatrne rozprestrela uterák na zem medzi jeho nohy. Hľadel, ako múčny prach sadá dolu, keď mu šikovnými ťahmi kefovala vlasy od šije smerom dopredu. Niekedy vedela byť celkom pôvabná. Ako včera večer v tom hojdacom kresle alebo teraz, keď robí čosi také obyčajné, ako je česanie vlasov. No zriedka robievala niečo obyčajne. Z nejakých dôvodov sa radšej správala afektované, upäto, prísne a bola meravá, večné obmedzovania, ktorými zväzovala svoje správanie. Nechápal, prečo by sa mal pokúšať doviesť ju k tomu, aby sa videla taká, aká je v skutočnosti. Ak je šťastná takáto strojená, tak ju nechaj tak, pomyslel. No napriek tomu nemohol pochopiť, prečo si niekto stanoví takéto pravidlá.

Na rukách mu od toho kefovania vyskočila husacia koža. Jeho ospanlivé myšlienky sa krútili okolo Abigail McKenziovej, myslel na všeličo iné, čo by jej mohol povedať, no potom si uvedomil, že už ho nečeše. Odišla tak potichu, ako prišla, a kefu mu nechala položenú vzadu na krku.

Odišla od neho pokojná a ospanlivá a teraz ležala a počúvala tlmené zvuky zdola. Počula, ako pod jeho váhou zakvílili pružiny na posteli, potom ticho cinklo mosadzné čelo, keď sa k nemu pritiahol. Predstavovala si, ako sa prevracia na bok, vzdychá a zaspáva, a trpezlivo čakala. Bojovala s ospanlivosťou, načúvala občasným zvukom z mesta, ktoré sa postupne vytrácali, až bolo všade ticho ako na večnosti. Kdesi veľmi ďaleko a osamelo zaštekal pes, ale Abigail sa pritom mykla a prebrala, sadla si ešte vzpriamenejšie a odolávala driemotám.

Po nekonečne dlhom čase vstala, rýchlo a nečujne. Znovu čakala, trpezlivo ako striehnúca mačka, a keď sa pohla, urobila to absolútne potichu. Schádzala po schodoch bosá, rýchlym kĺzavým krokom, lebo vedela, že tak zrejme narobí menej hluku, ako keby váhala na každom schodíku. No keď už bola dolu, znovu čakala. Počula v tom tichu jeho dych – dlhý, rytmický dych spiaceho človeka. A tak sa pohla znovu, nezastala pri dverách spálne či konca jeho postele, ani nenakúkala naňho, aby sa presvedčila, či spí. Akékoľvek zaváhanie, najmä to posledné, mohlo vyvolať mužovu inštinktívnu reakciu a zobudiť ho. Namiesto toho istým krokom a potichu prekĺzla k jeho posteli a ľahla si na podlahu, čiastočne pod posteľ.

Jesseho dych bol stále rovnaký, kým ona dýchala trhane a vystrašene.

Pištoľ zabalená v košeli bola blízko pri vonkajšom okraji matraca, kde na ňu mohol dočiahnuť bez toho, aby sa musel načahovať priďaleko pod seba. Abigail sa jej dotkla, ohmatávala košeľu i tvrdý predmet v nej, nahmatala výbežky bubienka, končistý, ohnutý úderník, rukoväť a hlaveň. Zachvela sa. Keby sa pokúsila vytiahnuť zbraň cez obdĺžnikové oká posteľnej siete, nepochybne by sa tam zachytila, pretože revolver bol väčší než oká. Skúmala teda jeho tvar, ako by to robil slepec – končekmi prstov, a odhadla, že je tak blízko kraja postele, že by stačilo nepatrne nadvihnúť matrac a vytiahla by ho zboku.

Problémom však bolo nadvihnúť matrac o dva-tri centimetre.

Bude musieť jednoducho vyčkať, kým sa Jesse prevráti. Možno keby pružiny zavŕzgali, mohla by revolver spod neho prudko vytrhnúť, a ani by to pri tom vzrgote nezbadal. Podlaha sa jej zdala tvrdá ako nákova. Začalo jej byť chladno a veľmi sa potrebovala pohnúť, no on len pokojne spal. Znovu začula psa, kdesi veľmi ďaleko, a odvetné zavytie vlka z ešte väčšej diaľky, a napriek tej tvrdej podlahe ju premáhali driemoty. Aby nezaspala, natiahla ruku a natrafila na čosi chladné a mäkké. Vyľakane sa stiahla, no potom si uvedomila, že je to iba prasací mechúr. Znovu ju prenasledovala spomienka na Jesseho dlhé, mocné, stláčajúce prsty, a tak tuho zavrela oči, aby tú predstavu vymazala. No práve vtedy Jesse zafučal, vzdychol a prevalil sa na bok, pričom pružiny zavŕzgali. Presne v tom okamihu Abigail jednou rukou zatlačila cez otvor v sieti, zatiaľ čo druhou vytiahla košeľu aj so zbraňou. Pristála v priehlbine medzi jej prsníkmi a silno ju pritom udrela. Abigail potlačila zhíknutie, lebo nečakala, že zbraň môže byť taká ťažká.

Ležala absolútne nehybne, paralyzovaná ťarchou tej hroznej veci. No konečne ju má! Pomaly ju odhalila. Košeľu mala na žalúdku a na prsiach a cítila z nej Jesseho. Zachvela sa. Potom ju pomaly zvinula, dávajúc pozor, aby ani len gombík nebrnkol o podlahu. Kým čakala s chladnou oceľou na prsiach, predstavovala si, aký to musí byť človek, ktorý ju vytiahne a zamieri na iného ľudského tvora. Videla oproti nej sama seba, tak ako to bolo dnes ráno, a znova si hovorila, že také niečo môže urobiť len zviera.

Jesse opäť dýchal rovnomerne. Abigail zadržala dych a triasla sa pri pomyslení, že by ju prichytil. Najťažšiu časť však už mala za sebou – ostatné bolo ľahké. Jesse slabo pochrapkával. S revolverom v jednej ruke a s košeľou v druhej sa posadila, ostražito, pripravená vyskočiť, keby sa pohol, a takmer vydesená, keď videla, ako blízko jeho hlavy vlastne celý ten čas bola. Ležal obrátený k stene, a tak sa zase o kúsok zdvihla, nečujne ako vždy, a v tom okamihu, ako sa jej chodila dotkli dlážky, vrhla sa do bezpečia.

Neurobila však ani celý krok, keď sa za ňou prudko načiahla ruka, chytila ju a stiahla dozadu, až urobila salto cez Jesseho tvrdú panvovú kosť a prstami na nohách narazila do steny. Keď sa skĺzla na kôpku, pri- valila jej prsia strašná ťarcha. V nasledujúcej chvíli si bola istá, že umiera, pretože jej to vyrazilo dych. Tam, kde doňho narazila chrbtom, ju to bolelo, akoby ležala na dvoch balvanoch, a tak sa načiahla, že si tú bolesť rozmasíruje, ale on si jej ruku rovnako rýchlo zakvačil pod seba a druhú, ktorá ešte stále zvierala revolver, jej nad hlavou pritlačil k matracu.

„Ženská jedna, to máš za to, že si chcela snoriť pod mojou posteľou!“ vyprskol. „Daj mi ten prekliaty revolver! Okamžite!“ Pritlačil jej zápästie o matrac a usiloval sa vytrhnúť jej ho spomedzi prstov. No bez úspechu. Abigail zvierala revolver v smrteľnom kŕči, zmeravená uprostred pohybu, keď jej vyrazil dych. Bolesť na prsiach ju čoraz väčšmi dusila, drvila, mliaždila, a lapala po vzduchu, ktorého sa jej nedostávalo. Jesse jej búchal zápästím o posteľ, zvalený na ňu, čím jej ešte väčšmi stláčal pľúca, až mala pocit, že jej oči vyskočia z jamôk.

„Daj mi ten revolver, ty tupá ženská! Myslela si si, že som taký hlupák a dovolím ti zobrať si ho?“ Abigail sa ešte stále nemohla nadýchnuť a jej strach rástol, až sa jej zmocnila panika, lebo nebola schopná povedať mu, čo jej je. A keď už skoro naisto vedela, že umiera, z hrdla jej vyletelo zachrčanie, ruka sa jej uvoľnila a pustila zbraň. Jesse počul, že sipí a lapá dych. Potom sa jej odrazu kolená pritiahli k prsiam a skrčila sa do klbka.

Jesse jej zoskočil z pŕs s výkrikom: „Kristepane, Abbie!“ Abigail ležala schúlená ako nejaké zvieratko, sípavo lapala dych, potom sa prevalila na druhý bok, držiac si kolená. Jesse sa usiloval narovnať ju, aby sa jej vzduch mohol dostať do pľúc, no ona sa schúlila ešte väčšmi.

Napokon ju prevalil na brucho, akoby bola nejaká handrová bábika, revolver odletel ku stene, a potom s buchotom dopadol na dlážku v kúte za posteľou. S čelom zaboreným do matraca sa chytala za žalúdok, zvíjala sa, mimovoľne nadvihovala zadok a chrbát v úsilí obnoviť svoje životné sily. Jesse ju svojimi obrovskými rukami chytil za boky a usiloval sa pomôcť jej nabrať dych.

„Nechcel som ťa zadusiť.“ Ešte stále dychčala sípavo a chrapľavo. Na zadku pocítila čosi teplé. „Abbie, si v poriadku?“ No Jesse jej palcom pritlačil práve na to miesto, ktoré si udrela o jeho panvovú kosť. Prehla sa, zjajkla a vykríkla zároveň, a pokúšala sa vyslobodiť.

„Daj…“ No hlas jej ešte neslúžil a Jesse ju držal v tej hanebnej polohe, pritisnutú k svojmu telu oblečenému len do pyžamy.

„Ešte nerozprávaj,“ prikázal jej, „najprv musíš znovu dýchať.“

Potom konečne polapila dych. Blažené, obrovské dúšky čistého vzduchu jej konečne prúdili do pľúc a posilnili ju. „Dajte… ma… dole,“ podarilo sa jej dostať zo seba, pričom v hrstiach ešte stále zvierala plachtu a vzdorovito trepala jednou nohou. Konečne ju Jesse pustil a Abigail sa natiahla. Cítila, ako sa jej uľavilo, keď si Jesse kľakol vedľa nej.

„Bolí?“ spýtal sa a Abigail pocítila, ako jej masíruje chrbát, ležala ochabnuto, dychčala a čakala, kým sa jej trošku upokojí srdce, ktoré jej išlo vyskočiť z hrude.

„Dajte… zo… mňa… tie… odporné… ruky… preč,“ vyrážala zo seba do matraca medzi jednotlivými dychmi.

„Sama si si na vine,“ povedal Jesse, ignorujúc jej slová a stále ju masíroval, teraz silnejšími a dlhšími ťahmi. „Čo si to chcela urobiť? Zastreliť ma?“

„Nič by mi nespôsobilo väčšiu radosť,“ vyprskla.

„No pozrime sa,“ povedal a úmyselne jej dlhými štíhlymi prstami jedným ťahom prešiel po chrbte až tam, kde sa priehlbina na ňom rozširovala a potom zužovala. Abigail ako zajac vyskočila zúfalým skokom do rohu postele za revolverom. Hlavou však narazila do steny v kúte, až to zadunelo! Pružiny na posteli zavŕzgali, Jesse ju schmatol za lýtka a ťahal naspäť, a tak sa revolvera ani nedotkla. Nočná košeľa sa pod ňou rolovala. Zúfalo sa za ňou načiahla, ale vtedy sa Jesse celým telom zvalil na ňu, dlhou rukou ľahko dočiahol na zbraň a zdvihol ju zo zeme. Hruďou jej zatlačil tvár k posteli, no potom sa jeho váha presunula, lebo sa posunul nižšie a obkročmo sedel na nej ako kovboj na mustangovi a ruky jej kolenami pritláčal k bokom.

No teraz už dychčal aj on, škrípal zubami a rukou si pritláčal ranu, v ktorej mu pulzovala bolesť. Zo dva razy sa zakolísal, pre tú bolesť odrazu nahnevaný.

„Dobre teda, slečna Hrdopýška, tak ty sa chceš hrať na pištoľníkov? Okej, budeme sa hrať.“ V hlave jej zvonilo, no počula, ako Jesse prerývane dýcha. Potom sa švihom prehupol z jej bokov dole a počula, ako jej pri uchu cvakol revolver. „Pretoč sa,“ prikázal Jesse.

Trápila sa s nočnou košeľou, ale keď si ju sťahovala, hlaveň revolvera jej ju pritisla doprostred chrbta a nepustila ďalej.

„Pretoč sa,“ zopakoval Jesse, teraz už prísne a tvrdo a pobádal ju hlavňou trochu tvrdšie. Vyľakane sa prekotúlila ďalej od neho a triasla sa pri stene. „Ako to, že zakaždým, keď sa zobudím, si v mojej posteli?“ obvinil ju.

Chytila sa za hlavu, ktorá ju teraz nesmierne bolela, zatvorila oči a počula jeho nepríjemne dotieravý hlas. „Preto si ma zobrala do svojho domu, Abbie? Aby si sa prešmykla k pištoľníkovi do postele? Prečo si to nepovedala rovno, ale radšej si predstierala, aká si šľachetná ošetrovateľka? Ošetrovateľka… ha! Vieš, čo si mi všetko urobila pod rúškom opatery? Dovoľ, aby som ti to vyrátal, nech vieš, za čo sa musím s tebou vyrovnať. Najprv si mi bez nejakej zjavnej príčiny oholila fúzy. Nechala si ma ležať v posteli, keď som musel ísť na potrebu, až mi skoro praskol mechúr. Potom si do mňa hodila misu. Potom si mi nastrkala do hrdla haluze, až som ho skoro nemohol používať, no potom si zase tvrdila, že si ma nechala hladovať pre moje dobro. Pokračovala si tým, že si ma pokojne otrávila pečienkou, až som grcal ako najatý. Potom si mi predložila surový prasací mechúr, práve keď som prahol po poriadnom jedle. No a teraz – teraz si ma chcela zastreliť!“

„Nechcela som vás zastreliť!“

„Ale, slečna Abigail, predsa som vás prichytil pri čine. Nie sú vám tie slová známe? Nepočuli ste ich náhodou nedávno?“

„Vy ste strelili do pána Melchera a jeho odstrelený palec to dokazuje. Ja som nestrieľala na nikoho. Chcela som len zbraň.“

„Nepostrehla si nikoho, lebo som bol rýchlejší. Čo je? Teraz ťa bolí hlava?“

„Narazila som ňou do steny.“

„Ako si raz povedala ty mne, sama si si na vine. Zapríčinila si si to sama, keď si sa sem vkradla. Zakrádaš sa okolo akosi pričasto.“

„Zachránila som vám život, vy nevďačník!“ vyprskla, vydierajúc ho, lebo si myslela, že tak jej neublíži. No nepodarilo sa jej nadvihnúť z matraca ani len na výšku dlane, keď ju pritisol nazad, a hánky sa mu pritom vtlačili do jej rebier.

„Nevďačník?“ nepríjemne sa zasmial. „Áno, možno som nevďačník. Asi som neprejavil patričnú vďačnosť za všetko, čo si pre mňa urobila. Možno by som ti to mal odplatiť teraz… v naturáliách. Zaplatiť ti za to všetko, čo si pre mňa urobila. To chceš?“

„N… nie, tak som to nemyslela.“

„Ale pravdaže si to tak myslela. Nazvime to jednoducho pláca za poskytnuté služby.“

„Nie…“ prekrížila si ruky na prsiach, akoby sa chcela brániť.

„Uvidíme, ako sa ti bude páčiť útok na tvoje ústa, Abbie.“ Bol taký rýchly, že Abigail nemala šancu sa brániť. Vzápätí mala jednu ruku uväznenú medzi matracom a jeho telom, druhé zápästie pritlačené k mosadznému zábradliu v záhlaví postele, kde jej ho držal svojou mocnou rukou. Ústami sa vrhol na ňu, lenže ona skrútla hlavu na bok a minul ju. Skúsil to znova, ale teraz sa otočila zase na druhú stranu.

„Tak ty sa ešte stále chceš hrať, há?“ Keď jej stiahol ruku dolu, bránila sa. No Jesse ju ľahko pretočil na bok, zatlačil jej ruku za chrbát, a keďže ju mala privalenú vlastným i jeho telom, nemohla ju použiť. Jesse mal teraz jednu ruku voľnú, chytil ju vzadu za šiju, dlhými prstami jej prechádzal po čerstvo umytých vlasoch a pridržal si ju, keď si pritisol ústa na jej a prešiel jej jazykom po odhalených zuboch. Prudko vzdychla a vzoprela sa, ale rukou jej preletela bolesť, a tak sa upokojila, lebo si uvedomila, že sa nemôže ubrániť jeho sile. Jesse sa len zľahka dotýkal jej perí, dráždil ju jazykom, prechádzal ním do kútikov jej úst, mučil ju jeho klzkými, vlhkými pohybmi. Pretože Abigail nebola schopná bojovať proti nemu, jej jediným východiskom bolo ležať ochabnuto a poslušne. Rozhodla sa neukázať ani strach, ani sa brániť.

Jesse vycítil, čo chce robiť, skĺzol perami do priehlbinky pod jej čeľusťou a pri uchu jej zašepkal: „Zaplatím ti za každú maličkosť, čo si mi urobila, Abbie.“ Maznajúc sa nosom s jej tvárou vrátil sa ku kútiku jej úst a jeho plné pery pomaly pokryli jej rezolútne zavreté ústa. Jesse sa hrdelné zasmial a Abigail cítila aj na perách jeho úsmev. „Ako sa ti to páči, Abbie?“ Srdce jej vyskočilo až do hrdla a viečka sa jej chveli, čo ich tak tuho privierala. Chytil jej medzi pery nozdru, tak ako keď žrebec hryzie kobylu, zvlhčil jej pokožku a posúval sa nižšie. Zobral do úst jej malú končistú bradu, jemne ju cucal a jej telom pri tom lietali horúce šípy. A dolu nižšie Abigail cítila na chrbte svojej pritlačenej ruky, že je čoraz tvrdší a tvrdší. Chcela zomrieť, a predsa sa cítila živá ako ešte nikdy predtým, a vstrebávala do seba všetky tie pocity. Hoci bola uväznená, odrazu sa jej zdalo, akoby sa voľne vznášala.

Jeho ruka skĺzla z Abigailiných vlasov a iba vonkajším okrajom malíčka jej prechádzal priehlbinou medzi prsami až k pásu. Potom jej cestou naspäť nahor jediným prstom postupne rozopínal gombíky. „Hej,“ zašepkal jej pri krku, „myslela si si, že dnes v noci mi odídeš s košeľou? Ukradla si moju… ja ukradnem tvoju.“ Potom pomaly odhrnul živôtik jej nočnej košele, najprv odhalil ľavú stranu, potom pravú, stále iba malíčkom, ale chrbtom prsta jej pritom prechádzal po prsiach, od jedného hladkého kopčeka k druhému, k vztýčeným bradavkám, dotýkal sa ich letmo ako teplý vánok a jej od toho naskakovala husia koža.

„Vieš, čo ty so mnou robíš, Abbie? Sto ráz denne sa ma dotýkaš vždy tým nesprávnym spôsobom. Ja ti teraz ukážem ten správny.“ Prikryl jej dlaňou obnažený prsník a ona doširoka roztvorila oči. Videla jeho tmavé fúzy tak blízko svojej tváre, cítila na ústach jeho dych, na chrbte ruky jeho horúcu tvrdosť. A celý čas jej pritom Jesse hnietol prsník s neodpustiteľne stvrdnutou bradavkou a predlaktím jej hladkal rebrá a žalúdok. Sklopila viečka a dych, ktorý jej predtým vyrazil, jej teraz uviazol v bezvládnom hrdle.

„Čo by si povedala na kúpeľ v posteli, Abbie? Dlhujem ti ho.“ Keď jej rukou hladkal jeden prsník a naklonil sa k druhému, aby po ňom krúžil teplým vlhkým jazykom, pomaly, starostlivo ho omývajúc od tuhého vrcholka až po mäkké úpätie, jej zmysly sa sústredili do jedného miesta. Cítila, ako sa jej bradavka zvrásnila, bola klzká od vlhkosti. Jemne jej ju zubami obhrýzal, skúsené, neubližujúc jej. Rubínovú korunku jej prsníka stisol medzi jazyk a vrchné zuby, zľahka ju poťahoval, až sa jej plece na matraci nadvihlo. Prešiel ústami do mäkkej priehlbiny, kde sa prsník stretáva s rebrami, a tam ju obmýval svojím teplom, potom pokračoval nadol, a jej telo zvlhlo. Vnoril jazyk do čiašky jej pupka, ako sa včela vnára do kalicha kvetu, aby našla med. Jeho teplý jazyk sa skryl, potom ju zľahka pobozkal trochu nižšie, nadvihol tvár a spýtal sa: „Mám urobiť dôkladnú prácu, alebo ťa nechať nedokončenú, tak ako si to urobila ty mne?“

„Prosím…“ prosila chrapľavým šeptom.

„Prosím čo? Prosím dokonči, alebo prosím prestaň?“

„Prosím prestaň.“ Zdalo sa, akoby sa jej slzy nahromadili v očiach, v hrdle, medzi nohami.

„Ešte nie. Ešte nie, kým trochu neprebudím k životu tieto končatiny, tak ako si to ty urobila s mojimi. Pamätáš sa, Abbie? Pamätáš sa, ako si potom, čo si ma uviazala, vmasírovala do mňa život, až kým sa mi krv znovu nerozprúdila?“ Abigail už nevedela posúdiť, či sú to muky, alebo pôžitok. Mala pocit, akoby jej srdce bilo v každom póre, keď znova tak pomaly, pomaličky robil s ňou to, čo chcel, kĺzal jej rukami po ramenách, jedno jej pridŕžajúc vysoko nad hlavou, druhé zvierajúc medzi ich telami. Jesse sa celou dĺžkou svojho obnaženého zdureného tela pritláčal k jej vzrušenému telu, držal ju teraz zozadu a ona mala zápästie pritisnuté o mosadz, ktorá pri každom jeho pohybe tlmene zazvonila. Pery sa jej pootvorili, keď mu jej zradné telo odpovedalo. Cítil na tvári jej zrýchlený teplý dych. Nevydala zo seba ani hláska, no on napriek tomu počul, ako tíško narieka. Narieka zo strachu premiešaného s touto novou búrkou zmyslov, ktorá sa v nej tak nečakane rozpútala, pre tú prázdnotu, ktorá akoby sa domáhala naplnenia.

Odrazu Jesse znehybnel, hľadel na jej zatienenú tvár so zatvorenými, chvejúcimi sa viečkami, na pootvorené trasúce sa pery. Nežne sa dotkol jej líca. „Koľko máš rokov, Abbie? Klamala si mi, však? Povedala si, že si stará, pretože je to štít, za ktorý sa skrývaš, lebo sa bojíš skutočného života. Ale čoho sa bojíš teraz – života s týmto alebo bez tohoto?“

Priškrtené vzlykla: „Mám tridsaťtri a nenávidím ťa,“ zašepkala. „Budem ťa nenávidieť až do dňa svojej smrti.“ Jej strach z neho sa stratil, ale vystriedal ho iný, nový strach – strach zo samej seba. Strach z tela a krvi, ktoré priveľmi jasne reagovali na všetko, čo povedal a urobil.

Ako dlho mala ruky voľné? Ležali neživo, ochabnuto, teraz väznené iba vzduchom, pretože Jesse jej odhŕňal z tváre vlasy – príliš nežne, príliš nežne. Je pravda, že nad ňou zvíťazil, ale sám sa potom cítil akýsi prázdny a zdrvený. Keď tak ležala pod ním, polovyzlečená, strapatá a porazená, odrazu si želal, aby sa mu vrátila tá stará Abbie, škrobená dáma i dračica.

„Hej, ako sa to vlastne začalo?“ Abigail vycítila zmenu v jeho hlase, ale vôbec to neupokojilo búrlivé vibrácie jej tela. Potom preglgla slzy v hrdle, ale hlas mala zastretý a chrbtom ruky si prikrývala oči.

„Ak si pamätám správne, niekto do môjho domu doniesol lupiča, ktorý mal fúzy.“

„Abbie…“ povedal Jesse neisto, akoby toho ešte veľa zostalo nevypovedaného. No ona ho odtisla, s námahou sa presunula na kraj postele a nechala ho ľutovať to, čo urobil, a ešte väčšmi ľutovať, že neurobil viac. No keď sa prekĺzla po zhrčených plachtách, ruka sa jej dotkla chladnej ocele, ktorú obaja pustili v zápase, čo prestal byť zápasom. Jej prsty sa okolo nej zovreli, keď sa potichu stratila v tme.

Bola pekná nedeľa, rozžiarená a svieža, a obloha bola belasá ako drozdie vajce. No slečna Abigail sa len ťažko sústredila na bohoslužby. Ešte aj keď sa modlila za odpustenie toho, čo včera v noci nevedela ovládnuť, cítila, ako sa jej pri tej spomienke pokožka príjemne rozochvieva. Keď sa spievalo, vstala aj ona, pootvorila pery, aby sa pripojila k spevu, ale keď si spomenula na jeho jazyk vo svojich ústach, zahorela hanbou a vzrušujúcou zakázanou túžbou. Keď zodvihla ruku, aby si vzadu na šiji prihladila vlasy, pri spomienke na jeho ruku zahanbene zvesila hlavu. No keď pritom pozrela na čipkový živôtik decentných šiat s vysokým golierom, vedela, že pod nimi má bradavky zvrásnené ako gumové želé. A Abigail McKenziová so svojou čistou dušou verila, že je zatratená, hoci vlastne na tom vôbec nemá viny. Žila cudným životom, ktorý narušili drobné pokušenia zo včerajšej noci. Ona si predsa nezasluhuje takú bezcitnosť.

Kým slečna Abigail takto rozjímala, občas sa prichytila, ako hľadí na plešatú hlavu doktora Doughertyho a má chuť vytiahnuť tú pištoľ a klepnúť mu ňou po hlave, aby dostal rozum!

Kecľ sa bohoslužby skončili, už ani nevnímala, koľký raz sa jej každý spytoval, či je u nej doma všetko v poriadku, a koľký raz bola milená klamať a odpovedať: „V poriadku, v poriadku.“ Spytovali sa jej na všetko možné, od toho, ako sa tomu gangstrovi hoja rany, až po to, prečo, preboha, chcela ten prasací mechúr! Na to posledné odpovedala polopravdou, že lupič ho používa na posilňovanie zranenej ruky – bola to síce pravda, ale vôbec nie dôvod, prečo mechúr kúpila. Keď sa jej napokon podarilo odtiahnuť doktora Doughertyho nabok, bola nahnevaná nielen naňho, ale aj na všetkých, ktorí sa jej vypytovali na veci, do ktorých ich vôbec nič nebolo.

Doktor bol, ako vždy, samá milota, keď ju pozdravil: „Ako sa máme, slečna Abigail?“

„Doktor, musím sa s vami rozprávať.“

„Stalo sa niečo nášmu pacientovi? Akože sa to volá? Jesse, všakže? Vstal už a cvičí?“ „Áno, vstal, ale…“

„Skvelé! Skvelé! Tá noha by mu stuhla ako surová koža, keby ju nepoužíval. Len ho dobre kŕmte a dohliadnite, aby vstal a chodil, hádam aj po vonku.“

„Po vonku! Veď ten chlap nemá šaty. Včera šiel na záchod, a nemal na sebe okrem plachty vôbec nič!“

Lekár sa rozosmial a brucho mu pritom veselo nadskakovalo. „To by som si nikdy nebol pomyslel, keď som mu priniesol barly. Tuším mu budeme musieť kúpiť nejaké šaty, čo? Železnica zaplatí…“

Abigail ho netrpezlivo prerušila: „Doktor, čo vám to zišlo na um vrátiť mu revolver? On… vyhrážal sa mi ním, po tom všetkom, čo som preňho urobila.“

Doktor sa znepokojene zamračil: „Vyhrážal sa vám?“

„Psst!“ rýchlo sa obzrela dookola, a potom znovu zaklamala: „Nebolo to nič vážne. Chcel iba na obed bravčové rezne.“

Odrazu sa doktor dovtípil, aká rivalita mohla vzniknúť medzi dvoma takými svojhlavými ľuďmi, a iskrička, ktorá mu zahorela v očiach, to prezrádzala: „A dostal ich?“

Abigail očervenela, nervózne si poťahovala rukavičku a zajachtala: „Nuž… ja… on… áno, dostal.“

Doktor siahol do náprsného vrecka, našiel cigaru, odhryzol jej konček a zadumane pozrel do diaľky. Potom vypľul konček cigary do prachu a usmial sa: „To bolo od neho prešibané, ak uvážime, že v tom revolveri nie sú guľky.“

Slečna Abigail mala pocit, akoby jej niekto práve rozopol živôtik a nalial jej zaň vedro ľadovej vody.

„Guľky?“ vyhŕkla a tak pevne stisla čeľuste, že by bola takú guľku aj prehryzla napoly.

„Guľky, slečna Abigail. Hádam ste si nemysleli, že by som mu vrátil revolver s plným bubienkom, či áno?“

„Ja… ja…“ No uvedomila si, aká sa musí zdať doktorovi Doughertymu hlúpa, keď priznala, že sa nechala tým lotrom nachytať na prázdnu pištoľ. „Nemyslela som, že by tá pištoľ mohla byť prázdna. Ja… mala som vedieť.“

„Pravdaže ste mali vedieť. No aj tak ma mrzí, že ju na vás vytiahol. Zdá sa, že s ním máte trápenie. A inak je všetko v poriadku?“

Slečna Abigail nemohla priznať a ani by živej duši nepriznala, v akom strašnom neporiadku to všetko je. Nikdy by už nikomu v tomto meste nemohla pozrieť do očí, keby vyšlo najavo, čo musela od toho darebáka vo svojom dome zniesť. Hrdila sa sebaovládaním, dobrou výchovou, jemnými spôsobmi, a mesto si ju pre to vážilo. Nemôže im poskytnúť dôvod, aby o nej teraz pochybovali. Teraz už nie!

„Uisťujem vás, že všetko je v poriadku, doktor Dougherty. Ten muž mi zatiaľ nijako neublížil. No je to grobian s drsným správaním a nafúkaný, a už ho mám po krk. Čím skôr odíde, tým lepšie. Bola by som rada, keby ste hneď podpísali prepustenie, aby šerif Harris mohol poslať železničnej spoločnosti telegram, nech si poňho prídu.“

„Isteže! Hneď ráno to urobím. Onedlho by mal byť natoľko v poriadku, aby mohol cestovať.“

„Čo myslíte, ako dlho to potrvá, kým si poňho prídu?“

Doktor sa poškrabal po brade. „To ťažko povedať, ale nemalo by to byť dlho, a ja budem každý deň u vás. Na to sa môžete spoľahnúť, slečna Abigail. Len čo uvidím, že je schopný cestovať, dostaneme ho odtiaľto a zbavíme vás ho. Môžem pre vás ešte niečo urobiť?“

„Áno. Môžete mu kúpiť nohavice. Ak sa má motať na tých barlách, trvám na to, aby bol poriadne oblečený.“

„Pravdaže. Donesiem vám ich.“

„Čím skôr, tým lepšie,“ povedala, no vôbec nebola spokojná. Potom trochu vystrčila bradu dohora, rozlúčila sa s doktorom a zamierila domov, taká nahnevaná, ako nebola ešte nikdy v živote. Keď si pomyslí, že mu naletela, nechala sa napáliť, že sa s ňou pohrával taký… taký pes, ktorého zobrala z ulice, keď nikto iný by mu nebol hodil ani len omrvinky zo stola! A oklamal ju nie jeden raz, ale dva razy, a ešte k tomu s prázdnym revolverom! Kým prišla domov, pri tej myšlienke až soptila.

Jesse počul hlasné klopkanie jej podpätkov, keď šla s dupotom hore schodmi. O chvíľu už bola zase dolu, vykračovala hlučným, pravidelným krokom, akoby jej nejaká kapela hrala do pochodu. Ten netypický hluk ho prekvapil. Predtým keď šla do kostola, chodila potichučky ako mačka. Mihla sa okolo jeho dverí, šla do kuchyne a otvorila dvere na komore. Počul ju, ako niečo nalieva, potom sa opäť blížila, ešte stále dupotajúc. Zrazu sa zjavila vo dverách spálne, hrnula sa k posteli, a kým Jesse mohol povedať čo len slovko, rozohnala sa, otočila a strelila mu také zaucho, až mu hlava narazila do čela postele. Mosadz zaspievala, akoby do nej buchla kladivom. A kým bol Jesse ešte meravý od prekvapenia, pokojne šla ku krčahu s vodou, nasýpala doň za hrsť akéhosi prášku, potom podržala revolver nad ním iba medzi palcom a ukazovákom.

„Už nikdy viac sa mi nebudete vyhrážať týmto odporným predmetom, ktorý sa kedysi nazýval pištoľ,“ povedala veľavravne a škrobené, a potom so žblnknutím pustila revolver do vody. „Ani s guľkami, ani bez guliek!“ Jesse bol ešte stále natoľko ohromený, že nebol schopný pohnúť sa, a počúval, ako voda klokoce, keď zalievala hlaveň. Keď mu konečne došlo, čo urobila, vyskočil z postele a krivkal ku krčahu. Už chcel ponoriť ruku za zbraňou, keď Abigail pokojným tónom vyhlásila: „Ja by som tam ruku neponárala, ak nechcete, aby vám ju lúh rozožral.“ Ustúpila do bezpečnej vzdialenosti.

Poskakujúc nemotorne sa k nej obrátil, ale pritom vrazil do stola. „Ty zmija! Vytiahni odtiaľ ten revolver, lebo to celé vylejem na dlážku, to ti prisahám!“

„Môj stôl!“ vykríkla, keď sa na lakovanej doske objavila lúhová kaluž. Vrhla sa k stolu, no neisto zastala.

„Vytiahni ho!“ zreval Jesse. Mračili sa na seba, Jesse škrípal zubami, pery mal stisnuté a chveli sa mu. Stáli oproti sebe pripravení ako dve šelmy, ostražití, napätí, striehnuci. Jesse sotva ovládal záchvat zlosti a zdôrazňujúc každé slovo odmlkou, precedil pomedzi zovreté zuby: „Vytiahni… ten… revolver!“

A Abigail vedela, že bude lepšie, ak ho poslúchne. Pohodila plecami, vystrčila hruď a vyniesla krčah zadnými sieťovými dverami. Počul, ako buchli dvere a potom špľachnutie, keď to svinstvo vyliala na dvor. Pribehla nazad s handrou utrieť svoj vzácny stôl. Kým utierala, Jesse klesol do hojdacieho kresla, zaboril si tvár do dlaní a znechutene hundral: „Doparoma, prečo si to urobila?“

S hlasom plným sarkazmu začala: „Vaša slovná exhibícia je skutočne pôsobivá…“

„Len mi tu nezačínaj s tými tvojimi trojdolárovými slovami,“ vyštekol na ňu Jesse, „lebo obaja dobre vieme, že to robíš vždy vtedy, keď si sakramentsky vystrašená! Budem hovoriť, čo chcem a ako chcem!“

„Ja tiež! Možno ste si mysleli, že ste ma včera v noci porazili, ale Abigail McKenziová sa nedá poraziť, počujete?!“ Energicky utierala stolovú dosku. „Vezmem vás do svojho domu – vás, obyčajného vlakového lupiča – udržujem vašu zahnívajúcu telesnú schránku pri živote, a za čo?! Za to, aby ste kritizovali, ako varím, ako rozprávam, ako sa správam, ešte aj tie kvety, čo pestujem v záhrade! Za to, aby ste ma ohmatávali a ponižovali len ako odplatu za to, že som si vás vzala na starosť!“

„Na starosť?“ Drsne sa zasmial. „Tebe nikdy za celý ten tvoj pustý život na ničom nezáležalo! Krv máš studenú ako žaba. A presne tak ako žaba žiješ na tom svojom osamelom lekne a skočíš z neho a skryješ sa vždy, keď sa pri tebe vynorí čokoľvek, čo sa podobá životu! Tak si zistila, že ten revolver nebol nabitý, čo? A preto si sem vpochodovala, jednu mi zavalila, a potom hodila moju zbraň do lúhu? Je to tak?“

„Áno!“ vykríkla, otočila sa k nemu a teraz sa jej už do očí tlačili slzy.

„Starú belu, slečna Abigail McKenziová! Urobila si to preto, lebo si vedela, že tá pištoľ na teba už ani nemierila, keď si sa podo mnou zmenila na huspeninu, všakže? Pretože to, čo si cítila včera v noci, nemá s tým revolverom absolútne nič. Celý svoj život si prežila v tomto bohom zabudnutom starodievockom dome, na smrť sa obávajúc prejaviť akékoľvek city, až kým som neprišiel ja. Ja! Obyčajný vlakový lupič! Muž, ktorého si sa mala vystríhať od toho okamihu, keď ho doniesli, tak ako ti to našepkával tvoj pokrivený zmysel pre slušnosť. Ibaže ty si nevieš priznať, že si ľudská, že takí ako ja môžu v tebe rozdúchať oheň, že môžeš ležať na tejto posteli a zistiť, že obnažená pokožka nemusí byť čosi nečisté, bez ohľadu na to, koho sa ňou dotýkaš, bez ohľadu na to, o čom si sa sama po celé tie roky presviedčala. Zistila si aj ty, že drobná zvada môže občas celkom povzbudiť, ak nie priam sexuálne stimulovať. Ibaže podľa teba to tak nesmie byť, však? Odkedy som tu, okúsila si všetky emócie, ktoré boli pre teba po celý život zakázané. A pravda je taká, že ma viníš za to, že ti všetky boli príjemné, a myslíš si, že to tak nesmie byť.“

„To je lož!“ protestovala. „Klamete, aby ste sa obhájili, hoci viete, že to, čo ste urobili včera v noci, bolo vulgárne a kruté a nemorálne!“

„Vulgárne? Kruté? Nemorálne?“ Znovu sa drsne zasmial. „Preboha! Abbie, keby si mala trochu zdravého rozumu, ďakovala by si mi za to, lebo som ti ukázal, že predsa len máš nádej. Vzhľadom na to, ako opatrne, tichučko si doteraz kráčala svojím životom s tými svojimi bielymi rukavičkami a úzkostlivo čistými myšlienkami, čudujem sa, že si dnes ráno v kostole veriacich nepožiadala, aby ťa ukameňovali. Priznaj to, Abbie. Si naštvaná, lebo sa ti to včera v noci páčilo váľať sa so mnou na tej posteli!“

„Prestaňte! Prestaňte!“ vrieskala. Potom sa zvrtla a hodila doňho tú handru nasiaknutú lúhom. Pristála mu na spodnej časti tváre a premočený koniec mu ako potkaní chvost šľahol po čeľusti a po krku. Pokožka ho okamžite začala páliť a vyvalil oči. Zúrivo zdrapil handru, keď si Abigail so zdesením uvedomila, čo urobila. Vzápätí reagovala tak, ako jej to nadiktoval sám život. Schytila zo stojana suchý uterák a vrhla sa k Jessemu, aby mu ním obalila tvár. Obaja spoločne horúčkovito utierali jeho pokožku, kým sa niečo nestane. Jesse videl, že Abigail má oči rozšírené od strachu a vie, že zašla priďaleko.

„Vy…“ povedala priškrtené a šúchala mu tvár silnejšie ako predtým stolovú dosku. „Vysmievate sa zo všetkého, čo pre vás urobím a…. posmievate sa mi za všetko, čomu ste na vine vy. Odkedy ste tu, nikdy ste ne… nepochválili jedinú vec, čo som pre vás urobila. Namiesto toho kritizujete, vyčítate, urážate. Ak som teda taká chladná a upätá a nežiaduca, prečo ste začali s tým, čo ste minulú noc robili na tej posteli? Prečo?“ Napriek tomu, že sa cítila zničená, na pokraji zrútenia, pozrela mu priamo do očí. „Myslíte si, že neviem, prečo ste ma pustili? Myslíte si, že som taká naivná a nezistila som, že ste sám utrpeli porážku, lebo sa vám to páčilo?“ Jej ruky znehybneli na uteráku, ktorý mu visel dozadu cez plecia. Prikrýval mu ústa, ale fúzy vyzerali oproti bielej bavlne černejšie ako kedykoľvek predtým. Súperiac bez slov hľadeli si do očí. Jeho čierne sa zavrtávali do jej modrých, ktorých pohľad klesol na jeho bronzovú hruď. Ruky na uteráku sa jej chveli tak ako oči pod jeho nemilosrdným prenikavým pohľadom. Odrazu by bola najradšej vzala svoje slová späť. Tmavými prstami si Jesse veľmi pomaly stiahol uterák z úst. A keď napokon prehovoril, tie slová jej naháňali hrôzu ako ešte žiadne, pretože boli vyslovené tichým, zmäteným hlasom.

„A čo ak sa mi to páčilo, Abbie? Čo ak sa mi to páčilo?“

Opäť popletená cítila, že nervy má samý uzlík, na krku jej naskakuje husia koža, zatiaľ čo ňou zmietajú rozpaky. Je to hráč, narušiteľ zákona, jej nepriateľ. Nemožno mu dôverovať. No aj tak hľadela do jeho znepokojujúcich lupičských očí, a tie ju priklincovali na miesto, ako by to nedokázala nijaká pištoľ. Jesse sa ani neusmieval, ani nemračil, ale hľadel na ňu s výrazom plným čistého citu.

„Neprosila som sa o to,“ podarilo sa jej vyjachtať šeptom.

„Ani ja,“ odvetil Jesse ticho.

Abigail sa rýchlo odvrátila a spytovala sa: „Máte popálenú pokožku?“ No jeho silná ruka ju zastavila pevným zovretím nad lakťom.

„Naozaj si ma chcela popáliť?“ spýtal sa a hľadel na napäté väzivo na jej krku, keď sa prudko od neho odvrátila a preglgla.

„Ja… nie… neviem, čo som chcela.“ Hlas mala plachý a neistý. „Neviem, ako to mám s vami vydržať. Viete ma tak rozhnevať, keď nechcem byť nahnevaná. Ja chcem…“ No s povzdychom sa odmlčala, neschopná dokončiť. Chcela len pokoj, nechcela takto roztlčené srdce, túto hrozivú túžbu po človeku, ako je on.

„Aj ty ma vieš nahnevať,“ povedal veľmi nežne, šľachovitými prstami jej stláčajúc ruku.

Sledoval zboku jej prsník, keď sa zhlboka, rozochvené nadýchla. Videl, ako jej mihalnice klesli k zrumenenému lícu.

„Pustite mi ruku,“ prosila roztrasené. „Nechcem, aby ste sa ma dotýkali.“

„Myslím, že už je príliš neskoro, Abbie,“ povedal. „Myslím, že už je neskoro.“ Jemne jej potriasol rukou. „Hej, pozri sa na mňa.“

Keď sa nepozrela, chytil jej úzke plecia a donútil ju otočiť sa k nemu tvárou. Upierala pohľad na dlážku pri jeho nohách, kým jeho ruky vypaľovali horúcu stopu na jej ochabnutých ramenách, po ktorých sa skĺzli až po lakte a zápästia. Chytil jej ruky do svojich, a ona zatiaľ bojovala s nutkaním zodvihnúť pohľad a pozrieť do tých tmavých, pretmavých očí.

„Je nedeľa, Abbie. Nemohli by sme byť aspoň jeden deň priatelia, pokúsiť sa, či sa to podarí?“

„Ja by…“ Preglgla. Srdce jej lomozilo v hrdle a odvážila sa zdvihnúť pohľad až po jeho bradu. Kým bola preč, oholil sa a voňal mydlom. Fúzy mal husté a čierne, ale ďalej oči nedvihla. Odrazu si Jesse vzdychol a znovu klesol do hojdacieho kresla, pričom ju stále držal za ruky a robil s nimi čosi nežné a nádherné – palcami ich pomaly šúchal po chrbtoch od zápästí až po hánky, kým ona tam zmätene stála a hovorila si, že by si mala ruky vyslobodiť. A predsa vnímala, aký je ten dotyk príjemný, a že sa jej Jesse dotýka inak ako predtým. Bol to jemný a nežný dotyk a ona by bola prisahala, že tento muž by nikdy jemný nemohol byť. Hľadela na ich spojené ruky a jasne si uvedomovala, čo Jesse robí, no dovolila mu to.

Pomaly si obrátil jej dlaň k ústam a zatvoril oči, keď sa jeho teplé pery a mäkké fúzy v nej stratili. Abigail mala prsty ohnuté pod jeho bradou a stála tam ako socha, ktorá pocítila dotyk čarovnej paličky, náhle ňou prenikol životodarný prúd, keď sa Jesseho bozk neodtŕhal z jej dlane. Potom sa jeho ruka ukradomky ovinula okolo jej pása a pritiahol si ju na kolená.

„Nie, nerob… už nie,“ prosila ho, keď už ju šikovne stiahol dolu.

„Prečo nie?“ zašepkal, keď sa jeho mocné ruky uzavreli okolo jej pliec a neúprosne si ju obrátil k sebe.

„Pretože sa nenávidíme…“ Umlčal jej slová otvorenými perami, zatiaľ čo rukami jej prechádzal po chrbte. Fúzy mal teraz mäkké, skoro také mäkké ako predtým, než mu ich oholila, a jeho teplý jazyk vzrušujúco hľadal a pozýval ju vábivou zmyselnosťou, až sa poddala: „To je šialenstvo, nesmieme…“ no on jej chytil líca do svojich veľkých dlaní a zase dosiahol svoje. Pritiahol si jej ústa, potom našiel jej ruky, položil si ich za krk a držal ich tam, až kým necítil, že sa podvolila a ovinula mu ich okolo hlavy.

A Abigail si pomyslela: zbláznila som sa, no dovolila mu, aby ju ďalej bozkával, ruky mal zase na jej chrbte a hladkal ju po ňom. Potom prešiel na driek, pevne ju stískajúc zboku, potom nižšie, tesne nad líniou pásu.

„Nebráň sa tomu, Abbie… aspoň raz, nebráň sa tomu,“ šepkal jej pri ústach a tie slová boli nejasné, lebo pritom prechádzal jazykom po jej jazyku. Jeho ruky sa presunuli nižšie, na jej boky, otočili si ju, až napoly ležala, napoly mu sedela na kolenách. Znehybnel na tom primalom kresle, dvíhal ju a posúval, a ona už nevedela, kde je, či ako sa dostala naňho. Odklonený od kresla si ju Jesse posúval, až napokon ležala na ňom. Ocitla sa na rovnej, tvrdej živej ploche. Oboma rukami ju držal okolo pása, držal ju celkom nehybne, aby spoznala, aké to je, keď ho môže cítiť aj cez volány spodničiek.

A bol dlhý… a tvrdý… a akosi veľmi príjemný.

Zasiahol rozum, odtiahla sa a vzpierala. „Nie… Si zlodej. Si môj nepriateľ.“

„Ty si sama sebe nepriateľom, Abbie,“ zašepkal. Potom cítila, ako ju za ramená celú nadvihol a bez námahy ju posunul vyššie, až mala prsia nad jeho tvárou, držal ju tak a dýchal na ňu cez naškrobený predok jej decentných šiat, a vdychoval horúci život do tej, ktorá bojovala proti túžbe po ňom.

„Och, prosím… prosím ťa, daj ma dole.“ Teraz už skoro plakala, bolesť s pôžitkom sa jej navzájom prelínali v prsiach, v srdci, v rukách, ktoré mala na jeho tvrdých pleciach… a v tej časti tela, ktorú mala teraz opretú o jeho hruď.

„Abbie, dovoľ mi,“ hovoril zaborený do jej pŕs, „dovoľ mi.“

„Nie, och, nie, prosím ťa,“ prosíkala a perami sa pritom dotýkala jeho mäkkých vlasov.

„Dovoľ mi urobiť z teba ženu, Ab.“

„Nie, nie!“ zhíkla. „Už… už sa nebudem dotýkať tvojej pištole, ani fúzov. Sľubujem. Uvarím ti, čo budeš chcieť, len ma, prosím, pusť.“

„Ty nechceš, aby som ťa pustil,“ povedal a nechal ju skĺznuť po svojom tele, až mala pery opäť pri jeho perách. No medzi ich ústa sa akosi dostal uterák.

„Daj ten uterák preč, Abbie,“ požiadal ju, pevne ju držiac okolo drieku.

„Nie, Jesse, nie,“ vzdychla rozochvené.

Keď Jesse počul, ako vyslovila jeho meno, vedel, že aj ona ho chce. Nadvihol bradu, zosunul ňou uterák a nosom ju hladkal po krku. „Buďme priatelia,“ povedal s perami pri jej vysokom, tuhom golieri.

„Nikdy,“ odmietala, keď sa perami pomaly vrátil k jej ústam. Zatlačil hojdacie kreslo dozadu, ľahol si ešte vodorovnejšie s lonom oproti jej lonu, trochu sa kolísal a pri každom pohybe kresla narážal do nej svojím stvrdnutým telom. Vedel, že naozaj nie je možné, aby mu povedala áno, že keby ju mal, nemalo by to veľmi ďaleko od znásilnenia, pretože aj keby sa poddala, urobila by to proti svojej vôli. Musí od nej počuť áno, alebo ju pustiť. No chápal tiež, že nie je možné, aby vyslovila to jediné slovko – áno. Keď ju pustí, bude sa hanbiť už len preto, čo urobila doteraz. No pustiť ju musel, a tak, aby to bolo pre ňu ľahšie, zažartoval: „Rýchlo povedz áno, Abbie, lebo noha ma bolí ako šľak.“

Pri tých slovách odskočila, priveľmi najedovaná na to, aby sa hanbila. „Och, ty! Si neznesiteľný egoista!“ Na jej zdesenie sa rozosmial a ešte chvíľu ju držal.

„No aj tak buďme priatelia, aspoň pre dnešok. Aj ja už mám tých zvád po krk.“

Vyslobodila sa mu z kolien a naprávala si šaty. „Ak mi sľúbite, že už viac nič také neurobíte.“

„Dobre, ale mohol by som si to najprv rozmyslieť?“ Jeho tmavé fúzy sa vykrútili nad šibalským úsmevom, zatiaľ čo Abbie sotva vedela, kam s očami, taká bola nervózna. Zamierila do kuchyne a on na barlách za ňou.

„Môžem tu chvíľku posedieť?“ spýtal sa. „Už mám tej spálne po krk.“

Nepozrela naňho, ale dovolila mu: „Robte, čo chcete, pokiaľ mi nebudete zavádzať.“

Nenútene si sadol k stolu a oprel si barly na zem medzi nohy. „Nebudem prekážať,“ sľúbil. Jej však prekážalo už to, ako sedel s natiahnutými nohami a tými palicami opretými v rozkroku. Stálo ju to nesmiernu námahu, aby ta jej pohľad nezaletel, a nepochybovala o tom, že Jesse presne vie, čo jej tým spôsobuje. No kým ju mohol ešte väčšmi znervózniť, od predných dverí sa ozval hlas doktora Doughertyho.

„Haló, vy tam. Môžem vojsť?“ A vošiel dnu, pretože dom slečny Abigail bol postavený tak, že videl od predných dverí až dozadu, a zistil, že obaja sú v kuchyni. „No-o-o,“ zatiahol, keď uvidel Jesseho, „vyzeráte zdravý ako rybička, keď tak sedíte na tej kuchynskej stoličke. Ako sa cítite?“

„Každým dňom silnejší, vďaka slečne Abigail,“ odvetil Jesse, ako zvyčajne potešený, že vidí doktora.

„To mi povedala dnes v kostole aj ona. Och, slečna Abigail, mám tie nohavice, o ktoré ste ma prosili. Avery špeciálne kvôli tomu otvoril obchod. Nohavice sú naozaj potrebné, tak bol ochotný. Ak nebudú dobré, bude to zlé, lebo Avery už zase zavrel.“

Slečna Abigail sotva na džínsy pozrela a opäť pokračovala v príprave obeda, keď sa doktor a Jesse utiahli do spálne pozrieť sa na nohu. Počula ich tlmené hlasy, potom sa doktor vrátil a zopakoval to, čo povedal už predtým: „Už je absolútne mimo nebezpečenstva a môže robiť všetko, na čo bude mať dosť síl – vnútri či vonku, to jé jedno. Trochu čerstvého vzduchu a slnko by mu urobilo dobre. Teraz, keď už je slušne oblečený, nezaškodilo by odviezť sa za mesto alebo posedieť vo vašej záhrade.“

„Pochybujem, že by sa potešil jednému či druhému.“

„Ja som mu to už navrhol a zdalo sa, že je už naozaj netrpezlivý, kedy sa dostane von. Ani vám by to nezaškodilo. No, ja už radšej pôjdem. Keby ste niečo potrebovali, len zavolajte.“

Vyprevádzala ho ku dverám, ale keď boli na pol cesty, Jesse vyšiel zo spálne, oblečený v modrých džínsach a v rozopnutej belasej bavlnenej košeli.

„Ďakujem, že ste sa zastavili, doktor, aj za šaty,“ povedal, a aj on s ním šiel ku dverám, akoby bol pánom domu. „To bol nápad slečny Abigail,“ odvetil lekár. „Tak by som asi mal poďakovať slečne Abigail,“ povedal Jesse a letmo sa na ňu usmial. No doktor bol už za dverami a zo schodíkov verandy zavolal: „Tak vám obom prajem pekný deň. Uvidíme sa zajtra!“ To, ako to povedal, ako ich dvoch dal dohromady, vyvolalo v Abbie zvláštny príjemný pocit bezpečia, keď s Jessem stáli pri dverách a spolu vyprevádzali doktora.

Jesseho hlas vedľa nej bol nečakane zdvorilý a úprimný: „Je to dobrý pocit mať zase šaty, ktoré sú mi dobré. Vďaka, Abbie.“ Zaskočilo ju to, lebo už si zvykla na jeho podpichovanie a kritizovanie, takže sotva vedela, ako prijať jeho zdvorilosť. Jasne si uvedomovala, že kým tam bol doktor, Jesse ju úctivo oslovoval slečna Abigail, no len čo odišiel, vrátil sa opäť k dôvernému Abbie. Cítila, že na ňu hľadí, zazrela jeho obnaženú tmavú, zarastenú hruď, dlhé bosé chodidlá a rozmýšľala, čo mu povedať. No Jesse sa vtedy obrátil, zdvihol barlu a zdvorilo jej kývol, aby jej dal prednosť cestou naspäť do kuchyne. Keď kríval za ňou, cítila, ako jej jeho pohľad prepaľuje chrbát.

Vrátila sa k vareniu a on na stoličku, ale v miestnosti bolo napäté ticho, až kým Jesse nepoznamenal: „Doktor mi vynadal, že som na teba vytiahol ten revolver.“

Nemohla skryť prekvapenie. Spomenul to tak nečakane. Potom doložil: „Prekvapilo ma, že si mu o tom povedala.“

Abigail sa bojazlivo ospravedlňovala: „Povedala som mu iba, že si sa dožadoval bravčových rezňov, nič viac.“

„A to je všetko?“

Znervózňovalo ju, že sedí za ňou a pravdepodobne sleduje každý jej pohyb. Konečne sa odvážila nakuknúť ponad plece. Barly mal opreté na tom istom znepokojujúcom mieste ako predtým, opieral sa lakťom o stôl, mračil sa a ukazovákom si prihládzal fúzy akoby hlboko zamyslený.

Obrátila sa k nemu chrbtom a potom sa nevinne spýtala: „Hovoril ešte niečo?“

Dlho bolo ticho, potom Jesse odpovedal: „Chcel vedieť, prečo mám červenú bradu a krk. Povedal som mu, že som jedol čerstvé jahody z tvojej záhrady a že to mám z nich. Dúfam, že v tej svojej záhradke máš nejaké jahody…“ Zozadu videl, ako sa jej ruky zastavili.

Abbie cítila, že sa začína červenať. „Chcete… teda…. nepovedali ste mu o tej lúhovej handre?“

„Nie.“ Videl, ako jej úľavou plecia trochu klesli.

A obrátená k sporáku povedala: „Áno, mám v záhrade jahody.“

Spoza nej hľadel, ako začala čosi šľahať lyžicou. Pri tom pohybe sa jej rozhýbali sukne, až sa jej okolo úzkych bokov kolísali. Odrazu celkom znehybnela a potichu povedala: „Ďakujem.“

Jesseho sa zmocnil čudný pocit. Tak milo s ním nikdy predtým nehovorila. Odkašlal si a v tej tichej miestnosti to zaznelo ako zahrmenie. „Máš niečo, čo by som si na to dal, Abbie? Začína ma to poriadne štípať.“

Rýchlo sa zvrtla, a keď podišla k nemu, zbadal na jej tvári úprimné znepokojenie. Váhavo vystrela ruku k jeho brade, potom ju stiahla, ich oči sa stretli a jeden i druhý rozmýšľali nad tým, prečo pred doktorom obaja skryli pravdu.

„Cmar by mal pomôcť.“ Sklopila pohľad na barly.

„Máš?“

„Áno, vonku v studni. Prinesiem ho.“

Hľadel za ňou, ako vyšla na dvor, vytiahla vedro a vrátila sa dnu so džbánom. Celý ten čas bol Jesse zamračený. „Prinesiem gázu, tú doň namočíme,“ povedala, keď sa vrátila. Priniesla gázu a váhavo tam stála, lebo sa akosi bála dotknúť sa ho.

Otrčil k nej dlaň a povedal: „Môžem si to urobiť sám. Máš prácu.“ Keď sa vrátila k sporáku, prekvapil ju ešte raz otázkou: „Ty máš ruky v poriadku?“

„Ruky?“

„Od lúhu. Sú v poriadku, alebo tiež potrebujú cmar?“ „Och, v poriadku. Skoro sa ani nenamočili.“ Keď odložila cmar a gázu, aby začala prestierať stôl na obed, zastala medzi dverami komory a pozrela naňho. „Máte rád cmar?“ spýtala sa. „Áno, mám.“ „Chcete trochu k obedu?“ „To by bolo fajn.“

Vrátila sa s pohárom napenenej bielej tekutiny a podala mu ho. Popri cmare vyzerali jeho prsty ešte hnedšie.

„Ďakujem,“ povedal jej v ten deň už po druhý raz.

Napokon si sadla k nemu za stôl, podávala mu misu a zdvorilo sa spýtala: „Kurča?“

„Najprv si daj ty,“ povedal a – neuveriteľné – o chvíľu mali taniere naložené a obedovali spolu, sediac oproti sebe bez jediného mrzutého slova.

„Keď som bol malý, kurča sme mávali každú nedeľu,“ spomínal Jesse.

„Kto je to my?“

„My,“ zopakoval. „Moja mama a otec, Rafe a June, Clare a Tommy Joe. Moja rodina.“ „A kde to bolo?“ „V New Orleanse.“

Predstava Jesseho v kruhu bratov, sestier a rodičov sa jej zdala akási absurdná. Pripomenula si, že je predsa dokonalý klamár. „Neveríš mi, však nie?“ Usmial sa a odhryzol si z kurčaťa. „Neviem.“

„Aj vlakoví lupiči mávajú matky a otcov. Niektorí z nás dokonca aj súrodencov.“ Opäť sa vrátil k svojmu zvyčajnému žartovaniu, ale Abigail to tentoraz akosi neprekážalo. Skôr ju prekvapovalo, ako sa teraz občas preňho nezvyčajne vyjadroval. To bol jej štýl, nie jeho.

„A koľko súrodencov ste mali?“

„Mal som… mám… štyroch. Dvoch bratov a dve sestry.“

„Naozaj?“ Pochybovačné nadvihla obočie.

Jesse trochu vystrčil bradu zababranú od cmaru a veselo sa zasmial. „Počujem v tvojom hlase pochybnosti, a viem prečo. Mrzí ma, ak som nezapadol do tvojej predstavy, odkiaľ by som mal či nemal pochádzať, ale mám oboch rodičov, ktorí ešte stále bývajú v New Orleanse v skutočnom dome, ešte stále v nedeľu jedávajú skutočné kurčatá – ibaže na kreolský spôsob – a mám dvoch starších bratov a dve mladšie sestry, a včera večer, keď si mi umývala vlasy, pripomenulo mi to sobotňajšie večery tam doma. V sobotu večer sme si všetci umývali vlasy a mama nám čistila topánky na nedeľu.“

Abigail naňho celkom otvorene civela. Pravdu povediac chcela veriť, že to je všetko pravda. Je to možné? Znova si pripomenula, že je obvinený zo zločinu, že by mu vôbec nemala veriť.

„Prekvapená?“ spýtal sa, usmievajúc sa nad jej ohromeným výrazom. No ona ešte nebola pripravená uveriť mu.

„Ak vám bolo doma tak dobre, prečo ste odtiaľ odišli?“

„Och, neodišiel som nastálo. Pravidelne sa ta vraciam na návštevy. Odišiel som od rodiny, lebo som bol mladý, mal som svoj osud a dobrého a verného priateľa, ktorý chcel hľadať šťastie spolu so mnou. No niekedy mi chýbajú.“

„A tak ste odišli z New Orleansu spolu?“

„Áno.“

„A našli ste svoje šťastie?“ „Našli. Na železnici – obaja.“ „Á, tak zase železnica,“ zatiahla významne. „Čo na to môžem povedať?“ Previnilo rozhodil rukami. „Prichytili ma pri čine.“

Jeho bezstarostný postoj, akože kašlať na to, ju zmiatol, ale usmiala sa tomu, aký je prívetivý, a rozmýšľala, či to všetko o New Orleanse a o jeho rodine je pravda.

„A čo ty?“ Dojedol, uvoľnene sa zaklonil na stoličke, opierajúc sa jedným lakťom o stôl. „Máš bratov alebo sestry?“

Vzápätí Abbie hľadela von cez sieťové dvere, z jej výrazu bolo vidieť, že myslí na veci vzdialené, a odpovedala: „Nemám.“

„Z doktorových rečí som to vyrozumel. Ja som od rodiny odišiel, keď som mal dvadsať. Hovoril, že ty si zostala s rodičmi.“

„Áno.“ Zobrala si zo sukne nejestvujúcu nitku.

„Nie dobrovoľne?“

Zostra naňho pozrela. Také čosi nemožno priznať, aj keby to bola pravda. Dobrá dcéra by otcovi predsa nič neodoprela, či áno? Jesse sa znova neprítomné pohrával so svojimi fúzmi a s ukazovákom pod nosom pokračoval: „Raz mi doktor povedal, že si obetovala mladosť opatere chorého otca. To je podľa mňa obdivuhodné.“ Pozrela mu do očí, aby videla, či si z nej zase neuťahuje, ale tie boli veľmi vážne. „Kedy to bolo?“

Abigail preglgla a zvažovala, či má riskovať a rozprávať mu veci, o ktorých nikdy nerozprávala. Napokon priznala: „Pred trinástimi rokmi.“

„Keď si mala dvadsať?“

„Áno.“ Znovu sklopila oči.

„Aká škoda,“ poznamenal potichu a jej pritom na krku zase naskočila husia koža. Nevedela, čo mu má odpovedať, čo robiť s rukami. „Nie každý by urobil niečo také, Abbie. Neľutuješ to teraz?“

Ešte nikdy v živote nebola tak blízko tomu, aby to priznala, ako teraz, keď svoju ľútosť fakticky nepoprela.

„Kedy zomrel?“ pokračoval Jesse.

„Pred rokom.“

„Obetovala si mu dvanásť rokov?“ Odvetilo mu iba mlčanie, a Abigail si ostýchavo hľadela na ruky. „Dvanásť rokov, a za ten čas si sa naučila robiť všetko to, čo vieš tak dobre robiť, všetko to, čo treba, aby bez problémov bežala domácnosť i rodina… a predsa si nijakú nemala. Prečo?“

Jeho otázka ju prekvapila a priviedla do rozpakov. Myslela si, že dospeli k mlčanlivej dohode už viac si úmyselne neubližovať. No akési zvyšky hrdosti jej zabránili, aby sa rozplakala, keď mu odpovedala: „Myslím, že to je jasné, či nie?“

„Chceš povedať, že si v tomto ohľade sotva mala na výber?“

Preglgla a na tvári jej vyskočili fľaky. Radšej som sa mu nemala zdôverovať, pomyslela si a od trpkej bolesti jej išlo puknúť srdce.

„Až kým neprišiel Melcher a ja som ťa o tú príležitosť pripravil, keď som ho odstrašil.“

Už viac nemohla znášať bolesť, ktorú jej spôsoboval. Vyskočila zo stoličky a chcela vybehnúť, ale on ju zastavil rukou. „Teraz vidím, že som urobil chybu,“ povedal potichu a očami pritiahol jej pohľad. To bolo to posledné, čo by od neho čakala. Pri tých slovách povädlo jej rozhodnutie nenávidieť ho, no bála sa, čo príde namiesto nenávisti, ak sa jej zriekne.

„Musíme sa o tom rozprávať?“ spýtala sa tmavej ruky na svojom rukáve.

„Usilujem sa ospravedlniť, Abbie,“ povedal. „Nerobil som to v živote často.“ Abigail naňho ohromene pozrela a našla v jeho očiach hlbokú úprimnosť, a pri pohľade na jeho zamyslenú tvár sa jej srdce náhle začalo trepotať.

Hoci hneď ako to vravela, vedela, že sa ocitne na ešte vratkejšej pôde, aj tak to povedala: „Ospravedlnenie sa prijíma.“ Jeho tmavé prsty jej ešte raz stisli rameno, a potom sa stiahli. A keď Jesse popritom vyslovil slová, ktoré od neho vôbec nečakala, Abigail mala pocit, akoby ju tým dotykom popálil.

Slečna Abigail sa o svoju záhradu stará rovnako úzkostlivo ako o všetko ostatné, pomyslel si Jesse, keď si hovel opretý o strom s rukami prekríženými na bruchu a pozoroval ju. Prevládala tam modrá farba, ale pretože bol muž, nemohol rozlíšiť nevädze, záhradné zvončeky či nezábudky, hoci spoznal povojník. Prižmuroval oči, keď hľadel, ako Abbie poletuje okolo kvetov, ktoré sa šplhali po bielej mreži pri stene domu. Skoro čakal, že sa do jedného vnorí a vycucá z neho nektár – tak často v nej v duchu videl kolibríka. Lenivo a spokojne pozeral, ako chodí od kvetu ku kvetu. Zohla sa, aby vytiahla nejakú zatúlanú burinku, a on sa usmial pod fúzy, keď k nemu pritom vytrčila zadok. Spod sukne jej vykukli lýtka, Jesse zatvoril jedno oko a druhé nechal otvorené, akoby ju odmeriaval. Keď už sa mala obrátiť, tváril sa, že spí. Vzápätí na ňu opatrne nakúkal znovu. Ešte raz si premeriaval jej úzke členky a uvedomil si, že je to sakramentsky pekná žena. Keby sa ten pevný uzol vlasov rozpustil, rozoplo by sa pár gombíkov a naučil by ju, že nie je nič zlé na tom, keď sa smeje… Keď si uvedomil, nad čím to rozmýšľa, načisto zatvoril oči a pomyslel si: Ten kolibrík nie je pre teba, Jess. Lenže prečo sa potom navzájom tak podpichujú a ustavične bojujú? Má to všetky znaky rituálu párenia a on to vedel. Či žrebec nehryzie kobylu predtým, ako ju nakryje? Ako mačka mravká, vrčí a prská na kocúra predtým, než na ňu vyskočí? Ešte aj tie jemné králiky sú predtým zlostné, a laň mocnými zadnými nohami kope jeleňa, akoby jej bol odporný.

Študoval Abigail McKenziovú cez sotva pootvorené viečka. Zodvihla čosi žlté a priložila si to k nosu. Mala chutný, drobný, dohora vyhrnutý nosík.

Zamyslel sa nad kolibríkom. Aj ten sa v čase párenia mení na bojachtivého tvora, samček i samička sú škriepni a popudliví tým svojským vtáčím spôsobom. Videl kolibríky v lesoch nespočetne veľa ráz, ako sa kŕmia na medonosných stromoch plných sladkých kvetov. Každý samček si označil svoje kŕmne teritórium a chránil ho pred všetkými prišelcami, ktorí sa chceli napiť nektáru z jeho kvetov. Odrážal všetkých votrelcov, pokým neprišla istá samička, aby ho zvábila. Spolu poletovali vo vzduchu k tým vzácnym kvetom a pritom flirtovali. Nato samička zastavila krídla len natoľko, aby sa s ňou samček mohol spáriť, a tak mu zaplatila za chuť jeho kvetov, potom sa z nich chvatne nacucala a vzápätí už bola preč.

Spomenul si, ako mu Abbie odoprela jedlo a tak sa usilovala vyhnať ho zo svojho domu hladom. Spomenul si na všetky tie prieky, zvady a trápenie, čo si navzájom pripravovali.

Abigail sa narovnala, chrbtom ruky si utrela čelo a prsia jej ostro vyčnievali na pozadí množstva modrých kvetov, ktoré mala za sebou.

Kristepane, Jess, rýchlo si vylieč tú svoju schránku a preč odtiaľto! pomyslel si a sadol si.

„Čo by si povedala, keby sme šli na ten výlet?“ spýtal sa, lebo sa potreboval niečím rozptýliť.

Abigail sa obrátila: „Myslela som, že spíte.“

„Za posledné týždne som spal toľko, že by mi bolo jedno, keby som už aj nikdy viac nespal.“ Trochu zamračene hľadel na kopce.

„Čo vaša pokožka?“ spýtala sa.

„Myslím, že skysla. Ten cmar to upokojil, ale asi ho treba dať dole, kým sa susedia nezačnú sťažovať.“ Abigail sa pobavene usmiala a znovu si chrbtom ruky utrela čelo.

„Prinesiem vodu.“ O chvíľu sa vrátila s miskou studenej vody, utierkou a mydlom a postavila to na zem vedľa neho.

„Fuj! Vy ale smrdíte!“ zvolala a odstúpila.

„Keď si myslíš, že to smrdí už odtiaľ, kde si, mala by si to ovoňať odtiaľto.“ Abigail sa znovu zasmiala, potom sa v patričnej vzdialenosti posadila a obe nohy si na jednej strane skryla pod sukňu. Hľadela, ako si pritiahol misku medzi nohy a naklonil sa, aby si umyl tvár. Namiesto handričky si namydlil ruky, zdvihol bradu, a potom si namydlil čeľusť a krk. Opláchol sa, otvoril oči, prichytil Abigail, že ho sleduje, a ona rýchlo preniesla pohľad ponad rovinu k úpätiu vrchov, modrastých a zahmlených, hoci slnko bolo vysoko a bolo jasno.

„Bolo by príjemné odviezť sa ta na bričke,“ povedal Jesse.

„Ale ja nemám ani bričku, ani koňa,“ vysvetľovala.

„Tu v meste nie je nájomná stajňa?“

„Ale áno, patrí pánu Pcrkinsovi, no myslím, že to nie je dobrý nápad.“

„Ale doktor povedal, že je to okej. Už dosť dlho chodím. Bol som na nohách celý ten čas, čo si bola preč. Dokonca som si umyl hlavu mydlom a vodou, nevšimla si si?“

Och, pravdaže si to všimla. Nezabudla, ako voňali, keď jej dnes ráno na hojdacom kresle dýchal na prsia.

„Stáť je niečo iné ako viezť sa na rozheganej bričke.“ No túžobne pozrela na cestu, čo sa pozvoľna dvíhala z údolia k úpätiu horského hrebeňa nad mestom.

„Bojíš sa ísť so mnou na výlet?“

Zarazilo ju to, lebo uhádol, a tak musela zaklamať. „Ale… ale nie. Nie, prečo by som sa mala báť?“ „Som hľadaný zločinec.“

„Ste zranený a napriek tomu, čo hovorí doktor Dougherty, odmietam veriť tomu, že jazda na tvrdom sedadle bričky by vám prospela.“

„Kedy si videla moju ranu naposledy, Abbie? Doktor ju prezeral a povedal, že sa môžem viezť na bričke.“

„Nie je to dobrý nápad,“ zopakovala chabo a odtrhla stebielko trávy.

„Ty si nemyslíš, že by som na ten výlet nemal ísť ja. Myslíš si, že by si nemala ísť ty. Priznaj to.“ 

„Ja?!“

On poškuľoval po vrchoch, zatiaľ čo jej pohľad zabehol k tmavým chĺpkom na prstoch jeho bosých nôh. „Chcel som povedať,“ zatiahol lenivo a teraz on hrýzol do stebla trávy, „že by to asi vyzeralo dosť podozrivo, keby si slečna Abigail McKenziová prenajala kočiar, aby mohla v nedeľu popoludní odviezť svojho vlakového lupiča ktovie kam.“

„Nie ste môj vlakový lupič, pán Cameron, a bola by som rada, keby ste ten prívlastok o sebe nepoužívali.“

„Ó, pardon,“ povedal s pokriveným úsmevom, „tak teda s mestským vlakovým lupičom.“ Videl, ako sa Abigail poddáva – dočerta, začína byť pritom čoraz príťažlivejšia – a uvažoval, či má zostať tam, kde je.

„Prečo ma zase takto trápite? Sľúbili ste, že sa budete správať slušne.“

„Veď sa správam, či nie? A navyše som doktorovi sľúbil, že ti neublížim, ani sa nepokúsim ujsť. Je nedeľa, každý v meste oddychuje a robí práve to, čo ho teší, a ty tu sedíš, civieš na vrchy z tohto teplého dvora, zatiaľ čo by sme mohli byť tam hore, kde je chladnejšie, povoziť sa a užiť si deň.“

„Ja si ho užívam tu – aspoň som si užívala, kým ste nezačali s tým nezmyselným nápadom.“ No zastrčila si štíhly ukazovák za vysoký a tesný golier a prechádzala ním dookola.

Jesse bol zvedavý, či sa vôbec niekedy v živote viezla s nejakým mužom na bričke. Možno s tamtým pred trinástimi rokmi. Zistil, že sa znovu pokúša predstaviť si, ako vyzerala a správala sa, keď mala nápadníka.

„Nepohryziem ťa, Abbie. Čo povieš?“

Jej modré oči akoby žiadali, nech ju nepresviedča takýmto spôsobom, no keď jej prst vykĺzol spoza goliera, ešte raz pozrela na vrchy a pery mala v očakávaní pootvorené. Líca jej jemne zružoveli ako kvety v jej záhradke. Potom sklopila pohľad na kolená a povedala: „Budete si musieť zapnúť košeľu a obuť sa.“

Všade bolo ticho, iba kobylky cvrlikali. Abigail pozrela na Jesseho a on si pomyslel, čo máš, doparoma, v úmysle, Jess? Odrazu sa cítil ako nejaký hlúpy čmeliak sediaci v jej záhrade, zatiaľ čo ona drží nad ním sklený pohár, pripravená priklopiť ho a uväzniť ho pod ním. No napriek tomu sa usmial a povedal: „Súhlasím.“

„Á-ále, vitajte, slečna Abigail,“ povedal Gem Perkins, keď otvoril na jej klopanie, a veľmi sa usiloval, aby na ňom nebolo vidieť, aký je prekvapený. Nikdy predtým uňho nebola, ale teraz je tu, bezchybne vyparádená v bielom klobúku a rukavičkách.

„Dobrý deň, pán Perkins. Rada by som si prenajala koňa a bričku s dobre pérovaným sedadlom. Takú, čo najmenej nadhadzuje.“

„Bričku, slečna Abigail?“ spýtal sa Gem, akoby si žiadala osedlaného jaštera.

„Prenajímate bričky, či nie, pán Perkins?“ spýtala sa sucho. „Ale pravdaže prenajímam, veď viete, slečna Abigail. Ibaže ste si nikdy predtým bričku neprenajímali, pokiaľ viem.“

„Ani teraz by som si ju neprenajímala, ibaže doktor Dougherty chce, aby si ten invalid, čo je u mňa, znovu privykal na jazdenie, aby ho mohli čo najskôr vyložiť na vlak a poslať preč. Budeme však potrebovať čalúnené sedadlo s dobrými pružinami.“

„Ale samozrejme, slečna Abigail, čalúnené sedadlo a… čo bolo to druhé, zopakujete mi to ešte raz?“ Zamieril do stajne, ešte stále prekvapený, že sa tu tak zjavila.

„Dobré pružiny, pán Perkins,“ vyhlásila znova a rozmýšľala, ako dlho to potrvá, kým sa všetci obyvatelia mesta dozvedia, čo sa slečna Abigail chystá robiť.

Jesse potláčal smiech, keď ju videl, ako sa vezie v kočiari po ulici. Videl, že vôbec nevie zaobchádzať s koňom. Kobyla pohadzovala hlavou a protestne erdžala, lebo ju rezala uzda, ktorú Abbie držala príliš opatrne. Zastala pred plotom a Jesse sledoval, ako opatrne vystupuje a potom kráča po chodníku k domu. Nie, usúdil, ešte nikdy v živote niečo také nerobila.

Keď vošla do salónu, čakal na ňu na jej elegantnej pohovke. Abigail odolávala nutkaniu rozosmiať sa nad tým, ako smiešne tam Jesse vyzeral – absolútne nezapadal do inak decentnej izby. Nie, pomyslela si, z neho nikdy nebude salónny typ.

„Noha je ešte trochu tuhá,“ povedal, „a tie nové džínsy tiež. Mohli by ste mi pomôcť s obúvaním?“ Pozrela na jeho bosé nohy, nahnevaná, že pri pohľade na ne pocítila akési zvláštne vzrušenie, potom si rýchlo kľakla a podržala mu najprv ponožky, potom topánky. Po prvý raz si všimla, že sú to kvalitné topánky, dobre namastené a vyrobené z pevnej, drahej hovädzej kože. Bola zvedavá, či olúpil vlak, aby za ne zaplatil, a znovu ju prekvapilo, že tá myšlienka ju vôbec neodradila od toho, aby s ním šla na výlet.

Keď bol obutý, vstala, starostlivo sa vyhýbajúc pohľadu na jeho tmavú hruď v rozopnutej košeli. „Sľúbili ste mi, že si zapnete košeľu,“ pripomenula mu.

Jesse sklopil pohľad na prsia. „Ach, áno.“ Usiloval sa udržať rovnováhu na jednej nohe, zapol si košeľu, potom sa k nej obrátil chrbtom, bez rozpakov si rozopol rázporok a začal si zastrkovať podolok košele. Abigail zahoreli líca, no len tam stála a sledovala hru jeho svalov, keď sa upravoval. Napokon si uvedomila, čo robí, otočila sa, a vyšla z izby počkať ho na verandu.

Klopkajúc barlami vyšiel von a prešiel k bričke. Džínsy boli skutočne veľmi tuhé. Hneď bolo jasné, že bude preňho problémom nastúpiť. Na bričke bol len jediný vysoký stupienok, a keď sa Jesse trikrát márne pokúsil vyložiť naň nohu, Abigail prikázala: „Počkajte na schodoch, zatiahnem k nim.“

Vrátil sa na schody na verandu a sledoval Abigail, ako neskúsené vedie bričku okolo latkového plota.

„Ťaháš prisilno!“ varoval ju. „Povoľ!“ Zadržal dych zo strachu, že Abigail koč prevráti ešte prv, než začne plniť svoju úlohu. Bezpečne však dorazila k verande a on už na druhom schodíku balansoval na barlách.

„Zvládnete to?“ spýtala sa, zrakom odmeriavajúc tú vzdialenosť.

S úškrnom zavtipkoval: „Ak nie, len moje kosti pošlite naspäť do New Orleansu.“ Potom sa oboma nohami prešvihol do kočiara, a na chvíľu pritom zavisol na barlách podopretých pod pazuchami. Ostatná časť tela však nenasledovala nohy, Jesse sa nebezpečne zakolísal, a už-už by sa bol prevrátil dozadu.

„Nie!“ vykríkla slečna Abigail, automaticky zareagovala a načiahla sa, aby ho schytila za jedinú vec, za ktorú ho mohla chytiť – za pás nových džíns. Pomohlo to, ale potiahla prisilno a on padal ako zoťatý strom, a skoro ju druhou stranou vysotil von z bričky. V nasledujúcom okamihu sa Abigail ocitla pritlačená pod ním, s jednou rukou natiahnutou cez jeho pevnú hruď a s druhou ešte stále vnorenou za jeho pásom. Keď si odrazu uvedomila, kde má ruku, prudko si ju vytrhla. No ešte prv jej jeho veľavravný úsmev stihol vohnať červeň do líc. Odsotila ho a nervózne si naprávala klobúk, oprašovala sukňu a uhýbala pohľadom. Kútikom oka však videla jeho úškrn. Znovu chystá tie svoje bezočivé žarty, prirodzene! Červená až po uši, ale usilujúc sa pritom predstierať, že nie je, znovu sa meravo vystrela, zatiaľ čo on zobral opraty, zacmukal, zapískal a kobyla sa pohla, zakiaľ Abbie sedela ako vrece múky na výlete.

„Si v poriadku?“ spýtal sa jej. No Abigail cítila, ako ten úškľabok ešte stále podfarbuje jeho tón.

„Som absolútne v poriadku!“ odvrkla.

„Tak prečo potom na mňa štekáš?“

„Veľmi dobre viete, prečo som vám odsekla!“

„Čo som urobil tentoraz?“ Stelesnená nevinnosť.

„Veľmi dobre viete, čo ste urobili! Vy a ten váš prefíkaný, dvojzmyselný pohľad!“

Usmial sa nad jej škrobenou, urazenou pózou. „Nuž, nechcel som to spomínať, ale keď už si to urobila ty, čo má urobiť muž, keď mu žena strčí ruku do gatí?“

„Ja som vám nestrčila ruku do gatí!“ vyprskla, teraz už skutočne zamračená.

Jesse sa bezočivo zasmial. „Ó, tisíc ráz pardon, slečna Abigail. Tuším som sa zmýlil. Musela to byť nejaká iná žena, čo mala práve pred chvíľkou ruku v mojich nohaviciach.“ Obzeral sa, akoby hľadal tú páchateľku. Pridusené sa zasmial a veselo si ju premeriaval. Dnes jeho prekáranie akosi nevie stráviť. Mal radšej, keď mu ho opätovala. Uškrnul sa, úkosom pozrel na jej vážnu, neprívetivú tvár, uvoľnene sa oprel a začal si potichu pomedzi zuby popiskovať akýsi popevok, a rozhodol sa, že zase bude chvíľu milý, a uvidí sa, či by ju nemohol nejako obmäkčiť.

Zamierili na sever po širokej ceste, ktorá viedla rovnobežne so železnicou k úpätiu vrchov. Bolo horúco a slečna Abigail bola vďačná aj za ten uzučký tieň, ktorý jej poskytoval úzky okraj klobúka. Jesse nemal dosť miesta na svoje dlhé nohy, a tak mu kolená trčali nabok a šúchali sa o jej sukňu, hoci Abigail upäto tisla nohy k sebe a ruky mala v lone. Odtiahla sa tak, ako sa len dalo, ale keď natrafili na hrboľ, Jesseho koleno narazilo do jej kolena a jeho usmiate oči mimovoľne zablúdili k nej. Keď aj naďalej sedela meravo a mlčky, Jesse napokon bez slova odvrátil pohľad na krajinu.

Keď sa blížili k predhoriu, nízky porast zhustol a Jesse zdvihol ruku a mlčky ňou na čosi ukazoval. Abigail sledovala jeho prst, zbadala králika, ako zmizol v úkryte, a mimovoľne sa usmiala. Nespúšťala oči z toho miesta, až kým neprišli k nemu, a Jesse ju ukradomky sledoval, ako hľadá nejaké ďalšie zvieratko. Zjavil sa jastrab, krúžil nad nimi a Abigail zdvihla tvár, aby ho sledovala. Zeleň sa tiahla bližšie k ceste a zdalo sa, že Abbie očarili piruety škovránka, ktorý poletoval sem a ta a kŕmil sa borovicovými semiačkami. Železničné koľajnice sa stáčali doprava, zatiaľ čo cesta pre vozy odbočovala doľava a oni sa znova dostali na otvorené priestranstvo, kde klasy vlčieho bôbu vytvárali všade okolo nich pohybujúce sa modré more, akoby časť oblohy spadla na pokojné horské úbočie. Jej pery bez zvuku vyslovili obdivné „Óó!“ a Jesse to ohodnotil úsmevom. Hojdajúc sa mlčky viezli ďalej, vystupovali vyššie a vyššie, kde bol terén skalnatejší a sem-tam vytŕčal balvan, ktorý podopieral priškrtený tis. Prešli okolo trsu kvetov s jasnooranžovými kalichmi a jej pohľad znovu zaletel nazad, aby mohla hľadieť na kvety čo najdlhšie.

Jesse sa pomaly otočil k nej. „Kam to vedie?“

Sedela na okraji sedadla ako zobkajúci vtáčik, na všetko striehnuc, všetko vnímajúc. „K Orlej kope, potom popri potoku ku Great Pine Rock a cez hrebeň do Hicksvillu.“

Znovu zmĺkli. On sa usmieval, ona sledovala všetko okolo seba a kobyla klusala ďalej. Raz si Jesse utrel čelo rukávom košele. Vošli do úseku, kde rástli osiky a stromy vytvárali roztrasený, škvrnitý tieň. Tu a tam rástol nejaký voňavý večne zelený stromček – borievka či smrek – jeden cez druhý sa ťahali k oblohe a ich konáre tvorili nad hlavami tunel. Onedlho prišli k hladkému, beztvarému sivému kamennému zrázu.

„Toto je Orlia kopa?“

Abigail sa obzrela kolom dokola. „Myslím, že áno. Už dávno som tu hore nebola.“

Jesse zastavil koňa a slnko ich nemilosrdne pálilo, keď hľadeli poza obrovskú Orliu kopu na podobnú vyvýšeninu týčiacu sa na druhej strane priepasti, okolo ktorej sa viezli. Tam boli borovice v hlbokom tieni – bolo to husté, bujné, chladné miesto, zatiaľ čo na tejto strane popoludňajšie slnko ešte stále sálalo. Hľadiac na scenériu oproti si Jesse neprítomné rozopol dva gombíky a vsunul si ruku za košeľu. Vôňa borovíc sa miešala s vôňou zrelej trávy a príjemne živočíšnym pachom spoteného koňa.

„Ak pôjdeme ďalej, onedlho by sme mali prísť k potoku a tam by malo byť oveľa chladnejšie.“

Jesse cmukol na kobylu a pohli sa. Keď prišli k potoku nazývanému Cascade Creek, naozaj bol chladný a lákavý, ako tak žblkotal plytkým kamenistým korytom pomedzi vŕby a jelše, vrhajúce tiene.

Kôň sa dotiahol k vode, ponoril si hlavu, napil sa a potom stál a pomaly privieral oči. Obaja výletníci dlho a mlčky pozorovali zviera.

Napokon sa Jesse spýtal: „Nechcela by si na chvíľu vystúpiť?“

Vedela, že by bolo najlepšie obmedziť tento výlet iba na vozenie sa, ale vrhla túžobný pohľad na vodu, Jesse trhol opratami, obrátil koňa a viedol ho k nízko visiacemu konáru sukovitej borovice. Vstal, chytil sa pevného konára a ľahko sa prešvihol na zem. Vytiahol z bričky barly, a Abigail zatiaľ skrývala, ako ju prekvapilo, že taký veľký človek ako on je taký pružný a pohybuje sa ako puma. Vystrel k nej svoju hnedú ruku, aby jej pomohol dolu, ona na ňu prekvapene pozrela, absolútne nepripravená na takú galantnosť.

„Neudri si hlavu,“ povedal, ukazujúc na konár nad jej hlavou.

Jeho dlaň čakala, mozoľnatá a tvrdá, a čím dlhšie Abigail otáľala vložiť si do nej svoju, stávala sa ďalším problémom. No spomenula si, že má svoje biele rukavičky, a tak si napokon vložila ruku do jeho pevnej dlane, a Jesse jej pomohol zoskočiť na zem. Šla pred ním k lákavej vode, ale mala na rukách rukavičky a on bol na barlách, a tak ju ani jeden neokúsil. Namiesto toho hľadeli, ako im žblnkajúc tečie pri nohách. Po chvíli si Jesse celkom vytiahol košeľu z nohavíc a celú si ju rozopol. Abigail stála meravo a strojene. Jesse sa obzeral a našiel pohodlné miesto, kde voda vymlela na brehu hrboľaté, ale prirodzené sedadlo. Odkrivkal ta, zhodil barly na zem a potom si s povzdychom sadol. Potok zurkotal. Vtáky švitorili. Lesy voňali ihličím a zeminou. Jesse si založil ruky za hlavu, oprel sa a hľadel na ženu, ktorá stála na brehu potoka.

Chrbát mala rovný, akoby zhltla pravítko – nikdy si nedovolila ani na chvíľu zanechať tú svoju príšernú noblesu. Teraz stála rovnako meravo ako kmene borovíc, hoci Jesse vedel, že aj jej je horúco, pretože sa rukou v bielej rukavičke dotkla čela a potom si prešla po šiji. Na čo myslela, keď hľadela na ten potok? Čo chcela robiť, čo jej tie hlúpe maniere nedovoľovali? Bol zvedavý, či si vôbec sadne, či skúsi vodu, či sa zníži k rozhovoru s ním.

„Zdá sa, že voda je príjemne chladná,“ poznamenal napokon a pozorne ju sledoval, aby videl, čo urobí. Keď ani neodpovedala, ani sa nepohla, doložil: „Povedz mi, či je. Nedočiahnem.“

Jej ruky zostávali dlho, dlho nehybné. Napokon si stiahla rukavičky. Podľa toho, ako váhavo sa naklonila, aby sa dotkla vody, Jesse vedel, že by bola rada, keby na ňu nehľadel. Ešte aj nad takým prostým gestom musela uvažovať. Na chvíľu mu jej bolo ľúto. Okraj sukne jej trochu skĺzol a ona si ju rýchlo nadvihla, aby ju odtiahla od hladiny.

A on si pomyslel, nechaj ju tak, Abbie, potom sa namoč aj ty a uvidíš, aký je to skvelý pocit. No vedel, pravdaže, že to by ona nikdy neurobila.

„Prines mi trochu,“ zavolal na ňu aj tak, len aby videl, čo urobí.

Letmo a spýtavo sa naňho pozrela ponad plece. „Ale nemám v čom.“

„Tak ju prines v rukách.“

Odrazu vstala. „To je ten najabsurdnejší nápad, aký som kedy počula.“

„Nie pre smädného človeka.“ 

„Nebuďte hlúpy, nemôžete mi piť z rúk.“ 

„Prečo nie?“ spýtal sa nenútene.

Počul, ako Abigail rozmýšľa, skoro tak jasne, akoby to vyslovila nahlas: „Jednoducho sa to nepatrí!“

„Keď som mohol piť z tvojich úst, keď som bol v bezvedomí, prečo by som ti teraz nemohol piť z rúk?“

Stiahla lopatky ešte väčšmi k sebe a ešte stále od neho odvrátená povedala: „Spôsobuje vám mimoriadnu radosť prenasledovať ma, však?“

„Chcem len trochu vody,“ povedal vážne, ešte stále s hlavou opretou v dlaniach. Potom vzdychol, pozrel hore prúdom a zahundral: „Tak teda na to zabudni, čert to ber,“ a znovu si ľahol na breh a zatvoril oči.

Keď sa Abigail odvážila naňho letmo pozrieť, vyzeral celkom nevinne. Zvláštne, ale vlastne by si ho nerada rozhnevala. Nikdy však celkom nevedela, čo má za lubom. Pozrela na jeho fúzy – boli skoro rovnako husté, ako keď ho videla po prvý raz – potom na vodu, a potom znovu naňho. Hľadala niečo, z čoho by mohla urobiť kornútik alebo nádobku, ale nič nevidela. Nikdy v živote čosi také neurobila, ale pomyslenie na to, že by to skúsila, vyvolalo v jej žalúdku akési lákavé živočíšne chvenie. Voda bola lahodne chladná. Ešte aj kôň sa potreboval poriadne zhlboka napiť. A Jessemu bolo navidomoči veľmi teplo. Znovu si rozopol košeľu a Abigail si spomenula, ako si pred chvíľou vsunul pod ňu ruku. Hľadela naňho, ako pokojne drieme. Pozrela na vodu.

Jesse dokorán otvoril oči, keď mu na holé prsia dopadli dve veľké spŕšky vody. Mykol sa, no potom sa uškrnul – Abigail stála nad ním a jej dlane, pritisnuté k sebe, tvorili misku.

„Otvorte ústa,“ prikázala.

No to ma podržte, pomyslel si a otvoril ústa ako na prijímaní. Spustila dlane nižšie, trochu ich od seba odtiahla, aby vznikla štrbinka, ale voda jej stiekla po rukách za manžety, trochu dopadlo Jessemu na prsia a bradu, ale do úst sa mu nedostalo nič. Abigail takmer čakala, že vyskočí, a odstrčí jej ruky, a spomenula si, ako zareagoval, keď mu na začiatku narazila lyžicou o zuby. On ju však prekvapil a rukou si rozotieral vodu po tmavej hrudi.

„Ó, tá je chladná,“ povedal spokojne a potom zažmurkal. „Ale rád by som mal trochu aj v ústach.“

„Zamočili sa mi manžety,“ ponosovala sa Abigail, poťahujúc si ich. No prilepili sa jej na zápästiach o ruky.

„Keď už sú aj tak mokré, mohla by si to skúsiť ešte raz.“

Tentoraz jej to šlo lepšie, lebo Jesse pod jej spojené dlane podložil ruky a nalial si vodu do úst z jej prstov, akoby to bol pyštek džbánu.

Bolo rozhodne veľmi zmyselné, ako pil z jej prstov. Kdesi dole v žalúdku Abigail pocítila zvláštne chvenie. Keď sa napil, na fúzoch mu zostali kvapky vody a ona fascinovaná hľadela, ako si ich z okraja fúzov oblizol. Odrazu si uvedomila, že naňho civie. Okamžite jej pohľad preletel kamsi na vzdialený ker.

„Prečo si aj ty nedáš?“

Dotkla sa hrdla tesne pod bradou. „N… nie, nechcem.“

Vedel, že to nie je pravda, ale chápal to – aj tak už zašla priďaleko.

„Poď, sadni si na chvíľu. Je tu príjemne chladno a vlastne celkom pohodlne.“

Obzrela sa okolo seba, akoby sa bála, že ju niekto pri tom môže prichytiť, keby sa to odvážila urobiť. Keď dospela k akémusi kompromisu sama so sebou, povedala: „Sadnem si sem,“ a sadla si na kraj kameňa pri jeho nohách.

„Ešte nikdy si tu hore nebola?“ spýtal sa jej a hľadel jej na chrbát, lebo bola otočená k potoku.

„Bola som tu ako dievča.“

„Kto ťa priviezol?“

„Otec. Prišiel na drevo a pomáhala som mu nakladať.“

„Keby som býval tu blízko, chodieval by som sem stále. Tam dole v údolí je to pre mňa priveľmi rovné a je tam prihorúco.“ Preplietol si ruky za hlavou a hľadel do stromov. „Keď sme boli s bratmi malí, celé hodiny sme trávili v zálive, chytali sme piesočné kraby, hrali sme sa v príboji, lovili lastúry. Oceán mi chýba.“

„Nikdy som oceán nevidela,“ povedala s ľútosťou.

„Nie je krajší ako toto tu, ibaže je krásny inak. A chceš?“

„Chcem čo?“ Obzrela sa naňho.

„Vidieť oceán?“

„Neviem. Richard bol…“ No zarazila sa a rýchlo sa odvrátila k potoku.

„Richard? Kto je Richard?“

„Nič… nikto… ani neviem, prečo som ho spomenula.“

„Musí to byť niekto, inak by si ho nebola spomenula.“

„Och…“ Rukami si objala kolená. „Bol to jeden človek, ktorého som kedysi poznala, a ten vždy hovorieval, že chce bývať pri oceáne.“

„Podarilo sa mu to?“

„Neviem.“

„Stratila si s ním kontakt?“

Vzdychla a pokrčila plecami. „Čo na tom záleží? Bolo to veľmi dávno.“

„Ako dávno?“

Neodpovedala. Bála sa mu zveriť. A predsa ju nabádal hovoriť s ním o veciach, ktoré nikoho iného nezaujímali natoľko, aby sa na ne spýtal.

„Pred trinástimi rokmi?“ našepkával jej. Neodpovedala ani tak a Jesse dlho a úporné premýšľal, kým napokon priznal: „Ja viem o Richardovi, Abbie.“

Počul, ako zatajila dych, a potom prekvapene naňho pozrela: „Ako môžete vedieť o Richardovi?“

„Doktor Dougherty mi povedal.“

Rozšírili sa jej nozdry a zovreli pery. „Doktor Dougherty rozpráva viac ako treba.“

„A ty rozprávaš primálo.“

Objala si ramená a odvrátila sa. „Svoje súkromné záležitosti si nechávam pre seba. Tak by to malo byť.“

„A je? Prečo si potom spomenula Richarda?“

„Neviem. To meno mi mimovoľne vykĺzlo. Odkedy odišiel, nikdy som o ňom nehovorila, a ubezpečujem vás, že nebudem ani teraz.“

„Prečo? Je to tabu, tak ako všetko ostatné?“

„Rozprávate ako hlupák.“

„Nie, ale myslím si, že niekto tak konal dávno predtým, ako som prišiel ja. Inak by ťa tak nevyviedlo z miery, že ti čosi vykĺzlo.“

„Ani neviem, prečo vás počúvam – takého absolútne impulzívneho človeka, ako ste vy. Vôbec nemáte predstavu o tom, čo je to zdržanlivosť či sebaovládanie. Rútite sa životom, akoby ste mu chceli spôsobiť šok, nech si zapamätá, že ste tam boli. Vám to možno vyhovuje, ale ubezpečujem vás, že to nie je môj štýl. Ja žijem podľa prísnych pravidiel.“

„Zišlo ti na um, Abbie, že si si stanovila príliš vysoké normy, alebo že to za teba urobil ktosi iný?“

„To žiaden živý tvor nemôže urobiť.“

„Tak mi teda povedz, prečo tu sedíš, päť míľ od civilizácie, a nezložila by si si klobúk, ani keby mu narástli chápadla, a ani si len nerozopneš manžety, hoci ťa už možno práve odierajú. No najhoršie zo všetkého je, že nechceš hovoriť o niečom, čo ti spôsobilo bolesť, pretože nejaký hlupák povedal, že to dámy nerobia. Ani že neprejavujú ľútosť či hnev. Mám pravdu? Dáma si vlastne nevylieva dušu. Namiesto toho ju drží uviazanú a zauzlenú úhľadnými pevnými uzlíkmi. Pravdaže, keby si rozprávala, bola by si ľudská, a ty si možno radšej myslíš, že si čosi viac ako ľudský tvor.“ Vedel, že ju nahnevá, ale vedel aj to, že jedine vtedy, keď je nahnevaná, je vlastne otvorená.

„Učili ma, pane, že jedno i druhé je neslušné a – áno – nehodné dámy nespokojne nariekať nad svojím životom. Jednoducho sa to nepatrí.“

„Kto to povedal? Tvoja matka?“

„Áno, ak to už musíte vedieť!“

„Hm!“ Celkom si vedel jej matku predstaviť. „Najlepšie na svete, čo by si mohla urobiť, by bolo rovno priznať: 'Milovala som kedysi istého Richarda, ale pustil ma k vode, a som preto naštvaná.'“

Zovrela päste, zvrtla sa k nemu tvárou a oči sa jej nebezpečne ligotali. „Nemáte právo!“

„Nie, ja nemám, ale ty áno, Abbie, nechápeš to?“ Sadol si vzpriamenejšie, teraz už napätý.

„Chápem len to, že som sem dnes vôbec nemala s vami ísť. Znova sa vám podarilo tak ma nahnevať, že by som… najradšej by som vás udrela do tej vašej nenávidenej tváre!“

„Bolo by to dnes už po druhý raz, čo by si ma udrela za to, že som v tebe vyvolal nejaký pocit. To ti až tak naháňa strach niečo cítiť? Ak by ti urobilo dobre, keby si ma udrela, prečo nejdeš sem a neurobíš to? Ako až ťa musím naštvať, aby si sa otvorila? Prečo nemôžeš jednoducho kliať, alebo smiať sa, či plakať, keď ti niečo vnútri hovorí, že by si mala?“

„Čo odo mňa chcete!“

„Chcem ťa len naučiť, že to, čo je prirodzené, by nemalo byť zakázané.“

„Och, iste! Biť, plakať… a… a to… tá scénka dnes ráno na hojdacom kresle! Keby bolo po vašom, doviedli by ste ma k nemravnosti!“ V očiach sa jej nahromadili slzy.

„To nie sú nemravnosti, ale to ty nechápeš, pre všetky tie hlúpe pravidlá, podľa ktorých ťa tvoja matka nútila žiť.“

„Moju matku z toho vynechajte! Odkedy ste prišli do môjho domu, len mi vo všetkom protirečíte a na všetkom nachádzate chyby. Nedovolím vám napádať moju matku, keď vás vaša vlastná aspoň trochu nenaučila slušnému správaniu!“

„Len sa počúvaj, Abbie. Prečo nadávaš mne a hneváš sa na mňa, keď vlastne obviňuješ svojich rodičov a Richarda za to, čo ti urobili?“

„Povedala som, vynechajte ich z toho! Akí ku mne boli, do toho vás nič nie je!“ Oči jej blčali, keď sa prudko postavila.

„Prečo si taká agresívna, Abbie? Za to, že som trafil do čierneho? Pretože ich obviňuješ, a myslíš si pritom, že sa to nemá? Doktor Dougherty mi toho nemusel povedať veľa, aby som si to dal dohromady. Oprav ma, ak sa mýlim. Tvoja matka ťa učila, že dobrá dcéra si ctí svojich rodičov, aj keby to znamenalo, že musí obetovať svoje vlastné šťastie. Učila ťa, že cnosť je prirodzená, ale telesnosť nie, hoci v skutočnosti je to naopak.“

„Ako sa opovažujete sypať také trpké slová na nevinných ľudí, ktorí mi chceli len to najlepšie?“

„Nemali predstavu o tom, čo je pre teba to najlepšie – okrem Richarda, aspoň si myslím, a on bol dosť bystrý na to, aby vedel, že nepremôže mravné kódexy tvojej mŕtvej matky, a tak zmizol!“

„Och! A predpokladám, že vy viete, čo je pre mňa najlepšie!“ Pokojne na ňu pozrel. „Možno.“

Abigail si ho premerala rozčúleným pohľadom: „A vám možno narastú krídla a odletíte pred zákonom, keď si po vás príde!“ Zamávala prstom smerom k mestu.

Vtedy mu pochopenie rozjasnilo oči. „Á, tak už sa dostávame k pravde, všakže?“ Načiahol sa za barlami a nespúšťal z nej svoj hrozivý pohľad. „Prekáža ti, že nejaký obyčajný, mizerný vlakový lupič ako ja by mohol objaviť o tebe pravdu, však?“

„Presne tak!“ odvrkla, obrátená tvárou k nemu, s nahnevane zovretými päsťami pri bokoch. „Obyčajný, mizerný vlakový lupič!“

„Dobre teda, dovoľte, slečna Abigail McKeriziová, aby vám tento obyčajný, mizerný vlakový lupič povedal o vás pár vecí, ktoré ste popierali, odkedy ste ma videli po prvý raz.“ S námahou vstal a podišiel k nej. „Práve preto, že som zločinec, si sa pri niekoľkých príležitostiach opovážila vybočiť zo svojich správnych ciest a stratiť nad sebou kontrolu. Pri mne si robila veci, na ktoré si sa nikdy neodvážila – potajomky si privoňala k životu. A vieš, prečo si to urobila? Pretože potom si si mohla očistiť svedomie tým, že si obvinila mňa z toho, že som ťa k tomu dohnal. Napokon, veď to ja som ten zlý, či nie?“

„Krútite sa stále dookola!“ povedala posmešne, a už sa triasla, lebo Jesse vystihol pravdu, a pravda bola pre ňu priveľmi hrozná na to, aby ju pripustila.

„Popieraš, že si sa pri mne odvážila trochu narušiť svoje sväté pravidlá preto, že som… kriminálnik?“ Teraz už stáli tvárami tesne pri sebe.

„Neviem, o čom hovoríte,“ povedala afektované, odvrátila sa a prekrížené ruky si pritisla k prsiam.

Jesse ju chytil za rameno a chcel ju obrátiť tvárou k sebe. „Och, vytiahnite už konečne svoju hlavu z piesku, slečna Abigail Pštrosová, a priznajte to!“ Vytrhla sa mu, ale on šiel tesne za ňou a prenasledoval ju svojimi nemilosrdnými obvineniami. „Trieskala si dverami, hádzala do mňa misy, bozkávala ma, vykrikovala na mňa, ba dokonca si sa aj trochu sexuálne vzrušila a zistila si, že občas je to sakramentsky príjemný pocit. Ale zo všetkých tých zakázaných vecí si mohla viniť mňa, nemám pravdu? Pretože ja som ten nemravný, nie ty. No čo by sa stalo s veľkolepými klamnými predstavami, keby vysvitlo, že som niekto iný, a nie bandita, za ktorého si ma považovala?“ Znovu ju chytil za rameno. „No tak sa so mnou rozprávaj. Povedz mi o všetkých svojich dobre strážených, utajovaných previneniach! Môžeš mi to povedať – čo na tom záleží, veď onedlho odídem a všetky ich vezmem so sebou!“

Napokon sa zvrtla k nemu a striasla jeho ruku: „Nemám nijaké tajné viny!“ vykríkla nahnevane.

Jesse sa zavŕtal pohľadom do jej očí a odpovedal jej rovnako rozčúleným krikom ako ona: „No a práve to sa ti celý čas usilujem ukázať!“

Zavalilo ich ticho, akoby padol storočný dub. Ich oči sa od seba neodtŕhali. Abigail sa veľmi usilovala pochopiť, čo jej to hovorí, a keď jej to napokon došlo, vlastné poznanie ju ohromilo a odvrátila sa.

„Neodvracaj sa odo mňa, Abbie,“ povedal Jesse a neobratne zamieril k nej na barlách, dotkol sa jej ramena, teraz už nežnejšie, a chcel, aby sa k nemu obrátila dobrovoľne, čo ona tvrdošijne odmietala. „Musím to povedať namiesto teba?“ spýtal sa potichu.

V hrdle sa jej hrčili slzy.

„Ne… neviem, čo odo mňa chcete… počuť.“

Jesse prehovoril tým najmiernejším tónom, akým kedy s ňou rozprával. „Začneš, povedzme, priznaním, že Richard bol žiadostivý mladík, že sa medzi vami stalo čosi, pre čo odišiel.“ Jesse sa nadlho odmlčal a potom ešte tichšie dodal: „Že to nemalo nič spoločné s tvojím otcom,“ a palcom ju pritom hladkal po ruke, ktorú stále držal.

„Nie, nie… to nie je pravda!“ Dlaňami si zakryla tvár. „Prečo ma takto prenasledujete?“

„Pretože si myslím, že Richard bol presne taký ako ja, a to ťa vydesilo na smrť.“

Vtedy sa zvrtla a svojou dojemne malou päsťou ho udrela doprostred holej hrude. Jesse sa zatackal, ale nespadol. „A nebol?“ naliehal.

Pozrela do jeho neúprosných očí ako šialená lesná víla, vyvedená z miery, a po lícach jej stekali slzy. „Dajte mi pokoj!“ prosila utrápené.

„Priznaj to, Abbie,“ povedal potichu.

„Bodaj ťa čert vzal!“ vykríkla vzlykajúc a zdvihla ruku, aby ho znova udrela. Neuhol sa, ani necúvol, keď jeden za druhým dopadali údery na jeho plecia a hruď. „Bodaj ťa čert vzal… R… Richard!“ jachtala, ale Jesse stál pevne, keď ho zasiahla naboku na krku a nechtami mu na ňom vyryla dva červené jarčeky.

Nebránil sa jej, nezastavoval jej údery, iba veľmi nežne povedal: „Ja nie som Richard, Abbie. Ja som Jesse.“

„Ja viem… viem,“ vzlykala do dlaní a teraz sa už hanbila, že klesla až tak hlboko.

Jesse ju objal okolo roztrasených pliec, pritiahol si ju k sebe a oprel čelom o svoju pevnú hruď. Jej slzy ho pálili na pokožke a vyvolali v jeho očiach akési neznáme, znepokojujúce štípanie. Jedna barla mu spadla na zem, ale udržal rovnováhu a nechal ju tak. Abigailin klobúk sa posunul nabok a on z neho vytiahol ihlicu.

Ruky jej vyleteli nahor a jachtala: „Čo… čo to ro… robíte?“

„Iba to, čo by si ty sama neurobila – dávam ti dolu klobúk. Nič viac, okej?“ Prestrčil ozdobnú ihlicu cez slamu a odhodil klobúk za seba na breh potoka, potom Abbie znova pritiahol k sebe, veľkú ruku si ovinul okolo jej krku, palcom jej hladkal vlasy, tak puritánsky tuho stiahnuté za ušami.

Plakala mu v náručí s lakťami stisnútými medzi ich telami a jeho predlaktia, uzavierajúce jej úzke plecia, a dlaň, ktorá ju hladkala po rukáve, ju uspokojovali väčšmi, ako považovala za možné. Dotkol sa jej mäkkého ušného laloka. Oprel si čelo o jej vlasy a ona mala zvláštny pocit bezpečia a zostala v jeho objatí.

Abbie, Abbie, hovoril si v duchu Jesse, ty môj malý kolibrík, čo to so mnou robíš?

Voňal inak ako jej otec – lepšie. Na dotyk bol iný ako Dávid – pevnejší. Pripomenula si, kto je, čo je, ale v tej chvíli na tom nezáležalo. Bol tu, príjemný a skutočný, a tlkot srdca pod jej lícom opretým o jeho hruď bol mocný a bezpečný. A ona pocítila neodolateľnú túžbu konečne o tom všetkom rozprávať.

Keď prestala plakať, Jesse sa zaklonil, chytil jej tvár do oboch dlaní a palcami jej utieral mokré líca.

„Sadnime si, Abbie, a porozprávajme sa. Nechápeš, že musíš o tom rozprávať?“

Slabo prikývla, Jesse ju potom za ruku ťahal na breh potoka a ona ho oddane nasledovala, vyčerpaná plačom.

Vo vrbine spieval drozd. Potom sprevádzal Abbie svojím tichým švitorením, keď začala rozprávať. Jesse sa jej už nedotýkal, ale nechal ju rozprávať. Vytiahol z nej pravdy, ktoré už pred časom vytušil. Poskladal si obraz smutného, uzavretého manžela a jediného dieťaťa, ktorým Abigailina matka ubližovala svojím obmedzeným chápaním lásky.

Prísna žena so strohou disciplínou, ktorá učila svoju dcéru, že povinnosť je dôležitejšia ako túžby vlastného tela. Videl v duchu Richarda, muža, pri ktorom si Abbie uvedomila tie túžby, ale ktorý ju nemohol vyslobodiť z pevných pút zákonov, stanovených jej matkou. A Abbie, ktorá sa celé tie roky skrývala za ilúziu, že Richard ju opustil pre chorého otca.

No Jesse teraz videl, ako sa tá uväznená Abbie vyslobodila. Žaby práve spustili svoj popoludňajší koncert. Hľadel, ako sa tá žena na brehu potoka mení na zrelú ľudskú bytosť s obavami, pochybnosťami, slabosťami a ľútosťou. A vedel, že pred touto novou, premenenou Abbie si musí dávať pozor.

Keď sa pobrali na spiatočnú cestu do mesta, všetko bolo akosi iné. Mýty boli rozbité. Pravda sa teraz viezla spolu s nimi, sedela v bričke ako ďalší pasažier. Zavládla medzi nimi znepokojujúca pohoda, zrodená hlbším pochopením, a bola oveľa hrozivejšia ako to nepriateľstvo, ktorým bol preniknutý ich vzťah predtým.

Pretože ona zistila, že Jesse vie byť milý.

A on zistil, že Abigail vie byť ľudská.

Viezli sa mlčky, uvedomujúc si každý dotyk lakťov a kolien. Vyliezli večerné biele motýle a spev cikád utíchol. Tiene stromov sa predĺžili a napokon, keď slnko dohaslo, sa stratili. Lístie tlmene šepkalo svoje posledné večerné modlitby. Kobyla zrýchlila cestou domov krok a bolo počuť len jej hlas, keď erdžala do hustnúceho súmraku. Abbie rukávom zavadila o Jesseho plece a on sa naklonil dopredu, aby sa odtiahol, a hľadel rovno pred seba s lakťami opretými o kolená a opratami voľne visiacimi v rukách. Dnes jej pomohol prelomiť mnohé zábrany, no ešte stále bola spútaná spoločenskými pravidlami. Vôbec nebola jeho typom ženy. No keď sa obzrel ponad plece, videl, že ho sleduje. Oči mala úplne rovnakej farby ako večerná obloha, na malej zaujímavej tvári sa ešte zračil zmätok, ale na rukách mala už znova biele rukavičky.

Pohľad jej zablúdil preč, potom sa znova stretol s jeho očami a okúsila tú prudkú, desivú túžbu ženy, ktorú priťahuje ten nesprávny muž. Kolesá ticho svišťali, pasažieri sa hojdali v jednom rytme, neodtŕhajúc od seba oči. Napokon Abigail uhla svojimi utrápenými očami a Jesse tiež preniesol pohľad inam. Myslela na zbraň v jeho ruke tam vo vlaku a zatvorila oči, lebo to nechcela vidieť, no nemohla sa tej predstavy zbaviť. Znova otvorila oči a študovala jeho široké plecia s hrbolcami svalov, tesne obopnuté belasou bavlnenou košeľou, čierne vlasy, ktoré sa mu na golieri skrúcali, husté bokombrady siahajúce hlboko k ostrej čeľusti, rukávy vyhrnuté až po lakte tmavých zarastených rúk, ohybné zápästia, dlhé prsty. Predstavila si ich na sebe a potom sa v rozpakoch odvrátila.

Bože, pomáhaj mi, pomyslela si, lebo ja ho chcem.

Blížili sa k mestu. Jesse si opraty preložil do jednej ruky a bez slova si pozorne pozapínal košeľu. Abigail v hustnúcom šere pocítila, že sa začervenala. Zaklonil sa, znovu sa dotkli plecami, no už boli pri jej bielom latkovom plote a Jesse zatiahol pred schody na verandu.

Podal jej opraty. Boli teplé od jeho rúk.

„Neobracaj tentoraz tak prudko,“ hovoril jej vľúdne. „Nechcem, aby si sa prevrátila.“

To pokojné varovanie v nej vyvolalo nesmierne príjemný pocit.

Jesse tam stál v šere a hľadel, ako to opäť zobrala príliš zostra okolo latkového plota, zadržal dych a vydýchol, až keď vyrovnala bričku a zamierila hore ulicou. Potom si sadol na hojdačku na severnej strane verandy, aby na ňu počkal. Barly si oprel v kúte, pomaly sa hojdal a prezeral si verandu, ktorá bola pre ňu taká typická. Bola úhľadná, čerstvo vymaľovaná, ohradená stípikovým zábradlím až potiaľ, kde sa začínalo široké schodište vedúce na dvor. Na opačnom konci boli dve biele prútené kreslá so stolíkom, na ktorom stálo rozrastené papradie. A kým sa hojdal za sprievodu tichého, trhaného vŕzgania povrazov, myslel na ňu.

Vynorila sa spoza rohu a on hľadel, ako prichádza, malá, vystretá, pocítil silu svojich hojacich sa svalov a vedel, že by bolo veru dobre, keby odtiaľto čím skôr odišiel.

Trochu sa zľakla, keď ho zbadala tam v tieni s jednou rukou nedbanlivo natiahnutou na operadle dvojsedadla. Rozmýšľala, aký by to bol pocit, keby si jednoducho sadla do oblúku toho ramena, oprela si oňho hlavu a hojdala sa spolu s ním, až kým by nebolo celkom tma a on by povedal: „Už je čas ísť do postele, Abbie.“

No Jesse je predsa hrozný vlakový lupič, a tak neisto stála nad schodami. Ibaže on vôbec nevyzeral hrozne, keď sa tam tak lenivo pohojdával. Povrazy sa vŕzgavo ponosovali na jeho váhu a Abbie si na okamih spomenula na tú strašnú ťarchu na sebe. Previnilo sklopila oči.

„Ste hladný?“ spýtala sa, lebo nevedela, čo iné povedať.

„Trochu,“ odvetil. On si až priveľmi jasne uvedomoval, aký je jeho hlad.

„Bude stačiť studené kurča s chlebom?“

„Pravdaže. Nemohli by sme jesť tu vonku?“

„Nemyslím…“ Vrhla pohľad na susedný dom, no potom si to zrejme rozmyslela. „Dobre. Prinesiem to.“ Nechala ho tam hojdať sa, a keď sa vrátila s podnosom, vycítil, ako zaváhala, či sa k nemu priblížiť.

„Postav to na zem k nohám a poď si sadnúť ku mne,“ vyzval ju. „Je tma, nikto nás neuvidí.“ No pohľad jej zabehol k lakťu prevesenému cez operadlo hojdačky, a až keď ho zložil, postavila podnos na zem a sadla si vedľa neho.

Mlčky po troške odjedali, zaskočení uvedomovaním si prítomnosti toho druhého, umlčaní týmto novým napätím, ktoré medzi nimi zavládlo. Jedli málo. Abigail si povedala, že zanesie podnos dnu, ale namiesto toho sedela, akoby nemohla rozkázať svojim nohám.

Jesse si oprel o koleno členok nohy, ktorú mal na jej strane, tmavou rukou si ho tam pridŕžal a pri každom pohybe hojdačky sa teraz vystrčeným kolenom so šuchotom obtrel o Abigailinu sukňu. Jej oči pritiahlo pevné stehno obtiahnuté v tesných džínsach. Zovrela ruku v záhyboch sukne, aby odolala pokušeniu položiť si ju na ten pevný sval, ktorý sa pohyboval zakaždým, keď sa Jesse pätou odrazil od podlahy. Skoro až cítila, aké teplé a tvrdé to stehno bude, aké by to bolo zmyselné prejsť dlaňou po jeho dlhej vnútornej strane, pocítiť ten dobre známy pohyb svalu, ktorý sa posúval spolu,s hojdačkou. No iba naň hľadela, zatiaľ čo jej nešikovná fantázia stvárala čudné veci s jej žalúdkom. Zvieralo jej ho a čudné chvenie zachvátilo aj najintímnejšie miesta. Sedela tam, túžiac po tom mužskom stehne, a očaril ju už len dotyk jej šiat o jeho pokožku.

Jesse si prevesil zápästie cez operadlo hojdačky a hoci sa Abigail vôbec nedotýkal, jej srdce sa rozochvelo, keď si uvedomila, ako je blízko.

„Myslím, že už je čas ísť do postele,“ povedal napokon Jesse ticho. Abbie sa trepotal pulz a krv jej vrazila do líc. No Jesse len zložil ruku z operadla hojdačky a otočil sa, aby si z kúta zobral barly, potom vstal, upravil si ich a zdvorilo čakal, aby jej dal prednosť.

Otvoril sieťové dvere, a keď Abigail pred ním vošla do salónu, spýtal sa spoza nej: „Mám vnútorné dvere zatvoriť?“

Bála sa obzrieť, a tak šla ďalej do kuchyne a odpovedala mu pritom: „Nie. Je teplá noc, len zahasprujte sieťové.“

Jesse mal pocit domova, keď takto vchádzal s ňou dnu, spolu sa chystali na noc, a ešte väčšmi si uvedomoval, že už je načase odísť. Opatrne šiel potme do kuchyne.

„Kde sú zápalky?“ spýtal sa.

Jej hlas sa ozval odkiaľsi od dverí do komory. „V škatuľke na stene, naľavo od sporáka.“

Nahmatal ich, škrtol a vysoko zápalku podržal. Keď sa rozsvietilo, videl, že Abbie stojí medzi dverami komory s podnosom pritisnutým na pás, a vo svetle lampy má oči veľké a rozžiarené. Vrátil cylinder na lampu, pozrel na ňu, a bol v pokušení… v strašnom pokušení.

Chvíľu ani jeden nevedel, čo povedať.

„Dám… dám len tie špinavé riady do komory.“

„Och… áno, pravdaže,“ pokrčil plecami a obzeral sa, akoby niečo stratil. „Myslím, že pred spaním ešte zájdem von.“ Jesse rozhodne zamieril ku dverám a vedel, že koná správne. No keď zdolával tmavé schody, zistil, že Abigail stojí za ním a drží lampáš nad hlavou, aby mu osvetlila cestu. Obrátil sa a pozrel na ňu.

Bez úsmevu hľadela na jeho červeno-zlatistú osvetlenú tvár dolu pod ňou a vlasy splývajúce s tmavým nočným pozadím. Lampáš mu osvetlil nekonečne hlboké oči, ako keď sa do mačacích očí zamieri priamy lúč svetla.

„Ďakujem, Abbie,“ povedal potichu, „… dobrú noc.“ Potorm sa oprel o barly, odišiel na dvor a pohltila ho tma.

Abigail upratala komoru, no on sa ešte stále nevrátil dnu. Šla ku zadným sieťovým dverám a vykukla von. Vyšiel mesiac a Abigail v jeho bledom svetle rozoznala Jesseho siluetu sediacu na dvore pod lipou. Tvár mal v strakatom nočnom tieni, ale videla mu topánky a jedno zdvihnuté koleno, cez ktoré mal prevesenú ruku.

„Jesse?“ zavolala potichu.

„Hm?“

„Ste v poriadku?“

„Som. Choď spať, Abbie.“

Dlho ležala v posteli a počúvala, ale vôbec nevedela, kedy sa vrátil dnu.

kapitola 12

Nasledujúce predpoludnie vyškerený Kostlivec Binley stál na prednej verande slečny Abigail a so svojou priveľkou hlavou, medzerou medzi zubami a vyčnievajúcim ohryzkom vyzeral ako strašiak z tekvice na tyčke plota.

,,'bré ráno, slešna Abigail. Krásne ránko. Krásne ránko. Tento balíček… ech… prišiel pre vás včerajším vlakom, slešna Abigail, ale Max nemal s ním včera koho poslať, tak dnes ráno povedal mne.“

„Ďakujem, pán Binley,“ odvetila Abigail a otvorila sieťové dvere len toľko, aby tade prešiel balíček, čím sklamala Kostlivca, ktorý by bol dal pol balíčka tabaku, len aby videl, čo v tom balíčku je, a druhú polovicu za to, aby videl, čo ten lupič v dome robí. No keď sa na ňu Kostlivec neprestával spoza sieťových dverí uškŕňať, dodala: „Bolo od vás veľmi láskavé, že ste mi to doručili, pán Binley.“

Abigail bola jediným človekom, ktorý ho oslovoval pán.

„Jasnačka, slešna Abigail,“ povedal Kostlivec skoro úctivo, prikyvujúc a prešľapujúc svojimi veľkými nohami na mieste, zatiaľ čo Abigail rozmýšľala, či ho nebude musieť pricapnúť sieťovými dverami ako nejakú otravnú muchu, aby odišiel.

Raz, keď boli mladší, Kostlivec na pikniku na počesť Dňa nezávislosti vykúpil košík slečny Abigail a nikdy nezabudol na chuť jej smotanového koláča a pečeného kurčaťa, či na jej vybrané správanie a na to, ako ho požiadala, aby jej opravil akúsi maličkosť na šindľoch a ako ho potom pozvala na koláč a kávu. No teraz videl, že sa o nič skôr nedostane do jej domu ako nejaký vlakový lupič do jej nohavičiek, o čom si napokon šušká celé mesto.

„Ako sa darí tomu lupičovi?“ spýtal sa, nadvihol si pritom obnosený klobúk a poškrabal sa po čele.

„Nie som kvalifikovaná hodnotiť jeho zdravotný stav, pán Binley. Ak chcete tú informáciu podávať pri obchode ďalej spolu s vaším tabakom, navrhujem, aby ste sa spýtali doktora Doughertyho.“

Kostlivec si práve vtedy užul poriadny kus a už ho chcel vypáliť, keď ho slečna Abigail odo dverí varovala: „Buďte taký dobrý, pán Binley, a nenechávajte svoje prebytky na mojom pozemku!“

Čert aby to vzal, pomyslel si Kostlivec. Ak hovorí o pľutí, prečo to, doparoma, nepovie rovno? Možno majú ľudia pravdu, keď vravia, že je občas trochu namyslená. No napriek tomu Kostlivec počkal, až kým nebol na ceste, a potom vypľul poriadny chuchvalec. On si s ňou nebude začínať, on teda nie. A pokiaľ sa nemýli, nikdy si s ňou ani nijaký chlap nezačne, nech je to hoci aj vlakový lupič!

Balíček nebol označený, bola na ňom iba denverská poštová pečiatka, jej meno a adresa Stuart's Junction, Colorado. Písmo nepoznala. Bolo hranaté, vysoké a rozbúšilo sa jej pri ňom srdce. Za celý svoj život dostala možno ak tri balíčky. V jednom jej kedysi dávno prišiel malý rám na fotografie, v ktorom mala matkin a otcov ferotyp. Potom si raz dala poslať toaletnú misu, keď už otec nemohol chodiť von na záchod. Tento balíček bol jej tretí a chcela vychutnávať jeho záhadnosť čo možno najdlhšie.

Potriasla ním a zašuchotalo to tam ako sušienky. Videla, ako sa Kostlivec stratil na konci ulice, a bez rozmýšľania sa vrátila s balíčkom na verandu na hojdačku. Dlho tú chvíľu vychutnávala, až napokon opatrne odstránila obal, aby papier zostal celý a mohla si ho odložiť ako vzácnosť. Znovu škatuľou potriasla, ba dokonca ju ovoňala. No páchla ako stránky starej knihy, suchým papierom. Položila si ju na kolená a zamyslene prešla rukou po vrchnáku, pomaly sa hojdala, predlžovala to príjemné prekvapenie a pritom v nej úžasne narastala zvedavosť. Ešte chvíľu chcela vychutnávať pocit očakávania a uchovať si ho, aby mohla v budúcnosti naň spomínať. Napokon zdvihla vrchnák a vyrazilo jej dych. Ako dva kúsky skladačky pod ním ležal pár tých najkrajších topánok, aké kedy videla. Bol tam aj zložený lístok, ale ona sa hneď nedotkla ani lístka, ani topánok, sedela tam s rukou na pootvorených perách, predstavovala si tvár Dávida Melchera, ako ju videla naposledy, poznačenú ľútosťou.

Napokon zobrala do jednej ruky lístok a do druhej jednu topánku. Och, bože! pomyslela si. Červené! Sú červené! Čo budem, preboha, robiť s párom červených topánok?

No prezerala si kvalitnú kožu, mäkučkú ako lupeň kvetu, takú mäkkú, až sa čudovala, ako môže taký vláčny materiál zniesť váhu človeka. Topánky boli priliehavé, s jemnými remienkami od členka až po vrch a opätkami tvarovanými ako driek víly, klenutými a elegantnými. Keď sa dotkla kože mäkučkej ako jelenica, aj bez toho, aby jej to niekto musel povedať, vedela, že sú naozaj z kozľaciny, najjemnejšej, aká sa len dá zohnať. Dávid, pomyslela si, och, Dávid, ďakujem. A pritisla si topánku k lícu, odrazu sa jej za ním zacnelo a zatúžila po tom, aby tu bol. Topánky by si bola rada obula, kým bude čítať jeho lístok, ale nikdy by si jasnočervené topánky nemohla obuť tak, aby ju niekto v nich uvidel. Možno niekedy v súkromí svojej spálne. No zatiaľ uložila topánku naspäť do škatule vedľa jej páru a čítala lístok.

Moja milá slečna Abigail,

dovoľujem si – vlastne nie – je mi cťou poslať Vám najkrajší a najnovší pár topánok zo zásielky, ktorá ma čakala, keď som prišiel do Denveru. Bude mi potešením predstaviť si ich na Vašich krásnych nohách, ako v nich trháte kapucínky a odnášate do svojho pôvabného domu. Práve tak si vás predstavujem, a aj teraz ľutujem svoje unáhlené slová. Ak mi Vaše srdce môže odpustiť, vedzte, že by som bol chcel, aby sa to všetko skončilo inak, ako to dopadlo.

S vďakou Váš pokorný služobník Dávid Melcher

Pred trinástimi rokmi si myslela, že spoznala, čo je to zlomené srdce, keď ju zavrhol muž, ktorého milovala po celé roky dospievania. No teraz sa jej videlo, že tento pocit ľútosti za niečím, čo stratila ešte prv, ako to získala, je trpkejší než to, čo prežila vtedy. V srdci ju pichlo pri pomyslení, že Dávid po nej túžil – zdalo sa jej to nemožné, v jej veku.

Taký jemný človek, presne taký, akého toľké roky čakala, odkedy utiekol Richard. A ona mu teraz nemá ako povedať: „Vráť sa… Odpúšťam ti… začnime odznova.“ Škatuľa od topánok jej nevravela nič. Nebolo na nej ani meno firmy, ani značka farby či modelu. Nebolo na nej nič, čo by prezrádzalo, pre koho Dávid pracuje. Vedela iba to, že spomínal Philadelphiu a že tento balíček bol podaný v Denveri. Lenže to sú veľké mestá, Denver i Philadelphia, mestá, v ktorých je nepochybne množstvo výrobcov topánok, množstvo obchodných cestujúcich. Nebolo by možné nájsť človeka, ktorý nemá ani len stálu adresu. No pri myšlienke na to, že nemá stále sídlo, vybavil sa jej názov Elysian Club. Elysian Club! Philadelphia!

Tam býval, keď sa ta vrátil. Srdce jej poskakovalo a vedela, že mu napíše do Elysian Clubu vo Philadelphii, poďakuje sa mu a bude len dúfať, že sa list k nemu nejako dostane, keď sa tam zastaví, a možno – iba možno – sa jedného dňa vráti do Stuarťs Junction a vyhľadá ju.

„Abbie? Čo robíš tam vonku?“ Vo dverách stál strapatý, bosý, práve zobudený Jesse s obnaženou hruďou.

Vzrušenie jej oživilo hlas, keď zašvitorila: „Ó, pán Cameron, pozrite, čo mi prišlo.“ Nemala oči pre nič iné, len pre tie topánky, ktoré on ešte nevidel. Priniesla balíček do salónu, položila ho na jedálenský stôl na opačnom konci a baliaci papier s adresou obrátila tak, aby nebolo pochýb, že tie topánky sú pre ňu.

Jesse sa krivkajúc šiel pozrieť, čo to je. „Kde si si to objednala?“ spýtal sa prekvapený, keď videl jasnočervené topánky, pretože vôbec nevyzerali na to, že by si ich bola vybrala ona.

„Neobjednala som si ich. Je to dar od Dávida Melchera.“

Odrazu sa Jesse potreboval pozrieť ešte raz, a potom usúdil, že sa mu absolútne nepáčia. „Dávida Melchera? Ale, ale, nie sme odrazu akísi neformálni? A ešte k tomu topánky! To je šokujúce, slečna Abigail.“

„Mne sa to zdá celkom milé,“ povedala, ohmatávajúc prstami kožu, a sotva myslela na to, čo robí. „Nie je to darček, aký by vybral každý muž.“

Jesse vycítil jej vzrušenie, keď jej prsty rozochvené poletovali po červenej koži ako motýle a skoro s úctou sa dotýkali remienkov, jazyka, špičiek.

„Môžeš ich nosiť do mesta, vždy keď budeš od mäsiara potrebovať prasací mechúr,“ povedal podráždene, „alebo keď budeš potrebovať poslať telegram a niekoho požiadať, aby ťa zbavil istého pištoľníka.“

Abigail bola príliš šťastná, aby si všímala jeho pokus zhanobiť ten dar.

„Och, obávam sa, že ich nemôžem nosiť vôbec nikam. Jednoducho nie sú… nuž, sú príliš jemné a elegantné na Stuarťs Junction.“

Jesse sa zamračil a obočie sa mu zvraštilo. Veľa nechýba a začne tú červenú kožu hladkať. Tvárila sa blažené a ďalej sa nadchýnala majstrovskou prácou a kvalitou kože. Nikdy ju nevidel takú rozžiarenú a nepočul ju takto švitoriť. Oči mala belasé a jasné ako tie jej kvety a na perách nevídaný jemný úsmev. Keď tak na ňu hľadel, mal chuť vytrhnúť jej tie1 prekliate červené topánky z rúk.

No odrazu si Jesse uvedomil, že Abbine vlasy nie sú ani zďaleka upravené a že má na sebe starú, beztvarú kvetinovú košeľu s vyhrnutými rukávmi až po lakte a na bruchu do trojuholníka uviazanú utierku na riad. Vyzerala obyčajne ako nejaká pomocnica z kuchyne, a výsledok bol ohromujúci. Jesse sa pristihol, že študuje uzol utierky, ktorý jej sedel v priehlbine na krížoch.

„Och, panebože!“ povedala veselo. „Vy ste tak dlho spali, a ja tu stojím a civiem na toto, a vy asi umierate od hladu.“ Hodila vrchnák na škatuľu s topánkami, a keď pozrela na Jesseho, zbadala, ako sa mračí.

Na chvíľu sa jej zdalo, že cez noc vyrástol, ale odrazu si uvedomila prečo.

„Páni, vy chodíte bez bariel!“ zvolala radostne. Potom si pomyslela, preboha, ten teda je vysoký! A vzápätí nato, preboha, veď je polonahý! Bol bez košele a bosý ako vždy a okrem nových nohavíc nemal na sebe nič. „Ale doktor Dougherty povedal, že to nesmiete preháňať,“ karhala ho, aby skryla, ako ju znervóznil pohľad na jeho obnažené telo.

Jej starostlivosť trochu zmiernila Jesseho mrzutosť pre tie topánky a hnev ho čiastočne prešiel.

„Umieram od hladu. Koľko je hodín?“ Pošúchal si tvrdé, ploché brucho a potešilo ho, že sa placho odvrátila.

„Blíži sa poludnie. Spali ste veľmi dlho.“ Zamierila do kuchyne a on šiel za ňou.

„Chýbal som ti?“ Ešte naposledy vrhol ničivý pohľad na škatuľu s topánkami a potom hľadel na tú uviazanú utierku, ktorá sa jej pri každom kroku nadúvala. Mala jeden z najkrajšie formovaných zadkov, aké kedy videl.

„Nemala som kedy nad tým rozmýšľať. Mala som robotu s praním.“

„Ach, tak preto si oblečená ako pomocnica z kuchyne. Musím povedať, že je to príjemná zmena.“

Odrazu sa Abigail cítila nepríjemne a začala si rolovať rukávy, striasať ich dolu, aby zakryli jej odhalené ruky, a Jesse rozmýšľal, či by si ich nechala vyhrnuté, keby bol Dávid Melcher. Tá myšlienka ho ešte väčšmi podráždila.

„Špinavé práce sa nijakým zázrakom neurobia samy,“ povedala, už zase vecná, šikovne si pozapínala manžety a potom si siahla za chrbát, aby si rozviazala utierku. Bolo mu ľúto, že si ju dala dolu, keď začala pripravovať obed. Nikde v kuchyni nebolo vidieť, že sa tam pralo, ale vonku našiel natiahnuté šnúry s posteľnou bielizňou, utierkami a nejakými sukňami a blúzkami. Keď krivkal na záchod, zbadal aj dlhé spodné nohavičky a živôtiky s otvormi na okrajoch, čo možno najnenápadnejšie skryté za väčšími, svetskejšími kusmi bielizne. Korzet, v ktorom si ju predstavoval a z ktorého mala mať chronickú žalúdočnú i emocionálnu nevoľnosť, nebolo vidieť nikde.

Keď sa však vrátil do domu, usúdil, že nie je na šnúre preto, lebo ju musí pekne-krásne sťahovať! Jej uštipačnosť sa nevysvetliteľne vrátila. Pustila sa doňho, len čo prekročil prah.

„Prosila som vás, aby ste nechodili po vonku takto vyzlečený, pane!“ začala zostra, očividne rozčúlená takou hlúposťou.

„Vyzlečený?“ Pozrel na seba. „Nie som vyzlečený!“

„Kde máte košeľu?!“

„V spálni, prekristoverany!“

„Pán Cameron, mohli by ste odložiť svoje vulgárne vyjadrovanie až dovtedy, kým zase nebudete v takej spoločnosti, ktorá by ho ocenila?“

„Dobre, dobre, čo ťa to odrazu posadlo?“

„Nič ma neposadlo, len…“ No odvrátila sa bez dokončenia.

„Pred chvíľou si bola celá zjančená z tých Melcherkových topánok, a teraz…“

„Nebola som zjančená!“ Zvrtla sa, oči sa jej blýskali a ruky mala vbok.

„Cha!“ vyprskol, držiac sa okraja bielizníka, ktorý mal za sebou, a končekmi prstov naň rozčúlene bubnoval. „Zapálil ťa ako močiarny plyn tými… tými čačkami!“ Opovržlivo mávol rukou k jedálni.

Obočie jej vyletelo nahor. „Včera ste mi hovorili, že mám zabudnúť na obozretnosť a poddať sa citom. Dnes ma zhadzujete za obyčajný prejav ocenenia.“

Pár iskrivých okamihov hľadeli na seba, keď Jesse povedal čosi úplne absurdné.

„Ale veď sú červené!“

„Čo sú?“ spýtala sa zmätene.

„Povedal som, že sú červené!“ zreval. „Tie prekliate topánky sú červené!“ 

„No a čo?“

„Čo… čo… sú červené, to je všetko.“ Začal sa prechádzať v kúte pri dverách do komory a cítil sa hlúpo. „Ktoré ženy nosia červené topánky?“ hundral, zabúdajúc, že práve obdivoval, ako vďaka tej utierke vyzerala presne ako žena, ktorá by mohla nosiť červené topánky.

„Povedala som, že ich chcem nosiť?“

„Nemusela si to povedať. Výraz tvojej tváre to povedal za teba.“

Ukázala na zadné dvere. „Kým ja sa usilujem zachovať tu aké-také dekórum, vy si krivkáte na záchod holý ako nejaký divoch, a potom máte tú opovážlivosť vyčítať mi myšlienku, že by som si rada obula červené topánky!“

„Povedzme si to na rovinu, slečna Abigail. Nie ste na mňa naštvaná preto, že idem von bez košele a bez topánok. Ste naštvaná preto, lebo som vás prichytil jančiť sa nad tými nemožnými topánkami!“

„A vy nie ste naštvaný preto, že tie topánky sú červené, ale preto, že sú od Dávida Melchera!“

„Dávid Melcher!“ hundral neveriacky takmer jej do ucha, keď prehrmela okolo neho do komory. „Len ma nerozosmej!“ Šiel jej v pätách s nosom vystrčeným ako sliediaci pes. „Ak si myslíš, že žiarlim na takého tajtrlíka, ako je ten…“ No práve vtedy Abigail preletela okolo neho a stúpila mu na bosý palec. „Au!“ vykríkol, no ona sa ani len nezastavila, a ani neospravedlnila.

„Nebola by som vám naň stúpila, keby ste boli poriadne oblečený.“ Hodila na stôl nádoby.

„Čerta starého! Urobila si to úmyselne!“

„Možno áno.“ Znelo to potešené.

Jesse si šúchal palec o lýtko. „Pre nič. Tentoraz som nespravil vôbec nič!“

No ona sa k nemu zvrtla, rozhorčene ukazujúc na zadný dvor. „Nič, vraj nič? Ako sa opovažujete, pane, prechádzať cez moj dvor oblečený takto a zízať na moju spodnú bielizeň pred celým mestom!“

Jesse nadvihol obočie, na tvár sa mu vkradol nepatrný úsmev, nadvihol mu jeden kútik fúzov, potom rozžiaril jeho šibalské oči a Jesse sa začal smiať, najprv pridusené, a potom čoraz hlasnejšie a hlasnejšie, až klesol na stoličku.

„Och, vy… vy… buďte… buďte ticho!“ vyprskla. „Chcete, aby vás počulo celé mesto?“ Hodila sa na stoličku oproti nemu a hrubo narušila etiketu slečny Abigail McKenziovej, keď si naložila, nečakajúc naňho. Buchla lyžicou o tanier a plesla naň zemiaky, kým on len sedel a rehotal sa. Nakoniec posunula misu k nemu a zavrčala: „Jedzte!“

Nakladal si na tanier, bláznivo sa pritom chichotajúc, a ona mala chuť kopnúť ho pod stolom do tej zranenej nohy. Napokon sa oprel lakťom o roh stola, naklonil sa bližšie a veľmi hlasno zašepkal: „Je to lepšie, ak budem šepkať? Takto ma susedia nebudú počuť.“ Hoci hľadela rovno do taniera, videla tie odporné fúzy tesne pri svojom líci. „Hej, Abbie, vieš, čo som tam vonku hľadal? Korzety. Chcel som len vidieť, cez akú konštrukciu sa budem musieť prepracovať, kým sa ti dostanem na telo.“

S treskom pustila vidličku a nôž, vstala zo stoličky, akoby ju vystrelilo, ale on sa načiahol a chytil ju vzadu za sukňu.

„Pustite ma!“ Potiahla si sukňu, ale on si ju pritiahol medzi roztiahnuté stehná a Abigail pritom márne mlátila okolo seba rukami.

„Koľko vrstiev je pod týmto, Abbie?“ podpichoval ju a pokúšal sa ju objať okolo pása a stiahnuť si ju na kolená. Ona sa šklbala, bila ho, pokúšala sa uvoľniť si sukňu, no on ju len za ňu ťahal ako za lano a celý ten čas sa pridusené smial.

„Dajte pokoj!“ vyštekla naňho, keď si ju stiahol na kolená ako škuner k pilóte. Zúrivo bojovala, potom sa otočila, aby ho mohla sotiť do pleca, a druhou rukou sa pritom jednostaj usilovala chrániť si sukňu.

Jesseho úsmev bol nezbedný, ruky neochabujúce a dychčal jej od ucha: „Nosíš spodničky, Abbie? Ukáž, pozrieme sa.“ Vtedy už obaja boli jedna spleť ramien, rúk a lakťov, spodničiek a kolien. On dobýval a ona sa bránila. On ju chytil a ona ho plesla. Šikovným manévrom odrazil jej zle mierený úder a Abbie rýchlo stratila zem pod nohami.

„Ty maniak!“ kričala a zaťala sa mu do prstov, aby jej pustili zápästie.

„Ale, Ab, prestaň sa naťahovať.“ Znovu ju chytil za zápästie, silnejšie ako predtým.

„Ja?! Pusti ma!“ vrieskala. No Jesse si ju obrátil tvárou k sebe. Pritiahol si ju medzi nohy, stehnom sa mu pritom opierala o pohlavie, a spadla na jeho hruď tvrdú ako kameň. No ešte raz sa mu vyšmykla, pootočila sa, jeho ruky ju však chytili za boky a vtiahli naspäť do prístavu.

„Bože, na takého kolibríka sa vieš teda biť,“ fučal. A akoby to chcela potvrdiť, skoro sa vyslobodila. Jeho mocné rameno ju však chytilo okolo pása a cítila, ako si ju bez ceremónií stiahol na kolená. „Uch!“ zavrčal, keď ho udrela do boľavej nohy, ale pevne ju držal okolo pása.

„Dobre!“ vyprskla. „Dúfam, že som ti ublížila! Daj tú ruku preč! Nechaj tie gombíky!“

Držal ju zozadu, tesnejšie pritiahol rameno okolo jej útleho drieku, a druhou rukou jej nahmatával gombíky na krku. Podarilo sa mu jeden rozopnúť, zatiaľ čo ona sa usilovala odtiahnuť mu ruku a zápasila aj s druhou, ktorá sa jej zakrádala k prsiam.

„No tak, Abbie, ja ti neublížim.“ Zdalo sa, že jej odpor ho len ešte väčšmi pobavil, a súboj vpredu na jej blúze pritom pokračoval.

„Ublížim ti, ako len budem môcť!“ prisahala – ako komár vyhrážajúci sa nosorožcovi. „Varujem ťa!“ Bojovala udatné, teraz už zadychčaná, lenže on ju držal tak pevne, že sa nemohla dostať dosť ďaleko, aby mu nejako ublížila.

„Bože, ako sa mi len páčiš v tejto starej vyblednutej sukni,“ vzdychal, akosi sa mu podarilo uvoľniť druhý gombík, a Abigail sa pritom usilovala chytiť obe jeho ruky, a zároveň získať slobodu.

„Ty hnusný ničomník… dúfam, že… že ťa obesia!“ zlostila sa.

„Ak odvisnem,“ odsekol jej, „dožič mi aspoň… poslednú… sladkú spomienku.“ Už ju držal za jeden prsník a ona sa zúrivo vrtela. Jesse sa uhýbal, aby sa vyhol jej rozháňajúcemu sa lakťu.

„Len do toho, Abbie, obráť sa sem, nech na teba dočiahnem.“ Jeho čierne fúzy sa už vrhali na jej ústa, ale Abigail mu chytila za hrsť vlasov na spánkoch a z celej sily potiahla.

„Aú!“ vykríkol Jesse, ona sa mykla silnejšie, až ju nečakane pustil. Natiahnutá sa skĺzla dolu a pristála na kolenách, s ústami tesne nad jeho pupkom. Lakťom ho však zasiahla presne na to miesto, kde bol postrelený. Jesse zjajkol a zmeravel, ruky sa mu rozleteli, akoby ho bola práve ukrižovala o stoličku. Jeho hrdelný ston Abigail prezradil, že bitka sa skončila.

Vyhrabala sa spomedzi jeho stehien, zapla si oba gombíky na krku, no Jesse mal oči stále zatvorené a šklbalo mu viečkami. Pootvoril pery, vystrčil jazyk a prechádzal si ním po okraji rovných vrchných zubov, potom bolestivo vtiahol do seba vzduch a pozrel na strop s hlavou ovisnutou dozadu. Ochabnuto sa dotkol vlasov na spánkoch a opatrne si ich masíroval. Abigail ho sledovala, roztrasená a ostražitá. Ruka mu znovu klesla a napokon zavrčal a postupne sa ťahal hore, až znova sedel v pravom uhle. V miestnosti nastalo úplné ticho, keď sa oprel lakťami z oboch strán taniera a hľadel naň, akoby sa na ňom pohol nejaký kúsok jedla. Abigail klesla na stoličku, sedela s rukami v lone, potom apaticky chytila nožík, ktorý bol vratko zapichnutý do kôpky zemiakovej kaše. Očistila ho o okraj taniera a opatrne odložila, no ani jeden z nich nepovedal ani slovo. Pokúsila sa jesť, ale jedlo akoby jej zostávalo trčať v krku. Jesse zdvihol hlavu a hľadel mimo nej cez celý dom až prednými dverami von. Nemalo význam predstierať, že je, tak si starostlivo utrela ústa, zložila obrúsok a úhľadne ho odložila, akoby čakala na rozhrešenie.

Jesse už teraz vedel, prečo to urobil. Vlastne ho to vôbec neprekvapilo, keď zistil, že žiarli. Prekvapilo ho iba to, že žiarli na ženu, ako je ona. Jemu sa nikdy nepodarilo vyvolať jej úsmev, smiech, či rozžiariť ju tak, ako sa to podarilo tým topánkam od Melchera.

Abbina stolička zavŕzgala v tom tichu, práve keď sa Jesse napokon rozhodol prehovoriť.

„Abbie, myslím…“

„Čo?“ Znehybnela, napoly stojac, s tanierom v ruke.

Hľadel von prednými dverami, lebo si netrúfal pozrieť na ňu. „Myslím, že by som mal radšej stadiaľto odísť, kým si navzájom neublížime.“

Hľadela na tanier v ruke, a odrazu ju veľmi mrzelo, že mu ublížila. „Áno,“ povedala pokorne. „Myslím, že by si mal.“ 

„Priniesla by si mi, prosím ťa, zo spálne barly?“ požiadal ju veľmi zdvorilo.

„Pravdaže,“ súhlasila rovnako zdvorilo a šla po ne. Chcela mu povedať, že jej je to ľúto, ale pomyslela si, že najprv by to mal povedať on. On to začal. Mlčky mu podala barly.

„Ďakujem,“ povedal, opäť až veľmi zdvorilo, vzoprel sa a vstal, potom odkrivkal do svojej izby, znova si šetriac pravú nohu. Potom nasledoval dlhý, hlboký vzdych, keď klesol na posteľ.

Abbie dlho hľadela cez zadné dvere von a nevidela nič. Napokon si vzdychla, upratala, a potom pomaly šla hore do svojej izby vyzliecť si kvetinovú blúzu.

Bezútešné klesla na okraj postele a zaborila si tvár do dlaní. Zo všetkého bola taká zmätená. Nič už nebolo také jednoduché ako predtým, než tí dvaja muži vstúpili do jej života. Už viac nemohla zapierať, ako ju Jesse priťahuje. Niekedy vedel byť taký citlivý a príjemný. Ako včera, keď mu rozprávala veci, ktoré nikdy nepovedala ani živej duši, a začala mu veriť, no vzápätí urobil to, čo urobil. Prečo nemôže byť ako Dávid? Dávid sa tak veľmi podobá jej. Dávid – gentleman, ktorého zásady sú také podobné tým jej. Dávid – ktorý ju tak nežne pobozkal na schodoch, ale nikdy by sa nepokúsil o nič také ako Jesse tam dolu na stoličke. No keď na to myslela, zdalo sa jej, akoby ožila, a nemohla ten pocit potlačiť. Prečo nie je schopná odolávať temnému zlovestnému čaru, ktoré ju znovu a znovu ťahá do Jesseho sietí?

Pokúšala sa predstaviť si otca, či sa tak niekedy správal k matke, ale jednoducho to nešlo. Jej matka by bola odišla z domu. No Abbie sa teraz čudovala, prečo sa jej otec s matkou nikdy navzájom nedotýkali, nebozkávali. Vždy si myslela, že tak ako oni sa správajú aj všetky ostatné dobre vychované manželské páry.

Abbie si pritisla ruky na rozpálenú tvár a spomenula si, ako jej matka hovorila, že všetci muži sú zvery. Spomenula si, ako ju raz Richard chytal v stajni a ona mu dala zaucho. Spomenula si, ako s ňou Jesse zápasil tam na stoličke a na tú noc v posteli, keď jej jazykom prechádzal po prsiach, po bruchu. A v tej horúcej izbe hore na poschodí sa zatriasla a ubezpečovala sa, že to, čo cítila v tú noc a dnes, bol len strach a nič iné. Pretože čokoľvek iné by bolo hriešne.

Prudko vstala, prezliekla sa do slušných šiat a rozhodla sa, že sa musí nejako ospravedlniť za to, že mu ublížila. Pôjde dolu a pripraví aspoň citronádu. Možno to bude postačovať, ak sa jej nepodarí donútiť sa k slovám.

Práve chcela naliať citronádu, keď niekto zaklopal na predné dvere. Na verande stál opálený, dobre oblečený, asi tak štyridsaťpäťročný muž. Všetko od kordovánových topánok po steťson na hlave bolo ako zo škatuľky. Zložil si klobúk bezchybne upravenou rukou, zľahka sa uklonil a napravil si balík pod pazuchou.

„Dobrý deň. Slečna Abigail McKenziová?“

„Áno.“

„V meste mi povedali, že tu máte pána DuFrayna.“ 

„DuFrayna?“ zopakovala zmätene. „Jesseho DuFrayna,“ vysvetľoval.

Na okamih bola tým menom zaskočená. Jesse DuFrayne? Jesse DuFrayne. To meno malo rovnaký rytmus, ako keď sa po koľajniciach šinie vlak. To meno sa jej samovoľne opakovalo v mysli, akoby oceľové kolesá vyťukávali správu:

Jesse DuFrayne, už je to tak, Jesseho DuFrayna priviezol vlak… Jesse DuFrayne, už je to tak, Jesseho DuFrayna priviezol vlak…

No Abigail si aj tak myslela, že to meno akosi nemôže patriť Jessemu, ktorého pozná. Dať mu skutočné priezvisko, to by znamenalo pripustiť, že možno neklamal.

„Je tu, slečna McKenziová?“

Náhle sa prebrala zo svojho zadumania.

„Och, prepáčte, pán…?“

„Hudson. James Hudson z Rocky Mountain Railroad. Ako už iste tušíte, slečna McKenziová, máme neodškriepiteľný nárok na Jesseho DuFrayna.“

Tak, pomyslela si, a že pán Jesse DuFrayne nie je nijaký vlakový lupič. Naozaj nie? Toto bol okamih, na ktorý čakala – nastal čas jej pomsty. No akosi to pre ňu stratilo príťažlivosť.

„Poďte ďalej, pán Hudson, nech sa páči, poďte ďalej,“ otvorila sieťové dvere a pozývala ho dnu. „Zdá sa, že muž, ktorého hľadáte, je tu. Odmietol povedať…“

No v tom okamihu sa zo spálne ozval jeho hlas. „Hej, doktor, to ste vy? Poďte ďalej.“

Po tvári pána Hudsona sa zrazu rozlial úsmev, zamieril za hlasom, no potom zastal – zdvorilo, i keď netrpezlivo – a spýtal sa: „Môžem?“

Abigail prikývla a ukázala na dvere spálne. „Je tamto.“

James Hudson neskrýval skutočnosť, že sa už veľmi teší a nemôže sa dočkať, kedy otvorí dvere spálne. Šesť či sedem dlhých krokov cez obývačku a ich hlasy zaburácali.

„Jesse, prekristapána, ako to, že si skončil tu?“

„Jim! To som teda rád, že ťa vidím!“

Abigail po špičkách bojazlivo prešla ku dverám. Jesse sa holil, no ešte aj pod tými mydlinami bolo vidieť, že sa Jima Hudsona vôbec neobáva, naopak, je celý natešený, že ho vidí. Na jej údiv sa tí dvaja objali a priateľsky sa potľapkali po chrbtoch.

„Doparoma, to je teda fajn, že ťa človek zase vidí!“ zvolal DuFrayne, keď sa od Hudsona odtiahol.

„Ja by som mohol povedať to isté. Po trati sa roznieslo, že ťa postrelili. Čo sa stalo? Niekto ti odfikol zatúlanou guľkou fúzy? Vyzerajú trochu ošklbané.“

DuFraynov smiech, úprimný a spontánny, zaplnil izbu, keď hľadel do zrkadla, ktoré držal v ruke. „Bol by som radšej, keby tá zatúlaná guľka zasiahla len tie.“

„Áno? Kam ešte si to dostal?“

„Do pravej nohy, ale už je to dobré, vďaka tuto slečne Abigail. Vytiahli ma z vagóna R. M. R., hodili sem, a odvtedy ma má na krku.“ 

„Slečna McKenziová, ako sa vám máme poďakovať?“ spýtal sa Jim

Hudson, ale akoby na odpoveď zobral balíček, ktorý priniesol, a podával jej ho. Podľa tvaru balíčka bolo vidieť, že je to fľaša. „Nie je to veľa, ale prosím, prijmite to s mojou srdečnou vďakou.“

Abigail tam stála prekvapená a zmätená, ako automat sa načiahla za ponúkaným darom, celkom ohromená tým, čo to všetko malo znamenať, no Hudson sa vzápätí znova obrátil k DuFraynovi.

„Čo sa stalo, Jesse? Robili sme si obrovské starosti. Ty si sa stratil a chlapci dolu v Rockwelli našli tvoje náčinie, ale bez Jesseho! Potom niekto zo stanice Stuarťs Junction poslal telegram s opisom údajného lupiča, ktorého tu vytiahli z vlaku – uhľovočierne fúzy a vysoký ako dvere stodoly. Povedal som si, ak to nie je Jesse, zjem svoj pätnásťdolárový stetson.“

Jesse sa znova zasmial spod peny a sadol si na posteľ, kde bol predtým, ako prišiel Hudson. „Nuž, môžeš so svojím stetsonom odtiaľto aj odísť, pretože som v poriadku.“ Vrhol opatrný pohľad na Abbie. „Dnes popoludní ma noha trochu neposlúchala, tak som si pomyslel, že si pri holení radšej sadnem.“

„No tak… čo sa stalo? To ma chceš celý deň držať v napätí?“

„Nie, celý deň nie, no ešte chvíľu. Mydlová pena už zasychá a začína to svrbieť. Mohol by som sa najprv doholiť?“

„Pravdaže, pravdaže, len pokračuj.“

„Poďte sem, Abbie. Nemusíte postávať pri dverách. Jim, toto je Abbie. Urobila za tie skoro už tri týždne sakramentsky kus práce, aby moje telo nezhnilo. Keby nebolo jej, istotne by sa na mne kŕmili supy. Slečna Abigail McKenziová, zoznámte sa s Jimom Hudsonom.“

„Zoznámili sme sa s pánom Hudsonom už pri dverách. Nesadnete si, pán Hudson?“ ponúkla ho a pritiahla hojdacie kreslo. „Nechám vás osamote.“

„Mohli by ste chvíľu počkať, Abbie?“ Jesse znova zobral britvu a zrkadlo, ale mal s tým problémy, lebo na holenie potreboval obe ruky. „Podržte mi tú prekliatu vecičku, aby som mohol dokončiť.“ Predniesol tú žiadosť tak milo, že Abigail sa zabudla uraziť a vyhovela mu.

Keď ich tak Jim Hudson sledoval, táto malá domácka scénka mu vôbec nešla dohromady s jeho priateľom Jessem a bol zvedavý, čo sa tu za tie tri týždne odohralo.

„Jess, čo sa ti, dopekla, stalo s fúzmi? Vyzerá to, akoby si na ne siahol britvou,“ všimol si. „Nikdy by som nebol čakal, že sa toho dožijem.“

Jesseho a Abbin pohľad sa na okamih stretli nad zrkadlom, a Jesse odvetil: „Ani ja. Len som chcel vedieť, ako by som vyzeral bez nich.

Určite si vieš predstaviť môj názor na to, ako som vyzeral. Jeden deň bez nich, a už aj som si ich nechával znovu narásť. Aj Abbie si myslí, že s fúzmi vyzerám lepšie.“

Cítila, ako jej tvár očervenela, a bola rada, že je k Jimovi Hudsonovi chrbtom. Jesse si poutieral tvár, potom znova veselo pozrel Abbie do očí, zatiaľ čo ona bola v ohromných rozpakoch z toho, ako odlišne sa k nej Jesse správa pred druhými – vždy s úctou, vždy zatajuje jej priestupky, obviňuje len seba samého. Aký je to človek? čudovala sa, keď jeho oči už znovu hľadeli inam.

Keď sa Jesse doholil, zostal na posteli a obaja muži sa zhovárali ďalej.

„Čo máš s rukou, Jess?“

„Akosi mi ju zmliaždili v tom vlaku.“

„No tak, už som čakal dosť dlho. Povedz mi, čo sa tu stalo.“

„Nie je toho veľa na rozprávanie. Bol to len sakramentsky hlúpy omyl. Mal som namierené do Rockwellu, ako vieš…“ Kým Jesse rozprával o incidente vo vlaku, Abbie sa naklonila nad posteľ, aby poskladala jeho holiace náčinie. Jesse ju pritom mimovoľne chytil okolo pása a zľahka ju tľapol, keď sa vystrela, aby odišla. Jim Hudson si to gesto všimol so záujmom. To mimovoľne gesto bolo rovnako intímne, ako môže byť bozk, pretože Jesse pritom ďalej rozprával, a Jim si bol istý, že si vôbec neuvedomoval, že sa tej ženy dotkol. Hudson sa veľmi usiloval skryť svoje prekvapenie. Slečna McKenziová vôbec nebola Jesseho typ. Hudsonovi stačilo ani nie pol minúty pri dverách, aby to vedel. Hľadel za ňou, ako odchádza z izby, zmätený tým, čoho bol svedkom.

Kým Jesse si neuvedomoval, čo urobil, Abbie veru áno. To miesto na jej chrbte, kde sa dotkla jeho dlaň, akoby jej horelo. Za celý jej život sa nijaký muž Abigail McKenziovej nedotýkal tak dôverne. Tento dotyk sa celkom líšil od iných dotykov Jesseho DuFrayna, ktoré boli niekedy žartovné, niekedy opovážlivé, niekedy agresívne, no vždy mali nejaký dôvod. Nie, tento dotyk bol iný. Svojich rodičov nikdy nevidela takto sa navzájom dotýkať, nech akokoľvek lovila vo svojich spomienkach, a tento dotyk jej svojou dôvernosťou zrýchlil tep.

Celý čas, kým pripravovala v kuchyni ďalšiu citronádu, jej v hlave vírila jediná myšlienka – Jesse DuFrayne ju držal za chrbát pred priateľom…

V spálni Jim Hudson povedal: „Teraz počúvaj, Jesse, onedlho to budeme musieť všetko dať do poriadku. Vieš, že železnica proti tebe nič nemá.“ Zasmial sa, pobavene potriasol hlavou a pokračoval: „Vieme predsa, že si neprepadol nijaký vlak. Lenže ten Melcher robí okolo toho rozruch. Je pripravený bojovať a vysúdiť si, koľko len môže, pre ten trvalý následok.“ 

„Čo myslíš, čo dostane?“

„To uvidíme zajtra. Dohodol som na poludnie schôdzku priamo tu v meste a ak sa bude dať, dohodneme sa. Melcher sem príde, no ja tam budem zastupovať železnicu, takže ak nechceš, nemusíš ta ísť. Pravdaže, iba ak by si chcel. Melcher tam určite bude mať aj právnika. Najlepšie bude, ak to urovnáme s čo možno najmenšou publicitou, súhlasíš?“

„Súhlasím, Jim, no aj tak ma štve, čo ten krpáň môže chcieť, keď si obviní železnicu, hoci po dvoch dňoch si odtiaľto odišiel po vlastných, zatiaľ čo ja tu musím ležať s dierou ako husacie vajce.“

„A to je to hlavné, o čo by si sa mal starať. Nechaj, aby som tie právne záležitosti vybavil ja. Dopekla, každý sa predsa väčšmi bojí o teba ako o to, aké odškodné bude pýtať Melcher. Určite to budú skôr len reči, ako skutočná hrozba. No čo s tebou? Ako sa tá noha hojí?“

„Je to sakramentsky meravé. Ruka tiež, ale mal som veľké šťastie, že ma tá guľka zložila do rúk doktora Doughertyho – to je miestny lekár. Abbie však mala vždy poruke liečebné prostriedky, o akých sa doktorovi Doughertymu ani nesnívalo. On ma v ten prvý deň dal dohromady, ale potom ma udržala pri živote ona.“

„Mimochodom, aby som nezabudol,“ skočil mu do reči Hudson, „dostala náš odkaz, že sa jej odmeníme za to, že vás tu s Melcherom ubytovala?“

„Dostala… a, Jim?“ stíšil hlas, hoci už sa rozprávali dosť potichu. „Postaraj sa, aby dostala veľa. Správal som sa k nej ako poriadny lotor.“

Slečna Abigail v kuchyni počula výbuch smiechu, hoci nepočula, čo ho vyvolalo.

„Mám dojem, že tá dáma na teba zapôsobila,“ skonštatoval potichu Jim Hudson s jedným obočím nadvihnutým.

„Videl si niekedy dámu, ktorá by na mňa nezapôsobila, Jim?“

„Myslím, že ešte nikdy som ťa nevidel s dámou, Jess.“ Na tvárach oboch mužov bolo vidieť dobrú náladu.

„Priznávam, že je pre mňa trochu zvláštna, ale celkove mi tu vôbec nie je zle, ibaže ma považuje za vlakového lupiča, zneuctiteľa žien, klamára a toho najväčšieho hulváta. A zo všetkých síl sa sakramentsky snaží ma napraviť. Znášam to, lebo sa mi páči jej kuchyňa – vodový vývar, slizké vajcia a smrtonosná pečienka.“ Jesse sa zasmial, keď si na to všetko spomenul.

„Zdá sa, že ona je presne tým, čomu si sa vždy vyhýbal, Jess – slušná žena. Možno práve to potrebuješ.“

„Ja, vážený špekulant Hudson, potrebujem vlak, ktorý by ma odtiaľto odviezol, a to čím skôr, tým lepšie. Zajtra budem na tej schôdzke, či ma už doktor pustí, alebo nie. Nazdával som sa, že je to on, keď si prišiel. Mal by mi dať, takpovediac, prepúšťací list. Už mi to na tých barlách celkom ide.“

„Len sa neprenáhli, Jess. Zakiaľ som tu v meste, musím vyhľadať aj toho Doughertyho. Predpokladám, že aj uňho si si otvoril účet, hm?“

„Ešte stále je otvorený, ale ja som vedel, že po mňa prídeš a vyrovnáš to.“

Hudson sa zasmial. „Počuj, chlapci v Rockwelli chcú vedieť, čo majú urobiť s tvojím výstrojom.“

„Je v poriadku, Jim?“

„Nedotknutý, ubezpečujem ťa. Všetok. Uskladnili to v búde na koľajniciach.“

„V búde! Dopekla, tí babráci, všetky platne sa mi rozbijú. Chcem, aby ich odtiaľ dali preč. Ideš tým smerom?“

„Nie, po zajtrajšej schôdzke mám namierené nazad do Denveru. Vieš, že hovoríme so všetkými starostami každého banského mesta v tomto štáte, ktorí žobronia o odbočku trate, aby mohli vyvážať svoju rudu. Nestačíme stavať, tak sa poponáhľaj uzdraviť sa!“

„V tom sa spolieham na tvoj úsudok, Jim. Len mi daj vedieť, čo sa deje, lebo už som z tohto zaháľania ustatý. Len čo doktor prestane vraštiť svoje prešedivené obrvy nad mojou ranou, už aj som nazad na konci trate. Chcem si byť istý, že moje veci budú zatiaľ v poriadku.“

„Stoker by ich mohol priviezť zásobovacím vlakom,“ navrhol Hudson s prešibaným úškrnom.

„Bože, len to nie! Chráň ma od Stokera!“ Obaja sa zasmiali. „S oceľou a drevom to vie, ale to celý výstroj môžem rovno pustiť dolu kopcom, vyjde to zajedno, ako keby ho viezol Stoker. Zatiaľ to teda nechaj tak. Možnože niečo vymyslím. Možno budem môcť zajtra odtiaľto odísť s tebou. Ktovie?“

„Tak teda odpočívaj, chlapče. Ja ešte musím navštíviť toho doktora Doughertyho, a keď už som tu, môžem zistiť, či nemá prednosta stanice nejaké sťažnosti na túto odbočku. Tuším už radšej pôjdem, Jess. Tak či onak, predtým než odídem z mesta, sa ešte uvidíme.“

Keď sa Hudson chystal odísť, vo dverách sa zjavila slečna Abigail s podnosom. „Môžem vám pred odchodom ponúknuť pohár citronády, pán Hudson?“

„Myslím, že už ste s nami mali dosť starostí, slečna McKenziová. To ja vám musím niečo ponúknuť, kým odídem. Koľko som vám dlžný za opateru tých dvoch mužov?“

Bez ohľadu na to, koľkokrát Jessemu pripomenula, že si ho zobrala do domu len pre peniaze, keď jej ich ponúkli, vyviedlo ju to z rovnováhy.

Jesse videl, aké rozpaky v nej vyvolala Jimova otázka, videl, že odmieta premeniť to, čo urobila, na doláre. Tak ako množstvo iných tém, aj peniaze boli témou pre dámu nevhodnou. „Daj dáme slušnú cenu, Jim.“

„Tak čo myslíš, akú cenu má tvoja koža, DuFrayne?“

Obaja si vymenili pobavený sprisahanecký pohľad a Jesse odvetil: „Neviem, akú cenu má moja koža, ale pohár citronády slečny Abigail je hocikedy hoden aj tisícovky.“

„V tom prípade si budem musieť pred odchodom dať,“ povedal Jim Hudson, usmievajúc sa na Abbie.

„Tak vám nalejem,“ ponúkla sa Abbie, cítiac sa nepríjemne pri ich žartovaní.

„Kde si ju vypijete, pán Hudson?“ spýtala sa. „Mohol by som u vás na verande, slečna Abigail? Pripojíte sa ku mne?“

Prečo sa predtým, než odpovedala, pozrela na Jesseho, akoby potrebovala od neho povolenie sedieť na verande s iným mužom?

„Len choďte, Abbie, zaslúžite si oddych,“ povedal a všimol si, ako jej zružoveli líca. „Jim, ty starý darebák, vďaka, že si prišiel.“

Hudson podišiel k posteli, muži si znovu potriasli ruky a Hudson pritom povedal: „Len odtiaľto už vypadni a hybaj nazad na koľajnice, počul si? A zatiaľ nerob slečne zbytočné starosti. To je rozkaz!“

„Choď už, lebo sa ti tá citronáda zatiaľ vyparí.“ A keď Hudson so slečnou Abigail odchádzali z izby, zavolal za nimi: „A správaj sa tam vonku na verande slušne, Jim. Slečna Abigail je dáma, ktorá si potrpí na spoločenské vystupovanie.“

Severná časť verandy bola teraz popoludní v chladnom tieni. Hudson tam videl drevenú hojdačku, ale gestom ukázal slečne Abigail na opačnú stranu, kde boli prútené kreslá. Jeho úroveň sa prejavuje vo všetkom, pomyslela si, ešte aj v tom, že zvolil oddelené stoličky na páliacom slnku namiesto intímnejšej spoločnej hojdačky v lákavom tieni. Kým si Abigail nesadla, zostal stáť. Všimla si, ako si najprv potiahol ostro nažehlené puky nohavíc, a až potom zaujal kreslo oproti nej.

„Predpokladám, že Jesse zďaleka nebol vzorný pacient,“ začal. 

„Bol vážne zranený, pán Hudson, sotva sme čakali, že prežije. Za tých okolností by bolo pre každého ťažké byť vzorným pacientom.“ Keď už to povedala, opäť nevedela, prečo takto Jesseho obhajuje, tak ako on bránil ju.

„Myslím, že sa vyjadrujete priveľmi zdržanlivo, slečna McKenziová, ale ja poznám Jesseho lepšie. Zasluhujete si každý dolár, ktorý dostanete. Obávam sa, že nie je ten typ, ktorý by práve najlepšie znášal nejaké maznanie sa alebo to, že musí byť zavretý. Keď je vo svojom živle, je to sakramentsky dobrý človek, ten najlepší.“

„A čo je jeho živlom, pán Hudson?“

„Železnica, pravdaže.“

„Takže predsa len pracuje pre železnicu.“

„Áno, a robí sakramentsky dobrú prácu.“

Keď to Abbie počula, jej zmysly sa rozbúrili. Tak je to napokon pravda. Len horko-ťažko sa jej podarilo ovládnuť si ruku, aby sa jej netriasla.

„Vaša lojalita mu robí česť, pán Hudson, pretože vy ste na prvý pohľad solídny človek.“ Keď vnímala jeho bezchybnú eleganciu, zdvorilosť a zjavný obdiv k Jessemu DuFraynovi, mala pocit, že tá náhla zmena postavenia jej pacienta ju premohla.

„Muži si získavajú rešpekt rôznymi spôsobmi, slečna McKenziová. Ak som ja vážený, tak z iných dôvodov ako on. Môžete mi veriť, Jesse DuFrayne je nebrúsený drahokam a na trati R. M. R. niet nikoho, kto by vravel dačo iné.“

„A čím si získal tú úctu?“ Bola zvedavá, či Hudson zbadal, ako sa jej pohár v ruke trasie.

„Počujem vo vašom tóne pochybovačnosť, slečna McKenziová, a tuším, že vám Jesse poskytol len málo dôvodov vidieť v ňom dobro. Krivdil by som mu, keby som vymenúval jeho cnosti. Uveríte v ne, len keď ich objavíte sama. Ak budete mať niekedy príležitosť vidieť jeho fotografie, prezrite si ich pozorne. Uvidíte viac ako len hnedé obrázky… uvidíte, kde je jeho srdce.“

Zvláštne, nikdy predtým si nepomyslela, že by Jesse mal aj srdce.

„Áno, pozriem si ich, pán Hudson, ak niekedy budem mať tú príležitosť.“ Tak teda je fotograf, pomyslela si a spánky sa jej začali trepotať ako krídla. Naozaj je fotograf!

„Jess mal pravdu,“ povedal Jim Hudson a postavil prázdny pohár na prútený stolík medzi nimi. „Táto citronáda je hodna tisíc dolárov za pohár v deň, ako je ten dnešný.“

„Som rada, že vám chutila.“

„Ak budete čokoľvek potrebovať, kým je Jesse tu, stačí povedať slovo a máte to.“

„To je od vás veľmi láskavé, pane.“

„Som si istý, že keby sa naše láskavosti mali porovnávať, tak moja by v porovnaní s vašou beznádejne zaostávala. Prajem vám pekný deň, slečna McKenziová. Dávajte mi naňho pozor.“ James Hudson pozrel pritom na dvere.

Tá posledná srdečná poznámka načisto rozvírila už aj tak zmätené pocity slečny Abigail. Myslela si, že Jim Hudson prišiel do jej domu, aby učinil spravodlivosti zadosť, no on namiesto toho obhajoval muža, ktorého ona nie raz nazvala lupičom. Keď hľadela za Hudsonom, ktorý sa vzďaľoval po prašnej ceste, nanovo ju rozrušili odhalenia súvisiace s Jessem Cameronom-DuFraynom.

Znovu sa jej z čistá jasná vynorila v mysli tá ironická veršovanka:

Jesse DuFrayne, už je to tak, Jesseho DuFrayna priviezol vlak…

Nemohla stáť vonku na verande donekonečna. Musela vojsť dnu a postaviť sa mu zoči-voči. No čo mala povedať? Dýchalo sa jej náramne ťažko a cítila, že je červená až po korienky vlasov, tlkot srdca jej odbíjal plynúce sekundy, počas ktorých jej hlavou preleteli všetky spomienky, spomienky na to, ako mu nespočetne ráz vyčítala, že je vlakový lupič. Pokúšala sa ovládnuť sa, ale cítila sa nevýslovné ženská a akosi veľmi zraniteľná. Ako sa len musel po celé tie dni v duchu smiať, pomyslela si. A čo si myslí teraz?

Potichu otvorila dvere, postavila sa pred stojan na dáždniky, aby si v zrkadle skontrolovala, ako vyzerá, ale ruka sa jej zastavila prv, ako sa dvihla k vlasom. Na sedadle ležal kus papiera. Niečo akoby ju varovalo, lebo jej ruka zaváhala, no napokon ho zdvihla.

Nasledovalo hlasné zhíknutie.

Bol to šek honosiaci sa menom platiteľa paličkovým písmom napísaným na vrchu: ŽELEZNIČNÁ SPOLOČNOSŤ ROCKY MOUNTAIN RAILROAD, DENVER, štát COLORADO. Bol vystavený pre Abigail McKenziovú na sumu jedentisíc dolárov!

Žalúdok sa jej roztriasol a papier medzi prstami sa jej chvel. Pozrela na dvere do spálne a odrazu sa bála ako ešte nikdy postaviť sa mu zoči-voči.

Tisíc dolárov! Panebože, trvalo by jej dva roky, ba možno aj viac, aby zarobila toľko peňazí, keby obsluhovala pri stoloch u Louisa Culpeppera. Kto je vlastne tento Jesse DuFrayne, keď železnica vyplatila toľký peniaz za to, že ho udržala pri živote? Načisto popletená civela na šek a vedela, že si nezaslúžila ani štvrtinu tej sumy. Spornenula si, ako si Jesse a Jim Hudson vymenili významné pohľady a na Jesseho slová: „Pohár Abbinej citronády je hocikedy hoden aj tisícovky.“ Zmätená ako ešte nikdy preglgla hrču, ktorá jej trčala v hrdle. „Abbie, Jim už odišiel?“ zavolal Jesse.

„Áno, pán…“ Ale ako mu má teraz hovoriť? S tým novým menom jej akosi nešiel dohromady, no už ani so starým nie. Všetko sa odrazu zmenilo. Pozrela sa do zrkadla, videla svoju červenú tvár, papier v ruke, zmätok v očiach, stála tam akoby vraštená do zeme a odrazu nevedela, ako sa správať k mužovi tam za stenou. Má skutočné meno a vážené zamestnanie a veľmi solídneho priateľa, plus plnú železnicu priaznivcov, ktorí si ho navidomoči nesmierne vážia. No to všetko sa zdalo vedľajšie v porovnaní so skutočnosťou, že železnica jej zaplatila veľkolepú sumu za to, že ho opatrovala, keď bol postrelený.

Ako sa má správať?

Hovorila mu „pán Cameron“ a „vlakový lupič“ tak dlho, že bolo trápne odrazu zmeniť názor, ktorý – teraz to priznala – sa v prevažnej miere zakladal na predpoklade, že sa dopustil činu, z ktorého bol obvinený. No napokon koľkokrát sám naznačil, že je zločinec? Veď len včera povedal, že nebude na svete tak dlho, aby záležalo na tom, že mu povedala o sebe a… a o Richardovi. Teraz pochopila, že sa s ňou pohrával, naznačoval, že sa dostane do rúk spravodlivosti, hoci celý čas vedel, že poňho príde Jim Hudson.

Skrúšene si spomínala na všetko to ostatné – na tie vzájomné súboje, bozky, vyťahovanie revolvera a na to, ako strašne sa podpichovali a týrali. Mal aj v tom pravdu? Stratila zmysel pre slušnosť preto, lebo si myslela, že on ako vlakový lupič je ten hriešnik, ktorý je za to zodpovedný?

Ibaže on nie je vlakový lupič.

No odrazu sa spamätala, lebo si uvedomila, že sa k nemu vôbec nemôže správať inak ako pred návštevou Jima Hudsona. Nemôže ho predsa okamžite zbaviť viny za všetko, čo od neho musela vytrpieť! No Abigail držala v roztrasenej ruke šek na tisíc dolárov a nech to akokoľvek zapierala, predsa len ho istým spôsobom ospravedlňoval.

Srdce jej divo skákalo, keď podišla ku dverám jeho izby a našla Jesseho usadeného na kvetinových vankúšoch na lavici pod oknom. Obklopený všetkou tou žltou a zelenou vyzeral taký tmavý a džínsy a rozopnutá košeľa len zdôrazňovali jeho mužnosť, ktorá sem vôbec nezapadala. Hľadel za odchádzajúcim Jimom Hudsonom a nevedel, že Abigail tam stojí a pozoruje ho. Sťažka preglgla, pretože vyzeral priveľmi príťažlivo a hoden odpustenia, a ona nechcela pripustiť ani jedno, ani druhé. Pustil záclonu, mimovoľne sa poškrabal po holej hrudi a Abigail pohľadom sledovala jeho štíhle prsty. Napokon si odkašlala.

Prekvapený zdvihol pohľad. „Och, asi by som tu nemal sedieť, hm?“ A pohol sa, akoby chcel vstať.

„Nie, to je v poriadku. Tam medzi oknami je chladno, len zostaňte, kde ste.“

Znovu sa usadil. „Tak vojdi. Možno sa už nebojíš.“ No na jeho tvári ani v hlase už nebolo ani stopy po podpichovačnosti, a Abbie si zrazu priala, aby sa tie prieky vrátili a zmiernili tú desivú príťažlivosť, ktorá ju k nemu ťahala.

„Ja… ešte sa bojím,“ priznala sa. No ani jeden sa neusmial. „Chcem povedať 'prečo ste mi to nepovedali,' ibaže – viem, je to hlúpe – veď ste mi to povedali.“

Bol natoľko taktný, že to nerozmazával, a ona si teraz želala, aby to urobil. Bolo by jej to príjemnejšie ako táto napätá vážnosť. Povedal len: „Aj ja by som si dal pohár citronády, Abbie. Priniesla by si mi, prosím ťa?“

„Ako by som mohla nepriniesť? Napokon, teraz to už je zaplatené.“ Cítila na sebe jeho pohľad a ruky sa jej triasli, keď mu nalievala nápoj. Kto si? kričala v duchu. A prečo? Tá zmena, ktorú v ňom vycítila, odkedy odišiel Jim Hudson, ju načisto znervóznila. Prijal pohár, poďakoval jej, odpil si, naklonil sa dopredu, oprel sa lakťami o kolená a mlčky na ňu hľadel.

„Kým začnem niečo hovoriť,“ začala nervózne, „chcem, aby bolo jasné, že som vám neublížila úmyselne… tam predtým v kuchyni a… a to, že to teraz hovorím, nemá absolútne nič spoločné s tým, či ste ten vlak prepadli alebo nie.“

„To som rád. A samozrejme, verím ti. Si ten najčestnejší človek, Abbie.“ Jeho pohľad akoby sa zavrtával až do jej vnútra.

„A čo vy?“

„Sadni si, Abbie, preboha… tam do svojho hojdacieho kresla, aby som sa s tebou mohol rozprávať.“ Zaváhala, potom sa posadila, ale sotva sa uvoľnila. „Všetko, čo som ti o sebe povedal, je pravda. Nikdy som ti neklamal.“

„Jim Hudson je ten priateľ, o ktorom ste hovorili? Ten, ktorý s vami odišiel z New Orleansu, keď ste mali dvadsať?“

Prikývol, potom hľadel von oknom, znovu rozrušený touto ženou, hoci to nechcel.

„Je veľmi sympatický,“ priznala hľadiac do pohára, a potom celkom ticho dodala: „A veľmi bohatý.“

Jesse na ňu znova uprel svoje oči s orieškovohnedými škvrnami, ale nepovedal nič.

„Jednoducho nemôžem prijať tisíc dolárov. Je to priveľa.“

„Zdá sa, že Jim si to nemyslí.“ Pozrel jej rovno do očí. „Myslím, že nerozhodol len Jim sám.“

„Nie?“ Výraz na jeho tvári neprezrádzal nič. Zdvihol si pohár k perám, akoby mu na tom nezáležalo. Abigail sa pristihla, že sleduje jeho plné pery na okraji pohára, a tmavé, pretmavé fúzy, ktoré si utrel ukazovákom, keď dopil.

„Kto ste?“ spýtala sa, keď už to dlhšie nemohla vydržať.

„Jesse DuFrayne k vašim službám, madam,“ odvetil jej a zdvihol pohár, akoby pripíjal na zoznámenie.

„Tak som to nemyslela a vy to viete.“

„Viem.“ Veľmi pozorne študoval citronádu. „No nechcem, aby si musela kvôli mne meniť svoje presvedčenie, čo by sa mohlo stať, keby som sa odrazu stal skutočným človekom.“

Zhlboka, prerývane sa nadýchla. „Ste pre mňa skutočným človekom a vy to viete, takže mi rovno môžete povedať všetko.“

Naďalej uprene hľadel na pohár, krútil ním, takže tekutina sa vírila a po stenách pohára zostávali kúsky citrónovej dužiny. „Nechcem byť pre teba skutočným človekom. Tak dovoľ, nech to zostane tak.“ Jeho znepokojujúce oči ju o to žiadali, keď ich napokon zdvihol a pozrel sa rovno do jej očí. „No veď aj tak už vieš, kto som. Som fotograf, tak ako som povedal.“

„Najatý Jamesom Hudsonom?“

Poriadne si odpil, hľadiac ponad okraj pohára, a potom, keď preglgol, sklopil oči a povedal: „Hej.“

„Prečo by vás železnica ochraňovala, keby ste pre ňu nerobili nič len obrázky?“

„Zrejme sa im moje práce páčia.“

„Áno, to určite. Nemôžem sa dočkať, kedy ich uvidím, ak mi dovolíte. Vaše fotografie musia byť skutočne mimoriadne.“

„Vôbec nie. Sú to obrázky, ale jediné, čo na nich možno považovať za mimoriadne, je to, že zobrazujú život na železnici taký, aký naozaj je.“

„To ste včera večer nepovedali.“

Po prvý raz sa na ňu usmial trochu šibalsky. „Och… to je jediný raz, keď som možno trochu klamal. Ale môžeš posúdiť sama, keď ich niekedy uvidíš.“

„A uvidím?“ odvážila sa spýtať so srdcom v hrdle.

„Ťažko povedať. Zajtra tu s Jimom chceme vybaviť jednu záležitosť.“ Tmavé rameno si oprel o rám okna a študoval cestu za ním. „Potom z mesta odchádzam.“

Nie, ešte nie! kričala v duchu. A už teraz cítila prázdnotu a uvedomila si, že je to hlúpe, veď si stále želala, aby odišiel. Vážne hľadiac na cestu dodal: „Keď niekedy budem mať príležitosť vrátiť sa sem a ukázať ti svoje fotografie, určite to urobím.“

Vedela, že to nikdy nebude, a bola z toho smutná. „Ste si istý, že už ste natoľko zdravý, aby ste mohli cestovať?“

Letmo na ňu pozrel: „Veď chceš, aby som odtiaľto odišiel, či nie?“

„Áno, chcem,“ zaklamala, a potom pravdivo dokončila: „Ale nie s bolesťami.“

Pozrel jej do tváre a jeho pohľad bol zrazu nežný. „Netráp sa pre mňa, Abbie. Už som ti aj tak toho trápenia spôsobil dosť.“

„No zaplatili ste mi za to priveľa,“ vyhlásila. Všimol si, ako meravo sedí na hojdacom kresle, v rukách zviera pohár, akoby sa ho na smrť desila. Predpokladal, že tuší o ňom skutočnú pravdu, ale bude ľahšie odísť, ak jej ju nikdy nepotvrdí.

„Zaplatila ti železnica, nie Jim či ja,“ povedal presvedčivo.

„Ja viem. Bol to len slovný obrat. Chcela som len povedať, že to bolo priveľa.“

„Čo by si povedala, akú cenu má môj život?“ spýtal sa len preto, aby videl, čo by povedala, a teraz už vedel, ako veľmi mu záleží na tom, aby ho nejako ohodnotila:

Jej oči prebehli po izbe a skončili na pohári v ruke. „Väčšiu ako pohár citronády…“ No nakoniec sa jej vyrovnanosť rozpadla. „Och, ja neviem,“ vzdychla a ochabla, oprela si čelo o ruku a hľadela si na kolená.

„Čo myslíš, akú cenu to všetko malo – to, čo si musela urobiť, aby si mi zachránila život? Vlastne som ani nezistil, čo všetko si urobila. Niečo som sa dozvedel v tú noc, keď som ťa…“ Prešiel pohľadom k posteli, potom sa zrazu odvrátil zase k oknu. Dočerta, tá žena mu ale pomotala hlavu! Nevidomým pohľadom hľadel na letné popoludnie a mrzuto povedal: „Abbie, všetko mi je to sakramentsky ľúto.“

Prudko dvihla hlavu a skúmavo hľadela na jeho profil. Videla, ako preglgol a ohryzok sa mu pritom dvihol a klesol. Zdalo sa, že je zaujatý dvorom, čo bolo dobre, pretože tvár jej horela a odrazu akoby mala ústa a oči plné soli.

„Ja… aj mne je to ľúto, pán Du… DuFrayne,“ dostala zo seba.

S dlaňou opretou o okenný rám otočil hlavu, pozrel na ňu ponad plece, perami sa dotýkajúc vlastnej pokožky, a skúmavo na ňu hľadel. Potom spoza svojho opáleného pleca posledný raz potichu povedal: „Jesse… moje meno je Jesse.“ Chcel ho od nej počuť, len raz, teraz, keď vie, že nie je zločinec.

Pozrel na ňu a hľadal na jej tvári stopy jej temperamentu, no tentoraz nijaké nenašiel, iba to tiché napätie, ktoré hrozilo zničiť ju. To meno zavislo vo vzduchu medzi nimi; a ona ho chcela opakovať ako ozvena, lenže keby to urobila, boli by stratení, a v tej bolestnej chvíli to obaja vedeli. Pohľadom prešla po celej dĺžke jeho ramena a zdržala sa tam, kde museli byť jeho pery. Spoza ramena na ňu hľadeli tmavé fúzy. Teraz už len veľmi vnímavé oko mohlo zbadať, že boli oholené – pán Hudson poznal tohto muža veľmi dobre, keď to postrehol. Takže musí rovnako dobre poznať aj jeho vnútorné kvality, na ktoré narážal, uvažovala Abbie.

Pred chvíľkou, keď pozorovala Jesseho odo dverí, bolo jasné, že sledoval svojho odchádzajúceho priateľa, akoby sa nemohol dočkať, kedy ho bude nasledovať, kedy sa vráti k tomu rušnému, drsnému životu na železnici, ktorý spolu mnohé roky prežívali. Ona predsa nemá nijaké právo želať si, aby ešte zostal.

Ticho bolo dlhé a napäté, no napokon Jesse zložil rameno z okenného rámu, obzrel sa po izbe, akoby si ju prezeral posledný raz. „Chcem sa ti poďakovať, že som mohol bývať v tvojej izbe, Abbie. Je pekná. Skutočná dámska izba. Viem si predstaviť, ako sa tešíš, že už zase ju budeš mať pre seba.“

„Vôbec mi nebolo hore nepríjemne,“ povedala bezvýrazné.

„Po tieto noci musí byť na poschodí oveľa teplejšie ako tu dole. Mrzí ma, že som ťa vysťahoval.“ Potom pozrel na malý dvojitý oválny rám na obrázky. Chytil ho do ruky. „To sú tvoji rodičia?“

„Áno,“ odvetila, sledujúc pohľadom rám i tmavý prst, ktorý sa ohol a zamyslene po ňom poklopal.

„Nepodobáš sa na ňu. Si skôr ako on.“

„Ľudia vždy hovorievali, že vyzerám ako on a správam sa ako ona.“ Bolo to vonku prv, ako si uvedomila, čo povedala. V izbe nastalo ticho. Jesse si odkašlal, hľadel na obrázok, zo dva razy si ním tľapol po dlani a potom mu zabudnutý odvisol medzi prstami, keď sa naklonil a skoro rozrušeným hlasom hovoril k dlážke medzi svojimi nohami.

„Abbie, zabudni na to, čo som povedal o tvojej mame. Dočerta, aké… chcem povedať… veď som ju ani nepoznal.“

Hľadela na ferotypický obrázok a dobre známu ruku, ktorá ju držala. V hrdle sa jej usadila hrča a pod viečkami sa nahromadili slzy. „Ale áno… poznali. Myslím, že ste ju poznali lepšie ako ja.“

Zdvihol prekvapený pohľad, lakte pritom pomaly odtiahol z kolien a svaly akoby sa mu napli a ťahali ho k nej, hoci sa ani nepohol z okraja lavice pod oknom. Na okamih si myslel, že sa pohne. Abbie videla, aký boj sa v ňom odohráva, keď tam tak nerozhodne, napäto sedel. Potom vyslovil to dôverne známe meno, ktoré vyslovoval tak často, aby ju prekáral, no teraz zaznelo chrapľavo a rozcítene. „Abbie?“

Tak ako ho vyslovil, by ho najradšej nosila vyryté v medailóne či vložila si ho medzi stránky do knihy sonetov. Mala by ho opraviť, ale tie dni, keď mu ho vyčítala, akoby boli súčasťou hmlistej minulosti, akoby odvtedy až do tohto rozhovoru uplynuli svetelné roky. Tu, teraz, keď práve vyslovil jej meno a jeho tmavé, ustarané oči akoby jej kládli otázky, ktoré by mali radšej zostať nezodpovedané, a líniu čiernych fúzov nenarušil úsmev, Abigail ho mlčky prosila, aby sa netváril tak, akoby to aj jeho bolelo.

„Abbie?“ zopakoval, potichu ako predtým, príliš krásne a hrozivo. A ona sa znovu zachvela a potom narušila to čaro, ktoré ich radšej nemalo ovládnuť.

„Ešte aspoň dva razy vám musím pripraviť jedlo, pán DuFrayne, a nemám v dome nič, čo by sa podobalo mäsu. Tak radšej pôjdem do mesta, kým mäsiar nezatvorí. Čo by ste chceli?“

Pozorne jej pozrel do tváre a potom sa mu pomaly, s vďakou vrátil na pery ten starý pobavený výraz. „A odkedy sa obťažuješ spytovať sa ma na to?“

„Od toho cmaru,“ odvetila, keď si presne uvedomila ten okamih.

Zasmial sa. Páčil sa mu jej štýl, vychutnával ho tak ako často predtým. Je to chutná osôbka, to musel priznať, keď hľadel na jej decentný vysoký golier a dozadu stiahnuté vlasy. A jej sa zase páčila jeho tmavá krása a impozantná šírka svalu, čiastočne pred ňou odhaleného.

„Ach áno, ten cmar,“ spomenul si a pobavene pokrútil hlavou. Obaja si uvedomili, že ten cmar bol rozhodujúcim okamihom.

„A čo na večeru?“ spýtala sa.

Dovolil si chvíľu hľadieť do jej uhrančivých očí. Mimovoľne mu pohľad skĺzol na jej prsia a potom sa vrátil.

„Nechám to na teba,“ povedal celkom inak ako Jesse, na akého bola zvyknutá.

„Výborne,“ odvetila, celkom ako slečna Abigail, na akú bol zvyknutý.

Keď vstala, kolená sa jej akosi čudne podlamovali, akoby kusisko bežala. No aj tak sa znovu rozbehla, hoci jej krok bol pomalý a odmeraný ako vždy. Utekala pred úsmevom v Jesseho očiach k stojanu na dáždniky, aby sa vyzbrojila klobúkom s margarétkami a párom rukavíc, na ktorých boli špinavé pásy od kožených oprát a z brehu potoka.

Po meste sa šepkala tá novina. Slečna Abigail to vedela. Cítila pohľady očí, ktoré na ňu hľadeli spoza každého okna. No niesla sa hrdo, rázne vošla do mäsiarstva, akoby vôbec nevedela o všetkých tých zvedavých pohľadoch, ktoré ju sledovali.

„Tak ako, slečna Abigail,“ rovno spustil Gabe Porter, „čo poviete na to, že ten chlapík, čo ho máte doma, vôbec nie je vlakový lupič? To je, čo? Celé mesto si rozpráva o tom elegánovi od železnice, ktorý dnes prišiel vyplatiť dlhy vášho pacienta. Tuším sme sa všetci zmýlili. Zdá sa, že napokon pracuje pre železnicu. Čo na to poviete!“

„To ma len málo zaujíma, pán Porter. To, čím je, vôbec nemá vplyv na to, ako sa cíti. Ešte nie je celkom vyliečený a ešte jeden deň bude v mojej opatere, kým odíde zo Stuart's Junction.“

„Chcete povedať, že ho tu budete držať, aj keď tu nebude chcieť zostať?“

Slečne Abigail vyšľahol z očí plameň, ktorý by bol aj predvaril kusy mäsa visiace u Gaba na stene na hákoch obrovskej železnej tyče. „Na čo presne narážate, pán Porter? Že som s ním bola bezpečná, kým to bol kriminálnik, ale nie som teraz, keď je fotograf?“

To veľmi nedávalo zmysel, ani Gabovi Porterovi nie. „Ale ja som tým nemyslel nič, slečna Abigail. Myslel som len na dobro slobodnej dámy, to je všetko.“ Gabe Porter jej nemohol zaťať hlbšie, ani keby sa bol dobre zahnal svojím zamasteným sekáčikom, ale na tvári slečny Abigail sa nezjavila ani stopa ostrej bolesti, ktorú v jej srdci vyvolali tie slová.

„Radšej by ste sa mali starať o moje dobro tak, že mi odrežete dva zvlášť hrubé rezne, pán Porter,“ rozkázala. „Práve mäso človeka posilní, keď bol oslabený. Dlhujeme tomu mužovi dobré šťavnaté mäso, potom čo stratil toľko krvi pri tom nešťastnom incidente, nemyslíte?“

Gabe urobil, ako mu kázala, a celý čas myslel na to, ako mu Kostlivec Binley povedal, že Gem Perkins povedal, že vraj slečna Abigail bola s tým fotografom na výlete, že sa bričkou odviezli do vrchov a hneď potom mladý Rob Nelson videl, ako ten chlap poskakuje po zadnom dvore slečny Abigail, a nemá na sebe nič len pyžamové nohavice, len si predstavte. A podľa všetkého jej nechal expresné doručiť z Denveru dary. Muselo to byť od neho. Veď predsa ona nikoho iného z Denveru nepozná!

No ak bol Gabe Porter tým všetkým ohromený, najväčší šok ho ešte len čakal. Cestou domov sa totiž dopočul, že na spiatočnej ceste sa slečna Abigail zastavila v banke a uložila si tam šek na nie menej ako tisíc dolárov, ktorý vystavila spoločnosť Rocky Mountain Railroad, pre ktorú, a v tom čase to už vedeli všetci v meste, ten muž, čo je u nej, robil „obrázky“.

Keď slečna Abigail vyšla spoza rohu medzi budovami, vyviedlo ju z rovnováhy, že Jesse na ňu znovu čaká na hojdačke na verande. Ovládla nutkanie poobzerať sa po ulici, aby zistila, či ho tam videl aj niekto iný. Ach, aspoň že má košeľu, pomyslela si, a keď prišla bližšie, zistila, že ju má skoro slušne zapnutú. No keď vyšla po schodíkoch, videla, že je bosý a jednu nohu má napoly vyloženú na sedadle a ohnutú.

„Vitaj,“ pozdravil ju. „Tak ako si rozhodla?“

S pocitom viny si spomenula na vyvalené oči Blaira Simmonsa, keď mu iba pred chvíľou v banke pod jeho klietku podala ten šek, a odvetila: „Nechala som si ho.“

Jesse sa zarazene spýtal: „Čo?“

„Nechala som si ho,“ zopakovala. „Uložila som si ho v banke. Ďakujem.“

Zasmial sa a pokrútil hlavou. „Nie, to som nemyslel. Chcel som vedieť, čo si vybrala na večeru.“ Zdalo sa, že tých tisíc dolárov ho vôbec netrápi. Zrejme na ne sotva viac pomyslel, akoby bol naozaj presvedčený, že jej patria a že tým sa to skončilo.

„Rezeň,“ odpovedala a bola rada, že tú tisícku tak bagatelizoval.

„Doparoma, to znie ale lákavo!“ zvolal a potľapkával si a šúchal po bruchu, pričom sa mu pod dlaňou krčila a naťahovala košeľa.

A odrazu sa jej zdalo nemožné hnevať sa naňho pre ten drsný jazyk a ešte ťažšie zdržať sa úsmevu. „Ste nenapraviteľný, pane. Myslím, že keby ste tu zostali dlhšie, asi by mi hrozilo nebezpečenstvo, že si prestanem všímať vaše hrubosti.“

„Keby som tu zostal dlhšie, buď by si ma musela napraviť, alebo ma vyhostiť, ale to už by si zrejme musela ísť spolu so mnou. Som, aký som, slečna Abigail, a práve teraz sa mi rezeň zdá veľmi lákavý.“

„Keby ste to povedali nejako inak, asi by som vám už viac neuverila, pán Camer… pán DuFrayne.“ Jej široký úsmev ho celkom očaril.

Bolo nekonečne ľahšie znovu sa navzájom doberať. Abigail vedela, že tak v bezpečí prežijú večer, ktorý mali pred sebou. No práve vtedy Jesse zložil nohu na zem, oprel sa tmavými mocnými dlaňami o okraj sedadla a teraz s už dobre známym úškrnom, pri ktorom vytiahol jeden kútik úst, pokojne povedal: „Choď vypražiť ten rezeň, ženská.“

A po tom všetkom, čo spolu prežili, to bolo to posledné, pri čom by sa začervenala.

Kým sa rezeň smažil, slnko zapadlo za vrchy a na prednej verande bol chládok a fialkastý tieň. Jesse DuFrayne tam sedel, počúval, ako sa deti hrajú, a nechal sa unášať na krídlach súmraku. Z toho švitorenia občas počul detské škriepky: „Nie, on to neurobil!… Urobil… A nie!…“ Potom sa hádka stupňovala, až kým sa deti znovu nepomerili a hrali sa ďalej. Doniesla sa k nemu vôňa mäsa sprevádzaná kovovým cinkotom a občasným štrngnutím skla. Lenivo vstal a odkrivkal dnu. Abigail práve vychádzala z komory s kopou tanierov, pohárov a šálok opretou o driek. Pritiahli jej blúzu na prsia a on ta uprel svoj obdivný pohľad, potom zdvihol oči a zistil, že ho pritom prichytila. Uškrnul sa a pokrčil plecami.

„Môžem pomôcť?“ spýtal sa.

Och, dnes je samé prekvapenie, pomyslela si Abbie. No aj tak mu podala kopu riadov. Keď sa obrátil ku kuchynskému stolu, prekvapila ho.

„Nie, tam nie. Dajte ich do jedálne. Ten stôl sa už dlho nepoužíval. Myslela som, že dnes večer by sme mohli jesť tam.“

Jeho fúzy provokovali. „Bude to malý rozlúčkový večierok?“ 

„Tak dajako.“

„Ako povieš, Abbie.“ A pobral sa do jedálne. 

„Ešte moment. Prinesiem obrus.“ 

„Ó? To je aj príležitosť na obrus?“

Abigail priniesla čistulinký, tuho naškrobený obrus a požiadala: „Mohli by ste zobrať aj tie svietniky?“

„Iste.“ Zobral ich zo stola a všetko držal v rukách, kým ona prudko mávla obrusom vo vzduchu a Jesse videl, ako sa obrus zavlnil, nafúkol ako balón a dopadol presne tam, kde ho chcela mať.

„Páni, to je najfantastickejšia vec, akú som kedy videl!“

„Čo?“ spýtala sa Abigail a nahla sa, aby uhladila už aj tak dokonalý povrch obrusa.

„Keby som to skúsil, obrus by asi uletel na opačnú stranu a mňa by stiahol so sebou.“ Naklonil hlavu, pridŕžajúc si ňou kopu riadov, a sledoval jej malý zadok, keď sa naklonila ponad stôl a rukami uhládzala obrus. Keď sa obrátila, prudko zdvihol hlavu.

„Chcete to dokončiť, alebo tu takto budete stáť celý večer?“

„Chcem to vidieť ešte raz.“ 

„Čo?“

„Ako mávneš tým obrusom a pristane ti presne na prostriedku. Stavím sa s tebou, že už to po druhý raz nedokážeš.“

„Ste blázon. A ak tie riady nepoložíte, ešte mi rozbijete aj tie.“ 

„O čo sa chceš staviť?“

„Tak ešte k tomu všetkému ma chcete naviesť na hazard?“

„No tak, Abbie, o čo sa stavíš? Jeden vyrovnaný obrus.“

„Ja sa musím vyrovnávať s vami, to stačí!“ Očarujúco sa usmiala.

„Čo povedzme jeden fotografický portrét proti jednému chutnému domácemu jedlu?“ navrhoval, mysliac si, že mu to umožní vrátiť sa do Stuarťs Junction a bude mať na to prijateľné ospravedlnenie.

Abigail McKenziová nevedela, čo to do nej vošlo, ale vzápätí už sťahovala obrus zo stola, znova ním vysoko mávla a on ju sledoval. Pravdaže, tentoraz obrus pristál nakrivo… aj po ďalší raz… aj potom… a vtedy sa už obaja smiali ako blázni, hoci to vlastne ani nebolo až také smiešne!

Riady opreté o Jesseho prsia cinkotali, keď sa veselo natriasal. „Vidíš, povedal som ti, že už sa ti to nikdy nepodarí na prvý raz. Vyhral som.“

„No prvýkrát sa to podarilo, takže na tom nezáleží. Nebolo to regulérne, keď sa rozvírili všetky vzdušné prúdy. Mimochodom, prečo tu mávam obrusom ako bláznivá?“

„Nech ma čert vezme, keď to viem, Abbie,“ uťahoval si Jesse a napokon tú kopu zložil.

A ona si po prvý raz v živote pomyslela, nech aj mňa vezme čert, ak to viem.

„Radšej idem prevrátiť tie rezne,“ povedala a vrátila sa do kuchyne.

Jesse šiel za ňou s rovnými pohármi, ktoré mu dala. „Hej, ak to má byť večierok, nemali by sme použiť poháre na šampanské a vypiť to šampanské, ktoré priniesol Jim?“

„Šampanské?“

„Otvoril som balíček, kým si bola preč, a starý dobrý Jim ti priniesol šampanské. Akurát vhod na môj rozlúčkový večierok. Čo povieš, otvoríme ho?“

„Obávam sa, že ja alkohol nepijem, a nemyslím, že vy…“ No teraz bolo všetko iné. Bol bezúhonný. „Vy si môžete dať šampanské, ak chcete.“

„Kde sú poháre?“

„Iné nemám.“

„Okej, napokon, aký je v tom rozdiel?“ A odniesol ich nazad na stôl.

Vonku na dvore pomocou noža otvoril fľašku a Abigail si bola istá, že celé prekliate mesto počulo, ako vystrelila zátka – hoci sotva niekoľkí by ten zvuk poznali.

„Všetko pripravené?“ spýtal sa, keď sa vrátil dnu. Abigail si zložila zásteru a šla do jedálne s rezňami a zeleninou na širokom tanieri slonovinovej farby. No boli tam len sviečky.

„Prineste aj lampu,“ povedala ponad plece, „stmieva sa.“ Jesse ju zobral z kuchynského stola a šiel za ňou, skoro bodro vykračujúc aj zranenou nohou. V jednej ruke mu žblnkal petrolej v lampe, v druhej šampanské.

„Zápalky…“ povedala.

„Hneď to bude.“

Prekvapilo ju, že Jesse už vie, kde sú v dome mnohé veci, a že jej je to príjemné. Keď ho sledovala, ako priniesol zápalky, akoby bol pánom domu, ktorý ide rozložiť oheň, odrazu sa jej zmocnila akási clivá hrdosť.

„Sadni si, Abbie, ujmem sa úlohy hostiteľa. Dnes mám na starosti stôl ja.“ Zapálil nielen lampu, ale aj dve sviečky, ktoré vrhali na miestnosť okolo nich ružovkasté svetlo. Fascinovali ju jeho dlhé prsty ohnuté okolo zápalky a tmavé chĺpky na predlaktí a zápästí, keď sfukoval zápalku. Stôl bol dva razy toľký ako kuchynský, no Jesse pre nich prestrel intímne a útulne do pravého uhla. „Budeš ma musieť ospravedlniť, Abbie, nie som na túto príležitosť patrične oblečený,“ povedal, a keď si sadal, skontroloval si gombíky.

Usmiala sa. „Pán DuFrayne, vo vašom prípade to znamená byť oblečený.“

Potľapkal sa po prsiach a rozosmial. „Asi máš pravdu.“

Na tanier mu položila rezeň, dohneda opečené zemiaky a zlatisté karotky, on na to všetko hľadel a potom sa so zjavnou chuťou pustil do jedenia vzdychajúc: „Bože, ale som hladný. Obed nebol…“ No obed nechceli pretriasať. Pokrčil plecami a jedol ďalej.

„Obed bol prerušený,“ dokončila namiesto neho s nadvihnutým obočím. Nikdy v živote nikoho nevidela tak vychutnávať jedlo, ako to vedel on. Napodiv jedol v tichosti, robil pri tom tie správne pohyby, nôž používal iba na rezanie, nenapichoval ním, ani z neho nejedol. Namiesto rukáva používal ľanový obrúsok, a keď pil, uvoľnene sa opieral na stoličke. Abbie si nemohla pomôcť, ale musela porovnávať tohto príjemného, zdvorilého muža s tým darebákom, ktorý ju vždy kritizoval, keď mu podávala tie prvé jedlá. Prečo nemohol byť takýto usmievavý a prístupný hneď od začiatku?

„Takéto dobré jedlo mi bude chýbať, keď už ho nebudem mať,“ povedal, akoby čítal jej myšlienky a chcel potvrdiť jej novoutvorenú mienku o ňom.

„Ako väčšina vecí, ktoré už nemáme, aj moja kuchyňa sa vám bude zdať lepšia, ako v skutočnosti bola.“

„Och, to pochybujem, Abbie. Odkedy sme prestali s tými súbojmi pri jedení, naozaj mi tvoje jedlo chutí.“

„To som predtým nevedela. Myslela som si, že nič nevychutnávate tak, ako dobrú… alebo by som mala povedať zlú hádku.“

„Čiastočne máš pravdu. Mám rád dobrú hádku. Zdá sa mi povzbudzujúca, užitočná pre citový život. Dobrá hádka očisťuje, aby človek mohol začať odznova.“ Šelmovsky na ňu pozrel a dodal: „Tak nejako ako pečienka.“

Abigail sa rozosmiala a musela si rýchlo pritisnúť k ústam obrúsok, aby jej jedlo nevyletelo. Ach, bude jej jeho humor chýbať. Keď mohla prehltnúť a znovu prehovoriť, urobila to s očarujúcim úsmevom.

„Ale to váš citový život potrebuje takú častú očistu, pán DuFrayne?“

Jesse sa otvorene rozosmial a s nefalšovaným potešením sa oprel na stoličke. Takto sa mu páčila, s tými svojimi duchaplnosťami, a tentoraz si on pomyslel, že mu bude chýbať to ich prekáranie, pri ktorom sa už tak zdokonalili v trefných odpovediach. „Prejavuje sa tvoj suchý humor, Abbie, ale mne sa zapáčil. Oživil mi tie dni rovnako ako tie drobné škriepky, ktoré sme z času na čas mali.“ Za pohárom jeho oči vyzerali celkom čierne a nočné svetlo nebolo dostatočné, aby v nich našla tie orieškovohnedé škvrny, ktoré už tak dobre poznala.

„Drobné škriepky?“ odvetila. „Z času na čas?“

Jesse napichol kúsok mäsa a pobavene hľadel na ňu ponad stôl. „Tuším sa ti ušlo viac ako len tvoj podiel mojej zlej nálady…“ Zamával jej vidličkou skoro pod nosom. „Ale vieš o tom, že si si to zaslúžila, ženská?“

Žartom si ho prísne premerala a drobným ukazovákom vidličku odtisla: „Prestaň na mňa mieriť tým mäsom, Jesse.“

Príliš neskoro si uvedomila, čo povedala. Jemu sa na tvári zjavil veľavravný úškrn, zatiaľ čo ona bola čoraz červenšia. Jesse s pobavením sledoval, ako jej krv stúpa od brady až po korienky vlasov. Nebol ochotný povedať niečo, čím by odviedol pozornosť a čo by bolo rytierskym gestom. Veď kedy bol Jesse rytiersky? Iba tam sedel a využil jej neuváženú poznámku vo svoj prospech. Zuby sa mu pri širokom úsmeve ligotali, zatiaľ čo Abbie si priložila k ústam obrúsok, aby sklopila pohľad na tanier a čosi jachtala: „Ja… ja som si nezaslúžila… aby sa môj najlepší porcelán hádzal po… po spálni a všetko bolo obliate polievkou.“

Kúskom mäsa, ktorým sa to všetko začalo, kreslil Jesse po tanieri kruhy a nakoniec sa rozhodol, že ju pustí z háčika. Strčil si mäso do úst, zamyslene študoval strop a uvažoval: „Prečo som to, dopekla, urobil, nepamätáš sa?“

Tentoraz ju jeho smiešny nevinný výraz zastihol nepripravenú. Zasmiala sa a vyletel jej pritom z úst kúsok mäsa. Pristál rovno na čistom obruse a ona si oboma rukami prikryla ústa a smiala sa, až sa jej plecia natriasali.

Jesse zobral to zablúdené mäso, teraz sa už smial aj on a hrešil ju: „Ále, slečna Abigail McKenziová, vráťte to okamžite tam, kam to patrí!“ Potom jej ho držal nad nosom. Poslúchla ho, ešte stále neveriac, že to ona sa správa tak pojašené, no zistila, že je veľmi ťažké otvoriť ústa, keď sa človek tak smeje.

Počúvala humornú rekapituláciu všetkých urážok, ktoré musel od nej znášať, ukončenú obvinením, že sa pokúsila ho utopiť polievkou.

„Tak si chytil misku a sŕkal ako prasa z válova,“ dokončila.

„Ó, a tu je ďalšie – prasa pri válove. Som rozsiahly zverinec v jednej osobe. Uvedomujete si, slečna McKenziová, že ste ma nazvali menami viacerých zvierat, než ich mal Noe na arche?“

„Vážne?“ Zdalo sa, že ju to prekvapilo.

„Vážne.“

„Ale nie!“ No keď sa spokojne usmievala, začal ich menovať.

„Cap, sviňa, pavián, prasa… ba dokonca voš.“ Veľmi elegantne pritom držal nôž a vidličku, predstierajúc bezchybné správanie sa pri stole. „A teraz sa ťa pýtam, Abbie, mám spôsoby capa?“

„No a čo tá pečienka?“

„Ach, tá. Nuž v ten večer, tak ako po mnohé iné večery, práve keď som bol pripravený uzavrieť s tebou mier, priniesla si tú smrtnosnú pečienku. Je to fakt, Ab, že zakaždým, keď som sa rozhodol byť k tebe milý, prišla si s nejakým novým nápadom, ako ma pohaniť a naštvať.“ Utrel si ústa, skrývajúc za obrúskom úsmev, a Abigail si uvedomila, aké je to zábavné, teraz sa s ním na tom všetkom smiať.

„Ale vieš čo, Abbie?“ chytil fľašu šampanského. „Bola si dôstojný protivník. Neviem, ako sme to spolu celý ten čas vydržali, ale myslím, že obaja sme si zaslúžili všetko, čo sa nám ušlo.“ Naplnil oba poháre a povedal: „Navrhujem prípitok.“ Podal jej pohár a uprene jej hľadel do fialkastých očí. „Na Abigail McKenziovú, ženu, ktorá mi zachránila život, a zároveň ma skoro zabila.“

Ich poháre sa dotkli a jeho tmavý prst sa zľahka otrel o jej svetlejší. Odvrátila sa. „Ja nepijem,“ zopakovala, keď nastalo ticho.

„Nie, pravdaže nepiješ. Ty chceš len zabíjať vzdorovitých pištoľníkov.“ Stále držal pohár vo vzduchu a čakal na ňu. Cítila sa hlúpo, keď mu upierala právo ukončiť to všetko elegantne, čo sa mu aj zatiaľ počas celej tejto príjemnej večere darilo. A tak sa dotkla jeho pohára, odpila si malý, hriešny dúšok a zistila, že jej to vôbec neublížilo, iba sa jej chce kýchnuť. Tak si ešte odpila a kýchla. A spolu sa rozosmiali, Jesse dopil a znovu nalial sebe i jej.

„Teraz musíš opätovať môj prípitok,“ naliehal, nonšalantne opretý na stoličke, „lebo tak sa to patrí.“

Jej oči, ktoré naňho hľadeli, boli v tom tlmenom svetle fialové a odzrkadľovali hlboké zamyslenie. Bol zvedavý, či spomína… tak ako spomínal on… na tie spoločné príjemné chvíle odvtedy, ako sem prišiel. Bol by rád videl, aké predstavy sa jej premietajú v hlave, pretože dnes večer vyzerala absolútne očarujúco.

Abbie sa lakťom opierala o stôl a pre ňu neznáme šampanské jej bublalo pred očami.

„Tak dobre,“ pristala napokon, potom ešte chvíľu naňho uprene hľadela cez zlatistú tekutinu a rozmýšľala, ako to povedať. Napokon jej ruka s pohárom klesla tak, aby nad ním videla jeho tvár, a potichu predniesla: „Na Jesseho DuFrayna, ktorý obdivuje moje morálne zásady, no celý čas sa pokúša ich narušiť.“

No tentoraz, keď sa ich poháre dotkli, Jesse zo svojho neodpil. Obočie sa mu zvraštilo a trochu sa zamračil.

„Čo si to povedala?“

„Povedala som 'Na Jesseho DuFrayna, ktorý…“ 

„Viem, čo si povedala, Abbie, chcem len vedieť, prečo si to povedala.“

Naozaj, Jesse? pomyslela si. Naozaj to chceš vedieť? Alebo práve tak dobre ako ja chápeš, že si ma násilím mohol dostať veľa ráz, a predsa si sa vždy stiahol. Musím ti hovoriť prečo? Ty sám tak málo chápeš? Abbie sa zhlboka nadýchla a pozrela mu do očí.

„Pretože je to pravda, pretože som si všimla, že ak je tu niekto iný, oslovuješ ma úctivo slečna Abigail, bez ohľadu na to, ako ma voláš, keď sme sami. Možno tiež preto, že… Ach, na tom nezáleží.“ Pomyslela si, že to nemôže dokončiť a povedať mu to, čo nevidí sám.

„Nie, chcem vedieť, čo si sa chystala povedať.“ Naklonil sa dopredu, oprel sa predlaktiami o okraj stola, vrtel pohárom medzi dlaňami a pohľad mal zachmúrený.

Abigail chvíľu uvažovala, trochu si odpila, potom odvrátila pohľad od jeho úst – obhrýzal si konček fúzov a ona si pomyslela, že by to mohol byť nebezpečný znak. „Pravda, ako ju vidím ja, by z mojich úst vyznela márnomyseľne. A nechcem, aby si mal považoval za márnomyseľnú, keď odídeš.“

„Zo všetkých ľudí, ktorých som kedy stretol, máš práve ty k márnomyseľnosti najďalej. Pokrytecká možno si, ale márnomyseľná nie.“

„Nie som si istá, či by som sa ti mala poďakovať, alebo ti napľuť do tváre.“

„Ani jedno, ani druhé. Len mi vysvetli, čo si myslela tým prípitkom o mne a o tvojich morálnych zásadách.“

Znovu si odpila v nádeji, že bude mať odvahu. Vybrala si zopár bubliniek v šampanskom a hľadela, ako sa od nich odráža svetlo lampy. „Tak dobre,“ súhlasila napokon, pozrela do pohára a prekvapilo ju, že je prázdny. Jesse jej dolial, keď začala: „Myslím, že sa ti zdám… no, povedzme, nie celkom nepríťažlivá. Tiež si však myslím, že ti pritom ide o samotný fakt, že som žena, pretože ty jednoducho máš rád ženy. No to je od veci. Spomenula som to iba, aby som ukázala, že to nehovorím z márnivosti. Myslím, že ťa ku mne priťahuje práve to, čo chceš vo mne zmeniť. Ak sa nemýlim, som po dobre dlhom čase prvá žena, na ktorú si natrafil, ktorá sa drží tých staromódnych morálnych cností. A celý čas, čo mi vyčítaš, že nie som schopná sa poddať, dúfaš, že to neurobím. Inými slovami, pán DuFrayne, myslím, že možno po prvý raz v živote ste zistili, že na žene možno obdivovať aj niečo iné ako telo. Nikdy ste sa však nenaučili, ako sa vyrovnať s takýmto druhom obdivu, a tak ste sa uchýlili k tomu, že narúšate moje morálne zásady, aby ste sa vo vzťahu ku mne cítili isto.“

Jesse mal plecia voľne opreté dozadu, ale zamračená tvár nezodpovedala jeho uvoľnenému postoju. Lakťom sa opieral o bočné operadlo stoličky a ukazovákom si prechádzal hore-dolu po spodnom okraji fúzov.

„Asi máš pravdu, Abbie.“ Odpil si, premeriavajúc ju pohľadom ponad pohár. „A ak máš pravdu, prečo sa červenáš ako školáčka? Tvoj cnostný charakter je nedotknutý – všetko je tam, kde bolo, keď som ťa videl po prvý raz.“ Lenivo sa naklonil a tým bronzovým prstom, ktorý hladkal fúzy, sa jej zľahka dotkol pod bradou a primäl ju pozrieť naňho. No ona zmeravela, znovu odvrátila pohľad, otočila bradu nabok, aby sa vyhla prstu, ktorý bol príliš, príliš horúci a vzrušujúci. Keď naňho ani tak nepozrela, zľahka jej prešiel tým mozoľnatým prstom po krehkej lícnej kosti. Tak napokon predsa len pritiahol jej pohľad.

„Nerob!“ Prudko sa odtiahla, ale v jej hlave sa odohralo čosi zvláštne a chvíľu mala všetko akosi rozmazané.

„Dobre,“ súhlasil potichu, „a tentoraz sa ťa ani nebudem pýtať prečo.

Vyľakaná jeho náhlou zmenou vyskočila zo stoličky, lenže akoby sa v nej krútilo tornádo. Prepadla dopredu, dlaňami sa prilepila na dosku stola po oboch stranách taniera. V hlave jej dunelo. Krk mala akýsi slabý a prstenec vlhkých vlasov jej visel na golier.

„Znova ste ma dostali, však, pán DuFrayne? Tentoraz tými vašimi nevinnými prípitkami.“ Hlava jej na hanbu ovisla, ale zdalo sa, že nie je schopná ju zdvihnúť, ani len ho prepichnúť pohľadom za to, čo jej urobil.

„Nie, nedostal. Ak si opitá, nemal som to v úmysle. Veď si vypila sotva toľko, čo by opilo kolibríka.“ Zdvihol fľašku a pozrel si ju proti svetlu. Ešte bola dopoly plná.

„Ale ten ko… kolibrík je op… opitý aj tak,“ povedala nakláňajúcej sa doske stola a hlava jej pritom klesala čoraz nižšie medzi lopatky.

Usmial sa na cestičku v jej vlasoch, mysliac na to, aká bude ráno zdesená a že sa z toho napokon predsa len nedostanú bez ďalšej hádky. Abbie opitá, predstavte si to, pomyslel si, neschopný zdržať sa úsmevu.

„To musí byť tou nadmorskou výškou,“ povedal. „Tu hore netreba veľa, najmä ak si nikdy predtým nepila.“ Chytil ju okolo pliec a viedol ku zadným dverám. „Poď trochu na čerstvý vzduch, Abbie.“ Tackala sa. „Daj pozor, sú tu schody.“ Zobral jednu jej ovisnutú ruku, ovinul si ju okolo pása a ona sa ho poslušne chytila za košeľu. „Poď, Abbie, poprechádzame sa, inak sa ti bude zdať, že sa s tebou krúti posteľ, keď si ľahneš.“

„Som si istá, že ty… ty poznáš… krútiace sa pos… postele dobre,“ mrmlala a ochabnuto ovisla v jeho starostlivých rukách. „Je mi dobre. Je mi dobre,“ opakovala opito, mysliac si, že si tak aspoň trochu zachová dekórum. No začala si pospevovať a veľmi dobre vedela, že by si nepospevovala, keby naozaj bola v poriadku.

„Pssst!“ zašepkal Jesse a nútil ju kráčať.

Ruka jej vyletela dlaňou nahor. „Ale veď som… som kolibrík, alebo nie?“ Zachichotala sa, zakolísala sa a zvalila sa mu na prsia. „Nie som kolibrík, Jesse? Hmm? Hmmm?“ Ukazovákom sa mu dobiedzavo zavrtávala do brady a on ňou uhol.

„Áno, si. A teraz buď ticho, kráčaj a zhlboka dýchaj, okej?“

Usilovala sa robiť opatrné kroky, ale zem sa zdala veľmi ďaleko od chodidiel a taká vratká. Chodili a chodili kolom dookola po dvore. A znova sa Abbie zachichotala. Znova sa potkla, tak ju Jesse pevnejšie chytil okolo pása, aby chodila vzpriamene. „Len kráčaj,“ naliehal znova a znova. „Došľaka, Abbie, ja som ti to neurobil naschvál. Nikdy v živote som nevidel, aby sa niekto nadrátkoval z takého náprstka šampanského. Veríš mi?“

„Kto sa stará, či ja verím tebe. Veríš ty mne?“

„Kráčaj.“

„Povedala som veriš mi?“ dožadovala sa odrazu a jej slová sa ozývali po tichom dvore. „Veríš tomu, čo som tam dnu povedala o tebe a o mne?“ Začala byť agresívna a pokúsila sa mu vytrhnúť, no on si ju pritisol k boku, a tak sa podvolila jeho mocnému ramenu.

„Nezvyšuj hlas, Abbie. Susedia možno ešte nespia.“

„Ha!“ vykríkla. „Napíšte to do komína! Tak ty si robíš starosti, čo by si moji susedia mohli pomyslieť!“ Mykla sa a oboma rukami sa mu zakvačila vpredu o košeľu a ťahala ju, až ho to tlačilo na krku.

„Psst! Si opitá.“

„Už som úplne triezva. Prečo mi neodpovieš?“

Bola opitá, alebo triezva, keď sa znovu vystrela a vôbec nie ako dáma vytrubovala: „Jesse DuFrayne ľúbi Abbie Mc…“ a on jej zalepil ústa svojimi, aby ju umlčal? Chytila ho okolo krku, Jesse ju nadvihol zo zeme a prsia sa jej pritom nemilosrdne pritlačili o jeho pevnú hruď. No keď už jej ústa prikryl svojimi, celkom zabudol, že ju chcel len umlčať. Zobral si ich celé a nič na nich nezostalo suché. Abigail mala obe ruky za jeho krkom, nohy jej viseli pol stopy nad zemou, ako tam tak stáli v striebristom svetle mesiaca, a bozkávali sa a bozkávali, zabudnúc, ako si prisahali, že budú nepriateľmi, a splynuli pritom jazykmi, zubami, perami a mäkkými hustými fúzmi. Jej ústa boli horúce a sladké a chutili po šampanskom. Z jej naškrobenej blúzky bolo cítiť vôňu ruží, odkiaľsi z hĺbky hrdla sa jej vydral rozochvený vzdych, a na líci Jesse zacítil jej teplý dych. A vzápätí jeho telo nepríjemne stvrdlo, takže ju vôbec nie nežne postavil na zem, zvesil si jej ruky z krku a drsne prikázal: „Dočerta, choď do postele, Abbie. Počuješ ma!“

Stála tam skleslá, pokorená.

„Môžeš ísť sama?“ Jeho teplá ruka ju ešte stále držala za lakeť.

„Povedala som ti, že nie som opitá,“ zahundrala si pod nos.

„Tak to dokáž a choď dnu, tam, kam patríš.“

„Ja, pán DuFrayne, som absolútne triezva!“ chvastala sa, ešte stále to hovoriac nočnej zemi, lebo nemohla dvihnúť hlavu. Opatrne jej pustil lakeť, trochu sa zakolísala, no zostala stáť rovno.

„Neodsudzuj ma za toto, Abbie, len sa, dočerta, odtiaľto strať!“

„Nemusíš byť preto taký naštvaný,“ povedala detinský a kdesi vo svojom zakalenom mozgu si uvedomovala, aká je v skutočnosti opitá, keď takto rozpráva, skoro ufňukané. Zahanbená pre to, čo urobila, obrátila sa a tackavo sa pobrala do domu, plnými dúškami hltajúc ostrý nočný vzduch. Cestou okolo jedálenského stola na dúšok vypila celú šálku studenej kávy. A kým sa uberala hore schodmi, odsudzovala seba, nie jeho. Šampanské ju neospravedlňovalo, vôbec nie. Čistá pravda bola taká, že chcela, aby ju bozkával celú noc. Ba horšie, sama ho chcela bozkávať. A ešte horšie, nemyslela si, že chce len to.

Hore sa hodila horeznačky na posteľ a ruky mala slabé ako tie ospravedlnenia, ktoré sa usilovala vymyslieť. Nebesá, ten muž vie bozkávať! Na prst si natáčala prameň vlasov až po korienky. Zatvorila oči a zastonala, potom si objala brucho a schúlila sa a odrazu si bola žalostne istá, že jej matka sa kapitálne mýlila. A ona je teraz tu, Abigail McKenziová, tridsaťtriročná stará panna s perspektívou, že sa nikdy nedozvie, čo je vlastne to, pred čím ju matka tak varovala. Určite to nemôže byť bozkávanie. To, ako chutil bozk, nemalo ďaleko od nádherného zázraku. S Richardom to bolo už tak dávno, že si nevedela spomenúť, či to bolo až takéto dobré. A Dávidov bozk v nej rozhodne nevzbudil také vulkanické chvenie. Predtým sa vždy zdržiavala, obávajúc sa toho, čo povedala jej matka. No keď človek uvoľní svoju zdržanlivosť a vloží do toho všetko, bozkávanie je úplne iná vec. Celé telo jej rozvlnil zvláštny a príjemný pocit.

Keď ležala v tme nad Jessem, znovu si predstavila jeho telo. Ach, ako dobre ho poznala. Poznala tvar, odtieň a štruktúru každej jeho časti, priehlbiny pod jeho lopatkami, odkiaľ vychádzali mocné svaly a vytvárali tak lákavé oblúky. Jeho tmavé ramená, dlhé, silné, na vnútornom ohybe lakťa popretkávané žilami. Jeho nohy a chodidlá, ktoré tak často videla, umývala. Poznala jeho ruky, veľké, hranaté, rovnako schopné trápiť i hladkať. Jeho oči, akoby ju chceli nájsť v tme, hľadeli na ňu spod obočia, ktoré si teraz spamäti kreslila na bruchu. Najprv sa kútiky tých očí zvraštili a vzápätí sa jeho mäkučké fúzy nadvihli v lenivom úsmeve. Poznala miesto, kde mal pokožku hladkú, dolu, kde sa ochlpenie jeho širokej hrude zužovalo, strácalo sa v tenkom pásiku a zužovalo sa po tvrdom bruchu k lonu.

Prevalila sa na brucho, lebo prsia ju rozboleli. Zovrela si rukami zdurené boky prsníkov, pevne stisla stehná, členky a držala ich zovreté, usilujúc sa zabudnúť na nahého Jesseho. No zabudnúť sa nedalo. Otvorila ústa a čakala na páľavu jeho imaginárneho bozku. Dotkla sa však iba vankúša, nie jeho teplých, mäkkých perí. Prevalila sa nabok, medzi nohami zvierala zhrčenú nočnú košeľu a cítila, čo sa tam deje, cítila tú strašnú bolestivú túžbu po naplnení.

Je to toto? Aké to má byť? Čo poznala jej matka? Čo jej matka nikdy nepoznala? Bolo to naplnenie a prázdnota, prijatie a odmietnutie, horúčava a chlad, triaška a pot, áno a nie. Boli to rozpadávajúce sa predsudky, etika, zákony, pravidlá a cnosti, ktoré sú ľahostajné, keď telo prehovorí hlasnejšie ako svedomie.

Jesse mal celý čas pravdu a jej matka sa mýlila. Ako môže byť takáto túžba nesprávna? Zmysly, ktoré v sebe Abbie vôbec netušila, sa teraz plne rozvinuli. Telo sa jej chvelo, trepotalo a prosilo. Aké by to bolo správne… absolútne správne… jednoducho ísť za ním a povedať: „Ukáž mi, lebo to chcem vedieť. Daj mi, lebo si to zasluhujem. Dovoľ mi to, lebo cítim, že je to správne.“

Otázkou už nebolo, či to môže urobiť a žiť s tým potom. Otázkou teraz bolo, či to môže neurobiť, a zajtra hľadieť, ako jej jediná príležitosť odchádza a ju necháva nevedomú a nenaplnenú.

Mesiac bol ako hustá smotana, roztápal sa, z výšky stekal do širokého arkierového okna a zaplavoval celé jeho nahé telo, bezstarostne natiahnuté na posteli. Hlavu i bradu mal Jesse čudne vyvrátenú, akoby sa chcel pozrieť na záhlavie postele. Abigail sa zdalo, že celé hodiny počúvala, ako sa Jesse nepokojne prehadzuje, a zbierala odvahu odkradnúť sa dolu schodmi. No teraz už spal, poznala to podľa jeho pravidelného dychu a podľa toho, ako mu jedna tmavá noha visela z postele, ktorá mu nikdy nebola dobrá, a už ani nebude. Roztrasená podišla ku dverám spálne, bála sa vojsť, no bála sa aj nevojsť.

S malými päsťami pritisnutými na bradu a o zuby sa pomaly posúvala bližšie. Hruď mala ako vo zveráku. Ako ho má zobudiť? Čo má povedať? Má sa ho dotknúť? Alebo povedať: „Pán DuFrayne, zobuďte sa a milujte sa so mnou?“ Aké je to absurdné, že už ani nevie, ako ho má volať. Odrazu sa cítila trápna a bezpohlavná a bola si istá, že ju Jesse pošle naspäť hore, a ona zomrie od poníženia.

No aj tak zašepkala jeho meno. Alebo ho zamrmlala? „Je… Jesse?“

Ten zvuk bol taký nečujný, ako keď sa záclona obtrie o podokennicu.

„Jesse?“ znova oslovila jeho telo, odeté mesačným svetlom.

Ospanlivo narovnal hlavu na vankúši. Hoci Abigail mu v tme nevidela oči, videla odraz mesiaca na vystúpených črtách jeho tváre. Fúzy vytvárali tmavý, lákavý tieň. Sklopil bradu, pozrel ponad hruď, a keď ju uvidel, stiahol na seba plachtu, aby sa prikryl.

„Abbie? Čo je?“ spýtal sa rozospato, dezorientovaný a už opretý o lakte.

„Je… Jesse?“ povedala rozochvené a odrazu nevedela, čo ešte povedať. Bolo to hrozné. Hrozné. Bolo to horšie ako ktorákoľvek z tých urážok, ktoré musela od neho zniesť. No napriek tomu tam zostala stáť, ruky pevné zovreté v päste a obe pritisnuté k brade.

No on vedel. Vedel podľa toho, ako roztrasené vyslovila jeho meno. Posadil sa, lepšie si pritiahol plachtu na lono a jednu nohu zvesil z postele.

„Čo tu robíš?“

„Nepýtaj sa… prosím.“

Obklopila ich tichá noc a čas akoby prestal plynúť, až keď sa z toho hustého nočného ticha ozval jeho hlas, hlboký a plný pochopenia.

„Nemusím sa spytovať, však?“

Preglgla, pokrútila hlavou, neschopná slov.

Nevedel, čo má urobiť, no vedel, čo musí urobiť.

„Vráť sa hore, Abbie. Preboha, choď. Nevieš, čo robíš. Nemal som ti dovoliť piť to šampanské.“

„Ja nie som opitá, Jesse. Ja… nie som. A nechcem sa vrátiť hore.“

„Iba by ti to skomplikovalo život.“

„Aký život?“ spýtala sa pridusené a jeho hrýzli výčitky svedomia, že spochybnil jej zdržanlivosť, ktorá ju dovtedy uspokojovala.

„Taký, na aký si vždy bola hrdá a ktorý ti nechcem zničiť.“

„Toľkokrát som si myslela, že viem, čo by mi zničilo život. Moja mama ma vždy vystríhala, že ho zničia muži ako Richard. Potom zomrela a on utiekol, a ja som rozmýšľala, ako prežiť z jedného dňa po druhý so všetkou tou ničotou. Potom prišiel do môjho domu muž menom Dávid Melcher a znovu vo mne ožila nádej, ale…“

„Abbie, usiloval som sa ti za to ospravedlniť. Viem, že som ti to nemal urobiť. Mrzí ma to.“

„Nie, nemal si, ale urobil si to a on odišiel a nikdy sa nevráti. A ja potrebujem… ja…“ Stála nehybne ako figurína, v mesačnom svite slonovinovobiela, s rukou na chvejúcom sa hrdle.

„Abbie, nehovor to. Mala si dnes pri večeri pravdu. Cením si všetky tvoje staromódne morálne zásady, inak by som si ťa bol zobral už dávno. Ja nechcem byť ten, vďaka ktorému sa zrútia, tak choď teraz hore a ja už zajtra budem preč.“

„Ty si myslíš, že to neviem?!“ zvolala zúfalo. „To ty si ma doviedol k tomu, aby som si uvedomila pravdu o Richardovi a o sebe. To ty si ma obvinil zo zaostalosti, tak koho iného mám požiadať? Teraz sa nepolepšuj, nie teraz, keď už som zašla až tak ďaleko. Si… si moja posledná šanca, Jesse. Chcem to, čo pozná každá žena dávno predtým, ako má tridsaťtri.“

Jesse vyskočil z postele, ovinul si okolo seba plachtu a držal si ju na boku. „Došľaka, to nie je fér! Ja nebudem ten, kto prispeje k tvojej záhube!“ Energicky potiahol plachtu, ale bola zachytená pod matracom a Jesse bol ako uviazaný na reťazi. „Celé hodiny, odkedy som si ľahol, som myslel na teba a zistil som, že máš stopercentnú pravdu, pokiaľ ide o moje motívy. Neviem, prečo som z teba taký popletený, ale v jednej chvíli si ťa chcem podrobiť a v nasledujúcej sa preklínam, pretože si tak strašne morálna, že keby si sa podrobila, to ja by som zlyhal. Ale ty to vieš a využívaš to proti mne!“

Mal pravdu. Vedela to. No prehltla svoju hrdosť a napäto zašepkala: „Tak ma teda posielaš preč?“

Och, Bože, pomyslel si. Bože, Abbie, nerob mi to, keď sa po prvý raz v živote usilujem byť šľachetný! „Abbie, ja by som potom nemohol žiť sám so sebou. Nie si nejaká… nejaká lacná pobehlica, ktorá chodí so stavebným táborom na železnici.“

„A keby som bola, mohla by som zostať?“ Pri tej žalostnej prosbe po nej až bolestne zatúžil.

Prečo som ju, dopekla, dotiahol až tak ďaleko, vyčítal si a rozmýšľal, ako ich oboch z toho dostať bez toho, aby si natrvalo ublížili. Toto bol okamih, keď konfrontovala svoje morálne zásady s matkinými. Aká irónia, že on má byť teraz zástancom jej matky, ktorú kritizoval.

„Abbie,“ vysvetľoval jej, „pretože nie si, nemôžeš. Chápeš ten rozdiel?“ Vari vôbec netuší, čo to s ním robí, keď tu tak stojí schúlená, zahalená mesačným svetlom a trasúca sa? „Budeš ma potom nenávidieť, tak ako nenávidíš Richarda. Pretože ja odchádzam, Abbie. Odchádzam a ty to vieš.“

„Rozdiel je v tom, že tentoraz to viem vopred.“

Na prsia mu vystúpil pot a tesnejšie si pritiahol plachtu, až sa mi zarezávala do kože. „Ale vieš, čo som, Abbie.“

Hrdo dvihla bradu, hoci telo sa jej chvelo. „Áno, si Jesse DuFrayne, fotograf, či vlastne pozorovateľ skutočného života. No teraz utekáš od reality ty, nie ja.“

„Máš sakramentskú pravdu, utekám.“ Jeho namáhavý dych znel, akoby naozaj utekal. „No príčinou si ty. Zajtra sa na to budeš pozerať inak a budeš ma nenávidieť.“

„A bude ti to prekážať?“ vzdorovala mu s defenzívne dvihnutou bradou.

„Trafila si, bude, inak by som ťa tu nepresviedčal, omotaný plachtami ako nejaký hanblivý žiačik!“

„Ale vieš, že ak ma pošleš naspäť hore, budem ťa nenávidieť aj tak.“

Mesačné svetlo iskrilo z ich siluet, ako obaja napínali zrak, aby si videli do tváre. Jessemu sa zdalo, že cíti ruže cez celú izbu. Plecia mala Abbie také úzke a s rukami prekríženými na prsiach vyzerala tak zraniteľné a vystrašene. No rozpustené vlasy, osvetlené mesačným svitom, akoby jej tvorili svätožiaru nad tvárou, ktorú mala v tieni.

„Abbie…“ Jeho hlas znel zmučene. „Ja nie som pre teba. Mal som priveľa žien.“ No jeho presviedčanie sa akosi zmenilo na prosbu a urobil váhavý krok k nej. Aj ona sa k nemu priblížila o jeden bojazlivý krok, potom o ďalší, až videla, ako sa mu rýchlo dvíha a klesá hruď.

„Tým lepšie, že to budeš ty, Jesse, môj prvý a jediný raz – ty, ktorý to tak dobre poznáš.“ Jej slová boli tiché, skoro nezvučné, a Jessemu pri nich chĺpky na ramenách vstávali dupkom. Boli tak blízko, že jeho tieň dopadal na jej zdvihnutú tvár. Napätie zvieralo ich otáľajúce, neisté telá. Šepot záclon v nočnom vánku bol teraz jediným zvukom v miestnosti. Jesseho nozdry sa rozšírili a zvieral plachtu čoraz silnejšie a silnejšie. Myslel na zajtrajšok a vedel, že Abigail netuší, že Dávid Melcher sa vráti. Stačilo by povedať jej to, a ona by sa poslušne otočila a šla hore. No pomyslenie, že by ju nechal Dávidovi Melcherovi, ho zaplavilo šialenou žiarlivosťou. Mohol by si ju teraz vziať, ale ako by ho potom nenávidela, keby zistila, že celý čas vedel o Melcherovom návrate.

Bol si istý, že absolútne nevie, čo by jej mohol urobiť. Stála tam a prosila ho o to, čo nepoznala – jeho drobný kolibríček Abbie, ktorá bojovala o jeho život a vzdorovala smrti práve tu v tejto izbe. A na oplátku za to žiada teraz od neho iba jednu vec – a on jej ju tak veľmi chcel dať, až pociťoval fyzickú bolesť. Bola sotva meter pred ním. Stačilo urobiť ešte jeden krok. Jesse tam stál, bojoval s túžbou, vdychoval vôňu ruží, ktorá sa od nej niesla, utápal sa v nej, až bol stratený. „Abbie,“ vyslovil jej meno napäto, kdesi hlboko v hrdle, „si taká sakramentsky malá.“ A plachta ako hladina sčereného mlieka sa pohla s ním, keď sa naklonil, aby jej zašepkal do ucha: „Nesmieš ma nenávidieť, Abbie, sľúb mi, že ma nebudeš nenávidieť.“ Jeho chrapľavé slová jej rozfúkli vlasy za uchom a uväznili jej srdce v hrdle. Svalnatá ruka sa v mesačnom svetle načiahla, aby sa ovinula okolo nej.

Pery sa jej pootvorili. Zdvihla tvár a nosom sa dotkla jeho pevného pleca. Jeho pokožka voňala nočným teplom a spánkom a bola trochu vlhká, no vôbec nie nepríjemná. Váhavo zdvihla ruku, aby po nej prešla končekmi prstov. Bol taký tvrdý, taký horúci, a ona taká neistá. Jesse znehybnel, na uchu cítila jeho dych a bola zvedavá, čo bude musieť urobiť. Vedela tak málo. Iba to, že keď sa bozkávajú tak, ako sa bozkávali na dvore, jej telo sa pritom zmení na sladký roztrasený rôsol. A tak dvihla pery a tesne pri jeho ústach sa spýtala: „Pobozkáš ma najprv tak, ako si ma bozkával na dvore, Jesse?“

Až bolestivo jej zovrel rameno. „Och, Bože, Abbie,“ zastonal a nechal plachtu skĺznuť dolu, keď ju chytil na svoje mocné ruky a držal si ju pri srdci, ktoré mu divo tĺklo v hrudi. Zaboril si tvár do jej vlasov a vedel, že by to nemal robiť, ale už sa viac neovládal.

Obtrela sa spánkom o jeho pery a už sa nemohla dočkať, kedy ich bude cítiť na svojich. Potom sa pomaly, placho vyvrátila jej tvár dohora a hľadala to vzrušenie, na ktoré si pamätala.

„Abbie, toto nie je správne,“ zopakoval naposledy a zbytočne.

„Len raz, tak ako na dvore,“ šepkala. „Och, Jess, prosím… tak veľmi sa mi to páčilo.“

A bolo po rozvážnosti. Pri jej detinskej prosbe sa mu srdce rozbíjalo o rebrá. Otvorené pery pritisol na jej teplé, čakajúce. Keď opätovala jeho bozk, jej ruky sa ovinuli Jessemu okolo krku a prsty zaborili do tajomných hlbín jeho hustých čiernych vlasov. Jeho jazyk, kedysi v horúčke taký suchý, bol teraz vlhký od vášne, zvlažoval sa jej jazykom, kĺzal sa a nenásytné skúmal jej ústa. Najprv mu odpovedala placho, ale keď napodobňovala to, čo robil on, jej vzrušenie rástlo a jej jazyk v jeho ústach bol čoraz odvážnejší. Odrazu ju Jesse pustil a kolenami a nohami sa skĺzla po jeho nohách, až sa chodidlami dotkla zeme. Ovinul jej mocné ramená okolo rebier, nadvihol jej neskúsené telo a pritisol ho k svojmu. Žiadostivo prikryl jej ústa svojimi a jeho jazyk prenikal hlbšie, útočil, pohrával sa, roztápal jej vnútro ako kocku cukru, až cítila, ako vyteká z jej hĺbok, sladké a teplé.

Pre Abbie to bolo čaro prvého bozku, ibaže znásobené sto ráz, keď sa jej telo poddajné pritislo k nemu. Slabo a chrapľavo zachrčal, potom si dlhé prsty vplietol do vlasov na jej spánkoch, držal jej hlavu v dlaniach a všade ju zasypával bozkami. Akoby ju po kúskoch chcel zjesť, a ona pociťovala nesmiernu slasť, keď jej vzal do úst kúsok brady, potom peru, nos, obočie, ucho, krk a znovu sa prilepil na jej ústa, zľahka ju hrýzol do jazyka, akoby ten bol najchutnejší. Zabudla na všetko, vnímala iba pomaly narastajúcu sladkú túžbu vo svojom tele. Nechala sa ňou ovládnuť, aby podľahla čaru tohto muža, ktorého sa tak dlho bála, no ktorého teraz chcela s túžbou, čo vytisla všetky pocity, že robí niečo nesprávne. Zabudla, že jeho bozk je natrénovaný, vedela iba, že je to úvod ku všetkému, čo sa od neho a s ním tak nedočkavo chcela naučiť. Zaboril si tvár pri jej krku a na pokožke cítila jeho letný teplý dych.

„Abbie, musím to vedieť, aby som ti neublížil,“ povedal zachrípnutým, cudzím hlasom. „Robili ste niekedy toto s Richardom?“ Jej ruky mu na krku znehybneli.

„Nie… nie!“ odvetila prekvapene a šeptom a odrazu sa napäto odtiahla. „Povedala som ti…“ Chcela sa zahanbene odvrátiť, ale on jej vzal čeťusť do teplých dlaní a nadvihol jej tvár, akoby to bol kalich, z ktorého bude piť, a prinútil ju pozrieť naňho.

„Abbie, na tom nezáleží,“ povedal hlbokým hlasom, palcami jej zľahka prechádzajúc po lícach. „Len ti nechcem ublížiť. Musel som sa spýtať.“

„Ne… nerozumiem,“ povedala rozochvené, doširoka otvorenými očami naňho hľadiac, s vydesene pootvorenými perami.

Sťažka preglgla, on to cítil pod dlaňami a pomyslel si, Bože, je taká malá, veď ju zabijem. No napriek tomu jej prešiel perami po lícach a upokojoval ju: „Pssst… to nič,“ a nadvihol jej tvár, aby ju znovu pobozkal, a obaja zabudli na všetko ostatné okrem rozbúrených zmyslov, nezastaviteľne vzrušených. S jazykom v jej ústach ju znovu zdvihol a odniesol na okraj postele, kde si ju posadil na kolená. V duchu si prisahal, že bude postupovať pomaly, aby to pre ňu, ak to dokáže, urobil príjemným, správnym a nezabudnuteľným. Chytil jej ostýchavé ruky a zavesil si ich okolo krku. Abbie si tak veľmi uvedomovala, že je nahý, až ju jeho pokožka cez župan i nočnú košeľu pálila. Jeho pery sa presunuli do teplého zákutia na jej kľúčnej kosti a zamrmlal: „Voniaš ako ruže… tak krásne.“ Zmyselne natočila hlavu a obtierala sa mu bradou po spánku. Dotkol sa jej krku jazykom a ona sa striasla novým prudkým návalom žiadostivosti. „Môžem ti vyzliecť župan, Abbie?“ spýtal sa, letmo ju bozkávajúc na jemnú pokožku pod bradou.

„Tak sa to robí?“ spýtala sa zasnene.

„Iba ak chceš.“

„Chcem,“ priznala sa prosto a jeho zmysly sa pritom rozochveli. A tak na páse našiel uzol opasku, uvoľnil ho a zvliekol jej župan, ktorý mu spadol na holé kolená.

Znovu ju pobozkal a pri jej ústach povedal: „Abbie, ja sa trasiem, akoby som to robil po prvý raz.“

„To je dobre,“ zašepkala.

Áno, pomyslel si, je to dobre.

Potom dodala: „Ja tiež,“ a on z jej slov cítil, že sa usmieva. Aj on sa usmial, opretý o jej líce, a potom ju uhryzol na kraj ucha.

„Pamätáš sa, keď sme sedeli na hojdačke? Chcel som toto robiť vlastne už vtedy, ale bál som sa len tak odrazu ťa objať.“

„Nikdy si sa nebál, myslím, že nie. Tohoto nie.“ No aj tak ju potešilo, že to povedal. Ruka mu skĺzla na jej rebrá, hladkal ju, zľahka jej cez tenkú látku nočnej košele prechádzal po tele.

„Teraz sa bojím, Ab, bojím sa, že by sa mi to mohlo pod rukou roztopiť.“

Abbie zadržala dych, pokožka ju až štípala od očakávania, až sa napokon jeho dlaň zaplnila jej prsníkom, teplým, vztýčeným a prekypujúcim. Druhú ruku jej tisol vzadu na krk tak vytrvalo, až sa mu napokon podvolila a znovu sa k nemu otočila ústami. No tentoraz bol jeho bozk ľahký ako dotyk motýlieho krídla, bol to skôr bozk dychov ako perí. No jej pritom po celom tele prebehli zimomriavky. Jeho hladkanie bolo láskyplné a nežné, keď medzi palec a okraj dlane stisol jej bradavku, tvrdú a očakávajúcu, a jemne ju stláčal, až mu Abbie vzdychla pri perách. Jeho ruky blúdili po jej pleciach, nočná košeľa sa jej skĺzla na boky a po obnaženej pokožke jej najprv preleteli teplé prsty nočného vzduchu… potom teplé prsty Jesseho DuFrayna. Keď napokon zobral do dlane jej nahý prsník, oprela sa mu čelom o bradu, pohltená čarom tohto dotyku. Chrbtami prstov jej prechádzal po vztýčenej bradavke a zápästia jej ochabnuto ovisli na jeho pleciach. Nechala sa unášať tým pocitom a podvedome sa odtiahla, aby mal priestor objavovať ďalej. Keď našiel jej druhý prsník, vzrušený rovnako ako prvý, spokojne a mumlavo vzdychol: „Ach, aké sú tvrdé.“

Ona čosi zamrmlala na odpoveď, celkom zaplavená pôžitkom, a chcela, aby to pokračovalo večne. Mala pocit, akoby sa vznášala sama nad sebou a hľadela dolu na tú cudziu šťastnú ženu, ktorej spôsobuje rozkoš jej muž. Nikdy si nepredstavovala, že sa ľudia pri takýchto veciach rozprávajú, a predsa jeho upokojujúci tón ju zbavoval napätia a zábran a milenka, ktorú sledovala zhora, odpovedala svojmu partnerovi: „Niekedy stačí, ak si na teba pomyslím, a už sú také. Raz sa mi to stalo dokonca v kostole.“

Jesse sa potichu rozosmial pri jej líci, ale viac nemohol, aby sa udržal a nezvalil ju na chrbát a nevnoril sa do nej, hlboko, prudko a hneď teraz. Mal pocit, že vyletí z kože! Chcel ju ochutnať, ovoňať, počuť ju stonať, cítiť svoje telo v nej. No zdržiaval sa, lebo vedel, že bude lepšie, ak to bude trvať dlho. Bude to pre oboch krajšie. Útočil na ňu ďalšími bozkami, prechádzal jej rukou po zadku, potom po chrbte. Skĺzol jej prstami na boky a dôrazne si pritiahol jej obnaženú panvu k vztýčenému dôkazu svojej túžby, dávajúc jej čas, aby spoznala to, čo je pre ňu na mužovi nové, aby jej ukázal rozdiel medzi sebou a ňou. Prechádzal jej jednou rukou po bruchu, druhou po chrbtici a sadol si, akoby sa modlil, držiac ju medzi rukami. Potom jeho veľká dlaň pohltila jej prsník a stiahol ju so sebou na mäkké, pokrkvané plachty. Dopadla na jeho tvrdú hruď, ale prevalil ju na chrbát a sklonil hlavu, aby ju pobozkal na plece, na kľúčnu kosť a potom na teplé miesto pod ňou. Cítila jeho mäkké fúzy, živo si predstavila, ako jeho horúci a vlhký jazyk krúžil okolo bradavky, bližšie a bližšie, až bol na nej a jej špička sa pod hladkajúcim jazykom zvraštila, Abbie pritom zhíkla, vyklenula hrudník a naslepo sa načiahla za jeho vlasmi. Poťahoval a cucal jej ju a jej telom prechádzali vlny pocitov, ktoré sa vyplavovali von, smerom nadol odtiaľ, kde naučil jej pokožku, aby sa dožadovala vlhkosti jeho láskania. Jednu bradavku nechal vlhkú a Abbie sa striasla, keď prešiel na druhú, a dlaňou teraz viedla jeho čeľusť. Pri jeho horúcom bozku na prsník ožili v nej všetky driemajúce zmysly a liali sa nadol v ohromnom prívale. Jej bradavky bolestne túžili po ďalšom láskaní, ale vtedy sa Jesse natiahol vedľa nej, oprel si hlavu o ohnuté rameno a hravo ju šteklil na prsiach končekom prsta. Po celom tele jej vyskočila husia koža, potom sa dievčenský zasmiala, trochu sa posunula a odstrčila dobiedzavý prst.

„Chcem sa ťa dotýkať všade,“ povedal. No, zvláštne, nedotýkal sa jej vôbec, a ona až nenásytné zatúžila po jeho dotyku. Dlhú chvíľu si napäto hľadeli do očí, a ani jeden sa nepohol, ani neprehovoril. Abbie ho mlčky lákala, aby sa vrátil a skúsil to znova, neschopná vyjadriť to slovami. Jesseho ruka ležala na boku. Pomaly ju nadvihol, videl, ako jej myklo viečkami a rozšírili sa jej oči, keď sa končekom ukazováka zľahka dotkol jej brucha a kreslil jej špirály okolo pupka až po rebrá, okolo bradaviek a na hrdle. Potom, stále len končekom prsta, sledoval líniu, v ktorej sa schádzali jemné chĺpky na jej tele a smerovali ako prirodzené šipky na miesto, ktoré zvlhlo túžbou po ňom. Stlačil jej brucho. Prstom sa zaboril do toho machu a zostal tam, zatiaľ čo ona ležala s dychom zatajeným vo vzrušenom hrdle. No keď sa jeho prsty posunuli nižšie, mykla sa, inštinktívne sa brániac pred votrelcom.

Keď si uvedomila, čo urobila, cítila sa trápne a hlúpo, prikrývala sa, a odrazu sa nevysvetliteľne bála. Určite bude teraz znechutený, bude ju považovať za vrcholne detinskú a uvedomí si, že s ňou strácal čas.

On jej však zašepkal do ucha: „To nič, Abbie, to nič.“ Prevesil si rameno cez jej driek a znovu ju pobozkal, skúmal jej chrbát, plecia a pevné vrcholky pod chrbticou. Zdvihol hlavu a pozrel jej do tváre. „Abbie, rozmyslela si si to?“ zašepkal zachrípnuto a napäto. Pozrela naňho doširoka otvorenými neistými očami, ale nemohla rozprávať. Jesse vycítil strach, ktorý sa jej v poslednej chvíli zmocnil, upokojoval ju šeptom, hánkami jej prechádzal po pleci a po vonkajšom obvode prsníka. „Tvoja pokožka, Ab, nikdy som pod prstami necítil takú pokožku. Je ako teplý vaječný puding… hladká… a mäkká…. a sladká.“ A akoby to chcel dokázať, naklonil sa, aby ju ochutnal, na vnútornej strane lakťa, kde sa jej trepotal pulz. Jemne chytil zamatovú pokožku medzi zuby, nežne ju potiahol a potom si zaboril tvár do priehlbiny jej brucha. Napla chrbát, tak sa posunul nahor, aby jej pri ústach zašepkal: „Neboj sa, Abbie.“

Potom jemne, vytrvalo sa jeho ruka posúvala dolu, teplá, pomalá, ale istá. Abigail pevne zatvorila oči, zhlboka sa nadýchla a zatajila dych, keď si predstavila, aké dlhé a silné sú jeho prsty, ako tak hľadali, našli a napokon vkĺzli do nej.

Bola nádherne zdurená a úplne vzrušená, samý hladučký, vlhký satén. Jesse sa oprel o lakeť, aby ju lepšie videl, pohol prstom a pritom jej stále hľadel do tváre – na viečka, ktoré sa chveli, na pery, ktoré sa pootvorili, na líca, ktoré sa vtiahli. Prehla sa a zhíkla nad tým, čo sa dialo v nej. Vošiel do nej, lebo si bol istý, že v nej dozrela túžba po ňom. Skúsené ju dráždil, až kým nepodľahla, voľne si položila ruku nad hlavu, oči mala teraz skryté pod lakťom, dych mala rýchly, horúci a nedočkavý.

Usmial sa, ako sa zmyselne natiahla.

Potom ruku odtiahol.

Abbie prekvapene otvorila oči a videla nad sebou jeho usmiatu tvár. „Jesse…“ zajachtala, zmierajúc túžbou.

„Psst… máme celú noc.“ Ovinul ju svojím mocným ramenom, pretočili sa nabok a pritiahol si ju k svojmu horúcemu údu. Kolenom jemne vkĺzol medzi jej nohy a prešiel ním po mieste, ktoré opustila jeho ruka. Chodidlom ju hladkal po lýtku a po jemnej pokožke pod kolenom. Aj v tom slabom svetle videl túžobný výraz v jej očiach. Pobozkal ju, len toľko, aby v nej neuhasol plameň, potom jej lopatky znovu pritlačil na posteľ. Až mučivo pomaly posúval ruku po jej bruchu, po rebrách, po prsníku, pod pazuchu potom hore, hore, hore, až na koniec tej ruky ležiacej voľne za hlavou, a napokon jej ju uzavrel dlaňou a stiahol medzi ich telá. Cítil, aká je napätá, keď si uvedomila, kam jej ťahá ruku.

„Nie…“ vyhŕkla, kým tomu mohla zabrániť. Jej prsty sa vzopäli jeho zovretiu a on nevedel, ako s ňou ďalej. Napokon si položil jej ruku na rebrá a nechal to na ňu. No aby naklonil váhy vo svoj prospech, použil vášnivé slová a vábivú hru tela, aby ju zlákal.

„Dotýkaj sa ma, Abbie,“ povzbudzoval ju, „dotýkaj sa ma tak, ako som sa ja dotýkal teba.“ Hovoril mučivým šeptom, jeho bozky jej na tvári vypaľovali ohnivé stopy, jeho kolená a bedrá jej dávali intímne sľuby. Jej ruka mu zostala na rebrách, triasla sa tam, teplá a trošku vlhká. „Tak sa to robí, Ab, najprv sa jeden druhého dotýkame. Páčilo sa ti to, keď som sa ťa dotýkal?“ Počul, ako kŕčovite preglgla. „Bolo to dobré, však? Muži to majú rovnako radi ako ženy.“

Od toho, ako hrozne sa ostýchala, jej až napuchlo hrdlo, no ruka sa nehýbala. Urob to! Urob to! hovorila si a srdce jej išlo vyskočiť z hrude. Na toto však nebola nijako pripravená. Myslela si, že bude pasívne ležať a dovolí mu robiť s ňou, čo chce. Pri pomyslení, že by sa s ním maznala, ju až pálila dlaň, ako veľmi ho chcela spoznať, ale bála sa, že ak sa ho už raz dotkne, duch jej matky sa nejako dozvie, čo robí.

„Len sa ma dotýkaj, a potom uvidíš.“ Znovu sa načiahol, pošteklil ju, aby si uchovala oheň, ktorý v nej predtým uvoľnil zmysly, a ona zistila, že sa dvíha k nemu, lebo jej je to príjemné. No jeho dobiedzajúce prsty sa znovu stiahli a ona spoznala sklamanie, aké ešte nikdy. Preglgla a donútila ruku pohnúť sa. Jesse nehybne ležal a čakal. No keď sa končeky jej prstov nakoniec dotkli jeho stvrdnutého údu, rýchlo sa stiahli a zovreli – bol tak nečakane horúci!

Jesse stratil všetok zmysel pre opatrnosť a rýchlo jej uväznil zápästie medzi ich bruchami. „Len si ho vezmi, Ab, len sa ho dotkni,“ prosil napätým šeptom. V hrdle jej uviazol strach. Chrbtom ruky sa teraz opierala o tú jemnú tvrdú páľavu, ale ostýchavosť zničila jej vôľu urobiť, čo žiadal. Pevne stisla zatvorené oči a on ju nemilosrdne donútil, aby uzavrela prsty okolo jeho tuhého údu, a ukázal jej, ako ho má uspokojiť. Do noci sa ozval mučivý vzdych, Abbie rýchlo otvorila oči a videla, že Jesse je podopretý o lakeť, hlavu má zaklonenú a ústa má otvorené skoro ako v bolestných mukách. Prerývane stonal a ona previnilo prudko odtiahla ruku.

„Jesse, čo je! Ublížila som ti?“

Prudko sa obrátil a naklonil ponad ňu, chytil jej ruku a vrátil ju tam, kde bola

„Bože… nie, nie, neublížila si mi. Môžeš robiť, čo len chceš… Rob to… prosím.“ Takmer drsne prikryl jej ústa svojimi, jeho jazyk a bedrá sa rytmicky vysúvali a ruka sa posúvala po jej bruchu, horúčkovito hľadajúc.

Jej zmysly sa striedavo zmietali medzi vrcholom a pádom v rovnakom rytme s pohybom v jej zovretí a Jesseho teplá ruka sa jej posúvala hore stehnom. Hladkal ju zľahka ako pierko, čím ju znovu prebudil, a jeho skúsené prsty neochabovali. Ženskosť v nej ležala úhorom tridsaťtri rokov, ukrytá prírodou a udržiavaná časom, a teraz už stačil len bozk, aby rozpukla a vykvitla.

Hmlisto si uvedomovala, že jej drsne odtiahol ruku, ale už nevládala otvoriť oči, tak ako jej telo nemohlo ovládať ten vrcholný výbuch, ku ktorému ho Jesse tak bez námahy priviedol. Neprestajne rytmicky mrmlal, naklonený nad ňou a opretý o lakeť, bozkával jej oči, hladkal telo. „Nech to príde, Ab… nechaj sa vznášať… vznášať, Abbie… so mnou…“

Jeho meno jej vyletelo z úst, keď jej odkiaľsi zo žalúdku až nadol, nadol vystreľovali horúce kŕče a jej bedrá sa túžobne nadvihovali. Keď sa jej zmocnil vrcholný kŕč, nebola pripravená na jeho silu. Nikdy, nikdy netušila… ááá, tú silu, tú extázu… Jesse, pomyslela si, ó, Jess, ach, to je dobre… Jess, mal si pravdu… Mama, prečo si ma pred týmto varovala?

Jej nechty sa mu zaborili do ruky. Z hrdla jej unikol chrapľavý vzrušený výkrik, a keď sa zachvela, prikryl ju svojím telom. Vyslovoval jej meno, keď sa hodvábne chĺpky jeho hrude pritláčali na jej obnažené prsia a sali z nich jemnú vlhkosť. Jeho zdurený úd hľadal, skúšal a našiel svoje miesto. Oboma rukami chytil jej úzke plecia a odtlačil ich.

„Abbie, bude to bolieť, láska, no len raz, sľubujem.“

Jeho horúce telo vošlo do jej vzpierajúceho sa tela. Začala sa brániť, odtláčala ho. „Uvoľni sa, Abbie, uvoľni a bude to lepšie. Nebráň sa mi, Abbie.“ No mlátila ho päsťami, tak jej ich chytil a pritlačil k matracu. „Chcem, aby ti bolo dobre,“ povedal, keď ju celou váhou pritlačil a vnoril sa do nej. Zjajkla a z hrdla sa jej vydral prosebný výkrik, no on ho pridusil bozkom a potom vyslovoval jej meno, láskyplne sa ospravedlňujúc.

Po extáze, ktorú pociťovala pred chvíľou, ju zasiahla pálčivá bolesť. Napäto nadvihla plecia z matraca, no Jesse ju pridržal, pohybujúc sa v nej. Jemná membrána sa pretrhla a do jej len pred chvíľou rozkošou rozochvených končatín vystrelila mučivá bolesť. Márne sa bránila, lebo každý jej prejav odporu zastavila jeho strašná sila a veľkosť. Pri každom pohybe chrapľavo dychčal, až sa Abbie napokon vzdala, otočila sa tvárou nabok a pasívne čakala, kým sa tie muky skončia.

Aj Jesse mal pri každom pohybe pocit, akoby ho odierali sklené črepiny. Dlho nepoužívané svaly nohy mu horeli, akoby mu do rany vrážali rozžeravený kutáč. Škrípal zubami, zvieral Abbine zápästia ako v pazúroch, mysliac si, aká je malá, a spôsobujúc si ešte väčšie utrpenie, keď sa snažil nadľahčovať svoju váhu, aby jej neublížil. Zápasil s bolesťou v úsilí vyťažiť z pôžitku čo najviac, no čím rýchlejšie sa pohyboval, tým väčšmi to bolelo. Nad obočím mu vystúpil pot, keď mu bolesť pomaly, ale isto, zachvátila aj ruku. Hlava mu ovisla a jeho úsilie uľaviť si bolo čoraz úpornejšie. Ramená sa mu dosť triasli a zhlboka zastonal, keď napokon klesol na ňu a slabiny mu spaľovali horúce biele gejzíry. Vzdychol, ale nebol to zvuk naplnenia, bola v ňom skôr úľava.

Napoly sa z nej stiahol, jednu nohu mal natiahnutú cez jej stehná a ona aj v hĺbke svojej naivnosti vedela, že niečo nie je v poriadku. Preňho to nebolo také dobré ako predtým pre ňu. Stonal do vankúša vedľa nej a s nohami pritisnutými k sebe sa odtiahol. No Abbie počula, ako škrípe zubami, a cítila, ako sa mu napäté svaly ešte trasú. Všetko si to premietla a presne vedela, čia je to chyba. To, že sa tak náhle odtiahol, mohol spôsobiť len jej slabý výkon. Nebola si istá, čo spravila zle, no nepochybovala o tom, že niečo pokazila, lebo si spomenula, ako jej drsne odtisol ruky zo svojho tela. Teraz ležal, chrbtom ruky si prikrývajúc oči, a očividne sa mu veľmi uľavilo, že je už po tom. Mrzutá sa od neho odtiahla, preklínajúc sa za to, že bola taká hlúpa tridsaťtriročná panna, neschopná ani toho najjednoduchšieho činu, aby ho uspokojila.

„Kam ideš?“

„Hore.“ Chcela si sadnúť, ale jeho dlhé rameno ju pripútalo. 

„Čo sa stalo?“

„Pusti ma.“ Už cítila, ako sa jej v hrdle hromadia slzy. 

„Nepustím, kým mi nepovieš, čo sa stalo.“ Oči ju štípali. Zahryzla si do pery a odrazu ju zaplavilo ničivé sklamanie, hnev a pocit viny.

„Ďakujem, pán DuFrayne, za vykonanú prácu,“ povedala pichľavo. „Za čo?!“ nadvihol sa a prsty jej zaryl do ramena. 

„Ako inak mám nazvať takú pretvárku?“

„Čo sa stalo, Abbie? Neurobil som to tak, aby som ťa uspokojil?“ spýtal sa sarkasticky.

„Och, vy ste ma uspokojili. Obávam sa, že ja som bola neuspokojivá.“

Okamžite mu znežnel hlas. „No tak, veď to bolo pre teba po prvý raz. Na to treba čas, aby si sa to naučila, jasné?“

Odtisla si z ramena jeho prsty a odtiahla sa, načisto zahanbená pre všetko to stonanie a vzdychanie, zatiaľ čo on sa správal, akoby sa už nemohol dočkať, kedy s ňou bude hotový. Vytiahol sa z nej tak rýchlo, ako len mohol, a potom tu ležal ako nejaký veľký nemý mech a nevravel nič. Tak teda dobre! Keď on nemá čo povedať, ani ona nie! Hľadela na okno osvetlené mesiacom, potláčajúc slzy, a spomínala si, ako sa s ňou najprv nechcel milovať, ako ho fakticky musela uprosiť. Pokorená sa nadvihla, akoby chcela odísť, no on ju chytil za plecia a znovu ju zvalil.

„To nie! Neutečieš z tejto postele bez toho, aby sa to vysvetlilo, pretože ja ťa nemienim pustiť! Zostaneš tu, až kým nezistím, z čoho si taká namrzená, a potom mi dáš príležitosť napraviť to!“ 

„Nie som namrzená!“

„Čerta starého nie si! Nemohli by sme aspoň toto robiť bez hádky?! Ani len toto?“ Zahryzla si do pery, aby sa nerozrevala nahlas. Jesse pokračoval: „Myslel som si, že nám to išlo celkom dobre, keď vezmeme do úvahy, že sme to robili spolu po prvý raz. Tak čo ťa naštvalo?“

„Pusti ma hore. Aj tak si už so mnou hotový.“ Mučeníctvo sa jej zdalo príjemne sladké. No pevné rameno jej nemilosrdne pritláčalo plecia a nedovoľovalo jej ujsť.

„Čože som?!“ vyhŕkol a jej náhla, nevysvetliteľná mrzutosť ho čoraz väčšmi hnevala. „Taký tón už viac na mňa nepoužívaj, akoby som ťa bol proti tvojej vôli zvalil a znásilnil!“

„Tak som to nemyslela. Chcela som len povedať, že bolo očividné, že za nič nestojím.“

„Abbie, to nehovor.“ Z jeho hlasu sa vytratila drsnosť. „Muž a žena by po tomto nikdy nemali mať pocit, že nestoja za nič. Vždy by sa mali cítiť, že sú o čosi bohatší.“

„No ja som bola nanič. Povedal si to.“

„Nikdy som nič také nepovedal!“

„Povedal si, že… že na to treba čas… sa to naučiť.“ Slzy ju pod viečkami čoraz väčšmi tlačili.

„Doparoma, pravdaže! Ale to nie je nič proti tebe.“

„Neopovažuj sa tu ležať na mne a kliať mi rovno do tváre, Jesse DuFrayne!“

„Budem si tu ležať a robiť si, čo sa mi len zachce, slečna Abigail McKenziová! Skrátka a dobre, máš to celé popletené. Pozri sa na seba! Veď si polovička zo mňa. Čo myslíš, čo by sa bolo stalo, keby som do teba vrazil všetko, čo mám?“ Otočila sa tvárou nabok. Jesse ju chytil za líca a donútil ju hľadieť mu do očí. „Abbie, nechcel som ti ublížiť, tak som sa zdržiaval… a vtedy to pre muža nie je až také. Áno, si neskúsená a nepoznáš všetky pohyby, ale na tom mi nezáleží. Kým sme sa dostali na koniec, celkom presne som vedel, aké je to pre teba bolestivé – pre ženu je to po prvý raz vždy také. Ja som len kvôli tebe chcel rýchlo skončiť.“

„Ja nie som z porcelánu tak ako tá miska, ktorú si raz v tejto izbe rozbil!“ trucovala.

„Myslím, že celkom presne neviem, prečo si taká nafúkaná. O čo ide?“

Brada sa jej triasla a vykotúľala sa jej slza. Hľadela na mesačné svetlo, ktoré dopadalo na lavicu pod oknom. „Ani… ani… ja ne…neviem. Lenže ty… ty si sa správal… akoby… akoby si bol rád… že je už po tom.“

Jesse vzdychol, unavený a znechutený. „Abbie, noha ma bolela ako šľak a bál som sa, aby som ti ešte väčšmi neublížil a… a… och, došľaka!“ zvolal, tresol päsťou do matraca, prevalil sa na chrbát a hľadel do stropu.

Vtedy už si bola Abigail istá, že s ňou skončil, tak si sadla. No on sa dotkol jej ramena, tentoraz však jemne. „Zostaň chvíľu,“ požiadal zmierlivo. „Zostaneš?“ V jeho hlase zaznela úprimnosť, keď jej pustil ruku. Abbie si odhrnula vlasy a utrela oči a teraz veľmi ľutovala, že s tým začala. „Nechoď, Abbie, nie takto,“ prosil ju a nadvihol sa na lakťoch.

„Len dvíham plachtu.“ Našla ju na zemi a prv ako si ľahla a prehodila ju cez seba, utrela si ňou oči. Plachta prikryla aj jeho, a tak tam ležali pod ňou ako dvaja strašiaci, mlčky a v nedorozumení. Napokon sa Jesse pretočil nabok, tvárou k nej, podoprel si hlavu a študoval jej nehybný profil na pozadí bieleho štvorca okna. Jeho hlas sa ozval znova, tichý a odzbrojujúci. „Abbie, ty si myslíš, že pre muža je to vždy take ľahké? Nuž, nie je. Od muža sa očakáva, že prevezme vedenie, a žena sa naňho spoľahne, že všetko, čo urobí, bude správne. No keď je niekto vodca, to neznamená, že je neomylný, alebo že nemá strach.“ Abbie upierala pohľad k stropu, plachtu zvierala pod pazuchami a slzy jej stekali do uší. Jesse mimovoľne prechádzal prstom po napnutom okraji plachty a potichu pokračoval: „Dnes v noci som si vzal pannu. Vieš, čo sa vtedy mužovi odohráva v mysli? Myslíš si, že som sa nebál, že ma odtisneš alebo si budeš myslieť, že som postupoval prirýchlo, či pritvrdo, alebo zašiel priďaleko? Myslíš si, že neviem, ako si sa zdráhala dotýkať sa ma, Abbie? Čo som mal vtedy urobiť? Prestať, preboha?“ Jeho prst chodil hore-dolu, hore-dolu, zľahka sa dotýkajúc jej kože a okraja plachty. „Sľúbil som, že to urobím tak, aby ti to bolo príjemné, nakoľko len budem môcť, lenže po prvý raz to pre ženu nikdy nie je veľmi príjemné. Abbie, uveríš mi, že som sa potom bál? V každej chvíli som mal pochybnosti, tak ako ty, tak ako všetci milenci po prvý raz. Čím ďalej som zašiel, tým väčšmi som sa bál, že vstaneš a utečieš odtiaľto uprostred toho všetkého. Abbie, pozri sa na mňa.“

Urobila to, pretože jeho hlas znel veľmi citlivo a úprimne.

„Abbie, kde som urobil chybu?“ spýtal sa potichu. Prestal sa pohrávať s plachtou a jeho ruka nehybne ležala medzi jej prsníkmi a lakťom sa opieral pri jej hrudníku.

„Nikde… nikde. To ja… Bola som strašne hlučná a bála som sa urobiť to, čo si chcel, a obviňovala som ťa, lebo to na konci bolelo, a… a… och, a všetko.“ Zahanbená skryla si tvár na jeho ramene. Slzy jej už teraz voľne tiekli. „Je… je to však ľahšie… hnevať sa na teba ako…. ako na seba.“

„Pssst, Abbie,“ tíšil ju, „bola si dobrá.“

„Nie… nie, nebola som do… dobrá. Bola som vy… vystrašená a detinská, ale… ale nečakala som…“

Veľká ruka jej prikryla líce a palec ju hladkal pod okom. „Ja viem, Ab, ja viem. Je to pre teba všetko nové. Neplač a nemysli si, že si mi neposkytla rozkoš, pretože to s tebou bol pôžitok.“

Bola zhrozená, že nemôže zastaviť prúd sĺz. Jesseho palec sa kĺzal v horúcej kaluži v priehlbinke pod jej okom. Mala pocit, že jej pukne hruď od toho, ako potláčala vzlyky.

„Tak… tak prečo si sa potom tak ponáhľal skončiť to? Dokonca… som počula, ako škrípeš zubami.“

„Povedal som ti, prečo som sa ponáhľal. Bolela ma noha a myslel som si, že ťa rozmliaždim. Navyše ani môj výkon nebol ku koncu práve skvelý.“ Nadvihol hlavu, aby jej pozrel do tváre, a zistil, že má tuho zažmúrené oči. Nikdy v živote nebol po milovaní v takejto situácii. Aj on sa cítil neschopný, žiadostivý a neuspokojený napriek tomu, čo sa udialo. No zároveň pociťoval zvláštnu zodpovednosť voči tejto žene – bola prvá, ktorú zaujímalo, či sú jeho potreby uspokojené rovnako ako jej. Naklonil sa, aby pobozkal slaný potok, ktorý jej prúdil z očí, a ona odrazu vzlykla, chytila ho okolo krku, ľútostivo sa rozplakala a jej ramená ho uväznili príliš blízko, aby mohol vidieť jej utrpenie. Hruď sa jej dvíhala v bolestivých vzlykoch, pri ktorých sa otriasal aj on, a až mu zvieralo žalúdok, ako veľmi ju chcel utešiť a všetko napraviť.

„Abbie, Abbie, neplač,“ zachrípnuto jej šepkal do vlasov. „Skúsime to znovu a bude to lepšie.“ No chápal, prečo vlastne Abigail plače. Chápal, ako ďaleko zašla – od svojich pravidiel až sem. A tak ju nežne objímal, šepkal jej nežnosti a hladkal ju po vlasoch na zátylku a na spánkoch a utrápené rozmýšľal, prečo to dopadlo tak zle.

„Och, Jess, ja… chcela som, aby boli moje spomienky na túto noc príjemné. Nechcela som… aby sme… aby sme sa dnes hádali. Chcela som, aby… aby sme… aby nám bolo spolu dobre.“

„Pssst, Abbie, je veľa spôsobov.“ Končekom plachty jej utrel líca. „Veľa spôsobov a veľa času.“

„Tak mi ukáž, Jess, ukáž mi ich,“ prosila a zúfalo túžila po tom, aby sa táto noc neskončila bezútešné. Jeho ruka sa zastavila. Pobozkal ju na čelo. Počula, ako preglgol.

„Teraz hneď nemôžem. Muž medzitým potrebuje trochu času, Abbie, a aj moja noha si potrebuje odpočinúť. No o chvíľu… dobre?“

No ona mu neverila. Teraz si bola istá, že ju iba upokojuje, lebo ten prvý raz bola taká nemožná. Znovu sa prevalil na chrbát a prehltol vzdych, keď nohe doprial úplný pokoj. Abigail ležala celkom nehybne, hľadela do stropu, všetko si to premietala v pamäti a znovu zatrieďovala Jesseho DuFrayna podľa toho, čo ju o ňom naučila táto noc. Už ho nemohla považovať za hanobiteľa žien, ale za nežného, ohľaduplného milenca. Nie neohrozeného, ako si myslela, ale ľudského, s pochybnosťami podobnými tým jej. Keď si z nej uťahoval, vždy sa jej zdal taký bezočivý a suverénny. Aký to objav, že za tou jeho bezočivosťou sa skrýval nepokoj. Hoci aj bol sklamaný, upokojoval ju nežnými, láskavými slovami a zmierňoval jej pocit neschopnosti tým, že vzal vinu na seba.

No ako sa mu bude môcť ráno pozrieť do tváre? Ako sa bude môcť zobudiť a pozrieť do jeho tmavých očí, keď ani jeden z nich nebude môcť poprieť, že ich milovanie bolo katastrofálne? Tak ako už raz predtým, aj teraz ležala v tejto izbe zdanlivo pokojne a čakala, kým ho premôže spánok, aby mohla vykĺznuť. No veľká ťažká ruka hľadala a našla jej vlasy, hladkala ich, potom si ju pritiahla a Jesse si položil jej hlavu na prsia. Bradou sa oprel o vrch jej hlavy a ona zatvorila oči, vzdychla si a nemienila popierať, že jej je takto príjemne. Po chvíli sa jeho ruka na jej vlasoch pohybovala pomalšie. Jeho opálená hruď bola pod jej lícom jemná ako hodváb. Povedala si, že musí vstať a odísť – veď čo by mu povedala ráno? No cítila sa bezpečne ako vtáča v hniezde. Jesseho ruka jej na hlave oťažela a potom znehybnela. Druhou rukou, ktorú mal prehodenú cez jej bok, raz kŕčovite myklo. Dychom jej rozvieval vlasy na temene. Letargia, akú ešte nikdy nepoznala, jej zavrela viečka a oslabila končatiny. Vedela, že zaspáva v náručí Jesseho DuFrayna. Vedela, že bol nežný a pozorný milenec. Vedela, že sa zajtra zobudí do skutočnosti, že odchádza. No na tom všetkom jej prestalo záležať.

A tak mimovoľne zaspali.

Coloradské vrchy rozprestreli nad milencami ochranné krídla. Mesiac plával okolo zeme, vyškriabal sa po oblakoch a kĺzal sa dolu na druhú stranu, na západ. Pípanie vtáctva na úsvite prebudilo ružovejúci vzduch. Spiaci muž sa prevrátil a oprel si tvár o bledé teplé rameno. Spiaca žena si pritiahla vankúš do oblúka pleca a skrčené holé koleno vytiahla k brade. Muž potichu zachrápal, prevalil sa na brucho, vo fúzoch sa mu zachytil prameň vlasov, poletoval v jeho dychu a šteklil ho. Dlhou tmavou rukou sa poškrabal po nose, chcel to, čo ho vyrušovalo, odohnať. No ako dýchal, neprestávalo ho to štekliť. Zafŕkal nosom, prebral sa, pocítil, že má na prstoch čosi teplé, a omámené otvoril oči, aby sa pozrel, čo je to. Abbie.

Uškrnul sa, keď videl prsník s ružovým vrcholčekom, dopoly prikrytý chrbtom jeho ruky. Druhý prsník mala skrytý niekde pod sebou, lebo aj ona ležala na bruchu, jedno koleno mala vytiahnuté dohora a odhalený krásne natočený bok, pod ktorým sa skrývali ženské taje. Jesse sa lišiacky usmial. Rada si okupuje posteľ pre seba, pomyslel si. Úsmev sa mu vytratil, keď si spomenul, ako v noci plakala. Opatrne si odtiahol ruku, prevrátil sa na bok a podoprel si bradu dlaňou. Pomaly prechádzal pohľadom po jej tele, niekoľkokrát. Malé prsty na nohách, jemné členky, pekne tvarované lýtka. Pamätal si, že predtým ich občas na okamih zahliadol, ale nikdy ich nevidel takto voľne ako teraz. Bok mala okrúhly ako vrchol morskej vlny a pás výrazný ako preliačina vymodelovaná prílivmi. Jej telo tvorilo lákavý oblúk podopretý kolenom pritiahnutým k prsiam. Mysľou mu preblesli myriady spomienok. Abbie, ty si mi zachránila život. Abbie, ty si pre mňa plakala. Abbie, čoskoro musím odísť. Pozrel na okno, kde sa ponad podokennicu vkrádalo dnu ružovosivé svetlo, a zmocnil sa ho pocit prázdnoty, akú ešte nikdy necítil, keď mal opustiť posteľ ženy. Nie, pôžitok minulej noci bol preňho prinajlepšom minimálny, a predsa jeho telo ožilo pri pohľade na ňu. Naklonil sa, aby ju zľahka pobozkal na rebrá a potom na ten bledý bok. Dlhšie sa zdržal v priehlbinke na páse. Malá ruka sa podvedome zahnala. Potom sa Abbie pretočila, odvrátila sa od neho a vrchnú nohu si pritiahla k prsiam tak ako predtým.

Srdce mu začalo bláznivo tĺcť a čelo mu zvlhlo. Bola malá a nádherná a – áno, ešte stále to bola pravda – nevinná – pretože vôbec nevedela o tom, ako po nej túži. Vydýchol a posunul sa na posteli nižšie, jazykom sa jej dotkol hebkého miesta pod kolenom, zatvoril oči a vdychoval jej pokožku, vediac, že zneužíva jej spánok, no bol tak veľmi vzrušený, že mal pocit, akoby mu telo išlo vyskočiť z kože. Cítil soľ a ruže a možno aj trochu seba. Sledoval obrysy jej nohy, vlasmi sa jej obtrel o stehno a spomínal si, ako dobre ona pozná jeho telo už dávno.

To, čo robil, sa zdalo nevyhnutné. Tie týždne, ktoré spolu strávili v takej situácii, akoby to predurčovali. Bozkával ju všade, okrem toho miesta, ktoré chcel vychutnať najväčšmi, no čakal, kým sa zobudí, aby aj to mohol pobozkať. Študoval vrcholky jej stavcov, pevnosť jej boku, pružnosť jej stehna, zadku, lýtok. Vrýval si do pamäti aj jej napoly stlačené prsia. Zobudila sa, keď ju zľahka pohrýzol na oblúk chodidla, a prekvapene sa obzrela ponad plece na muža za sebou. Matné predúsvitné svetlo sa mu odrážalo v čiernych, vzrušených očiach, keď sa podoprel a hľadal na jej tvári dovolenie. Fúzy nad pootvorenými perami tvorili čierny chvejúci sa tieň. Pritiahli jej pohľad a Abigail cítila, že práve objavovali jej pokožku. Prekvapene mu znovu pozrela do očí a v jeho pohľade čítala krajné vzrušenie, ktoré by u žiadneho muža nebola čakala. Srdce a krv jej pritom ožili zmyselnosťou a očakávaním.

„Je… Jesse?“ zajachtala piskľavo. Pomaly nohu vystrela, keď si uvedomila, aká bola jej poloha nehanebná, a že on už nepochybne nejaký čas nespí. „Zo… zobudil si ma.“

„Chcel som, láska,“ zašepkal a pripútal ju iba pevným, erotickým putom svojho pohľadu. Abigail sa trochu odtiahla, ohla sa v drieku, oprela sa o lakeť a hľadela, ako sa jeho pohľad preniesol na vrchol jej druhého prsníka, ktorý sa mu dostal na dohľad, a potom sa jej vrátil na tvár. Cítila, ako jej teplou dlaňou prešiel po chrbte, po zadku, po lýtku a nežne jej ohol koleno tak, ako bolo predtým. A celý ten čas neodtŕhal pohľad od jej očí.

„Teraz je rad na mne, aby som spoznal tvoje telo tak, ako si ty za tie týždne spoznala moje, Abbie.“ Uvedomovala si všetky tie miesta, kde bolo jej telo vlhké, kadiaľ prechádzal jeho jazyk, kým spala, a kde ju teraz vysychajúca pokožka chladila. Jej naivnosť sa strácala, keď čítala z jeho očí a pochopila jeho úmysel. Nevoľky sa zachvela, potom si pomaly skryla prsia ramenom, no nevedela, ako skryť zvyšok svojho tela. Hypnotizovaná hladom v jeho pohľade fascinovane sledovala, ako sklonil hlavu k jej bielym bedrám, pomaly zatvoril oči a z hrdla sa mu pritom vydral dunivý, vášnivý ston. Oprel sa o jednu ruku, ohol sa v páse a teplou nežnou dlaňou ju prevalil na brucho. Líce sa jej zaborilo do vankúša a srdce divo tĺklo o matrac, keď jej perami prechádzal hore-dolu po chrbte a vyslovoval pritom jej meno. „Abbie… Abbie… Abbie…“ Znovu a znovu blúdil po jej tele mäkkými fúzami a ešte mäkšími ústami, až sa všetko v jej vnútri načahovalo k nemu, túžilo po ňom. Jemne ju prevrátil na chrbát, posunul jej nohy tam, kde ich chcel mať, a keď bozkami prechádzal po jej tele, zanechával po sebe vlhkosť a slová lásky. Jeho chrapľavý hlas šepkal, že po druhý raz je to lepšie, prosil ju, aby ležala pokojne a nechala ho. „Nebráň sa mi, Abbie, ukážem ti… Abbie, si taká drobná… Bože, ty si krásna… Psst, neskrývaj sa predo mnou… to ešte nie je všetko… Ver mi, Ab.“ Keď sa inštinktívne načiahla, aby sa prikryla, nosom jej odtisol ruku. Potom jemne zovrel zubami konček jej palca a preniesol ho do priehlbiny bedier.

„Jesse…“ zachripela prosebné, hoci nevedela, prečo.

„Tentoraz ťa nič nebude bolieť, Abbie, sľubujem.“

Nie, pomyslela si, toto ľudia nerobia! No ľudia to robili, dozvedela sa, pretože jeho ústa sa jej zmocňovali všade a jej sa pri tom šialenom nádhernom lete zakrútila hlava a stratila všetku vôľu odolávať. Viedol ju čoraz vyššie, až sa zvíjala, páľava vybuchla v nej ako raketa a iskry sršali z jadra jej lona až po končeky prstov v gigantickom spaľujúcom výbuchu zmyslov. Otvorila oči a videla, že Jesse s neskrývanou žiadosťou hľadí na jej brucho, do jej zmámených očí. Zastonala, malátne nadvihla plece z matraca, potom ho znovu nechala klesnúť. Jej otupené zmysly sa znovu prebrali, otvorila oči a uvedomovala si, že on potrebuje naplnenie rovnako, ako ho ona potrebovala pred chvíľkou. A tak vystrela k nemu omámené ruky.

Prudko sa nadvihol, chrapľavo jej šepkal pri uchu, čo má robiť, a ovinul ju mocnými hnedými ramenami, ktoré ju nadvihli, otočili, posadili jemu na brucho, potom si ju pritiahli, až mala prsia pritlačené o koberček chlpov na jeho hrudi. Ďalej už boli slová zbytočné, pretože jej telo a jeho ruky jej našepkávali, čo má robiť. Nevinnosť, plachosť, naivita, to všetko sa stratilo, keď sa začala pohybovať a sledovala jeho tvár, na ktorej sa zračila rozkoš, viečka sa mu privreli a hlavu zaklonil dozadu na pokrkvané vankúše. Keď pootvoril pery a bolo počuť jeho drsný, chrapľavý dych, Abigail videla na jeho tvári absolútnu odovzdanosť, ktorú predtým vyvolal on v nej. Srdce sa jej vznášalo. Oči ju štípali. Takéto, takéto by to malo byť pre muža i pre ženu, uvedomila si. Jeden dáva tomu druhému a berie si od neho, pričom rovnaké potešenie spôsobuje dávať ako brať. Zaváhala a on okamžite otvoril oči, potom ich znovu zavrel a prudko sa otočil spánkom k vankúšu, keď znovu nabrala rytmus. Neuveriteľné, keď dosiahol vrchol, vykríkol – bolo to jej meno, alebo akási mimovoľná kliatba, či oboje? Na tom však nezáležalo, lebo Abigail sa usmiala s pocitom, že je skúsená a šikovná, a prekypovala radosťou.

Klesla na jeho širokú hruď, čelom sa mu oprela pod bradou. Jedna jeho ruka jej unavene klesla na plece, zľahka ho pošúchala, pohladkala s uspokojením a potom opäť odvisla nazad na vankúš. Potom sa jej pod uchom napodiv ozval tichý, úžasný smiech. Rachotil tam ako nežné hrmenie a ona zmätená zdvihla hlavu, aby sa na Jesseho pozorne pozrela. No on mal oči stále zatvorené a hruď sa mu pod ňou dvíhala a klesala v tichom smiechu. A Abigail odrazu pochopila, prečo sa Jesse smeje – bol to smiech živelného uspokojenia. Na perách jej rozkvitol úsmev a kdesi hlboko v jej vnútri pomaly začal vyvierať pocit blaha a odvetil mu rovnakou radosťou. Jesse ju ovinul únaveným ramenom, pevne si ju pritiahol k sebe, usmial sa do jej vlasov a spolu sa niekoľkokrát prevalili z boka na bok.

„Ach, Abbie, ty si skvelá,“ nasledovalo velebenie jej milenca, „si sakramentsky dobrá.“

V tej chvíli nič nemohlo potešiť Abbie väčšmi. Usmiala sa. Potom jeho ruky náhle klesli naspäť, dlaňami nahor, po oboch stranách hlavy. Abbie sa posadila, pozrela naňho, ale jeho oči zostali pokojne zatvorené, a zakiaľ ohromene naňho hľadela, zaspal, hoci ona ešte stále obkročmo sedela na ňom – prekvapená, nahá a nová.

Keď Abbie vstávala, hneď pri prvom pohybe vedela, že to prehnala. Mala tridsaťtri rokov a niektoré svaly, ktoré včera v noci ponaťahovala, sa nenaťahovali roky. Potlačila ston a prekotúlila sa na okraj postele.

„Dobré ráno, slečna Abigail,“ zatiahol príjemný, chrapľavý hlas za ňou. No nemohla zniesť ani pomyslenie na to, že by sa otočila k nemu tvárou, lebo vedela, že o pár krátkych hodín sa Jesse jednoducho stratí z jej života. Dve silné hnedé ruky sa ovinuli okolo jej bielych bokov a pobozkal ju skoro až tam dolu, kde sedela, ležiac pritom za ňou, ledabolo natiahnutý cez celú posteľ, tak ako tie pokrkvané plachty.

„Kam ideš?“ spýtal sa lenivo a nežne ju pritom stisol.

Vtiahla vzduch a chrbát sa jej vystrel. „Nerob, to bolí!“

Odtiahol ruky a hľadel, ako pomaly vstáva, jednou rukou si podopierajúc kríže. Po dvoch-troch krokoch im obom bolo jasné, že ju nebolí len chrbát. No prešla ku kope šiat na zemi a bolestivo sa zohla, aby zdvihla župan.

Óó, to sa mu teda páčilo!

Plánoval, že si na nej ráno trochu zamaškrtí, ale videl, že je definitívne zmorená. Narovnala sa celkom dobre, ale nepohybovala sa ktovieako čulo. Povädnuto sa vyšuchtala von, zatiaľ čo on sa cítil ako prvá letná ruža – o tom nebolo pochýb! Ohol sa, poškrabal sa na prsiach a natešene vyskočil, aby vkĺzol do nohavíc.

Abbie stála a hľadela na mastný tanier slonovinovej farby s kosťami a stvrdnutou slaninou so stočenými okrajmi. Obzerala si šálky s hnedým lemom a zvyškami kávy na dne, obyčajné poháre s vyšumeným šampanským, ktoré mdlo stálo na dne, fľak na obruse, kde pristál kúsok mäsa, ktorý jej pri smiechu vyletel z úst. Nešťastná si spomínala na ich veselý smiech, keď sa márne toľkokrát pokúšala perfektne rozprestrieť obrus. Hľadela na to všetko a znechutilo ju to, keď tam tak stála na prostriedku izby, s oboma koncami opasku v rukách, akoby uvažovala, či ho ťahať, ťahať, ťahať, až by ju prerezal napoly. Povedala si, že nebude myslieť na minulú noc ako na čosi mrzké! Nemôže! No keď hľadela na ten neporiadok na stole, smutne rozmýšľala, čo chce umyť najprv – riady či seba.

Jesse si za ňou prekrížil hnedé ramená a oprel sa plecom o veraje. Vedel z nej čítať tak jasne, akoby mala na chrbte na tom praktickom, nepríťažlivom župane telegrafnú pásku.

Uvažoval, čo povedať či urobiť. Keby zavtipkoval, vyznelo by to hlúpo. Keby sa ju pokúsil objať, bol si istý, že by ho odtisla. Keby jej poradil, že má právo zvaľovať vinu naňho, bolo by to iba horšie. No aj tak ju nemohol donekonečna nechať tam tak stáť, aby sa odsudzovala.

Postavil sa za ňu, obe ruky jej položil na plecia a rozhodol sa povedať jednoducho pravdu. „Ráno človek niekedy potrebuje uistenie, niekedy ho potrebujú obaja.“ Krk mala Abigail celkom meravý a on jej dlhými prstami pomaly masíroval napäté šľachy. Cítil, ako preglgla, a upokojujúcim tónom pokračoval: „Ráno to všetko vždy vyzerá inak, takže najlepšie je počkať nejaký čas, a až neskôr zisťovať, aké máš z toho pocity. Medzitým je zvykom aspoň registrovať svojho partnera. Tak sa to zvyčajne robí veľmi milým a staromódnym spôsobom – takto.“

Abbie cítila, ako ju za plecia obrátil. Vedela, že tvár a vlasy má ako strašiak a celá táto situácia je desivá. No ukázal jej, že to všetko je bezvýznamné, keď jej odtiahol ruky, ktorými si chcela skryť vlasy a oči, nežne ju bozkával a jemne jej masíroval krk. Chcela mu odpovedať, ale bála sa a cítila sa previnilo, a tak sa Jesse musel obísť bez uistenia, a ona len zatvorila oči. No on chápal, že už je v pazúroch vlastnej odplaty, tak ju znova nežne pobozkal a letmo sa pritom dotkol oboch kútikov jej úst.

Jeho bozk bol ďalším prekvapením, jedinečným, príjemným pocitom, ktorý ju ohrozoval len nežnosťou. No keď jej jeho pery želali prvé milenecké dobré ráno v jej živote, spomenula si, že prv ako uplynie deň, bude Jesse preč. Skľúčená potlačila túžbu pritisnúť sa k nemu. Zahryzla si do pery, keď si oprel bradu o vrch jej hlavy. Masíroval jej kríže, pričom jej pukalo srdce, a mrmlal: „Bolesť bude čo nevidieť preč.“

No ona v duchu kričala: Och, ale ty tiež, Jesse, ty tiež!

Dojala ju jeho citlivosť, to, ako hlboko ju chápal. Minulú noc i toto ráno sa k nej správal nežne, a ona by teraz bola radšej, keby to nebola pravda. Preto sa jej jeho blížiaci sa odchod zdal taký náhly a krutý a prijímala ho len ťažko. Keby sa vrátil k svojim predchádzajúcim spôsobom, keby si z nej uťahoval, podpichoval ju alebo rozčuľoval, vyhovovalo by jej to väčšmi, pretože si nekompromisne povedala, že ho nebude – nebude! – prosiť, aby zostal.

Vtedy ju potľapkal po chrbte a povedal: „Mala by si si radšej dať príjemný horúci kúpeľ a nerobiť si starosti s raňajkami. Veď sme sa dosť najedli večer.“

Meravo sa od neho odvrátila, lebo jeho starostlivosť v nej čoraz väčšmi otvárala novú ranu. Jesse neprestával byť k nej pozorný, lebo keď rozkladala oheň a on videl, ako sa mykla od bolesti, keď dvihla ťažký kus dreva, zobral jej ho, hovoriac: „Ukáž, ja to urobím. Ty si pozbieraj šaty alebo tento riad či čo, kým ja rozložím oheň a donesiem vodu.“

Keď sa odvrátila, zdrvená jeho milotou, ticho ju oslovil: „Abbie?“

Otočila hlavu a po prvý raz mu pozrela do očí cez celú šírku kuchyne. Vyzeral rovnako prirodzene príťažlivo ako vždy: nemal na sebe nič iba džínsy, bol bosý, stál tam s tým veľkým dreveným klátom v dlhých hnedých prstoch, vlasy mal strapaté a tmavé a fúzy a oči tak vzrušujúco vábivé ako vždy.

„Čo?“ dostala zo seba.

„Dnes ráno si mi ešte nepovedala nič, okrem toho 'Nerob, to bolí!'“

Došľaka, Jesse, nerob mi to! pomyslela si. Nezasluhujem si to – toto nie!

Prečo musí vyzerať tak sakramentsky príťažlivý, starosdivý, láskavý a sympatický až teraz, keď má už-už odísť?

„Som v poriadku,“ povedala nevýrazne, skrývajúc svoj nepokoj. „Netráp sa pre minulú noc. Prežijem to.“

„To je lepšie,“ povedal, zložil drevo a oprášil si dlane. „Abbie, musím ťa o niečo poprosiť.“

„Áno?“

„Sú už obchody v meste otvorené?“ 

„Áno.“

„Všetky moje veci odviezol vlak aj s fotografickým náčiním. Bolo to zbalené spolu. Chcem si ísť kúpiť nové šaty, ale nemám peniaze. Vôbec mi nezišlo na um vypýtať si od Jima. Keby si mi mohla niečo požičať z tej tisícky, vrátim ti to.“

„Nebuď hlúpy. Nemusíš mi to vracať. Tie peniaze boli na všetko, čo potrebuješ, a ak potrebuješ šaty, môžeš si, pravdaže, kúpiť, koľko chceš.“

„Myslel som si, že si rýchlo umyjem tvár, prečešem vlasy, a pôjdem si kúpiť, čo potrebujem, potom sa vrátim a kým odídem, dám sa do poriadku a prezlečiem sa. Nemáš námietky?“

„Tak teda odchádzaš predpoludňajším vlakom?“

„Nie. Na poludnie mám schôdzku s istými ľuďmi, aby sme prerokovali… obchodnú záležitosť. Odídem popoludní, tým tri dvadsať.“

„Máš schôdzku s istými ľuďmi?“ spýtala sa prekvapene, no on sa odvrátil a venoval sa rozkladaniu ohňa.

„Áno, Jim tu dohodol schôdzku a včera mi o nej povedal. Povedal, že tam nemusím byť, ale ja chcem, pretože… nuž, je to záležitosť železnice a som do toho zainteresovaný.“

Abigail bola zvedavá, na akú schôdzku to môže ísť železničný fotograf v meste takom odľahlom a bezvýznamnom ako Stuarťs Junction, ale usúdila, že ju do toho nič. Správa sa ako požadovačná milenka na základe jednej noci. Vôbec nie je povinný vysvetľovať jej svoje pracovné záležitosti.

„Pravdaže,“ súhlasila a hľadela naňho, ako štuchá kutáčom do ohňa. Bosý a do pol pása vyzlečený vyzeral tak prirodzene. Bolo ťažké predstaviť si ho v kompletnom oblečení. Nikdy by si nepomyslela, že sa dožije dňa, keď si ho naozaj kúpi a oblečie, či už na železničnú schôdzku, alebo kam. Zišlo jej na um, že už musel veľmi netrpezlivo čakať, kedy odíde, lebo sa presne naučil, o koľkej hvízdajú vlaky.

O chvíľu už Abigail sedela pri sekretári v salóne, keď Jesse vyšiel zo spálne, košeľu mal pozapínanú, všetko pozaprávané, ako sa patrí, obutý, učesaný.

„Dúfam, že sa nehneváš, že som sa učesal tvojou kefou, Abbie, keďže nemám vlastnú.“

Nevedela, či sa má smiať, či plakať nad tou poznámkou, po tom, čo spolu prežili v noci. Podala mu vypísaný šek a povedala: „Pravdaže sa nehnevám. Tu máš. Dúfam, že to bude stačiť. Nemám v dome veľkú hotovosť.“

Pomaly vystrel ruku, nespúšťajúc oči z jej sklonenej tváre, a zovrel šek medzi dva štíhle prsty.

„O chvíľu sa vrátim.“ Zaváhal, chcel, aby sa naňho pozrela, no napokon sa zvrtol, lebo videl, že Abigail nezdvihne pohľad.

Keď trochu krivkajúc vyšiel von, zavolala za ním: „Je to Holmsov obchod s textilom, na ľavej strane ulice, asi pol bloku odtiaľto.“

Hltala pohľadom jeho široký chrbát. No Jesse odrazu zastal, oprel sa dlaňou o stĺp verandy a hľadel si na topánky. Potom plesol po stĺpe, zahundral: „Dočerta!“ a vrátil sa.

Sieťové dvere zavŕzgali ako jej milovaním unavené kosti, no jej srdce sa zmietalo a zúfalo si želala, aby už išiel, rýchlo vypadol. Jesse sa však skľúčene postavil vedľa stolíka, opierajúc sa o jednu nohu a s palcom zastrčeným za opaskom džíns. Zvesil plece, napoly sa naklonil, no Abigail odmietala dvihnúť pohľad od priečinkov stolíka. Palec sa spoza opasku preniesol na jej bradu. Odtiahla sa a vyhŕkla: „Nerob!“ Jesse ešte chvíľu zaváhal, potom sa sklonil hlbšie a pobozkal ju na konček nosa.

„Vrátim sa.“ Hlas mal trochu trasľavý a jej sa zachvela brada. Vystrel sa, chrbtom ukazováka sa dotkol jej perí a potom odišiel z domu tak rýchlo, ako mal hneď ten prvý raz. Sieťové dvere sa zabuchli, Abigail sa oboma lakťami oprela o dosku stolíka a potom sklonila tvár do dlaní. Sedela tak dlho, bola nešťastná a vedela, že bude ešte oveľa nešťastnejšia, kým sa jej podarí vyrovnať sa s tým, že Jesse je preč. No vyrovnať sa s tým bude musieť.

Napokon vstala, okúpala sa a šla hore obliecť sa. Dala si čiernu sukňu a pastelovomodrú organtínovú blúzku. Navliekala slučky na množstvo gombíkov na širokých manžetách, potom vysoko natiahla krk a prihladila si tesnú čipku na hrdle, až jej skoro odrela uši. Všetky stopy po nočnej schôdzke boli zmazané, no keď hľadela na svoj odraz v oválnom zrkadle toaletky, vyzerala o desať rokov staršia ako včera ráno. Za sebou v zrkadle zbadala červené topánky. Ešte raz dvihla svoj kritický pohľad a rozmýšľala, či by sa po tej minulej noci mohli pre ňu hodiť červené topánky. Otočila sa, zobrala jednu, študovala ju, zatvorila oči, odhadujúc sama seba. Napokon si sadla na posteľ a natiahla si červenú topánku.

Zdola počula buchnúť sieťové dvere a potom Jesseho zavolať: „Abbie? Už som tu. Hej, kde si?“

„Som hore,“ ohlásila sa a vrhla zlovestný pohľad na topánku.

Jesse prišiel pod schody a zavolal nahor: „Môžem sa okúpať?“

„Áno. V nádrži ešte zostala teplá voda a čisté uteráky sú v zásuvke bielizníka oproti komore.“

„Viem, kde ich mávaš.“ Jeho kroky sa vzdialili.

Zatvorila oči pri tom nápore radosti, ktorý pocítila, keď sa vrátil, a keď na ňu tak po domácky zavolal.

Och, Bože, Bože, nechcela, aby odišiel. Nie tak skoro.

Červená topánka jej ešte stále visela na palci, a tak sa naklonila, aby ju zašnurovala. Vytrčila nohu, vykrútila členok na jednu, na druhú stranu, obdivovala ten pohľad a skúmala, čo cíti pri pomyslení, že je to dar od Dávida Melchera.

A slečna Abigail si s istotou obula aj druhú topánku.

Znovu si ich obzerala a tá červená farba sa jej zdala už menej krikľavá, menej nevhodná. Vstala, aby topánky vyskúšala, a zistila, že božsky sadnú. Cítila sa v nich útla a ženská. Bol to prvý nepatrný náznak márnosti, ktorý si za celý svoj život Abigail McKenziová dovolila. Keď urobila štyri skúšobné kroky, topánky už načisto stratili krikľavosť a vlastne sa jej už celkom páčili. Netrápilo ju, že je to pravda len preto, že ona to tak chce. Keď tak v nich vykračovala horedolu po izbe a počula, ako tie polovysoké podpätky klopkajú po doskách podlahy, ani najmenej si neuvedomovala, že si ich chce obuť aj pred Jessem iba preto, aby mu ukázala, že nie je jedinou rybou v mori.

„Dočerta, kde vlastne mávaš britvu?“ zavolal zdola a znovu to znelo ako starý Jesse. „Abbie? Musím sa ponáhľať.“

„Moment. Už idem,“ odvetila, náhliac sa dolu schodmi, a na červené topánky zabudla. Z kuchynskej skrýše vytiahla britvu, a keď sa otočila, videla, že Jesse stojí za ňou v zelenomodrých úzkych nohaviciach – viac nemal na sebe nič. Keď si bral britvu, prešla pohľadom z jeho pása na dlhé prsty na nohách, potom naspäť na tvár.

„Mohla by si mi dať aj remeň, Abbie?“ požiadal ju a zdanlivo si neuvedomoval, čo by sa mohlo diať v jej vnútri.

A niečo sa rozhodne dialo.

Zasiahla ju tam nová trpkosladká bolesť. V jej dome bolo vidieť, počuť a cítiť mužskú toaletu. Dlho si myslela, že už nikdy nič také neuvidí. Och, aj predtým sa tu holil, umýval, obliekal, no teraz sa pripravoval na to, aby ju opustil. Teraz už dôverne poznala ten sval pod nohavicou, tie hrbolce pod britvou, tie vlasy v hrebeni, aj jeho teplý dych. A znovu chcela ovládať situáciu, zakázať mu krášliť sa z nejakého iného dôvodu ako pre ňu. Nemala však na to právo.

Tak sa usilovala nehľadieť, ako natáča holé plecia k zrkadlu, nakláňa hlavu a škúli nabok, keď sa holí pri uchu. Usilovala sa nevzrušovať sa vôňou mydla na holenie, ktorá sa vznášala v jej starodievockej kuchyni. Usilovala sa necivieť túžobne na drahú látku nových nohavíc, ktoré mal na sebe. Usilovala sa ignorovať hvízdanie vlaku z Denveru o deväť päťdesiat, ktoré sa nieslo po dome, toho istého vlaku, čo ho sem doviezol. Nahovárala si, že nebude nijaký popoludňajší vlak, ktorý ho odvezie.

„Zvyšok peňazí som nechal na sekretári v salóne,“ povedal, keď si utieral tvár a naklonil sa, aby si učesal fúzy. Nikdy predtým ho nevidela robiť to. Odtrhla od neho svoj nenásytný pohľad, prešla do salónu, sadla si k sekretáru, tvárila sa, že je niečím zamestnaná, a horlivo sa prehrabávala v akýchsi papieroch. No srdce jej čoraz väčšmi oťažievalo. Jesse šiel do spálne a spoza dverí bolo počuť šuchotáme šiat, klopkanie topánok, cinknutie spony, tiché hvízdanie pomedzi zuby, a to všetko prerušované chvíľami ticha, počas ktorých jej fantáziu rozpaľovali obrazy pridobre známe a zakázané. A vtedy prišiel.

Vyšiel zo spálne a ona ledva zabránila tomu, aby zhíkla a otvorila ústa. Skoro akoby to bol cudzí človek, nejaký náramný švihák, ktorý sa tu zastavil a prihládza si vestu, takmer rozpačito a s čudným výrazom na tvári. Jeho bronzovú pleť pod fúzmi zdôrazňoval vysoký, tuhý krídlový golier snehobielej farby, ktorý mal konce vykrútené tak, že mu na ohryzku tvorili véčko. Dlhá viazanka bola punktičkársky uviazaná a na jej očarujúcom hodvábe sa vynímala ihlica. Ohrnutý golier vesty s dvoj radovým zapínaním vykúkal spod dokonalých klop saka bezchybného strihu, kratšieho a vypasovanejšieho ako redingoty, ktoré v nedeľu vídala v kostole. Pohľad naňho vyrážal dych, najmä v takomto meste, kde baníci namáhavo kráčali v ušpinených gatiach, ktoré držali vyťahané traky na vyšedivených nátelníkoch. Celý Jesseho oblek mal prekvapujúcu farbu, ktorá Abbie pripomínala hlavu divého káčera.

Odrazu pocítila také ostré bodnutie žiarlivosti, že sklopila oči, aby v nich Jesse nemohol čítať. Žiarlila na dôvod, pre ktorý sa obliekol ako páv – až teraz, keď od nej odchádzal, hoci jej sa za celý ten čas sotva podarilo ho donútiť, aby si vôbec dal košeľu či obul sa.

Jej slová smerovali k doske stola: „To všetok tento… úbor si našiel v Stuarťs Junction?“

Myslel si, že sa Abbie poteší, keď ho konečne uvidí slušne oblečeného, lenže to „trojdolárové“ slovo bolo podráždené a obviňujúce.

„Zdá sa, že ťa to prekvapilo, hoci nemalo by.“ Elegantne prešiel k sekretára a končekmi troch prstov sa zľahka dotkol písacej dosky. „Dnes už železnica priváža z Východu všetko. Yankeeovia už viac nemajú monopol na módu.“

„Pch,“ odfrkla. „Mal si si vybrať aspoň menej nápadnú farbu.“

„A čo chýba tejto? Volá sa medenková, ako mi povedali, a na Východe a v Európe letí.“

„Naozaj medenková?“ povedala opovržlivo a s nadvihnutým obočím pozrela na prsty, ktoré ju priťahovali napriek tomu, ako veľmi sa usilovala nevšímať si ich. „Vhodnejší názov by bol pávia.“

„Pávia?“ Konečne stiahol ruku a potiahol si klopy nového saka. „Nie je o nič viac pávia ako… ako tie topánky, čo ti poslal Melcher.“

Reflexívne si strčila nohy pod stoličku a v duchu pritom uznala, že medenková nie je ani trochu neprístojná. Bola tmavá, mužská a absolutne vhodná. Ale na tom vôbec nezáležalo, pretože v skutočnosti ju vôbec nerozčuľovala tá farba, a teraz to už obaja vedeli.

„Možno páví nie je ten oblek, pyšný ako páv je len ten, kto ho má na sebe,“ povedala štipľavo a cítila, ako sa Jesse naježil.

„Prečo si nerozmyslíte, čo vlastne odo mňa chcete, slečna Abigail?“ spýtal sa prudko, pričom mal, pravdaže, na mysli šaty, ale Abbie sa začervenala, lebo si spomenula na minulú noc. Stisla pery.

„Musí to byť životne dôležité rande, na ktoré sa chystáš, keď vyvolalo takú premenu. Pri mne si bol vždy len vyzlečený!“ Ich oči sa konečne stretli, v prudkej zrážke dvoch energií, ale Abbino dvojzmyselné, nevhodne zvolené vyhlásenie pridalo situácii na pikantnosti.

„Pri tebe len nahý?“ zopakoval pomaly, dôkladne. Abigail si uvedomila, že v posledných hodinách to bolo doslovne tak.

„Neopovažujte sa brať tie slová dvojzmyselne, pane!“ odvrkla. „Len choďte! Choďte na tú svoju dôvernú schôdzku – či čo je to – v tom svojom medenkovom obleku. Ale nezabudnite si vziať so sebou aj svoje všedné gate. Nikdy neviete, kedy tieto na vás prestrelia!“

Zazerali na seba a Jesse pritom rozmýšľal, ako sa odtiaľto dostať  slušne, bez ďalšieho vzájomného obviňovania. Napokon si založil ruky vbok a unavene pokrútil hlavou, hľadiac na zem. „Abbie,“ oslovil ju naliehavým tónom, „preboha, to sa nemôžeme ani rozlúčiť bez tohoto všetkého?“

„Prečo? Je to pre mňa oveľa známejší pohľad, keď ťa vidím s hnevom v očiach aj pri odchode.“

Uvedomil si, že je to pravda, že v tomto bezpečnom plášti hnevu nepotrebuje Abigail ani prosby, ani ospravedlnenia. Čupol si vedľa jej stoličky, a ona uprene hľadela do hlbín priečinkov stolíka.

„Abbie,“ povedal potichu a chytil jej malú zovretú päsť, ktorá sa odmietala otvoriť, „nechcem ťa opustiť nahnevanú. Chcem vidieť, ako sa usmievaš, a aj ja chcem odísť s úsmevom.“

„Prepáč, ale tuším sa dnes predpoludním nemám veľmi nad čím usmievať.“

Vzdychol si, hľadel na okraj jej sukne a neprítomné hladkal prstami jej pevne zovretú päsť, ktorú si položil na nadvihnuté koleno.

Dočerta! Dočerta! myslela si, prečo musí tak príjemne voňať a byť taký milý? Prečo teraz?

„Vedel som, že budeš dnes ráno nevľúdna,“ pokračoval. „Pokúsil som sa varovať ťa, ale nepočúvala si ma. Abbie, nemám čas tu zostať a pomôcť ti dať si do poriadku svedomie. Len mi ver. Čo sa stalo, stalo sa, a nemáš sa prečo hanbiť. Povedz mi, že sa prestaneš obviňovať.“

No ona nemienila nič také povedať, ani uvoľniť zovretú päsť, ba ani naňho pozrieť. Keby niečo z toho urobila, znova by skončila v jeho náručí, a už aj tak si bola istá, že je odsúdená na ťažké práce v pekle. Jesse si uvedomil, že je už neskoro a onedlho musí odísť. „Abbie, ešte jednu vec ti… Počúvaj ma, Abbie. Vieš, to, čo sme urobili, sa možno ešte neskončilo. Keby sa niečo stalo, mám na mysli, keby si bola tehotná, dáš mi vedieť?“

To jej vôbec, ale vôbec nezišlo na um. Ani predtým, ani počas milovania, ani potom, ale keď Jesse myslel na tú možnosť, bol to pre ňu ten posledný, neodpustiteľný úder, lebo vedela, že sa sem nikdy nevráti a nevezme si ju, keby to tak dopadlo.

„Kedykoľvek mi môžeš poslať telegram do centrálnej kancelárie R. M. R. v Denveri,“ hovoril jej, keď sa k nemu pomaly obrátila a spod sukne sa jej vystrčili dve šarlátovočervené špičky, hneď vedľa jeho medenkového kolena na dlážke. Keď videl, ako vykúkajú spod jej sukne ako dva bezočivo vyplazené jazyky, vyskočil, zovrel päste a pod kolenom, ktoré pred ňou ohol s tým najlepším úmyslom, mu zostali dva pokrčené záhyby.

„Došľaka, Abbie, čo odo mňa čakáš?!“ vykríkol. „Včera v noci som ti povedal, že odchádzam, a ja idem! Nemysli si, že neviem, prečo máš obuté tie… tie topánky pre fľandry! Ale nepomôže to. Nebudeš mi tou kozľacinou dávať najavo, že si teraz pobehlica, pretože na to treba viac ako jednu noc v posteli s mužom, aby si sa ňou stala! Chcela si to, a ja tiež, tak nerob zo seba obetného baránka. Buď už dospelá, Abbie. Buď dospelá a uvedom si, že obaja máme trochu pravdy a obaja sa trochu mýlime, a že ty sa nemusíš za nič na svete obviňovať!“ Hľadiac na jeho koleno nevinne vyhlásila: „Ale, ale, aká škoda, pán DuFrayne, že ste si takto pokrkvali svoje bezchybné pávie nohavice.“

„Dobre, Abbie, nech je po tvojom, ale nie aby si zo seba urobila blázna a promenádovala sa v tých prekliatych červených topánkach po hlavnej ulici!“

V tej chvíli sa od predných dverí ozval mrzutý hlas: „Slečna… slečna Abigail, ste v poriadku?“ Dávid Melcher nakukol dnu so znepokojujúcim pocitom, že toto tu už bolo, lebo sa mu zdalo, že túto scénu už raz prežil.

Abigail vyskočila a zhíkla. Do otvorených úst by sa jej boli vmestili aj obe tie červené topánky, kým sa natoľko spamätala, aby zajachtala: „P… Pán Melcher… ako… ako dlho tu… sto… stojíte?“ Zúfalá v duchu znovu počula Jesseho poznámky o pobehliciach a tehotenstve.

„Práve som prišiel. Ako dlho je tu on?“

No Jesse DuFrayne nedovolil, aby sa o ňom hovorilo ako o nejakej figuríne pred obchodom. Jeho tón bol ľadový a vyzývavý, keď sa otočil ku dverám. „Som tu ešte odvtedy, ako ste odišli, Melcher, no a čo má byť?“

Dávid ho prebodol pohľadom plným nenávisti. „Budem sa s vami rozprávať na pravé poludnie pri rokovacom stole, a ani minútu predtým. Prišiel som sem za slečnou Abigail. Predpokladal som, že ste ju už dávno zbavili svojej prítomnosti, najmä vzhľadom na to, že sa navidomoči cítite natoľko dobre, aby ste pripravili arbitrážne rokovanie.“

DuFrayne si nahnevane prudko potiahol manžetu a pokojným tónom potvrdil: „Tak teda na poludnie, ako hovoríte.“ Obrátil sa k spálni, aby si pobral svojich pár vecí, a nechal Abbie v šoku, hoci to nechcela dať najavo.

Vedel to! On to vedel! Celý čas to vedel! Vedel, odkedy prišiel Jim Hudson, že Dávid sa vráti do Stuart's Junction. Vedel, lebo tá dnešná schôdzka mala byť s ním, zrejme aby vyriešili otázky zodpovednosti za tú streľbu vo vlaku. Ten namyslený, márnomyseľný a arogantný chlap vedel, že nie je jej poslednou šancou, no aj tak ukradol jej panenstvo, lebo vedel, že by mu ho nikdy nebola dala, keby jej povedal o Melcherovom skorom návrate. A nebolo treba ani dlho špekulovať, aby človek vedel, že muž ako Dávid Melcher by nikdy neprijal poškvrnenú nevestu. Slečna Abigail sa chcela vrhnúť na Jesseho DuFrayna a zmlátiť ho, až by sa nemohol hýbať, vykričať svoju zlosť, že ju oklamal, lebo keby jej bol jednoducho povedal pravdu, Dávid mohol byť jej!

Melcher videl, ako jej od hnevu očervenela tvár, ale netušil, čo jej ten hulvát DuFrayne povedal tentoraz. Zdalo sa, že slečna Abigail už zase nadobúda rovnováhu, lebo napokon sa obrátila k nemu a milo ho pozvala: „Prosím, poďte ďalej, pán Melcher,“ a ešte mu aj otvorila sieťové dvere.

„Ďakujem.“ Vošiel dnu s palicou po jej otcovi, ale práve vtedy Jesse vyšiel zo spálne, v jednej ruke mal zvinuté džínsy s pištoľou, a prepochodoval cez salón.

„Váš človek je už v meste?“ spýtal sa Melcher bezvýrazné.

„Prišiel včera,“ odvetil DuFrayne a ledva sa ovládal, aby sa mu hlas netriasol hnevom. „A váš?“

„Čaká na stanici, ako to stálo v telegrame.“

DuFrayne prudko prikývol a cítil, ako sa mu Abbine oči vzadu zavrtávajú do hlavy v potláčanom hneve. Obrátil sa a uvoľnil čeľusť len natoľko, aby meravo povedal: „Zbohom, slečna Abigail.“

Odrazu sa jej znovu zmocnila všetka tá nenávisť, ktorú pociťovala k Jessemu DuFraynovi v to ráno, keď vďaka jeho rečiam stratila Dávida. Teraz sotva záležalo na tom, že odchádza DuFrayne, a Melcher zostáva, pretože tento muž s uhladenými spôsobmi bol znovu pre ňu stratený celkom rovnako, ako keby Jesse DuFrayne namieril svoj revolver a strelil Dávida Melchera rovno medzi oči.

Jesse prečítal z jej tváre pohŕdanie a jeho dušou zmietali výčitky svedomia.

„Podobne aj vám… pán DuFrayne!“

Na chvíľu sa zavŕtal pohľadom do jej očí, potom sa zvrtol na opätku, hrdo sa preniesol popri Dávidovi Melcherovi a zamieril ku dverám. Za ním sa niesla znepokojujúca vôňa mydla na holenie, ktorá zaplnila Abbine nozdry.

„No, aspoň že sa naučil oslovovať vás slušne,“ meravo poznamenal Dávid.

Abigail hľadela za Jessem, ako sa krivkajúc vzďaľuje po ulici, a zamrmlala: „Áno… áno, naučil,“ hoci ju nutkalo ešte nakoniec to poprieť, pretože teraz to oslovenie aj tak vyznelo sarkasticky.

Dávid si odkašlal. „Ja… vrátil som pa… palicu vášho otca, slečna Abigail.“ Keď neodpovedala, zopakoval: „Slečna Abigail?“ 

Neprítomné sa otočila a s námahou odtrhla myšlienky od Jesseho DuFrayna. „Som rada, že ste to urobili, pán Melcher, naozaj. Nie preto, že som ju chcela naspäť, ale preto, že tak mám príležitosť znovu sa s vami stretnúť.“

Melcher trochu zrumenel, dosť prekvapený, aká je otvorená, iná, ako keď s ňou hovoril naposledy. Zdalo sa mu, že v jej hlase začul aj rázny tón, ktorý si predtým nepamätal.

„Nuž, áno… ja… ja som sa musel vrátiť do Stuarťs Junction na schôdzku, na ktorej sa pokúsime zistiť, kto je vinný za celé to fiasko vo vlaku.“

„Áno, dozvedela som sa o tej schôdzke iba dnes ráno. Čo robí vaša noha?“

Pozrel dole, potom znovu na ňu. „Nepríjemný pocit je preč. Krívanie nie.“

Konečne sa do jej hlasu vrátila niekdajšia starostlivosť. „Och, to je mi ľúto. Možno časom sa aj to stratí.“ No spomenula si, ako doktor vravel, že bude pri chôdzi krivkať do konca života.

„Vidím… uhm… dostali ste darček, čo som poslal,“ jachtal.

Teraz pozrela na svoje nohy aj slečna Abigail. Preboha! To ich musím mať obuté akurát, keď prišiel on!

„Na vašich nohách sú ešte krajšie ako len tak,“ povedal Melcher, absolútne si neuvedomujúc, že tie topánky sú nevhodné, no Abigail nemala to srdce zlomiť jeho hrdosť.

„Perfektne sadnú,“ povedala, čo bola pravda, a kúsok si nadvihla sukňu a ohla špičku z poddajnej kozľaciny. „Chcela som sa vám poďakovať, ale nemala vašu som adresu.“ Keď zdvihla pohľad, zbadala, že Dávida Melchera priviedlo do rozpakov, aký kus členka odhalila. Rýchlo si spustila sukne. Ako rýchlo človek zabúda na slušnosť pred skutočným gentlemanom, hoci len po krátkom spolužití s vagabundom, ako je Jesse.

„Musíte mi odpustiť moje hrubé spôsoby, pán Melcher. Prosím, posaďte sa,“ naliehala, ukazujúc na pohovku, a sama si sadla na stoličku. „Mám za sebou trochu vyčerpávajúce predpoludnie a obávam sa, že som dopustila, aby tým utrpelo aj moje správanie. Prosím… prosím, sadnite si. Dosť bolo o mne. A čo vy? Opäť budete na cestách a predávať topánky, keď sa uzavrie to dnešné stretnutie?“

„Dúfal som… teda chcem povedať… uvažoval som, že strávim… tak teda, pár dní práve… práve tu v Stuarťs Junction. Ubytoval som sa v… ehm… hoteli a uložil som si tam aj svoju batožinu. Dostal som najväčšiu zásielku topánok v živote – čakala na mňa v Denveri. Myslel som si, že by som mohol nájsť pre ňu nové trhy práve tu a v okolitých mestách.“

„No tak v tom prípade možno dnes večer budete mať voľno, aby ste ma mohli navštíviť a porozprávať mi, ako dopadla dnešná schôdzka. Veľmi ma to, pravdaže, zaujíma, lebo obaja, vy i…“ teraz bolo pre ňu ťažké vysloviť jeho meno, „… pán DuFrayne ste boli v mojej opatere.“

„Áno,“ povedal Dávid trochu napäto. „To… to by som rr… veľmi rád. Pravdaže, uvedomujem si, že budete netrpezlivo čakať na… na správu.“

„Celé mesto bude, pán Melcher. Nikdy predtým sa v Stuarťs Junction nič podobné nestalo a som si istá, že reči okolo toho ešte doteraz neutíchli. Keď sa schôdzka začne, ľudia budú ešte zvedavejší, tým som si istá.“

Dávid sa nervózne pohrával s gombíkom na veste, kým sa napokon spýtal, nespočetne ráz si pritom odkašliavajúc: „Slečna… slečna Abigail, boli ste… ehm… či ste…. alebo… vaša… ehm… vaša takpovediac, pov… teda, hovorili… ehm… či sa v meste niečo… hovorilo o…“

Napokon sa zľutovala nad jeho prehnanou ohľaduplnosťou. „Nie, pán Melcher. Moja povesť neutrpela preto, že ste vy či pán DuFrayne boli v mojom dome. Verím, že na to ma ľudia v meste poznajú pridobre.“

„Och, pravdaže,“ rýchlo jej skočil od reči. „Nemyslel som…“

„Prosím vás,“ vystrela k nemu krehkú ruku, „nehovorme v podobenstvách. Prináša to iba nedorozumenia. Dohodnime sa, že začneme znovu ako najlepší priatelia a zabudneme na všetko, čo bolo.“

Jej priamosť ho znovu zmiatla, no aj on vystrel ruku a na zlomok sekundy chytil ponúkané končeky jej prstov a jeho červená tvár jej znovu hovorila, ako veľmi, veľmi sa tento muž líši od Jesseho DuFrayna.

„Tak teda večer,“ povedala potichu.

„Áno… ehm… večer.“

Možno po päťdesiaty raz, odkedy vošiel do tohto domu, si odkašlal, a slečnu Abigail to odrazu nesmierne podráždilo.

Zvedaví obyvatelia Stuarťs Junction vedeli, že sa niečo deje, keď Max vykopol Ernieho z jeho zvyčajnej lavičky na verande stanice dlho predtým, ako mal prísť popoludňajší vlak, a vyhlásil, že stanica je až do odvolania zatvorená pre oficiálnu záležitosť železnice.

Po meste sa rozšírila správa, že ten Melcher s odstreleným palcom sa ubytoval v hoteli u Alberta aj s nejakým fičúrom v žltom kockovanom obleku. Vedeli tiež, že od včera je v meste nejaké veľké zviera od železnice v elegantnom obleku. A nebolo tajomstvom, že ten chlapík od slečny Abigail prišiel dnes ráno do mesta a kúpil si ten parádny oblek, na ktorý všetci civeli do výkladu Holmesovho obchodu s textilným tovarom. Keď ho videli, ako v ňom krivka po ulici, špekulácie nemali konca-kraja.

„No ale ak nie je vlakový lupič, čo myslíte, kto je to, a čo myslíte, čo bude robiť na stanici?“

No z Maxa dostali len toľko, že predstaviteľ R. M. R. tu zvolal schôdzku.

Max oprášil dubové stoličky s priečkami a rozostavil ich okolo provizórneho rokovacieho stola urobeného z dvoch surových dosiek postavených na dvoch súdkoch, pretože stanica bola ešte prinová na to, aby sa mohla pochváliť naozajstným stolom. Roznieslo sa, že tí chlapi sú takí vyparádení, aby urobili dojem. Max teda odlámal štiepky zo surového okraja dosky, veľmi sa usilujúc vyhovieť im. K vašim službám, pomyslel si. Zdá sa, že to bude naozaj dôležité, nech je to čokoľvek. A tak zohnal džbán so štyrmi pohármi a naplnil ho vodou z obrovskej nádrže týčiacej sa vonku nad koľajnicami, z ktorej vždy pili parné lokomotívy.

Tí štyria sa zišli na stanici naraz a dohromady tá štvorica vyzerala ako dúhový pstruh. James Hudson mal vínový vychádzkový oblek. Potriasol Maxovi rukou. „Máte tu na stanici pekne čisto, Smith.“ Okamžite si tým získal Maxove sympatie. Jesse DuFrayne sa zjavil v zelenomodrom obleku, na ktorý u Holmesa vyvaľoval oči ešte aj Max. Keď mu Hudson predstavoval Maxwella Smitha, povedal: „Smith je náš prednosta tu v Stuarťs Junction.“

DuFrayne mu podal ruku a prívetivo poznamenal: „Pán Smith, ten muž, ktorý odmietol deportovať ma bez povolenia doktora Doughertyho? Chcem sa vám za to poďakovať, pane.“

Hoci Max povedal: „Ach, to nestojí za reč,“ mimoriadne ho to potešilo a bol hrdý.

Zdalo sa, že Hudson pri predstavovaní prebral vedenie, a Max mal uši nastražené a dozvedel sa, že ten muž v žltom kockovanom obleku je Peter Crowley, Melcherov advokát. Keď Hudson navrhol: „Páni, neposadíme sa?“ Maxovi sa uľavilo. Zo všetkých tých farieb a rozruchu pri potriasaní rúk sa mu krútila hlava. Nikdy v živote nevidel toľko elegánov pohromade.

James Hudson zaujal miesto za provizórnyxm stolom, akoby to bol leštený mahagón. Mal vodcovské vystupovanie, čím sa medzi nimi vynímal. „Tak, Crowley,“ začal, „navrhujem, aby sme sa vzdali obviňovania a držali sa jasných faktov, týkajúcich sa okolností streľby. Obaja, pán Melcher i pán DuFrayne, zjavne utrpeli istú ujmu na zdraví v dôsledku incidentu vo vlaku.“

„Pán Melcher sem prišiel, aby prerokoval z toho plynúce záväzky,“ odvetil Crowley. Melcher prikývol. DuFrayne sedel ako socha, mračil sa naňho a medenkové ramená mal prekrížené na prsiach. Hudson a Crowley pokračovali.

„Myslíte záväzky na oboch stranách alebo iba na jednej?“ spýtal sa Hudson.

„Chcete tým povedať, že DuFrayne považuje pána Melchera za nejako zodpovedného?“ 

„Nuž a nie je?“ 

„On si to nemyslí.“

„Veď predsa on bol iniciátorom šarvátky, v ktorej bol pán DuFrayne postrelený.“

„Zasiahol uprostred nej.“

„A zapríčinil DuFraynovi takmer smrteľné zranenie.“ 

„Z ktorého sa váš klient navidomoči zotavil, podľa správy, ktorú mám odtiaľto od istého…“ Crowley pozrel do kôpky papierov, ktorú mal pred sebou, „… doktora Clevelanda Doughertyho, ktorý tvrdí, že DuFraynovi sa so všetkou pravdepodobnosťou noha celkom zahojí, zatiaľ čo pán Melcher bude nepochybne do konca života krívať.“

„A zrejme preto má pán Melcher pocit, že má nárok na nejakú kompenzáciu?“

„Samozrejme.“ Crowley sa oprel na stoličke.

„V akej výške?“ spýtal sa Hudson a zopnutými prstami urobil nad stolom vežičku.

„Pán Melcher sa viezol vo vagóne R. M. R, keď bol postrelený. Nemajú teda majitelia železnice voči nemu isté záväzky?“

Hudson sa tentoraz spýtal ostrejšie: „Pýtal som sa, v akej výške, pán Crowley.“

„Povedzme desaťtisíc dolárov?“

Vtedy nastalo peklo. DuFrayne vyskočil ako panter a ako šelma zázeral na Melchera. „Nepovieme desaťtisíc, ty jeden špekulantský parazit!“ vykríkol.

„Parazit!“ vzdorovito zopakoval otrasený Melcher svojím najrozhnevanejším tónom, zatiaľ čo Hudson a Crowley sa usilovali tých dvoch upokojiť. „Len sa spytujem, kto je tu parazit!“

„Je absolútne jasné, že to nie som ja!“ zahrmel DuFrayne. „To vy žobrete, mysliac si, že železnica si to môže dovoliť. Napokon, železnice sú bohaté. Prečo nevydojiť práve z tejto, koľko sa dá?“

„Hociktorá železnica si pokojne môže dovoliť takú sumu, to je pravda.“

„Ty malý…“

„Jesse, upokoj sa!“ Hudson ho chytil za rameno a zatlačil ho nazad na stoličku.

„Páni, kontrolujte sa,“ zasiahol Crowley.

„DuFrayne navidomoči význam toho slova nepozná. Nikdy ho ani nepoznal!“ vyhlásil Melcher zlostne.

Crowley krotil svojho klienta. „Pán Melcher, sme tu preto, aby sme rokovali o náhrade škody.“

„A aj budeme. Má na svedomí viac ako len moje fyzické zranenie. A čo rany, ktoré spôsobil slečne Abigail?“

Po celom obvode DuFraynových úst sa zjavila tenká biela línia, ale hore ju skryli fúzy, ktoré ešte zdôraznili, ako hrozivo sa zamračil. Zúrivosť v ňom priam vrela, vyvolaná Melcherovým obvinením, ale stupňovaná jeho vlastným tajným previnením voči Abbie. Keď mu ho Melcher nevedomky pripomenul, iba tým vzrástla jeho nenávisť voči tomuto mužovi.

„Slečnu Abigail z toho vynechajte!“ odsekol DuFrayne.

„Áno, to by sa vám páčilo, určite. Správali ste sa k nej neznesiteľne a pravdepodobne sa vám nebude páčiť, ak sa vám pripomenie, ako neznesiteľne!“

Zmätený James Hudson sa ozval: „Slečna Abigail? Máte na mysli slečnu Abigail McKenziovú? Nevidím, akú súvislosť by mohla mať s týmto.“

„Ani ja,“ súhlasil Crowley. „Pán Melcher, prosím vás…“

„Nijaká peňažná suma nemôže byť dostatočným zadosťučinením za to, ako sa k nej správal,“ povedal Melcher.

„Slečna Abigail už dostala odmenu za svoju pomoc,“ ubezpečil ho Hudson. „Pán DuFrayne sa o to postaral.“

„Ó, áno, videl som, ako sa jej DuFrayne opláca za všetko, čo slečna robí. Núti ju…“

DuFrayne opäť vyskočil. „Abbie z toho vynechaj, ty nula, lebo pomáhaj mi…“

„Doparoma, Jess, sadni si!“ Hudson napokon stratil trpezlivosť. No v hneve Jesse použil dôverné oslovenie tej ženy. Max to postrehol s veľkým záujmom. Keď sa situácia trochu upokojila, Hudson sa desiatimi končekmi prstov oprel o borovicovú dosku a starostlivo prehovoril. „Zdá sa, že vy dvaja si vybavujete záležitosti, ktoré nemajú nič spoločné s problémom, o ktorom rokujeme. Pozvali ste pána Crowleyho a mňa ako svojich arbitrov. Dovolíte teda, aby sme vás v tomto spore zastupovali, alebo máme vás dvoch nechať, aby ste sa dohadovali sami?“ A po odmlke pokračoval: „Pán Crowley, predpokladajme, že pán DuFrayne bude ochotný pristúpiť na vyrovnanie s pánom Melcherom. Akú protihodnotu dostane on?“

„Obávam sa, že ste ma zmiatli, pane. Nemyslím si, že by tu mal rozhodovať DuFrayne. Myslel som, že v tejto záležitosti zastupujete železnicu.“

Hudson odtiahol prsty zo stola a pozrel na Jesseho. „Jess?“ spýtal sa potichu. Všetky oči v miestnosti zamierili na DuFrayna.

„Nie!“

„Je načase, Jess. Chceš zaplatiť desať tisíc za nič?“

No DuFrayne pevne stisol pery a premýšľal, kým obaja zástupcovia diskutovali ďalej. Z Jesseho tmavej tváre sa nedalo vyčítať nič, hoci Melcher ho prebodával nenávistným pohľadom. Naplnený pocitom viny za minulú noc a hnevom, že Melcher chce z neho vyžmýkať každý groš, čo sa dá, Jesse uvažoval nad nápadom, ktorým by to ukončil. Predpokladajme, že by tomu vydriduchovi ponúkli dostatočnú sumu, aby ho zabezpečili na celý život. Predpokladajme, že urobia toho hlupáka takým bohatým, že sa bude môcť usadiť na jednom mieste a predávať topánky až do konca sveta. Predpokladajme, že to zariadia tak, aby sa pekne v pohodlí usadil tu, a už mu bude chýbať len manželka. Akokoľvek nechutné to bolo, aspoň by to uspokojilo svedomie Jesseho DuFrayna, pokiaľ ide o minulú noc. Keby to mohol zariadiť, Abbie by nakoniec mala všetko, čo kedy potrebovala, či chcela – toho baránka obchodníka s obuvou, prostriedky na vybudovanie solídneho obchodu a dosť peňazí na to, aby obaja nosili červenú kozľacinu až do konca svojich fádnych životov! DuFrayne si znovu predstavil Abbinu tvár, keď k nemu minulú noc prišla a hovorila: „Dávid Melcher odišiel a nikdy sa nevráti. Si moja posledná šanca, Jesse.“ Jesseho myseľ rozvírili spomienky na to, čo nasledovalo. Tá žena má priveľa ohňa na to, aby ho premárnila s takým človekom, ako je Melcher, no asi mala pravdu, keď predpokladala, že Stuarťs Junction jej neponúka lepšiu možnosť. Radšej nech má Melchera, ktorému by venovala pár iskričiek z toho ohňa, ako nikoho. Prestal premýšľať a zase sa započúval do sporu, ktorý pokračoval.

„…myslím, že ak má niekto byť do konca života čiastočným invalidom, sotva by to považovali za nič, keby sa prípad dostal pred súd, čo poviete? Musíte brať do úvahy aj fakt, že pán Melcher si myslel, že ochraňuje železnicu pred človekom, ktorého považoval za ozbrojeného lupiča.“ Crowleyho prejav znel trochu samoľúbo a Hudson napokon stratil trpezlivosť.

„Pán Crowley,“ vyvracal jeho slová podráždene, „chcem, aby bola jedna vec jasná. Už mám toho dosť, že sa tu DuFraynovo meno znevažuje, akoby to bol nejaký vlakový lupič, pričom je to najnezmyselnejšie obvinenie na svete! Pýtam sa vás, mal by niekto záujem olúpiť vlastný vlak?“

„Jim!“ vyhŕkol DuFrayne, no jeho priateľ na to sotva dbal.

„Áno, počuli ste ma dobre. Viete, páni, Jesse DuFrayne má hlavný podiel akcií R. M. R. Inými slovami, vlastní železnicu, ktorú údajne chcel olúpiť.“

Max sedel v kúte ako vyplašená myš. Crowley sa tváril, akoby sa chystal vypľuť husie vajce, ktoré mu uviazlo v krku. A Melcher vyzeral, akoby sa práve chystal husie vajce prehltnúť. DuFrayne sedel nehybne ako skala, obrátený tvárou k oknu, hľadel na modrú oblohu za ním, kde bolo vidieť ústie vodnej nádrže. Hudson čakal, kým jeho slová plne zaúčinkujú. Melcher sa ozval prvý.

„Ak si myslíte, že sa tým niečo mení na tom, čo ste dlžen slečne Abigail, tak sa mýlite. To, že ste majiteľ železnice, nijako neospravedlňuje vaše správanie voči nej. Možno ste nevinný, pokiaľ ide o prepadnutie toho vlaku, no pokiaľ ide o ňu, hrubo a neodpustiteľne ste narušili spo…“

„Zaplať mu!“ vyprskol Jesse drsne, pokúšajúc sa umlčať toho muža, pretože teraz si Jesse plne uvedomoval prítomnosť prednostu stanice, ktorý v kúte jastril ako sokol. Ten muž má predsa uši a nemusel sa veľmi namáhať, aby počul každé slovo, ktoré padlo v miestnosti.

„Nie, počkaj chvíľu, Jess…“

„Povedal som, zaplať mu, Jim, a myslel som to vážne,“ odsekol DuFrayne.

Melcher neveril vlastným ušiam. Iba pred chvíľou by bol prisahal, že jeho šanca na peňažné odškodnenie je nulová, keď si uvedomil, ako absolútne zle odhadol DuFraynove úmysly vo vlaku. No ani tak nemohol udržať jazyk za zubami.

„Peniazmi sa svedomie…“

„A ty buď ticho, ty tajtrlík, ak chceš odo mňa čo len groš!“ vyprskol Jesse a vyskočil so vztýčeným prstom. „Jim, len urob, ako hovorím.“

„Počkaj chvíľu, Jess, železnica je čiastočne moja. Ja chcem najprv nejakú satisfakciu, kým mu dáme, čo chce.“

Odrazu sa DuFrayne zatackal. Keď zaškrípali nohy stoličky, Melcher sa odtiahol od stola. „Chcem s tebou hovoriť vonku, Jim.“ DuFrayne nedbal na zvedavé pohľady z druhej strany ulice. Nehybný a nahnevaný stál na verande stanice s palcami zakvačenými o vrecká vesty, a prižmúrenými očami neprítomné hľadel na ryžovacie misy, ktoré boli vystavené pred obchodom naproti.

„Jess, musel som im povedať o tvojom vlastníctve,“ vysvetľoval Hudson.

„To je v poriadku, Jim, skôr či neskôr to muselo vyjsť najavo. Len

som nechcel, aby sa to Abbie dozvedela predtým, než odídem z mesta, to je všetko.“

„Niečo sa tu deje, čomu nerozumiem, a možno ma do toho nič nie je. Chcem len, aby si najprv porozmýšľal, kým urobíš nejaké unáhlené rozhodnutie a dáš tej pijavici, čo chce.“

„Zvážil som to a som rozhodnutý.“

„Si si istý?“

„S niekoľkými podmienkami a s tým, že peniaze vyplatené Melcherovi pôjdu iba z môjho podielu, nie z tvojho.“

Chvíľu sa ticho zhovárali, potom sa vrátili do budovy stanice a zaujali svoje miesta za provizórnym stolom.

„Pán Crowley,“ oslovil Hudson radšej právnika ako jeho klienta, „ak železnica pristúpi na to, aby vyplatila pánu Melcherovi desaťtisíc za spôsobenú škodu, ako protihodnotu si kladieme isté podmienky, ktoré má vyplniť. Po prvé, Melcher vydá vyhlásenie miestnym novinám v tom zmysle, že železnica v nijakom prípade nie je zodpovedná za tento incident, pokiaľ ide o to, že pán DuFrayne mal pri sebe zbraň, iba do tej miery, že váš klient bol v jednom z našich vagónov, keď bol postrelený. Vyhlásenie v nijakom prípade nesmie znevažovať meno pána DuFrayna alebo slečny Abigail McKenziovej, ale musí byť, z neho celkom jasné, že pán DuFrayne neprepadol vlak, ale že pán Melcher nesprávne pochopil úmysly pána DuFrayna. Môže spomenúť, že konal podľa svojho presvedčenia v záujme cestujúcich, ak si to želá, ale to je jediná obhajoba jeho činu, ktorú smie uviesť.

Našou druhou podmienkou je to, aby pán Melcher investoval nie menej ako dve tretiny odškodného do podniku alebo živobytia v Stuarťs Junction. Môže si vybrať akýkoľvek druh investície, ale musí to byť v tomto meste a v priebehu nasledujúcich piatich rokov ho nemožno predať.

Treťou podmienkou je, aby pán Melcher osobne už nikdy viac necestoval vo vlaku R. M. R. Môže, pravdaže, používať železnicu na rozvoj svojho podnikania, na dovoz tovaru, ale on sám nikdy nevstúpi do nijakého nášho vagónu.

Chceme, aby boli všetky tieto podmienky potvrdené písomne a notársky a, pravdaže, vo vyhlásení bude zahrnutý dodatok ustanovujúci, že pán Melcher bude povinný na požiadanie vrátiť plnú sumu desaťtisíc dolárov R. M. R. v prípade, ak niektorú z týchto podmienok nesplní.“

Crowley bez slova, so zdvihnutým obočím spýtavo pozrel na Melchera, ktorý sa ešte nie celkom spamätal zo šoku. Nielenže bol DuFrayne zbavený viny z pokusu o prepad, ale bol aj dosť bohatý a mocný na to, aby mohol schváliť odškodné desaťtisíc dolárov, ktoré vlastne pochádzalo z jeho majetku! Táto skutočnosť spôsobila, že Melcherovi horela tvár a triasli sa mu ruky. Jasne nechápal dôvody tohto muža, pre ktoré si dal podmienku, aby tie peniaze boli investované v Stuarťs Junction, ale rozhodne sa na ne nemienil spytovať. Bolo dosť desivé podrobiť sa samoľúbej nadradenosti tohto muža aj bez toho, aby vedel jeho dôvody, ktoré by ho mohli rozčúliť rovnako ako skutočnosť, že stanoví ultimáta.

„Súhlasím,“ vyhlásil Melcher bezvýrazné, „ale aj ja mám jednu podmienku.“

„A to?“ spýtal sa Hudson.

„Že DuFrayne sa os…osobne ospravedlní slečne Mc… McKenziovej.“

„Zachádzate priďaleko, Melcher!“ zahrmel DuFrayne výstražné a tvár mal popolavú. „Akékoľvek nepriateľstvo medzi slečnou McKenziovou a mnou nemá nijakú súvislosť s týmto rokovaním a navyše, vy sa do toho vôbec nemáte čo starať!“

„Musím sa starať, pane, keďže ste si jedného rána v jej spálni priamo pred mojimi očami k nej dovoľovali nechutnosti!“

„Dosť!“ zreval DuFrayne a Max si pritom skoro prehltol jazyk. Ten veľký muž vstal, tresol do stola, pričom ho skoro prevrhol, a krčah s vodou sa povážlivo naklonil a poháre nadskočili. Jeden sa zatočil a napokon prevrátil, voda z neho sa vyšplechla ponad okraj stola Melcherovi do lona, zatiaľ čo rozkročený DuFrayne zlovestne zazeral a zvieral päste. „My sme si s Abbie svoje spory vyriešili, tak ju viacej nespomínajte, rozumeli ste? Môžete si zobrať svojich desaťtisíc bolestného za krv či za palec, či ako chcete, a žiť si po zvyšok života v dostatku, alebo môžem s nimi odtiaľto odísť ja, a už ma viac neuvidíte! Tak čo si vyberiete?“

Melcher zazeral na tie čierne fúzy, znovu si predstavil to bezočivé obnažené telo, ktoré si robilo posmech z neho i zo slečny Abigail, a z celej duše ľutoval, že guľka nezasiahla DuFraynovo telo o desať centimetrov doľava. No keby svoju myšlienku vyslovil nahlas, stratil by desaťtisíc dolárov, ktoré pochádzajú z vlastného vrecka toho diabla. A tak si Dávid zahryzol do jazyka, neodvažujúc sa viac trvať na ospravedlnení, ktoré tak veľmi chcel pre slečnu Abigail. Adamovo jablko mu až vystúpilo, ako potláčal svoju hrdosť, ktorá mu zaviazla kdesi v hrdle. No iba meravo prikývol.

„Dobre teda. Dám do novín iba to, čo požadujete, ale neopovážte sa viac prísť do Stuarťs Junction, DuFrayne. Nemáte na to nijaký dôvod.“ Obaja vedeli, že narážal na Abigail McKenziovú, no DuFrayne neodpustil Melcherovi ešte poslednú odvetu.

„Zabúdate, Melcher, že tu mám majetky a na jednom z nich práve v tejto chvíli stojíte. Nebudete mi diktovať, kam môžem alebo nemôžem ísť, v obchodnom záujme, pravdaže,“ dokončil sarkasticky a jedno obočie pritom nadvihol.

„Zdá sa, že tu už niet čo povedať,“ zasiahol Hudson, pokúšajúc sa otupiť nepriateľstvo medzi tými dvoma a ukončiť schôdzku, kým nedôjde k inzultáciám. „Pán Crawley, keby ste tu zostali, môžeme spísať zmluvu a dať ju potvrdiť ešte pred mojím odchodom z mesta, a my sa postaráme, aby pánu Melcherovi doručili šek v priebehu troch dní na miesto, ktoré si sám určí. Iste chápete, že pán DuFrayne musí tú sumu vyzdvihnúť zo svojho účtu v Denveri osobne.“

„Áno, chápem. Ak s tým súhlasí pán Melcher, ja súhlasím.“

Melcher sa podriadil.

Keď sa všetko skončilo, Hudson a DuFrayne vyšli von do poludňajšej páľavy, ktorá Jessemu vôbec nepomohla upokojiť sa.

„Došľaka, čo to vlastne s tebou je, Jess?“ Hudson chytil priateľa za lakeť, akoby ho chcel primäť, aby sa spamätal. „Nikdy v živote som nevidel, že by si bol taký bojovný pre nejakú ženu.“

„Ženu, čerta! Práve som dal desaťtisíc zo svojich ťažko zarobených dolárov tamtomu pišišvorovi! Ako by si sa, doparoma, cítil ty?“

„No počkaj, Jess. Veď to ty si povedal, daj mu ich, a ja som zatiaľ pochopil, že to bolo preto, aby si ho umlčal, a ešte z iného dôvodu. Čo sa vlastne dialo u slečny McKenziovej?“

Jesseho pohľad zaletel k štítu strechy Abbinho domu, ktorý bolo vidieť za falošným frontónom obchodu s postrojom a sedlami. Pozrel ta mechanicky, a keď odpovedal, pery mal napnuté. „Si zvedavá duša, Jim, a ja zase výbušná. Preto sa ty venuješ obchodom a ja práci v teréne. Tak zostaňme pri tom, a svoje výsluchy si nechaj pre takých, ako je Melcher, dobre, kamoško?“

„V poriadku… ako chceš. No ak sleduješ to, aby si uchránil povesť slečny McKenziovej, čo ten prednosta stanice s natiahnutými ušami a vyvalenými očami? Neviem, čo tá poznámka znamenala, že si si dovoľoval v spálni dotyčnej dámy, ale mohlo by to mať všelijaké nečakané dôsledky, keby sa to dostalo z jazyka nášho prednostu. Mám ísť dnu a podplatiť ho, alebo to urobíš ty?“

„Dočerta, Jim, nezneužíval ma dosť už ten Melcher? Musíš sa pridať aj ty?“

No Hudson chápal priateľovo znechutenie, a tak jeho výčitku bral s rezervou. Jesseho však niečo zožieralo, čo mu neprezradil. Hudson si nemohol pomôcť, ale bol zvedavý, čo to je.

„Len sa usilujem byť praktický,“ dodal Hudson.

„No tak choď dnu a buď praktický, ako považuješ za vhodné. Ja už som prišiel o veľa za jediný deň.“

Dohodli sa, že sa stretnú v hoteli pred príchodom vlaku, a potom sa Hudson vrátil na stanicu, zatiaľ čo DuFrayne zamieril do miestneho hostinca, kde naňho civeli všetci okrem Ernieho Turnera, ktorý tvrdo spal s hlavou v kaluži vody z oroseného pohára piva.

Z okna izby na druhom poschodí hotela na Main Street Dávid Melcher sledoval, ako Hudson a DuFrayne nastúpili dvadsať minút po tretej do vlaku. Urobil, ako sľúbil, dal novinám iba vyhlásenie, na ktorom sa dohodli, no aj tak ho nesmierne trápilo, že musel, hoci len takto, vylepšiť DuFraynovu povesť. Ešte väčšmi by ho zožieralo, keby náhodou natrafil naňho opäť v dome slečny Abigail, a tak radšej vyčkal, kým DuFrayne bezpečne nenastúpil do vlaku a neodišiel z mesta.

Až potom si Melcher dovolil vychutnať víťazstvo, usmievať sa nad svojimi neobmedzenými možnosťami. Myšlienka, že vlastní desaťtisíc dolárov, ho naplnila radosťou, a keď sa prezliekal a česal, pospevoval si a predstavoval ružovú budúcnosť, ktorú mal náhle pred sebou. Kým prišiel ku dverám slečny Abigail, žiaril ako svetlomety lokomotívy R. M. R.

„No toto, pán Melcher, idete skoro!“ povedala, keď ho tam uvidela. No bola jeho spoločnosti rada, pretože uplynulých päť hodín bolo tých najdlhších v jej živote. Nielenže si predstavovala scény z tej schôdzky, ale v duchu videla aj to, ako Jesse o desať minút pol štvrtej nastupuje na vlak, ktorý zo svojho domu nevidela, a opúšťa Stuarťs Junction v tom fantastickom obleku aj so svojím sympatickým priateľom Jamesom Hudsonom, aby sa už nikdy nevrátili. Keď parná píšťala vypustila nad strechy biely obláčik a zajačala na rozlúčku, prekrížila si ruky na prsiach a pomyslela si, no výborne, navždy odchádza z môjho života. Lenže keď v tichu letného popoludnia zanikol klepot posledných kolies, odrazu sa cítila ako okradnutá a osamelá.

Keď sa zjavil Dávid Melcher, a ešte k tomu taký rozjarený, prišlo jej to vhod, aby zahnala neodbytné myšlienky na Jesseho DuFrayna. Ako tam tak stál na schode verandy, vyzeral skoro anjelsky, s ružovými lícami a úsmevom malého chlapca, skoro akoby si chcel celý natešený pritisnúť nos na sieťové dvere. Okamžite vedela, že na stanici sa muselo rozhodnúť v jeho prospech.

„Čože vyvolalo ten rozjasaný výraz na vašej tvári?“ spýtala sa slečna Abigail.

Pre tentoraz sa Dávid zabudol spýtať: „Môžem vojsť?“ Otvoril dvere ešte prv, ako mu to dovolila, či ako mu ich otvorila sama. „Áno, prišiel som skoro a skutočne jasám. Hádajte prečo, slečna Abigail.“

Musela sa usmievať s ním. „Nuž, zdá sa mi, že ste priaznivo prijali výsledky schôdzky – panebože, pán Melcher, veď vy skoro tancujete. Sadnite si.“

Usadil sa na okraj pohovky, potom znovu vyskočil ako panáčik na strunke zo svojej škatuľky.

„Slečna Abigail, dúfam, že ešte máte obuté tie červené topánky, pretože vás chcem zobrať von na večeru, aby sme to oslávili.“

„Oslávili?… Von na večeru?… Ale, ale, pán Melcher!“ Nikdy v živote ju nikto nepozval na večeru.

Melcher sa zabudol ešte väčšmi, stisol jej obe ruky medzi svojimi dlaňami a hľadiac do jej užasnutej tváre povedal: „No predsa naše víťazstvo. Železnica schválila pre mňa odškodné vo výške desaťtisíc dolárov.“

Na okamih Abigail stratila reč, tak ju to ohromilo. Čeľusť jej tak ovisla, až sa jej vysoký golier zaryl do krku. „Desať… tisíc… dolárov?“ zopakovala neveriacky a potom klesla na stoličku.

„Presne tak!“ Dávid na ňu ešte chvíľu rozžiarené hľadel, potom akoby sa spamätal, pustil jej ruky a znovu si sadol oproti nej na pohovku.

„Páni, to je skutočne veľkodušné,“ povedala nepresvedčivo, lebo si znovu predstavila Jamesa Hudsona a šek na tisíc dolárov, ktorý nechal u nej na sedadle na stojane na dáždniky.

Dávid Melcher vedel, že teraz by jej mal povedať, že DuFrayne je spolumajiteľom železnice, ale nechcel, aby niečo skalilo ich spoločný večer.

„Povedzte, že mi dovolíte vziať vás dnes večer von, aby ste to oslávili so mnou. Považujem to za naše spoločné víťazstvo, vaše a moje. Zdá sa mi preto správne osláviť to večerou v meste.“

„Ale to je vaše odškodné, nie moje.“

„Slečna Abigail, nechcem vrhať tieň na túto radostnú chvíľu, ale vzhľadom na okolnosti, za akých sme sa zoznámili, cítim sa… povedzme… zodpovedný voči vám pre tie nedôstojnosti, ktoré ste museli vytrpieť od toho odporného DuFrayna. Cítil som sa bezmocný a nemal som vám to ako vynahradiť. No teraz, keď som z toho sporu vyšiel ako víťaz, mám pocit, akoby sme ho napokon predsa len zatlačili do kúta. Nie iba za to, čo urobil mne, ale áj za to, čo urobil vám.“

Skúmavo hľadela na muža usadeného na krajíčku jej pohovky. Hovoril tak vážne, tak veľmi chcel byť jej zástancom, že ju odrazu zaplavil pocit viny, lebo Dávid ju zjavne považuje za bezchybnú dámu, hodnú jeho rytierskeho dvorenia. A pocítila aj nesmiernu bezmocnosť, pretože nemohla zvrátiť to, čo s Jessem DuFraynom spolu urobili. Ako si len želala, aby sa to nikdy nebolo stalo, aby si čestne mohla zaslúžiť ochranu a obdiv Dávida Melchera. Dotkla sa svojho vysokého goliera a odvrátila sa.

„Och, pán Melcher, som skutočne dojatá, ale myslím, že bude lepšie, ak nebudem oslavovať vaše víťazstvo. Dovoľte mi len zablahoželať vám a nechať si tie topánky ako znak vašej vďaky.“

Tvár mu zastrelo sklamanie. „Ani mi nedovolíte kúpiť vám večeru?“

No ich vzťah teraz nemal perspektívu. Abigail vstala zo stoličky, prešla k sekretáru a predstierala, že musí zrovnať kôpku papierov. Otočená k nemu chrbtom odpovedala: „Myslím si jednoducho, že bude lepšie, ak nie.“

Dávid Melcher preglgol, začervenal sa a potom zajachtal: „Je… je to preto, že ne… že mi nemôžete odpustiť, ako…. ako som vás obvinil v to st… strašné ráno, keď som odchádzal?“

„Och, nie!“ Zvrtla sa k nemu s prosebným výrazom na tvári. „To je všetko zabudnuté, verte mi, prosím, Dav… pán Melcher.“

No on postrehol jej prerieknutie. Vstal, pozbieral odvahu a podišiel k nej. Abigail sa nervózne znovu otočila k stolíku.

„Tak to do… dok… dokážte,“ dostal zo seba napokon.

Otočila hlavu, aby pozrela naňho ponad plece, a jedna ruka jej ešte stále zostávala na doske stolíka.

„Mám to dokázať?“ zopakovala.

„Po… poďte so mnou na… večeru a do… dokážte, že všetko… tko doteraz je za… zabudnuté.“

Znova sa dotkla čipky na krku a jej črty zjemnil pôvabný výraz. Och, ako len chcela ísť na večeru s takým gentlemanom ako on. Po prvý raz vo svojom živote. Chcela zažiť tú veselosť a bezstarostnosť, ktorú jej mladosť nepoznala, čaro spoločnosti muža po boku. Chcela s ním mať spoločné záujmy, lebo vedela, že oni dvaja by ich mohli mať.

Dávid ešte stále čakal na jej odpoveď a v jeho hnedých očiach horela výzva.

Pocit viny ju zmáral. Keby to len bolo včera. Keby som nebola urobila to, čo som urobila s Jessem. Keby… keby. Pocítila aj hnev. Čert aby ťa vzal, Jesse, prečo si mi nepovedal, že Dávid sa vracia?

Vedela, že musí odmietnuť, lenže Dávidovo pozvanie bolo príliš lákavé. Čo by sa stalo, keby s ním strávila jeden večer… iba jeden? Aj on je dnes tu a zajtra bude preč, tak ako by mohol uškodiť jediný večer v jeho spoločnosti?

„To pozvanie na večeru znie lákavo,“ povedala zdržanlivo, a vzápätí sa cítila previnilo, že ho prijala.

„Tak pôjdete?“ Dávid už opäť jasal.

„Pôjdem.“

„A obujete si tie červené topánky?“

Panebože, pomyslela si a cítila, ako sa začervenala. No teraz sa už z toho nemohla nijako slušne vykrútiť, lebo Dávid si absolútne neuvedomoval, aké sú tie topánky nevhodné. Vtedy však, akoby to mala byť reakcia na jej nepríjemný pocit, spomenula si na Jesseho pohŕdavé varovanie: „Nie aby si zo seba urobila blázna a promenádovala sa v tých prekliatych červených topánkach po hlavnej ulici!“ A tak si ich v rozpakoch nechala na nohách a celou cestou sa modlila, aby si nikto z obyvateľov mestečka nevšimol, čo má obuté. No bola by dala celý tisícdolárový vklad v banke, keby ju mohol vidieť sám Jesse DuFrayne, ako v nich ide po meste na večeru s Dávidom Melcherom, ako spolu kráčajú po drevenom chodníku a ruku v rukavičke má zavesenú na jeho ramene.

Ani jediná osoba v meste nenašla chyby na ich správaní.

Nasledujúce ráno už každý v Stuarťs Junction presne vedel, aký je Dávid Melcher zdvorilý a ako distingvovane a korektne sa správala slečna Abigail. Vedeli tiež, čo si dvojica objednala, presne ako dlho tam zostali a koľkokrát sa na seba usmiali. No priamo z úst Louisa Culpeppera sa dozvedeli, že slečna Abigail mala obuté červené topánky, len si predstavte. Červené! Musel to byť dar od Melchera, lebo je to vraj podomový obchodník z obuvou odkiaľsi z Východu.

Predstavte si to, hovorili všetci, slečna Abigail s predavačom obuvi a ešte k tomu z Východu. A pritom vyparádená ako na Vianoce v červených topánkach, ktoré jej ten muž daroval po tom, čo spal v jej dome!

„Aký nezabudnuteľný večer,“ povedala slečna Abigail, keď sa pomaly vracali po večeri k jej domu. Ešte nikdy v živote nekráčala domov tak pomaly. „Ako sa vám mám poďakovať?“

Dávid krivkal vedľa nej. Pri každom jeho kroku Abigail pocítila, ako ju zľahka potiahol za lakeť, keď našliapol na zranenú nohu.

„Tým, že ma neodmietnete, keď vás pozvem nabudúce.“

Potlačila nutkanie obrátiť k nemu svoj prekvapený pohľad. „Nabudúce? Vari onedlho neodchádzate zo Stuarťs Junction?“

„Nie, neodchádzam. Ako som už povedal, mám veľkú zásobu topánok na predaj a mám v úmysle osloviť nejakých miestnych obchodníkov v nádeji, že nájdem pre ne odbyt. A tiež – železnica mi pošle odškodné do Stuarťs Junction, tak tu budem musieť počkať, kým príde.“

Znovu sa ovládla, aby sa nespýtala, koľko dní to bude trvať.

On jej zase zatajil, že ho donútili investovať prevažnú časť odškodného práve tu, pretože by tak vyzeral ako bábka v DuFraynových rukách, a Dávid bol naňho nazlostený. Chcel, aby si Abigail myslela, že on sám sa rozhodol zostať a usadiť sa tu, čo by asi aj bol urobil, keby to rozhodnutie záviselo od neho.

„Koľko… čo myslíte, koľko dní to potrvá?“ spýtala sa Abigail napokon.

„Asi tri dni.“

Tri dni, pomyslela si. Och, nádherné tri dni! Čo by sa stalo, keby si tri dni dopriala potešenie z jeho spoločnosti? Tie tri dni sú všetko, čo mám, a potom odíde navždy.

„V tom prípade vám neodmietnem nič, kým ste tu,“ povedala a pocítila, ako jej pevnejšie stisol lakeť a pritiahol si ho k sebe.

„Slečna Abigail, nebudete ľutovať,“ sľúbil.

No hlboko vo svojom vnútri už slečna Abigail ľutovala, pretože dnešný večer bol nádherný. A pretože srdce jej poskakovalo, keď si Dávid pritiahol jej ruku k sebe. „Povedzte mi, aké veľkolepé zámery máte so svojimi peniazmi, keď prídu,“ povedala, aby si rozptýlila myseľ.

„Ešte som o tom veľmi nepremýšľal. Nateraz mi postačuje už len tá sloboda, ktorú prinášajú. Nikdy som nebol náročný, no ani som nikdy nemal taký pocit istoty.“

Už boli skoro pri jej dome a kráčali celkom pomaličky.

„Nie je to zvláštne,“ povedala, „že podobne som vďaka tomu všetkému na tom aj ja? Povedala som vám, že železnica mi zaplatila tisíc dolárov za to, že som opatrovala vás a… a pána DuFrayna?“ Bolo teraz nesmierne ťažké vysloviť jeho meno, a keď ho zo seba dostala, cítila, ako sa Dávidovo rameno naplo, no pokračovala. „Aj mne to dáva pocit istoty. Pravdaže dočasnej, ale predsa len istoty.“

Dávid Melcher jej určite nezávidel tých tisíc dolárov, nebola mu po vôli iba skutočnosť, že ich vyplatil DuFrayne a že je taký bohatý, aby to bez problémov mohol urobiť.

Potlačil však svoje podráždenie a spýtal sa: „Ako to?“

„Prišiel sem pán Hudson a nechal mi tu šek. Zdá sa, že má v železničnej spoločnosti vysoké postavenie. Je majiteľom?“

Dávid preglgol. Ešte stále nemal chuť povedať jej, že majiteľom je DuFrayne. „Áno,“ odvetil stručne. „Som presvedčený, že si zasluhujete každý jeden dolár.“

Vtedy už boli pri jej verande a Abigail sa spýtala: „Neposedíte si na chvíľu? Vaša noha je iste unavená.“

„Nie… teda áno… vlastne, moja no… noha je… je v poriadku, no aj tak si rád posedím.“

Abigail pozrela na pár prútených kresiel, ale namiesto toho zamierila k hojdačke a na ospravedlnenie svojej voľby si v duchu zopakovala, ako málo času majú na to, aby boli spolu.

Keď sa posadila, Dávid sa jej najprv zdvorilo spýtal: „Môžem?“ a až potom sa posadil.

Odtiahla si sukňu a urobila mu miesto, keď si dosť meravo a formálne sadol vedľa nej, dávajúc pozor, aby sa jej nedotkol ani len rukávom saka. Všade okolo nich bolo počuť večerný ruch – hmyz, klavír zo saloonu, šuchot lístia v slabom vánku.

Dávid si odkašlal.

Abigail si vzdychla.

„Stalo sa niečo?“ spýtal sa.

„Prečo? Nie… nie, všetko je… skvelé.“ A naozaj by to tak mohlo byť. On má svoje peniaze, ona svoje, zobral ju na večeru, konečne sa zbavila Jesseho DuFrayna.

Dávid si odkašlal. „Ste… ste akási… iná… niekedy.“

Neuvedomila si, že to poznať. Bude si musieť dávať väčší pozor.

„To len preto, že nie som zvyknutá, aby všetko dopadlo tak dobre. Všetko sa to udialo tak rýchlo. Určite ste sa dovtípili, že nedostávam pozvania na večeru každý deň. Stále musím myslieť na to, aké to bolo príjemné.“

„Pre…“ znovu si odkašlal. „Pre mňa tiež. Rozmýšľal som o tom všetkom… odvtedy, ako som odišiel zo Stu… Stuarťs Junction, o tom, že… že sa chcem vrátiť a pozvať vás na večeru.“ Ešte raz si odkašlal. „A teraz sme tu.“

Áno, meraví ako dva kutáče, pomyslela si, čím prekvapila sama seba, a želala si, aby si Dávid položil ruku na operadlo hojdačky, tak ako to robil Jesse. Lenže on nebol Jesse a ona nemá právo želať si, aby sa čo len vzdialene správal ako on. No aj tak bola čoraz sklamanejšia, ako čas plynul a Dávid stále sedel vedľa nej ako poleno. Odrazu sa jej zdal detinský. Rozmýšľala, či by v ňom nemohla nejako prebudiť city.

„Práve tu som otvorila ten balíček s topánkami.“

„Práve tu? Na hojdačke?“

„Áno. Priniesol ich pán Binley zo stanice. Pamätáte sa na pána Binleyho – to bol ten, ktorý pomáhal preniesť vás vtedy v to prvé ráno do môjho domu.“

„Je to ten vysoký, chudý, ktorého volali Kostlivec?“

„Presne ten. Tuším ho celkom očarila skutočnosť, že som dostala balíček. Určite dúfal, že ho otvorím pred ním.“

„No neurobili ste to?“

„Preboha, nie. Keď odišiel, zobrala som si balíček sem na hojdačku, sadla som si a otvorila som ho osamote.“

„A čo ste… ehm!“ Zase to jeho hrdlo. „Čo ste si mysleli?“

„Nuž, bola som ohromená, pán Melcher, jednoducho ohromená. Myslím, že žiadna iná žena v tomto meste nemá červené topánky.“ To bola určite pravda!

„Nuž, onedlho budú mať, pretože mám na sklade aj ďalšie. Viete, červená ide do módy.“

Jednoducho nemala to srdce povedať mu pravdu o svojom vzťahu k tým topánkam. Bude na to musieť prísť sám, keď sa mu zásoba červených nepredá. Tu na Západe seriózne, ťažko pracujúce ženy chcú pevné čierne a hnedé topánky, lenže on, tak ako mnohí predávajúci, je presvedčený, že to, čo predáva on, je najlepšie, a nevidí na tom nijakú chybu.

„Boli by ste mali radšej inú farbu?“ spýtal sa jej.

Zaklamala: „Och, nie! Pravdaže nie! Tieto sa mi páčia!“ Odkedy vie tak pohotovo klamať?

Dávid si znovu odkašlal, položil si ruky na kolená a hľadel rovno pred seba. „Slečna Abigail, keď som dnes prišiel k vašim dverám, jasne som počul, ako sa s DuFraynom škriepke o topánkach.“

„Áno, škriepili sme sa,“ priznala otvorene.

„Prečo?“ spýtal sa a prekvapil sám seba svojou opovážlivosťou. Pokiaľ išlo o jeho tovar, mal odvahu.

„Nepáčili sa mu.“

„Dobre!“ zvolal a odrazu bol so sebou veľmi spokojný. Bola to asi tá najromantickejšia vec, čo v ten večer povedal, lenže Abigail robilo priveľké starosti to, či ešte dnes ráno niečo nepočul, a tak si nevšímala, aký je Dávid potešený.

Srdce jej tĺklo, keď nazbierala odvahu a spýtala sa: „Čo ešte ste počuli?“

„Nič. Iba jeho poznámku o topánkach.“ Pritlmila povzdych, ale značne sa jej uľavilo.

Dávid prosebné na ňu pozrel a povedal: „Už je preč a obaja naňho môžeme zabudnúť.“

„Áno,“ súhlasila. No zovrelo jej žalúdok a nemohla pozrieť Dávidovi do očí, lebo vedela, že do konca života nikdy na Jesseho DuFrayna nezabudne. Pokúsila sa uvoľniť atmosféru návrhom: „Rozprávajme sa o príjemnejších yeciach. Povedzte mi, ako je na Východe?“

„Nikdy ste tam neboli?“

„Nie. Nikdy som nebola ďalej ako v Denveri, a aj tam len dva razy, ešte ako dieťa.“

„Na Východe…“ Na chvíľu sa odmlčal a zamyslel sa. „Nuž, na Východe je absolútne všetko, čo by ste si chceli kúpiť. Fabriky všade vyrábajú všetko, najmä odkedy sa skončila vojna. Sú tam všetky posledné novoty a vynálezy. Vedeli ste, že istý Lyman Blake v Massachusetts vymyslel stroj na prišívame podrážok na topánky?“

„Nie, nevedela, ale asi sa mu musím poďakovať za jeho skvelý vynález.“ Slečna Abigail si uvedomila, že tento rozhovor ju na smrť nudí.

„Východ má všetky najnovšie vymoženosti, vrátane sufražetiek, ktoré hlásajú tie svoje absurdné idey a podporujú také cudzokrajné činnosti ako tenis pre ženy. Nie všetko na Východe je správne,“ dokončil, dávajúc tým najavo, čo si myslí o tom, aby ženy hrali tenis.

„Počula som, pravdaže, o združení pani Stantonovej, ale čo je to tenis?“

„Ubezpečujem vás, že to nie je nič pre vás, slečna Abigail,“ povedal zhnusené. „Veď je to tá naj… najsamopašnejšia činnosť, akú kedy Francúzi vymysleli, absolútne nevhodná pre dámy! Ženy pri tom behajú a… a potia sa a naháňajú loptičky takými raketami so strunami z čriev.“

„To vyzerá ako tá indiánska hra lacrosse.“

„Človek by také správanie čakal od necivilizovaného divocha, ale ženy na Východe by mali mať rozum a nenosiť krátke sukne a rukávy ako… nuž, je to neslušné! Celkom stratili zmysel pre slušnosť. Niektoré dokonca pijú alkohol! Mne sa väčšmi páčia ženy zo Zapádu, ktoré sa stále riadia starými spoločenskými pravidlami, a podľa môjho názoru by to tak aj malo zostať. Nechajme tie novoty Východu, kam patria.“

Počas celého toho mravokárneho prejavu sa Dávid skoro ani raz nezajachtal. Abigail si uvedomila, že tá téma ho veľmi rozčúlila. Sedela na hojdačke na verande, pomaly sa hojdala a odrazu si uvedomila, že porovnáva názory Dávida Melchera s tými, ktoré vyslovil Jesse DuFrayne pri mnohých príležitostiach, keď ju pobádal, aby odložila svoju upätosť a rezervovanosť. Spomenula si na ten deň v horách, keď jej zložil klobúk a vysmieval sa jej, že si nerozopla mokré manžety. Predstavila si jeho tmavú ruku, ako nalieva šampanské, i ten pocit voľnosti a ľahkosti, keď jej prúdilo v krvi. A potom ten ich zápas na kuchynskej stoličke, uprostred ktorého jej povedal, že sa mu páčila v tej starej vyblednutej sukni. „Ne… nesúhlasíte, slečna Abigail?“

Prebrala sa zo zamyslenia a uvedomila si, že Dávid vykladal o cnostiach žien zo Západu, kým ona snívala o Jessem a porovnávala Dávida s ním – ba dokonca v Dávidov neprospech!

„Ó, áno,“ vystrela sa. „Pravdaže súhlasím.“ No nebola si istá, s čím to súhlasí. Vždy ju bude spomienka na Jesseho tak rozptyľovať?

Zrejme súhlasila, že sa stretnú zajtra o jednej, lebo Dávid vstával z hojdačky a šiel po verande, a ona ho nasledovala.

Zostúpil o schodík dolu, obrátil sa, mnohovravné si odkašlal, znovu vystúpil ten jeden schodík nahor, tápavo nahmatal jej ruku, rýchlo ju pobozkal a potom zase rýchlo o ten schodík zostúpil.

„Dobrú noc, slečna Abigail.“

„Ďakujem za večeru, pán Melcher.“

Keď tak hľadela, ako odchádza ulicou, ktovie prečo si uvedomila, že by bola radšej, keby si nebol tak odkašlal, keby nebol tápal po jej ruke, ba ani jej ju pobozkal! Pomyslela si, že ju mohol radšej pobozkať na ústa a že aj keby to bol urobil, páčilo by sa jej to väčšmi ako bozky Jesseho DuFrayna.

Vnútri v dome bolo protivné ticho.

Abigail pomaly vošla dnu, ani nerozsvietila lampu, bola apatická – a nespokojná. Zdvihla si k perám chrbát pobozkanej ruky a pokúšala sa zistiť, aké pocity v nej vyvoláva spomienka na ten bozk. Dávid Melcher ju úprimne obdivoval, tým si bola istá. Presviedčala sa, že to nateraz stačí, lenže dnes večer sa jej pri každom jeho čine a pri každom jeho prejave zjavoval v mysli Jesse DuFrayne ako jeho absolútny protiklad. Prečo je to tak? Prečo má Jesse nad ňou takúto moc, i keď odišiel? Prečo sa jej vnucoval práve v tých najnevhodnejších chvíľach? Namiesto aby sa tešila z toho, že zjavne Dávida priťahuje, jej radosť kalilo to nekonečné porovnávanie týchto dvoch mužov, z ktorého Jesse ustavične vychádzal ako víťaz. Počas týchto niekoľkých vzácnych dní, zakiaľ tu Dávid zostane, chcela, aby sa jej zdal dokonalý, bezchybný a neporovnateľný. No Jesse to nedopustil. Jesse mal v každom ohľade prevahu.

Pristihla sa, že ešte stále načúva, či nepočuje jeho dych, jeho zívanie, vŕzganie postele, hoci jej dom je už opäť prázdny. Možno keď sa znovu nasťahuje do svojej izby, vyženie Jesseho ducha. Lenže keď do nej pomaly vošla, náhle pocítila akúsi prázdnotu. Jej „pištoľník“ tam nebol. Posteľ bola tmavá a prázdna. To ticho bolo čoraz desivejšie. Abigail klesla na okraj postele a ostro vnímala jeho neprítomnosť, a pocítila hlbšiu prázdnotu a clivotu ako po smrti svojho otca.

Otočila sa v páse, buchla malou päsťou do vankúša, na ktorom ešte nedávno ležal, a nahnevane žiadala: „Odíď z môjho domu, Jesse DuFrayne!“

Lenže on bol preč.

Keď krehkou päsťou znovu buchla do vankúša, ozval sa tlmený, clivý zvuk. Je preč, zúfala si. Odišiel. Ako si len mohla naňho tak zvyknúť, že jeho neprítomnosť teraz pre ňu znamená takú prázdnotu? Chcela, aby jej život bol taký ako predtým, než doň vstúpil on. Chcela si do toho starého života vziať muža ako Dávid Melcher a vytvoriť vznešený, citlivý vzťah, no namiesto toho sa v šere izby skláňala nad Jesseho vankúšom, obe ruky zaborila do mäkkého peria, nabrala však iba plné priehrštia jeho neprítomnosti a hlava jej klesla hlboko medzi ovisnuté plecia.

„Čert aby ťa vzal, Jesse!“ zvolala k tmavému stropu. „Buď prekliaty za to, že si sem prišiel!“

Potom osamelo klesla na jeho posteľ, prevalila sa na bok, pritisla si na brucho jeho vankúš a plakala.

Keď sa Abbie na druhý deň ráno prebudila, zabudla, že je v dome sama. Natiahla sa a pretočila a rozmýšľala, čo urobiť Jessemu na raňajky. Keď si uvedomila svoj omyl, prudko sa posadila a obzrela sa okolo seba. Bola zase vo svojej spálni – ale sama.

Znovu sa hodila na chrbát, študovala strop, potom zatvorila oči a karhala sama seba, že má byť rozumná. Život musí ísť ďalej. Musí to prekonať, a aj to prekoná. No keď otvorila oči, cítila prázdnotu. Nič ju na tomto dni neinšpirovalo k tomu, aby vyliezla z postele.

Napokon strávila deň tým, že sa usilovala vydrhnúť zo svojej spálne aj tú poslednú stopu po Jessem. Vyprala jeho pach z plachiet, zotrela odtlačky jeho prstov z mosadzného záhlavia postele a našuchorila vankúše na lavici pod oknom, aby nebolo vidieť, že tam sedel. No ani tak nemohla tú izbu znovu považovať za svoju. Zostával tam v jej spomienkach, vlastnil každučkú vec, ktorej sa dotýkal, zdržiaval sa na každom mieste, kde niekedy odpočíval, a jej to všetko pripomínalo, čím pre ňu bol.

Keď doupratovala, mala ešte hodinu času, kým príde Dávid. No ešte pred ním prišli noviny Junction County Courier. Počula, ako dopadli na podlahu na verande, a zobrala ich odtiaľ, vďačná, že má čosi, čo odpúta jej myseľ od Jesseho.

Pomaly sa vrátila dnu, zastala pred stojanom na dáždniky a poskladanými novinami skontrolovala pevnosť brady. No ešte aj ten starý, intímny zvyk jej teraz pripomenul Jesseho, ako vtedy stál polonahý medzi dverami a doberal si ju: „Je pevná?“ Prudko sa odvrátila od zrkadla a roztvorila noviny, aby tú spomienku zahnala.

Lotta Crabtree vystupuje v preslávenom Tellerovom opernom divadle v Central City a po nej veľký Madjeska.

Ďalší železničný magnát sa rozhodol postaviť si sídlo v mimoriadne populárnych Colorado Springs, v stredisku boháčov, ktorí sa tam schádzali, aby si pri slávnych minerálnych prameňoch liečili svoje choroby.

Istý údajný vlakový lupič…

Slečna Abigail vyvalila oči a jazyk akoby jej v ústach zdrevenel.

MUŽ OBVINENÝ Z PREPADU VLAKU JE V SKUTOČNOSTI MAJITEĽOM ŽELEZNICE

V utorok popoludní na schôdzke v Stuarťs Junction právni zástupcovia…

Bolo tam všetko, vrátane pravdy o Jessem DuFraynovi, ktorú mala už dávno uhádnuť. Ako tak slečna Abigail stála na prostriedku svojho decentného viktoriánskeho salónu, musela si svoje očipkované zápästie priložiť k hrdlu. Jesse vlastní železnicu! Muž, ktorého som nazývala vlakovým lupičom, je vlastníkom železnice! Takže sa predsa len naposledy smial on! Ale, napokon, nebolo to tak vždy?

Zdesená i vyľakaná spomínala si na tie hrozné veci, čo mu vykonala – majiteľovi železnice!

A odrazu sa smiala, vysoko pritom dvíhajúc svoju malú bradu, s dlaňou pritisnutou na čelo. Ten hlúpy, smutný smiech žalostne pretínal to ticho. A keď nakoniec zanikol, Abigail civela na článok ako nejaká socha so skleným pohľadom, jeho zmysel jej prenikal do vedomia a vnímala to, čo sa mala dovtípiť v ten deň, keď prišiel Jim Hudson. Možno sa to aj dovtípila, ale jednoducho nechcela pripustiť, že by to mohla byť pravda. Teraz mala pred sebou fakty – čierne na bielom. Článok opisoval schôdzku až po oblečenie jej štyroch účastníkov. Písal o Jamesovi Hudsonovi ako o obchodnom zástupcovi a spolumajiteľovi, kým Jesseho DuFrayna nazývali skrytým partnerom, ktorý kontroluje svoj podnik spod čiernej plachty fotografického prístroja. Sama schôdzka bola opísaná ako „viac-menej pokojná, vecná diskusia, pri ktorej sa však chvíľami iskrilo pri prudkých nepriateľských zrážkach medzi DuFraynom a Melcherom, ktorých príčina na pohľad nijako nesúvisela s predmetom diskusie. Bola ňou istá slečna Abigail McKenziová, starousadlíčka Stuarťs Junction, ktorá opatrovala DuFrayna i Melchera počas ich rekonvalescencie.“

Keď Abigail dočítala, cítila sa pokorená. No zároveň už bola taká nahnevaná, až by mal Jesse DuFrayne radosť.

Presne v tej chvíli sa však náhodou zjavil medzi jej dverami Dávid Melcher a neubránil sa zdeseniu, keď ho Abigail plesla po prsiach zloženými novinami, len čo vošiel dnu.

„Sl… slečna Abigail, čo… čo sa sta… stalo?“ jachtal.

„Čo sa stalo?“ zopakovala, sotva sa ovládajúc, aby nekričala. „Prečítajte si to, a potom sa ma spýtajte, čo sa stalo! Som slušná žena, ktorá musí žiť v tomto meste aj potom, ako ho vy a pán DuFrayne opustíte. A nestojím o to, aby moje meno vypľúvala z úst každá klebetnica v Stuarťs Junction, keď ste sa vy dvaja postarali o to, aby som sa takým pikantným spôsobom dostala na titulnú stránku novín!“

Dávid v nesmiernych rozpakoch pozrel na článok, potom znovu na ňu, a potom mlčky začal čítať a našiel v novinách viac, ako povedal redaktorovi.

„Čo vás to posadlo hádať sa na schôdzke o mne, keď tam bol novinár?“

„Ne… nebol tam ni… nijaký… novinár. Bolo to prís… prísne dôverné. Ja… on… DuFrayne dokonca sľú… sľúbil, že ani slovko o… o vás… ne… neprenikne von.“

To ju prekvapilo. „Tak ako to teda preniklo?“ spytovala sa.

„Ja… ja neviem.“

„Ako sa vlastne moje meno dostalo do diskusie o odškodnom?“

Včera predsa chcel pre ňu len to najlepšie, a teraz sa až triasol pri pomyslení, že to všetko tak strašne pokazil.

„Mys… myslel som, že… že by sa vám mal os… ospravedlniť za to… to všetko, čomu vás vystavil.“

Abigail sa obrátila k nemu chrbtom a poťahovala si vpredu blúzku. „Nezišlo vám na um, že to možno už urobil?“

„Slečna Abigail! Obhajujete ho predo mnou, keď práve ja som… som vás chcel brániť pred ním?“

„Nikoho neobhajujem. Jednoducho je pre mňa pokorujúce zistenie, že som predmetom nepriateľstva dvoch mužov a ešte sa o tom píše aj v novinách. Ja… Ako budem vyzerať pred obyvateľmi tohto mesta? A prečo ste mi včera nepovedali, že je spolumajiteľom železnice?“

Chvíľu nad tou otázkou uvažoval a potom sa spýtal: „Mení to vašu mienku o ňom?“

Uvedomila si, že keby to tak bolo, bola by obyčajným pokrytcom, tak sa obrátila k Dávidovi, aby mu ukázala, že to myslí úprimne.

„Nie, nemení. Jednoducho si myslím, že ste mi mali povedať, že tie peniaze pochádzajú od neho, to je všetko.“

„Je len správne, že mi zaplatil. To on ma postrelil.“

„Lenže on neprepadol vlak, keď sa to stalo. V tom je ten rozdiel.“

„Predsa len ho obhajujete!“ obvinil ju Dávid Melcher.

„Neobhajujem! Obhajujem sama seba!“ Zvýšila hlas, až kričala ako nejaká trhovkyňa, a keď si to uvedomila, odrazu si pritisla končeky prstov na pery. Zistila, že ho zasypáva výčitkami, ták ako to nespočetne ráz robila Jessemu. Teraz bola nahnevaná aj na Jesseho, ale zaútočila na Dávida, akoby on predstavoval ich oboch. Na svoje zdesenie zistila, že sa teší na radostné vzrušenie z hádky, na slovný súboj, ktorý ju Jesse učil vychutnávať spolu s ním.

Lenže Dávid nebol Jesse DuFrayne. Omráčil ho jej skoro štvavý postoj a krik, aký sa na dámu nepatrí. Na tvár mu vystúpili škvrny a hľadel na Abigail, akoby ju nikdy v živote nevidel. Vlastne ju ani nevidel – takúto. Pokojným hlasom povedal: „Hádame sa.“

Jeho slová ju priviedli k rozumu. Bola zahanbená tým, pri čom sa to práve prichytila, a odrazu sa cítila malicherná a vedela, že nekoná správne. Decentne si sadla na okraj pohovky a hľadela si na ruky pevne stisnuté na kolenách.

„Mrzí ma to,“ povedala kajúcne.

Dávid si sadol vedľa nej, príjemne prekvapený, že je opäť tou slečnou Abigail, akú poznal. „Aj mňa.“

„Nie, bola to moja chyba. Neviem, čo to do mňa vošlo, rozprávať sa s vami takým tónom. Ja…“ No nedokončila, pretože to bola lož. Nemrzelo ju to a vedela, čo to do nej vošlo. Spôsoby Jesseho DuFrayna. Bolo to tak, ako hovoril. Hádka je ako prostriedok na vracanie. Je po nej dobrý pocit. Očisťuje.

Dávid vedľa nej sa ticho ozval. „Možno by sme sa nehádali, keby…“ Chcel povedať „keby nám na sebe navzájom nezáležalo,“ ale zavčasu sa zarazil. Bolo priskoro hovoriť čosi také, a tak dokončil: „…keby sme nerozprávali o… ňom.“

Napätie medzi nimi však zostalo a obaja boli nespokojní s tým druhým a sedeli mlčky.

Po chvíli Dávid povedal: „Viete, že by som neurobil ani nepovedal nič, čím by som ohrozil vašu povesť. Veď to akoby som zničil vlastnú, nechápete?“

Pozrela naňho, ako balansuje na okraji pohovky.

„Nie, pravdaže nechápete,“ pokračoval. „Ešte som vám to nepovedal. Chcel som vám to povedať, keď… keď som prišiel, ale mali ste v ruke tie… tie noviny a nedali ste mi príležitosť.“

„Povedať mi čo?“

Chlapčenský sa usmial a láskavé, hnedé oči uprel do jej očí. „Že sa chcem usadiť v Stuarťs Junction a otvoriť si obchod s topánkami práve tu za peniaze, ktoré dostanem od železnice.“

Srdce jej vyskočilo skoro až do krku. Výčitky svedomia a strach sa jej nahromadili v hrdle a potom sa krvou rozniesli po celom tele. Jeho slová sa ako cez sito prepadli do jej vnútra a napokon naprázdno dopadli až do jej lona, ktoré na jej prosby Jesse DuFrayne odpečatil. Bola si celkom istá, že v jej živote sa už nevyskytne žiadny iný muž, ktorý by to urobil. Je až priveľkou iróniou, že Jesse nielenže vyplnil jej prosbu tesne v predvečer Dávidovho návratu, ale ešte aj dal kopu peňazí, ktoré mu umožnili, aby sa usadil práve jej pod nosom a dvoril jej, hoci teraz to už nepripadá do úvahy. A ona teraz čo má urobiť? Podporovať tú situáciu, hoci vie, že za žiadnych okolností nesmie Dávidovi Melcherovi dávať nádej? Navyše začína byť čoraz jasnejšie, že má v úmysle aktívne jej dvoriť.

Jesse DuFrayne ju zosmiešnil tento posledný raz tým najponižujúcejším spôsobom – dal Dávidovi možnosť sa oženiť, a zároveň ho o ňu obral.

Dávid Melcher sledoval na tvári slečny Abigail celú paletu výrazov. Najprv vyzerala prekvapená, potom šťastná, potom zmätená, potom ironická, ohromená a bol by prisahal, že nakoniec sa tvárila previnilo. A vôbec netušil prečo. No keď sledoval tú prehliadku emócií, určite nečakal jej záverečnú reakciu. Drobné prsty si pritisla na pery a zašepkala: „Och, nie!“

Tie slová boli preňho sklamaním. „Myslel som si, že vás to poteší, slečna Abigail.“

„Och, teší ma to, teší,“ povedala rýchlo a dotkla sa pritom jeho rukáva. „Je to pre vás skvelé. Viem, že nie ste typ, ktorému sa páči potulný život.“ No vôbec sa netvárila nadšene.

„Nie, to nie som. Už dávno som sa chcel usadiť na jednom mieste. Lenže nikdy som nemal na to prostriedky a nikdy som nenašiel to správne miesto.“ Placho ju chytil za ruku. „A myslím, že teraz som našiel jedno i druhé. Pôjdete dnes popoludní so mnou? Mohli by ste mi veľmi pomôcť. Musím nájsť nejakú budovu, čo by som si mohol prenajať, alebo pozemok, kde by som niečo postavil. Na opačnom konci Main Street je jedna rožná budova, čo sa mi páči. Viete, za kým treba ísť a kde nájsť ľudí, s ktorými sa potrebujem porozprávať, a pravdaže môžete ma predstaviť tým, ktorých by som mohol potrebovať. Och, slečna Abigail,“ prosil ju, „poďte so mnou. Všetkým im pozrieme rovno do očí, a tak sa budú musieť vzdať akýchkoľvek klebiet, ktoré možno tie noviny vyvolali.“

Slečna Abigail si ohľaduplne odtiahla ruku a sklopila oči. „Obávam sa, že ľudí v tomto meste dobre nepoznáte. Keď sa ukážeme spolu a budeme spolu pripravovať podnik po tom, čo bolo v novinách, ničoho sa nevzdajú. Obávam sa, že podnietime viac klebiet, ako ich zastavíme.“

„Na to som nepomyslel a máte, samozrejme, pravdu.“

Abigail už bola rozhodnutá hneď teraz ukončiť akýkoľvek rodiaci  sa vzťah s ním. Tak to bude najlepšie. No zdalo sa, že Dávida tak deprimovalo jej odmietnutie, že sa jej videlo nepekné odoprieť mu pomoc. Bola to pravda, naozaj by mu mohla pomôcť vybaviť všeličo pohotovejšie. Veď on je tu cudzí.

„Na druhej strane,“ otáľala, „keby sme pred mestom ukázali, že sa stýkame výlučne na obchodnej rovine, mohli by sme tým klebetníkov odzbrojiť, či nie?“

Dávid s nádejou pozrel na ňu a jeho tvár bola odrazu chlapčenský príťažlivá ako v ten prvý déň, keď ho priniesli do jej domu.

„Tak pôjdete? Pomôžete mi dnes?“

Potlačila túžbu vzdychnúť si. Čo to len robí?

„Áno, pôjdem. No len ako váš sprostredkovateľ, to musíte chápať.“

„Ó, pravdaže, pravdaže,“ súhlasil.

Dávid Melcher bol muž, ktorý za sebou zanechával dobrý dojem. Pritom keď v ten deň aj so slečnou Abigail nadväzovali obchodné kontakty, vďaka jeho uhladenému, milému vystupovaniu si ľudia uvedomili, že to nie je nijaký tlčhuba z Východu, za akých považovali väčšinu podomových obchodníkov. Boli aj takí, ktorí vraveli, že keby nebolo priebojnosti slečny Abigail, Melcher by sa nikam nedostal, lebo nebol dosť ctižiadostivý, ba skôr bol utiahnutý. Ona mu však otvorila cestu tým svojím vecným vystupovaním, na aké vždy boli obyvatelia mesta u nej zvyknutí. Ak aj niekto mal námietky voči jej ráznosti, nepovedal to. Ako zvyčajne, správali sa k nej – a teda aj k nemu – s úctou. Možno to bolo preto, že si zvykli zachovávať si k nej odstup, možno preto, že nemala ľahký život a všetci to vedeli, alebo možno jednoducho ich zaujímal jej vzťah k tým dvom mužom, ktorí sa pre ňu pohádali. Nech už bol dôvod akýkoľvek, kým v ten deň s Dávidom chodili krížom-krážom po meste, zdalo sa, že si získali priazeň mesta spolu s mnohými pozvaniami na oslavy Dňa nezávislosti, ktoré sa konali nasledujúci deň. Vlastne niektorí podnikatelia kládli väčší dôraz na to, aby tí dvaja boli na zajtrajšej slávnosti, ako na predaj pozemku, prenájom budovy alebo rozhovor o cenách dreva.

Lenže po ich odchode všetkých trápili dohady. Boli by sa radi dozvedeli niečo o tom odškodnom. Nečudo, že všetci hovorili: „A nezabudnite sa prísť zajtra zabaviť na Hakovu lúku,“ alebo: „Prídete, však, slečna Abigail?“ či: „Prídete obaja, však?“

Ktosi sa vyjadril ešte otvorenejšie: „Bude dražba košíkov, súťaž o ulovenie namasteného prasaťa, v kotúľaní brvien a preteky vo vreci a ešte ktovie čo. Dobrá príležitosť, aby ste sa zoznámili so všetkými, ktorých onedlho budete nazývať zákazníkmi, Melcher.“

Iný sa s ním lúčil so slovami: „Zoberte ju a poďte oslavovať s nami. Vozy budú pristavené pred Averyho obchodom asi tak o trištvrte na desať.“

Dokonca ich aj podplácali. „Je to jediný deň v lete, keď v Stuarťs Junction nájdete zmrzlinu. O to by ste predsa nechceli prísť, či áno?“

No o čo nechceli prísť oni, to bola príležitosť pozorovať slečnu Abigail s tým novým gavalierom, ktorého sa chytila, len čo ten starý opustil mesto. Všetci, pravdaže, vedeli, že Melcher bude nehanebne bohatý, keď dostane peniaze od toho druhého. No ale nikomu by ani len vo sne nezišlo na um, že slečna Abigail bude niekedy takou zberateľkou nohavíc, a navyše, že to zariadi tak, aby mali tie nohavice plné vrecká. Pravdaže, všetci vedeli, že odkedy zomrel jej otec, bola už skoro bez peňazí. Sotva jej to možno vyčítať. Má tú tisícku, čo dostala od železničnej spoločnosti, lenže ako dlho by jej vydržala? Pravdepodobne len investuje do budúcnosti, keď sa takto dala dohromady s Melcherom. Nebolo v meste živej duše, ktorú by nezaujímalo, či sa tí dvaja zajtra ukážu a či ona bude naňho milá. Z jej dnešného vecného vystupovania sa nedalo vyčítať nič. Ale zajtra, to bude iná vec!

Keď ju Dávid vyprevadil domov, obaja boli spokojní. Za jeden deň toho stihli veľa. Prezreli si nejaké nehnuteľnosti, ktoré sa prenajímali, zistili, že Nels Nordquist má voľný pozemok vedľa svojho sedlárstva a obchodu s koženým tovarom, hovorili s ním o predajnej cene, zaregistrovali to na pozemkovom úrade, objednali si projekt na jednoduchú jednopodlažnú drevenú budovu so skladom vzadu, predajňou v strede a výkladmi vpredu, a zistili, na koho sa obrátiť, pokiaľ ide o drevo na stavbu.

Keď už sa vrátili k nej domov, Abigail zamierila k prúteným kreslám na verande.

„Ani neviete, aký som vám vďačný,“ povedal Dávid.

„To je nezmysel, mali ste pravdu. Poznám v meste každého a bolo by hlúpe, keby ste sa mali pokúšať nadväzovať potrebné kontakty sám.“

„Ale vy ste boli skvelá. Ľudia akoby… akoby sa skláňali pred vašou vôľou.“

Predtým než sa v jej živote objavil Jesse DuFrayne, nebola by jej ani vo sne zišla na um taká odpoveď, akú od nej dostal Dávid Melcher teraz: „Ľudia väčšinou majú zo mňa strach.“ Vedela, že je to netaktné a neženské priznanie, a videla, že Dávidovi je nepríjemné. No ona sa cítila akosi zvláštne slobodná, keď to priznala.

„Nezmysel,“ povedal Dávid, „z dámy, ako ste vy? Veď nie ste taká… ctižiadostivá.“

No ona odrazu vedela, že je ctižiadostivá a že on to nechce priznať. Ctižiadostivosť je predsa taká neženská. Dámy by mali byť hanblivo utiahnuté. No Jesse ju veľa naučil o sebaklame a ona sa ho čoraz úspešnejšie zbavovala.

„Nie je to nezmysel. Obávam sa, že je to pravda. Dnes to však poslúžilo nášmu cieľu, takže sa nebudem sťažovať.“ A predsa ju trochu bolelo, že ľudia pred ňou otvárali dvere preto, lebo sa jej báli, zatiaľ čo Dávidovi preto, lebo sa im okamžite zapáčil.

„Okrem rozhodnutí o stavbe toho treba ešte toľko urobiť. Budem musieť urobiť inventúru svojich zásob a objednať oveľa väčšie množstvo topánok, aké som kedy mohol nosiť na cestách so sebou. Potom treba objednať zariadenie, rolety a sklá do výkladov. Budem musieť niekde zaobstarať zásobu dreva na zimu a, ó! Budem musieť objednať z Východu kachle a…“

Odrazu sa zarazil a zatajil dych, lebo si uvedomil, že sa roztáral.

No Abigail zrazu hľadela naňho inak a uvedomila si, že sa smeje, lebo sa jej páči jeho nadšenie.

„Tuším som sa nechal uniesť plánmi,“ priznal placho.

„To veru áno,“ súhlasila, „ale máte na to úplné právo. Je to veľmi závažný krok, na ktorý ste sa podujali. Na to treba veľa plánov a nadšenia.“

Odrazu sa Dávid zatváril ustarane. „Nemyslel som to tak, že od vás čakám, aby ste ma stále sprevádzali na každom kroku. To by som od vás nemohol chcieť. Už dnes ste urobili pre mňa viac, ako som mohol čakať.“

No ďalej spolu uvažovali o obchode, o jeho zariadení, o doplnkoch a perspektívach. Dávid bol veľmi vzrušený, ale donútil sa sedieť pokojne a ovládať sa.

Znovu a znovu ho Abigail porovnávala s Jesem. S jeho nespútanosťou a drsnosťou. Nikdy by tu nebol sedel ako prirastený k tej stoličke tak ako Dávid. Prechádzal by sa hore-dolu, asi by vykrikoval: „Došľaka, Abbie, viem, že ten podnik sa môže rozbehnúť, a ty mi pomôžeš!“ Abigail McKenziová! vyhrešila sa, prestaň s tým neodpustiteľným porovnávaním a dávaj pozor, čo hovorí Dávid!

„Zdá sa… tuším sme… sme skoro očakávaní… zajtra na… na tej slávnosti,“ jachtal. „Neprekáža vám to?“

Abigail sa ovládala, aby ju nepopudil jeho nedostatok sebavedomia, ale s pocitom viny, že ho celé popoludnie porovnávala s Jessem, vynahradila mu to odpoveďou: „Teraz je to už vlastne obchodná záležitosť, či nie? Nie, neprekáža mi to. Aj tak chodievam na tie slávnosti každý rok. Všetci v meste ta chodia.“

„Ja… ehm… mohli by sme… eh… tak teda by sme mohli ísť sp… spolu,“ jachtal.

Vôbec to nebol spôsob, akým by slečna Abigail chcela byť pozvaná. Spomenula si, že Jesse raz nazval Dávida tajtrlíkom, no potom sa v duchu kopla za to, že je k nemu nespravodlivá.

„Nuž ale keby… keby ste radšej nechceli…“

„Och, tak som to nemyslela. Pravdaže pôjdem s vami.“

Dávid vstal a Abigail zistila, že je vlastne celkom rada, že už odchádza.

„Kde je Hakova lúka?“ spýtal sa.

„Na severovýchod od mesta, tam kde sa Rum Creek rozširuje. Ako ste počuli, niekoľko vozov odchádza spred textilného obchodu Averyho Holmesa a každý, kto chce, sa môže zviezť odtiaľ.“

„O trištvrte na desať?“

„Áno.“

„Tak prídem… Nemal… môžem prísť chvíľu predtým po vás?“

„Budem pripravená,“ odvetila Abigail a jeho jachtanie ju čoraz väčšmi rozčuľovalo.

„Tak už radšej pôjdem…“ Dávidovi na konci viet vždy akosi neisto slabol hlas a jej to začalo liezť na nervy. Zrejme len keď sa hovorilo o obchode, bol jeho prejav sebaistý. Pri osobných témach sa zajakával. A keď odchádzal, na schodoch jachtal opäť.

„Ja… ja… mohol by som…“

No zdalo sa, že nie je schopný dokončiť, a len na ňu pozrel psím pohľadom. Odrazu si bola slečna Abigail absolútne istá, že ju chcel pobozkať, ale neodvážil sa. Hoci vôbec na to nemala dôvod, čudovala sa – prečo ma jednoducho nechytí a neurobí to? Nemusela dodať– tak, ako by to urobil Jesse. Teraz už porovnávala každý čin, každý tón, každý prejav týchto dvoch mužov. A neuveriteľné – zakaždým mala pocit, že Dávid prehráva. Ohromilo ju, keď si to uvedomila, hľadiac za odchádzajúcim Dávidom. Hoci jeho spôsoby sú bezchybné, teraz by dala prednosť Jesseho drsnosti.

Slečna Abigail neschvaľovala všetko, čo sa odohrávalo na Deň nezávislosti na Hákovej lúke, ale napriek tomu ta vždy chodievala. Mala zmysel pre vlastenectvo a toto bol vlastenecký sviatok, hoci vždy sa to akosi zvrhlo na celodenný, hlučný, pivom presiaknutý virvar. Každý rok sa oslavy začali absurdným starostovým prejavom, pri ktorom deti držali zástavy, ale politici už dávno vďaka pivu stratili pôdu pod nohami a venovali sa oplzlým vtipom, ktoré nevyhnutne nasledovali. Pretože pivo tieklo rovnako hojne, ako sa sypali množstvá pečenej fazule od členov Združenia dcér americkej revolúcie, ktorí ju pripravovali v päťdesiatgalónovom kotle. Každoročne sa tiež tradoval vtip, že keby boli Dcéry revolúcie pripravili pár kotlov svojej preslávenej fazule v tisícsedemstosedemdesiatom šiestom a nakŕmili ňou Britov, mohla sa tým vojna skrátiť o sedem rokov. A keby sa bola tá fazuľa pomiešala s pivom… nuž, povrávalo sa, že Kráľovský zával nie je nijaký prírodný zázrak, ale že vznikol vtedy, keď sa oslava Dňa nezávislosti ešte konala tam, a nie na Hákovej lúke.

V ten deň prebiehali všemožné súťaže, aké sa len dali predstaviť – niektoré pripravené, niektoré nie. Chladivý Rum Creek stekal z vrchov a spomaľoval nad bobrou hrádzou, kde vytváral Hákov rybník, a tam drevorubači z vrchov odušu krikom povzbudzovali svojich usilovných kolegov zo Stuarťs Junction, ktorí im to odplácali pri hádzaní podkov a naháňaní namasteného prasaťa.

K oslavám patrilo aj bozkávanie, ktoré bolo čoraz bezuzdnejšie, ako deň plynul, a zdalo sa, že každý sa bozkáva, kedykoľvek a s kýmkoľvek sa mu len podarí. Pravdaže, čím bola väčšia tma, tým sa to darilo ľahšie.

Všetko to vypuklo o desiatej predpoludním a oficiálne sa skončilo o desiatej večer ohňostrojom, neoficiálne vtedy, keď posledného hulákajúceho opilca odvliekla jeho manželka domov, hoci ešte stále vyspevoval tak nahlas, ako nikdy v živote, iba ak na vlaňajší Deň nezávislosti.

Slečna Abigail tiež priniesla košík na dražbu, a tak sa vážne zapojila do osláv. Odložila ho k ostatným pod veľký dub, kde sa dražba vždy konala. Ako zvyčajne mala na hlave svoj klobúk lemovaný margarétkami, svetlosivé šaty a k tomu kabátik jednoduchého strihu, a o jedenástej sa jej už šaty celkom prilepili na telo. Dávidovi Melcherovi v hnedom vychádzkovom obleku, bielej košeli a so stužkou uviazanou pod golierom bolo rovnako horúco, čím väčšmi sa slnko blížilo k vrcholu.

Obaja sedeli v tieni a popíjali zázvorovú limonádu. „Nepijete pivo?“ spýtala saAbigail. „Asi som mi nikdy neprišiel na chuť.“

„Ako ste už iste zbadali, pivo je tu nápojom dňa, hoci nikdy som nepochopila, prečo sa títo muži nezastavia na svojej kvóte. Štvrtého júla ju jednoducho nemajú. Pozrite! Pozrite na pána Diggensa. To je ten v modrej košeli, ktorý vyzýva toho drevorubača dva razy toľkého, ako je on. Pivo v ňom utvrdzuje presvedčenie, že by naozaj mohol toho drevorubača poraziť v pretláčam rúk.“

Sledovali nerovných súperov, ako si kľakli ku pňu a, pravdaže, menší pán Diggens prehral, hoci sa tomu smial a odvážne mohutného urasteného drevorubača upozorňoval: „Ešte pár pív a hravo ťa porazím!“

„To určite!“ kričal drevorubač. „Nuž tak ich do teba nalejeme!“

A kým mohol Diggens protestovať, drevorubač ho zdvihol, akoby bol nevesta, ktorú chce preniesť cez prah, a odniesol ho k sudom piva, hulákajúc: „Nalej kamarátovi pivo, Ivan. Chcem vidieť, ako ma porazí!“

Medzi ľuďmi sa ozval výbuch smiechu, drevorubač si vyzliekol košeľu, uviazal si ju okolo pása a stál tam ako nejaký obor, ktorý pije pivo vedľa trpaslíka Diggensa, akoby čakal, že ten odrazu vyraší a narastie.

Slečna Abigail a Dávid, ktorí to sledovali, sa pridali k všeobecnému smiechu.

„Ako vidíte, tieto malé súboje pripravia pôdu pre skutočné súťaže, ktoré sa začnú popoludní,“ vysvetľovala slečna Abigail.

Dávid prechádzal pohľadom po areáli. „Nikdy som nebol ktovieaký dobrý pri týchto fyzických záležitostiach,“ priznal bez hanby.

„Obávam sa, že ani Diggens.“

Potom, keď sa ich pohľady stretli, obaja sa znovu rozosmiali.

„Myslím, že rečníci strácajú poslucháčov,“ poznamenal Dávid po chvíli. Väčšina poslucháčov odtiahla od rybníka, len čo starosta ukončil svoje bombastické krasorečnenie.

„Radšej budú počúvať tie nezmysly pri sudoch piva.“

Vypukla tam ďalšia hlučná zábava. Tentoraz sa drevorubač so zarastenou hruďou, ktorý si uviazal košeľu okolo pása, obradne uklonil pred Diggensom, potom sa objali a pustili sa do smiešneho improvizovaného tanca, pričom im fidlikali husle. Keď sa zakrútili, pivo im vyšplechlo z krčahov, oblialo dve mladé ženy, ktoré s veselým krikom odskočili, len aby sa im tí muži výdatne ospravedlňovali. Dievčatá sa chichotali, lebo drevorubač sa tentoraz tak smiešne uklonil pred nimi.

„Štvrtého júla akoby tu tých ľudí vždy čosi posadlo,“ povedala slečna Abigail, rozopínajúc si kabátik, ktorý bol v tej horúčave neznesiteľný.

 „Je to krásne miesto. A znovu sa preto teším, že som sa rozhodol zostať v Stuarťs Junction. Títo ľudia… všetci boli ku mne včera takí milí. Nemôžem si pomôcť, ale mám pocit, že som tu vítaný.“

„Prečo by ste nemali byť? Myslíte si, že nevedia, že váš nový podnik bude pre mesto prínosom?“

„Myslíte si? Naozaj si myslíte, že bude úspešný?“

Bol taký otvorený. Niekedy sa priam detinský dožadoval jej podpory a povzbudenia.

„Viete si spomenúť na niečo potrebnejšie ako topánky? Veď sa len pozrite na všetky tie nohy okolo nás.“ Obrátila sa, aby sa pozrela na celý areál. Skupinka malých chlapcov zápasila pod neďalekým stromom, kde hrali akési improvizované rugby a kopali do vypchatého vrecka topánkami s ohrnutými špicami. Okolo prešla matka s malým dievčatkom, ktoré nariekalo pre udretý bosý palec. Sama matka mala obuté zničené šnurovacie poltopánky, ktoré by už bolo načase vymeniť za nové. „Pozrite, ako všetky tie topánky dostávajú zabrať. Dá sa čakať, že každý jeden z týchto ľudí príde rovno do vášho obchodu kúpiť si nové.“

Dávid žiaril pri pomyslení na to, pri úchvatných predstavách o budúcnosti, no práve v tej chvíli k nim podišiel obrovský chlap v dobre známom oblečení drevorubačov – vo voľných pracovných nohaviciach s čiernymi trakmi a v červenej kockovanej košeli.

„Hej, Melcher, práve vás hľadám!“ A vystrel obrovskú, chlpatú, priateľskú labu. „Volám sa Michael Morneau. Počul som, že budete potrebovať nejaké stavebné drevo na tú budovu, čo chcete postaviť. A práve ja mám, čo potrebujete. Priniesol som vám pivo, aby sme sa v pohode o tom povyprávali.“

Dávid Melcher pocítil, ako ho vytiahol a postavil a do ruky mu strčil pivo.

Slečne Abigail ten milý drevorubač povedal: „Dúfam, že dáma sa nenahnevá, ak obchodné záležitosti spojíme s trochou potešenia. Hneď vám ho vrátim.“ Veľké rameno chytilo Dávida okolo pliec a vlieklo ho preč. „Poďte sem, Melcher. Chcem vás zoznámiť s nejakými chlapmi.“

Slečna Abigail videla, ako Dávida viac-menej násilím donútili piť pivo. Bolo to viac ako len nápoj – bol to symbol dobrej vôle medzi týmito mužmi, ktorí sa združovali do veľkých kamarátskych partií. Aj zďaleka Abigail rozoznala, kedy sa zhovárajú o obchodoch, podľa toho, ako zabudli na poháre s pivom v rukách. Ale keď sa na niečom dohodli, všetky poháre šli dohora a každý, vrátane Dávida, pil.

Videla, ako sa jeho hnedé plecia zrážajú s rôznymi košeľami – červenými kockovanými, bielymi sviatočnými, dokonca aj so zožltnutými nátelníkmi, a do každej novej skupinky zakaždým prichádzalo aj čerstvé pivo. Raz Dávid zachytil jej pohľad cez celú lúku a bezmocne jej kývol na ospravedlnenie za to, že ju opustil, ale ona pokrčila plecami, usmiala sa a mávla rukou, aby si nerobil starosti. Cítila sa príjemne. Spokojne sledovala všetok ten rozruch okolo seba. Dávid uzatvoril viac obchodných dohôd a nazbieral viac kamarátov medzi pivármi, ako by získal, keby štrnásť dní predával kvalitné topánky alebo chodil hore-dolu po meste.

A tak sa šla slečna Abigail pozerať na detské preteky vo vreciach.

Okolo bežal Rob Nelson, no keď ju zbadal, prudko sa zastavil.

„Dobrý, slečna Abigail.“

„Ahoj, Róbert. Aj ty budeš pretekať?“

„Pravdaže.“

„Tak teda veľa šťastia.“

Dnes bola slečna Abigail akási iná. Nevyzerala, akoby zjedla kyslú uhorku.

„Ďakujem, madam,“ povedal chlapec a uháňal preč, no vzápätí znova prudko zastal a vrátil sa, prižmúrenými očami na ňu hľadel, škrabal sa po hlave a navidomoči mal čosi za lubom.

„Čo je, Róbert?“

„No viete, tá slama, čo som vám vtedy priniesol pre toho lupiča?“ Hľadel na ňu, či nezbadá nejaké stopy nebezpečenstva, ale slečna Abigail mu dnes pripadala mladá a pekná, keď tam stála s pootvorenými ústami a dotýkala sa rukou blúzky tam, kde mala srdce.

„Áno?“

„Pomohla?“

„Ale áno, Róbert, a chcem sa ti veľmi poďakovať, že si mi ju priniesol.“

„Čo ste s ňou robili?“

Na Robovo prekvapenie sa slečna Abigail usmiala a sprisahanecky sa naklonila. „Vstrekovala som cez ňu doňho polievku,“ zašepkala mu pri uchu. Potom sa vystrela. „No a teraz bež na tie preteky.“

Ale Rob sa nehýbal. Len tam stál s ovisnutou bradou a v údive. „Vy ste vstrekovali polievku do vlakového lupiča, slečna Abigail?“ spýtal sa neveriacky.

„Veď to napokon nebol lupič.“

„Och,“ povedal Róbert, potom sa zatváril zamyslene, strčil si ruky do vrecák a hovoril: „Viete, v tých pyžamových nohaviciach vlastne ani veľmi nevyzeral ako vlakový lupič.“

Teraz ovisla brada slečne Abigail. Zdesená chytila Roba za plecia a otočila ho, potláčajúc nutkanie plesnúť ho po malom zadku. „Róbert Nelson, neopováž sa to opakovať ani jedinej živej duši, počuješ? A teraz hybaj!“

A živé chlapča odbehlo na preteky, vlečúc za sebou jutové vrece.

No keď odišiel, Abigail si jednu ruku položila krížom cez pás, druhou sa o ňu oprela lakťom a prikryla si usmiate ústa. Plecia sa jej veselo natriasali, keď si znovu predstavila Jesseho, ako tackavo chodí v krátkych pyžamových nohaviciach.

„Je tu niečo smiešne, slečna Abigail?“

„Ó, doktor Dougherty, dobrý deň. Len som sa bavila na pretekoch detí vo vreciach.“

„Chcel som k vám prísť a poďakovať sa vám za všetko, čo ste urobili. Rozhodne ste mi pomohli zo šlamastiky.“ 

„Rada som vám pomohla.“

„Správal sa ten chlap slušne a odložil tú pištoľ? Rozhodne som vás nechcel dostať do chúlostivej situácie, keď som mu ju vrátil.“

„Och, to už je všetko za nami a všetko je po starom.“ Odmietala pozrieť mu do očí a radšej prižmúrenými očami hľadela oproti slnku na preteky, ktoré boli teraz v plnom prúde.

„Hej!“ súhlasil, a keď sledoval jej pohľad, videl skáčucich a zvíjajúcich sa chlapcov, z ktorých už niekoľkí ležali na bruchu a usilovali sa znovu vstať. „Počul som, že vám zaplatili naozaj dobre.“

Abigail pozrela naňho. Iba doktor mal tú odvahu vyrukovať s niečím takým narovinu. „V tomto meste sa každý dopočuje o všetkom.“

„Hej,“ opäť súhlasil, „a čo sa nedopočuje, to sa dovtípi.“

„Počula som, že Gertie sa vrátila z Fairplay,“ rýchlo zmenila tému.

„Áno, moja prax už zase beží hladko ako to namastené prasa. A ja som počul, že ste včera chodili s Melcherom po celom meste a predstavovali ho, takpovediac mu pripravovali pôdu pred otvorením podniku.“

„Máte pravdu. Myslím, že toľko mu toto mesto dlhuje.“

„Prečo?“

Bola to zvláštna otázka. Zmätene naňho pozrela. No doktor si vytiahol z vrecka vreckový nožík, pokojne si ním čistil nechty a pokračoval: „Mne sa zdá, že ak niekomu niečo dlhujeme, tak potom Jessemu. Ľudia tu boli k nemu poriadne protivní, keď ho nechali len tak vyložiť z jeho vlastného vlaku. Keby nebolo vás, mohol tu aj zhniť, im by to bolo jedno. A pritom to jeho železnica priniesla Stuarťs Junction prosperitu. To len dokazuje, ako sa môžete niekedy v človeku mýliť.“

Doktor ani len nepozrel na slečnu Abigail, len sklapol vreckový nožík, odložil ho do vyťahaného vrecka a pozrel znovu na preteky, kde sa jeden z chlapcov krčil na zemi a chytal sa za brucho. „Nuž,“ zamrmlal doktor akoby pre seba, „tuším radšej pôjdem pozrieť, či sa mi nepodarí vyhnať z neho ten strach a vohnať doňho dych.“ Odšuchtal sa ratovať chlapca a nechal slečnu Abigail rozmýšľať, koľko sa dovtípil o jej vzťahu s Jessem.

Sledovala, ako doktor ide k chlapcovi, a spomenula si na tú noc, keď vyrazilo dych jej, a na to, čo nasledovalo, a pomyslela si na doktorove slová: „To len dokazuje, ako sa môžete niekedy v človeku mýliť.“

„Slečna Abigail, všade som vás hľadal,“ povedal Dávid a ona až nadskočila. Zhíkla a priložila si ruku na srdce. „Prepáčte, nechcel som vás naľakať.“ 

„Och, len som snívala s otvorenými očami.“

„Poďte. Idú sa vydražovať košíky. Stáli ste tu na tom slnku pridlho. Tvár máte celú červenú.“

No tú farbu vyvolali spomienky na Jesseho, preto bola Abigail rada, že Dávid nevedel čítať jej myšlienky. Viedol ju tam, kde sa pod obrovským rozložitým dubom zhromaždil dav a chystal sa na piknik vo dvojiciach. Držal ju za lakeť, aj keď sa dražba začala, a ona z neho cítila kvas z vypitého piva. Občas sa trochu neisto zakymácal, ale navidomoči bol dosť triezvy na to, aby spoznal obrúsok, ktorý ladil s jej kuchynskými závesmi a ktorý vykúkal spod vrchnáka jej piknikového košíka. Keď ho vydražovali, zdvihol ruku a zvolal: „Sedemdesiatpäť centov!“

„Ideme!“ Ktosi ho plesol po chrbte.a on ledva udržal rovnováhu. Potom akýsi hlas zavolal: „To je košík slečny Abigail, Melcher. Ponúkni viac!“

Ozval sa dobrosrdečný smiech a slečne Abigail zružoveli líca. „Dolár!“ prišla druhá ponuka. „Dolár desať!“ zvolal Dávid.

„Doparoma, tak sa neopláca dáme, čo ti zachránila život! Dolár dvadsať!“

Dávid sa zakolísal na podpätkoch a dosť opito sa uškŕňal.

Ktosi z davu zakričal: „Melcher, hádam nie si natoľko opitý, aby si nevidel, že spod vrchnáka vykúkajú farby slečny Abigail?“

„Dolár a štvrť!“ zvolal Melcher, či aspoň si to myslel, pretože uprostred zvolania sa mu začkalo a vyznelo to ako: „Dolárhašť!“ čo vyvolalo výbuch smiechu.

Dražobník zahulákal: „Dá niekto viac ako dolárhašť za tento košík?“ Znovu zaburácal smiech, a tak sa slečna Abigail začervenala.

„Predaný!“

Kladivko kleslo a odvšadiaľ z okolia sa ozval výskot, piskot a húkanie. Dávid sa len uškrnul.

„Len jej to ukáž, Dávid!“ povzbudzoval ho ktosi, keď sa Dávid neistým krokom vybral po košík. Keď prechádzal okolo Michaela Morneaua, zastavila ho a pomohla mu nadobudnúť rovnováhu jeho mohutná ruka a drevorubač sa zasmial: „O všetky obchody sme sa postarali. Teraz je čas na trochu zábavy, čo, Melcher?“

Slečna Abigail si myslela, že Dávid sa k tomu košíku vôbec nedostane, no o chvíľu sa vrátil, ponúkol jej rameno a hrdo si ju odvádzal. Teraz sa už červenala ako jahoda, keď prechádzali cez dav, sledovaní celým mestom, a Dávid hodil košík do tieňa neďalekého stromu. Nakoniec sa v dražbe pokračovalo a aspoň zatiaľ to odpútalo pozornosť od nich.

Abigail si kľakla, odklopila vrchnák košíka a začala vyberať jedlo, zatiaľ čo Dávid klesol na kolená a oprel sa rukami o stehná.

„Slečna Abigail, musím vás poprosiť o, hik, prepáčenie,“ zaštikútal. „Hovoril som, hik, že vôbec nie som pivár, ale chla-hik-pi ma nepustili. Myslel som, že, hik, to bude dobré pre obchod, trochu sa dať, hik, s chlapcami dohromady.“

Celá tá scéna ju uvádzala do rozpakov, ale veď on aj tak za tú podnapitosť akosi nemohol. Bolo v nej čosi nevinné. Abbie si až pridobre spomínala, ako sa sama dostala do takého stavu iba „náprstkom šampanského“. Odrazu nemala to srdce hnevať sa naňho.

Dávid sedel s hlavou hlboko zvesenou, rukami sa držiac za stehná, a ako zúfalý pijan civel do zeme medzi kolenami. Občas potichu so zatvorenými ústami zaštikútal. Abigail pokojne ďalej rozkladala jedlo.

„Naozaj ma to mrzí. Nemal som vás tam nechať, hik, samu.“

„Vezmite si. Ak trochu niečoho zjete, to štikútanie sa zastaví.“

Pozrel na kúsok pečeného kurčaťa, ktorý mu podávala, akoby chcel zistiť, čo to je.

„Vezmite si,“ zopakovala, gestikulujúc kuracím stehnom, akoby ho chcela zobudiť. „Nehnevám sa.“ Otupené na ňu pozrel. „Nie-é?“

„Nie, ale budem sa, ak si to nevezmete a nezačnete jesť, aby sa ľudia prestali na nás dívať!“

„Och… och, pravdaže,“ povedal a veľmi opatrne si vzal stehno, akoby bolo z porcelánu. Zahryzol doň, obzrel sa a potom hlúpo zamával kúskom mäsa skupinke zízajúcich ľudí, akoby im naznačoval: „Hej, vy… ako sa máte?“ 

„Viete, vlastne nemám rád pivo,“ mrmlal kurčaťu.

„Áno, hovorili ste to už. A ako som vám povedala ja, na Deň nezávislosti tu ľudí vždy čosi posadne.“

„No ale nemal som vypiť toľko.“

„Veď to bolo aspoň na niečo dobré, či nie? Zdá sa mi, že to dnes bol vlastne váš krst a že vás tu prijali medzi seba.“

„Naozaj si to myslíte?“ Prekvapene na ňu pozrel.

„Pamätáte sa, čo ste povedali, keď ste si sadli? Povedali ste čosi v tom zmysle, že chlapa trvali na tom, aby ste si ešte dali pivo.“

„To som povedal?“

„Áno, povedali ste to, akoby ste boli jedným z nich.“

Dávid nadvihol obočie a hlúpo sa usmial. „Nuž tak možno som, možno som.“ Potom po dobrej chvíli dodal: „Nebolo by to skvelé?“

„Mám pocit, že najprv vás tu niektorí chlapi brali ako povýšeneckého východniara, a navyše ste boli podomový obchodník. Táto kombinácia nie je podnikáteľom zo Stuarťs Junction veľmi po chuti. Vôbec by ma neprekvapovalo, keby vás pozvali absolvovať tie ich obrady.“

„Myslíte?“ Neprestával klásť prázdne rečnícke otázky, ale Abigail sa nemohla ubrániť úsmevu, pretože on sa za svoj stav navidomoči hanbil a istým spôsobom to bolo smiešne.

„Ó, ja len hádam. Neplašte sa. Ak vás pozvú, bude to len pre tento raz, a podľa mňa ste už obstáli.“

„Myslíte?“ spýtal sa znovu presne rovnako hlúpym tónom ako predtým.

„Nuž medzi pivami ste vybavili aj pracovné záležitosti, či nie? Nenaznačovali to zakaždým tie zdvihnuté poháre?“

„Keď tak o tom rozmýšľam, vybavil.“ Zatváril sa ohromene. „Nuž tak potom v čom je chyba?“

Ešte aj v opitosti ho dojala jej veľkodušnosť. „Vy ste strašne tolerantná, slečna Abigail, keď vezmem do úvahy, ako vám muselo byť trápne počas tej dražby.“

„Chcete vedieť tajomstvo?“ spýtala sa.

„Tajomstvo?“

„Uhm.“ Naklonila hlavu nabok a nezbedné sa usmiala. „Ten dnešok, to bolo nič v porovnaní s tým, ako raz môj košík kúpil pán Binley.“

„Kostlivec Binley?“ spýtal sa prekvapene. Zabudol zatvoriť ústa a odhalil tak kúsok kuraciny v nich.

„Áno… práve ten.“

„Kostlivec kúpil kôš s kurčaťom?“ Kurča mu vypadlo z úst a Abigail rukou pridusila smiech a len sa usmievala.

„Aha. To znelo celkom ako jazykolam, však?“ V tom priznaní nebola nijaká afektovaná hanblivosť. Jednoducho sa jej zdalo ľahšie pomôcť Dávidovi z rozpakov a stráviť s ním príjemný deň, ako mu vyčítať zodpovednosť za to, že si ich obyvatelia mesta doberajú a že ho donútili opiť sa.

„Kostlivec Binley s tým tabakom a hnedými zubami, ktorý celý deň len pľuje pred obchodom s krmivom?“

Naozaj to bolo smiešne, hoci jej sa to nikdy predtým smiešne nezdalo. A ako kľačala v tráve, až sa kolísala od smiechu, keď si na to spomenula. „No nie je to smiešne? Lenže vtedy nebolo. Kúpil… kúpil môj košík a vôbec nikto si ho nedoberal. Bolo to hrozné, jednoducho hrozné ísť s ním pomedzi ľudí. A odvtedy hľadí na mňa tým oddaným tupým pohľadom.“

„To muselo spôsobiť to vaše pečené kurča.“ Teraz už Dávid trochu vytriezvel, no aj tak bol ešte v povznesenej nálade, lebo sa zasmial svojmu vtipu. Potom si oblízal zamastené prsty a obaja sa práve smiali, keď šiel okolo nich ďalší pár so svojím košíkom. Frank Adney Dávidovi kývol a zavolal naňho: „Tuším napokon ani nie je taká naštvaná, há, Dávid?“ Potom sa letmo dotkol okraja klobúka: „Nehneváte sa, slečna Abigail?“

„Vôbec nie, pán Adney.“ Opätovala jeho úsmev. Franka prekvapilo, keď videl, aká je vlastne slečna Abigail pekná žena, keď sa usmieva. Spomenul to manželke a ona s ním súhlasila.

Keď slečna Abigail hľadela za odchádzajúcimi Adneyovcami, odrazu si uvedomila, že ešte nikdy tak výrazne nepociťovala, že patrí k tomuto mestu. A Dávid, ktorý ju sledoval, sa cítil skvele. Za dva krátke dni splynul so spoločenským i obchodným prostredím v Stuarťs Junction takmer zázračne hladko, a to všetko vďaka jej podpore.

„Slečna Abigail?“

„Áno?“ pozrela naňho.

„To kurča mi chutí a tie diabolské vajcia tiež.“ V skutočnosti chcel povedať, ako ju má rád.

Ona si odrazu uvedomila, že toto všetko je až priveľmi príjemné a že by ho nemala takto povzbudzovať úsmevmi a smiechom.

„Niekde ste stratili sako,“ všimla si.

Dávid si pozrel na prsia a prekvapený zistil, že je len v košeli a kravate. „Je niekde tam,“ kývol kurčaťom na šíry svet. „Nájde sa, keď ho budem potrebovať. Aj tak je prihorúco na to všetko. Nechcete si aj vy vyzliecť kabátik?“

Neformálnosť rodí dôvernosť a vedela, že to by nemala dovoliť. No bolo príšerne horúco a Jesse ju učil, aby sa zbavila svojich prehnane prísnych pravidiel. Usilovala sa nemyslieť na to, ako by ho potešilo, keby dnes na nej videl tú zmenu. „Je hrozne horúco,“ povedala a začala sa vyzliekať.

Dávid si rýchlo utrel ruky do obrúska a kolenačky jej prišiel na pomoc.

„Áno, tak je to oveľa lepšie,“ povedala, prehodila sako cez košík a prešla si rukou od šije nahor, hoci nebolo treba uhládzať absolútne nič – všetky vlasy boli na svojom mieste.

Dávid dojedol, no ešte stále bol od piva trochu v nálade a uvoľnene sa natiahol na trávu. Rozmýšľal, aký by to bol pocit položiť si hlavu na jej kolená. „Zajtra mám ísť do drevorubačského tábora a objednať s Morneauom na píle nejaké rezivo. Ale celkom presne neviem, kde to je,“ povedal.

„Je to kúsok za tamtým vrcholom,“ ukázala mu Abigail, prižmurujúc oči a vedomá si jeho upreného pohľadu. 

Páčilo sa mu, ako jej tieň vytváral na čele škvrny, keď dvihla hlavu, aby pozrela na ten vrch. 

„Nemohli…“ začal, ale zarazil sa. Má ju jednoducho pozvať na výlet, alebo jej povedať, že potrebuje jej pomoc, aby to miesto našiel? Zdalo sa, že sa vyhýba všetkému osobnému, ale pokiaľ ide o záležitosti súvisiace s obchodom, je prístupnejšia. „Nemohli by ste ísť so mnou a ukázať mi, kde to je?“ 

Chcela povedať áno, no namiesto toho odvetila: „Zajtra musím žehliť.“

„Och,“ odvetil sklamane. Ležal a chvíľu ju sledoval, ako balí zvyšky jedla. Napokon povedal: „Keby vám to nezabralo celý deň, možno by ste mohli popoludní?“ 

Jedna vec ju na tom pive tešila – odkedy bol pod jeho vplyvom, prestal jachtať. Skoro ju to obmäkčilo a povedala áno, ale znovu si uvedomila, že nemá právo zapliesť sa s ním. Už nie. 

„Nie. Jednoducho to nepôjde,“ povedala odmerane a ďalej sa venovala piknikovému košíku. 

Zarazený Dávid sa okamžite posadil. Náhla zmena jej nálady ho zmiatla. Ešte pred chvíľou bola taká prívetivá, no odrazu je chladná a strohá a odmieta naňho i pozrieť.

„Povedal som už, že neočakávam, aby ste všade chodili so mnou. Hľa, a teraz vás už zase o to žiadam. Nemal som.“

Znovu ju podrazilo, ako Dávid predniesol svoje pozvanie. Hoci, bola natoľko rozumná, aby ho nepovzbudzovala, bola by radšej, keby si zakaždým nevymýšľal nejaký dôvod, aby mohol byť s ňou. Ženská  márnivosť, vyčítala si a spomenula si, ako ju Jesse navádzal a otravoval,  aby s ním šla na výlet. Rozhodne vytlačila Jesseho z mysle a želala si, aby sa už nevracal. 

Akoby chcel Dávid odčiniť svoj priestupok, spýtal sa: „Chcete zmrzlinu?“ 

No Abigail bola zamyslená, nahnevaná na seba, že Dávida zvádzala, a na Dávida, že nebol dosť mužný a nezvádzal on ju. Všetko to bolo veľmi zamotané.

„Chcete?“

Prebrala sa zo svojho zasnenia a zistila, že Dávid stojí vedľa nej. Zažmurkala ako zhypnotizovaná. „Čo?“ 

„Pýtal som sa, či chcete zmrzlinu,“ zopakoval. „Je hotová.“ Bol sympatický, zdvorilý a skromný a ona hľadela zdola naňho, zmätená prudkými výkyvmi vo svojich citoch k nemu.

„Áno, prosím si,“ povedala, ľutujúc, že naňho tak vyprskla.

Úsmev mu z tváre zmizol, keď sa obrátil a krivkal preč, čo jej zase len pripomenulo, ako krivkajúc odchádzal Jesse, keď ho videla naposledy.

Odkedy sa Dávid vrátil do Stuarťs Junction, bol zo slečny Abigail načisto zmätený. Náhle zmeny jej nálady mu vôbec nešli dohromady s tou vyrovnanou, milou ženou, akou bola predtým. Boli chvíle, keď by bol prisahal, že ho má rada – ba viac ako len rada – no inokedy sa v jej pohľade zjavilo to chladné svetlo, ktoré ho presviedčalo, že oňho absolútne nestojí.

No keď ho prednostne obslúžili pred deťmi, ktoré stáli v rade na zmrzlinu, pripomenulo mu to, čo by preňho Abigail mohla znamenať. Celé mesto oňho prejavuje záujem. Ešte aj tá tučná žena, ktorá mu nabrala zmrzlinu a obslúžila ho mimo poradia.

„Povedzte slečne Abigail, že broskyne na ňu som minulú jeseň zbierala sama. Odkážte jej, že Fanny Hastingsová povedala, že sem priviedla nóbl chlapíka, teda ako vás,“ povedala tá sympatická žena a jamky na lícach sa jej celkom stratili pod bucľatými lícami.

Poďakoval sa tej žene a pobral sa nazad k slečne Abigail, zvedavý, v akej nálade bude teraz.

Zastal nad ňou, znovu nešťastný z jej chladného, pokojného a vznešeného postoja, a hľadel jej na prsia pod blúzkou s vysokým golierom.

„Fanny Hastingsová hovorí, že sama zbierala broskyne na tú zmrzlinu.“

Abbie zdvihla pohľad, vzala si ponúkanú porciu zmrzliny a podľa toho, ako sa Dávid tváril, vedela, že si myslí, že zase niečo urobil zle, že ju niečím rozčúlil, hoci v tieto posledné dni rozčuľovala ona sama seba. A pretože on naozaj nič neurobil zle, a pretože Jesse DuFrayne sa odmietal vytratiť z jej spomienok, a pretože Dávid na ňu hľadel ako zbité šteňa, keď jej ponúkal tú topiacu sa zmrzlinu, povedala: „Pán Melcher, myslím, že napokon budem mať zajtra toľko času, aby som vám ukázala cestu na pílu.“

Tvár sa mu okamžite rozžiarila ako anjelikovi. Keď sa radostne usmial, Abigail si uvedomila, ako málo stačí, aby ho urobila šťastným. Vďaka a obdiv vyžarovali z jeho pohľadu pri každom najmenšom prejave jej pozornosti.

Uvedomila si, že tohto muža môže ovládať už len pomocou úsmevu. Mohla to byť opojná myšlienka, lenže ju absolútne nevzrušovala.

Rozhodla sa však, že celý zvyšok dňa bude k nemu milá, pretože on si nezasluhuje, aby trpel dôsledkami jej ustavičných spomienok na Jesseho DuFrayna.

„Poďme sa pozrieť na súťaž v čistení kmeňov,“ navrhla a natiahla k nemu ruku. Ako vďačné šteniatko jej pomohol vstať a tváril sa pritom celkom oddane.

Tým predpoludňajším dúškom piva a nasledujúcou dražbou piknikových košíkov sa Dávidov krst len začal. Pretože bol objektom zvedavosti, bol veľmi vítaný všade, kam so slečnou Abigail šli. Srdečnosť každého privítania zdôraznil ponúknutý pohár piva, a tak ako predpoludním Dávid mal aj popoludní vždy v ruke orosený pohár, hoci vôbec nie z vlastnej vôle. Bolo jasné, že slečna Abigail by pivo nepila, ale už len vďaka faktu, že sprevádzala Dávida, keď pil, zdala sa v očiach obyvateľov Stuarťs Junction ľudskejšia. Občas ju videli naozaj sa usmievať či smiať, ženy si to všimli a štuchali sa lakťami a žmurkali. A s každou hodinou bol Dávid čoraz opitejší a čoraz väčšmi ho prijímali medzi seba.

Ku koncu dňa mala aj slečna Abigail pocit, že ju akceptujú tak ako ešte nikdy predtým. Ženy ju zapojili do svojich plánov na najbližšie stretnutie Krúžku šitia pre usilovné dámy, dali jej zásteru a varechu, keď sa konala súťaž v jedení koláča, pojali ju do svojho veselého kruhu, keď bol Dávid s chlapmi, a držiac ju pod pazuchy viedli ju k ďalším hlučným zábavám. Dávid sa zúčastňoval všetkého – súboja vo vreciach, lezenia na žrď, indiánskeho zápasenia, ba aj súťaže v pľuvaní tabaku. Vo všetkom, do čoho sa pustil, dopadol mizerne. No len keby sa úspech meral oficiálnymi výsledkami súťaže, pretože pokiaľ išlo o priazeň, bol najväčším víťazom dňa. Fakt, že sa zúčastnil vsetkych súťaží napriek tomu, že prišiel o palec, napriek tomu, že kríval, napriek tomu, že si bol istý prehrou ešte prv, ako začal, mu pomohol získať si priazeň mužov. A tým, že spôsobil takú zmenu so slečnou Abigail, im obom získal priazeň žien.

Dávid bol napokon nútený vzdať sa záverečného programu dňa, súťaže v splavovaní kmeňov. K tomu boli potrebné rýchle nohy a dokonalá rovnováha, aby sa človek mohol zapojiť a očividne mu jedno i druhé chýbalo. No aj tak ho nejeden z účastníkov potľapkal po chrbte či objal, keď liezli z rybníka zmorení, zmáčaní a rozosmiati. Takže keď sa zase vrátil k slečne Abigail, bol rovnako mokrý, akoby sa súťaže bol aj sám zúčastnil. Tiež opito vyrevúval, mal na šatách fľaky od tabaku a od koláčov, razilo z neho pivom – vyzeral nesporne hrozne. V takomto žalostnom stave ho priniesli k slečne Abigail, keď pomáhala ženám odpratať plechy z koláčov, pozbierať príbor a poháre a rozniesť piknikové košíky majiteľom.

„Slečna Abigail,“ reval Michael Morneau, „tento muž je prisámbohu najlepší kamoš s odstreleným palcom!“

Ženy si všimli, že pri výraze prisámbohu Abigail ani len nemihla obrvou. Namiesto toho sa obrátila a zistila, že rozgajdaného Dávida jej vlastne doniesli na pleciach dobre namazaní chlapi, ktorí budú jeho spoločníkmi, pokým sa len rozhodne žiť v tomto meste. Všetci sa smiali, tackali, spievali, chvastali a držali sa pritom okolo pliec, takže ak sa jeden naklonil doľava, urobili to aj ostatní. Keď niekoho hodilo naspäť doprava, tak aj ostatných.

„Máme boovskéo noéo ovyvateľa, šak, Jim?“

Nech bol ten Jim ktokoľvek, zreval ešte hlasnejšie ako jeho spoločníci a opitým hlasom to potvrdil: „Prisámbohu, a musíme poďakovať tutok slečne Abigail, že ho priviedla! Nemám pravdu, chlapci?“

Nasledovali ešte šťavnatejšie kliatby a prejavy súhlasu a slečna Abigail pozrela, ako sa Dávid kymáca na pleciach kumpánov.

„Vidíte? Priniesli sme vám ho naspäť, slečna Abigail.“ No opitý rečník akosi nevedel tak rýchlo Dávida nájsť a neisto sa obzeral okolo seba. „Alebo nie?“ spýtal sa a vyvolal ďalší hurhaj. „Kam sme ho, dočerta, dali?“

„Som tu hore!“ zvolal uškŕňajúci sa Dávid zhora.

Ten, čo ho hľadal, pozrel hore. „Tam si! No ale ako si sa tam, doparoma, dostal?“

„Ty tupec, veď sme ho niesli naspäť k slečne Abigail, zabudol si?“ skomolené vyslovil ďalší hlas, ktosi sa zatackal a celá veselá partia sa zakymácala opačným smerom.

„Tak ho teda zložte, lebo ona je tu!“

Abigail vedela, ako to dopadne, ešte prv, než sa to stalo. V jednej chvíli bol Dávid hore, usmiaty ako ohlúpnutá šťuka s vyvalenými očami, v nasledujúcej chvíli sa plecia rozpojili ako na povel, polovica šla jedným smerom, polovica druhým, ako keď sa rozdelilo Červené more, a Dávid Melcher, ešte stále usmievajúci sa a kývajúci, spadol do tej priepasti. Slečna Abigail ho videla padať, zhíkla a márne sa mu vrhla na pomoc. Rozplesol sa ako chobotnica, s ochabnutými rukami i nohami, no práve keď sa zosypal, dostala sa do medzery v ľudskom mori, Dávidovo miznúce plece o ňu zavadilo a šla dolu aj ona! Pristála rovno na ňom s rukami a nohami rozčapenými vôbec nie ako dáma.

Len čo si dav uvedomil, čo sa stalo, ochotné ruky sa natiahli k páru obetí, ktoré ležali na sebe medzi nimi. Muži zhíkli, ženy vyľakane zjojkli. No keď Dávid, ešte stále s tým šťučím úsmevom na tvári, otvoril oči, zistil, že tvár slečny Abigail je kúsok od neho a… Bože! Veď ona leží rovno na ňom! Vlasy sa jej vyšmykli z uzla, prsia mala pritlačené o predok jeho košele, vlhký a nasiaknutý pivom, modré oči vylákané a líca rozkošné ružové. Bolo mu jedno, ako sa tam dostala, či kedy. Bola to príliš dobrá príležitosť, aby si ju nechal ujsť.

Obe svoje veľmi nepevné ramená zavesil okolo jej krku a pobozkal ju takým dlhým bozkom, až si myslel, že zvracia od nedostatku vzduchu, závratu i od nárazu do hlavy, ktorý utrpel.

Slečna Abigail pocítila, ako ju jeho ramená stisli pevnejšie, videla jeho krivý úškľabok, ktorý bol čoraz krivší, a nepochybovala o tom, čo Dávid urobí, ale nemohla z neho zliezť včas, aby tomu zabránila. Cítila, ako jej vlasy skĺzli na ich líca, keď ju pobozkal, a všade ich pritom obklopoval pach požutého tabaku, piva, potu a čerešňových koláčov.

A zrazu si uvedomila obrovský, búrlivý potlesk, ktorý prepukol. Ešte aj dámy tlieskali a povzbudzovali ho. Muži pískali cez zuby a decká sa štvornožky pretláčali pomedzi nohy a spodničky, aby videli, čo sa deje v strede toho kruhu.

„Bravó, Dávid, len jej to ukáž!“ skríkol ktosi.

Slečna Abigail sa odtisla, prevalila a napokon vyslobodila, spadla do prachu a sedela vedľa neho. Tvár jej horela. Rozdiel bol však v tom – a nikto nemohol uveriť vlastným očiam – že vybuchla smiechom a usilovala sa skryť červené líca za malou, pre ňu absolútne netypicky špinavou rukou. Sedela v prachu a obe ruky vystrela k mužom postávajúcim nad ňou: „No tak, budete tu tlieskať celý deň, alebo sa nájde niekto, čo by mi pomohol postaviť sa?“

Všetci sa smiali spolu s ňou, keď ju ťahali na nohy, a po nej Dávida. Dámy jej usilovne oprašovali sukne a nadávali svojim hlúpym mužom. Potajomky sa však všetci veľmi tešili. Ukázalo sa, že slečna Abigail vôbec nie je taká suchárka, ako sa im celé tie roky zdalo, a Dávid, ach, ten je pre ňu ako stvorený.

Každý obyvateľ mesta si gratuloval, aký pár tu dnes dali dokopy. Od tej chvíle brali Dávida Melchera a Abigail McKenziovú nie ako jednotlivcov, ale ako dvojicu.

Abigail to pociťovala celý deň, ako ju napodiv čoraz väčšmi prijímali. Bol to pre ňu nový pocit, pocit, ktorý jej bol odopretý počas celého jej osamelého života. Tá nepatrná zmena, ktorá sa začala v to ráno, bola s postupujúcim dňom čoraz zrejmejšia. Keby sa mala pokúsiť ju definovať, nemohla by v svojej ohromnej slovnej zásobe nájsť tie správne slová, ktorými by opísala vylúčenie osamelej osoby zo zakliateho kruhu tých, čo žijú vo dvojiciach. No spätne to plne pocítila. Až na konci tohto dňa, počas ktorého ju medzi seba prijali, si uvedomovala, nakoľko bola doteraz vylúčená.

Vyhrievajúc sa v žiare tohto pocitu znovu sa ocitla vedľa Dávida Melchera, usadeného na zemi pod tmavomodrou nočnou oblohou nad Hákovou lúkou. S nohami natiahnutými pred sebou a dohora vyvrátenými tvárami sledovali občasné výbuchy ohňostroja, ktorý osvetľoval ich dvoch i oblohu.

Kútikom oka Abigail videla, že Dávid ju sleduje.

„Nemal som… som vás tak pobozkať,“ jachtal, keď triezvel už po druhý raz v ten deň, a vo svetle ohňostroja obdivoval jej bradu, nos a líca. Tvár mala stále vyvrátenú k oblohe, no nevravela nič. „Ja… ja som celkom… kom nevedel, čo robím.“

„Nie?“ spýtala sa.

Pozrel hore, keď vybuchla raketa. „Chcem povedať, že som vypil priveľa piva.“

„Ako všetci ostatní.“

Dodal si dovahy. „Ne… nehneváte sa?“

„Nie.“

Obaja sa opreli dozadu o vystreté ruky, s dlaňami v tráve za sebou. Dávid posunul jednu ruku tak, že sa prstami dotýkal jej ruky, a keď vybuchla nasledujúca raketa, videl, že Abigail sa usmieva na oblohu.

Jeho prsty boli teplé a upieral na ňu pohľad plný obdivu. Napĺňal ju príjemný pocit z tohto dňa, ktorý strávili spolu, a bola zvedavá, či ju pobozká, keď prídu k jej dverám.

Keď na spiatočnej ceste v preplnenom voze sedeli vedľa seba na kôpke sena, s rukami skrytými pod záhybmi jej sukne Dávid ju držal za ruku. Onedlho mali ruky celkom vlhké, a tak ju na chvíľu pustil, utrel si dlaň do nohavíc a potom pod sukňou znovu našiel jej prsty. Myslela na Jesseho, na jeho priame pohyby, celkom iné ako tie Dávidove neisté. A tak sotva sa Dávidova ruka vrátila, previnilo mu ju stisla.

Keď vystúpili z voza, odprevádzal ju domov, lenže aj iní šli ich smerom, tak si udržiaval odstup. Pri dverách s tlčúcim srdcom znova chytil jej ruku do svojej vlhkej.

„Ja…“ začal, no ako vždy sa zarazil.

Abigail by si priala, aby jednoducho povedal, čo si myslí, bez týchto zbytočných úvodov. On nie je Jesse, pripomenula si, daj mu čas.

„Ďakujem,“ povedal nakoniec, pustil jej ruku a odstúpil, lebo sa práve vracali domov susedia Nelsonovci.

„Neurobila som nič, za čo by som si zasluhovala vďaku,“ povedala potichu, sklamaná, že jej pustil ruku. 

„Ale urobili.“ 

„Čo?“

„Nuž…“ Zdalo sa, že chvíľu prehľadáva svoje myšlienky. „A čo ten piknik?“ Zbadal košík na dlážke na verande. Abigail nepovedala nič.

„Vy… vy ste urobili viac, slečna Abigail, vy to viete. Vďa… vďaka vám ma… ma dnes… dnes prijali do Stuarťs Junction.“

Noc bola tichá a spokojnosť akoby sa šírila okolo Abbie ako príjemný teplý vetrík. „Nie, to mňa prijali vďaka vám.“

„Čo… to…. ako to?“

Pozrela si na ruky a spojila si ich. „Žila som tu celý život, a nikdy som natoľko nepocítila, že patrím do tohto mesta, ako práve teraz. A to bola vaša zásluha, pán Melcher.“

Odrazu jej znova chytil obe ruky. „Ach, veď práve tak sa cítim ja. Ako… akoby som konečne našiel domov.“

„Našli ste ho,“ ubezpečila ho Abigail, „domov, kde vás všetci majú radi.“

„Všetci?“ preglgol pri tej otázke. „Áno, všetci.“

Dlho tam stál, stískal jej ruky a ona počula, ako znovu preglgol. Ruky mal oveľa menšie ako Jesse. Usilovala sa neporovnávať ich. Pobozkaj ma, pomyslela si. Pobozkaj ma a vyžeň ho z mojej hlavy.

Lenže on teraz, keď už bol triezvy, nevedel nabrať odvahu. Navyše si uvedomoval, že je v žalostnom stave, páchne od piva a tabaku, šaty má špinavé a vlhké.

„Ukážete mi zajtra cestu na pílu?“ spýtal sa.

„Určite. Čím skôr sa začne stavať, tým skôr budete môcť rozbehnúť podnik.“

„Áno.“

Pustil jej ruky, čím ju nesmierne sklamal, pretože podľa toho, ako to urobil, vedela, že by ich bol radšej ešte držal. Jesse by ich nebol pustil. Dočerta, Jesse, nechaj nás na pokoji.

„Mala som nádherný deň,“ pobádala ho, lebo v sebe objavila takmer naliehavú potrebu – hoci možno nie z tých správnych pohnútok – aby ju tento muž pobozkal.

No Dávid povedal len: „Ja tiež,“ potom jej zaželal dobrú noc a šiel.

Abigail stratila náladu. Napokon bola odsúdená na ďalšiu noc s myšlienkami na Jesseho. Unavene šla k hojdačke, potme sa tam posadila a počúvala vzďaľujúci sa nepravidelný Dávidov krok na ulici vysypanej štrkom. Onedlho ho už nebolo počuť a zvuk jeho krokov nahradilo jemné vŕzganie povrazov kolíšucej hojdačky. Na vŕzganie odpovedal cvrček. Abigail ako zhypnotizovaná hľadela do tmy, ale namiesto tmavej ulice videla tmavé fúzy.

Dávid… Jesse… Dávid… Jesse…

Dávid, prečo si ma nepobozkal?

Jesse, prečo si to urobil ty?

Dávid, dovolila by som ti to?

Jesse, prečo som ti to dovolila?

Dávid, čo keby si vedel o Jessem?

Jesse, keby nebolo teba, Dávid by nemal čo vedieť. Prečo si ma nedonútil odísť tej noci z tvojej izby, ako by to mal urobiť každý gentleman? Prečo som sa ti vnútila tak, ako to dámy nemajú robiť? Prinieslo mi to len bolesť. Nie, to nie je pravda. Prinieslo mi to Dávida, ktorý predstavuje všetko to nežné, uhladené a milé, čo som kedy v živote chcela. Prečo ho musím porovnávať s tebou, Jesse DuFrayne? Prečo by sa mal vyrovnať tebe, ktorý si všetko od začiatku do konca robil nesprávne? Dávid, Dávid, mrzí ma to… ver mi. Ako som mohla vedieť, že sa vrátiš? Čo by to s tebou urobilo pri tej tvojej jemnej povahe, keby si sa o mne dozvedel pravdu? Prečo ťa odsudzujem za to, že si váhavý, zdvorilý a gentleman? Jesse bol prudký, hrubý, a ani trochu gentlemanský, a nenávidela som ho…

Och, ale nakoniec nie… nakoniec nie, vyhlásilo jej zradné telo.

Lakťom sa oprela o ruku položenú cez brucho a unavene si podoprela čelo, usilujúc sa zabudnúť.

Povrazy hojdačky rytmicky vŕzgali a ju nemilosrdne zaplavovali spomienky. Spod rozopnutej košele svietila jeho obnažená hruď, na operadle hojdačky bolo prevesené rameno, kútik úst mu pod fúzmi pomaly nadvihoval úsmev, cítila na svojej pokožke jeho ruky, pery a jazyk.

V kútikoch očí sa jej vzápätí nahromadili slzy a uvedomila si, že bradavky má zvraštené ako pevné mladé púčiky ruží.

Odíď z môjho života, Jesse DuFrayne! Počuješ ma?! Odíď z mojej hojdačky a z mojej postele, aby som si zase mohla do nej pokojne ľahnúť.

kapitola 20

Obyvatelia mesta si zvykli na to, že v nasledujúcich dňoch vídali slečnu Abigail a Dávida spolu. Obaja trávili dlhé hodiny nad rozhodnutiami potrebnými na vybudovanie od základov nového podniku. V nasledujúci deň po pikniku, keď sa ukázali na píle v Silver Pine, slečna Abigail stála pri Dávidovi, keď sa uzatvárala dohoda o predaji dreva na stavbu. Prejavila prenikavý zmysel pre obchod a zabezpečila mu drevo za lepšiu cenu, ako by bol dostal on sám, pretože trvala na tom, aby im ukázali menej kvalitnú uzlovitú borovicu, ktorá mala nižšiu cenu. Múdro poznamenala, že tá bude na police dozadu do skladu stačiť.

Tabuľové sklo do výkladu, ktoré by musel doviezť vlak až z Ohia, by bolo jednou z ich najdrahších surovín, keby si kúpili veľké tabule, aké si Dávid predstavoval. Abigail navrhla, aby namiesto toho objednali niekoľko malých tabúľ, ktoré mohli doviezť za oveľa nižšiu cenu a s oveľa vyššou pravdepodobnosťou, že sa pri prevoze nerozbijú. Takže pôvodne zamýšľané chladné a neosobné priečelie obchodu zamietli v prospech príťažlivého a vkusného arkierového okna, podobného, aké bývajú na pobreží v Cape Cod, a prvého na Main Street. Ako povedala slečna Abigail – prečo neumožniť ženám pokochať sa topánkami z troch strán namiesto jednej? Možno by tak predali tri razy viac.

Keď sa začali dvíhať steny budovy, jedného dňa sa Abigail vybrala k obchodu s krmivom a predložila Kostlivcovi Binleymu návrh, ktorý nemohol odmietnuť– sedem dní jeho i jeho kamarátov bude zásobovať piknikovým košíkom, ak za ten čas vyrežú dvadsaťosem rovnakých kužeľovitých stĺpikov, z ktorých mala byť ohrádka do zadnej časti výkladu namiesto nepriehľadnej steny. Vystavený tovar tak bude vidieť aj zvnútra obchodu a ohrádka bude zároveň vytvárať útulnú, príjemnú atmosféru pri pohľade zvonka.

Keď raz v nedeľu pri bohoslužbách oznámili, že konečne kostol dostane objednané nové lavice, navrhla Dávidovi, aby kúpili tie staré drevené za zlomok toho, čo by museli dať za nové stoličky. Keď to urobili, vzápätí podnikla Abigail nájazd do zadnej miestnosti Averyho Holmesa a vyšla odtiaľ so zaprášeným balom pevného ripsu, ktorý tam nedotknutý ležal celé roky, pretože bol jasnočervený. Jasnočervená sa jej zdala ideálna pre interiér obchodu s obuvou, lebo by vďaka nej nadobudol útulnosť, o ktorú sa usilovala. Prehovorila Averyho, aby jej predal celý bal za smiešne malú cenu, a urobila to tak, že Avery mal napokon dobrý pocit, že sa ho nakoniec zbavil. Potom prehovorila dámy v krúžku šitia, aby si vyskúšali čalúnenie, čo nikdy ani jedna z nich predtým nerobila. Vyčalúnili a prikryli červeným ripsom staré kostolné lavice a ešte aj pri tom ďakovali slečne Abigail, že im umožnila popasovať sa s novým remeslom.

Zdalo sa, že bal ripsu je nekonečný. Keď boli lavice hotové, ešte stále ho zostali celé metre. A tak Abigail vyrobila jednoduché rovné závesy, ktoré lemovali arkierové okno, a celý výklad tak vyzeral ako javisko. A ripsu ešte vždy bolo dosť, nuž v každej voľnej chvíľke začala zostatok z neho trhať na úzke pásy, aby sa z nich neskôr dali urobiť háčkované koberce pred dvere a pred kachle vzadu v obchode.

Blížil sa august, budova nadobúdala tvar a Abbie s Dávidom pripravovali veľkú objednávku pre fabriku vo Philadelphii. Nastali veľké horúčavy. Vo vzduchu akoby sa ustavične vznášal prachový opar. V jedno také popoludnie sedeli obaja na najchladnejšom mieste, aké našli – na tráve pod lipou vzadu na Abbinom dvore, zo všetkých strán obklopení účtovnými knihami, zoznamami a katalógmi.

„Musíte predsa myslieť na nastávajúcu zimu!“ naliehala Abbie. „Buďte praktický, Dávid. Ak chcete predávať len topánky objednané u vašej firmy, iba vysoko módne typy, pripravíte sa o oveľa väčší potenciálny zisk.“

„Vždy som predával elegantné moderné topánky,“ namietal. „Ľudia si môžu pracovnú obuv kupovať v obchode s rozličným tovarom.“

„No ale prečo prichádzať o tých zákazníkov?“

„Lebo si myslím, že to nebudem potrebovať. Bude mi stačiť, ak budem predávať módnu obuv, tak ako doteraz.“

„Možno na Východe by to stačilo, možno aj keby ste cestovali po okolí tak ako v minulosti, pretože to, čo ste prinášali, boli novoty, a tí, čo ich videli, sa obávali, že prepasú príležitosť kúpiť si také topánky, keď zase odídete. Lenže tu, na jednom mieste, budete musieť vyhovieť všetkým potrebám. Najlepšie sa budú predávať pracovné topánky.“

„Lenže ako by vyzerali pracovné topánky v tom chutnom malom arkierovom výklade, na ktorý ste ma nahovorili?“

„Príšerne!“

Nechápavo na ňu žmurkol. „Tak potom čo?“ Abigail ihneď plánovala. Vždy mala naporúdzi nové nápady. „Tak potom… potom ich budeme mať vzadu v obchode, na mieste pre ne vhodnejšom. Vystavíme ich tam, kde sa muži budú cítiť príjemnejšie, keď si ich budú prezerať. To je ono!“ zvolala, keď odrazu ten nápad dostal formu. „Urobíme kútik výlučne pre mužov! Muži sú v tomto smere smiešni, majú radi svoje miesto. Zoženieme zopár takých kresiel, ako sú pred Mitchovým obchodom s krmivom, a postavíme ich do kruhu okolo kachieľ a… a… uvidíme…“ Znovu sa zamyslela, s prstom opretým o pery. „Urobíme to tak, aby to vyzeralo po domácky a chlapsky zároveň – červený koberček uprostred kruhu stoličiek, a tie pracovné topánky by sme mohli vystaviť tak, aby to pôsobilo chlapsky, a zároveň nie až tak fádne.“

„Ja neviem,“ povedal Dávid pochybovačné.

Abigail začala pri ňom strácať trpezlivosť, vyskočila, zhodila účtovné knihy a rozsypala poznámky a papiere. „Och, Dávid, buďte praktický!“

„Som praktický. V tomto meste sa už predávajú pracovné a bežné topánky. Ja sa špecializujem na módnu obuv a viem, ako ju predávať. Chcem vyhovieť dámam. Keď uvidia to, čo bude vo výklade, chcem, aby sa hneď rozbehli domov a pred mužom zvolali: 'Hádaj, čo som dnes videla!'“

Abbie teraz stála celkom nehybne, s rukami vbok, vyzývavo: „A ako presne to opíšu?“

„No predsa ako výklad plný topánok, ktoré lichotia ich márnivosti alebo možno márnivosti ich manželov. Nádherné topánky, aké ešte nikdy nevideli, rovno z Východu.“

Či už to bolo múdre, alebo nie, spýtala sa: „Červené topánky?“

„Čože?“ Zažmurkal.

„Povedala som, červené topánky? Opíšu im červené topánky?“  „Ale… no áno, niektoré budú červené. Červené ako vaše.“

No obaja vedeli, že odvtedy, ako ju Dávid zobral na večeru, si ich nikdy viac neobula.

„Vám… vám sa páčia tie červené topánky… alebo nie, Abigail?“

Podišla k nemu, čupla si, sukňa vytvorila okolo nej nafúknutý hríb a vystrela ruku, aby sa dotkla jeho rukáva. „Pochopte ma, prosím, Dávid. Páčia sa mi, pretože sú od vás, ale…“

Keď zaváhala, naliehal: „Pokračujte.“

Pozrela mu do očí, potom sa odvrátila, nervózne vstala a otočila sa k nemu chrbtom. „Viete, čo… čo povedal pán DuFrayne, keď ich uvidel?“

Dávid sa pri zmienke o DuFraynovi okamžite naježil. „Čo s tým má spoločné DuFrayne?“

„Ako viete, bol tu, keď som ich dostala.“ Potom sa rozhodne obrátila k Dávidovi a dodala: „Nazval ich topánkami pre pobehlice.“ Dávidova tvár horela a pery mal stisnuté.

„Prečo ho spomínate? Čo záleží na tom, čo si myslí on?“

Jej tón sa zmenil na prosebný. „Pretože chcem, aby bol váš podnik úspešný. Chcem, aby ste si uvedomili, že tu v Stuarťs Junction ľudia nenosia červené topánky, ale prevažne nosia pracovnú obuv a praktické bežné topánky. Ak chcete byť úspešný, je nevyhnutné, aby ste to pochopili. Na Východe, kde sú jasné farby vrcholom módy, je absolútne normálne ich predávať a nosiť. Tu je to iné. Vy sa na tie farby pozeráte z hľadiska predávajúceho. Tunajší ľudia, najmä ženy, sú oveľa konzervatívnejší. Bez ohľadu na to, akokoľvek ich potajomky môžu obdivovať, väčšine z týchto žien by ani vo sne nezišlo na um si ich kúpiť. To je jediný dôvod, prečo opakujem postreh pána DuFrayna. Zhoduje sa totiž s názorom mesta.“

„Abigail,“ Dávid mal pery stisnuté, bradu meravú. Úplne zabudol na príčinu jej monológu. Teraz myslel len na jedno. „Chcete povedať, že vás nazval pobehlicou?“

Bez rozmýšľania odvetila: „Ó, nie, iba žiarlil, to je všetko.“

Dávid vyskočil a vyhŕkol: „Čo?“

Keď si Abigail uvedomila svoju chybu, pokúsila sa bagatelizovať svoje slová. „Odbočili sme od témy. Hovorili sme o tom, aké topánky by bolo najrozumnejšie objednať.“

„Vy ste hovorili o tom, aké topánky by som mal ja objednať. Ja som hovoril o tom, prečo by mal DuFrayne žiarliť. Bolo napokon medzi vami dvoma niečo?“ Dávid Melcher sa stával čudne sebaistý a výrečný vždy, keď prišiel na pretras Jesse DuFrayne. Zrazu ovplýval rozhodnosťou, ktorá mu inokedy chýbala.

„Nie!“ zvolala – prirýchlo – potom sa upokojila a pokojnejšie zopakovala: „Nie… medzi nami nič nebolo. Bol protivný a bezohľadný a urážal vždy, keď mal na to príležitosť.“ No vedela, že to nebola celkom pravda, a nemohla pozrieť Dávidovi do očí.

„Tak čo sa mal čo starať do toho, či som vám poslal topánky pre pobehlice? Po tej scéne na posteli v to ráno, keď som odišiel, by som si myslel, že je to typ, ktorý schvaľuje červené topánky, ak je pravda, čo ste povedali, a skutočne sú považované za neslušné.“

Dávid nevedomky trafil na jednu rozpornú črtu Jesseho DuFrayna, ktorá ju stále trápila, celé tie týždne, odkedy odišiel. Nebolo jej po vôli, keď to slovami vyjadril niekto iný, hoci ona na to myslela tak často, a nevedela to vyjadriť.

„Nemôžem odpovedať zaňho,“ povedala, „a myslím, že nie je na mieste, aby ste ma tu takto karhali. Napokon, vy a ja nie sme nič viac ako…“ No odrazu sa zarazila, nahnevaná sama na seba. Sklopila oči a pohrávala sa s gomíbkom na manžete. Naozaj nevedela, čo sú si s Dávidom. Za tie týždne, čo spolu pracovali na plánoch na obchod, bol stelesnená zdvorilosť. Jedinou zmenou – a to bolo prirodzené – bolo to, že sa začali oslovovať krstnými menami. Už sa viac nepokúsil pobozkať ju, ani ju chytiť za ruku. Nijakým iným spôsobom nenaznačil, že sa o ňu uchádza. Predpokladala, že Dávid si myslí, že ju tým urazil, keď sa opil a bozkával ju na Deň nezávislosti pred celým Stuarťs Junction, a odvtedy si to chce napraviť mimoriadnou zdvorilosťou.

Znovu rovnako autoritatívne a jednoznačne povedal: „Nechcem, aby sa viac meno toho muža medzi nami spomínalo, Abigail.“

Prudko zdvihla k nemu oči. Akým právom jej niečo prikazuje? Nie sú predsa ani zasnúbení.

Odrazu Dávid zmäkol. Vietor mu nadvihol hnedé vlasy z čela a zrazu na ňu hľadel, túžobne. Stál opretý o zdravú nohu – robieval to často, lebo zrejme sa mu nepohodlne stálo na zranenej a pôsobil tak uvoľnene, najmä keď mal palec a ukazovák skrytý vo vrecku vesty, kde nosil hodinky.

„Abigail, čo ste chceli povedať pred chvíľou? Že vy a ja nie sme viac ako čo? Nedokončili ste.“

No ako mohla dokončiť? To sa jej len pošmykol jazyk. To on mal dokončiť, pochopiť, čo mala na mysli. Zvykla si na to, že s ním býva tak často, a väčšinu času jej to bolo príjemné. Občas si spomenula na svoje stratené panenstvo a na to, že by ho mala prestať povzbudzovať, ale po čase na to myslela čoraz menej a menej. Veď on už aj tak viac neurobil nijaký pokus o zblíženie, ba ani nenaznačoval, že by na to myslel. Prinajlepšom bol medzi nimi platonický vzťah. A podľa toho si aj Abbie prichystala odpoveď.

„Chcela som povedať obchodní partneri, ale myslím, že nie sme ani to. Obchod je váš.“ Nemohla mu pozrieť rovno do očí.

„Ja mám pocit, akoby bol spolovice aj váš. Urobili ste toľko ako… viac ako ja.“ Začal jachtať, len čo reč prichádzala na niečo osobné. Keď rozprával o obchode, nadšením mu spevnel hlas. No teraz, keď bol tak nebezpečne blízko toho, aby si vyjasnil svoj vzťah s Abigail, bol čoraz plachejší.

„Neurobila som viac, ako by urobil hociktorý priateľ,“ povedala skromne dúfajúc, že Dávid to poprie.

„Nie, Abigail, urobili ste oveľa viac. Neviem, ako by som to všetko bol mohol urobiť bez vás. Váš… váš úsudok… je oveľa lepší ako môj.

Čakala, srdce jej pritom tĺklo až v hrdle, a bola zvedavá, či prejde na osobnejšie veci. Vycítila však jeho hanblivosť pre niektorých mužov nie je ľahké byť v takejto situácii mužom. Ticho sa predlžovalo a začalo byť nepríjemné, a Abigail videla, že Dávid stratil odvahu.

„Ešte stále sme sa nedohodli na tej objednávke,“ povedala a prekonala tým nepríjemnú chvíľu.

„Niečo mi hovorí, že by som sa v tom mal opäť spoľahnúť na váš úsudok.“

„Vzadu v obchode je miesto na pracovnú obuv. Som si istá aj tým, že ich predáme viac, ak to urobíme takým spôsobom, ako som navrhovala. Poďme do obchodu, poobzeráme sa tam a ja vám ukážem, kam by sme mohli dať oddelenie s pracovnou obuvou a ako si ho predstavujem.“

„Teraz?“

„Prečo nie?“

„Ale veď je nedeľa.“

„No a čo? Veď nebudeme nič zatĺkať ani buchotať a mohli by sme sa pokojne porozprávať a preskúmať možnosti priamo na mieste.“

Dávid sa s úsmevom podvolil. „Máte pravdu. Poďme.“

Abigail už nenosievala klobúk a rukavice, keď bolo na ne prihorúco. Kráčali mestom v neskorom popoludňajšom slnku a kývali hlavou na pozdrav susedom, ktorých sem-tam stretli a ktorí ich teraz oboch prívetivo zdravili: „Dobrý, Dávid, slečna Abigail. Ako sa máte?“ Niekedy mala slečna Abigail pocit, akoby už zaňho bola vydatá.

Kostra budovy bola hotová. Mala steny a časť strechy, ale vovnútri ešte trčali klince. Rám arkierového okna čakal na sklo a vchodové dvere ešte nemali. Vnútorné steny mali byť nad policami obložené plechom a kopy plechu ležali medzi kozami na rezanie dreva a doskami.

Abigail opatrne kráčala pomedzi vedrá s klincami, kopy políc a vyrezávané stĺpiky, ktoré už Kostlivec s kamarátmi dokončili. „Vidíte, tu?“ V zadnej časti miestnosti ukázala na miesto, kde nechali dieru na komínovú rúru. „Tak tu budú kachle. Povedzme, že by sme narezali nejakú obrovskú dubovú guľatinu a nechali ju len tak, aj s kôrou, akoby rovno z lesa. Rozostavili by sme ju tu pri kachliach a poukladali na ňu tie masívne topánky, aby sme tak vytvorili tú správnu atmosféru mužnosti. Tu by bol košík s orechmi. Masívne stoličky okolo kachieľ alebo opreté o stenu za nimi, akoby tu pre každého muža bolo špeciálne rezervované miesto. No pravdaže, tak sa im to bude páčiť! Muži radi sedávajú pri kachliach. Ženy majú kachlí doma v kuchyni dosť, takže pre ne budeme mať topánky vpredu, kde je chladno, vo výklade s tou ohrádkou. A hoci je pravda, že sa tu asi ani jednej nezažiada mať červené topánky, červená im bude príjemná a bude pôsobiť veselo, keď rozjasní obchod ako pozadie pre vystavený tovar. Predstavujem si, ako na Vianoce pukoce oheň a tu vzadu na sporáku je vždy prichystaný hrniec teplej kávy pre mužov. Mohli by si nechávať šálky rovno tu, zavesené na stene. A dámy budú zatiaľ vpredu ochkať a achkať nad vašimi modernými topánkami a klebetiť bez manželov.“

Abigail o tom nevedela, ale keď sa tak nechala uniesť tými plánmi, jej tvár nadobudla ten milý výraz, ktorý na nej Jesse objavil v deň, keď prišli červené topánky. Neuvedomila si ani, že povedala „budeme predávať pracovné topánky“. Tvár jej ožila, oči žiarili. A práve tak, ako to pred niekoľkými týždňami zapôsobilo na Jesseho, teraz to zapôsobilo na Dávida. Okraj Abigailinej sukne rozvíril prach z pilín a slnko, prebleskujúce cez komínovú dieru a nedokončenú strechu, sa odrážalo od vznášajúcich sa častíc, ako Abigail gestikulovala, pohybovala sa, zvŕtala a pritom rozprávala. Zdvihla ruku, aby ukázala, kde bude v zime na kachliach vrieť káva a Dávid zabudol na letnú horúčavu. Predstavil si tu Abigail potom, ako bude pomáhať dámam vybrať si topánky a spájať svoje nadšenie s dobrým zmyslom pre obchod. Predstavoval si, ako on sám obsluhuje mužov a ich ženám hovorí: „Moja manželka vás obslúži vpredu.“

A odrazu vedel, že to nijako inak byť ani nemôže.

Abigail sa zvrtla a on ju prekvapil tým, že jej ruku zachytil vo vzduchu uprostred gesta. Na chvíľu mu slová uviazli v krku. Prach z pilín sa okolo nich vznášal ako letný sneh a občas sa im usadil na pleciach. Bolo ticho, voňalo tu drevom a bolo tu útulne. A on ju veľmi ľúbil.

„Abigail…“ povedal a potom preglgol. „Áno, Dávid?“

„Abigail, mô… môžem vás pobozkať?“ urobil už pri nej toľko chýb, a tak si pomyslel, že bude najlepšie, ak sa na to najprv opýta.

Bola by radšej, keby sa to nespytoval. Jesse by sa nebol pýtal. V obavách, že Dávid by mohol uhádnuť jej neželanú myšlienku, sklopila mihalnice. No on to považoval za zdržanlivé odmietnutie a pustil jej ruku.

„Mrzí ma to…“ začal.

Znovu naňho pozrela: „Ako vás to môže mrzieť?“ spýtala sa rýchlo. „Veď ste nič neurobili.“ Bol to nezmysel, byť preto podráždená, keď on len chcel byť zdvorilý. Lenže nič netreba preháňať!

„Ja… ne… ne…“ jachtal, ale jej odpoveď ho zmiatla a nevedel, čo robiť.

„Áno, môžete ma pobozkať, Dávid.“

Lenže zatiaľ už situácia stratila svoje čaro, aké by mal spontánny bozk. Napriek tomu ju Dávid chytil za obe ruky a naklonil sa k nej. Medzi sebou mali krátku dosku, ale namiesto toho, aby ju Dávid obišiel alebo prekročil a objal ju, naklonil sa ponad prekážku a so zatvorenými očami sa jemne dotkol perami jej úst.

Mal jemné, teplé, pekne tvarované pery. A ona si pomyslela, aká škoda, že ich nevie používať.

Dotkol sa jej nimi na prchavý okamih a Abigail pritom nepocítila absolútne nič. Rozhovor o tom, ako by mali rozložiť topánky, ju vzrušil väčšmi ako jeho bozk. Vtedy sa Dávid narovnal a nevravel nič, tak ako nič nevravel ani jeho bozk. Abigail upierala pohľad na piliny pod nohami a na dosku na zemi, ktorá ich oddeľovala, a pomyslela si, že ju pokojne mohli mať aj medzi telami, aj tak sa jeden druhého vlastne ani nedotkli. Bozk perí, skonštatovala, vôbec nie je uspokojujúci. A tak znovu zdvihla pery k Dávidovým a odvážila sa na okamih mu položiť ruku na krk. Lenže ten bozk bol kratučký a potom Dávid povedal, čo sa patrilo.

„Pôjdeme?“

Chcela namietať: „Nie, skúsme to znovu bez tej dosky medzi nami. Skúsme to znovu aj s jazykom.“ No on napokon obišiel dosku, chytil ju za lakeť a viedol ju k nejestvujúcim dverám. Videla však, že ten bozk ho rozrušil, lebo celou cestou domov nervózne rozprával o tom, ako mala pravdu a že hneď objedná pracovné topánky, aby prišli načas do otvorenia plánovaného na október, o tom, že možno dovtedy už bude sneh a že radšej si nechá naukladať vzadu drevo, a ako dajú oznámenie do novín, hoci každý v meste vedel, že sa bude obchod otvárať, aj kedy.

Odmietol zostať na večeru, hoci v poslednom čase zostával dosť často vlastne spoločné večere boli skôr pravidlom ako výnimkou, ale zobral všetky svoje materiály a odišiel, trvajúc na tom, že radšej začne dávať objednávky rovno na papier.

V ten večer sa Abigail pokúšala analyzovať svoje city k Dávidovi Melcherovi, vyjasniť si, prečo ho povzbudzuje tak ako dnes. Teraz si už bola istá, že nie je tehotná, takže najväčšia možná prekážka ich vzťahu bola odstránená. Zvláštne, že ten nesmierny pocit viny, ktorý mala predtým, ju už netrápil. Urobila nemorálny skutok, ale nemyslela si, že by zaň mala platiť do konca života. Zasluhovala si trochu šťastia a ak jej ho Dávid Melcher ponúkal, už nebola presvedčená o tom, že by ho oklamala, keby tú ponuku využila.

Nie, jej problém s Dávidom už nebol problémom morálnym, ale sexuálnym. Jednoducho ju nevzrušoval. Usilovala sa nemyslieť na Jesseho och, naozaj sa o to veľmi usilovala. Lenže nepomáhalo to. Keď ju pobozkal Dávid, jednoducho to bol pravý opak bozkov skúseného, náruživého a zvodného Jesseho. Jasné spomienky na tie bozky ju znovu pohltili natoľko, že vymietli z jej mysle všetko okrem pomyslenia na to, ako dôverne ho poznala. Poznala každý kúsok jeho tela tak ako svoje vlastné, a už sa jej nezdalo hanbou pripustiť to. Myslela na jeho telo a rozmýšľala, či by sexuálna príťažlivosť časom pre ňu prestala byť dôležitá, keby sa za Dávida vydala. Ach, ale veď Dávid ju o to nepožiadal. No iste požiada. Bude to trvať trochu dlhšie, ale bola si istá, že ju požiada o ruku. A keď to urobí, čo mu povie? Nie, nevydám sa za vás, lebo mi nerozprúdite krv tak ako Jesse? Alebo áno, pretože inak sa k sebe hodíme? Keď tam tak ležala a bdela až do skorých ranných hodín, rozmýšľala, že keby mohla Dávida naviesť, aby prejavil trochu viac vášne, mala by tak aspoň lepšiu možnosť porovnávať ho s Jessem DuFraynom.

Nasledujúci večer Dávid prijal jej pozvanie na večeru. Večera bola príjemná. Jedli pri kuchynskom stole tak ako často predtým. Pri káve Dávid, tak ako obyčajne, nešetril komplimentmi.

„Aké to bolo chutné. Všetko, čo vy pripravíte, je vždy chutné. Človeku to zohreje nielen žalúdok.“

Ak má týchto dvoch mužov porovnávať, tak nech už je to po pravde. Bude mať aspoň na základe čoho si medzi nimi vybrať. Dovolila teda, aby sa ozvena Jesseho hlasu vrátila, aj s tým jeho pekelným podpichovaním, ktoré ju niekedy vedelo tak podráždiť, ale ktoré sa jej teraz zdalo len príťažlivé. „A s čím máš v úmysle otráviť ma tentoraz, Abbie?“ Neuvedomila si, že pri tej spomienke jej z perí neschádzal úsmev.

„Povedal som niečo smiešne?“ spýtal sa Dávid, keď si to všimol. „Čože?“ Vrátila sa do prítomnosti s ľútosťou. 

„Práve ste sa smiali. Na čo ste mysleli?“ 

„Nesmiala som sa.“

„No plecia sa vám pohybovali, akoby ste sa v duchu smiali.“ 

Pokrútila hlavou. „To nič nebolo. Som len rada, že vám chutila moja večera.“

Jej odpoveď ho uspokojila. Odtisol si stoličku od stola a navrhol: „Myslel som, že by sme si po večeri mohli prečítať z vašich sonetov. Už len to chýba, aby bol dnešný večer dokonalý.“

Prečo sa jej odrazu sonety zdali rovnako fádne ako jeho bozky?

„Vždy všetko hovoríte tak milo,“ povedala, aby odčinila svoje zatúlané myšlienky. Naozaj k nemu musím byť slušnejšia, sľúbila si, pretože on sa nezmenil. Zmenila som sa ja.

Čítali sonety, Dávid sedel na pohovke a ona na tvrdej stoličke. Lampy boli rozsvietené, nemuseli robiť nič, len vychutnávať spolu tie verše. No on vycítil jej netrpezlivosť a takmer úľavu, keď napokon knihu odložili. Opäť ho zmiatlo, aká je občas iná, chvíľami nervózna, čo narúšalo pokoj, ktorý mal tak rád a ktorý hľadal.

Pobozkal ju na dobrú noc. Cudný bozk, pomyslel si Dávid. Suchý bozk, pomyslela si Abbie.

O niekoľko dní neskôr sedeli podvečer na hojdačke. Pred nimi bol september a začínalo pofukovať.

„Niečo vás… vás trápi, však?“

„Trápi?“ No jej tón bol ostrý. Chystala pásy na koberce a trhala a namotávala ich skoro zúrivo.

„Vidím, že som vám nepríjemný, ale ne… neviem, čo… čo to spô… spôsobilo.“

„Nebuďte hlúpy, Dávid,“ pokarhala ho. „Nie ste mi nepríjemný. Naopak.“

Odtrhla dlhý pás látky, vôbec z nej nespúšťajúc pohľad, a ten drsný zvuk ho znervóznil. Bol by radšej, keby prestala s tými handrami, keď sa rozprávajú.

„Nie je pot… potrebné, aby… aby ste sa usilovali byť ku mne láskavá a skrývali to. Len by som… som rád vedel, čo je to, čo vás trápi.“

„Nič, povedala som!“ Ruky sa jej tak mihali, keď navijak pásy na klbko, až to vyzeralo, akoby ich mala akési rozmazané. Ako mu mohla povedať, že už všetci v meste čakajú, kedy sa oni dvaja vezmú, a že by dala čokoľvek, len aby ju požiadal o ruku, a predsa sa každý deň bála, že to urobí. Ako mu len mohla vysvetliť ten zmätok, keď si v ňom ani sama nevedela urobiť jasno.

Napokon sa Dávid bez slova načiahol a položil si ruku na jej ruky, ktoré zúrivo nakrúcali pásy do tuhého, tuhého klbka.

„Nech je to nič čokoľvek, musí byť poriadne veľké. Oveľa väčšie, ako som si myslel. Namotávate tie handry tak, akoby ste si priali, aby niekoho zadrhli. Mám to byť ja?“

Pustila klbko do lona, čelo do dlane, ale nepovedala ani slovo.

Dávid uprene hľadel na červené zdrapy, ktoré jej pokrývali kolená ako pavučina. „Začalo sa to v t… v ten deň, keď som sa spýtal, či… či vás môžem pobozkať. Videl som, že ste zne… znechutená zo… zo mňa. Je to preto, Abigail? Hneváte sa, že… že som vás… vás pobozkal?“

Potľapkávala si prstami po čele a hľadela na kolená, nevediac, čo povedať. Nevedela, či chce, aby pokračoval v tej téme, alebo nie. Ako to mohla vedieť po tých dvoch fádnych bozkoch?

„Och, Dávid…“ Sťažka si vzdychla a odvrátila pohľad na dvor.

„Čo je? Čo som urobil?“ spýtal sa prosebné.

„Neurobili ste nič,“ povedala a teraz si vrúcne želala, aby bol niečo urobil, aby už raz a navždy vedela, čo k nemu cíti.

„Abigail, keď som sem prišiel po prvý raz, cítil som isté… istú vzájomnú príťažlivosť medzi nami dvoma. Myslel som si, že ste ju cítili aj vy. Myslel som si, akí sme… akí sme rovnakí, ale… nuž keď som sa vrátil, vy ste… ste boli akási iná.“

Bolo načase, aby priznala pravdu.

„Som iná,“ povedala unavene.

„Ako?“ odvážil sa spýtať.

Únava ju zrazu prešla, prudko vyskočila a podráždene mu odvrkla: „Už nemám rada sonety.“ Handrové klbo sa odkotúľalo na verandu a rozmotalo sa, ale ona mu nevenovala ani najmenšiu pozornosť. Prekrížila si ruky na prsiach a nechala Dávida civieť na jej vystrčené lopatky.

A on na ne hľadel načisto zmätený. Vzápätí vošla slečna Abigail do salónu a zatresla za sebou sieťové dvere. On zostal chvíľu na hojdačke a rozmýšľal, čo vlastne od neho chce a čo majú s tým spoločné sonety. Napokon si vzdychol, vstal a krivkal ku dverám. Potichu ich otvoril, a keď vošiel, našiel ju stáť pred stojanom na dáždniky v tvare ohromného trónu, ako hľadí na seba do zrkadla. Keď ju sledoval, urobila čosi veľmi čudné. Zdvihla ruku, chrbtom si ju pritlačila pod bradu a skúmala ten pohyb v zrkadle.

„Čo to robíte?“ spýtal sa.

Neodpovedala ihneď, ale ďalej si stláčala bradu. Nakoniec jej ruka

klesla, akoby bola veľmi unavená, potom sa k nemu obrátila so smutným výrazom na tvári a odvetila skoro žalostne: „Priala som si, aby ste ma pobozkali znova.“

Dávid pootvoril ústa a ona z jeho priehľadnej tváre takmer čítala jeho myšlienky, tak dlho sa trápil predstavou, že zašiel priďaleko, keď ju pobozkal vtedy v obchode. Uľavilo sa mu, no aj tak bol plachý, a možno aj trošku šokovaný, že ho o to požiadala. Ale napokon podišiel k nej a ona ešte raz prečítala z jeho tváre bázeň je to možné, že by ho naozaj, skutočne chcela?

Tentoraz nebola medzi nimi nijaká doska, no keď ju pobozkal, aj tak ju držal bez vášne, akoby so strachom. Bolo to ako predtým, ibaže horšie, pretože teraz, bez prekážky, si ju mohol k sebe pritiahnuť, ale neurobil to. Namiesto toho ju držal tak, že to bolo len biednou imitáciou objatia, akoby sa bál uveriť, že má napokon pery na jej ústach, a ešte k tomu s jej absolútnym súhlasom.

Odrazu Abigail pocítila potrebu vedieť, ako je to s Dávidom a s ňou. Položila si mu ruky na plecia, nadvihla sa pritom na špičky a ponúkla mu svoje pery s predstieranou vášňou. Pritlačila si prsia na jeho hruď, ale namiesto toho, aby na jej vábenie odvetil, zadržal dych a odtiahol sa od nej v obavách, že ten kontakt je ešte priveľmi intímny.

„Abigail, tak dlho som na to myslel,“ povedal a hľadel jej do očí. „Myslel som na vás a na dom, na obchod a všetko ostatné, a zdalo sa mi to príliš krásne, aby to bola pravda. Bál som sa čo len pomyslieť, že by ste ku mne prechovávali rovnaké city ako ja k vám.“

„A aké ku mne prechovávate city, Dávid?“ spýtala sa, usilujúc sa dostať z neho tie slová.

Pustil ju už celkom, korektne odstúpil a držal ju iba nad lakťami. „Chcem sa s vami oženiť a žiť v tomto dome a pracovať v obchode s vami po boku.“

Abigail mala nepríjemný pocit, že po jednom, druhom i treťom túži rovnako. A ešte skľučujúcejšie bolo, že ona tiež.

„Ľúbim vás,“ povedal vtedy a dodal: „Myslím, že to som mal povedať najprv.“

Čo mohla na to povedať? Áno, mal si? Povedz mi to znovu a pobozkaj ma, pritiahni si ma k sebe a dotýkaj sa môjho tela tu a tu a prebuď lásku aj vo mne? Dotýkaj sa mojej pokožky, mojich vlasov, môjho srdca, aby tĺklo opreteky, dotýkaj sa mojich pŕs, aby mi krv búšila v žilách, dotýkaj sa ma pod sukňou a ukáž mi, že to vieš rovnako dobre ako ten muž pred tebou?

No bolo holým faktom, že nič z toho sa nestalo. Ani ju vášnivo nepobozkal, ani si ju nepritiahol k sebe, ani sa nedoktol jej vlasov, či srdca, alebo pŕs, ba ani nikde inde, ako to urobil Jesse. Namiesto toho sa stiahol, zamilované jej stisol plecia a potlačil všetky telesné túžby silou vôle, ktorá sa jej odrazu protivila. Čakal na jej odpoveď. Podišla k nemu a pobozkala ho, pričom mala uvoľnené pery, aby jej ich mohol otvoriť jazykom, keby sa rozhodol. No jeho mäkké pery zostali stisnuté, ovládané diskrétnosťou.

Diskrétnosť však bola to posledné, po čom Abbie túžila. Ona túžila po tom, aby ju pohltila – ba nie, povzniesla – extáza, ktorá sa mohla zmocniť jej tela, keby s ním narábal tým správnym spôsobom. Lenže keď tak stála pri Dávidovi, pomyslela si: on nie je Jesse. Nikdy nebude Jesse.

No možno na tom prestane záležať? Bol tu, ponúkal jej bezpečné živobytie na celý život. Žiadosť o ruku sa neodmieta len preto, ako muž bozkáva, či nebozkáva. Mala by byť jeho dvorením polichotená, nie urazená. Lenže Jessemu sa medzičasom podarilo zmeniť jej mravné hodnoty.

„Máte dosť času na rozmyslenie,“ hovoril Dávid. „Nemusíte mi odpovedať dnes večer. Napokon, viem, že je to trochu náhle.“

Mala strašnú chuť nahlas sa rozosmiať. Poznala ho už vyše troch mesiacov, no gombíky jej blúzky sa nikdy nedotkli jeho vesty, a on považoval svoj cudný bozk a túto ponuku za náhle.

Čo by si pomyslel, keby vedel, že po troch týždňoch sa dotkla každého kúska tela Jesseho DuFrayna a prosila ho, aby ju doviedol až do konca?

„Ste si istý, že sa chcete so mnou oženiť?“ spýtala sa Abigail Dávida, hoci vedela, že by sa na to nemala spytovať jeho, ale seba.

„Bol som si celkom istý od toho dňa, keď ste ma vyhodili, lebo som vás obvinil…“ No tu sa odmlčal, lebo nechcel zase spomínať DuFraynovo meno, neuvedomujúc si, že už aj tak tam bol s nimi. „Môžete mi odpustiť, z čoho som vás obvinil? Bol som v to ráno veľmi hlúpy a veľmi žiarlivý. Ja viem, že vôbec nie ste taký typ ženy. Ste čistá a jemná a dobrá…. a preto vás mám rád.“

Ak jestvoval v tejto situácii kritický bod, tak to bolo teraz. Teraz, keď by bola mohla jeho slová ľahko poprieť. Lenže ona ich nepoprela. Mlčala vediac, že aj tým klame.

Dávid jej ešte naposledy stisol plecia. „A okrem toho,“ povedal a pokúsil sa o žart, „čo by bol môj obchod bez vás?“

No Abigail znova rozmýšľala, či si ju necenil väčšmi preto, že mu mohla pomôcť v obchode a že mohol bývať v jej dome, než preto, že mohla byť jeho manželkou.

„Dávid, som veľmi hrdá na to, že ste ma požiadali o ruku. Rada by som o tom porozmýšľala, aspoň do zajtra.“

Chápavo prikývol, potom si ju pritiahol k sebe a predtým, než odišiel, ju pobozkal na čelo. Nechal ju stáť pri stojane na dáždniky. Dlho skľúčene hľadela do prázdna. Napokon otočila hlavu, pozrela sa na svoj obraz v zrkadle a definitívne uznala, ako začína starnúť. Zhlboka si vzdychla, pošúchala si kríže, vyšla na verandu zdvihnúť handrové klbko, mechanicky ho namotávala a pomaly pritom kráčala do svojej spálne. Stála pri lavici pod oknom, namotávala, namotávala a spomínala, ako tu sedel Jesse v to popoludnie, keď odišiel Jim Hudson. Pustila klbko do košíka so šitím, ktorý stál na dlážke, a spomenula si, ako si Jesse zobral z neho niť, aby mohol zviazať ten mechúr, ktorým ju tak nemilosrdne dráždil. Predstavila si jeho ruky s dlhými prstami a tmavou pokožkou, ktoré sa jej vedeli tak jemne dotýkať, ako sa pohybujú na tom nafúknutom mechúre a na jej prsníku. Pomyslela na Dávida, ako sa bál pritiahnuť si ju k sebe, keď ju pobozkal tesne predtým, ako ju požiadal o ruku.

Vzdychla si, klesla na lavicu pod oknom, oprela sa lakťami o kolená, skryla si tvár do dlaní a rozplakala sa.

Našťastie počas tej noci prevládol v nej zdravý rozum a Abigail si uvedomila, že Dávid Melcher je slušný, čestný muž, ktorý sa k nej bude správať slušne a čestne až do konca života. Aj ona mu mohla ponúknuť to isté. Či to už bola fantastická špekulácia, alebo nie, pripustila, že Dávid vo svojej naivite aj tak asi nebude vedieť, či je panna, alebo nie. Ak sa v tom mýli, povie mu, že to bol Richard, kedysi dávno. Ak musí jej manželstvo začať touto jedinou a poslednou lžou, bude to potrebná lož – potrebná preto, aby už viac Dávida nezraňovala. A pretože už nebola šanca, že by niekedy mohla mať pomer s niekým iným, rozhodla sa.

Dávid ju pobozkal nežne, hoci aj sucho, keď mu povedala, že prijíma jeho návrh. Keď stála v jeho opatrnom objatí, cítila akúsi úľavu, že konečne padlo rozhodnutie. Tentoraz si ju pritisol na prsia, ale pohľad mu blúdil po jej salóne.

„Abigail, budeme tu takí šťastní,“ povedal pri jej spánku. Tu, v jej dome ho zaplavil nesmierny pocit pokoja.

„Tak nakoniec zapustíš korene,“ odvetila.

„Áno, vďaka tebe.“

A Jessemu DuFraynovi, pomyslela si, ale povedala: „A občanom Stuarťs Junction.“

„Myslím, že viac-menej čakali, že sa vezmeme.“ 

„Viem, najmä po Dni nezávislosti.“

Pustil ju, usmievajúc sa tým svojím chlapčenským úsmevom. „Kedy to oznámime?“

Chvíľu sa tvárila zamyslene, potom nadvihla obočie. „Povedzme vo štvrtkových novinách? Aj tak to pán Riley všetko začal, keď v júni spojil moje meno s tvojím. Dáme mu možnosť vytlačiť aj ďalšiu kapitolu?“

Štvrtkové noviny uverejnili nasledovnú správu:

Slečna Abigail McKenziová a pán Dávid Melcher si vám s potešením dovoľujú oznámiť svoj úmysel uzavrieť manželstvo 20. októbra 1879 v miestnom kostole v Stuarťs Junction. Slečna McKenziová, ktorá pochádza z tohto mesta, je dcérou nebohých Andrewa a Marthy McKenziovcov. Pán Melcher, pôvodom z Philadelphie v Pennsylvanii, niekoľko rokov cestoval po tejto oblasti ako obchodný cestujúci philadelphskej firmy Štýl, ktorá vyrába módnu obuv. Po sobáši so slečnou McKenziovou otvára pán Melcher svoj podnik – obchod s módnou obuvou, ktorého budova je vo výstavbe na južnom konci Main Street, priamo v susedstve Perkinsovej nájomnej stajne. Obchod má byť otvorený bezprostredne po návrate páru z dvojtýždňovej svadobnej cesty do Colorado Springs.

Prišli prvé mrazy. Roztrasené osiky pokryli úbočia jasnými jantárovožltými škvrnami. Ráno bývali ešte aj koľaje po vozoch krásne lemované inovaťou a ligotali sa pri dotyku nového svetla. Zapadajúce slnko mávalo farbu melóna s nepravidelnými pruhmi purpurovej, a to všetko ohlasovalo blížiacu sa zimu. Odleteli hrdličky, no brhlíky zostali. Skúmavé pohľady odborníkov na počasie sa upierali na hory, keď prvé listy ako zlatisté drahokamy cikcakovito dopadali na zem.

Blahoželania sa len tak hrnuli do domu slečny Abigail a do Dávidovho obchodu, ktorého stavba sa rýchlo blížila ku koncu. Susedia a obyvatelia mesta nemohli odolať, aby sa nezastavili u nej doma či uňho v obchode, keď šli okolo. Ich blahoželania utvrdili Abigail v tom, že urobila dobre, keď prijala Dávidovu ponuku.

Bolo teraz ľahké a prirodzené byť s Dávidom a každodenne sa znovu presviedčali o tom, akí sú si podobní, pokiaľ ide o ideály, ciele, o to, čo majú a čo nemajú radi. Dávid bol absolútne oddaný nápadník, vždy mal po ruke nejaký kompliment, úsmev a pohľad, ktorý jej hovoril, že ju po každej stránke zbožňuje. Jeho bozky boli vášnivejšie, čo ju potešilo, ale jeho nesmierna úcta k nej držala ďalšie pokusy o zblíženie na uzde. Jachtal čoraz menej a menej. A ju nesmierne tešilo, že sa konečne trochu uvoľnil.

Veľmi často bývali Dávid s Abigail v obchode, ukladali vzadu drevo na zimu, farbili peknú drevenú ohrádku, robili police, vešali v arkierovom okne červené závesy, nosili velikánske dubové guľatiny alebo vybaľovali nejakú zásielku tovaru, ktorý konečne dostali. Pracovali spolu ustavične a stali sa súčasťou malého mestského spoločenstva ešte pred svojou svadbou. Tí, ktorí sa u nich zastavili pozdraviť ich alebo sa spýtať, či nepotrebujú s niečím pomôcť, si zakaždým cestou od nich pomysleli, že nikdy nevideli pár, ktorý by sa k sebe lepšie hodil. Týchto dvoch akoby naozaj dalo dohromady samo nebo. Niektorí sa pritom smiali, potľapkávajúc sa po pleciach a mysliac si, nuž ak nie nebo, tak určite Hakova lúka.

Čím väčšmi sa blížil svadobný deň, tým šikovnejšie sa Abigail zvŕtala. Okrem toho, že pomáhala Dávidovi s prípravami na otvorenie obchodu, jej pozornosť si vyžadovalo aj veľké množstvo osobných detailov. Rozhodla sa, že si oblečie matkine svadobné šaty z hodvábu slonovinovej farby, ale bolo potrebné ich upraviť. Čipkový závoj bol vo vynikajúcom stave. Z čelenky sa však uvoľnili niektoré perličky, a tak ju musela poslať klenotníkovi do Denveru na opravu. Dávid jej špeciálne objednal pár bielych saténových lodičiek a ona na čelenku i lodičky netrpezlivo čakala. Keď už bude mať celý svadobný výstroj pohromade, bude pózovať fotografovi – to bude jej svadobný dar pre Dávida. Najala si denverského fotografa Damona Smitha, ktorý mal prísť urobiť ten portrét. Svadobnú hostinu mali mať podľa plánu doma, a tak Abbie začala piecť sušienky a čajové pečivo, a pretože už mrzlo stále, mohla ho zamrazovať. Záhrada bola až do jari vyčistená. Malé železné kachle už stáli v obchode a ich neodmysliteľnou súčasťou bol aj hrniec s kávou. Bola rada, že ho už má, lebo musela často priam čarovať so svojím časom, keď poletovala medzi domom a obchodom, a delila svoju pozornosť medzi prípravy na svadbu a otvorenie obchodu.

Obchod bol čoraz krajší. Zdalo sa, že tam Dávid a Abigail prežívali najdôvernejšie chvíle. Občas, keď sa ocitli sami a zapĺňali police v sklade, ukradol jej Dávid bozk, a ona preto už netrpezlivo čakala na deň ich svadby a ešte väčšmi na svadobnú cestu. Bývali chvíle, keď vedela, že by bol už-už narušil svoje prísne zásady, ale buď sa stiahol, alebo ich niekto vyrušil, pretože ľudia do obchodu chodievali, akoby už bol otvorený.

Vovnútri bolo jasno, teplo a príjemne, tak ako si to Abigail predstavovala, s červenými závesmi, háčkovanými koberčekmi a vyčalúnenými lavicami. Okolo kachieľ, v ktorých poskakovali veselé plamene, boli do kruhu postavané pohodlné stoličky. Vzduch bol preniknutý vôňou horiaceho dreva a kôry, zmiešanou s vôňou kávy, kože a čerstvej voňe leštidla na topánky. Ľuďom sa to páčilo a okolo kachieľ sa vždy zišli priatelia. Absolútne nebolo prečo pochybovať, že obchod i  manželstvo budú prekvitať.

Bolo to v jeden z tých pochmúrnych, chladných neskorých podvečerov, keď človek pri myšlienke na večeru vo vyhriatej kuchyni cestou domov zrýchli krok. Tmavé oblaky sa pohrávali s vrcholom hory. Zbiehali sa, rozchádzali a vetrom roztrhané na franforce preháňali sa po tmavej oblohe. V takomto čase všetci smrteľníci cítili skutočnú pokoru.

Z Denveru prišiel zvonček a čelenka. Kostlivec Binley priniesol balíčky zo stanice, keď odišiel popoludňajší vlak. Natešená Abigail si obliekla nový zelený kabát, omotala si okolo hlavy šál a oba jeho konce si prehodila dozadu cez plecia. Usmiata vyšla z domu s malým mosadzným zvončekom zastrčeným v bielom kožušinovom rukávniku.

Snehové vločky ju štípali na čele a konce šálu jej vo vetre plieskali do líc. Striaslo ju. Dávid už bude mať v obchode rozsvietené, v kachliach zakúrené a Abigail si ho predstavila, ako stojí s nohou opretou o ochrannú mriežku pred nimi a v ruke má šálku kávy. Och, ako sa poteší, že myslela na zvonček. Podskočila a poponáhľala sa.

Keď vyšla spoza rohu krčmy na drevený chodník, vietor sa jej celou silou oprel do tváre a napichal jej do nej ľadové ihličky snehu. Pozrela na koniec ulice na prívetivé oranžové svetlo lampáša z arkierového okna. Pred ním stál nejaký muž a cez malé tabule okna nazeral dnu.

Veľký muž v ťažkej ovčej kožušinovej bunde s vyhrnutým golierom a s rukami zastrčenými hlboko vo vreckách. Stál tam nehybne, s nepokrytou hlavou, chrbtom k nej, a ona z nejakých nevysvetliteľných dôvodov spomalila krok. Potom muž zvesil hlavu, hľadel si na topánky, vzápätí sa otočil ku dverám susednej nájomnej stajne a zmizol vovnútri. Bol veľmi vysoký, veľmi mohutný. Zozadu jej pripomínal Jesseho, ibaže nekríval. Znovu zrýchlila krok, nespúšťajúc oči z dverí nájomnej stajne, ale nikto odtiaľ nevyšiel, kým prišla ku dverám obchodu, nad ktorým visel novučký nápis, divo sa hojdajúci vo vetre. MELCHEROV OBCHOD S MÓDNOU OBUVOU majitelia DÁVID a ABIGAIL MELCHEROVCI. V obchode bolo príjemne teplo. Ako zvyčajne okolo kachlí sedela skupinka mužov popíjajúcich kávu a Dávid medzi nimi.

Okamžite jej šiel oproti: „Vitaj, Abigail. Mala si zostať doma. Vonku sa ženia všetci čerti.“

Rozbehla sa ku kachliam, vyzliekla si kabát, odložila šál a muf a idúcky ich hodila na červenú lavicu.

„Musela som prísť, aby som ti oznámila dobré správy. Dnes popoludní prišla z Denveru moja čelenka, konečne opravená.“

„Výborne!“ zvolal Dávid, potom žmurkol na kamarátov pri kachliach a dodal: „No a teraz už azda nebudem počúvať, aké si robí starosti pre tú fotografiu.“ 

Muži sa tlmene zasmiali a odpili si z kávy.

„A pozri, čo ešte prišlo.“ A zazvonila mosadzným zvončekom. „To je na dvere – pre šťastie. Každý nový obchod musí mať zvonček, ktorý ohlási prvého zákazníka.“

Dávid sa radostne usmial, položil šálku s kávou a podišiel k Abbie, aby jej s láskou stisol a pošúchal ramená. „To je tá správna bodka. Ďakujem ti, Abigail.“ Pri jeho úsmeve mala pocit, že je vzácna a uctievaná. „Daj, nech ho zavesím,“ povedal.

„Ó, nie,“ namietla energicky a odtiahla zvonček z jeho dosahu. „Je to môj darček. Ja ho zavesím.“

Dávid sa zasmial a obrátil sa k chlapom: „Nikdy som nevidel takú otravnú ženu – vždy musí byť podľa nej.“

„Nuž, Dávid, budeš sa musieť naučiť trochu ju pribrzdiť, keď sa pozabudne.“ Muži sa veselo po kamarátsky rozosmiali. Teraz sa už takto mohli smiať zo slečny Abigail – tak veľmi sa zmenila, odkedy tu bol Dávid.

Zo zadnej miestnosti si priniesla kladivo a klince a pritiahla si ku vchodovým dverám stoličku. Keď na ňu vyliezla a načahovala sa nad veraje, aby našla najlepšie miesto pre držiak, zvonček zazvonil. No ani zo stoličky ta poriadne nedočiahla, a tak si jednu nohu vyložila na drevenú ohrádku a oprela sa o ňu.

Tak ju uvidel Jesse DuFrayne, keď vyšiel z nájomnej stajne a znovu zastal pred obchodom s nápisom: DÁVID A ABIGAIL MELCHEROVCI.

V ústach mala dva klinčeky a pridŕžala držiak pri ráme dverí, kladivo pripravené, keď zbadala, že vonku pod arkierovým oknom zastali mužské nohy. Zo svojho miesta mu nemohla vidieť tvár, iba kovbojské čižmy, nohy v tmavých nohaviciach, široko rozkročené vo vetre, a spodnú polovicu hrubej, starej bundy z ovčej kožušiny. Niečo ju primalo skloniť sa a nakuknúť popod rukáv na tvár, ktorá patrila k tým široko rozkročeným nohám.

Vyvalila oči a jeden klinček jej vypadol spomedzi perí. A jej srdce zachvátila mučivá, nádherná, strašná hrôza.

Jesse! Panebože, nie Jesse.

Hľadel na ňu z toho vysoko vyhrnutého kožušinového goliera, vietor mu rozvieval tmavé vlasy ako tie oblaky nad vrcholom hory. Svetlo lampy dopadajúce z okna mu osvetľovalo tvár a rozžiarilo jeho tmavé, hlboké oči, ktoré ju vážne pozorovali. Osvietilo mu aj čelo, líca a bradu, ktoré sa tak výrazne vynímali z búrlivej temnoty za ním. Fúzy mal čierne ako havranie krídla a ako tak naňho hľadela, s kladivom zabudnutým v ruke, trošku sa usmial, vytiahol holú ruku z vrecka a mlčky jej kývol na pozdrav. No Abigail sa nemohla ani pohnúť, nebola schopná urobiť nič iné, len civieť naňho, akoby zrazu onemela, zaplavená rozbúrenými, navzájom protirečivými citmi.

Jeden z mužov spoza nej sa spýtal, ako jej to ide, a tak precitla, aby sa obzrela ponad plece ku kachliam, a niečo zahundrala. Keď znovu pozrela von, Jesse odstúpil z kruhu svetla z výkladu, no stále videla jeho čižmy a vedela, že tam stojí a hľadí na ňu tými svojimi uhľovočiernymi očami a so starým známym úškrnom.

Zliezla dolu pohľadať spadnutý klinec, ale nemohla ho nájsť, a tak znovu vyliezla hore a začala zatĺkať ten, čo jej zostal, uvedomujúc si, z akého uhla ju pozoruje Jesse a ako jej prsia vytŕčajú zo šiat a pohojdávajú sa pri každom údere kladiva.

Vtom zbadala druhý klinec za drevenou ohrádkou a zliezla poň, no nevedela sa ovládnuť, aby jej pohľad nezaletel k čakajúcej postave za oknom. Chvíľu stála vo výklade, orámovaná červenými závesmi ako nehybná figurína, neschopná pohnúť sa z miesta či odtrhnúť pohľad od nejasnej postavy, ktorá ju sledovala z ulice, mračiacej sa pred vetrom.

Jesse, choď preč, prosila mlčky, zdesená tým, ako ju priťahuje.

Nakoniec sa jej nohy pohli, znovu vyliezla na ohrádku, zatĺkla aj druhý klinec a srdce jej tĺklo v rovnakom rytme ako to kladivo.

Vtedy zo zadnej časti obchodu prišiel Dávid a obdivoval jej šikovnosť.

„Nemali by sme zavesiť zvonček spolu?“ spýtal sa.

„Áno, zavesme,“ povedala priškrtené, dúfajúc, že Dávid nepostrehne hystériu v jej hlase. „Tak nám to prinesie šťastie obom.“ Videla, že Jesseho nohy zmizli, a bola zvedavá, či ich Dávid zbadal.

Keď bol zvonček na držiaku, Dávid jej priniesol kabát a pomohol jej doň. „Radšej choď domov, kým sa počasie ešte nezhorší.“

„Prídeš na večeru, však?“ spýtala sa a usilovala sa, aby sa na jej hlase neprejavilo zúfalstvo.

„A čo si myslela?“ odpovedal, potom jej lepšie pritiahol šál okolo krku, chytil ju za plecia a otočil ku dverám, otvoril jej ich a s úsmevom ju vyprevadil.

Zvonček zazvonil.

Po dvoch krokoch sa Abigail obrátila a poprosila ho: „Ponáhľaj sa domov, Dávid.“

„Budem sa ponáhľať.“

Sklonila hlavu, aby si tesnejšie pridržala šál okolo krku, ale vietor nadvihol jeho koniec so strapcami a vrhol jej ho do tváre. Pohľadom premerala tmavú ulicu pred sebou.

Odišiel!

Sneh bol drobný a pichľavý, pokryl ulice nebezpečným ľadom a nebolo vidieť, kadiaľ má ísť, či čomu sa vyhnúť. Vietor ju šľahal do chrbta, zmietal ňou po klzkých doskách chodníka a stáčal jej sukne proti vetru ako hlavnú sťažňovú plachtu vo víchrici. Pozrela do každého osvetleného obchodu, okolo ktorého prechádzala, no Jesse nebol v žiadnom z nich. Keď zabočila za roh hostinca, vietor sa skrútol do víru a s obnovenou silou jej omotal sukne okolo nôh. Sklonila hlavu, pridŕžajúc si šál, aby jej ho neodfúklo z hlavy, a bradu si vtiahla hlboko do goliera kabáta.

„Ahoj, Abbie.“

Prudko zdvihla hlavu, akoby sa jej pod nohami otvorilo prepadlisko. Jeho hlas prichádzal z hustej tmy, tak zblízka, až si uvedomila, že skoro doňho vrazila, keď zahla za roh. Stál tam naširoko rozkročený, s rukami vo vreckách a krútiaci sa vietor dvíhal jeho biely zahmlený dych dohora a odnášal ho.

„Jesse,“ dostala zo seba, „myslela som, že si to ty.“ Zastala a nebola schopná spustiť z neho oči.

„Bol som to ja.“

Stáli tak, že jemu vietor šľahal do chrbta, ale jej zavrtával ľadový sneh do tváre a pálil ju. Zabudla, aký je Jesse veľký, urastený a taký vysoký, že musela zakloniť hlavu, aby mu videla do tváre.

„Čo tu robíš?“ spýtala sa, ale začali jej drkotať zuby, hoci vôbec nie od zimy.

„Počul som, že bude tu v meste svadba,“ povedal len tak mimochodom, akoby to ešte stále bolo príjemné, kvetmi prevoňané popo- ludnie v jej letnej záhrade. Bez opýtania vytiahol z vrecka ruku a otočil ju za lakeť tak, aby bola chrbtom k vetru ona a tvárou on. Pritiahol ju bližšie k stene obloženej drevom, stal si tesne pred ňu a ruku si znovu strčil do vrecka.

„Ako si vedel, že sa vydávam?“

„Predpokladal som to, ešte kým som odišiel, nuž som sledoval noviny.“

„Tak prečo si nezostal tam, kde si bol, a nenecháš nás na pokoji?“

Jeho vážna tvár vyzerala rovnako zlovestne ako rozvírené oblaky, ktoré zavčasu priniesli tmu. Zamračil sa, pričom sa mu čierne obočie stiahlo dohromady, ignoroval jej otázku a namiesto toho sa spýtal:

„Si tehotná?“

Keby ju bol kopol do hlavy tou svojou kovbojskou čižmou so šikmým opätkom, nebolo by ju to omráčilo väčšmi.

„Ty jeden neznesiteľný…“ No vietor odvial koniec štipľavého prívlastku a stlmil jej hlas, keď jej plesol šál na pery.

„Si tehotná!“ zopakoval tvrdo, nástojčivo a stál pred ňou ako veľká bariéra. Urobila krok, akoby sa chcela prešmyknúť okolo neho, no on jej zastal cestu, s rukami stále vo vreckách, a uväznil ju medzi svojím telom a stenou hostinca.

„Pusti ma,“ povedala chladne, zazerajúc naňho.

„Čerta starého, ženská! Voľačo som sa ťa pýtal a zasluhujem si odpoveď.“

„Nezasluhuješ si nič, a ani nič nedostaneš!“

Urazeným tónom pokračoval: „Došľaka, Abbie, nechal som mu dosť peňazí, aby ste obaja žili v dostatku celý život. Na oplátku len chcem vedieť, či je to dieťa moje.“

Zachvátila ju zlosť. Ako sa opovažuje prísť do mesta a predpokladať čosi také, že dovolila Dávidovi milovať sa s ňou, aby skryla chybu, ktorej sa dopustila s ním, s Jessem. V tej chvíli ho nenávidela. Prudko sa zahnala, ale zabudla, že má na ruke muf. Zasiahol ho naboku na tvári, no jemnou králičou kožušinou mu nijako neublížil. Tento žalostný pokus o násilie bol svojou neúčinnosťou ešte žalostnejší.

Keďže Jesse mal ruky vo vreckách, nemohol včas jej úder odvrátiť, iba sa prikrčil, uhol nabok a muf mu skĺzol po líci a odkotúľal sa na zľadovatenú ulicu za ním.

Abigail sa pohla za mufom, lenže Jesse ju chytil za plecia a pootočil si ju k sebe.

„Tak ma počúvaj! Prišiel som sem, aby som z teba dostal pravdu a akože je Boh nado mnou, aj ju dostanem!“

Prepichovala ho pohľadom a znova sa pohla, akoby chcela zdvihnúť muf. No on ju znova pritisol k stene a jeho oči ju vystríhali, aby sa už nehýbala, potom si kľakol a zodvihol muf, ale keď jej ho podával, ona naň celkom zabudla.

„Ty jeden odporný cap!“ vykríkla a slzy jej v ľadových potôčikoch stekali po lícach. „Ak si myslíš, že tu budem stáť uprostred snehovej búrky, aby som sa znovu nechala od teba urážať, tak sa veľmi mýliš!“

„Stačí iba obyčajné áno alebo nie,“ namietal, pridržiavajúc ju na mieste, pričom hrozilo, že vietor ich oboch zmetie z nôh. „Si tehotná, krucinál?!“

Znovu sa mu pokúsila vytrhnúť, ale jeho prsty ju na rukávoch kabáta zvierali ako pazúry dravca. „Si?“ dožadoval sa odpovede, pričom ňou trochu zatriasol.

„Nie!“ skríkla mu do tváre, dupla si pritom a napokon sa zvrtla a utekala od neho preč. No zem bola už teraz čistý ľad, noha sa jej pošmykla a vzápätí mu ležala pri nohách. Jesse si okamžite kľakol, chytil ju za lakeť, ešte stále držiac vo svojej veľkej tmavej ruke biely muf.

„Abbie, je mi to ľúto,“ povedal, no ona jeho ruku striasla, posadila sa a oprášila si sukňu, potláčajúc slzy poníženia. „Doparoma, Abbie, tu sa predsa nemôžeme rozprávať,“ povedal a znovu sa načiahol, akoby jej chcel pomôcť, ale ona ho udrela po ruke.

„Nemôžeme sa rozprávať nikde!“ vybuchla, ešte stále sediac na ulici a zazerajúc naňho. „Nikdy sme sa ani nemohli! Jediné, čo sme dokázali, boli ustavičné vzájomné súboje, a ty si tu zase, vrátil si sa na ďalšie kolo. Tak čo sa stalo, pán DuFrayne, nemohli ste nájsť nijakú inú ženu, ktorú by sa vám podarilo dobyť?“

Všetky stopy rozčúlenia sa z jeho hlasu stratili, keď pozrel do jej nahnevaných očí, kľačiac na jednom kolene, zahalený do tej hrozivo chlapskej ovčej kožušiny, a povedal iba: „Nijakú som nehľadal.“

Bože, pomáhaj mi, pomyslela si Abigail a skrývala sa za svoje rozhorčenie ako za brnenie. Vstala, pričom ju Jesse starostlivo držal za lakeť, a potom jej podal muf, ktorý mu vytrhla z ruky. Keď sa zvrtla a znovu vykročila po ulici, mala pocit, že v jej vnútri všetko vybuchne.

Jesse chvíľku hľadel na jej vzďaľujúci sa chrbát a potom za ňou zavolal: „Abbie, si šťastná?“

Prestaň! Prestaň! Prestaň! chcela naňho zakričať. Nezačínaj znova! No namiesto toho sa otočila proti zavýjajúcemu vetru a zakričala: „Čo sa staráš! Daj mi pokoj. Počuješ?! Tri mesiace som to kričala do prázdneho domu, ale konečne to môžem vykričať tebe osobne. Odíď z môjho života, Jesse DuFrayne!“

Potom sa znova otočila k svojmu domu a rozbehla sa, ako sa len dalo, po tom nebezpečnom ľade.

Chvíľu potom, ako zabočila za roh doktorovho domu a zmizla, Jesse hľadel do prázdnej ulice, nato si otriasol sneh z čižiem a obrátil sa naspäť k hostincu na rohu. Vnútri si objednal pohárik, zamyslene sedel, až kým mu ho nedoniesli, potom ho na dúšok vypil a rozhodol sa. Doparoma, pôjde naspäť do jej domu a dostane z tej ženskej odpovede!

Ruže od jej bieleho latkového plota boli preč a v tej zimnej víchrici vyzeral opustený. Cestou po chodníčku Jesse hľadel na verandu. Prútený nábytok tam teraz nebol. Hojdačka sa bezútešné triasla vo vetre, akoby práve z nej bol vstal duch možno dvaja. Vyšiel po schodíkoch a nakukol cez vysoké oválne okno na jej vchodových dverách. Na druhom konci domu videl jej zadok a sukne. Vyzeralo to, že sa skláňa, aby priložila do kuchynského sporáka.

Potiahol si golier, zaklopal na dvere a videl, ako sa cez dom ponáhľa k nemu. Ustúpil do tieňa.

Keď otvorila dvere, spustila: „Večera ešte nie je hotová, Dávid, ale…“ Slová jej zamreli na perách, keď Jesse prešiel do svetla. Chcela zabuchnúť dvere, ale on si okolo ich okraja ovinul svoje dlhé prsty a vklinil medzi ne čižmu.

„Abbie, môžeme sa chvíľu rozprávať?“

Jej líca farbou celkom nahradili tie chýbajúce ruže tam vonku.

„Odíďte z mojej verandy! Počujete ma, pane?! Práve teraz najmenej potrebujem, aby vás tu niekto videl.“ Vrhla pohľad zaňho, ale dvor i ulica boli prázdne.

„Bude to len chvíľka. Nemohol by starý priateľ zablahoželať neveste?“

„Chod preč, kým príde Dávid a uvidí ťa tu. Každú chvíľu príde na večeru.“

„Tak budem môcť pogratulovať aj ženíchovi.“

Abigail si rýchlo premerala pohľadom ruku a čižmu, ktoré držali dvere. Nijako by ho nedonútila odísť.

„Ani Dávid ani ja od teba nechceme nič iné, len aby si odišiel z našich životov.“ Studený vzduch vletel do domu a plamene v lampách zablikali. Jesseho ruka skoro primrzla ku dverám.

„Dobre, teraz odídem, ale navštívim vás znova, slečna Abigail. Ešte stále vám dlhujem jednu fotografiu a dvadsaťtri dolárov, ktoré som si od vás požičal.“

Nato prv, ako mu mohla odpovedať, že nechce od neho absolútne nič, pustil dvere, jedným skokom zdolal schody, prebehol po chodníku a rozbehol sa k mestu, až mu spod nôh vyletúval sneh.

Jeho krívanie sa celkom stratilo.

Keď Dávid prišiel na večeru, Abigailino privítanie bolo oveľa srdečnejšie ako zvyčajne. Chytila ho za rameno, stisla mu ruku: „Och, Dávid, taká som rada, že si tu.“

„Kde inde by som mohol byť tri dni pred svadbou?“ spýtal sa s úsmevom.

No stisla mu rameno ešte silnejšie a potom mu pomohla vyzliecť kabát. „Dávid, ty si pre mňa pridobrý,“ povedala dúfajúc, že je to pravda, a jeho kabát si pritískala k sebe. „Ale, Abigail, čo sa stalo?“ spýtal sa, keď si všimol, že v očiach sa jej ligocú slzy, a chcel ju objať.

„Och, ja neviem,“ povedala pridusené. „Asi to bude nervozita zo všetkých tých príprav. Robila som si také starosti pre tú čelenku, že nepríde načas na fotografovanie, a teraz sa zase spustila tá víchrica, a čo keď sa sem fotograf z Denveru nedostane?“ Odstúpila, utrela si slzu, čo sa jej vykotúľala z oka, a so sklonenou hlavou povedala: „Myslím, že sa ma chytilo to, čím skôr či neskôr trpí každá nevesta predsvadobná horúčka.“

„Priveľa si si toho naložila na plecia, to je všetko,“ súcitne povedal Dávid. „Robila si v obchode, pripravovala si hostinu, šaty na obrad a na cestu. Vieš, že to všetko nebolo potrebné. Už som ti to hovoril.“

„Viem, že si mi to hovoril,“ povedala smutne a teraz sa cítila hlúpo, že jej tak povolili nervy, „ale žena má v živote len jednu svadbu a chce, aby bola dokonalá, so všetkým, čo k tomu patrí.“

Dávid ju chytil okolo pliec a viedol do kuchyne. „No väčšina žien má matky a sestry a tety, ktoré im pomáhajú zvládnuť to bremeno. Ty robíš priveľa. Len aby si to neprehnala, Abigail. Chcem, aby si sa v sobotu cítila dobre a bola šťastná.“

Po jeho súcitných slovách sa Abbie cítila trochu lepšie, ale bolo nesmierne ťažké zabudnúť, že tam niekde vonku trávi noc Jesse DuFrayne, a keby naňho Dávid do soboty natrafil a znovu by sa oživilo staré nepriateľstvo, ani nechcela pomyslieť, čo by sa mohlo stať. Výsledok toho stretnutia by mohol byť prinajmenšom nepríjemný, no zrejme katastrofálny. Pretože od Jesseho sa dalo čakať všeličo.

Počas celej večere sa Abigail v myšlienkach vracala k jednej ťaživej otázke znížil by sa Jesse natoľko, aby Dávidovi povedal, čo spolu urobili?

Pud sebazáchovy ju podnietil k tomu, aby zaviedla reč na Richarda. Dávid bol uvoľnený a ospanlivý, sedel s rukami opretými o plné brucho, s natiahnutými nohami a prekríženými členkami.

„Dávid?“

„Áno, Abigail?“ Nikdy nepoužil nijakú zdrobneninu jej mena tak ako Jesse. Vždy ju to trochu sklamalo.

„Hovorila som ti, že som už raz bola zasnúbená?“ Veľmi dobre vedela, že mu to ešte nehovorila. Dávid sa odrazu posadil rovno a zaujalo ho to. „Bolo to dávno, keď som mala dvadsať.“

Podľa jeho ohromenej tváre videla, že by jej rád položil stovky otázok, no len sedel a čakal, že bude pokračovať.

„Volal sa Richard a vyrástol tu v Stuarťs Junction. Hrávali sme sa spolu. Vlastne ma prekvapuje, že ho nikto pred tebou nespomenul, lebo ľudia tu majú dlhú pamäť.“

„Nie, nikto,“ povedal Dávid, červený okolo goliera.

„Iba som si myslela, že by si to mal vedieť, Dávid, kým sa zoberieme. Nikdy sme sa o našej minulosti veľa nerozprávali. Mali sme toľko spoločných záujmov do budúcnosti, obchod a ostatné, že iné témy tým zostali v úzadí, však?“

„Asi máš pravdu. No ak mi nechceš hovoriť o Richardovi, nemusíš. Na tom nezáleží, Abigail.“

„Chcem,“ hľadela mu rovno od očí, „možno tak pochopíš moju náhlu nervozitu.“ Potom si znovu pozrela na kolená a pokračovala. „Okrem Richarda nikdy nebol nikto iný a my dvaja sme viac-menej vyrástli v očakávam, že sa jedného dňa vezmeme. Mama mi zomrela, keď som mala devätnásť rokov, a o krátky čas sme sa s Richardom zasnúbili. Bola som veľmi mladá a naivná a vtedy som verila v také veci ako osud.“ Odmlčala sa, aby umocnila dojem plynúceho času vo svojom rozprávaní. Potom si vzdychla. „Richard však očividne veril v niečo iné, pretože keď môj otec ochorel a rok po matkinej smrti sa stal úplným invalidom, zrejme som bola pre Richarda menej žiaduca ako budúca manželka. Dalo by sa povedať, že môjho otca považoval za nadbytočnú príťaž. Skrátka, môj snúbenec zmizol sotva týždeň pred svadbou. Krátko potom sa odsťahovala aj jeho rodina a odvtedy som ani ich ani jeho viac nevidela.“

Na Dávidovej tvári bolo vidieť, ako mu na nej záleží. Chytil ju za ruku. „Je mi to ľúto, Abigail. Naozaj.“

Pozrela do jeho láskavej, úprimnej tváre a v tom okamihu vedela, aký je to dobrý, morálny muž, a vedela tiež, aké mala šťastie, že po takom dlhom čase našla v živote niekoho takého.

„Teraz chápem tvoju nervozitu,“ povedal, hľadiac jej do očí, „no ja ťa nikdy neopustím tak, ako to urobil on. To istotne vieš.“

„Áno, viem to,“ ubezpečila ho. No cítila sa nehodná a previnilá, lebo vedela, že Dávid je príliš cnostný, aby vyčítal z jej príbehu možnosť, že mohla mať s Richardom intímny vzťah. „Dávid,“ začala a to, čo chcela povedať, myslela vážne, „ja len veľmi chcem, aby bolo všetko v našom spoločnom živote dokonalé.“

„Bude,“ sľúbil jej. No pri tom sľube ju držal len za ruku a ona sa akosi nemohla zbaviť pocitu, že v takejto situácii by mali byť dvaja ľudia, ktorí sa majú radi, v tesnom objatí. „Som rád, že si mi to povedala, Abigail. Vidím, že ťa dnes večer niečo rozrušilo, a teraz, keď si to porozprávala, považuj to za zabudnuté.“

Napokon ju pobozkal a ona sa ho držala v náhlom zúfalstve celkom inak ako inokedy. Keď odtiahol od nej pery, povedal: „Myslím, že bude lepšie, keď teraz pôjdem, Abigail.“

No ona sa ho držala pevnejšie a presviedčala ho, nech zostane trochu dlhšie, aby sa uchránila pred hrozbou, ktorou bol Jesse DuFrayne. „Musíš ísť tak skoro?“

Rozhodne ju od seba odtisol. „Potrebuješ sa dobre vyspať, sama si to pred chvíľou povedala. Uvidíme sa zajtra večer, ako sme sa dohodli.“

Predtým než odišiel, ju pri dverách pobozkal, ale najprv si obliekol kabát, takže živý kontakt ich tiel sa stratil medzi hrubou vrstvou vlneného kabáta a mušelínovej sukne.

Hneď ako Dávid odišiel, Abbie sa vyzliekla a šla do postele, lebo chcela mať čo najskôr zhasnuté. Vietor bičoval dom, šindle drnčali, holé konáre šľahali do odkvapov a zdalo sa, že živly budú zúriť celú noc. Lomozenie vetra iba znásobilo Abigailin nepokoj. Odhodlane zatvorila oči a znovu si vyratúvala svoje životné potreby, ktoré Dávid tak uspokojivo napĺňal  bezpečie, priateľstvo, obdiv, láska. Nad každou sa na chvíľu zamyslela. Dláždil jej cestu k tomu najbezpečnejšiemu životu, aký kedy poznala. Priateľstvo bolo nesporné, to bolo medzi nimi od začiatku. A keď prišlo na obdiv zo všetkých ľudí, ktorých vo svojom živote poznala, nikto ju väčšmi nechválil, necenil si a neobdivoval. A láska…

Jej myšlienky náhle pretrhol ten najhlasnejší buchot, aký kedy jej zadné dvere zažili. Nikdy nikto k nej nechodil zadnými dverami. Ešte prv, ako sa jej nohy dotkli ľadovej podlahy, vedela, kto to búcha, a uvedomila si, že sa zamestnávala myšlienkami na Dávida iba preto, aby ich odpútala od Jesseho DuFrayna.

Chvíľu uvažovala, že ho nechá trieskať, až kým to nevzdá, ale potom z plných pľúc zakričal, až prekričal aj zavýjajúcu víchricu, a ona sa bála, že ho bude počuť niekto od susedov.

Našla župan a ponáhľala sa k zadným dverám, načúvajúc pritom a krčiac prsty na nohách, lebo pri zemi bol silný prievan. Jesse zabúchal a zareval znovu, a tak zapálila lampu, no stiahla knôt, až ledva blikotal, a stále sa bála, že by ho niekto mohol vidieť cez okno.

„Abbie, otvor!“

Pootvorila dvere iba kúsok, ani neustúpila nabok, aby ho vpustila dnu.

Jesse stál vonku v snehovej víchrici, vlasy, obočie i fúzy mal zasnežené a z jeho očí čiernych ako noc vyžarovalo odhodlanie.

„Povedala som ti, aby si za mnou nechodil. Vieš, koľko je hodín?“

„Na tom mi čerta záleží.“

„Tebe nikdy na ničom nezáležalo.“

„Pustíš ma dnu, alebo nie? Nikto ma nevidel, ale určite budú všetci počuť, ako vyrazím dvere, keď mi ich znovu zabuchneš pred nosom.“ Vietor jej vtrhol do domu a ona si pritiahla župan na prsiach. Nohy jej mrzli a župan ju sotva chránil pred triaškou, ktorá sa jej odrazu zmocnila.

Odrazu Jesse prikázal: „Choď dnu, kým obaja načisto nezmrzneme.“ Vošiel dnu a naplnil kuchyňu piatimi kilami ovčej kožušiny, siedmimi centimetrami mokrých fúzov a takmer sto kilami zaťatosti.

Abigail sa naňho oborila, ešte ani dvere za sebou nezatvoril. „Ako sa opovažuješ sem vtrhnúť, akoby ti tento dom patril?! Vypadni!“

On sa len afektované striasol, pošúchal si dlane a zvolal: „Bože, ale je tam vonku zima!“ absolútne ignorujúc jej slová. Striasol zo seba bundu a ani si nepýtal dovolenie. „Budeme potrebovať drevo na oheň, aby sme nestuhli od zimy.“ Odtiahol od kuchynského stola stoličku, s buchotom ju postavil rovno pred sporák, na operadlo si zavesil bundu potom odklopil platňu sporáka, z nádoby na drevo vytiahol poleno a pritom na Abigail sotva pozrel.

„Toto je môj dom a ty v ňom nie si vítaný. Polož to drevo naspäť!“

Opäť si ju vôbec nevšímal, strčil drevo do sporáka, uložil platňu na miesto, potom sa otočil, naklonil sa a otriasol si sneh z vlasov. Všimol si jej bosé nohy, vykúkajúce spod županu, a ukázal na ne: „Radšej by si si mala na nožičky voľačo dať, chrobáčik, lebo to chvíľu potrvá.“

Rozzúrilo ju to. „Vôbec to nepotrvá, pretože odchádzaš. A nevolaj ma chrobáčik!“

„Neodchádzam,“ povedal Jesse pokojne.

Vedela, že to myslí vážne. Čo má robiť s takým zanovitým bláznom? Zovrela päste a podráždene zavrčala, zakiaľ on zobral druhú stoličku, aj tú s buchotom postavil vedľa prvej a potom zostal stáť s palcom zakvačeným o opasok.

„Musíme sa porozprávať, Abbie.“

Ľad na fúzoch sa mu topil a spadla mu z nich kvapka, zakiaľ tam stál a trpezlivo čakal, kým sa Abigail vzdá a sadne si. Nos mal od chladu červený, vlasy sa mu leskli a po tom, čo si ich otriasal, boli strapaté. V tých čižmách, džínsach, tmavej košeli a hrubej koženej veste vyzeral celkom ako nejaký pištoľník. Jeho tmavá pokožka tvorila dokonalý podklad pre čierne vlasy, fúzy a bokombrady. Vyzeral, akoby práve docválal z hôr, keď zohnal dobytok pred snehovou víchricou dohromady, či unikol pred zákonom. Každou piaďou vyzeral mužne, od oblečenia až po červené líca, vetrom ošľahaný červený nos a strapaté vlasy. Abigail skĺzla pohľadom na jeho bok – nemal zbraň.

„Nemusíš sa ma báť, Abbie,“ ubezpečil ju, keď sledoval jej pohľad. Potom si z vrecka nohavíc vytiahol vreckovku, vysmrkal sa a pritom na ňu spoza vreckovky skúmavo a uprene hľadel.

Ako ju len mohli jej city takto zradiť? Ako teraz môže pokladať za príťažlivé aj to, ako si Jesse čistí nos? A predsa to tak bolo. Och, panebože, to preto, lebo Jesse DuFrayne je nepopierateľné každým centimetrom muž. Nahnevaná sama na seba za tie myšlienky vyrútila sa naňho.

„Prečo si sem zase prišiel? Vieš, že ak to Dávid zistí, strašne sa nahnevá, hoci predpokladám, že práve to chceš. Nenastváral si mi toho už dosť?“

Predklonil sa, aby si vreckovku zastrčil do vrecka, a pokojne povedal: „No tak, Abbie, sadni si. Skoro som tam vonku zmrzol, kým som čakal, kedy odíde.“ Potom si sadol a otrčil dlane k sporáku.

„Ty si stál vonku a sledoval môj dom? Ako si sa opovážil?“

On sa len ďalej nakláňal k sporáku, a ani sa neobťažoval obrátiť sa, keď povedal: „Zabúdaš, že tento projekt financujem. To mi, podľa mňa, dáva značné práva.“

„Práva!“ Priblížila sa k nemu o jeden nahnevaný krok. „Prídeš si, vyhrážaš sa mi tu svojimi právami, v mojom vlastnom dome, prikladáš moje drevo do môjho sporáka a… a sedíš na mojej stoličke a hovoríš, že máš na to právo? A čo moje práva!“

Pomaly dvihol lakte z kolien, vystrel plecia, pozvoľna, takmer po jednom svale, zhlboka si vzdychol, potom až prehnane pomaly vstal a šiel k nej na druhý koniec miestnosti, úmyselne pomaly klopkajúc čižmami. Z jeho očí si prečítala, že už viac nebude znášať jej vzdor. Jednou rukou ju chytil za rameno, druhou vzadu za krk a odviedol ju ku stoličkám. Keď tentoraz prikázal: „Sadni si,“ urobila to.

No meravo, celkom na okraj stoličky, s rukami prekríženými a pritlačenými na prsia, vystretá, akoby zhltla pravítko. „Ak sa to Dávid dozvie a ja ho stratím, tak…. tak…“ ale zmĺkla, neschopná nájsť dostatočne prudké slová, tak veľmi bola naňho nahnevaná.

Jesse si len natiahol svoje dlhé nohy, uvoľnene sa na stoličke oprel a prepletené prsty si položil na brucho. „Tak si s ním teda šťastná?“ spýtal sa, skúmajúc jej meravý profil.

„Keď si odtiaľto odchádzal, to bolo to posledné, čo ťa zaujímalo!“

„Len prestaň s domnienkami, Abbie. Keď som odtiaľto odchádzal, vo všetkom bol zmätok, a ja nerád nechávam veci nevyjasnené, tak som sa vrátil. Keď si sa neozvala, ale v novinách som sa dočítal, že sa vydávaš, musel som si byť istý, či nečakáš dieťa.“

Prepichla ho nenávistným pohľadom. „Ó, to je od teba šľachetné, skutočne šľachetné!“ vyprskla. „Predpokladám, že by som sa mala tvojím oneskoreným záujmom cítiť nesmierne polichotená.“

„To som nepredpokladal, najmä nie po tom mrazivom postoji, aký si ku mne zaujala v to ráno, keď som odtiaľto odchádzal.“ Uškrnul sa a Abbie sa z čistá jasná vynorila spomienka na Jesseho v tom omračujúcom medenkovom obleku, ako pred ňou kľačí na kolene.

„Zaslúžil si si to,“ povedala urazene, no trochu menej zlostne.

„Áno, asi áno,“ priznal veselo.

Nizučký plameň lampy za nimi zablikal a ich tiene na stene za sporákom sa roztancovali. Oheň pred nimi vyšľahol a oblizoval sľudové okienko na liatinových dvierkach sporáka. Vonku kvílil vietor a oni dvaja chvíľu na seba hľadeli, mysliac na to, čo bolo.

Potom sa Jesse potichu spýtal: „Nie si, však nie, Abbie?“

„Nie som čo?“

„Tehotná.“

Znovu umáraná tými protirečivými pocitmi, ktoré v nej tento pekelný chlap vedel vždy vyvolať, obrátila sa a hľadela na sľudové okienko. Bola taká zmätená. Stačilo, aby sem prišiel, začal byť milý, a všetko sa to začalo odznova. Odtiahla si nohy od studenej dlážky, oprela si päty o okraj sedadla, objala si kolená a čelo si položila na ruky.

„Och, Jesse, ako si mohol?“ spýtala sa a tie slová, vyslovené v kukle jej lona, zneli pridusené. „Tam vonku na ulici si ma vlastne obvinil z toho, že… zo styku s Dávidom, aby som zakryla sporné neexistujúce otcovstvo.“

„Nechcel som, aby to tak vyznelo, Abbie.“ Dotkol sa jej lakťa, ale ona ním prudko mykla, s hlavou ešte stále sklonenou na kolená.

„Nedotýkaj sa ma, Jesse,“ pozrela naňho obviňujúco. „Po tom nie.“

„Dobre… dobre.“ Zodvihol ruky, akoby naňho mierila zbraň, a potom ich pomaly zložil, keď videl ten skľúčený výraz v jej tvári.

„Prečo len si sa musel vrátiť? Nenarobil si toho dosť už aj predtým? Musel si sa vrátiť, aby si ma mátal?“

Ich pohľady sa stretli a on sa potichu spýtal: „Mátam ťa, Abbie?“

Odvrátila sa. „Nie, nie tak ako myslíš.“

Pozrel na jej holé prsty, zakvačené o okraj sedadla, potom sa znovu ležérne natiahol a skúmavo na ňu hľadel, pričom si zápästie prevesil cez operadlo jej stoličky. „Ale ty ma mátaš,“ priznal. „Asi preto som sa vrátil, vyjasniť všetky tie nedorozumenia medzi nami, ktoré ma stále prenasledujú.“ S rukou na operadle chytil medzi prsty prameň jej vlasov a párkrát to hodvábne pradeno pohladkal. Pri tom ľahučkom dotyku Abbie podráždene pohla svalmi na pleci a naklonila hlavu dopredu, aby si uvoľnila vlasy.

„Myslela som, že v ten posledný deň bolo medzi nami dvoma absolútne jasno,“ povedala a pevnejšie si objala kolená.

„Sotva.“

Ako tak sedeli vedľa seba, zohrievali sa ohňom i navzájom svojou prítomnosťou, spomienky na ten posledný deň sa im vrátili, a ako sa vytrácal chlad, mizol aj hnev. Spolu s teplom zo sporáka akoby prenikalo do ich tiel čosi neželané. Po chvíli sa Abigail znovu ozvala, tichým, zraneným tónom.

„Prečo si mi nepovedal, že Dávid sa vracia, ešte predtým, než sme…“ No bála sa dokončiť. Bol príliš blízko, aby to mohla vysloviť.

Dlhú chvíľu na ňu skúmavo hľadel a potom sa jej potichu spýtal: „Prečo si sa nevrátila hore, keď som ťa posielal?“

No ani jeden z nich nemal odpoveď na tie otázky, ktoré zazneli v tejto vetrom bičovanej noci. Abbie znova sklonila čelo na prekrížené ramená a mlčky pokrútila hlavou. Počula, ako sa Jesse pohol, posunul sa na stoličke dopredu a znova sa lakťami oprel o kolená.

„Je ešte v hrnci káva?“

Vstala, nadvihla modrý prskaný hrniec, zistila, že je plný, a potom ho chytila medzi obe dlane. Jesse ju sledoval spod zvrašteného obočia, predstavoval si tie ruky na sebe a rozpaľovalo ho to. Na chvíľu sa stratila v tmavej komore.

Tam si osamote pritlačila ruky k otvoreným ústam, akoby jej to malo pomôcť ovládnuť plač, keď sa vráti naspäť k Jessemu.

Hľadel na ňu, keď sa vrátila so šálkami, naplnila ich, a keď sa obrátila, zistila, že Jesse sa vyzul a nohy si vyložil na ochranný kryt sporáka, aby si ich zohrial. Bez slova mu podala šálku a neodtŕhali od seba pohľad, keď zložil nohy, aby mohla okolo neho prejsť k svojej stoličke.

Bok po boku mlčky popíjali kávu a obaja zamyslene hľadeli na kúsok ohňa viditeľný cez okienko sporáka. On si znovu vyložil nohy na kryt a ona si znovu zakvačila prsty na nohách o sedadlo. Čosi na tom bolo, keď tak sedeli spolu bosí pred pukotajúcim ohňom, ktorý bol nebezpečne omamujúci. Nevraživosť ustúpila a zavládlo medzi nimi takmer priateľské ovzdušie.

„Myslela si si, že som vedel, že tu Melcher chce zostať?“ spýtal sa a ani sa k nej pritom neotočil.

„No a nevedel si?“ odvetila, hľadiac mu na nohy. Spomínala, ako vyzerali bez ponožiek, a uvedomovala si, že teraz je bosá ona.

„Viem, že si si to celé tie mesiace myslela, ale nie je to pravda. Vedel som, že príde na druhý deň na tú schôdzku, ale netušil som, že tu napokon zostane.“

Obrátila sa k nemu, aby pozrela na jeho profil, sledovala líniu jeho čela, nosa, fúzov a pier, osvetlených žlto-červeným odbleskom ohňa. Zdvihol šálku, odpil z nej a Abbie hľadela, ako sa mu pritom dvihlo a kleslo Adamovo jablko. Rozhodne je to príťažlivý muž, priznala.

Skoro unavene povedala: „Už mi viac neklam, Jesse. Aspoň neklam.“

Pozrel jej do očí, na svetlo z ohňa, ktoré tancovalo na jej vážnej tvári. „Nikdy som ti neklamal. Kedy som klamal?“ 

„Mlčanie tiež môže byť lož.“

Vedel, že má pravdu. Svojím mlčaním ju oklamal veľa ráz, nielen pokiaľ išlo o Melcherov návrat. Nepovedal jej ani, že je majiteľom železnice a že to on jej zaplatil za opateru. Napil sa kávy, potom opatrne držal šálku medzi dlaňami a hľadel do nej.

„Vedel si, aké nádeje som s ním spájala, Jesse, celý čas si to vedel. Ako si mohol nepovedať mi to?“ Vyzerala teraz hádam na sedemnásť, so zlomeným srdcom a zlatistou pokožkou v červenkastom poskakujúcom svetle ohňa. A on mohol držať v oboch rukách len šálku.

„Pretože keby som ti bol povedal, že sa vracia, nebol by som ťa v tú noc mal, nemám pravdu?“

Prekvapená našla jeho oči. Nevedela, čo povedať. Celý ten čas si myslela…

„Ale… ale, Jesse,“ povedala s rozšírenými očami, „veď v tú noc som prišla ja k tebe. Ja som ťa o to požiadala.“

„Nie, nie ty.“ Prezeral si jej tvár, tie veľké oči, ktoré v tmavej kuchyni vyzerali ako čierne, a potom sa donútil odvrátiť pohľad. „Nie, od samého začiatku nie. Bol som to ja, vždy ja, až do samého konca. To ja som sa usiloval zlomiť ťa, až sa mi to napokon podarilo. Ale vieš čo, Abbie?“ Zložil si nohy z krytu, oprel sa lakťami o kolená a do hĺbky svojej šálky povedal: „Keď bolo po tom, nepáčil som sa sám sebe za to, čo som urobil.“

V tej chvíli lampa za nimi zablikala, zaprskala, a zhasla. Abbie ohromená študovala jeho šiju, husté vlasy, ktoré sa mu skrúcali za uchom. „Ja ti vôbec nerozumiem.“

Obzrel sa ponad plece. „Chcel som, aby si bola šťastná, Abbie. Je to také ťažké pochopiť?“

„Lenže… to ne… to mi nejde dohromady s Jessem, ktorého poznám.“

Chvíľu na ňu hľadel ponad plece, potom sa znovu odvrátil k ohňu a odpil si kávy. „A čo ti teda so mnou ide dohromady? Podoba vlakového lupiča? Robí ti problémy odpútať sa od tej predstavy. Aj preto som sa sem vrátil. Pretože mi záleží na tom, čo si si o mne myslela po tom, a to sa mi v živote pri nijakej žene nestalo. Ty si iná. Aj to, ako sme začali, bolo iné. Začali sme tak…“ No odmlčal sa, vrátil sa v mysli na začiatok, vychutnávajúc niektoré spomienky, ľutujúc iné, ale nedokázal vyjadriť svoje pocity slovami.

„Ako sme začali?“ pobádala ho a bola zvedavá, čo chcel povedať.

„Och, všetkými tými súbojmi, prekáraním, odvetami. Keď som sa po prvý raz zobudil v tomto dome a zistil som, ako som sa sem dostal, vieš, aký som bol naštvaný, a ty si bola poruke, tak som si vylial zlosť na tebe. No nechcel som, aby si si naďalej myslela, že v tú poslednú noc, keď sme sa milovali, to bola odveta za niečo. To s tým nemalo nič spoločné.“

Abbie si uvedomila, že nespočetne ráz si myslela práve to. Aj preto ju mátal. Jesse pozrel ponad plece, ale ona sa bála opätovať znepokojujúci pohľad tohto nového, úprimného Jesseho.

„Myslela si si to, Abbie? Že som sa s tebou miloval preto, aby som Melcherovi mohol jednou rukou dať peniaze, a druhou mu poškvrniť nevestu, a potom hľadieť, ako nevie, čo s nimi?“ Stále sedel kúsok pred ňou, s prázdnou šálkou zabudnutou a zavesenou na prste, a otočený ponad plece čakal na odpoveď, ktorú sa mu bála dať. „Myslela?“ naliehal potichu.

Napokon neodolala jeho pohľadu. Rozochvené ho opätovala a jachtavo zo seba dostala: „Ja… nechcela som.“

Po jej slovách nasledovalo dlhé ticho, potom sa Jesse znova oprel, vyložil si členok na koleno druhej nohy, takže nohou v ponožke zavadil o jej košeľu a skoro sa dotýkal jej kolena. Jedna tmavá ruka sa opierala o členok, druhá pohojdávala šálkou nad kolenom.

„Abbie, poviem ti pravdu, či jej uveríš, alebo nie. Naozaj som dal Melcherovi tie peniaze preto, aby som si vykúpil svedomie, ale nie preto, že som ho postrelil. Nevyplácal som jeho, ale teba, pretože som sa cítil vinný za tú predošlú noc. Ale prisahám ti, že ten nápad som dostal až počas arbitrážnej schôdzky. Pomyslel som si, že ak mu dám toľko peňazí, aby sa tu mohol usadiť, asi sa tu aj usadí. Och, pripúšťam, že som ho k tomu trochu dotlačil, ale neurobil som to preto, aby som ťa dostal do ťažkej situácie, Abbie. Vôbec nie. Myslel som si, že ak sa mi podarí zariadiť to tak, aby si mala jeho, solídne manželstvo, dobrý obchod a finančne zabezpečenú budúcnosť, budem mať čisté svedomie, pokiaľ ide o teba.“

Zboku pozrela na jeho tvár. Sledoval kávovú šálku, ktorou si poklopával po kolene.

„A máš?“

Šálka sa zastavila. Pozrel jej do očí. „Nie.“

Zobrala si z kolena akúsi nitku. „Vždy si k svojim metresám taký veľkodušný?“ spýtala sa, usilujúc sa prelomiť to šialené čaro, ktoré sa okolo nich ovíjalo ako nejaká hodvábna, zvodná pavučina.

Prekvapil ju, keď odpovedal len jednoducho: „Nie.“

Uvedomila si, že čakala, že tie ostatné poprie, a potom sa jej odrazu dotklo, keď to neurobil. Čo na tom záleží, že boli iné? Aj tak mu nemohla pozrieť do očí v strachu, že sa dozvie o jej citoch k nemu viac, ako by bolo v tejto chvíli rozumné.

„Nebolo by bývalo oveľa ľahšie odohnať ma, keď som vtedy prišla za tebou?“

Zložil si členok z kolena, položil nohu na zem a vstal, odrazu zamestnaný nalievaním kávy. Chrbtom k nej odvetil: „Sotva.“ Potom si odpil poriadny dúšok, kým ona ohromená hľadela na jeho husté vlasy vzadu na krku. Stál tam tak dlho, kým napokon povedal: „Vieš, že si bola prvá žena, ktorá mi povedala nie, Abbie?“

Znovu sa mu podarilo prekvapiť ju. To čo povedal, jej nedávalo zmysel.

„Ale ja…“

Otočil sa k nej tvárou a skočil jej do reči. „Neobviňuj sa, Abbie, nie pre ten jeden raz. To ja som o to prosil, nezáležalo na tom, kto komu prišiel do izby, a ty to vieš. No bola si iná ako tie ostatné.“

„Myslela som, že v posteli je každá žena rovnaká.“

Prudko natiahol ruku, chytil ju za bradu a drsne jej nadvihol tvár. Chvíľu to vyzeralo, akoby ju chcel udrieť. „Prestaň, Abbie! Vieš sakramentsky dobre, že si bola iná a že nielen preto, lebo si bola panna. Iná si bola aj vďaka tomu, čo sme spolu prežili. I pre ten fakt, že si mi zachránila život.“

Odrazu pri jeho nahnevanom dotyku a pod jeho prenikavým pohľadom cítila, že ju v očiach štípu slzy. Vykrútila si bradu z jeho ruky, no neodtŕhala pohľad z jeho očí. Konečne sa zbavila tej ťarchy.

„Vieš, za akého podliaka som ťa považovala, že si použil proti mne to, čo som nevedela? Že si mi nepovedal, že sa Dávid vracia? Nepovedal si mi ani, že si majiteľom železnice. Nepovedal si, že to boli tvoje peniaze, ktorými… ktorými si ma vyplatil ako nejakú… nejakú Handru.“

„Abbie…“

„Nie, nechaj ma dokončiť. Bola som nahnevaná pre to, ako si sa niesol, keď si odtiaľto odchádzal a myslel si si, že trošku váľania sa na sene nemôže prekážať žene, ako som ja, ktorá…“

„Nikdy som si nemyslel…“ Sadol si a znova položil jednu ruku na operadlo jej stoličky.

„Buď ticho!“ prikázala mu. „Chcem, aby si vedel, akému peklu si ma vystavil, Jesse DuFrayne, pretože kvôli tebe som peklo prežívala. Kvôli tebe som sa cítila nehodná Dávidovej lásky, akoby som nemala právo sa zaňho vydať, aj keď ma o to požiadal. Nevieš si predstaviť, čo to so mnou urobilo, Jesse. Nechcem, aby si odtiaľto odišiel s čistým svedomím. Chcem, aby ťa to bolelo tak, ako to bolelo mňa, pretože ešte aj keď si odišiel, stačilo, aby som prešla týmto domom, a pripomenulo mi to, čo som s tebou robila. Vošla som do Dávidovho obchodu, a hneď som musela myslieť na to, že to všetko si zaplatil ty. Ešte aj tam som mala pocit, že sa na mňa smeješ z tých stien, ktoré si financoval. Chcela som ti tie údery vrátiť, ale nebolo ako. A začala som si myslieť, že už sa od teba nemôžem oslobodiť.“

„A chceš to?“

„Chcem to najväčšmi zo všetkého na svete,“ povedala úprimne.

„A chceš tým povedať, že sa ti to doteraz nepodarilo?“ Pozrel na jej vlasy, potom na jej trasúce sa pery.

„Nie. Možno sa mi to ani nikdy nepodarí, a preto som rada, že ti ťažím svedomie. Pretože v tú noc by bola stačila jediná veta, a toto všetko by nebolo potrebné. Teraz mám pred sebou svadobnú noc…“ pozrela si na kolená, „…s pochybným výsledkom, mierne povedané. A ty hovoríš, že ty chceš mať čisté svedomie?“

„Abbie,“ povedal prosebné, podišiel bližšie, obrátil sa k nej, stále sa držiac jej stoličky. „Povedal som ti, že som nevedel, že zostane…“

Prerušila ho. „Uvedomuješ si, všakže, že to ešte stále všetko môžem stratiť? Teraz, keď už mám na dosah všetko, v čo som kedy dúfala,  manžela, ktorý si myslí, že som jeho slnkom, obchod, ktorý bude znamenať istotu do konca života.“ Pozrela mu rovno do očí. Bol veľmi blízko, naklonený k nej. „Ba dokonca ma prijali aj do spoločnosti, tak ako nikdy predtým, než som spoznala Dávida. Ako jeho manželka konečne do nej zapadnem, do toho spoločenstva, pre ktoré som nebola viac než úboha slobodná dáma z tamtoho konca ulice.“

Nastalo ticho, bolo počuť len vietor a pukot ohňa. Jesse na ňu hľadel, ako tam sedí v nočnej košeli a župane a hľadí si na kolená. A odrazu vedel, že keby tu zostal, ďalej by jej len ubližoval.

„Čo ti mám povedať?“ spýtal sa nešťastne. „Že ma to mrzí?“ Prstami sa jej znovu dotkol vzadu vlasov, ale tentoraz sa neuhla. „Mrzí ma to. To vieš. Je mi to ľúto, Abbie.“ Pozrela naňho a videla úprimnú tvár, bez akejkoľvek stopy úsmevu či posmechu.

„Kvôli tebe som prežívala peklo, Jesse. Možno ľutovať nestačí. Od prvého dňa, ako mi Dávid povedal, že sa usadí v Stuarťs Junction, som vedela, že sa tu usadí kvôli mne. Vedela som, že ma zbožňuje, ale nemohla som mu povedať, aby to nerobil. Nikdy, nikdy by nepochopil, prečo som s tebou urobila to, čo som urobila. Ale vieš, čo sa pre ten podvod deje v mojom vnútri?“

Jessemu bolo jasné, čo to s ňou robí. Videl bolesť v jej tvári a túžil po tom, aby nebol jej príčinou. Trochu odstúpil.

„Čo mu povieš vo svadobnú noc, ak bude mať podozrenie?“

Odvrátila sa k sľudovým dvierkam. „Že to bol Richard.“

„Povedala si mu o Richardovi?“ spýtal sa prekvapene.

„Nie všetko, čo som povedala tebe, ale dosť.“

„Uverí ti?“

Usmiala sa, tak trochu smutne. „On nie je ako ty, Jesse. Nemal každú ženu, ktorá prešla mýtom.“

Nadvihoval jej vlasy na šiji a púšťal na chrbát. Veľmi potichu jej do ucha zašepkal: „Odkedy som odtiaľto odišiel, cez moje mýto neprešla žiadna.“

Po chrbte a po rukách jej prebehli zimomriavky. Jesse však zostal Jessem. „Vydávam sa za Dávida, Jesse. Absolútne mi vyhovuje.“ 

„Kedysi som ti vyhovoval aj ja.“ 

„Nie po takej stránke ako on.“

„Po mnohých stránkach. Vždy sme sa mohli rozprávať, smiať a…“ 

„A hádať sa?“

Na okamih sa prestal pohrávať s jej vlasmi. „Áno, a hádať sa,“ pripustil bez rozpakov s úsmevom v hlase.

„Ešte aj keď si odišiel, hádala som sa s tebou. Keď som sa v ten deň po schôdzke v novinách dočítala pravdu, celé dni vo mne blčal hnev.“

Uškrnul sa. „Vždy si vedela dobre blčať hnevom,“ povedal zachrípnuto.

„Dajte preč tú ruku z mojej stoličky, pán DuFrayne, lebo sa znovu rozblčím.“

„Volám sa Jesse,“ povedal a nechal ruku, kde bola.

„Och, ušetri ma toho všetkého aspoň tentoraz. O chvíľu vyhlásiš, že si lupič s guľkou v stehne.“

Rozosmial sa, stisol ju na šiji, potom ňou jemne zatriasol a palcom jej pošúchal ušný lalok. „Pozrime sa, ako budeš blčať hnevom. Trošku. Dobre, Abbie? Aby sme si pripomenuli staré časy.“ Zložil jej ruku z krku, chytil ju za pradeno vlasov a zľahka potiahol.

No ona sa pokojne otočila k nemu a zopakovala: „Vydávam sa za Dávida Melchera, a ty ešte dovtedy vypadneš z môjho domu a z môjho života.“

Napokon sa Jesse znovu odvrátil k sporáku, natiahol sa s rukami na bruchu a zaklonil hlavu ponad okraj operadla.

„Naozaj si musela kričať do prázdnych izieb, keď som odišiel?“

„Och, len nech sa to tvoje ja tak nevyťahuje,“ povedala podráždene, „lebo zakaždým to bolo s nenávisťou.“

Otočil k nej tvár.

„Nikdy si ma nemohla nenávidieť.“ 

„Nenávidela som ťa.“ 

„Teraz ma nenávidíš?“

No namiesto odpovede sa aj ona natiahla na stoličke a vyložila si nohy na kryt vedľa neho.

„Teraz mi povedz, že ma nenávidíš,“ vyzýval ju a prikryl jej nohu svojou.

„Budem ťa nenávidieť, ak si tú nohu z mojej nezložíš a ihneď odtiaľto neodídeš.“ Teraz jej zovrel nohu medzi svoje a zmyselne jej ju šúchal.

„Donúť ma.“

Pozrela naňho, aby opäť našla na jeho perách ten starý podpichovačný úsmev, a bola si v tej chvíli istá, že ak sa jej podarí presvedčiť ho, aby jej uveril, konečne sa od neho oslobodí. Natiahnutá na stoličke rovnako lenivo ako on pokojne povedala: „Stále si presvedčený, že násilie je sila, však? Nemôžem ťa donútiť odísť, a ty to vieš. Ale môžem zopakovať, čo som povedala už dávno, že Dávid Melcher má v sebe inú silu – silu ušľachtilosti a jemnosti, ktorú na mužovi obdivujem a pre ktorú sa zaňho vydám.“

Jesse chvíľu na ňu mlčky skúmavo hľadel, potom ju chytil za ruku. Jej srdce robilo šialené veci, ale hľadela, ako jej palcom hladká prsty, a navonok sa tvárila pokojne.

„Zdá sa mi, že to myslíš vážne.“

„Myslím to vážne,“ odvetila a nechala mu svoju ruku, aby tým dokázala, že už na ňu nemá vplyv.

„Je k tebe dobrý?“ spýtal sa Jesse a ona zrazu zatúžila prepliesť si jeho prsty so svojimi a pritiahnuť si tú ruku na brucho. Toto bolo zo všetkého najťažšie – vždy to bolo – keď bol Jesse pozorný a starostlivý a prejavilo sa to aj v jeho hlase, v jeho dotykoch.

„Vždy… a po všetkých stránkach,“ odvetila potichu.

Vietor stonal od akejsi bolesti.

„A je dobrý aj pre teba?“

Sneh tlmene šepkal domu svoje tajomstvá.

„Abbie?“ opakoval, keď neodpovedala.

„To je jedno a to isté.“

„Nie, nie je.“

„Tak potom sa možno treba spýtať, či som ja dobrá preňho.“

„To bezpochyby,“ nasledovali Jesseho nežné slová.

Hľadiac na ich spojené ruky povedala: „Nebuď milý. Vždy, keď si bol milý, tak sme tradične urobili zo seba bláznov.“

Tým sa narušilo čaro, on jej pustil ruku, krátko sa zasmial a povedal: „Povedz mi, aké máš plány. Vážne chcem o nich počuť.“

Zvláštne, pomyslela si, má dva dni pred svadbou, ale nikdy nemala priateľku, s ktorou by sa o tom mohla porozprávať. Aká irónia, že to má byť práve Jesse, ktorému by sa zverila. No v jednom mal pravdu – vždy sa mohli porozprávať, a teraz sa pri ňom cítila veľmi spokojne. A ktovie prečo mu porozprávala všetko. Všetko o plánoch na svadbu, na hostinu, o tom, ako usilovne s Dávidom pracovali na príprave obchodu. Povedala mu aj, že na svadobnú cestu pôjdu do Colorado Springs.

Jedným kútikom sa na ňu usmial a podpichoval ju: „Ó, takže platím aj svadobnú cestu?“ No potom povedal, že sa mu obchod páči. Videl v ňom jej ruku.

A ona mu povedala, aké si robila starosti pre tú matkinu čelenku, že nepríde načas a nebude sa v nej môcť zajtra fotografovať. Spýtal sa, koho si objednala, a on jej povedal, že Damona Smitha pozná. Smith vie odviesť dobrú prácu a bude spokojná. Potom ho rozosmiala otázkou, či je naozaj fotograf, a keď sa na ňu usmial a spýtal sa: „Chceš tým povedať, že mi stále neveril?“ napokon sa smiali spolu.

Boli čoraz malátnejší a unavenejší a rozhovor bol už trochu letargický. Abbie mu povedala, že v tomto oblečení vyzerá skôr ako zločinec než ako fotograf, načo sa jej on spýtal, či sa jej väčšmi páčil v tom medenkovom obleku. Priznala, že nie, že toto oblečenie mu pristane väčšmi. Občas sa počas tohto lenivého rozhovoru na ňu ospanlivo uškrnul, potom obaja znovu hľadeli na sľudové okienko a všetko bolo absolútne prirodzené a uvoľnené, a boli čoraz ospanlivejší. Na čase prestalo záležať, keď sa v tú búrlivú noc rozprávali.

Jesse jej rozprával o tom, ako s Jimom začínali ako zememerači v železničnej čate, odtiaľ prešli na odstrely pri stavbách tunelov, potom stavali mostné piliere, ba dokonca aj kládli koľajnice, kým napokon začali budovať vlastné trate. Najprv začali len s jedinou odbočkou, lebo vtedy už vedeli, že peniaze neprináša kladenie koľajníc, ale ich vlastnenie. Keď sa dostane do, Colorado Springs, povedal, uvidí, kde si všetci železniční magnáti vystavali svoje sídla.

„Aj ty?“ spýtala sa lenivo.

„Nie,“ zasmial sa, na také niečo vraj on nie je. A okrem toho jeho železnica nie je až taká veľká. No viac rozprával o tom, ako fotografia začala byť preňho zábavou a potom sa do fotografovania zamiloval.

Vtedy už bol celkom zvalený na stoličke, prekrížené nohy si opieral o kryt pri sporáku, spokojný, napoly driemajúc. „A teraz mi už veríš?“ spýtal sa napokon.

„Áno, asi áno.“

Dlho trvalo, kým to od nej počul. Na tú odpoveď bol potrebný dlhý čas a množstvo nedorozumení.

Ozývali sa a zanikali strašidelné nočné zvuky, a oni ich počúvali v družnom mlčaní.

„Už je veľmi neskoro,“ povedala napokon Abbie. „Myslím, že by si mal ísť, inak bude zajtra na mojej fotografii veľmi vráskavá nevesta.“

Zasmial sa, zdvihol ruky, nechal ich klesnúť na brucho a spomínal: „Tak, ako keď som ťa videl vôbec po prvý raz. Bože, ty si ale vyzerala hrozne, Abbie.“

„Rozhodne vieš robiť komplimenty.“ No obaja boli príliš leniví, aby na to dbali. Otočili hlavy opreté o stoličky a pozreli na seba.

„Nedovoľ mi uťahovať si z teba, Abbie,“ povedal potichu.

Nikdy sa nezmení, uvedomila si. Vždy to bude ten istý, podpichovačný Jesse. No nebol pre ňu.

„Som rád, že sme sa porozprávali,“ povedal, konečne sa poriadne posadil, natiahol sa a široko zazíval.

Ona nasledovala jeho príklad, zmeravená a unavená. „Aj ja Jesse.“

„Hm?“ pomaly na ňu pozrel a ruky mal ovisnuté medzi kolenami.

„Budeš sa môcť vkradnúť do svojej izby tak, aby ťa nikto nevidel, alebo si znova budem musieť rýchlo vymýšľať pre Dávida výhovorky?“

„Iba blázon by bol hore v takúto neskorú hodinu. Ani by som sa nemusel zakrádať.“

„No aj tak sa pousiluješ, aby ťa nevideli, však?“ 

„Áno, Abbie.“ A tentoraz nežartoval.

Vtedy si chytil ruky, vystrel ich pred seba a natiahol si každučký sval na tele, sediac pritom celkom na okraji stoličky, až sa pri tom naťahovaní zachvel. Kedysi ho neraz videla takto sa naťahovať.

Spomienky.

Potom sa zohol a pomaly sa začal obúvať. Keď ho sledovala, spomenula si, ako mu raz pri tom pomáhala.

Vstal. Znovu sa natiahol. Zastrčil si spodok košele do nohavíc a Abbie vstala a neisto sa postavila vedľa neho.

Zavesil si palec za opasok a hťadel na ňu.

„Predpokladám, že na svadbu pozvaný nie som, hm?“

Utíšila divý tlkot srdca a usmiala sa: „Pán DuFrayne, vy ste nenapraviteľný.“

Neodtŕhajúc od nej pohľad stiahol bundu z operadla stoličky a navliekol si ju. Sledovala každý jeho pohyb, objímajúc si ramená.

Bundu mal už na sebe, no namiesto toho, aby si ju zapol, oboma rukami si chytil predné diely a len tam tak stál, a ani sa nepohol.

„Nuž…“ povedal napokon len tak. Abigail sa slabo usmiala, potom pokrčila plecami.

Ich oči sa stretli. Ani jeden sa neusmieval.

„Smiem pobozkať nevestu, kým odídem?“ spýtal sa, ale hlas mal zachrípnutý od návalu citov.

„Nie!“ vykríkla Abbie prirýchlo a o krok ustúpila, ale potkla sa o stoličku za sebou. Jesse ju zachytil za lakeť, potom si ju pomaly, pomaličky, neúprosne pritiahol do hlbokej huňatej bundy. Zatvoril oči, keď si dlaňou pritisol jej hlavu k sebe.

Abbie, pomyslel si, ty môj malý kolibrík.

A tak ako srdce kolibríka, ktoré bije rýchlejšie než srdcia všetkých ostatných tvorov, aj srdce Abigail McKenziovej akoby jej chcelo vyskočiť z tela.

Stáť pri Jessem, to sa vôbec nedalo porovnať s tým, ako predtým stála pri Dávidovi. Jesseho bunda bola ešte hrubšia ako Dávidov kabát, ale aj cez všetky tie hrubočizné vrstvy ovčej vlny cítila tlkot jeho srdca.

„Buď šťastná, Abbie,“ povedal jej do vlasov a pobozkal jej ich.

Držala oči pevne zatvorené a do mäkkej pokožky na líci sa jej vtlačil gombík.

„Budem,“ povedala opretá o ovčiu kožušinu a jeho divo tlčúce srdce. Veľká ruka jej prešla po vlasoch, pohladkala ich, prihladila na krku a skoro bolestne zovrela, keď si ju na posledný okamih pritisol k sebe.

Potom odstúpil, skĺzol rukami po jej ramenách, až jej napokon chytil ruky. Naposledy uprene pozrel do jej ohromených očí, priložil si jej dlane na líca, chvíľu si ich tam držal a jej palce sa pritom dotýkali končekov jeho čiernych fúzov. Zatvoril oči a viečka sa mu zachveli. Potom ich znovu otvoril a povedal tak potichu, že to sotva počula: „Zbohom, Ab.“

Jej ruky odrazu túžili zostať na jeho tmavej, teplej tvári, pohladkať tie fúzy, dotknúť sa jeho očí a odtiaľ skĺznuť dolu na jeho telo, ktoré si tak dobre pamätala. No Jesse jej ich bolestne stisol a ona sťažka preglgla, hľadiac mu do očí: „Zbohom, Jess.“

Vtedy odstúpil, a keď si zapínal bundu a vyhrnul golier na uši, nespúšťal z nej oči.

Obrátil sa. Dvere sa otvorili a okolo nôh jej zavíril sneh.

A keď sa dvere zatvorili a zahatali náhly závan chladu, zašepkala do tej prázdnoty a ticha: „Zbohom, Jess.“

Keď sa nasledujúce ráno Abbie zobudila a zazrela v zrkadle svoju tvár, bola rada, že Dávid ju takto neuvidí. Dohodli sa, že Abigail dnes vôbec nepríde do obchodu, takže sa stretnú až večer o siedmej, keď príde po ňu, aby ju odviedol do kostola na generálku.

Zhodnotila svoj obraz v zrkadle a usúdila, že jej tvár vyzerá katastrofálne a nervy má zruinované. Oboje potrebovalo okamžitú pomoc.

Najlepšie, čo mohla pre svoju tvár urobiť, bola sťahovacia maska z čerstvo nakrájaného citróna. Výsledkom bolo výrazné zlepšenie tej skazy, ktorú jej ráno, keď sa zobudila, bolo vidieť na každom póre. Podarilo sa jej zlikvidovať podozrivé opuchy a tiene pod očami tak, že si osviežila tvár hrsťami snehu. Keď sa okúpala a umyla si vlasy, začala sa cítiť oveľa ľudskejšie. Tá viditeľná skaza bola napravená.

Ale čo s tou neviditeľnou?

Jej roztrasenému žalúdku rozhodne neprospeli myšlienky na Jesseho, ale nemohla si pomôcť. Keď si robila posledné úpravy na účese, na chvíľu sa zamyslela. Aký bol minulú noc iný.

Zabudni naňho, Abigail McKenziová!

Donútila sa myslieť na Dávida, na obchod, na fotografiu, na dnešnú skúšku, na zajtrajší obrad, hostinu. Na svadobnú cestu. Na okamih jej myšlienky zablúdili naspäť k Jessemu, ale rýchlo ich zavrátila.

Preber zoznam vecí, ktoré treba prichystať na hostinu! Vytiahni čipkový obrus, rozlož taniere, príbor, šálky. Urob polevu na čajové pečivo, nakrájaj chlieb a odlož ho. Vyžehli mamine šaty. Rob si starosti pre sneh.

Vyzrela von oknom, ale snehová víchrica na svitám utíchla. No aj tak sneh v horách často znamenal, že vlaky budú meškať, pretože nie na všetkých miestach bola trať vhodne krytá, takže vlaky museli čakať, kým čaty po takých fujaviciach, ako bola tá včerajšia, vyčistia koľaje. Čo ak bude vlak meškať, alebo nepríde vôbec? Fotografia predsa nie je životne dôležitá vec, uspokojovala sa v jednej chvíli. No v nasledujúcej pozrela na hodiny a načúvala, či sa neozve pískanie vlaku, a hundrala, och, prečo muselo snežiť?

Jesse – s topiacim sa snehom vo vlasoch, na fúzoch…

Zabudni naňho! Mysli na Dávida. Priprav si šaty, aby si si ich mohla odniesť do hotela.

Desať minút pred desiatou sa ozvala parná píšťala. Konečne! To znamenalo, že Damon Smith prišiel a v hoteli si bude pripravovať výstroj na fotografovanie.

Znamenalo to aj, že Jesse nastupuje do vlaku, aby odišiel z mesta?

Ó, áno, áno, prosím ťa, nech už si preč, Jesse.

Zistí Dávid, že Jesse bol v meste, i keď len na takú krátku chvíľu? Videl niekto Jesseho, ako sa o tretej ráno vracia do hotela?

Nemysli na to! Zabaľ perlovú čelenku a závoj do hodvábneho papiera, prikry svadobné šaty na ramienku, prichystaj si topánky. Tvár vyzerá dobre, Abbie, prestaň toľko pozerať do zrkadla! Šaty sú krásne, všetko dobre dopadne, len ak zabudneš na Jesseho.

S pätnásťminútovou rezervou stála slečna Abigail McKenziová pred svojím stojanom na dáždniky pri dverách s chutným oválnym okienkom. Pozrela von na žiarivý deň bez vetra, odený do biela na počesť jej svadby. Na sedadle stojanu boli úhľadne naskladané na seba jej veci. Na vrchu kôpky sa vynímal pár jemných bielych špicatých saténových topánok na zúženom podpätku – jej svadobný dar od Dávida.

Zo zrkadla na ňu hľadeli odhodlané oči, ktoré karhali Abbie za nervozitu a hlúpe obavy. Hľadela na seba, ako strká ruky do rukávov nového nefritovozeleného kabáta s kapucňou a pelerínkou, ktorý si kúpila na svadobnú cestu. Donútila sa nemyslieť na to, že si ho kúpila za Jesseho peniaze. Strčila ruky do mufu. Aj ten kúpil on.

Keď zdvihla oči, v duchu si zavelila, zober svoju svadobnú výbavu, Abigail McKenziová, odnes si ju do mesta, daj sa vyfotografovať, vydaj sa za Dávida Melchera a prestaň byť ako naivná školáčka. Zišlo jej na um, že už dlho si nekontrolovala pevnosť brady. Už to nepotrebuje robiť – nie je stará. No nie je ani mladá. Je čosi medzi tým a je to príjemná úľava, keď už si preto nemusí robiť starosti. Dávid prijal stredný vek absolútne ľahostajne, a tak ona urobila to isté. Nemusela sa báť, že život ju zase obíde. Odteraz tu bude Dávid.

Edwin Young stál za pultom recepcie, keď slečna Abigail vošla do vestibulu hotela a zľahka si otriasla z nôh sneh, keď sa za ňou zatvorili dvere.

„Dovoľte, pomôžem vám s tými vecami, slečna Abigail,“ ponúkol sa, prichádzajúc k nej.

„Ďakujem, Edwin, ale držím to všetko spolu.“ „Predpokladám, že je to vaše svadobné oblečenie.“ „Pravdaže.“

„To je zlé, že počasie sa tak pokazilo práve pred vašou svadbou.“

„Ten sneh mi naozaj neprekáža,“ povedala. „Práve som si ráno pomyslela, že vrchy vyzerajú, akoby sa obliekli na počesť našej svadby.“

Slečna Abigail sa rozhodne zmenila, odkedy prišiel do mesta Dávid Melcher, pomyslel si Edwin. Je veľmi milá, sympatická a priateľská. Teraz sa pri nej človek cíti uvoľnene. Edwin sa dokonca odvážil zľahka sa dotknúť jej brady.

„Len nech vám zostane na tvári tento úsmev, slečna Abigail a – ak mi prepáčite, že si to dovoľujem povedať – na fotografii budete pekná ako obrázok.“

Zasmiali sa a Edwin si všimol, že slečna Abigail už stratila tú povznesenosť, pre ktorú si o nej myslel, že sa povyšuje nad ostatných obyvateľov mesta.

„Predpokladám, že Damon Smith prišiel predpoludňajším vlakom, ako mal.“

„Ó, iste, slečna Abigail. Podľa toho, koľký výstroj so sebou privliekol, to vyzerá, že by mohol vyfotografovať aj celé obyvateľstvo štátu Colorado.“

„Bála som sa, že sneh zatarasí trať. Vydýchla som si, až keď som počula pískanie.“

„Nie. Prišiel v poriadku a ak ma budete nasledovať, rád vás vyprevadím k jeho izbe a pomôžem vám odniesť tie veci.“

„To nemusíte, no aj tak vám ďakujem. Keď už to všetko držím, pôjdem rovno hore, ak mi poviete, v ktorej izbe je.“ „Je v čísle osem. Ste si istá, že vám netreba pomôcť?“ No ona už bola v polovici schodov.

Úzka, dlhá horná chodba pretínala budovu na prostriedku a na každej strane boli štyri izby. Číslo osem bolo posledné vľavo, kde chodbu osvetľovalo vysoké okno, cez ktoré nazeralo dnu slnko odrážajúce sa od jagavého snehu a oživujúce vyblednuté ruže na koberci.

Abigail mala v jednej ruke všetky doplnky, cez druhú prehodené šaty a tak aj zaklopala na dvere, ktoré mali na prostriedku mosadznú osmičku. Nikdy v živote nebola v hotelovej izbe a dosť ju vyvádzalo z rovnováhy, že je tu práve teraz. Mala v úmysle dohliadnuť, aby dvere počas fotografovania zostali otvorené.

Na druhej strane dverí sa ozvali kroky a Abigail bola zvedavá, ako bude Damon Smith vyzerať. Dávid sa s ním stretol a mal o jeho práci vysokú mienku. Kľučka na dverách sa pootočila a dvere otvoril Jesse DuFrayne.

Hľadela naňho s otvorenými ústami, akoby dostala snežnú slepotu. Niekoľkokrát rýchlo zažmurkala, ale nie, bol to Jesse a gestom ju pozýval dnu.

„Musela som si pomýliť izbu,“ povedala a stála na mieste, akoby tam zapustila korene. Zazdalo sa jej, že tá osmička na dverách na ňu žmurkla.

„Nie, toto je tá správna,“ odvetil jej pokojne. 

„Ale toto má byť izba Damona Smitha.“

 „Je.“

„Tak kde je potom Smith?“

„V mojej izbe, tamto,“ ukázal na zatvorené dvere izby číslo sedem. „Presvedčil som ho, aby si so mnou na chvíľu vymenil izbu.“ 

„Presvedčil si ho?“

„Áno, tak trochu. Dalo by sa povedať, že to bola priateľská služba medzi kolegami fotografmi.“

„Neverím ti. Čo si mu urobil?“ Obrátila sa k sedmičke, takmer očakávajúc, že Jesse sa ju pokúsi zastaviť. No on sa oprel o veraje, prekrížil si ruky a celkom nenútene povedal: „Vyplatil som ho. Nebude ťa fotografovať. Urobím to ja.“

Abigail už bola naozaj nahnevaná a oborila sa naňho: „Si sebavedomý ako vždy!“

Šarmantne sa uškrnul. „Iba splácam svoje dlhy. Dostal som tú večeru zdarma, ale stále ti dlhujem jeden portrét, ako sme sa stavili. Urobím ti ho dnes.“

„Neurobíš!“ A Abigail hlasno zabúchala na dvere izby číslo sedem. A keď čakala, kým jej otvoria, Jesse za ňou povedal: „Povedal som mu, že ty a ja sme starí kamaráti, že raz si mi dokonca zachránila život a čisté náhodou som práve tu v meste, aby som sa ti za to odplatil.“

Práve keď zdvihla ruku, že zaklope znovu, dvere otvoril svetlovlasý žmurkajúci muž, ktorý si zapínal vestu a potláčal zívanie. Navidomoči spal. Prešiel si rukou po rozstrapatených vlasoch, priateľsky sa uškrnul a pozrel z jedného na druhého. „Čo sa deje, Jesse? Toto je slečna McKenziová?“

„Áno, toto je slečna McKenziová!“ odvrkla sama slečna McKenziová.

„Stalo sa niečo?“ spýtal sa prekvapený.

„Ste Damon Smith?“

„Áno… prepáčte, mal som sa pred…“

„A mali ste zákazku na môj svadobný portrét?“

„Áno, ale Jesse mi vysvetlil, že práve je náhodou tu v meste, a pretože ste takí blízki priatelia, ponúkol sa, že to urobí namiesto mňa, a tak som bez námietok ustúpil. Pretože mi zaplatil za unúvanie, vôbec sa nehnevám. Nemusíte sa ospravedlňovať, slečna McKenziová.“

„Neklopem na vaše dvere, aby som sa ospravedlnila, pán Smith. Klopem preto, aby ste mi urobili portrét tak, ako sme sa dohodli!“

Smith sa zamračil. „Hej, Jesse, čo to má, doparoma, znamenať?“

„Milenecká škriepka,“ odvetil Jesse pokojne divadelným šeptom. „Len sa zdvorilo rozlúč, my si to už vyjasníme. Vieš, vydáva sa za toho chlapíka z trucu.“ Jesse sa ďalej opieral o veraje.

Smith čosi zahundral, zatiaľ čo urazená Abbie sa zvrtla najprv k jednému, potom k druhému, ale akoby hrach na stenu hádzala, keď tvrdila: „Klame! Objednala som si vás, aby ste mi urobili portrét, nie jeho. Tak urobíte ho, či nie?“

„Počujte, ja som si ani neprichystal výstroj a okrem toho nechcem mať nič spoločné s tým, čo máte vy dvaja medzi sebou. Mňa z toho vynechajte. Jesse mi už zaplatil dvojnásobok toho, čo by som dostal, tak prečo by som sa mal obťažovať s prípravou celého zariadenia? Ak chcete mať fotografiu, nech vám ju urobí. Aj tak má už všetko pripravené.“

A pred jej ohromenými očami sa Damon Smith utiahol dnu, hundrajúc, čo sa do toho vôbec zaplietol, a tresol dvermi.

Abbie sa rozzúrená okamžite zvrtla k Jessemu. „Ako sa opovažuješ…“ No on sa odlepil od verají a tlačil ju k izbe číslo osem, sprisahanecky sa obzerajúc ponad plece na druhý koniec chodby.

„Psst,“ povedal posmešne. „Ak sa chceš zase hrať na trhovkyňu, počkaj, kým zatvorím dvere, lebo inak sa o tom dozvie celé mesto.“

Nazlostená sa zarazila, vytrhla si lakeť a zostala stáť.

Jesse ju neťahal násilím, ale znovu ju galantným gestom zdvorilo pozýval dnu: „Vojdite do mojej komnaty…“

Abigail jedovito dokončila: „… povedal pavúk muche!“

„Zásah!“ uklonil sa jej, usmievajúc sa nad jej vtipnou reakciou. „Ale ja ťa chcem len odfotografovať, a ty teraz nemáš veľmi na výber, čo povieš?“

„Nemusím sa dať fotografovať vôbec.“ „Nie?“ spýtal sa s nadvihnutým obočím. „A musím?“

„Musíš, ak chceš, aby Melcher zostal v blaženej nevedomosti o tvojej včerajšej dôvernej polnočnej schôdzke s návštevníkom, ktorý sa vykradol z tvojho domu o tretej ráno. A potom je tu aj ten recepčný tam dolu, ktorý vie, že práve teraz si tu a Damon ťa fotografuje. Ako mieniš vysvetliť, čo si s ním celý ten čas robila, keď nebudeš mať fotografiu?“

Zazerala na zatvorené dvere sedmičky a vedela, že pavúk ju chytil do svojej siete ešte prv, ako vošla do jeho komnaty. Videla, že má Jesse naozaj pripravenú na statíve kameru s plátenným krytom, ale bola to slabá útecha. Absolútne mu nedôverovala.

„Keďže si vyvolal takú senzáciu, keď si do tohto mesta prišiel po prvý raz,“ odôvodňovala, „určite si to nenecháš ujsť ani po druhý raz. Recepčný vie, že si tu aj ty. Tak či onak sa Dávid určite dozvie, že si bol v meste.“

„No mám v tomto meste jednu absolútne legitímnu obchodnú záležitosť, ktorú, ako on pravdepodobne vie, som prišiel preveriť. Zatiaľ nikto nevie, že sme boli minulú noc spolu, a pokiaľ ide o to, ani dnes, okrem Smitha, a o toho je postarané.“

Tento muž ju absolútne znechutil. Ako sa mohol zmeniť z toho chápavého milého človeka, akým bol minulú noc, na takéhoto úkladného intrigána?

„Ó, ty a tvoja železnica a tvoje peniaze! Myslíš, že si za ne môžeš kúpiť cestu kamkoľvek a odkiaľkoľvek, však? Že môžeš manipulovať so životmi ľudí, keď zašuštíš svojimi peniazmi.“

„Načo sú mi peniaze, ak ich nepoužijem na to, aby ma urobili šťastným?“ spýtal sa nevinne a znovu jej ukázal na otvorené dvere.

Bola porazená a vedela to. Podráždene vošla dnu a on začal zatvárať dvere.

„Nechaj ich, prosím, otvorené,“ povedala, mysliac si, čo môže urobiť, keď budú dokorán otvorené?

„Ako povieš,“ súhlasil milo a nechal dvere akoby náhodou privreté, ale nezaháknuté. Podišiel k nej a zdvorilo natiahol ruku, aby mu podala svoje veci. Teraz ho už natoľko podozrievala, že mu ich odmietla dať.

Keď Jesse videl, ako zviera biely satén, upozornil ju: „Dokrčíš si svadobné šaty ešte pred fotografovaním. Čo povie Dávid?“

Napokon jej veci zobral, položil ich na posteľ a potom sa vrátil k nej. „Dovoľ, aby som ti pomohol s kabátom,“ povedal a postavil sa za ňu, kým si ho rozpínala, a dovolila mu, aby jej ho vyzliekol. „Pekný kabát,“ poznamenal, keď z neho vykĺzla. „Nový?“ Nemusela mu vidieť tvár, aby vedela, ako sa mu prefíkane zablysli oči. Kabát bol zjavne súčasťou jej svadobnej výbavy, a bolo zjavné aj to, za čie peniaze si ho kúpila.

Položil ho na posteľ k ostatným veciam a potom sa obrátil tvárou k nej. Chvíľu nevraveli nič a Abbie sa začala cítiť nepríjemne. Čo má teraz robiť? Prezliecť sa?

„Nemal by si sa ma teraz opýtať, či nechcem vidieť tvoju súkromnú zbierku?“ spýtala sa sarkasticky.

Prekvapil ju zvolaním: „To je dobrý nápad!“ a tlesol dlaňami. „Mám to tu.“

Akokoľvek neuveriteľné sa jej to zdalo, ale on to myslel vážne, pretože si čupol pred tri veľké čierne kufre a začal na nich rozopínať remene. Abigail hneď vedela, že to musia byť jeho fotografie, ktoré tak často spomínal.

„Myslela som to ironicky,“ povedala pokojnejšie.

„Viem. No aj tak sa poď pozrieť. Už dávno som chcel, aby si ich videla, a keď ich uvidíš, možno budeš mať lepší pocit, keď mi budeš pózovať.“

„Povedal si, že nerobíš portréty.“

„Nerobím,“ odvetil a pozrel hore, sediac na pätách, s rukami opretými o stehná. „Iba tvoj.“

Otvoril prvý kufor a začal odkladať vrsty čierneho zamatu, ktoré obaľovali množstvo ťažkých sklených fotografických platní, a potom vyťahoval samotné platne.

„No tak, Abbie, nebuď taká pochybovačná a tvrdohlavá. Ukážem ti, čo je to stavať železnicu.“

Bola zvedavá, aké fotografie urobil, ale váhala. Už veľakrát predtým ju odzbrojil.

„Poď.“ Natiahol k nej ruku, akoby ju chcel stiahnuť k sebe na zem, kde sedel obklopený sklenými štvorcami. Tváril sa veľmi' prosebné, ba aj trochu hrdo, keď čakal, aby sa k nemu pripojila. Ignorovala jeho ruku, ale vybrala si prázdne miesto na dlážke vedľa neho a kľakla si, obklopená našuchorenými sukňami, a ihneď jej oči zaleteli k fotografiám. Na prvej, ktorú uvidela, nebol vlak, ale plachetnica.

„Myslím, že toto plavidlo by malo so zdolávaním koľajníc trochu problémy,“ poznamenala.

Jesse sa zasmial, chytil fotografiu, rukávom z nej utrel prach a usmial sa na ňu. „To je Nantucket a v tisícosemstošesťdesiatom treťom prešla cestu z Philadelphie okolo mysu Hoorn až do San Francisca len za stodvanásť dní. Nantucket priviezla prvé dve mašiny.“

„Železničné lokomotívy?“ spýtala sa Abbie prekvapená a nevdojak ju to zaujalo. Jesse sa na ňu usmial, ale jeho záujem sa sústredil hlavne na fotografie.

„Vtedy všetko vozili lode a všetko okolo mysu Hoorn – lokomotívy, koľajnice, klince, spojky, srdcovky – všetko okrem dreva na podvaly a piliere.“

Spojky? Srdcovky? Vyzeralo to, že vie, o čom hovorí. Navyše, keď rozprával, z jeho očí vyžarovala akási zvláštna radosť, akú tam ešte nevidela. Potom jej ukázal na obrázok lokomotívy, ktorá sa viezla na palube elegantného riečneho škunera, ktorého kormové koleso čerilo vody hrádze na Sacramente.

„Železnica sa musela spoliehať na riečne parníky,“ vysvetľoval. „Vedela si, že hrádza bola špeciálne vybudovaná pre zásobovanie železnice, aby jej potom odovzdala svoj život?“

Jesse hľadel na obrázok a ona si nemohla pomôcť, ale dojal ju smútok, ktorý sa zračil v jeho očiach. Možno aj zabudol, že je v miestnosti aj ona, taký bol zamyslený. Prstami oprašoval fotografiu a ona ho videla takého ako nikdy predtým.

Neodtŕhajúc pohľad od fotografie spomínal: „Niekoľkokrát som sa viezol na riečnej lodi, keď som bol chlapec. Bez nich už New Orleans nebude ako kedysi.“ V jeho hlase, v dotyku jeho prstov na sklenej platni boli láska i súcit, a to Abigail hlboko dojalo.

Potom nasledovali fotografie mostných pilierov, ktorých kosoštvorcové nosníky sa plazili k srdciam hôr alebo ponad priepasti kaňonov.

„Niekedy ich zapáli popol,“ povedal zamyslený a zamračený, akoby nemohol odohnať zlé spomienky.

Ďalšia fotografia zachytávala stovky kuliov, ktorí ako mravce tlačili maličké drevené fúriky k tým donekonečna sa tiahnucim pilierom a ručne ich štrkovali, aby znížili nebezpečenstvo ohňa. Jesse komentoval každú fotografiu, často sa usmieval, niekedy mračil, ale vždy bolo vidieť, že v pozadí toho všetkého sú hlboké emócie, a to Abbie zasahovalo čoraz mocnejšie.

„To je Chen,“ ukázal jej zvráskaveného, spoteného Číňana.

Pozrela na škaredú zvraštenú tvár, potom na Jesseho, ktorý sa usmieval pri nejakej milej spomienke.

„Mal Chen naozaj žltú kožu, ako sa hovorí?“ spýtala sa rozpačito.

Jesse sa potichu zasmial a skoro akoby pre seba povedal: „Nie, mal skôr farbu zeme, ktorú vozil vo svojom fúriku, nikdy sa nesťažujúc, vždy usmiaty.“ Znovu oprášil obrázok rukávom. „Ktovie, kde je starý Chen teraz.“

Na fotografiách boli tunely, ktoré sa tiahli do čierneho nekonečna, a pod ich klenbami civela zlovestná hlbočina. V Abbie až vyvolávali triašku. Boli tam stanové mestá, ktoré jej raz Jesse opisoval, zachytené za slnečného počasia, v blate, počas jedla, pri bitke, dokonca aj pri tanci – muži tancovali s mužmi na sklonku mizerného dňa. Pri tej fotografii sa Jesse zasmial, akoby si živo pripomenul tie skvelé časy a znovu ich prežíval. Boli tam tváre zamazané od blata, holé chrbty zohnuté nad kladivami, bruchatí hodnostári v bezchybných hodvábnych oblekoch so zlatými retiazkami od hodiniek, ktoré im viseli na bruchách, a oproti nim potom zmáčané telá špinavých, unavených kopáčov. Boli tam dve upravené ruky podané nad zlatým klincom. Bola tam jediná nehybná, sukovitá ruka vytŕčajúca z hromady kamennej drviny, ktorú chlapi ako šialení rozhrabávali.

„To bol Will Fenton,“ povedal Jesse potichu. „Bol to dobrý chlap.“

No z tejto fotografie neutrel prach. Iba na ňu chvíľu hľadel a Abbie videla, ako jeho tvárou preletela bolesť a preglgol hrču uviaznutú v krku. Čosi ju pobádalo, aby mu položila ruku na rameno, aby odohnala ten napätý, smutný výraz z jeho čela. Jesse, pomyslela si, čo ešte v tebe je, o čom som ani netušila? Pozrela na jeho dlhé prsty, položené na stehnách, a znovu na ruku Willa Fentona na fotografii.

To, čo Abbie videla okolo seba, bola galéria kontrastov, starostlivý záznam o tom, čo to stálo spojiť obe pobrežia Ameriky železnými koľajnicami, ako museli niektorí zaplatiť, zatiaľ čo iní z toho mali zisk, obrazová výpoveď muža, ktorý poznal jedno i druhé – platil i získaval – a ktorý poznal cenu oboch.

James Hudson mal pravdu.

„Tak čo, obstál som?“ spýtal sa Jesse a narušil jej zamyslenie. „Bolo to veľmi pôsobivé,“ odvetila, celkom podmanená tým, čo ležalo okolo nej, a už neľutovala, že ju ľsťou dostal do tejto izby.

„Tak si obleč celú tú svadobnú parádu, kým to poodkladám.“

Sklonil sa k fotografiám, akoby zabudol, že Abigail je tam, a ona pozrela na šaty, ktoré ležali na posteli, a potom na paraván v kúte izby, a dúfala, že koná správne, keď si šla po svoje veci.

Za paravánom si povedala, že hoci na ňu jeho fotografie urobili veľký dojem, nie je až taká hlúpa, aby si neuvedomovala, že Jesse jej práve ťahal medové motúzy okolo úst.

Vojdi do mojej komnaty, povedal pavúk muche…

No celý čas, kým sa prezliekala do svadobných šiat, myslela na tie fotografie a na výraz Jesseho tváre. Ponáhľala sa, hovoriac si, že pri ňom musí byť ostražitá, či už si získal jej úctu ako fotograf, alebo nie. Stále to bol prefíkaný Jesse DuFrayne.

On tam na druhej strane zatiaľ odkladal fotografické platne, pískal si a potom akoby posúval kus nábytku. Keď vyšla spoza paravánu, bol k nej chrbtom. Kľačal a zdvíhal čosi zo zeme pri kamere. Ako ho sledovala, položil to pod oblúky hojdacieho kresla, ktoré stálo pred prístrojom. Ich pohľady sa stretli, ale Jesse si ďalej nenútene pískal, očividne spokojný so svojou prácou.

„Potrebujem sa pozrieť do zrkadla,“ povedala Abbie a všimla si, že si vyhrnul rukávy košele, akoby sa chystal pracovať.

„Dobre,“ vstal a odstúpil, aby mohla pomedzi neho a kameru prejsť k toaletke. Kútikom oka sledoval, ako si prihladila vlasy a upevnila sponky, ktoré pridŕžali vlasy stiahnuté dozadu do prísneho uzla. V zrkadle Abbie videla, že Jesse k hojdaciemu kreslu pritiahol stojan s papradím. Očividne to malo byť pozadie. Hádam nemá v úmysle fotografovať ju, ako sedí v hojdacom kresle! A čo jej čelenka a vlečka? No zatiaľ sa ho nepýtala, iba zobrala do ruky perlový kruh. Keď si ho však chcela dať na hlavu, prikázal jej: „Nie, to si nedávaj na hlavu!“

„Ale to je môj svadobný závoj. Chcem ho mať na fotografii.“

„Bude tam. Dones ho sem,“ povedal, ukazujúc jej na hojdacie kreslo.

„Hádam nemáš v úmysle posadiť ma na svadobnej fotografii do hojdacieho kresla! Nie som až taká stará, Jesse.“

Zasmial sa na plné hrdlo, nádherným smiechom. Nikdy nepoznal inú ženu, ktorá by mala taký skvelý zmysel pre humor. Uvoľnene stál s rukami vbok a kochal sa pohľadom na Abbie v svadobných šatách jej matky. „Aj tak som rád, že som ťa konečne o tom presvedčil, ale máš pravdu, budeš sedieť v hojdacom kresle.“

„Jesse…“ chcela namietať.

„Myslím, že o tomto viem trochu viac ako ty, takže poď sem.“ Keď sa nehýbala, povedal: „Ver mi.“

Pozri, ako to dopadlo naposledy, keď som ti verila, pomyslela si, ale urobila, ako ju požiadal, a podišla ku kreslu. Jesse ho v ostrom uhle naklonil dozadu a pod oblúky strčil drevený klátik a Abbie si odrazu uvedomila, čo chce urobiť.

„Má to byť fotografia nevesty, a nie budoáru,“ poznamenala štipľavo.

„Nebuď taká podozrievavá, Ab, viem čo robím. Dávidovi sa to bude páčiť.“

Po tých slovách bola ešte nedôverčivejšia. „Chcem, aby si mi urobil fotografiu postojačky.“ „

Neboj sa, ja budem stáť.“ 

„Nebuď smiešny, vieš, ako to myslím.“

„Áno, pravdaže viem. To bol len taký vtip. Ale buď to urobíme, ako chcem ja, alebo bude Dávid zvedavý, čo si tu robila tak dlho, keď nemáš nijakú fotografiu.“

Vystrel ruku a čakal, aby ju usadil do kresla. Tým ju umlčal a musela urobiť, čo chcel. So zlými predtuchami dovolila mu chytiť ju za ruku a usadiť ju do nakloneného hojdacieho kresla. Jeho ruka bola tvrdá a teplá a akosi jej dodávala pocit istoty, keď ju držal, aby nestratila rovnováhu pri usádzaní sa do nakloneného kresla. Toto kreslo bolo väčšie ako to, v ktorom doma šila, malo bočnice a vysoké oblúkovité operadlo po oboch stranách zdobili krížové kvetiny. Kreslo bolo naklonené v takom uhle, že keď už si raz doň sadla, bola celkom bezmocná a nemohla sa z neho dostať. Rozhodne sa cítila bezmocná, keď jej tak nohy viseli vo vzduchu, a usilovala sa neopierať hlavu o operadlo.

Jesse jej zobral závoj z ruky a prešiel poza ňu, aby ho položil na posteľ. Postavil sa za operadlo kresla a pozrel na jej vlasy. Položil jej ruku na čelo a pritiahol jej hlavu k vyrezávanému dubovému drevu, ktoré jej ju práve na šiji podoprelo.

„Takto,“ povedal, „uvoľnená a prirodzená.“

A pri dotyku jeho ruky sa jej pod vysokým tesným čipkovým golierom rozochvel pulz. Keď sa dotkla hlavou operadla, zistila, že hľadí na Jesseho zdola a obrátene. Chvíľu tak na seba hľadeli a ona horúčkovité rozmýšľala, čo jej urobí.

Zamatovým hlasom začal rozprávať, pričom pomaly prechádzal okolo kresla, neodtŕhajúc pohľad z jej očí. „Máme tu nevestu nie pred obradom, ale po ňom – tak ako si chce svoju nevestu zapamätať každý ženích. Keď má účes už nie celkom dokonalý, a nevie o tom.“

Pohyboval sa akoby spomalene, siahol pritom do vrecka a vytiahol malý hrebeň, stále z nej nespúšťajúc oči, no Abbie videla, že hrebeň sa blíži k jej spánku, kde ju zľahka potiahol a uvoľnil zopár pramienkov, a ona opäť nebola schopná protestovať. Vedela, že by mala zdvihnúť ruky a zastaviť toto bláznovstvo, ale zdalo sa, akoby ju Jesse tými svojimi tmavými prenikavými očami a hlbokým, tichým hlasom zhypnotizoval.

„Mužovi sa tak jeho nevesta páči,“ znovu sa ozval ten hlas. „… nie až taká perfektná po tom, čo sa v ten deň k jej tvári pritisli toľké líca a objali ju toľké ramená, po tom, čo s ňou tancovali všetci tí, ktorí ju nezískali, a pritláčali si hlavy k jej spánkom.“ Pomaly sa k nej naklonil a tmavou rukou jej znovu uvoľnil prameň vlasov, tentoraz pred druhým uchom, a hľadel na ňu bez úsmevu, ale veľmi skúmavo. Vedela, že jej účes je zničený, ale sedela tam ako v tranze, kým jej Jesse uvoľňoval ten tenký prameň vlasov a potom obišiel kreslo, a ona ho sledovala pohľadom.

„Páčia sa mu pramienky vlasov, tu a tam uvoľnené a prilepené na jej vlhkú pokožku.“

Nie, Jesse, nie, pomyslela si, a predsa sa ahi nepohla, keď si končekom jazyka navlhčil prst, dotkol sa jej lícnej kosti a potom na ňu prilepil kader vlasov. Všetko to videla a cítila, akoby bola len nezúčastneným pozorovateľom – konček jeho jazyka, jeho dlhý prst, vlhké chladné miesto po jeho slinách na líci. Pokúšala sa nemyslieť na to, koľkých miest na jej tele sa dotýkal svojím jazykom, ale on si znovu zdvihol prst k ústam a urobil to isté aj na jej druhom líci, potom trochu odstúpil a odobril to: „Ó, takto je to oveľa lepšie, Abbie. Dávidovi sa to bude veľmi páčiť.“

Zovrela bočné operadla kresla, hľadela naňho a pulz jej splašene preskakoval po všetkých miestach, ktorých sa dotýkal, i po mnohých, ktorých sa nedotkol.

„Och, ale nesmieš byť taká napätá. Nijaká nevesta by tak nezvierala operadla stoličky, akoby bola vydesená na smrť.“ Vlasy mal celkom blízko jej tváre, keď jej zodvihol obe ruky z operadiel kresla a rovnako zasneným omamujúcim hlasom jej prikázal: „Uvoľni sa,“ potom nimi zľahka potriasol, až sa jej zápästia poddali a ochabli. „Tak ako v ten večer v tvojej spálni, keď si sa po prvý raz rozosmiala,“ pripomenul jej. „Pamätáš sa?“ Nechala ho so svojimi v čipke zahalenými zápästiami robiť, čo chcel. Jednu ruku jej prevrátil a položil jej ju dlaňou nahor na stehno. „Tak je to správne,“ mrmlal, potom jej prstom prešiel od zápästia po koniec prostredníka, chytil ho a zistil, že je uvoľnený. Bruchom jej prebehla triaška. Jesse vstal, na okamih sa stratil a jej rozšírené oči čakali, kedy sa pred ňou znovu zjaví jeho tmavá tvár.

„A teraz závoj…“ Priniesol ho – biely oblak v jeho tmavých chlapských rukách, „symbol čistoty chvíľu predtým, ako má byť odhodený.“ Srdce jej divo skákalo, keď sa k nej priblížila jeho ruka, no on len zavesil čelenku na krížový kvet pri jej spánku a čipkový závoj jej prehodil cez jedno plece, aby jej voľne splýval na kolená a na zem. „Dlaňou nahor, okej, Ab?“ Sieťovaná látka jej ležala krížom na dlani, tak ako ju tam položil, akoby si práve unavene zložila závoj z hlavy. Potom jej zdvihol druhú ruku a zápästím ju akô konárik vŕby oprel o bočné operadlo kresla. Kľakol si pred ňu na jedno koleno.

„Je koniec dňa. Tak? Príliš neskoro na tesné topánky a tuhé goliere.“ A kým si uvedomila, čo sa deje, zvliekol jej z nôh Dávidov saténový dar a dlaňou jej zmyselným letmým pohybom prešiel po chodidle. Opantaná priam posvätnou hrôzou mlčky hľadela, ako vstal, znovu prešiel za ňu, hypnotizujúc ju tmavými očami nad fúzmi, ktoré sa vykrúcali v smere úsmevu, keď naňho znovu hľadela prevrátené. Vedela, že siaha na gombíky na jej hrdle, ale nemala silu zastaviť ho. Prstami pomaly rozopol prvý, a trochu tak uvoľnil tlak na mieste, kde sa zdalo, že jej pulzujúca tepna nedovolí dýchať. Rozopol druhý gombík, potom tretí. Pomaly, pomaličky jej rozopínal drobné husté gombičky, pripevné jemnými slučkami, až jej napokon odhalil jamku na hrdle. Upierala pohľad nahor do jeho čiernych očí. Jeho ruky skízli z jej hrdla na operadlo kresla, naklonil ho ešte väčšmi dozadu, držal ho tak, hľadel do jej zmučených očí a chrapľavo sa spýtal: „Ktorý muž by si nechcel pamätať svoju nevestu takúto?“

Jeho oči aj prevrátené spaľovali ako ohne, pálili ju na lícach, až si chcela prikryť tvár tou prevrátenou dlaňou, ktorá jej však voľne ležala na kolenách. Keby ako chcela vstať a utiecť od neho, nemohla. Nemala inú možnosť ako poddať sa jeho omamujúcemu hlasu a očiam.

Keď na ňu Jesse pozrel, videl, že prefíkaný slnečný lúč zdôraznil jej pulz v jamke na hrdle za jemnou čipkou, ktorá bola lákavo roztvorená. Pomaly pustil kreslo, až sa znovu opieralo o drevenú podložku, potom rovnako pomaly prešiel nabok, ani na chvíľu nespúšťajúc oči z Abbinej tváre, a jednou rukou prechádzal po operadle kresla, celkom blízko jej tváre.

„Navlhči si pery, Abbie,“ povedal potichu. „Mali by byť vlhké, keď sa budeš fotografovať.“ No vôbec sa nepoberal ku kamere, ani ona si nenavlhčila pery.

„Navlhči si ich,“ pobádal ju, „ako keby ich bol Dávid práve pobozkal a povedal… milujem ťa, Abbie.“ Jesse hľadel na jej mäkké pootvorené pery, oči upreté naňho, potom znovu na jej ústa a čakal. Vystrčil sa konček jej jazyka, prekízol po perách, ktoré sa zaligotali a zostali pootvorené, keď sa cez ne ťažko predieral jej dych.

Naklonil sa, oboma rukami sa oprel o bočnice kresla s tvárou iba kúsok od jej a hlas mal ako teplý med. „Oči máš otvorené príliš doširoka, Abbie. Keď muž hovorí svojej žene, že ju miluje, nechvejú sa jej zatvorené viečka?“ Abigail vyrážalo dych, keď hľadela na tú príťažlivú, veľmi príťažlivú tvár, ktorá bola tak blízko, až cítila jeho slová na pokožke. „Skúsme to znova a uvidíme,“ zašepkal, stále naklonený nad ňu.

„Milujem ťa, Abbie.“ A jej viečka sa uvoľnili.

„Milujem ťa, Abbie,“ počula znovu… a napoly klesli.

„Milujem ťa, Abbie.“ A zatvorili sa opreté o jeho líce, keď sa k nej priblížili jeho dychtivé ústa. Už nechcela vstať z kresla, pretože jeho otvorené pery sa dožadovali jej úst a jeho dlhé ruky spútali jej plecia, palce jej hladkali miesto na hrdle, kde bolo vidieť, ako jej tlčie srdce. Jesse si kľakol na jedno koleno vedľa kresla a pobozkal ju, a jazykom pritom hladkal jej jazyk, a všetko v nej sa načahovalo k nemu a chcelo ešte viac. 

No odrazu sa v nej prebudila panika, zovrela jej pľúca, hrdlo. „Nie, ja sa predsa zajtra vydávam,“ povedala zachrípnuto, uhla hlavou nabok pred jeho bozkom, ktorý ju dohnal k tomu, aby na to zabudla.

„Presne tak – zajtra,“ potichu jej zamrmlal pri krku.

Zatvorila oči, keď sa prudko od neho odvrátila v márnom pokuse potlačiť city, ktoré v nej rozpútal. „Pusti ma z tohto kresla,“ prosila skoro plačom.

„Nepustím, kým nedostanem od nevesty poriadny bozk,“ povedal a bozkával ju pod bradou. „Ab, ešte nie si jeho ženou, ale keď budeš, nebudem tu, aby som mohol pobozkať nevestu. Je to iba o deň skôr…“

Keď sa aj tak odmietala k nemu otočiť, povedal: „Prečo nie, Ab? Nech na Dávidovej fotografii vyzeráš ako pobozkaná žena. Tak vyzerá žena vo svadobnú noc, či nie?“ Potom jej silná ruka chytila bradu a otočila jej ústa k nemu. No keď sa k nej pritisol, aby ju znovu pobozkal, začala sa mu brániť, rukami, ramenami, lakťami. Bez námahy jej však chytil ruky, zdvihol si ich okolo krku a držal ich tam nasilu, až kým nepocítil, že jej zápas začína ochabovať.

Tie ramená boli tak dlho odmietané. Teraz sa konečne ovinuli okolo tmavých vlasov na jeho šiji, Abigail sa prehla a pootvorila pery, ktoré si na jeho príkaz navlhčila pre Dávida.

Jesseho ústa sa lačne prisali na jej, a potom sa zrazu odtrhli, keď kolenom vysunul spod kresla drevenú podperu. Kreslo sa naklonilo dopredu spolu s ňou a on tam na ňu čakal. Ich ústa sa stretli skoro zúfalo a stiahol Abbie z kresla na kolená pred seba. Ovinul jej okolo pása svoje mocné rameno, pritláčal si ju k tvrdým, navierajúcim slabinám, ktoré sa v pomalých, zmyselných kruhoch pohybovali po jej saténových svadobných šatách. Presunul ruky nižšie, aby si ju tesnejšie pritlačil k sebe, a ich jazyky odovzdávali jeden druhému odkazy o túžbe, pery boli poslami ich tiel, ktoré sa vzpínali a tisli k sebe, až obaja pociťovali sladkú bolesť.

Na chvíľu si Jesse odtrhol pery od Abbiných a povedal jej pri uchu: „Nemôžeš sa zaňho vydať, Ab. Povedz, že nemôžeš.“ No prv ako mohla vydať zo seba čo len zvuk, jeho netrpezlivé pery znovu našli jej ústa a vnorili sa do ich tepla a vlhká hľadajúcim jazykom. „Povedz to,“ žiadal hlasom zachrípnutým od vášne, keď skĺzol perami na jej bradu, potom nižšie, nižšie, pod otvorený golier jej svadobných šiat. No ona sa nechala unášať tým nádherným pocitom, nemohla dostať zo seba nič iné len ten slastný zvuk, ktorý z jej hrdla vyšiel pri jeho dotyku. Sklonila si tvár k jeho vlasom, bozkávala ho navrch hlavy a rukami ho hladkala po tvári. Jeho ústa sa pohybovali pod jej dlaňami, doširoka sa otvárajúc, keď ochutnával jej pokožku, a gombíky sa pritom rozleteli okolo nich ako slnečné kvapky stekajúce po jeho tvári, keď sa sklonil k jej roztrhnutým šatám, kde na jeho pery čakali jej prsia.

Len natoľko sa jej vrátila rozvaha, aby zamrmlala: „Jess… moje svadobné šaty…“

„Kúpim ti nové,“ odvetil pri jej prsiach. Potom nadvihol hlavu a dlane mu vkĺzli do roztrhaných šiat, dotýkali sa jej vztýčenej bradavky, stláčali ju, hladkali, až z nej bol vztýčený ružový vrchol.

„Ale to sú mamine,“ povedala nezmyselne.

„Dobre,“ zahundral a oboma dlaňami prechádzal nahor popri jej prsiach, na plecia a jediným pohybom zápästia jej zvliekol šaty. Na chrbte jej ich stiahol, až kým jej dlhé čipkové rukávy uväznili ruky nad lakťami, ale uvoľnili jej prsia pre jeho ruky, jazyk, zuby a ona odovzdane zaklonila hlavu. Potiahol jej bradavku, zastonal pritom, potom ju pustil, prechádzal po nej jemnými fúzmi a napokon priznal: „Bože, Abbie, nemohol som prestať na teba myslieť.“

„Jesse, prosím ťa, musíme prestať.“

No on neprestal, iba prešiel na druhý prsník.

„Aj ty si na mňa myslela?“ spýtal sa pridusené.

Neochotne sa pokúsila odtiahnuť si jeho hlavu od pŕs, no on jej ich ďalej bozkával a cumľal, a ona mala pritom ruky bezmocne pripútané k telu šatami.

„Pokúšala som sa nemyslieť na teba. Och, Jess, pokúšala som sa.“ 

„Aj ja…“

„Prestaň, Jess…“

„Mám rád, keď mi takto hovoríš Jess. Ako hovoríš jemu, keď ti robí toto?“ Znovu kľačal vzpriamene, oboma širokými dlaňami jej vzadu držal hlavu, vyhľadal jej oči a potom si ju pritiahol k sebe, aby ju takmer divo a mučivo pobozkal. Keď sa od nej odtrhol, úmyselne sa jej dotýkal na tých najcitlivejších miestach – na prsiach, na bruchu a na tom mieste, kde biela sukňa oddeľovala jeho ruku od jej horúcej, vlhkej ženskosti. „Dokáže ťa Dávid takto rozochvieť, takto roztúžiť? Dokáže takto vztýčiť tvoje bradavky a zrosiť tvoje telo ako ja?“

A zo zmučeného výrazu jej tváre vedel, aká je odpoveď ešte prv, ako sa dotkla jeho tváre, pobozkala ho na bradu a prisunula sa bližšie.

„Nie… nie ako ty, Jess, nikdy nie ako ty…“

A vedela, že keby žila s Dávidom aj tisíc rokov, odpoveď by zostala rovnaká.

Zvonček zazvonil, a keď Dávid zdvihol pohľad, videl, ako k nemu pomedzi červené lavice šuchtavo kráča Kostlivec Binley. Teraz, keď prišlo chladné počasie, Kostlivec si zvykol motať sa v obchode, kde bolo oveľa príjemnejšie ako na Mitchovej verande a kde bola káva horúca. A navyše tak mal príležitosť znovu a znovu vidieť slečnu Abigail.

Dnes tu nebola… no Kostlivec to vedel už predtým, ako vošiel dnu.

„Máš sa, Kostlivec?“ pozdravil Dávid to vyhúknuté steblo a na chvíľu pocítil to zvláštne povznesenie sebavedomia ako vždy v jeho prítomnosti, odkedy sa dozvedel, že Kostlivcovi padla do oka jeho žena. Ako ten, ktorého si Abbie vybrala, sa Dávid často správal ku Kostlivcovi trochu blahosklonne. A ako ten, ktorého si nevybrala, to Kostlivec vycítil a vo vnútri protestoval. Aj tak nechápal, čo slečna Abigail na tom Melcherovi videla.

„Tak ako, Dávid?“ odvetil na pozdrav Kostlivec.

„Vďaka, že si včera doniesol zo stanice Abigailine balíčky. Bola naozaj šťastná, že ich už má. Celé dni čakala na tú čelenku a bála sa, že ju nedostane načas.“

Kostlivec prikývol so sklonenou hlavou: „Hej.“

„Povedala mi, že sa ti mám znovu poďakovať, keď ťa uvidím.“

„Hej.“

„Je v hoteli, dáva si robiť fotografiu.“ „Hej.“

Dávid sa zasmial. „Neviem, prečo sa namáham čosi ti hovoriť. Aj tak sa v tomto meste nedeje nič, o čom by si nevedel.“

Kostlivec, znovu so sklonenou hlavou, sa zasmial tiež – vlastne len mlčky zatriasol plecami.

„Hej, to je fakt. To ako včera, keď burácal ten fujak. Musel som byť vonku len ja, keď prišiel popoludňajší vlak a vystúpil z neho ten chlapík, ten DuFrayne, aj so šeckým tým výstrojom na robenie obrázkov a ubytoval sa u Edwina.“ Kostlivec si vytiahol tabak a odhryzol si z neho taký akurátny kúsok na žuvanie.

Dávid zbledol ako ten nový sneh.

„D… D… DuFrayne?“

„Hej.“

„Mus… musíš sa mý… mýliť, Kostlivec. To nebol D… DuFrayne, to bol D… Damon Smith s tým fotografickým zariadením.“

„Ten? Ten blondín? Nízky? Asi takýto? Nié, ten prišiel až dnes ráno tým deväť päťdesiat. Nie, ten druhý, ten prišiel včera popoludňajším a ubytoval sa u Edwina, ako som povedal. Pokiaľ viem, ešte je tam.“ Kostlivec zdvihol príklop bruchatých kachieľ, vážne zamieril a vyletel z neho hnedý prúd tabaku, ktorý zasyčal. Potom si utrel ústa okrajom ruky, kútikom oka sledujúc Dávida.

„Vi… vidím, že už je čas, aby… aby som išiel Abigail naproti, Kostlivec. Po… povedal som jej, že pri… prídem, keď bude ho… hotová fotografia. Ospravedlň ma, Kostlivec.“

„Iste, iste,“ odvetil mu potešený Kostlivec, keď sa Dávid ponáhľal do zadnej miestnosti po kabát.

O tri a pol minúty neskôr Dávid vchádzal do haly hotela.

„Dávid, človeče, ako stojíš s obchodom?“

„Všetko pri… pripravené na štart, hneď po…. po svad… svadbe.“

Edwin sa priateľsky zasmial a všimol si, aký je Dávid nervózny. Sprisahanecky sa naňho uškrnul. „Posledných dvadsaťštyri hodín pred svadbou je najťažších, čo, Dávid?“

Dávid preglgol.

„Neboj sa, s takým obchodom a s takou ženou budeš šťastný ako blcha v kožuchu.“

Za normálnych okolností by sa bol Dávid srdečne zasmial spolu s Edwinom, ale teraz sa len ustarane spýtal: „Abigail je tu, Ed?“

„Pravdaže.“ Ed ukázal prstom nad seba. „Už je hore hodinu. Za ten čas by mala mať prvotriednu fotografiu.“

 „Po… potrebujem s ňou na ch… chvíľku hovoriť.“ „Jasné. Len choď hore. Smith je na osmičke, na konci chodby vľavo.“

„Vďaka, Ed, nájdem to.“

Cez priesvitnú čipku na vysokom úzkom okne na konci chodby prúdilo dnu slnečné svetlo, keď Dávid potichu kráčal po dlhom behúni s vyblednutými ružami. Palec ho začal bolieť a srdce akoby mu opuchlo a chcelo ho zadusiť. Hodinu? Je tam už hodinu? To fotografovanie trvá hodinu? Ale veď je s Damonom Smithom, určite s ním. Áno, určite to trvá najmenej hodinu, pózovanie a vyvolávanie, ktoré sa robí priamo na mieste.

Keď podišiel ku dverám izby číslo osem, videl, že sú len privreté.

Zvnútra bolo počuť hlasy – mužský, chrapľavý a hlboký, a ženský, napätý a hrdelný. Dávid odrazu pocítil slabosť a oprel sa dlaňou o stenu. Hlasy boli tlmené, a tak natiahol uši.

„Prestaň, Jess…“

Och, Bože, to bol Abigailin hlas. Dávidovi klesli viečka. Silou vôle nútil nohy do pohybu, aby ho odniesli preč, ale mal pocit, akoby sa mu odrazu úponky z tých ruží na koberci ovinuli okolo členkov a pripútali ho ku kobercu. Zdrvený počúval zachrípnuté slová, ktoré nasledovali.

„Mám rád, keď mi tak hovoríš Jess. Ako hovoríš jemu, keď ti robí toto?“

Dávidovu myseľ naplnili strašné predstavy, keď nasledovalo dlhé, predlhé ticho, a na čelo mu vystúpil pot. Hýb sa! povedal si. Vypadni. No prv ako mohol, DuFraynov hlas, hrozný a vášnivý, sa spýtal: „Dokáže ťa Dávid takto rozochvieť, takto roztúžiť? Dokáže takto vztýčiť tvoje bradavky a zrosiť tvoje telo ako ja?“

A Abigailina rozochvená odpoveď: „Nie… nie ako ty, Jess, nikdy nie ako ty…“

Dávid chvíľu otáľal, zmorený nevoľnosťou a strachom, zatiaľ čo z izby bolo počuť milencov, ktorí sa pozabudli, a pokušenie bolo priveľké.

Stal si predo dvere, potisol ich a prehltol tú hrču, ktorá mu skoro vyletela z hrdla.

Abigail kľačala na zemi s očami zatvorenými, hlavou zaklonenou a necudné uvoľnené vlasy jej dopadali na holý chrbát. Živôtik svadobných šiat mala stiahnutý, lakte jej pripútaval k telu a odhaľoval jej prsia Jessemu DuFraynovi, ktorý kľačal pred ňou na jednom kolene a ústa mal na jej tele. Abigailin svadobný závoj ležal pokrkvaný pod ich kolenami, zdeformovaná čelenka pod hojdacím kreslom za ňou. Perlové gombíky ležali rozhádzané medzi sponkami, hrebeňom a saténovými topánkami, ktoré dal Abigail ako svadobný dar. Naplnený odporom, no neschopný odtrhnúť od nich pohľad. Dávid hľadel, ako sa žena, s ktorou sa mal zajtra oženiť, slepo načiahla, aby chytila do dlaní bradu tmavého muža pred ňou a viedla si jeho ústa z jedného prsníka k druhému, a pritom jej z úst vyletel tichý ston.

Dávidovi sa vovalila do hlavy zhanobená krv a zajačal jediné slovo: „Abigail!“

Mykla sa. „Dávid! Och, môjtybože!“

„Tak predsa si ma podviedla!“

Z tváre sa jej stratila všetka krv, ale rovnako rýchlo, ako sa ona odtiahla, si ju Jesse inštinktívne pritiahol k sebe, aby zakryl jej obnažené prsia pred očami votrelca, dlaňou jej vzadu zakrýval hlavu, akoby ju chcel chrániť, ba aj nadvihnuté koleno jej pritisol k boku a bezpečne si ju túlil k slabinám.

„Radšej si dávaj pozor, čo povieš, Melcher, pretože tentoraz ti budem odpovedať ja, nie ona,“ varoval ho Jesse a jeho hlas sa zvučne ozýval pod Abigailiným uchom, ktorým sa opierala o jeho hruď.

„Ty… ty vyvrheľ!“ zasyčal Dávid. „Mal som celý čas pravdu. Ste rovnakí!“

„Zdá sa, že áno, a preto sa čudujem, prečo, prepána, sa chcela vydať za teba.“

„Nevydá sa! Môžeš si ju mať!“

„Predaná!“ vyštekol Jesse, prebodol Melchera zlovestným pohľadom a pritom nahmatal Abigailine šaty, aby jej ich vytiahol na plecia.

„Výstižné slovo, povedal by som, vzhľadom na peniaze, ktoré si už od teba zobrala, ty sukin syn!“

Abigail cítila, ako sa Jesseho svaly napli, keď ju odtiahol od seba a pohol sa, že vstane.

„Prestaňte! Obaja prestaňte!“ skríkla Abbie, držiac si vpredu šaty a vstávajúc, nasledovaná Jessem, ktorý medzi ňu a dvere nastavil plece. Roztrhané šaty, kompromitujúca poloha a to, čo Dávid počul, vylučovali možnosť niečo popierať. Abigail mala pocit, akoby sa voľným pádom rútila nekonečným priestorom do desivého prázdna, a akoby sa opakovalo, čo už raz zažila. Tackavo sa pohla smerom k Dávidovi, ale ten znechutene ustúpil.

„Dávid, mrzí ma to, je mi to ľúto, Dávid, prosím ťa, odpusť mi. Neplánovala som, že sa to stane.“ Prosebné k nemu natiahla ruku, hoci druhou si pridŕžala živôtik. No ospravedlňovanie sa bolo žalostne nevhodné a iba zväčšovalo jej hanbu.

 „Ty smilnícka klamárka,“ zlostne precedil pomedzi zuby a prekvapujúc sa z jeho hlasu stratili všetky stopy po jachtaní. „Myslela si si, že to nezistím? Ešte raz, kým sa nevydáš za mňa, však? Ešte raz s týmto sukiným synom, ktorému dávaš prednosť predo mnou? Dobre, maj si ho!“

Dnes po prvý raz počula Dávida nadávať. Chytila ho za rukáv, zdesená tým, čoho bol svedkom, i sama sebou, že klesla tak hlboko. „Dávid, prosím ťa…“

No on sa jej vytrhol, akoby jej dotyk bol jedovatý.

„Nedotýkaj sa ma. Už nikdy sa ma nedotýkaj,“ povedal chladne a nenávistné. Potom si prudko potiahol kabát na plecia, otočil sa na zdravej nohe a bez obzretia odkrivkal.

Keď hľadela na prázdne dvere, omráčila ju veľkosť jej poklesku. Do očí sa jej nahrnuli slzy, rukami si prikryla otvorené ústa, z ktorých dlho nevychádzal ani hlások. Bola zhnusená sama sebou, zatvorila oči a neovládateľné sa roztriasla.

„Teraz sa už so mnou nikdy neožení. Och, Bože, o hodinu sa to dozvie celé mesto. Čo budem robiť?“ Končekmi prstov si šúchala spánky, potom si pevne stisla ramená a kolísala sa dopredu a dozadu, akoby nemala ďaleko od hystérie.

Jesse stál kúsok za ňou, a ani sa k nej nepriblížil, ani sa nepokúsil dotknúť sa jej, iba ticho povedal: „To je jednoduché… Vydaj sa za mna.

„Čo?!“ Prudko sa obrátila k nemu a chvíľu naňho hľadela, akoby zošalel. No to ona sa odrazu smiala, plakala i triasla zároveň v čudesnom záchvate na pokraji šialenstva. „Och, no to by bola zábava! Vydala by som sa za teba a zvyšok života by sme strávili vrieskaním, hryzením, škriabaním a vzájomnými pokusmi dobehnúť toho druhého. Ó…“ Znovu sa hystericky rozosmiala. „Ó, to je strašne smiešne, pán DuFrayne,“ dokončila a slzy jej prúdom stekali po tvári.

Ale Jesse sa nesmial. Bol smrteľne vážny a tvár mal ako nehybnú masku, keď vzrušene povedal: „Áno, niekedy je to strašne smiešne, slečna McKenziová – smiešne a povzbudzujúce a nádherné, pretože tak sa my dvaja navzájom vábime. Zistil som, ako veľmi mi to chýbalo, keď som nebol s tebou, tak som sa sem musel vrátiť, aby som videl, či si rovnako dobrá, ako som si ťa pamätal.“

„Zámerne si sa vrátil, aby si medzi Dávidom a mnou narobil problémy, nepopieraj to.“

„Nepopieram to. Ale včera v noci, keď sme sa rozprávali, som si to rozmyslel. To, čo sa tu dnes stalo, nebolo plánované. Prosto sa to stalo.“

„Ale vlákal… vlákal si ma do tejto izby, do… do toho hojdacieho kresla a… a…“

„No ty si to chcela práve tak veľmi ako ja.“

Pravda bola pre ňu ešte stále priveľmi desivá, aby sa jej postavila zoči-voči, a ako vždy ju zmiatla Jesseho premenlivosť. Nemohla sa ubrániť tomu, aby nerozmýšľala nad jeho dnešnými motívmi. Prebehla okolo neho, vrhla sa k paravánu v kúte a pritom ho obviňovala: „Pre teba je to len veľká hra, manipulovať s ľuďmi…“

„Toto nie je hra, Abbie,“ namietal, šiel za ňou za paraván a ona sa mu otočila chrbtom. „Žiadam ťa o ruku.“

Rozopla si manžety, akoby boli z pŕhľavy. „Och, to sa bude mať Stuarťs Junction na čom smiať – slečna Abigail a jej vlakový lupič!“ Otočila sa k nemu, šklbla za rukávy a napodobňujúc sladkastý klebetný tón povedala: „Ó, pamätáte sa? Tí dvaja, čo ich prichytili pri tom deň pred jej svadbou s iným?“ Strhla zo seba živôtik, soptiac hnevom. Jesse sa posunul bližšie k nej.

„Už to samo osebe by ti malo prezradiť, že sme stvorení jeden pre druhého. Sakramentsky dobre vieš, že sa ti to so mnou páči viac ako s ním, inak by si mi vôbec nedovolila dôjsť tak ďaleko, ako som to urobil dnes.“

Prudko sa k nemu otočila, držiac si šaty na prsiach. „Ako sa opovažuješ naznačovať, že som niečo mala s Dávidom! Nerobili sme nič, absolútne nič! Boli sme čistí ako napadnutý sneh, a toto mesto o tom vedelo!“

Stáli nos pri nose a zazerali na seba.

„Starúbelú záleží na tom, čo si myslí toto mesto. Čo pre teba toto mesto urobilo okrem toho, že ťa ocajchovalo ako starú dievku, hoci si mala len dvadsať?“

„Vypadni odtiaľto, keď sa prezliekam!“ vykríkla a obrátila sa k nemu chrbtom, aby vystúpila zo svadobných šiat, naklonila sa pritom dopredu a Jessemu sa naskytol pohľad na biele nohavičky, samý volán, aké na jej šnúre s bielizňou nevidel. Prešiel očami po jej pokožke až po priehlbinku, ktorá sa strácala pod bielym bavlneným pásom.

„Ak stadiaľto odídem, tak len pod podmienkou, že si ťa v tom drahom zelenom kabáte, za ktorý som zaplatil, povediem popod pazuchu a spolu nastúpime do môjho vlaku, aby som dal tomuto mestu najavo, že mi môže byť ukradnuté.“

Abbie si nahnevane pretiahla cez hlavu živôtik, a keď sa sklonila a uväzovala si šnúrku na páse, hľadel na jemné vlasy na jej šiji.

„Ešte stále sa vychvaľuješ svojimi peniazmi?“ Ponad plece vrhla

naňho letmý, opovržlivý pohľad. „No tak si narazil na jedinú vec, ktorú si nemôžeš kúpiť!“ Navliekla si spodničku a sukňu a zapla si ich v páse.

„Kúpiť si teba?!“ skríkol. „Ja si ťa nechcem kúpiť. Ja ťa chcem zadarmo. Ak sa máme zobrať, musí to byť z tvojej slobodnej vôle, pretože to chceš.“

„Len mi nehovor, že si to dnešné zvádzanie nemal naplánované.“ Stiahla z paravánu blúzku a navliekla si rukávy.

Jesse ju zozadu chytil za obe prsia a pritiahol si ju chrbtom k svojim zdureným slabinám. Abigail náročky zostala ľahostajná, akoby si jeho dotyk absolútne nevšímala, iba mu odstrčila ruky nabok, aby si zapla blúzku.

„Tak sme si potom kvit, Ab?“ spýtal sa a pritisol si ústa k jej vlasom za uchom. „Veď aj ty si si predsa raz naplánovala, že ma zvedieš. Ibaže tebe sa to vtedy podarilo, ale mne nie… aspoň zatiaľ.“ Nosom jej prešiel po krku voňajúcom ružami, vášnivo jej začal hladkať prsia a konečne v nej prebudil bojovného ducha. Bránila sa pred jeho rukami, no on ju len pevnejšie chytil a dlaňou jej vkĺzol do čiastočne rozopnutej blúzky, naklonil sa, aby ju pobozkal na šiju, druhou rukou jej skfzol na brucho a potom nižšie. Zápasili spolu, šermujúc pritom lakťami, a s treskotom zhodili paraván.

„Ty máš tie najbezohľadnejšie spôsoby dvorenia, aké som kedy videla!“ zakričala naňho, ťahajúc ho za zápästia, ale on ju práve zovrel okolo pása mocným ramenom, druhou rukou znovu vnikol pod jej blúzku a tlačil si jej chrbát na svoje nedočkavosťou stvrdnuté telo.

„Cítiš to? Len mi povedz, že to nechceš. Povedz mi, že neviem, čo je pre teba najlepšie.“

Na okamih ochabla a jeho zovretie povolilo, čím získala možnosť vyslobodiť sa a zvrtnúť sa k nemu tvárou.

„Ako môžeš vedieť, čo je pre mňa najlepšie, keď to neviem ani sama?“

Pohľad jej bleskové zaletel ku dverám, ktoré Dávid nechal otvorené.

„Potom je tuším načase, aby som ti to znovu ukázal,“ vyhrážal sa jej sladkým hlasom a podišiel o krok bližšie.

Srdce jej divo tĺklo a bola zmätená spleťou pocitov, ktoré v nej Jesse vždy vedel rozvíriť. Hľadeli na seba ako pár mačiek v čase párenia a pomaly, pomaličky sa začali krútiť, až Abigail bola na tej strane izby, ktorá bola bližšie k chodbe. Odrazu sa otočila a vrhla sa ku dverám, ale Jesse ich zabuchol tak rýchlo, až jej závan vzduchu vysušil oči. Cúvla, s vyvalenými očami, sťažka dýchala a v každom napätom nerve cítila pulzovanie svojho srdca.

„Vieš, že už sme zase pri tom? Pri tom starom známom tokaní, ktoré obaja tak milujeme? Takto vždy začíname, Abbie – ja presviedčam a ty ma zaháňaš. Lenže toto nie je súboj, a ty to vieš, pretože na konci zvíťazíme obaja.“ Pomaly odlepil plecia odo dverí. „Tak poď sem, ty malá dračica,“ dokončil chrapľavým šeptom, „pretože zatiaľ okolo teba iba obchádzam… kým zaútočím.“

Milovala to, chýbalo jej to, chcela to. Toto vibrovanie zmyslov, ktoré ju vzrušovalo ako nikdy v živote nič iné, a čakala, čakala, vediac, čo Jesse urobí. Prsia sa jej nadvihovali a oči iskrili, ale ako pravá dračica ešte raz vyprskla. „Poď sem! Urob toto! Urob tamto! Vydaj sa za mňa! A potom čo? Takto to bude až do konca života?!“

Jeho úškrn bol už bezočivejší. „Máš sakramentskú pravdu,“ povedal hlbokým hlasom. „Och, ty… ty…“ Ale on už mal dosť čakania.

„Doparoma…“ zahundral a skočil! Chytil ju za zápästia a prudko ju otočil, až narazila chrbtom o zatvorené dvere. Držal ju v rukách pod pazuchami a ona cítila, ako sa jej nohy odlepili od zeme, keď ju nadvihol, pritisol k mahagónovej doske dverí a bozkával ju. Širokými dlaňami jej zboku podopieral prsia a jeho pery ju tiež väznili, útočili na jej ústa a rozbúrili v jej tele vlny túžby, vysielajúc ich skúseným jazykom do každého nervu. Emócie zaútočili na jej zmysly, tak ako Jesse zaútočil na jej telo, dychčiac teraz ako hurikán, keď ju dobýjal vášnivými bozkami, nenásytným, výbojným jazykom, pripichnutú ku dverám.

Konečne jej uvoľnil ústa a divé tmavé oči upieral do jej očí.

„Doparoma, Abbie, ja ťa milujem. To ja som hovoril, že ťa milujem, za seba, nie za Dávida.“ 

„Čo mi povieš, Abbie?“

Jej oči, blčiace, no zmätené, iskrili spod strapatej hrivy rozpustených vlasov.

„Ako sa môžem vydať za muža, ktorého sa napoly bojím a ktorý ma práve hodil o dvere?“

Bolestný výraz mu preletel tvárou, jeho ruky skfzli z jej pŕs na driek a dotýkali sa jej jemne a opatrne.

„Och, Bože, ublížil som ti, Abbie? Nechcel som ti ublížiť.“ Pobozkal ju na jedno viečko, potom na druhé, potom odstúpil, aby sa pozrel do jej modrých očí, a hlas mal utrápený, ako ho ešte nikdy nepočula. „Naozaj sa ma bojíš, Abbie? Vôbec sa ma nemusíš báť. Ja len chcem, aby si bola šťastná, aby si sa smiala, možno stonala… ale nie od bolesti. Od tohoto…“

Znovu jej perami zatvoril oči, potom nimi prešiel po nose, na líce, po jemnej čeľusti na bradu a napokon na jej ústa, ktoré už boli otvorené, keď sa k nim priblížil. Ruky si položil na jej plecia a stláčal ich, až si myslela, že jej popukajú kosti. No jeho ústa na jej perách boli absolútnym protikladom jeho pritláčajúcich rúk – mäkké, jemné, presviedčajúce, a jeho teplý jazyk sa jej celkom ľahúčko kĺzal po perách, potom po zuboch, až prešiel k uchu a Jesse zašepkal: „Priznaj to, Abbie, aj ty to chceš. Buď úprimná ku mne i k sebe.“

„Ako môžem byť úprimná, keď si sa ma takto zmocnil? Jesse, nemôžem rozmýšľať.“

Opatrne spustil ruky na jej driek a zľahka jej ho hladkal, akoby sa bál, že by mu mohla utiecť. A tam už zostali, teplé, veľké, obopínali jej pás a Jesse ju palcom hladkal pod prsníkom a hľadel jej do tváre.

„Abbie, povedala si, že si musela po mojom odchode kričať do prázdnych izieb, aby si sa odo mňa oslobodila. Nehovorí ti to niečo?“

Jej oči prosili, no on ju nepustil. Namiesto toho teplo z jeho dlaní preniklo cez vrstvu bavlny na jej pokožku, ruky mal teraz pod jej blúzkou, na jej rebrách a ten dlhý palec ju neprestával rozochvievať zmyselnosťou, keď sa kĺzal z jednej strany na druhú.

„Som taká popletená,“ povedala roztraseným hlasom, zatvorila oči a hlavu si unavene oprela o dvere.

„Máš na to právo. Som presný opak toho, čo ti celý život vštepovali. Ale ja mám pravdu, Ab, ja ju mám.“

Krútila hlavou zboka nabok: „Ja neviem… ja neviem…“

„Ale áno, vieš, Abbie. Vieš, aký budeme mať život. Všetko nám spolu ide. Vieme sa spolu rozprávať, hádať, milovať, zmierovať, robiť veci rozumné… i nezmysly. Čoho sa bojíš, Abbie, ďalšieho ublíženia? Alebo toho, čo povie toto mesto? Alebo čo povie Dávid?“

Otvorila oči, ale pozrela ponad jeho plece na čipkovú záclonu na okne a na sneh za ním.

„Strašne som Dávidovi ublížila.“ Nozdry sa jej zachveli a zatvorila oči.

„Možno áno, ale pre svoju spásu.“

„Nie, nikto si nezasluhuje také ublíženie.“

„A ty si si ho zaslúžila vtedy pred trinástimi rokmi?“

Znovu mu pozrela do očí.

„Odmietam uspokojiť si svedomie porekadlom, že jedna krivda napraví druhú.“

„Tak mi potom dovoľ deliť sa s tebou o vinu za to, že sa mu ublížilo. Doparoma, som ochotný prepochodovať po ulici a ospravedlniť sa mu, ak to treba, aby som ťa získal. To odo mňa chceš, Abbie?“

Odrazu ju zaštípali slzy, pre to, že stratila Dávida, pre oddanosť tohto muža. Verila, že Jesse to myslí vážne a že by naozaj šiel za Dávidom a ospravedlnil sa mu. Napokon, Jesse je muž, ktorý by sa nezastavil pred ničím, len aby dosiahol, čo chce. Dojalo ju, ako veľmi ju chce. No naďalej sa opierala o dvere a nechala sa od neho presviedčať, lebo to bol božský pocit stáť tam, keď je jeho tvár tak blízko a on sa skláňa k nej, opierajúc sa predlaktiami po oboch stranách jej hlavy.

„Tam vonku je celá krajina, Abbie. Môžeš si vybrať mesto, v ktorom chceš žiť. Zoberiem ťa kamkoľvek. Chceš žiť ako manželka železničného magnáta vo svojom sídle v Colorado Springs, dobre. Máš ho. Vyber miesto a pôjdeme ta. Čo keby sme začali v New Orleanse? Ukážem ti oceán, Abbie, a zoznámim ťa so svojou rodinou. Vždy si chcela vidieť oceán, povedala si mi to. Dokonca si sa pokúsila preniesť z neho trochu aj sem, keď si na ten obchod navrhla arkierové okno, aké sú na pobreží v Cape Cod, ale ja ťa vezmem do Cape Cod, aby si ich videla v skutočnosti, ak chceš.“ Z očí mu vyžarovala úprimnosť, keď pokračoval: „Abbie, ja si ťa nechcem kúpiť, ale keby som musel, kúpim si ťa. Som bohatý, Abbie, tak čo je na tom zlé? Čo je zlé na tom, že chcem míňať svoje peniaze na to, aby som ťa urobil šťastnou? Dlhujem ti svoj život, Abbie, dovoľ mi, aby som ti ho dal.“

Áno, áno, o tomto vždy snívala, toto je Jesse, po akom vždy túžila. Jesse, ktorý jej šepká do ucha slová lásky, až sa jej pri nich rozprúdi krv a zmysly sa priam vznášajú. Otvorila oči a videla tie jeho, tmavé, hlboké, sľubujúce jej celý svet. Nechala sa unášať príjemnou istotou, že ju miluje, a v tej chvíli vôbec nebola schopná slov.

Som to ja, Abigail McKenziová? pomyslela si. Je to všetko naozaj? Tento krásny muž, skláňajúci sa nado mnou, ma presviedča s tou najväčšou úprimnosťou v každom slove, že ma miluje? Srdce jej išlo vybuchnúť.

Nosom sa jej dotkol krku, uhryzol ju do ušného lalôčika a potom jej špičkou vlhkého jazyka pohladkal vnútrajšok ucha.

„To chcem ja, Ab, ale čo práve teraz chceš ty?“

Cítila pri uchu jeho horúci a zrýchlený dych, potom znovu počula jeho hlas, priškrtený a čudný, pri ktorom sa všetko v jej tele roztápalo. „Nepodceňuj to ako nepodstatné. Keby som vkĺzol rukou pod tvoju sukňu a dotkol sa tvojho tela, viem, čo by som našiel. Nepopieraj, že je to dôležité, Ab. Cítil som to tam už predtým, lebo si ma chcela, a ja viem, že je to tam znovu.“

A hlboko vovnútri Abbie pocítila príjemnú záplavu ženskosti, sprevádzanú zmyselným spuchnutím jej tela tam, kde sa jej nikdy nijaký muž okrem Jesseho nedotkol.

Zatvorila oči. Hruď jej začala byť tesná. Dýchala trhane a mala pocit, že ešte aj jej vlasy vzadu na šiji majú nervy, a každý jeden z nich bol vzrušený, pripravený na odvetu.

Na najplnšej časti brucha cítila, ako k nej Jesse pritisol svoje vzrušené telo a zľahka sa o ňu rytmicky obtieral, krúžil po nej a rukami sa pritom opieral o dvere nad jej hlavou. Abigail pálili dlane, nemohli sa dočkať, kedy budú voľné, aby sa ho mohli dotknúť, no aj ona ich mala pritisnuté za sebou na dvere, predlžujúc tento svadobný tanec do krajnosti, lebo chcela, aby sa rozvíjal a rozháral pomaly, pomaličky. Keď sa o ňu Jesse obtieral, gombíky jeho košele jej zľahka šúchali končeky bradaviek, ktoré boli vztýčené pod tenkým bavlneným živôtikom ako malé tvrdé zvončeky.

Chvela sa vzrušením. Jesse, Jesse, hovorila si v duchu, ty to vieš tak dobre… tak dobre…

Keď pozrel dolu, videl na jej perách slabý úsmev, no oči mala zatvorené, prsia vystrčila dopredu, ako len mohla, lopatkami sa pritom stále opierajúc o dvere. Usmial sa, lebo ju chápal. Nechal lakte skíznuť o kúsok nižšie, odtiahol sa od nej bokmi a potom sa vystrčeným jazykom dotkol kútika jej oka.

Mala tak málo lásky, pomyslel si, no ja ju ňou do konca jej života celú zaplavím.

Nepadlo ani slovko. Abigail vytiahla ruky spoza chrbta, naslepo našla jeho boky, pritiahla si ich naspäť k sebe, tú páľavu a tvrdosť, tam, kde ich chcela mať, a on sa jej pritom usmial do vlasov a jednu ruku vsunul medzi jej lopatky a dvere, na jej driek. Druhou sa chytil kľučky, aby sa o ňu mohol oprieť. Z jej pásu mu ruka skĺzla na zadok, stláčal jej ho, ale cez všetky tie vrstvy spodničiek toho veľa necítil.

Abbie začala pohybovať bokmi spolu s ním, pričom dlane mala položené tesne pod jeho pásom, akoby musela dokonale spoznať každý jeho pohyb – musí, musí, čakala tak dlho. Otvorila oči ako omámená a mlčky ho prosila, až sa jeho ústa naklonili k jej otvoreným, čakajúcim, roztúženým. A ich jazyky sa vnorili do hĺbky a telá tisli k sebe tak tuho, až sa zdalo, že ich pulz nemožno od seba oddeliť.

Zvíjala sa medzi ním a dverami, Jesse jej priložil ústa k uchu a chrapľavo zašepkal: „Abbie, vezmem ťa do tej postele a budem sa s tebou milovať tak, ako si nikdy ani nesnívala.“

Pocítil, ako sa zachvela, a vedel, čo sa v nej deje. Aj jeho vlastné telo sa napínalo, obmedzované šatami. Naklonil sa a zľahka ju uhryzol do bradavky – akoby mimochodom – cez látku a ona sa až skrútila, prudko vtiahla dych a otvorila oči.

Vsunul jej ruku okolo pliec, druhú pod kolená a bez námahy ju zdvihol. Abigail si ovinula ruky okolo jeho širokých pliec, prsty zaborila do jeho vlasov vzadu na krku a on sa pomaličky otočil k posteli.

„A budem to zdržiavať… a zdržiavať… a zdržiavať… až kým nepriznáš, že ma miluješ, a nepovieš, že sa za mňa vydáš,“ povedal chrapľavo.

Keď kráčal k posteli, hľadeli si do očí a Abbie na prsiach cítila jeho horúcu, tvrdú, svalnatú hruď.

Počula, ako zaspievali spružiny, keď jedno koleno oprel o posteľ a položil ju. Opierajúc sa rukami po oboch stranách jej hlavy visel nad ňou a povedal jej: „A nenechám sa zastaviť tými spodničkami, ktoré si sa rozhodla obliecť na svadbu s iným – či už som za ne zaplatil ja, alebo nie.“ Potom bez toho, aby hľadel, čo robí, našiel gombičky na jej páse a ona cítila, ako ich rozopína. Preletela ňou páľava a usmiala sa, a spod jej mihalníc naňho vyžarovala nedočkavosť.

„Ale, Jesse, veď si toľko zaplatil, aby si pripravil tú svadbu,“ povedala potichu a zvodne.

„No tak ju práve kazím,“ povedal drsne, stiahol jej cez lýtka spodničky, potom ju chytil za ruku a posadil ju.

„A nebudem trpieť ani tie viktoriánske goliere, ktoré nič nenaznačujú.“

Mučivo pomaly jej vyzliekal blúzku. Poslušne sa podvolila, ale keď sa jeho tmavá hlava sklonila k nej a stiahol jej blúzku, oznámila mu: „Či sa za teba vydám, alebo nie, budem sa obliekať, ako budem považovať za vhodné, ako dáma.“

„Dobre,“ odpovedal jej, keď bola blúzka vyzlečená. „Obliekaj sa tak. V našom salóne, keď tam pozveš na čaj manželky iných železničných magnátov.“ Odhodil blúzku ponad plece. „V našej spálni ich necháš visieť v skrini spolu so živôtikom a týmto tu.“ Strčil jej prst za pás nohavičiek a ťahal. Malátne sa zvalila na chrbát, s rukami rozhodenými za hlavou v očakávaní a po každom slove ho milovala ešte väčšmi.

„Zaplatil si aj za tie. Myslím, že tým pádom máš právo robiť si s nimi, čo chceš.“

Kľakol si vedľa nej a neodtŕhajúc oči z jej tváre vyzliekol si vestu a košeľu, a aj tie leteli ponad jeho plece k spodničke a sukni na dlážke.

„Presne tak. Tak ako som zaplatil za ten zelený kabát, ktorý si si chystala na svadobnú cestu. A keby si nebola pyšná na to, že som bohatý, neukazovala by si to stále.“ A rozopol si opasok.

„Bola by som sa uspokojila aj s prostým obchodom s obuvou,“ zapriadla a načiahla sa, aby spakruky prešla po tej časti jeho tela, ktorú po prvý raz videla, keď umieral na jej posteli, a jemu pritom zahoreli oči, keď odtiahla prsty z jeho nohavíc.

Potom si pomaly, provokatívne rozopínal gombíky na nohaviciach a jeho hlas ju zalieval ako tekutý hodváb.

„Keď tu budem hotový, pôjdem zostreliť ten prekliaty vývesný štít, na ktorom je tvoje meno vedľa jeho.“ Vďaka vášni v jeho hlase slovo prekliaty vyznelo skoro nežne. Potom leteli preč aj jeho nohavice.

„Čo neznamená vôbec nič,“ zamrmlala s úsmevom.

„Čerta starého,“ odvetil nevrlo a rozväzoval šnúrku na páse jej živôtika, potom vkĺzol rukou dnu a posúval ju hore po rebrách, sadol si na posteľ a natiahol svoje dlhé tmavé končatiny k Abbie.

Nozdry sa jej rozšírili a dýchala trhane.

„Nemyslíš si, že je dôležité, aby som si zase vzal naspäť, čoho som sa raz tak hlúpo vzdal?“ spýtal sa sebecky a postupne, po kúskoch jej vyhŕňal živôtik, naklonil tmavú hlavu, aby ju pobozkal na priehlbinu medzi prsníkmi, potom pod ľavý prsník.

Abbie so zatvorenými očami zašepkala: „Celé mesto vie, čo tu teraz robíme,“ a bolo jej to úplne jedno, ba ešte sa jej to aj páčilo.

Jesse prešiel jazykom do priehlbinky pod druhým prsníkom, potichu sa zasmial a perami ju hladkal po pokožke.

„A keď si na to pomyslia, určite pobežia domov a aj oni to budú trošku robiť.“

„Nie každý je ako ty, Jess,“ povedala s úsmevom, ale so sklopenými viečkami, a priala si, aby sa poponáhľal.

No on sa pohyboval ako zvodný slimák, rozopínal jej v páse nohavičky, stiahol jej ich len na boky, provokatívne odhaliac ich oblúky.

„To nie, ale ty taká si, a to úplne stačí.“ Znova ústami našiel priehlbiny zvnútra jej panvových kostí a ona sa zmyselne zavrtela. A po chvíli sa posledný kúsok jej odevu pomaly, pomaličky posúval dolu a Jesse ju bozkával v jeho stopách. Abigail mala zápästie opreté o čelo, všetok jej odpor vyprchal a pery mala pootvorené, keď Jesse krúžil jazykom po jej tele.

„Toto si pamätám najlepšie,“ zašepkal chrapľavo predtým, ako sa do nej vnáral. Abbie sa až prehla, a on ju hladkal. Zastonala a znovu klesla na chrbát a chvela sa pod ním.

„Aj ja… aj ja,“ ozval sa jej priškrtený hlas.

Poznal ju dobre, dobre ovládal umenie milovať a odtiahol hlavu v kritickom okamihu, posunul sa po jej tele nahor, vnoril si prsty do jej vlasov a celú svoju horúcu tvrdosť si položil na ňu, ale nie do nej.

„Povedz to, Abbie,“ prosil, bozkávajúc ju pod bradou, keď zaklonila hlavu dozadu. „Povedz to, kým do teba vojdem.“

Otvorila oči a našla tie jeho, ktoré na ňu hľadeli s nekonečnou láskou. Jeho lakte vedľa nej sa zachveli, keď sa odtisol a čakal na jej slová.

Abigail siahla medzi ich telá, našla ho a viedla, kam patrí, a nespúšťala pohľad z jeho očí, keď vošiel do nej, s istotou sa pohybujúc do rytmu jej slov:

„Milujem ťa, Jesse… milujem ťa… milujem ťa… milujem ťa…“ znova a znova opakovala za sprievodu jeho dlhých, pomalých pohybov. Videl, ako sa jej v očiach nahromadili slzy a vykĺzli jej z kútikov očí a pery formovali tie slová, rýchlejšie, rýchlejšie, až zostali otvorené. A zakrátko aj on ju nasledoval po ceste, ktorou prešla, na divej jazde extázy.

V izbe nastalo ticho, dnu dopadalo popoludňajšie svetlo odrážajúce sa od snehu a jej ruka ležala na Jesseho vlhkej šiji. Neprítomné sa pohrávala s jeho vlasmi. Potom pevne zatvorila oči, odrazu ho pevne chytila a majetnícky si ho pritisla k sebe, chvíľu tak ležala absolútne nehybne, vrývajúc si tento okamih do pamäti, aby si ho odniesla so sebou do tých dlhých spoločných dní.

„Jesse… och, Jesse.“

Zaplavený láskou kolísal ju v objatí, bez slov sa prevaľovali spolu zboka nabok, až klesol vedľa nej a hľadel do jej pokojnej tváre. „Vlak prichádza,“ povedal potichu.

Usmiala sa, dotkla sa jeho spodnej pery, potom mu končekom prsta prešla po fúzoch od stredu po okraj. „Ešte aj cestovný poriadok sa ti podriaďuje, však?“

„A čo slečna Abigail McKenziová?“ spýtal sa, zadržiavajúc dych.

Pozrela do jeho milovaných očí. „Aj tá,“ povedala potichu, „aj tá.“

Jesse zatvoril oči a spokojne si vydýchol.

No ona mu ich vzápätí otvorila otázkou: „Ale čo spravíme s plným domom svadobných koláčov a chlebíčkov?“

„Necháme ich myšiam. Budú im chutiť lepšie ako tá ovsená múka.“ 

„Necháme ich tak?“ spýtala sa zmätená.

Jesse sa oprel o lakeť, z tváre sa mu teraz stratili všetky stopy po úsmeve, a uprene na ňu hľadel.

„Prosím ťa, aby si vstala z tejto postele, obliekla sa a šla so mnou na stanicu, držiac ma pod pazuchu, bez obzretia. Všetko sa začína až odteraz.“

„Mám opustiť dom, všetko čo mám – len tak?“ 

„Len tak.“

„Ale tam vonku asi celé mesto čaká, kým vyjdeme z hotela. Ak pôjdeme rovno na stanicu, dozvedia sa to.“

 „Áno, dozvedia. Nevyvoláme senzáciu, keď vyjdeme rovno im pred nosom a nastúpime do služobného vagóna – slečna Abigail a jej vlakový lupič?“

Pozrela naňho, uvažujúc o tom.

„Ale, Jesse, veď ty ich chceš šokovať, pravda?“

„Myslím, že už sme ich šokovali, tak prečo to nedokončiť suverénnym vystupovaním?“

„Sme celkom odlišní, Jesse,“ povedala, už znovu vážna, dotýkajúc sa ho na spánkoch. „Napriek tomu, čo máme spoločné, aj tak sme protiklady. Ja sa kvôli tebe nemôžem zmeniť.“

„Ja ani nechcem, aby si sa zmenila. A ty ma chceš zmeniť?“ Na chvíľu sa bál, čo by mohla odpovedať. No nepovedala nič, a tak si sadol na okraj postele a otočil sa k nej chrbtom.

No ona ho poznala dosť dobre, aby vedela, prečo tie napäté svaly na čeľusti. Posadila sa zaňho, prešla mu rukou po pleci, potom ho pobozkala na chrbát.

„Nie,“ povedala potichu, s perami pri jeho pokožke, „len zostaň, aký si, Jess. Milujem ťa takéhoto.“

S úsmevom sa k nej otočil a tie uhrančivé fúzy ju vábili, keď k nej vystrel ruku, dlaňou nahor.

„Tak poďme.“

Vložila si ruku do jeho, nechala sa vytiahnuť z postele a on ju so smiechom skoro katapultoval do svojho náručia.

Pritisol jej nahé telo k svojmu, prešiel jej rukou po chrbtici a Abbine bosé nohy pritom viseli nad zemou.

„Odstúp, ženská,“ zasmial sa, „inak zmeškáme popoludňajší vlak do Denveru.“

Potom ju pustil a zľahka ju plesol po holom zadku.

Obliekli sa, hľadiac pritom jeden na druhého, a nie na to, čo robia. No keď Abigail začala zbierať potrhané svadobné šaty, gombíky a saténové topánky, nežne jej prikázal: „Nechaj to.“

„Ale…“

„Nechaj to.“

Pozrela na šaty. Dotyk saténu pod prstami jej znovu pripomenul Dávida, a vedela, čo musí urobiť. „Jesse, všetko ostatné môžem nechať tak, ale musím…“ prosebné dvihla pohľad. „Nemôžem len tak nechať Dávida, takto nie.“ Jesse nepohol ani svalom, ani sa neusmial. „Nie potom, čo som mu tak ublížila. Môžem sa vrátiť do obchodu a povedať mu, že som mu nechcela ublížiť?“

Jesseho oči stmavli a boli nepreniknuteľné, keď si kľakol pred ňu, aby zapol remeň na jednom zo svojich kufrov s fotografiami.

„Áno. Ak to pomôže, aby nezostal medzi nami po zvyšok nášho života, tak áno.“ Pre Jesseho DuFrayna to boli najťažšie slová, aké kedy v živote vyslovil.

O chvíľu neskôr jej podržal nový zelený kabát, aby doň vkĺzla. Pri dverách sa otočili, aby ešte na okamih prebehli izbu pohľadom – prevrátený paraván ešte stále ležal na boku, svadobné šaty na kope, potrhané a dokrčené, gombíky rozsypané po celej izbe aj so skrkvaným závojom a odhodenými saténovými lodičkami.

Dúfajúc, že Jesse to pochopí, Abigail sa vrátila, aby zobrala topánky, vsunula si ich pod kabát a vyšli z hotela do chladného, slnkom sa jagajúceho popoludnia.

Jesse ju držal pod pazuchu, keď kráčali po drevenom chodníku k obchodu s obuvou na konci ulice, a flegmaticky stál vonku s rukami vo vreckách a čakal, kým šla saténové lodičky vrátiť Dávidovi Melcherovi. Zdalo sa mu, že to trvá večnosť, hoci to bola iba chvíľka.

Zvonček zazvonil a Jesse skúmavo pozrel na jej tvár, keď sa vrátila a chytila ho pod pazuchu, aby šli spolu na stanicu.

V žalúdku mal čudný, zvieravý pocit. Vážne na ňu pozrel.

Usmiala sa naňho: „Ľúbim ťa, Jesse.“

A on si znovu vydýchol.

Kráčali po Main Street a na každom kroku na sebe cítili pohľady. Na stanici čakal vlak, netrpezlivo bafkajúc a vypúšťajúc svoj biely dych do chladného coloradského vzduchu.

Na boku predposledného vagóna sa ligotal ozdobný erb s pozlátenými písmenami R. M. R., prepletenými lupeňmi listov.

Prekvapená Abbie pozrela na nápis, potom na Jesseho, ale kým sa mohla niečo spýtať, chytil ju do náručia a vystúpil s ňou po schodíkoch reprezentačného služobného vagóna.

No odrazu zastal, obrátil sa, zamyslene pozrel na opustenú ulicu, znovu ju postavil a povedal jej: „Moment. Nechoď preč.“ Potom zoskočil z vagóna.

A celkom pokojne Jesse DuFrayne vytiahol pištoľ, zamieril na vývesnú tabuľu na konci ulice, na ktorej boli mená Dávid a Abigail Melcherovci, a vypálil dve guľky, ktoré všetkých vytiahli z obchodov od jedného konca Main Street až po druhý, aby zistili, čo sa to, doparoma, deje.

No uvideli len vývesnú tabuľu, ktorá ležala v snehu pred obchodom, s obuvou, a chrbát Jesseho DuFrayna, ktorý sa stratil na schodíkoch vlaku.

Vo vnútri znovu chytil Abbie na ruky a zavrel jej prekvapené pery svojimi.

„Všade dobre, doma najlepšie,“ povedal, keď ju dôkladne pobozkal a nohou za sebou zatvoril dvere.

„Doma?“ zopakovala, obzerajúc si smaragdovozelený zamatový interiér vagóna.

 „Toto je čo?“

„Toto, moja drahá Ab, je náš novomanželský apartmán, objednaný špeciálne pre túto príležitosť.“

To, čo Abbie videla, vôbec nebolo bežné vybavenie. Nikdy v živote nevidela taký luxus – masívna posteľ prikrytá zeleným zamatom, intímny jedálenský stôl prestretý pre dvoch, fľaša šampanského s veľkým spoločným pohárom, vyzdobená medená vaňa neďaleko skoro rovnako zdobených bruchatých kachlí, v ktorých pukotal oheň, hlboké kreslá, hrubé koberce.

„Jesse DuFrayne, ty intrigánsky diabol! Ako si dostal tento vagón do Stuarťs Junction, presne keď sme ho potrebovali? A prestaň mi bozkávať krk, akoby si nepočul ani slovo.“

„To skôr bude studený deň v pekle, ako ťa ja prestanem bozkávať na krk, slečna Abigail McKenziová, len preto, že mi to prikážeš.“

„Ale toto je reprezentačný vagón. Ty si si ho sem objednal. Tak predsa len si plánoval moje z vedenie až do posledného okamihu!“

„Zatvor svoje vzácne ústa,“ povedal a zatvoril jej ich sám, keď sa vlak pohol a on s ňou šiel na druhý koniec vagóna k veľkej posteli, a ako sa vagón natriasal jeho bozky míňali cieľ.

Rozosmiali sa s ústami pri sebe, Jesse ju hodil na posteľ, odstúpil a spýtal sa: „Tak čo najprv? Kúpeľ, obed, šampanské alebo ja?“

„Koľko máme času?“ spýtala sa Abigail, rozopínajúc si kabát.

„Môžeme prejsť celú cestu až do New Orleansu bez toho, aby sme vyšli na vzduch,“ odvetil a ten šelmovský úsmev ju vyzýval a jeho pohľad nezbedné poskakoval.

Vyzliekajúc si kabát, Abbie pozrela na medenú vaňu, šampanské, stôl pre dvoch, okno vedľa neho, za ktorým uháňal svet. A na muža… ktorý si rozopínal manžety.

„Čo tak všetko naraz?“ navrhla Abigail McKenziová.

Jessemu obočie vyletelo nahor a ruky mu na okamih znehybneli, kým si začal rozopínať gombíky na prsiach.

„Výborne, doparoma.“ zahundral Jesse DuFrayne nadšene a jeho fúzy sa k nej blížili absolútne zvodne a hrozivo.

